
TYLA 
(2006) 


Aš, Birgita Roslin, prisiekiu ir užtikrinu savo garbe ir sąžine 
visomis proto ir sąžinės pastangomis siekti priimti teisingus 
sprendimus, neišskirdama vargšo ar turtingo. Prisiekiu teisti pa- 
gal Švedijos įstatymus, niekada jų neiškraipyti dėl giminystės ir 
draugystės ryšių, pavydo, baimės ar piktų kėslų, kyšių, dovanų ir 
kitų priežasčių, kad ir kokios jos būtų. Prisiekiu nekaltojo nepa- 
versti kaltu, o kaltojo - nekaltu. Prisiekiu niekam neatskleisti, kas 
kalbama uždaruosiuose teismo posėdžiuose, nei iki nuosprendžio 
paskelbimo, nei po jo. Prisiekiu ištikimai laikytis šių priesakų ir 
būti sąžininga teisėja. 
Juridinio proceso kodekso 4 straipsnis, $11 
Teisėjo priesaika 


Antkapio įrašas 

Sniegas pasidengęs ledo pluta, žvarbus šaltis. Viduržiemis. 

Vieną 2006-ųjų metų sausio pradžios dieną vienišas vilkas 
perbėgo ženklais nepažymėtą pasienio ribą ties Norvegijos Vaul- 
dalenu ir atsidūrė Švedijos pusėje. Prie Fjelneso jį pastebėjo vienas 
žmogus, važiavęs sniego motociklu, bet vilkas dingo miške ir 
pasuko į rytus. Daugiau niekas jo nematė. Toli Norvegijos Ester- 
dalarnoje jis buvo aptikęs sušalusius briedžio likučius - ant kaulų 
dar buvo likę šio to pagraužti. Bet tai buvo prieš dvi paras. Dabar 
alkis vėl ginė vilką ieškoti naujo grobio. 

Tai buvo jaunas patinas, ieškantis sau teritorijos. Jis ilgai ne- 
sustodamas traukė į rytus. Prie Nevjarnos, į šiaurę nuo Linselio, 
vilkas atrado dar vieno briedžio likučius. Vieną parą jis tik ilsėjosi 
ir ėdė, paskui vėl pakilo bėgti, visą laiką tik į rytus. Prie Korbiolės 
kirto vietomis užšalusią Jusnano upę, paskui bėgo palei ją, vin- 
giuojančią link jūros. Vieną mėnesienos nušviestą naktį vilkas be 
garso perbėgo tiltą prie Jervsės, tada pasuko į didžiulius miškus, 
plytinčius iki pat jūros. 

Ankstų sausio tryliktosios rytą jis pasiekė Hešiovaleną - nedidelį 
kaimą į pietus nuo Hansešiono ežero Helsinglando etnografiniame 


regione. Vilkas sustojo ir ėmė uosti orą - užuodė kraują. Apsidai- 
rė. Namuose gyvena žmonės. Bet nesimato, kad iš kaminų rūktų 
dūmai, o aštrios klausos nepasiekia joks garsas. 

Bet ore tvyro kraujo kvapas, tą jis užuodžia. Palaukia pamiš- 
kėje, uosdamas, iš kur tas kvapas sklinda. Paskui lėtai nurisnoja 
per sniegą. Kvapas sklido iš vieno namo to nedidelio kaimo gale. 
Vilkas budrus - šalia žmogaus turi būti atsargus ir kantrus. Vėl 
stabteli. Kvapas sklinda iš už namo. Vilkas lūkuriuoja. Galiausiai 
vėl pajuda. Apėjęs aplink namą pamato grobį. Nutempia jį į pa- 
miškę - sunkus. Jo niekas nepastebi, net šunys nepradeda loti. Šį 
šaltą rytą tvyro visiška tyla. 

Pamiškėje vilkas ima ėsti. Atkąsti nesunku, nes mėsa dar ne- 
sušalusi. Dabar jis labai alkanas. Nuplėšęs odinį batą, pradeda 
griaužti koją prie pėdos. 

Naktį snigo, paskui nustojo. Beėdant ant sušalusios žemės vėl 
ėmė leistis lengvos snaigės. 

Atsibudęs Karstenas Hioglinas prisiminė, kad sapnavo nuotrauką. 
Jis gulėjo nejudėdamas ir laukė, kol vaizdas pamažu sugrįžo tarsi 
sapno kopija. Karstenas atpažino tą nuotrauką: ant senos geležinės 
lovos sėdi vyras, ant sienos kabo medžioklinis šautuvas, prie kojų 
stovi naktipuodis. Nuotrauka buvo nespalvota. Kai ją išvydo pirmą 
kartą, Karsteną prikaustė liūdna pagyvenusio vyriškio šypsena, 
tarsi jis ko drovėtųsi ar saugotųsi. Šios nuotraukos kilmę Karste- 
nas sužinojo daug vėliau. Prieš keletą metų medžiodamas jūrinius 
paukščius vyriškis netyčia nušovė savo viengimį sūnų. Nuo to 
laiko ginklas kabo ant sienos, o vyriškis vis labiau šalinasi žmonių. 

Karstenas Hioglinas pagalvojo, kad iš tūkstančių kada nors 
matytų negatyvų ir nuotraukų būtent šitos jis niekada nepamirš. 
Būtų smagu, jei pats būtų padaręs šią nuotrauką. 

Laikrodis ant naktinio stalelio rodė pusę aštuonių. Paprastai jis 
atsibusdavo labai anksti. Bet šiąnakt miegojo prastai, nes lova ir 
čiužinys buvo nepatogūs. Nutarė, kad atsiskaitydamas už viešbutį 
dėl to pasiskųs. 

Buvo devinta, paskutinė, jo kelionės diena. Jis buvo gavęs tyrėjo 
stipendiją aprašyti apleistiems kaimams ir kitoms nedidelėms gy- 
venvietėms, iš kurių žmonės pamažu išsikrausto. Dabar jis buvo 
Hudiksvalyje, liko nufotografuoti tik vieną kaimą - jį pasirinko 
dėl to, kad vienas senas vyras, perskaitęs jo darbą, parašė jam 
laišką, kuriame papasakojo apie savo kaimą. Tas aprašymas padarė 
Karstenui Hioglinui įspūdį, ir jis nutarė užbaigti savo tiriamąją 
kelionę būtent ten. 

Karstenas atsikėlė ir atitraukė užuolaidas. Naktį buvo pasnigę. 
Dangus vis dar pilkas, jokios saulės. Gatvėje pamatė apsimūturiavu- 
sią moterį, važiuojančią dviračiu. Nusekė ją žvilgsniu ir ėmė spėlio- 
ti, ar lauke labai šalta. Minus penki, gal minus septyni, ne daugiau. 

Apsirengė ir liftu lėtai nusileido į viešbučio priimamąjį. Jo au- 
tomobilis stovėjo viešbučio kieme. Ten buvo saugu, bet krepšius 
su fotografijos aparatūra visgi buvo pasiėmęs į kambarį. Visada 
pasiimdavo. Būtų labai blogai, jei kas nors įsilaužtų į automobilį 
ir pavogtų aparatūrą. 

Priimamajame dirbo jauna mergina, tikriausiai dar paauglė. 
Pamatęs, kaip neskoningai ji pasidažiusi, nutarė nebesiskųsti dėl 
lovos. Juk vis tiek niekada čia nebegrįš. 

Viešbučio kavinėje sėdėjo vos keli svečiai ir skaitė laikraščius. 
Vieną akimirką panoro išsitraukti fotoaparatą ir įamžinti šią ty- 
lią salę. Pagalvojo, kad būtent tokia yra Švedija - tylūs žmonės, 
palinkę virš laikraščių ir kavos puodelių, vieni su savo mintimis 
ir likimais. 

Jis įsipylė kavos, pasidarė du sumuštinius ir pasiėmė vieną minkš- 
tai virtą kiaušinį. Kadangi daugiau laikraščių nebuvo, pavalgė grei- 
tai. Labai nemėgo sėdėti prie stalo vienas, jei neturėdavo ko skaityti. 

termometras prie viešbučio lango. Minus vienuolika. „Ir dar 
kris“, - pagalvojo. Iki šiol buvo per šilta. Dabar ateina ilgai lauktas 
šaltis. Jis padėjo krepšius ant užpakalinės sėdynės, užvedė variklį 
ir ėmė gramdyti šerkšną nuo priekinio lango. Ant sėdynės gulėjo 
žemėlapis. Dar vakar, po to, kai nufotografavo kaimą netoli Hase- 
lašiono ežero, jis išsiaiškino, kaip nuvažiuoti į paskutinį numatytą 
kaimą. Iš pradžių turės važiuoti pagrindiniu keliu į pietus ir prie 
Igesundo pasukti link Siorforsos. Paskui dvi galimybės: važiuoti 
arba į rytus, arba į vakarus nuo ežero, kuris buvo vadinamas arba 
Didžiuoju, arba Ilguoju. Degalinėje prie įvažiavimo į Hudiksvalį 
jam sakė, kad rytinis kelias prastas, bet visgi nutarė važiuoti būtent 
juo, nes nuvyks greičiau. O kokia graži šviesa šį žiemos rytą! Jis 
jau įsivaizdavo iš kaminų stačiai kylančius dūmus. 

Kelyje užtruko keturiasdešimt minučių. Vieną kartą buvo pa- 
siklydęs - pasuko keliu, vedančiu į pietus link Nekšės ežero. 

Hešiovaleno kaimas buvo nedideliame slėnyje netoli ežero, 
kurio pavadinimo Karstenas neprisiminė. Gal Hešionas? Tankūs 
miškai plytėjo iki pat kaimo, pabirusio ant šlaito link ežero, abipus 
siauro kelio, vedančio link Herjedaleno. 

Karstenas sustojo prie įvažiavimo į kaimą ir išlipo. Debesys 
buvo pradėję sklaidytis. Šviesa ne itin tinkama, nuotraukos gali 
būti neryškios. Jis apsidairė. Keli namai, visiška ramybė. Tolumoje 
vos girdėjosi pravažiuojantys automobiliai. 

Jį apėmė šioks toks nerimas. Sulaikė kvapą - taip darydavo 
visada, kai nežinodavo, kas laukia. 

Paskui suprato, dėl ko sunerimo. Kaminai. Nebuvo dūmų. Jis 
tikėjosi, kad nufotografuoti kylantys dūmai nuotraukose atrodys 
įspūdingai, bet jų nebuvo. Karstenas lėtai nužvelgė namus. Kaž- 
kas jau buvo išėjęs į lauką ir nuo kelio nustūmęs sniegą, bet dar 
niekas neužkūrė krosnių. Karstenas prisiminė laišką, kuriame 
vyriškis papasakojo apie kaimą. Jis užsiminė apie kaminus, esą 

kitiems dūmų signalus. 

Karstenas atsiduso. Laiškai... Žmonės rašo ne tiesą, o tai, ką, 
jų nuomone, norėtumei skaityti. Dabar teks fotografuoti nerūks- 
tančius kaminus. O gal į viską numoti ranka? Juk niekas neverčia 
fotografuoti Hešiovaleno ir jo gyventojų. Jis jau turi gana daug 
nykstančios Švedijos nuotraukų: apleistų sodybų ir nuošalių kai- 
mų, kuriuos kartais išgelbsti vokiečiai ir danai, perkantys ten 
namus ir paverčiantys juos vasarnamiais. O kartais namai tiesiog 
sunyksta ir dingsta nuo žemės paviršiaus. 

Karstenas nutarė važiuoti ir jau atsisėdo į automobilį, bet ranka 
sustingo sugriebusi užvedimo raktelį. Jeigu jau taip toli važiavo, tai 
gal reikėtų padaryti keletą nuotraukų su vietiniais. Juk jam visgi 
svarbiausia veidai. Bėgant metams jį, kaip fotografą, vis labiau 
traukė seni žmonės. Pats sau buvo davęs slaptą užduotį - prieš 
baigdamas fotografo karjerą norėjo sudaryti moterų portretų 
albumą. Jo nuotraukos atskleis grožį, kokį galima rasti tik išties 
senų moterų veiduose, kai odoje tarsi nuosėdų sluoksnius uolie- 
noje galima matyti moterų gyvenimą ir vargus. 

Karstenas Hioglinas nuolat stebėjo veidus, ypač pagyvenusių 
žmonių. 

Jis vėl išlipo, užsidėjo kailinę kepurę, pasiėmė jau dešimtį metų 
naudojamą fotoaparatą „Leica M8“ ir patraukė link artimiausio 
namo. Iš viso kaime buvo dešimt trobų, dauguma dažytos tamsiai 
raudona spalva, kelios jų turėjo priebučius. Matė tik vieną naują 
namą, jei tik jį galima pavadinti nauju, nes pastatytas šeštajame 
dešimtmetyje. Priėjęs prie vartelių sustojo ir pakėlė fotoaparatą. 
Lentelė rodė, kad čia gyvena Andrenų šeima. Jis padarė kelias 
nuotraukas iš įvairių perspektyvų, keisdamas diafragmos padėtį 
ir eksponavimo laiką. „Vis dar per daug apsiniaukę, - pagalvojo. - 
Tikriausiai nuotraukos bus neryškios. Nors niekada negali žinoti. 
Kartais fotografams pavyksta išryškinti tai, kas nekrinta į akis.“ 

Karstenas Hioglinas dažnai dirbdavo vedinas vien intuicijos. 
Aišku, tikrindavo apšvietimo lygį, bet kartais pasiekdavo netikėtų 
rezultatų, per daug nesukdamas galvos dėl eksponavimo laiko. 
Dirbdamas turi improvizuoti. Kartą Oskašhamne pamatė bur- 
laivį pakeltomis burėmis. Buvo giedra, saulėta diena. Jau ruošėsi 
fotografuoti, kai staiga šovė mintis kvėptelėti į objektyvą. Išryš- 
kinęs nuotraukas išvydo burlaivį vaiduoklį, išnyrantį iš miglos. 
Už tą nuotrauką jam buvo skirta didelė premija, ir anos miglos 
nepamirš niekada. 

Varteliai iškart nepasidavė. Teko gerokai truktelėti, kad atidary- 
tų. Šviežiame sniege nesimatė jokių pėdsakų. Vis dar jokio garso. 
„Net šunys manęs neužuodė, - pagalvojo jis. - Tarsi visi staiga 
būtų iškeliavę. Čia ne kaimas, o kažkoks skrajojantis olandas.“ 

Užlipęs laipteliais, pasibeldė į duris, palaukė, vėl pabeldė. Nei 
šuo amtelėjo, nei katė sukniaukė, - jokio garso. Pasidarė įtarti- 
na. Kažkas čia ne taip. Dar kartą pabeldė, stipriau ir ilgiau. Tada 
spustelėjo rankeną. Užrakinta. „Seni žmonės būna baikštūs, — 
pagalvojo. - Jie užsirakina, nes prisiskaitę laikraščių bijo, kad tai, 
kas aprašoma, nutiks būtent jiems.“ 

Jis vėl pabeldė į duris, bet niekas neatidarė. Turbūt namas tuščias. 

Išėjo pro vartelius ir patraukė link kito namo. Pamažu šviesėjo. 
Namas buvo nudažytas geltonai. Langų sandarinimo medžiaga 
ištrupėjusi - namuose turėtų traukti skersvėjai. Prieš pabelsdamas 
patraukė už durų rankenos. Užrakinta. Jis stipriai pabeldė, paskui 
ėmė baladoti, net neduodamas laiko atsiliepti. Panašu, kad ir čia 
namuose nieko nėra. 

Nutarė ir šitą namą palikti ramybėje. Jei dabar sėstų į automo- 
bilį, į namus Piteo mieste grįžtų iškart po pietų. Jo žmona Magda 
apsidžiaugtų. Jai atrodė, kad vyras jau per senas keliauti, nors jam 
dar tik šešiasdešimt treji. Karstenas kartais pajusdavo stenokardi- 
jos simptomus. Gydytojas buvo pataręs atkreipti dėmesį į mitybą 
ir stengtis judėti kiek įmanoma daugiau. 

Bet Karstenas Hioglinas namo neišvažiavo. Jis nuėjo už namo 
ir patraukė už durų, kurios, panašu, vedė į skalbyklą šalia virtu- 
vės, rankenos. Jos irgi užrakintos. Priėjo prie artimiausio lango, 
pasistiebė ir dirstelėjo vidun. Pro tarpelį tarp užuolaidų pamatė 
kambarį, ten stovėjo televizorius. Nuėjo prie kito lango. Pro jį 
pamatė tą patį kambarį, tą patį televizorių. Ant sienos kabojo 
siuvinėtas paveikslas su užrašu „Jėzus yra tavo geriausias drau- 
gas“. Jau ruošėsi eiti prie kito lango, kai staiga kažkas patraukė 
jo dėmesį. Ant grindų kažkas gulėjo. Iš pradžių pamanė, kad ten 
mezgimo siūlų sruoga. Paskui suprato, kad tai kojinė, užtempta 
ant kojos. Žengtelėjo atatupstas nuo lango. Širdis ėmė daužy- 
tis. Ar akys neapgauna? Ar ten tikrai koja? Grįžo prie pirmojo 
lango, bet iš ten nieko nesimatė. Grįžo prie antrojo lango. Dabar 
įsitikino - jis mato koją. Ji nejuda. Negalėjo suprasti, moters ar 
vyro. Gali būti, kad kažkas sėdi ant kėdės. Arba kažkas guli ant 
grindų. 

Jis pabeldė į stiklą kiek galima stipriau. Niekas nesujudėjo. 
Karstenas išsitraukė telefoną ir pradėjo rinkti Pagalbos centro 
numerį. Ryšys toks blogas, kad nebuvo jokio signalo. Tada jis nu- 
bėgo prie kito namo ir pabeldė į duris. Ir čia niekas neatidarė. Kilo 
mintis, kad jis galbūt pateko į vietą, kuri pamažu virsta košmaru. 
Šalia durų stovėjo geležinis gremžtukas batams nuvalyti. Užkišo 
jį į durų tarpelį prie spynos ir išlaužė jas. Galvojo tik apie tai, kur 
rasti telefoną. Įpuolęs į namą ne iš karto suvokė, kad ir čia mato tą 
patį - lavoną. Virtuvėje ant grindų gulėjo sena moteris. Jos galva 
buvo beveik nukirsta. Šalia gulėjo perkirstas šuo. 

Karstenas Hioglinas suriko ir apsisukęs visu greičiu puolė lauk. 
Atsidūręs prieškambaryje, svetainėje išvydo vyrą, gulintį tarp sta- 
lo ir raudonos sofos, uždengtos balta marška. Senis buvo nuogas. 
Visa nugara kruvina. 

Karstenas Hioglinas išbėgo iš namo. Norėjo dingti iš čia. Bėg- 
damas pametė fotoaparatą, bet nesustojo jo pasiimti. Augo baimė, 

kad nematoma būtybė smogs jam į nugarą. Karstenas apsuko 
automobilį ir išlėkė iš kaimo. 

Sustojo tik išvažiavęs į pagrindinį kelią, drebančiomis ranko- 
mis išsitraukė telefoną ir paskambino į Pagalbos centrą. Tą pačią 
akimirką, kai prispaudė ragelį prie ausies, krūtinę surakino baisus 
skausmas, tarsi kažkas visgi būtų jį pasivijęs ir įsmeigęs peilį. 

Girdėjo, kad atsiliepė, bet negalėjo ištarti nė žodžio. Skausmas 
buvo toks veriantis, kad jis tik švokštė. 

— Aš negirdžiu, - ištarė moters balsas ragelyje. 

Jis pabandė dar kartą. Vėl tik švokštimas. Tuoj numirs. 

— Ar galite kalbėti garsiau? - paprašė moteris. - Nesuprantu, 
kas atsitiko. 

Sukaupęs jėgas išspaudė kelis žodžius: 

— Aš mirštu, - sušvokštė jis. - Gerasis Dieve, aš mirštu. Padė- 
kite. 

— Kur jūs? 

Atsakymo ji neišgirdo. Karstenas Hioglinas grimzdo į tam- 
są. Beviltiškai mėgindamas išsivaduoti iš baisaus skausmo, tarsi 
skęstantysis bandė išplaukti į paviršių. Jis užmynė greičio pedalą, 
ir automobilis išlėkė į priešingą kelio pusę. Priešais, Hudiksvalio 
kryptimi, važiavo nedidelis sunkvežimis su biuro baldais. Jis 
nespėjo sustabdyti, ir automobiliai susidūrė. Sunkvežimio vairuo- 
tojas išlipo pažiūrėti, kaip jaučiasi vyriškis lengvajame automobi- 
lyje, ir pamatė, kad tas guli užsikniaubęs ant vairo. Sunkvežimio 
vairuotojas buvo iš Bosnijos ir blogai kalbėjo švediškai. 

— Kaip tu? - paklausė jis. 

— Kaimas, - sušvokštė Karstenas Hioglinas. - Hešiovalenas. 

Tai buvo paskutiniai jo žodžiai. Kai atvyko policija ir greitoji 
pagalba, Karstenas Hioglinas jau buvo miręs nuo infarkto. 

Iš pradžių niekas nesuprato, kas atsitiko. Niekas net negalėjo 
įsivaizduoti, kodėl tamsiai mėlyno „Volvo“ vairuotoją ištiko staigus 
širdies priepuolis. Tik po to, kai Karsteną Hiogliną išvežė greitoji, 

o kelių pagalbos tarnyba ėmė tempti nuo kelio gerokai aplamdytą 
sunkvežimį, vienas iš policininkų pagaliau apklausė vairuotoją iš 
Bosnijos. Policininkas buvo vardu Erikas Hudenas. Jis nemėgdavo 
be reikalo kalbėtis su žmonėmis, kurie prastai kalba švediškai. Po- 
licininkui atrodė, kad iš jų maža naudos, jei nesugeba pakankamai 
aiškiai papasakoti, kas atsitiko. Žinoma, visų pirma patikrino, ar 
vairuotojas neišgėręs. Tas buvo blaivus, alkoholio matuoklis rodė 
žalią padalą, o vairuotojo pažymėjimas atrodė tvarkingas. 

— Tas vyras bandė kažką pasakyti, - aiškino vairuotojas. 

— Ką? - šiurkščiai paklausė Erikas Hudenas. 

— Kažką apie Herę. Gal čia kokia vietovė? 

Erikas Hudenas, kilęs iš šių apylinkių, nekantriai papurtė galvą. 

— Čia nėra jokios Herės. 

— Gal aš ne taip išgirdau? Gal reikia tarti su „š'? Gal jis sakė 
Heršė? 

— Hešiovalenas? 

— Taip taip, - linktelėjo vairuotojas. 

— Ką jis norėjo pasakyti? 

— Nežinau. Jis mirė. 

Erikas Hudenas įsikišo savo užrašų knygelę. Jis neužsirašė, ką 
sakė vairuotojas. Po pusvalandžio kelių pagalbos tarnyba nutempė 
sulamdytus automobilius, o kitas policijos ekipažas išsivežė sunk- 
vežimio vairuotoją apklausti komisariate. Tada Erikas Hudenas 
sėdo į savo automobilį ir ketino grįžti į Hudiksvalį. Už vairo sėdėjo 
jo kolega Leifas Yterstriomas. 

- Užsukime į Hešiovaleną, - staiga tarė Erikas Hudenas. 

— Kodėl? Ar kas nors skambino? 

— Noriu kai ką patikrinti. 

Erikas Hudenas buvo vyresnis. Jis garsėjo kaip tylenis ir užsi- 
spyrėlis. Leifas Yterstriomas pasuko link Siorforsos. Kai pasiekė 
Hešiovaleną, Erikas Hudenas paprašė lėtai pervažiuoti kaimą. Jis 
vis dar nebuvo paaiškinęs, kodėl jie čia užsuko. 

— Atrodo tuščia, - tarė Leifas Yterstriomas, kai jie lėtai riedėjo 
nuo namo prie namo. 

— Grįžk atgal, - paliepė Erikas Hudenas. - Taip pat lėtai. 

Paskui liepė sustoti. Kažkas patraukė jo dėmesį. Kažkas gulėjo 
sniege prie vieno iš namų. Jis išlipo ir prisiartino. Staiga krūptelėjo 
ir sustojo kaip įbestas, išsitraukė pistoletą. Leifas Yterstriomas 
puolė iš automobilio ir taip pat išsitraukė ginklą. 

— Kas yra? 

Erikas Hudenas neatsakė. Jis atsargiai ėjo pirmyn. Paskui vėl 
sustojo ir palinko į priekį, lyg būtų suskaudę krūtinę. Išbalęs grįžo 
prie automobilio. 

- Ten guli negyvas žmogus. Sukapotas. Trūksta kūno dalių. 

- Ką nori pasakyti? 

— Nėra vienos kojos. 

Abu stovėjo be žado ir žiūrėjo vienas į kitą. Paskui Erikas Hu- 
denas sėdo į automobilį ir per nešiojamąją radijo stotelę paprašė, 
kad jį sujungtų su Vive Sundberg, kuri, jo žiniomis, tądien turėjo 
dirbti. Ji iškart atsiliepė. 

- Čia Erikas. Aš esu Hešiovalene. 

Išjos tylėjimo suprato, kad ji bando prisiminti. Šiose apylinkėse 
buvo daugybė panašių vietovardžių. 

- Į pietus nuo Siorforsos? 

- Ne, labiau į vakarus. Bet gal klystu. 

-— Kas atsitiko? | 

— Nežinau. Bet lauke guli negyvas vyras be kojos. 

— Ką pasakei? 

— Negyvas vyras. Sniege. Atrodo, kad kažkas jį užkapojo. Vienos 
kojos nėra. 

Jiedu gerai pažinojo vienas kitą. Vivė Sundberg žinojo, kad 
Erikas Hudenas pasakodamas niekada neperdeda, kad ir kas būtų. 

— Atvažiuojame, - tarė Vivė Sundberg. 

— Paskambink kriminologams į Jevlę. 

— Kas su tavimi? 

— Yterstriomas. 

Ji pagalvojo. 

— Ar gali pasakyti, kas ten galėjo nutikti? 

— Gyvenime nesu matęs nieko panašaus. 

Jis žinojo, kad Vivė supras. Hudenas jau taip seniai dirba po- 
licijoje, kad per tą laiką buvo spėjęs susidurti su neapsakomai 
žiauriais prievartos atvejais. 

Praėjo trisdešimt penkios minutės, kol jie tolumoje išgirdo 
policijos sirenas. 

Erikas Hudenas bandė įtikinti Yterstriomą, kad jie turi eiti 
pakalbėti su artimiausiais kaimynais, bet tas atsisakė, kol neat- 
vyks pastiprinimas. Jie liko prie automobilio, nes Erikas Hudenas 
nenorėjo eiti vienas. Laukdami nepratarė nė žodžio. 

Vivė Sundberg išlipo iš pirmo atvykusio automobilio. Ji buvo 
stambaus sudėjimo penkiasdešimtmetė moteris. Jos pažįstami 
žinojo, kad nepaisant didelio svorio ji yra stipri ir ištverminga. 
Vos prieš kelis mėnesius pasivijo du dvidešimtmečius įsilaužėlius. 
Pradėję bėgti jie iš pradžių juokėsi. Po kelių šimtų metrų juokai 
baigėsi, nes ji abu sučiupo. 

Vivė Sundberg buvo raudonplaukė. Keturis kartus per metus ji 
apsilankydavo dukters kirpykloje ir spalvą paryškindavo. 

Ji buvo kilusi iš sodybos prie Harmongerio, atėjus laikui nu- 
karšino abu tėvus, o jiems mirus nutarė įgyti išsilavinimą ir po 
kelerių metų savo pačios nuostabai buvo priimta į policijos 
mokyklą. Iš tikrųjų neaišku, kaip ją, tokią stambią, ten priėmė. 
Tačiau niekas neklausinėjo, o ji pati apie tai taip pat neužsi- 
minė. Kai kas nors iš jos kolegų, dažniausiai vyrai, pradėdavo 
kalbėti apie svorio metimą, ji suirzusi tik pamurmėdavo. Vivė 
Sundberg vengė cukraus, bet labai mėgo pavalgyti. Buvo ište- 
kėjusi du kartus. Pirmą kartą už darbininko iš Igesundo. Su juo 
susilaukė dukters Elinos. Vyras žuvo per nelaimingą atsitikimą 

darbe. Po kelerių metų ji ištekėjo.dar kartą, šįkart už santech- 
niko iš Hudiksvalio. Jų santuoka netruko nė dviejų mėnesių. Jis 
žuvo eismo nelaimėje slidžiame kelyje tarp Delsbu ir Bjurokerio. 
Po to daugiau nebeištekėjo. Bet kolegos šnibždėjosi, kad ji turi 
draugą kažkurioje iš daugybės Graikijos salų. Ten važiuodavo 
atostogauti du kartus per metus. Tačiau niekas nežinojo, ar tie 
gandai buvo pagrįsti. 

Vivė Sundberg buvo gera policininkė, užsispyrusi ir sugebėdavo 
išanalizuoti net menkiausias detales, kurios nusikaltimo tyrime 
kartais būna vienintelis pėdsakas, kuriuo galima sekti. 

Ji viena ranka perbraukė plaukus ir pažvelgė į priešais stovintį 
Eriką Hudeną. 

— Parodysi? 

Jie nuėjo prie kūno. Vivė Sundberg susiraukė ir atsitūpė. 

— Ar gydytojas jau čia? 

— Ji pakeliui. 

- Ji? 

— Paskirta vietoje Hugo. Jam operuos augįį. 

Sundberg akimirkai pamiršo kruviną kūną sniege. 

— Jis serga? 

— Vėžys. Nežinojai? 

— Ne. Kur? 

- Skrandyje. Bet sako, kad dar neišplitęs. Dabar jį pavaduoja 
Valentina Myr iš Upsalos, jei teisingai tariu jos pavardę. 

— Ir ji važiuoja pas mus? 

Erikas Hudenas šūktelėjo Yterstriomui, kuris stovėjo prie vieno 
iš automobilių ir gėrė kavą. Tas patvirtino, kad teismo medicinos 
gydytoja jau pakeliui. 


Vivė Sundberg ėmė atidžiai tyrinėti kūną. Kaskart, kai stovė- 
davo prie nužudyto žmogaus, ją apimdavo beprasmybės jausmas. 


Ji negali prikelti mirusiojo, geriausiu atveju gali tik nustatyti nu- 

sikaltimo priežastis ir įkišti nusikaltėlį į kalėjimą arba specialaus 
režimo psichiatrijos ligoninę. 

— Kažkas gerokai pasiautėjo, - tarė ji. - Su dideliu peiliu arba 
durtuvu. Gal kardu? Matau bent dešimtį skirtingų kirčių, visi 
tikriausiai mirtini. Bet nesuprantu, kodėl nėra kojos. Ar žinome, 
kas šis vyras? 

— Kol kas ne. Atrodo, kad visi namai tušti. 

Vivė Sundberg atsistojo ir atidžiai apsidairė. Atrodė, tarsi namai 
nedrąsiai atsakytų į jos žvilgsnį. 

— Ar beldeisi? 

— Norėjau palaukti pastiprinimo. Juk nusikaltėlis vis dar gali 
būti čia. 

— Teisingai pasielgei. 

Ji pamojo Yterstriomui prieiti. Tas numetė popierinį puodelį 
į sniegą. | 

- Eime vidun, - tarė ji. - Čia turi būti žmonių, čia ne koks 
apleistas kaimas. 

— Niekas nepasirodė. 

Vivė Sundberg vėl nužvelgė namus, apsnigtus sodus, kelią. 
Išsitraukė pistoletą ir pasuko link artimiausio namo. Kiti nusekė 
iš paskos. Buvo šiek tiek po vienuoliktos. 

Vėlesni įvykiai papildys Švedijos teisės istoriją. Trys policininkai 
aptiks tai, ko dar nebuvo Švedijos kriminalistikos istorijoje. Išsi- 
traukę ginklus jie ėjo iš namo į namą, ir visur aptikdavo lavonus. 
Ten gulėjo ir subadyti šunys, ir katės, net papūga su nukirsta galva. 
Iš viso rado devyniolika žmonių, visi vyresnio amžiaus, buvo tik 
vienas gal dvylikos metų berniukas. Kai kurie buvo nužudyti mie- 
gantys lovose, kiti gulėjo ant grindų arba sėdėjo virtuvėse ant kė- 
džių. Viena moteris buvo nužudyta besišukuojanti, vieną vyrą rado 
prie viryklės, šalia gulėjo kavinukas su išsiliejusia kava. Viename 
name du žmonės buvo surišti. Visi nužudyti neįtikėtinai žiauriai, lyg 
auštant dienai per kaimą būtų praūžęs kruvinas uraganas. Kadangi 

seni žmonės dažniausiai keliasi anksti, Vivė Sundberg darė prielai- 
dą, kad jie nužudyti arba vėlai naktį, arba labai anksti ryte. 

Jai atrodė, kad visas kraujas suplūdo į galvą. Tačiau nors ir 
drebėjo iš susijaudinimo, dirbo šaltakraujiškai, tarsi išdarkytus 
lavonus stebėtų žiūronais per atstumą, o ne iš arti. 

O dar tas kvapas. Nors kūnai dar nebuvo atšalę, jie jau skleidė 
salsvą gaižų kvapą. Būdama viduje Sundberg kvėpuodavo per 
burną, o išėjusi į lauką giliai įtraukdavo šviežio oro. Prieš įžengiant 
į kitą namą, reikėdavo pasiruošti kitam beprotiškam vaizdui. 

Visur išvysdavo tą patį - kūnus, žiauriai subadytus ir supjausty- 
tus, panaudojant kažkokį aštrų daiktą. Baigiantis dienai ji sudarė 
aprašą, kurio niekam niekada nerodė. Jame tiksliai apibūdino tai, 
ką pamatė: 

„Pirmas namas. Negyvas pusamžis vyras, pusnuogis, suply- 
šusi pižama, šlepetės, guli ant laiptų į antrą aukštą. Galva beveik 
nukirsta, kairės rankos nykštys per metrą nuo kūno. Pagyvenusi 
moteris su naktiniais marškiniais, pilvas perpjautas, dalis žarnų 
išvirtusios, dantų protezas sulaužytas. 

Antras namas. Nužudyti vyras ir moteris, abu seni, mažiausiai 
aštuoniasdešimties metų. Kūnai rasti dvigulėje lovoje pirmame 
aukšte. Moteris užmušta mieganti, kirtus nuo kairiojo peties per 
krūtinę iki dešiniojo šlaunikaulio. Vyriškis bandė gintis plaktuku, 
bet ranka buvo nukirsta, gerklė perpjauta. Keista tai, kad kūnai 
surišti. Kyla įspūdis, kad vyras buvo gyvas, kai jį pririšo prie 
mirusios žmonos. Žinoma, įrodymų neturiu, tai tik akimirkos 
įspūdis. Negyvas berniukas nedideliame kambaryje. Gali būti, 
kad nužudytas miegantis. 

Trečias namas. Negyva moteris guli virtuvėje ant grindų. Šalia 
jos - perkirstas neaiškios veislės šuo. Panašu, kad moters stuburas 
sulaužytas keliose vietose. 

Ketvirtas namas. Negyvas vyras prieškambaryje. Apsirengęs 
kelnėmis ir marškiniais, basas. Tikriausiai bandė priešintis. Kū- 

nas per juosmenį beveik perkirstas. Pagyvenusios moters kūnas 
virtuvėje, ji sėdėjo ant kėdės. Du, gal trys dūriai į pakaušį. 

Septintas namas. Dvi pagyvenusios moterys ir vyras savo lovose 
antrame aukšte. Mano įspūdis: jie buvo nubudę, sąmoningi, bet 
nespėjo sureaguoti. Virtuvėje radau subadytą katiną. 

Aštuntas namas. Lauke rastas pagyvenęs vyriškis be vienos 
kojos. Du šunys nukirstomis galvomis. Negyva moteris ant laiptų, 
sudarkyta nenusakomai. 

Devintas namas. Svetainėje pirmame aukšte radome keturis 
lavonus. Pusnuogiai, ant stalo kavos puodeliai, įjungtas radijas, 
pirmas kanalas. Trys pagyvenusios moterys ir vyras. Visų galvos 
nukirstos ir padėtos ant kelių. 

Dešimtas namas. Du labai seni žmonės, pora. Guli lovose. Ne- 
aišku, ar jie spėjo suprasti, kas vyksta.“ 

Baigdama aprašą, jau nebepajėgė atsiminti visų detalių. Atmin- 
tyje viskas įsirėžė taip, lyg būtų pamačiusi pragarą. 

Ji saunumeravo namus, kuriuose buvo rasti lavonai, bet ne ta 
tvarka, kokia jie buvo išsidėstę kaime. Per tą makabrišką sodybų 
lankymą, priėję prie penktojo namo, jie aptiko gyvybės ženklų. 
Viduje girdėjosi muzika. Yterstriomas pasakė, kad panašu į Dži- 
mį Hendriksą. Vivė Sundberg puikiai žinojo šį gitaristą, o Erikas 
Hudenas net nenutuokė, apie ką tiedu kalbasi. Jam labiausiai 
patiko Bjornas Šifsas. 

Prieš eidami vidun, jie pasikvietė dar du policininkus, kurie tuo 
metu tvėrė teritoriją policijos juostomis. Jų reikėjo tiek daug, kad tu- 
rėjo paskambinti į Hudiksvalį ir paprašyti atvežti dar kelis ritinius. 

Jie artinosi prie durų išsitraukę ginklus. Erikas Hudenas pa- 
beldė. Duris atidarė pusnuogis ilgaplaukis vyras. Pamatęs į save 
nukreiptus ginklus, jis išsigando ir pasitraukė atatupstas. Pama- 
čiusi, kad vyras neginkluotas, Vivė Sundberg nuleido pistoletą. 

— Jūs vienas? 

— Su žmona, - atsakė vyriškis drebančiu balsu. 


23 


— Daugiau nieko? 

— Ne. Kas atsitiko? 

Vivė Sundberg įsikišo pistoletą ir davė ženklą kitiems padaryti 
tą patį. 

— Mes užeisime vidun, - tarė ji pusnuogiam vyrui, virpančiam 
nuo šalčio. - Kuo jūs vardu? 

— Tomas. 

— O pavardė? 

— Hansonas. 

- Eime vidun, Tomai Hansonai, kad nesušaltumėte. 

Muzika buvo paleista visu garsu. Vivė Sundberg pagalvojo, kad 
visuose kambariuose turi būti įtaisyta po garsiakalbį. Ji nusekė 
paskui vyriškį į sujauktą svetainę, kur ant sofos sėdėjo susigūžusi 
moteris naktiniais marškiniais. Vyras pritildė muziką ir apsimovė 
kelnes. Tomas Hansonas ir moteris ant sofos atrodė vyresni už 
Sundberg, jiems buvo apie šešiasdešimt. 

— Kas nutiko? - paklausė išsigandusi moteris aiškia Stokholmo 
tarme. 

Tikriausiai ši pora čia gyvena nuo tų laikų, kai jauni miestiečiai 
kraustėsi į kaimą, norėdami gyventi paprasčiau. 

Vivė Sundberg nutarė eiti tiesiai prie reikalo. Tas baisus atradi- 
mas vertė ją manyti, kad delsti negalima, ir leido daryti prielaidą, 
kad tas žmogus arba tie žmonės, kurie įvykdė šį makabrišką nu- 
sikaltimą, gali rengtis naujoms skerdynėms. 

- Dalis jūsų kaimynų negyvi, - pranešė Sundberg. - Šiąnakt 
kaime dėjosi baisūs dalykai. Svarbu, kad atsakytumėte į mūsų 
klausimus. Kuo jūs vardu? 

— Ninė, - prisistatė moteris. - Ar Hermanas ir Hilda gyvi? 

— Kur jie gyvena? 

— Name į kairę nuo mūsų. 

— Deja, jie nužudyti. Ir ne tik jie. Atrodo, kad buvo nužudyti 
dauguma gyventojų. 

— Jei čia pokštas, tai nelabai vykęs, - pasipiktino Tomas Han- 
sonas. 

Vivė Sundberg akimirkai prarado savitvardą. 

— Turiu laiko tik tiek, kad užduočiau klausimus, o jūs atsa- 
kytumėte. Deja, tai tiesa, nors suprantu, kad nesuvokiama. Tai 
siaubinga tiesa. Kaip praleidote šią naktį? Ar ką nors girdėjote? 

Vyriškis atsisėdo ant sofos šalia moters. 

— Mes miegojome. 

— Nieko negirdėjote? 

Abu papurtė galvas. 

— Ir net nepastebėjote, kad kaime pilna policininkų? 

— Kai muzika groja garsiai, nieko nepastebime. 

— Kada matėte kaimynus paskutinį kartą? 

- Jei kalbame apie Hermaną ir Hildą, tai juos matėme vakar, - 
pasakė Ninė. - Mes susitinkame lauke, kai išleidžiame palakstyti 
šunis. 

— Turite šunį? 

Tomas Hansonas linktelėjo į virtuvės pusę. 

- Jis gana senas ir tingus. Nesikelia net tada, kai ateina svetimi. 

— Ar šiąnakt nelojo? 

— Jis niekada neloja. 

— Kelintą valandą matėtės su kaimynais? 

— Vakar apie trečią popiet. Bet tik su Hilda. 

— Nepastebėjote nieko keisto? 

- Jai skaudėjo nugarą. Hermanas tikriausiai sėdėjo virtuvėje ir 
sprendė kryžiažodžius. Jo nemačiau. 

— O kaip kiti kaimynai? 

— Turbūt kaip visada. Kaime gyvena tik senukai. Kai šalta, jie 
laukan neina. Pavasarį ir vasarą susitinkame dažniau. 

— Ar čia nėra vaikų? 

— Nė vieno. 

Vivė Sundberg prisiminė nužudytą berniuką. 

— Ar tai tiesa? - paklausė moteris. Jos balse girdėjosi baimė. 

— Taip, - atsakė Sundberg. - Tai tiesa. Gali būti, kad visi gy- 
ventojai negyvi. Išskyrus judu. 

Erikas Hudenas stovėjo prie lango. 

— Ne visai taip, - ištarė jis lėtai. 

— Ką nori pasakyti? 

— Nužudyti ne visi. Kažkas ateina. 

Vivė Sundberg puolė prie lango ir pamatė tai, kas buvo patraukę 
Eriko Hudeno dėmesį. 

Ant kelio stovėjo sena moteris. Ji buvo apsisiautusi chalatu, 
apsiavusi juodais guminiais batais. Rankos sunertos tarsi maldai. 

Vivė Sundberg sulaikė kvapą. Moteris nejudėjo. 

Tomas Hansonas irgi priėjo prie lango. 

— Čia Julija. Kartais randame ją išėjusią be viršutinių drabužių. 
Kai nebūna socialinių darbuotojų, ja rūpinasi Hilda ir Hermanas. 

— Kur ji gyvena? - paklausė Vivė Sundberg. 

Hansonas parodė namą beveik pačiame kaimo gale. 

— Mes čia gyvename beveik dvidešimtį metų. Planavome, kad 
čia atvažiuos gyventi daugiau miestiečių, bet galiausiai likome tik 
mudu. Kai atsikraustėme, Julija buvo ištekėjusi už Runės, kuris 
dirbo vairuotoju miško bendrovėje. Vieną dieną jam trūko arteri- 
ja, ir jis mirė už vairo. Tada Julija ėmė keistai elgtis. Virto žmogys- 
ta, kuri viską laiko užspaudusi savyje, - tikriausiai suprantate, ką 
noriu pasakyti. Paskui prisidėjo senatvinė silpnaprotystė. Manau, 
kad ji čia ir numirs. Julija turi du vaikus, bet šie apsilanko tik kartą 
per metus. Laukia savo nedidelio palikimo ir visai ja nesirūpina. 

Vivė Sundberg išėjo į lauką kartu su Eriku Hudenu. Senutė 
ant kelio net nekrustelėjo. Ji pakėlė akis, kai Sundberg atsistojo 

priešais, bet neištarė nė žodžio. Ji nesipriešino, kai Erikas Hu- 
denas ir Vivė Sundberg nuvedė ją namo. Viduje buvo tvarkinga. 
Ant sienos kabojo įrėmintos velionio vyro ir ją pamiršusių vaikų 
nuotraukos. 

Vivė Sundberg tik dabar išsitraukė savo užrašų knygelę. Erikas 
Hudenas skaitė ant virtuvinio stalo gulintį dokumentą su ant- 
spaudais. 

— Julija Holmgren, aštuoniasdešimt septynerių metų, - per- 
skaitė jis. 

- Pasirūpink, kad kas nors paskambintų socialinei tarnybai. 
Man neįdomu, kokiomis dienomis jie paprastai lanko senutę. Jie 
privalo pasirūpinti ja dabar. 

Senutė sėdėjo virtuvėje prie stalo ir žiūrėjo pro langą. Virš 
kaimo kabojo sunkūs debesys. 

— Gal ko nors jos paklausti? 

Vivė Sundberg papurtė galvą. 

— Neverta. Ką ji galėtų papasakoti? 

Ji linktelėjo Erikui Hudenui duodama ženklą palikti ją vieną. 
Tas išėjo į kiemą. Ji nuėjo į svetainę ir atsistojusi vidury kambario 
užsimerkė. Netrukus ji bus priversta ryžtingai narplioti šį siau- 
bingą nusikaltimą. Reikia rasti atspirties tašką. 

Kažkas toje senoje moteryje žadino Vivės Sundberg nuojautą, 
bet nepavyko suvokti, ką ta nuojauta kužda. Policininkė pastovėjo 
nejudėdama, vėl atsimerkė ir pabandė apsvarstyti tai, kas įvyko šį 
sausio rytą. Nuošaliame kaime nužudyta daug žmonių. Ir užmušti 
keli gyvūnai. Visi požymiai rodė, kad žudiką varė didžiulis įsiūtis. 
Ar iš tikrųjų vienas žmogus galėtų šitiek pridaryti? Gal naktį į 
kaimą atvyko keliese, o paskui po žiaurių skerdynių dingo? Spė- 
lioti dar per anksti. Vivė Sundberg neturėjo atsakymų, ji težinojo 
keletą aplinkybių ir matė kūnus. Dar buvo pora, kadaise pabėgusi 
iš Stokholmo ir apsigyvenusi kaime, ir sena moteris, kuri kartais 
stovi ant kaimo kelio vienais naktiniais marškiniais. 

„Bet visgi turi būti koks nors atspirties taškas, - galvojo ji. - Ne 
visi gyventojai nužudyti. Buvo palikti bent trys. Kodėl? Ar čia 
atsitiktinumas, ar tai ką nors reiškia?“ 

Sundberg nejudėjo dar keletą minučių. Per vieną langą pamatė, 
kad atvyko kriminologai iš Jevlės ir dar viena moteris, kurią spėjo 
esant teismo medicinos gydytoja. Sundberg giliai įkvėpė. Čia už 
viską atsako ir viskam vadovauja ji. Net jeigu šis nusikaltimas 
sulauks didžiulio dėmesio, galbūt ne tik šalyje, kol kas būtent ji 
turi prisiimti atsakomybę. Dar šiandien paprašys atsiųsti padėjėjų 
iš Stokholmo. Kadaise, kai buvo jauna policininkė, svajojo dirbti 
Žmogžudysčių tyrimų skyriuje, kuris garsėjo gerai organizuotu 
darbu. Dabar ji troško, kad šis skyrius ateitų jai į pagalbą. 

Vivė Sundberg išsitraukė telefoną ir surinko numerį. Teko 
palaukti, kol atsilieps. 

— Stenas Robertsonas klauso. 

— Čia Vivė. Ar tu užsiėmęs? 

— Aš visada užsiėmęs, juk aš prokuroras. Kuo galiu padėti? 

— Esu viename kaime, Hešiovalene. Ar žinai, kur tai? Prie 
Siorforsos. 

— Ant sienos turiu žemėlapį. Kas atsitiko? 

— Pirma susirask žemėlapyje. 

— Tada palauk. 

Jis padėjo telefoną. Vivei Sundberg pasidarė įdomu, kaip jis 
reaguos. Juk nė vienas iš jų anksčiau nebuvo susidūrę su tokiais 
dalykais, nė vienas policininkas tiek Švedijoje, tiek daugelyje kitų 
šalių. „Mes visą laiką galvojame, kad tai, ką išvydome, yra pats 
baisiausias dalykas. Tačiau baisybių ribos vis plečiasi. Šiandien 
esame čia. Kur būsime rytoj? Arba po metų?“ 

Robertsonas vėl pakėlė telefoną. 

— Radau. Apleistas kaimas? 

— Nepasakyčiau. Jis tik labai greitai išnyko. Tačiau ne dėl to, 
kad gyventojai išsikraustė. 

— Nesupratau. 

Vivė Sundberg kaip galėdama aiškiau papasakojo, kas atsitiko. 
Robertsonas tylėdamas klausėsi. Vivė galėjo girdėti jo kvėpavimą. 

- Ir aš turiu tuo patikėti? - paklausė Robertsonas, kai ji nutilo. 

— Taip. 

— Sunku suvokti. 

- Taip, suvokti sunku. Čia toks rimtas atvejis, kad tu, kaip pro- 
kuroras, turi ne tik nedelsdamas imtis vadovauti ikiteisminiam 
tyrimui, bet ir atvykti čia, į vietą. Turi pamatyti savo akimis. 

— Važiuoju. Ar yra įtariamųjų? 

— Ne. 

Stenas Robertsonas kostelėjo. Kartą Vivei jis buvo prasitaręs, 
kad kenčia nuo lėtinės obstrukcinės plaučių ligos. Jis ilgą laiką 
buvo užkietėjęs rūkalius, bet sulaukęs penkiasdešimties metė tą 
pačią dieną. Jiedu su Vive buvo ne tik vienmečiai, bet dar ir gimę 
tą pačią dieną - kovo dvyliktą. 

Jie užbaigė pokalbį. Vivė Sundberg liko stovėti ten pat, ji dvejojo 
ir delsė eiti laukan. Reikia paskambinti dar vienam žmogui. Jei 
nepaskambins dabar, nežinia kada turės laiko. 

Surinko numerį. 

- Elinos salonas. 

— Čia aš. Ar turi laiko? 

— Nedaug. Po džiovintuvų gaubtais sėdi dvi moterys. Ko norėjai? 

— Aš esu viename kaime dvidešimt kilometrų nuo miesto. Čia 
nutiko siaubingas dalykas. Kils didelis sąmyšis, aš būsiu užimta 
beveik visą laiką. 

— Kas atsitiko? 

— Radome daug negyvų senukų. Tikiuosi, kad čia bepročio 
darbas. | 

— Tikiesi? 

— Būtų visiškai nesuvokiama, jei tai būtų padaręs sveiko proto 
žmogus. 

— Ar gali papasakoti ką nors daugiau? Kur tu? 

- Neturiu laiko pasakoti. Bet noriu paprašyti vienos paslaugos. 
Paskambink į kelionių biurą ir atšauk mano kelionę į Lerosą. 
Užsisakiau praeitą savaitę. Jei atšauksiu dabar, neprarasiu pinigų. 

— Gerai, paskambinsiu. Ar tau negresia pavojus? 

— Aš čia su kolegomis. Eik, pasirūpink moteriškėmis, kol jos 
ten neiškepė. 

— Nepamiršai, kad rytoj turi ateiti pas mane į kirpyklą? 

— Nebeateisiu. Manau, dėl šito reikalo aš visai pražilsiu. 

Vivė įsikišo telefoną į kišenę ir išėjo į lauką. Ji nebegalėjo 
delsti, ant kelio jau stovėjo ir jos laukė du kriminologai ir teismo 
medicinos gydytoja. 

— Nieko nepasakosiu. Turite pamatyti patys. Pradėkime nuo 
vyriškio ten, ant sniego. Paskui pereisime visus namus. Patys 
nuspręsite, ar jums reikia daugiau pagalbininkų. Nusikaltimo 
vieta labai didelė. Tikriausiai didžiausia, kokią kada nors išvysite 
gyvenime. Nepaisant to, kad šis nusikaltimas toks siaubingas, kad 
net sunku suvokti, visgi turime stengtis atlikti įprastą nusikaltimo 
tyrimą. 

Visi puolė klausinėti, bet Vivė Sundberg pertraukė juos ir pa- 
sakė, kad dabar svarbiausia viską pamatyti patiems. Ji vedė visus 
nuo vienos makabriško nusikaltimo vietos prie kitos. Atėjus į 
trečią namą, vyresnysis kriminologas Liongrenas pasakė, kad 
nedelsdamas nori iškviesti pastiprinimą. Ketvirtajame name tą 
patį pasakė ir gydytoja. Kol jie skambino, visi laukė. Paskui perėjo 
likusius namus ir vėl susirinko ant kelio. Čia jau stovėjo ir pirmasis 
žurnalistas. Vivė Sundberg liepė Yterstriomui pasirūpinti, kad 
niekas su juo nekalbėtų. Ji pati pakalbės, kai turės laiko. 

Stovintieji aplink ją ant apsnigto kelio buvo išblyškę ir tylūs. Nė 
vienas iš jų nepajėgė suvokti šio nusikaltimo masto. 

- Tikėtis galime štai ko, - prabilo Vivė Sundberg. - Mūsų anks- 
tesnė patirtis ir sugebėjimai susidurs su sunkiai įsivaizduojamais 

iššūkiais. Šis tyrimas bus žiniasklaidos dėmesio centre, ir ne tik 
Švedijoje. Iš mūsų reikalaus pasiekti rezultatų per trumpą laiką. 
Mums belieka tikėtis, kad nusikaltėlis ar nusikaltėliai bus palikę 
pėdsakų, kuriais sekdami galėsime greitai juos sučiupti. Turime 
susikaupti ir pasikviesti į pagalbą reikalingų žmonių. Stokholmo 
regiono prokuroras Robertsonas jau pakeliui. Noriu, kad jis pama- 
tytų savo akimis ir iškart imtų vadovauti ikiteisminiam tyrimui. 
Ar turite klausimų? Jei ne, pradėkime dirbti. 

— Manau, kad aš turiu klausimą, - tarė Liongrenas. 

Jis buvo neaukštas, smulkaus sudėjimo. Vivė Sundberg vertino 
jį kaip labai kvalifikuotą kriminologą. Bet jis turėjo vieną trūku- 
mą - dirbdavo labai lėtai ir taip kankindavo atsakymo laukiančius 
kolegas. 

— Klausau. 

— Ar gali būti, kad šis beprotis, jei jis būtent toks, užpuls dar 
kartą? 

— Taip. Kadangi nieko nežinome, privalome galvoti, kad gali 
atsitikti bet kas. 

— Aplinkinius kaimus apims baimė, - tęsė Liongrenas. - Pirmą 
kartą gyvenime džiaugiuosi, kad gyvenu mieste. 

Grupė išsisklaidė. Netrukus atvyko Stenas Robertsonas. Žur- 
nalistas, laukęs prie juostomis atitvertos teritorijos, iškart nuėjo 
prie jo, vos tik šis išlipo iš automobilio. 

— Ne dabar, - šūktelėjo jam Vivė Sundberg. - Turėsi palaukti. 

— Vive, ar negali ko nors pasakyti? Juk paprastai tu būni sukal- 
bama. 

— O dabar nesu. 

Ji nemėgo šio žurnalisto, dirbančio laikraštyje Hudiksvall Tid- 
ning. Jo straipsniuose apie policijos darbą nuolat galėjai įžvelgti 
priekabių. Galbūt ją labiausiai erzindavo tai, kad jo kritika dažnai 
būdavo teisinga. 

Robertsonas vilkėjo labai plona striuke ir drebėjo iš šalčio. 
„Kvailys, - pagalvojo ji. - Nenešioja kepurės, nes tiki prietaru, 
kad dėl kepurės galima greitai nuplikti.“ 

— Na, pasakok, - paragino Robertsonas. 

— Ne, eime pažiūrėti. 

Tą rytą Vivė Sundberg ėjo nuo vienos nusikaltimo vietos prie 
kitos jau trečią kartą. Du kartus Robertsonas išėjo į lauką, nes jam 
pasidarė bloga. Ji kantriai laukė. Svarbu, kad jis suprastų, kokiam 
tyrimui turės vadovauti. Vivė nebuvo įsitikinusi, ar jis pajėgs 
susidoroti su šia užduotimi. Bet ji žinojo, kad iš visų prokurorų 
Robertsonas yra tinkamiausias. Jei tik valdžia nenutars paskirti 
kito, labiau patyrusio. 

Kai jie pagaliau vėl sugrįžo ant kelio, Vivė pasiūlė sėstis į jos 
automobilį. Išvažiuodama ji spėjo pasiimti termosą su kava. 

Robertsonas buvo sukrėstas. Ranka, kuria laikė kavos puodelį, 
drebėjo. 

— Ar esi mačiusi ką nors panašaus? 

— Nė vienas iš mūsų nesame matę. 

— Kas, jei ne pamišėlis, galėtų šitaip pasielgti? 

— Mes to nežinome. Dabar privalome surinkti įkalčius ir dirbti. 
Paprašiau, kad, jei reikia, kriminologai išsikviestų pagalbininkų. 
Tą patį pasakiau ir gydytojai. 

— Kas ji tokia? 

- Laikinai pavaduojanti. Čia jos pirmasis kartas nusikaltimo 
vietoje. Ji išsikvietė kolegas. 

— O kaip tu? 

— Ką aš? 

— Ko reikia tau? 

— Pirmiausia, kad pasakytumei, į ką atkreipti dėmesį. Paskui, 
žinoma, turės prisijungti Generalinė prokuratūra. 

— O į ką mes turėtume atkreipti dėmesį? 

— Juk čia tu vadovauji ikiteisminiam tyrimui, ne aš. 

— Svarbiausia rasti nusikaltėlį. 

— Arba nusikaltėlius. Negalime atmesti, kad čia galėjo darbuotis 
keliese. 

— Pamišėliai retai veikia grupėmis. 

— Šito atmesti negalime. 

— Ar ką nors apskritai galime atmesti? 

— Nieko. Net ir to, kad viskas gali pasikartoti. 

Robertsonas linktelėjo. Jie sėdėjo tylėdami. Ant kelio ir tarp 
namų vaikščiojo žmonės. Kartais sumirksėdavo fotoaparatas. 
Virš kūno, rasto lauke, buvo pastatyta palapinė. Atvyko daugiau 
fotografų ir žurnalistų, taip pat ir pirma komanda iš televizijos. 

— Noriu, kad ir tu dalyvautumei spaudos konferencijoje, - tarė 
ji. - Negaliu likti viena. Ją sukviesti reikia dar šiandien, vakarop. 

— Ar kalbėjai su Lude? 

Tobijas Ludvigas buvo Hudiksvalio policijos komisaras. Jaunas 
ir niekada nedirbęs įvykio vietoje. Jis buvo baigęs teisės mokslus, 
paskui mokėsi kursuose, skirtuose būsimiems policijos vadovams. 
Jo nemėgo ir Stenas Robertsonas, ir Vivė Sundberg. Tobijas Lud- 
vigas nelabai įsivaizdavo, kaip policininkai dirba įvykio vietoje. 
Daugiausia laiko jis praleisdavo galvodamas apie policijos vidaus 
valdymą. 

— Ne, su juo nekalbėjau. Jis paprašys mūsų tik vieno dalyko - 
kad ypač kruopščiai ir teisingai užpildytume visus dokumentus. 

- Jis nėra toks visai niekam tikęs, - paprieštaravo Robertsonas. 

— Prastesnis, nei manai, - atšovė Vivė. - Bet aš jam paskam- 
binsiu. 

— Paskambink dabar. 

Ji paskambino į Hudiksvalio komisariatą ir sužinojo, kad To- 
bijas Ludvigas išvykęs į komandiruotę Stokholme. Ji paprašė, kad 
sekretorė paskambintų jam į mobilųjį telefoną. 

Komisaras paskambino po dvidešimties minučių. Tuo metu 
Robertsonas kalbėjosi su ką tik iš Jevlės atvykusiais kriminologais. 

Vivė Sundberg stovėjo kieme kartu su Tomu Hansonu ir jo žmona 
Nine. Jiedu buvo apsisiautę senais kariškais paltais ir stebėjo, kas 
dedasi. 

„Reikia pradėti nuo gyvųjų, - mąstė ji. - Su Julija nepasikalbėsi, 
nes ji užsidariusi savo viduje, - mirusiame pasaulyje, kuris bent 
jau man neprieinamas. Bet Tomas ir Ninė Hansonai gali būti 
liudininkai to, ko patys dar nežino.“ 

Tai buvo viena iš nedaugelio iki šiol jai kilusių minčių. Nusi- 
kaltėlis, nors būtų ir pamišėlis, nusprendęs užpulti visą kaimą, 
visgi turėjo būti viską suplanavęs. 

Ji grįžo ant kelio ir apsidairė. Užšalęs ežeras, miškas, tolumoje 
kalnai aukštesnėmis ir žemesnėmis viršūnėmis. „Iš kur jis atke- 
liavo? - galvojo ji. - Manau, čia ne moters darbas. Bet jis ar jie 
turėjo iš kažkur ateiti ir paskui kažkur dingti.“ 

Jau ruošėsi grįžti į kiemą, kai šalia jos sustojo automobilis. 
Atvyko vienas iš iškviestų kinologų. 

— Tik vienas? - paklausė ji, neslėpdama susierzinimo. 

— Karpenas susirgo, - paaiškino kinologas. 

— Ar policijos šunys gali susirgti? 

— Matyt. Kur man pradėti? Kas čia iš tikrųjų nutiko? Sakė, kad 
čia daug lavonų. 

— Pakalbėk su Hudenu. Paskui pabandyk paieškoti pėdsakų. 

Policininkas norėjo dar kažko paklausti, bet ji nusisuko. „Netu- 
rėčiau taip elgtis, - pagalvojo ji. - Dabar reikia skirti laiko visiems. 
Negaliu parodyti, kad esu suirzusi ir susijaudinusi. Nė vienas, 
kas visa tai matė, negalės šito pamiršti. Daugelį apims nerimas.“ 

Ji grįžo su Tomu ir Nine Hansonais į namą. Dar nespėjus atsi- 
sėsti, suskambo Vivės telefonas. 

— Girdėjau, kad ieškojai manęs, - pasakė Tobijas Ludvigas. - 
Juk žinai, kad manęs negalima trukdyti per susirinkimą Švedijos 
policijos valdyboje. 

- Šį kartą kitaip negalėjau. 

— Kas atsitiko? 

— Hešiovaleno kaime radome daug nužudytų žmonių. 

Ji trumpai papasakojo, kas atsitiko. Tobijas Ludvigas neištarė 
nė žodžio. Ji laukė. 

— Taip siaubinga, kad net sunku patikėti. 

— Man taip pat. Bet tai tiesa. Turi atvažiuoti. 

— Žinoma. Atvyksiu kaip galėdamas greičiau. 

Vivė Sundberg dirstelėjo į savo rankinį laikrodį. 

— Turime sušaukti spaudos konferenciją. Paskirkime šeštą va- 
landą. Dabar pasakysiu tik tiek, kad įvykdyta žmogžudystė. Ne- 
prasitarsiu, kiek žmonių nužudyta. Atvažiuok, kai tik galėsi. Bet 
neužsimušk kelyje. 

— Atvažiuosiu policijos automobiliu. 

— Geriau sraigtasparniu. Juk kalbame apie devyniolika nužu- 
dytų žmonių. 

Komisaras baigė pokalbį. Tomas ir Ninė Hansonai girdėjo 
kiekvieną Vivės Sundberg žodį. Ji matė, kad jiems sunku patikėti, 
kaip ir jai pačiai. 

Atrodė, kad košmaras tik didėja. Tikrovė traukėsi vis tolyn. 

Nustūmusi snaudusią katę, Sundberg atsisėdo ant kėdės. 

— Nužudyti visi kaimiečiai. Gyvi likote tik judu ir Julija. Net 
gyvūnai užmušti. Suprantu, kad jaučiatės sukrėsti. Mes visi su- 
krėsti. Bet turiu užduoti keletą klausimų. Prašau atsakyti kiek 
įmanoma tiksliau. Taip pat prašau pagalvoti, ar galite papasa- 
koti ką nors daugiau. Viskas, ką prisiminsite, gali būti svarbu. 
Suprantate? 

Tiedu išsigandę tik palinksėjo. Vivė Sundberg nutarė judėti pir- 
myn pamažu. Pradėjo nuo ryto. Kada jiedu atsibudo? Ar ką nors 
girdėjo? O naktį? Ar kas nors atsitiko? Ar kas nors buvo kitaip? 
Jie turi pasistengti prisiminti. Viskas gali būti svarbu. 

Jie pasakojo vienas kitą papildydami, pratęsdavo ten, kur kitas 
nutildavo. Sundberg suprato, kad tiedu tikrai stengiasi jai padėti. 

Ji grįžo prie vakarykštės dienos, tarsi brisdama per nepažįsta- 
mą žiemišką kraštą. Ar vakar atsitiko kas nors ypatinga? Nieko. 
„Viskas buvo kaip visada“, - tokio atsakymo sulaukdavo beveik 
po kiekvieno savo klausimo. 

Jų pokalbį nutraukė įžengęs Erikas Hudenas. Ką daryti su 
žurnalistais? Jų atvyko dar daugiau, greitai jie virs suirzusia ir 
nekantria minia. 

— Palauk minutėlę, - paprašė ji. - Tuoj ateisiu. Pasakyk, kad 
šeštą valandą Hudiksvalyje bus spaudos konferencija. 

— Ar spėsime? 

— Privalome. 

Erikas Hudenas išėjo. Vivė Sundberg klausinėjo toliau. Dar 
vienas žingsnis atgal, į vakarykštę dieną. Šį kartą atsakinėjo 
Ninė. 

— Vakarykštė diena nebuvo kuo nors ypatinga. Aš sirguliavau — 
peršalau, Tomas visą dieną kapojo malkas. 

— Ar kalbėjotės su kaimynais? 

— Tomas persimetė keliais žodžiais su Hilda. Bet tai mes jau 
minėjome. 

— O kitus matėte? 

— Aš mačiau. Snigo. Jie kasė sniegą. Mačiau kelis, bet nieko 
nepagalvojau. 

— Ar matei kokį svetimą žmogų? 

— O ką tokį galėjau čia pamatyti? 

— Na, ką nors, kas paprastai čia nesilanko? O gal nepažįstamą 
automobilį? 

- Nieko. 

— O kaip praėjo diena užvakar? 

- Turbūt panašiai. Čia mažai kas nutinka. 

— Nieko neįprasto? 

— Nieko. 

Vivė Sundberg išsitraukė užrašų sąsiuvinį ir rašiklį. 

— Dabar sunkiausia dalis. Turiu paprašyti, kad užrašytumėte 
visų kaimynų vardus. 

Ji išplėšė lapą ir padėjo ant stalo. 

— Nupieškite kaimo planą - savo ir kaimynų namus. Paskui 
užrašysime numerius. Jūsų namas bus pirmas. Noriu gauti visų 
kaimynų vardus. 

Moteris pakilo, pasiėmė didesnį popieriaus lapą ir nupiešė kai- 
mo planą. Vivė Sundberg pastebėjo, kad moteriai puikiai sekasi. 

- Iš ko jūs gyvenate? - paklausė ji. - Iš žemės ūkio? 

Atsakymas ją nustebino. 

— Turime akcijų. Nedaug, bet mes stebime, kas vyksta. Kai rinka 
pakyla, mes parduodame, kai ji nusmunka - perkame. Esame 
vadinamieji „dienos spekuliantai“. 

Vivei Sundberg šmėkštelėjo mintis, kad nebeverta dar kuo nors 
stebėtis. Kodėl pora hipių, pabėgusių iš miesto į kaimą, negalėtų 
prekiauti akcijomis? 

— Be to, mes daug kalbamės, - tęsė Ninė, - pasakojame vienas 
kitam istorijas. Šiais laikais žmonės taip nebedaro. 

Vivė Sundberg pajuto, kad nebevaldo pokalbio. 

— Parašykite vardus, taip pat ir amžių. Neskubėkite, viskas turi 
būti teisinga. Bet gaišti daug laiko nereikia. 

Ji žiūrėjo, kaip tiedu palinko virš popieriaus ir kažką murmė- 
dami tarpusavyje ėmė rašyti vardus. Staiga jai šovė viena mintis. 
Tarp visų įmanomų variantų, kaip būtų galima paaiškinti šias 
žudynes, neatmestina ir tai, kad čia gali būti vietinio darbas. 

Po penkiolikos minučių ji gavo sąrašą. Pavardžių buvo mažiau 
negu rastų kūnų. Tikriausiai trūksta berniuko pavardės. Ji atsi- 
stojo prie lango ir perskaitė sąrašą. Panašu, kad kaime buvo trys 
šeimos. Vieni žmonės turėjo Andersonų pavardę, kiti - Andrenų, 
treti buvo Magnusonai. Laikydama sąrašą, pagalvojo apie visus 
iš Čia išvažiavusius vaikus ir vaikaičius, kuriuos ištiks šokas suži- 
nojus, kas čia įvyko. „Mums prireiks nemažai pagalbininkų, kad 

praneštume šią žinią visiems giminaičiams, - pagalvojo ji. - Šita 
tragedija palies daugiau žmonių, nei galiu įsivaizduoti.“ 

Ji suvokė, kad didžioji šios užduoties dalis klius jai pačiai, todėl 
ją apėmė neviltis ir baimė. Šita tragedija buvo per daug siaubinga, 
kad ją pajėgtų suprasti ir išgyventi paprastas žmogus. 

Staiga jai į galvą šovė viena mintis. Ir kaip anksčiau nepagalvojo. 
Išėjo į kiemą ir pasišaukė Eriką Hudeną, kuris kalbėjosi su vienu 
iš neseniai atvykusių kriminologų. 

- Erikai, o kas visa tai aptiko? 

— Paskambino vyras. Jis mirė. Paskui susidūrė su baldus vežusiu 
sunkvežimiu, kurį vairavo bosnis. 

— Susidūrė ir žuvo? 

— Ne, jis mirė prieš tai. Tikriausiai nuo infarkto. O paskui 
susidūrė. 

— Gal šitos žudynės - jo darbas? 

— Aš taip nemanau. Jo automobilyje buvo daugybė fotografijos 
aparatūros. Tikriausiai buvo fotografas. 

— Sužinok apie jį viską, ką gali. Paskui čia, šitame name, įkur- 
sime tam tikrą štabą. Reikia peržiūrėti visas pavardes ir surasti 
giminaičius. O kas nutiko sunkvežimio vairuotojui? 

— Patikrinome alkotesteriu. Blaivus. Jis prastai kalbėjo švediš- 
kai, todėl jį nuvežė apklausti į komisariatą, kad nereiktų stypsoti 
ir vargti ant kelio. Bet panašu, kad jis nieko nežino. 

— To mes dar nežinome. Ar kartais ne Bosnijoje jie visai nese- 
niai skerdė vienas kitą? 

Erikas Hudenas išėjo. Sundberg jau ruošėsi grįžti vidun, kai 
pamatė atbėgantį policininką. Ji nuėjo prie vartelių jo pasitikti. 
Iškart pamatė, kad jis išsigandęs. 

- Atradome koją. Šuo atrado miške, paėjus maždaug penkias- 
dešimt metrų. 

Jis parodė link pamiškės. Vivei Sundberg pasirodė, kad jis nori 
pasakyti kažką daugiau. 

— Viskas? 

— Manau, bus geriau, jei pati pažiūrėsi. 

Paskui jis nusisuko ir apsivėmė. Ji nekreipė į jį dėmesio ir nu- 
skubėjo į pamiškę. Du kartus paslydusi pargriuvo. 

Atėjusi į vietą suprato, kodėl policininkas taip sureagavo. Koja 
keliose vietose buvo nugraužta iki kaulo, pėda visai nukąsta. 

- Ar mes ieškome kanibalo? - ištarė Yterstriomas. - Ar nu- 
traukėme jo vaišes? 

Kažkas nukrito Vivei ant rankos. Ji krūptelėjo. Bet tai buvo tik 
snaigė, kuri greitai ištirpo. 

— Palapinę. Pastatykite palapinę ir čia. Nenoriu, kad pėdsakai 
būtų sunaikinti. 

Ji užsimerkė ir staiga pagalvojo apie mėlyną jūrą ir baltus namus 
ant šilto uolėto šlaito. Paskui grįžo į Hansonų namą ir atsisėdusi 
jų virtuvėje vartė sąrašą su pavardėmis. 

„Turi būti kas nors, už ko galėčiau užsikabinti“, - pagalvojo ji. 

Neskubėdama ėmė skaityti pavardes, tarsi judėtų per minų 
lauką. 

Vivė Sundberg pasijuto taip, lyg skaitytų antkapyje iškaltą sąrašą 
žmonių, žuvusių didelėje katastrofoje, - lyg būtų nukritęs lėk- 
tuvas arba nuskendęs laivas, o žuvusiųjų pavardės būtų iškaltos 
atminimo lentoje. O kas pastatys atminimo akmenį Hešiovaleno 
gyventojams, nužudytiems 2006-ųjų metų sausio naktį? 

ramiai nepavyko. Rankos drebėjo. Jei būtų galėjusi perduoti šį 
darbą kam nors kitam, nebūtų dvejojusi nė minutės. Ji norėjo gerai 
dirbti ir galbūt sulaukti pagyrimo. Bet visai nenorėjo būti paskirta 

vadovaujančia pareigūne. Ji visada žinojo, kad yra garbėtroška, bet 
niekada netroško valdžios. Tačiau šiuo metu niekas kitas nebūtų 
galėjęs tirti nusikaltimo. Su prokuroru Robertsonu bendradar- 
biauti lengva. Tačiau Tobijas Ludvigas, kuris greitai pasirodys 
kaime, tikriausiai nuleistas iš aukštybių sraigtasparniu, negalėjo 
tirti nusikaltimo. Jis buvo biurokratas, skaičiuojantis pinigus, 
neapmokantis viršvalandžių ir siuntinėjantis savo pavaldinius į 
beprasmiškus seminarus, kuriuose mokoma, kaip nekreipti dė- 
mesio į užgaulias praeivių replikas. 
Ji nusipurtė ir vėl prisitraukė sąrašą. 


Erikas Augustas Andersonas 
Vendela Anderson 

Hansas Evertas Andersonas 
Elsa Anderson 

Gertrūda Anderson 
Viktorija Anderson 

Hansas Andrenas 

Larsas Andrenas 

Klara Andren 

Sara Andren 

Elna Andren 

Brita Andren 

Augustas Andrenas 
Hermanas Andrenas 

Hilda Andren 

Johanesas Andrenas 

Tora Magnuson 

Regina Magnuson 


Aštuoniolika pavardžių, trys giminės. Ji pakilo ir nuėjo į kamba- 
rį, kur ant sofos sėdėjo ir šnabždėjosi Hansonai. Jai įėjus jie nutilo. 

— Sakėte, kad kaime nėra vaikų. Ar tikrai? 

Abu linktelėjo. 

— Pastarosiomis dienomis vaikų irgi nematėte? 

— Būna, kad atvažiuodami pasisvečiuoti vaikai atsiveža savo 
atžalas, nors ne taip dažnai. 

Vivė Sundberg patylėjo prieš pasakydama. 

— Deja, bet tarp nužudytųjų yra vienas berniukas. 
akimis. 

— Tikrai? 

— Taip. Pagal jūsų nubraižytą planą jis buvo Hanso Everto ir 
"Elsos Andersonų namuose. Ar jūs tikrai nežinote, kas jis toks? 
pakilo ir nuėjo į virtuvę. Devyniolikta auka kol kas bevardė. 
„Jis kažkuo išsiskiria, - pagalvojo Sundberg. - Jis ir Hansonai 
bei Julija, kuri dėl silpnaprotystės nesuvokia šios tragedijos ir 
neišgyvena. Likę aštuoniolika žmonių, kurie vakar užmigo savo 
lovose, šiandien yra negyvi. Ir berniukas. Bet jis nuo kitų kažkuo 
skiriasi.“ | 

Sulanksčiusi popieriaus lapą įsikišo į kišenę ir išėjo laukan. 
Snyguriavo. Aplink tvyrojo beveik visiška tyla. Tik vienas kitas 
žodis, uždaromų durų garsas, instrumentų skimbčiojimas. Link 
jos artėjo Erikas Hudenas. Jis buvo išblyškęs. Visi buvo išblyškę. 

— Kur gydytoja? - paklausė ji. 

— Prie kojos. 

— Kaip ji jaučiasi? 

— Sukrėsta. Pirma nubėgo į tualetą. Paskui pradėjo verkti. Bet 
netrukus atvažiuos daugiau gydytojų. Ką darom su žurnalistais? 

— Pakalbėsiu su jais. 

Ji išsitraukė iš kišenės sąrašą. 

— Nežinome berniuko vardo. Reikia išsiaiškinti, kas jis toks. 
Padaryk šito sąrašo kopijų, bet niekam neduok. 

— Sunku suprasti, - tarė Erikas Hudenas. - Aštuoniolika 
žmonių. 

- Devyniolika. Čia nėra berniuko. 

Ji išsitraukė rašiklį ir sąrašo pabaigoje prirašė: „nežinomas 
berniukas“. 

Paskui pašaukė žurnalistus, ir tie apsupo ją puslankiu. 

- Komentaras bus trumpas. Galite klausti, bet šiuo metu at- 
sakymų neturime. Tačiau vakarop mieste surengsime spaudos 
konferenciją. Turėtų prasidėti šeštą valandą. Dabar galiu pasakyti 
tik tiek, kad šiąnakt buvo įvykdytas labai sunkus nusikaltimas. 
Kol kas tiek. 

Jauna strazdanota mergina pakėlė ranką. 

— Turėtumėte pasakyti ką nors daugiau. Mes ir patys supranta- 
me, kad nusikaltimas tikrai sunkus, nes jūs aptvėrėte visą kaimą. 

Vivė Sundberg jos nepažinojo. Bet ant jos striukės pamatė vieno 
didelio Švedijos laikraščio logotipą. 

— Dėl priežasčių, svarbių tyrimui, šiuo metu daugiau nieko 
pasakyti negaliu. 

Vienas iš televizijos žurnalistų pakišo jai po nosimi mikrofoną. 
Sundberg buvo mačiusi šį vaikiną daug kartų. 

— Ar galite pakartoti tai, ką pasakėte? 

Ji taip ir padarė, bet kai tas pamėgino užduoti dar vieną klau- 
simą, ji apsisuko ir nuėjo. Sustojo tik tada, kai priėjo palapinę 
miške. Staiga ji vos neapsivėmė. Sundberg paėjo į šalį, kelis kartus 
giliai įkvėpė ir grįžo prie palapinės tik tada, kai jau nebepykino. 

Kartą savo karjeros pradžioje ji buvo nualpusi, kai su kolega 
aptiko pasikorusį vyrą. Nenorėjo, kad tai pasikartotų. 

Kai įžengė į palapinę, prie kojos tupėjusi moteris pakėlė į ją akis. 
Kaitri lempa buvo gerokai prišildžiusi palapinę. Vivė Sundberg 
linktelėjo ir prisistatė. Valentina Myr kalbėjo su ryškiu akcentu. 
Jai buvo apie keturiasdešimt metų. 

— Ką galite pasakyti? 

- Nesu mačiusi nieko panašaus. Buvau susidūrusi su nuplėš- 
tomis arba nukirstomis kūno dalimis, bet šitai... 

— Koją kažkas apgraužė? 

- Žinoma, tikėtina, kad tai žvėris. Bet kai kas man kelia nerimą. 

— Kas? 

— Žvėrys ėda ir graužia kaulą skirtingai. Galima beveik iš karto 
nustatyti, koks tai žvėris. Spėju, kad čia būta vilko. Tačiau turite 
pamatyti dar vieną dalyką. 

Ji paėmė plastikinį maišelį, kuriame gulėjo odinis aulinis batas. 

- Galime spėti, kad batas buvo ant kojos. Žinoma, žvėris galėjo 
jį nuplėšti, kad pasiektų pėdą. Bet man keista, kad batų raišteliai 
buvo atrišti. 

Vivė Sundberg prisiminė, kad antrasis batas ant lavono kojos 
buvo užrištas. 

Mintyse peržvelgė kaimo planą, kas kur gyveno. Gali būti, kad 
koja buvo nukirsta arba nuplėšta Larsui Andrenui. 

- Ar galite pasakyti ką nors daugiau? - paklausė Sundberg. 

— Kol kas daryti išvadas per anksti. 

— Gal galite eiti kartu su manimi? Aš, žinoma, nenoriu kištis į 
jūsų darbą, bet man reikia pagalbos. 

Jos išėjo iš palapinės ir patraukė link namo, kur buvo rastas 
berniukas ir dar du žmonės, tikriausiai Hansas Evertas ir Elsa 
Andersonai. Viduje tvyrojo spengianti tyla. 

Berniukas gulėjo lovoje ant pilvo. Kambarys nedidelis, lu- 
bos nuskliaustos. Vivė Sundberg sukando dantis, kad nepradėtų 
verkti. Vaiko gyvybė nutrūko tarp dviejų kvėptelėjimų. Dar toks 
mažas. | 

Abi tylėjo. 

— Nesuprantu, kaip galima šitaip žiauriai pasielgti su vaiku, - 
galiausiai prabilo Valentina. 

— Būtent todėl, kad mūsų protas to nepriima, turime itin pasi- 
stengti ir pabandyti suprasti, kas čia atsitiko iš tikrųjų. 

Gydytoja nieko neatsakė. Tuo pat metu į Vivės Sundberg są- 
monę pamažu ėmė brautis nuojauta. Iš pradžių jos nesuprato. 
„Schema, - pagalvojo ji. - Kažkas nesutampa.“ Paskui staiga 
suvokė, kas buvo patraukę jos dėmesį. 

— Ar galite patikrinti, kiek kartų jam buvo smeigta? 

Gydytoja pasilenkė ir nukreipė į kūną naktinės lemputės šviesą. 
Apžiūrinėjo kelias minutes. 

- Atrodo, kad jam buvo smogta tik kartą. Vienas mirtinas kirtis. 

— Ar galite pasakyti ką nors daugiau? 

- Jis turėjo mirti iškart. Perkirstas stuburas. 

— Ar spėjote apžiūrėti kitus kūnus? 

— Visų pirma tik nustačiau, ar visi mirę. Prieš imdamasi darbo, 
noriu sulaukti kolegų. 

— Ar galėtumėte jau dabar pasakyti, kad yra daugiau aukų, 
nužudytų vienu kirčiu? 

Iš pradžių atrodė, kad Valentina Myr nesuprato jos klausimo. 
Paskui ji pagalvojo, ką buvo mačiusi. 

— Atrodo, kad jis vienintelis, - prabilo ji galiausiai. - Jei neklys- 
tu, visi kiti buvo nužudyti keliais smūgiais. 

— Kurie ne visi buvo mirtini? 

— Per anksti teigti, bet gali būti, kad jūs teisi. 

- Ačiū už pagalbą. 

ir berniuko drabužius, ieškodama ko nors, kas išduotų jo vardą. 
Nerado nieko, net autobuso vardinio bilieto.-Nusileido laiptais ir 
išėjo laukan. Kadangi norėjo pabūti viena, nuėjo už namo, kur 
atsivėrė vaizdas į užšalusį ežerą. Pabandė suvokti, ką sužinojusi. 
Berniukas nužudytas vienu kirčiu, o kiti užmušti keliais. Ką tai 
reikštų? Jai kilo tik vienas galimas paaiškinimas, kuris tuo pat 
metu ir išgąsdino: tas, kuris nužudė berniuką, nenorėjo, kad jis 
kankintųsi. Visi kiti patyrė ilgalaikes kančias. 

Ji žiūrėjo į neryškų kalnų siluetą už ežero. „Jis norėjo juos pa- 
kankinti, - pagalvojo. - Tas, kuris laikė kardą arba peilį, norėjo, 
kad jie suvoktų, jog mirs.“ 

Kodėl? Vivė Sundberg atsakymo nežinojo. Išgirdusi artėjantį 
galingo variklio gausmą, grįžo į kiemą. Virš miško skrido sraig- 
tasparnis. Jis nusileido viename aptvare, sukeldamas sniego pūgą. 
Kai iš jo iššoko Tobijas Ludvigas, iškart pakilo ir nuskrido į pietus. 

Vivė Sundberg nuėjo pasitikti Ludvigo. Jis avėjo trumpaauliais 
batais, o teko virš kulkšnių bristi per sniegą. Stebint iš toliau jis 
atrodė panašus į sutrikusį vabzdį, kuris įklimpęs sniege mosikuoja 
sparneliais. 

Jie susitiko ant kelio. Ludvigas nusipurtė sniegą. 

— Bandau suprasti, ką papasakojai. 

— Šiuose namuose guli daug lavonų. Norėjau, kad pats pama- 
tytumei. Čia yra ir Stenas Robertsonas. Sukviečiau tiek kolegų, 
kiek galėjau. Bet dabar tu turi vadovauti, kad mums būtų suteikta 
visa reikalinga pagalba. 

— Aš vis dar nesuprantu. Daug lavonų? Tik senukai? 

— Yra viena išskirtinė auka - mažas berniukas. Bet jis irgi 
negyvas. 

Tą dieną Vivė Sundberg perėjo namus jau ketvirtą kartą. To- 
bijas Ludvigas sekė iš paskos ir dūsavo. Galiausiai sustojo prie 
palapinės, kur gulėjo koja. Gydytojos nebuvo. Tobijas Ludvigas 
suglumęs papurtė galvą. 

- Kas čia įvyko? Čia turėtų būti pamišėlio darbas? 

— Dar neaišku, ar jis buvo vienas. Jie galėjo būti keliese. 

— Keli pamišėliai? 

— Nežinia. 

— Ar mes išvis ką nors žinome? 

— Iš tiesų tai nieko. 


45 


— Vieni nesusitvarkysime. Reikia pagalbos. 

- Čia bus tavo užduotis. Beje, pranešiau žurnalistams, kad 
šįvakar šeštą valandą įvyks spaudos konferencija. 

— Ką mes pasakysime? 

- Priklausys nuo to, kiek giminaičių pasiseks surasti. Čia irgi 
bus tavo užduotis. 

- Ieškoti giminaičių? 

-— Erikas turi pavardžių sąrašą. Pradėk organizuoti darbą, iš- 
kviesk tuos darbuotojus, kurie dabar laisvi. Juk tu mūsų vadas. 

Keliu artėjo Robertsonas. 

— Taip siaubinga, kad šiurpas ima, - prisipažino Tobijas Ludvi- 
gas. - Kažin, ar anksčiau Švedijoje yra atsitikę kas nors panašaus. 
vyrus. Stiprėjo nuojauta, kad jeigu ji nepaskubės, atsitiks kažkas 
dar baisesnio. 

— Pradėk nuo pavardžių, - pasakė ji Ludvigui. - Man tikrai 
reikia tavo pagalbos. 

Paskui palietė Robertsono ranką ir pasivedė jį tolyn. 

— Ką galvoji? 

— Man baisu. O tau ne? 

— Aš neturiu laiko įsijausti, - atsakė Vivė Sundberg. 

— Bet tu kažką įtari? Tu visada ką nors jauti. 

- Šįkart ne. Čia galėjo būti ir dešimt žmonių, bet aš negaliu 
nei teigti, nei paneigti. Mes dirbame apgraibomis. Beje, tu turi 
dalyvauti spaudos konferencijoje. 

— Negaliu pakęsti, kai reikia kalbėtis su žurnalistais. 

— Niekuo negaliu padėti. 

Robertsonas nuėjo. Ji jau ketino sėsti į savo automobilį, kai 
pamatė mojuojantį Eriką Hudeną. Jis ėjo link jos ir kažką laikė 
rankoje. „Jis atrado žudiko įrankį, - pagalvojo Vivė. - Tai būtų 

geriausia žinia. Jo mums labai reikia. Nebent greitai pavyktų 
sučiupti nusikaltėlį.“ 

Bet Erikas Hudenas neturėjo jokio įrankio. Vietoj jo padavė 
Vivei plastikinį maišelį, kuriame gulėjo plona raudona šilkinė 
juostelė. 

- Šuo rado miške. Maždaug už trisdešimties metrų nuo kojos. 

— Ar rado pėdsakų? 

— Kaip tik tiria. Bet šuo aptiko juostelę ir nerodė jokių ženklų, 
kad norėtų eiti gilyn į mišką. 

Ji iškėlė maišelį sau prieš akis. Kad geriau įsižiūrėtų, užmerkė 
vieną akį. 

— Ji plona. Panaši į šilkinę. Ar radote ką nors daugiau? 

- Tik šitą. Švietė sniege. 

Ji grąžino maišelį. 

- Taip ir pasakysime spaudos konferencijoje: radome devynio- 
lika lavonų ir pėdsaką - raudoną šilkinę juostelę. 

— Galbūt rasime daugiau. 

— Ieškokite. Ir suimkite tą žmogų, kuris tai padarė. Tiksliau 
pasakius, tą pabaisą. 

Kai Erikas Hudenas nuėjo, ji atsisėdo į savo automobilį, kad 
pabūtų viena ir pagalvotų. Per priekinį stiklą matė, kad Juliją 
vedasi kelios socialinės darbuotojos. „Jos laimė, kad nieko nesu- 
pranta, - pagalvojo Sundberg. - Julija niekada taip ir nesuvoks, 
kas tą sausio naktį atsitiko kaimynų namuose.“ 

Vivė užsimerkė ir mintyse peržvelgė sąrašą su pavardėmis. 
Tačiau jos nieko nesakė - prieš akis taip ir neiškildavo konkretaus 
žmogaus veidas, nors juos matė jau keturis kartus. „Nuo kurio 
namo tai prasidėjo? - galvojo ji. - Į vieną jų įsibrovė pirmiausia, 
o kažkuris liko pabaigai. Nusikaltėlis, vienas ar su bendrais, tu- 
rėjo žinoti, ką daro. Jis ne bet kaip pasirinko namus, juk nebandė 
įsigauti pas Hansonus arba pas Juliją. Juos paliko ramybėje.“ 

Sundberg atsimerkė ir pažiūrėjo pro langą. „Jis turėjo planą. 
Turėjo būti suplanavęs. Bet ar pamišėlis tikrai galėtų suplanuoti 
tokį užpuolimą? Ar tai įmanoma?“ 

Žinoma, kartais išprotėjęs žmogus gali elgtis labai racionaliai. 
Ji tai patyrė anksčiau. Kartą prieš daugelį metų vienas beprotis 
Sioderhamno teisme išsitraukė ginklą ir nušovė kelis žmones, 
tarp jų ir teisėją. Kai po kiek laiko policija atvyko į jo namus 
miške, tie buvo prikimšti sprogmenų. Šis pamišėlis turėjo gerai 
apgalvotą planą. 

Ji susipylė iš termoso likusią kavą. „Turi būti motyvas, - gal- 
vojo ji. - Net ir pamišėliui reikia motyvo. Galbūt išžudyti visus 
ragina vidinis balsas. Bet ar tas balsas galėjo nukreipti jį būtent į 
Hešiovaleną? Tada kodėl? Kokį vaidmenį šioje dramoje vaidina 
atsitiktinumas?“ 

Vėl pradėjo galvoti nuo pradžių. Kaime nužudyti ne visi. Žu- 
dikas paliko gyvus tris kaimiečius, nors, jei būtų norėjęs, būtų 
galėjęs nužudyti ir juos. Tačiau nužudė berniuką, kuris, atrodo, 
buvo atvažiavęs tik trumpai pasisvečiuoti į šitą pasmerktą kaimą. 

„Berniukas gali būti mįslės raktas, - pagalvojo ji. - Jis ne iš 
kaimo. Tačiau vis tiek buvo nužudytas. O pora, kuri čia gyvena 
jau dvidešimtį metų, liko gyva.“ 

Vivė suvokė, kad jai kyla klausimas, į kurį tuoj pat nori gauti 
atsakymą. Erikas Hudenas jai kažką sakė. Ar gerai prisimena? 
Kokia Julijos pavardė? 

Julijos namas buvo neužrakintas. Ji įėjo vidun ir perskaitė 
dokumentą, kurį Erikas Hudenas buvo radęs virtuvėje ant stalo. 
Ji rado atsakymą į savo klausimą, ir širdis ėmė plakti greičiau. 
Atsisėdo ir pamėgino surikiuoti mintis. 

Staiga ji suvokė tai, kas galėjo būti tiesa. Paskambino Erikui 
Hudenui. Tas iškart atsiliepė. 

— Sėdžiu Julijos virtuvėje. Tos, kuri buvo išėjusi į lauką vienu 
chalatu. Ateik pas mane. 

— Tuoj. 

Erikas Hudenas atsisėdo priešais ją kitoje stalo pusėje. Netrukus 
atsistojo ir pažiūrėjo į kėdę, pauostė ir persėdo ant kitos kėdės. 

- Šlapimas, - paaiškino jis. - Senoji bus apsišlapinusi. Ką no- 
rėjai pasakyti? 

— Noriu, kad išklausytum vieną versiją. Ji neįtikėtina, bet logiš- 
ka. Išjunkime telefonus, kad niekas netrukdytų. 

Jiedu padėjo telefonus ant stalo. „Lyg nusiginkluotume', - pa- 
galvojo Vivė. 

— Pabandysiu pateikti santrauką to, ko iš tikrųjų visai negalima 
apibendrinti. Visgi nakties įvykiuose nujaučiu tam tikrą keistą l0- 
giką. Noriu, kad išklausytumei, o paskui pasakytumei, jei galvoju 
visai neteisingai. Arba jei bus spragų. 

Trinktelėjo lauko durys, ir į virtuvę įžengė ką tik atvykęs kri- 
minologas. 

— Kur lavonai? 

— Šitame name nėra. 

Kriminologas išėjo. 

— Tai susiję su pavardėmis, - pradėjo Vivė. - Mes vis dar neži- 
nome berniuko pavardės. Bet jei galvoju teisingai, jis yra Ander- 
sonų šeimos giminaitis, tų, kurių name jį radome. Nakties įvykių 
mįslę gali atskleisti pavardės. Giminės. Atrodo, kad šiame kaime 
visi vadinosi Andersonais, Andrenais arba Magnusonais. O šito 
namo šeimininkės Julijos pavardė yra Holmgren. Ji užrašyta do- 
kumente iš socialinės rūpybos. Julija Holmgren. Ji liko gyva. Dar 
yra Tomas ir Ninė Hansonai. Jie irgi gyvi ir jų pavardė kitokia. Iš 
to būtų galima daryti išvadą... 

— Kad tas, kuris tai padarė dėl kažkokios priežasties, nužudė 
žmones vienodomis pavardėmis, - pasakė Hudenas. 

— Galvok toliau! Kaimas mažas. Judėjimas nedidelis. Gali būti, 
kad šios šeimos susijusios giminystės ryšiais. Aš kalbu ne apie 

kraujomaišą. Noriu pasakyti, kad gal apskritai čia gyveno ne trys 
skirtingos giminės, o tik dvi, o gal ir tik viena. Tai galėtų paaiš- 
kinti, kodėl Julija Holmgren ir Hansonai liko gyvi. 

Vivė Sundberg nutilo, laukdama Eriko Hudeno reakcijos. Ji 
niekada nelaikė jo ypač protingu, bet gerbė jo sugebėjimą rasti 
teisingą atsakymą pasikliaujant nuojauta. 

- Jeigu tai tiesa, vadinasi, žudikas turėjo pažinoti šiuos Žmones 
labai gerai. Kas? 

— Gal giminaitis? Pamišęs giminaitis. 

- Pamišęs giminaitis? Kodėl jis taip pasielgtų? 

— Mes nežinome. Aš tik bandau suprasti, kodėl kai kurie liko 
gyvi. 

— Kaip paaiškintumei, kodėl vienam buvo nukirsta ir į šalį 
nutempta koja? 

— Nežinau. Bet man reikia už kažko užsikabinti, kas leistų ju- 
dėti pirmyn. Viskas, ką turime, - šita neaiški versija ir raudona 
šilkinė juostelė. 

— Tikiuosi, supranti, kas dabar bus. 

— Kad mus užpuls žiniasklaida? 

Erikas Hudenas linktelėjo. 

— Už tai atsakingas Tobijas. 

- Jis pasislėps tau už nugaros. 

— O aš pasislėpsiu už tavęs. 

— Na jau ne, velniai griebtų! 

Jiedu atsistojo. 

— Nuvažiuok į miestą, - paprašė ji. - Tobijas turi paskirti dar- 
buotojus, kurie ieškos artimųjų. Pasirūpink, kad tai tikrai būtų 
padaryta. Ir paieškok sąsajų tarp šitų trijų giminių. Bet tegul tai 
kol kas lieka tarp mūsų. 

Erikas Hudenas išėjo. Vivė Sundberg priėjo prie plautuvės ir 
atsukusi čiaupą įsipylė stiklinę vandens. „Įdomu, ko verta ši mano 
mintis? Šiuo metu turbūt lygiai tiek pat kaip ir visa kita.“ 

Prieš pat pusę šešių Tobijo Ludvigo kabinete susirinko keli 
policininkai. Jie sutarė, ką sakyti per spaudos konferenciją. Sąrašo 
su aukų pavardėmis jie nepateiks. Bet pasakys aukų skaičių ir pri- 
sipažins, kad policija kol kas nerado jokių pėdsakų. Visuomenės 
pagalba būtų ypač vertinga ir reikalinga kaip niekada anksčiau. 

Tobijas Ludvigas pradės, paskui kalbės Vivė Sundberg. 

Prieš eidama į salę, pilną žurnalistų, ji užsuko į tualetą. Pažiū- 
rėjo į save veidrodyje. „Norėčiau, kad čia būtų tik sapnas.“ 

Tada išėjo, koridoriuje keletą kartų stipriai trenkė į sieną kumš- 
čiu ir įžengė į salę, kuri jau buvo sausakimša ir tvanki. Pakilo ant 
nedidelės pakylos ir atsisėdo šalia Tobijo Ludvigo. 

Teisėja 
5 


Iš tamsos išniręs drugelis neramiai plakėsi aplink stalinę lempą. 
Birgita Roslin padėjo rašiklį ir atsilošusi į kėdės atkaltę stebėjo 
beviltiškus drugelio mėginimus prasibrauti per porcelianinį gaub- 
tą. Sparnelių plazdėjimas priminė vaikystėje girdėtą garsą, bet ji 
negalėjo prisiminti kokį. 

Jos atmintis būdavo paveikiausia, kai jausdavosi pavargusi, kaip 
dabar. Visai kaip miegant, tarsi iš niekur iškildavo seni nugrimzdę 
prisiminimai. 

Visai kaip naktinis drugelis. 

Ji užsimerkė ir pirštų galiukais patrynė smilkinius. Buvo kelios 
minutės po vidurnakčio. Du kartus girdėjo, kaip aidinčiais teismo 
koridoriais praėjo naktiniai sargai. Jai patikdavo dirbti vakarais, 
kai pastatas ištuštėdavo. Prieš daugelį metų, kai dirbo notare 
Vernamu, vakarais dažnai nueidavo į tuščią teismo posėdžių salę, 
uždegdavo kelis šviestuvus ir klausydavosi tylos. Įsivaizduodavo, 
kad teismo salė yra tarsi tuščia teatro scena. Šios sienos daug ko 
matė, tarp jų tebegyvena ir šnabžda balsai, liudijantys praeities 
teismų dramas. Čia buvo nuteisti žudikai, prievartautojai, vagys. 
Nesibaigiančiuose beviltiškuose procesuose dėl tėvystės nustaty- 

mo vyrai prisiekinėjo nesą tėvai. Kitus išteisindavo, ir jie atgau- 
davo gerą vardą, kuriuo prieš tai buvo suabejota. 

Kai Birgita Roslin ieškojo teisininkės darbo, jai buvo pasiūlyta 
notarės vieta Vernamu. Iš tikrųjų ji labiausiai norėjo būti pro- 
kurorė. Tačiau būtent dirbdama notare ji galutinai suprato, ko 
nori. Apsispręsti jai padėjo senasis apskrities teismo pirmininkas 
Ankeris, kuris paliko neišdildomą įspūdį. Jis kantriai klausydavo 
ir jaunų vyrų, kurie akivaizdžiai meluodavo, bandydami išsi- 
sukti nuo tėvystės pareigų, ir šaltakraujiškų smurtautojų, kurie 
nesigailėdavo nė dėl vieno žiauraus nusikaltimo. Senasis teisėjas 
išmokė ją gerbti teisingumo sistemą. Dabar ją pamatė kitomis 
akimis, suprato ne tik teoriškai, bet ir praktiškai. Teisingumas 
yra veiksmai. Išvažiuodama iš Vernamu, jau buvo apsisprendusi 
siekti teisėjos karjeros. 

Ji atsistojo ir priėjo prie lango. Gatvėje stovėjo vyras ir šlapinosi 
ant sienos. Dieną Helsingborge buvo pasnigę, dabar vėjas nešiojo 
purų sniegą. Kol išsiblaškiusi žiūrėjo į vyrą, jos smegenys nesu- 
stodamos dirbo toliau. Ji turėjo parašyti nuosprendį iki rytdienos, 
tad būtinai reikėjo pabaigti. 

Vyras dingo iš akių. Birgita Roslin grįžo prie rašomojo stalo ir 
paėmė pieštuką. Kelis kartus buvo bandžiusi parašyti nuospren- 
dį kompiuteriu, bet nė karto nepavyko. Atrodė, kad klaviatūros 
mygtukai bėga nuo jos minčių. Todėl dabar visada rašo pieštuku. 
Tik parašiusi ant popieriaus ir viską ištaisiusi, sėsdavo priešais 
mirgantį ekraną perrašyti kompiuteriu. Kol galvodavo ir nelies- 
davo klaviatūros, ekrane plaukiodavo žuvytės. 

Ji palinko prie pribraukytų ir prirašinėtų popierių. Byla papras- 
ta, įrodymai svarūs, bet parašyti nuosprendį sekėsi labai sunkiai. 

Ji norėjo paskirti bausmę, bet negalėjo. 

Viename Helsingborgo šokių klube susitiko vyras ir moteris. 
Moteris jauna, vos dvidešimties. Ji per daug išgėrė. Vyras, ku- 
riam apie keturiasdešimt, pažadėjo palydėti ją namo. Ji įsileido 

jį vidun, nes tas norėjo atsigerti vandens. Moteris atsisėdo ant 
sofos ir užmigo. Vyras ją išprievartavo miegančią ir išėjo. Ryte 
moteris tik kaip per miglą prisiminė, kas įvyko naktį ant sofos. Ji 
apsilankė pas gydytoją, kuris nustatė, kad ji buvo išprievartauta. 
Policija atliko tyrimą, kuris nebuvo nei geresnis, nei prastesnis už 
daugelį kitų panašių ikiteisminių tyrimų, ir vyras buvo apkaltintas 
išprievartavimu. Teismas įvyko po metų. Birgita Roslin sėdėjo 
teisėjo kėdėje ir stebėjo tą jauną moterį. Ikiteisminiame tyrime 
ji perskaitė, kad moteris dirba pavaduojančia kasininke įvairiose 
maisto prekių parduotuvėse. Jos charakteristikoje buvo parašyta, 
kad per daug geria. Be to, kartą ji apsivogė ir kartą buvo atleista 
už blogą darbą. 

Kaltinamasis daugeliu atžvilgiu buvo ieškovės priešingybė. Jis 
dirbo nekilnojamojo turto agentu, jo specializacija buvo verslo 
biurai. Visi jį gyrė. Nevedęs, gerai uždirbantis. Anksčiau policijos 
sącašuose nebuvęs. Bet Birgitai Roslin atrodė, kad kiaurai permato 
šį vyrą brangiu nepriekaištingu kostiumu. Ji nė kiek neabejojo, 
kad jis išprievartavo tą merginą, kai ji užmigo ant sofos. DNR 
tyrimas parodė, kad jis tikrai turėjo su ja lytinių santykių. Bet 
jis neigė išprievartavęs ar apskritai naudojęs prievartą. Ji pati 
norėjusi, - taip teigė ir jis, ir jo advokatas iš Malmės. Iš patirties 
Roslin žinojo, kad šis advokatas nedvejodamas gina savo klientus 
pačiais ciniškiausiais argumentais, kokius tik sugalvoja. Padėtis 
atrodė be išeities. Žodis prieš žodį, nepriekaištingas nekilnoja- 
mojo turto agentas prieš neblaivią kasininkę, kuri pati įsileido jį 
į savo butą vidury nakties. 

Birgita Roslin buvo nepatenkinta, kad negali jo nubausti. Ji 
žinojo, kad neaiškioje byloje kaltinamąjį geriau išteisinti, negu 
nuteisti, tačiau šįkart jai atrodė, kad kaltininkas liks nenubaustas 
už vieną sunkiausių nusikaltimų prieš kitą žmogų. Nebuvo įsta- 
tymų, kuriais ji galėtų remtis, nebuvo jokios galimybės kitaip in- 
terpretuoti prokuroro kaltinimą ir įrodymus. Vyrą teks išteisinti. 

Ką būtų daręs išmintingasis Ankeris? Kokį patarimą jai būtų 
davęs? „Jis tikrai pritartų mano nuomonei, - pagalvojo Birgita 
Roslin. - Kaltininkas bus paleistas. Senasis Ankeris supyktų kaip 
ir aš. Ir tylėtų lygiai taip pat kaip aš. Tai kančia teisėjui, bet mes 
turime paklusti įstatymams, nors ir žinome, kad paleidžiame 
nenubaustą nusikaltėlį. O moteris, kuri gal ir nėra šventa avelė, 
turės gyventi taip pažeminta visą gyvenimą.“ 

Ji pakilo nuo kėdės ir atsigulė ant sofos savo kabinete. Nusipirko 
ją už savo pinigus ir pastatė vietoj nepatogaus valdiško fotelio. 
Teisėjas Ankeris buvo pamokęs ją pasiimti į ranką raktų ryšulį ir 
užsimerkti. Ant grindų nukritę ir skambtelėję raktai duos ženklą, 
kad jau laikas keltis. Jai reikėjo šiek tiek pailsėti. Paskui baigs 
rašyti nuosprendį, parvažiuos namo pamiegoti, o rytoj perrašys 
kito nuosprendžio, tik išteisinti. 

Ji užmigo ir susapnavo savo tėvą, kurio iš tikrųjų neprisiminė. 
Jis dirbo laivų mašinistu. Vieną 1949 metų sausio vidurio dieną 
Jevlės įlankoje kilo smarki audra, ir jų garlaivis „Runšeras“ nu- 
skendo su visa įgula. Jo kūno taip ir nerado. Birgitai Roslin tuo 
metu buvo keturi mėnesiai. Kaip atrodė tėvas, ji žinojo iš namuose 
buvusių nuotraukų. Vieną prisimindavo visuomet: jis stovi laive 
prie turėklų susitaršiusiais plaukais ir atraitotomis rankovėmis. 
Šypsosi kažkam prieplaukoje - laivavedžiui, kuris fotografavo, 
kaip pasakojo mama. Bet Birgita Roslin visada įsivaizduodavo, 
kad iš tikrųjų tėvas žiūri į ją, nors nuotrauka buvo padaryta dar 
ikijos gimimo. Jis aplankydavo ją sapnuose. Dabar tėvas šypsojosi 
jai visai kaip nuotraukoje, bet staiga dingo, lyg jį būtų paslėpusi 
migla. į 

Ji krūptelėjo ir pabudo. Iškart suprato, kad miegojo per ilgai. 
Gudrybė su raktų ryšuliu nepadėjo. Birgita neišgirdo, kad raktai 

miegojo daugiau kaip penkias valandas. „Aš išsekusi, - pagalvojo 

ji. - Kaip ir visi kiti miegu per mažai. Mano gyvenime per daug 
dalykų, dėl kurių nerimauju. Bet šią akimirką nuotaiką gadina šis 
neteisingas nuosprendis.“ 

Birgita Roslin paskambino savo vyrui, kuris, galvojo, jau tikrai 
dėl jos nerimavo. Ji ne vieną kartą miegojo darbe ant sofos po 
barnio su vyru. Bet šį kartą jiedu nebuvo susipykę. 

Jis atsiliepė jau po pirmo signalo. 

— Kur tu? 

— Užmigau kabinete. 

— Kodėl dirbi naktimis? 

— Sudėtingas atvejis, rašau nuosprendį. 

— Man atrodo, tu sakei, kad tą vyrą turėsi išteisinti? 

— Būtent todėl taip sudėtinga. 

— Grįžk namo pamiegoti. Aš išeinu, turiu skubėti. 

— Kada grįši? 

— Apie devintą. Jei traukiniai nevėluos. Pranešė, kad Halande 
snigs. 

Ji padėjo ragelį ir staiga pajuto savo vyrui šiltus jausmus. Jie 
susipažino labai jauni, kai studijavo teisę Lunde. Stafanas Roslinas 
mokėsi vienu kursu aukščiau. Pirmą kartą susitiko vakarėlyje, 
į kurį juos pakvietė bendri draugai. Nuo tada Birgita negalėjo 
įsivaizduoti savo gyvenimo su kitu vyru. Ją užbūrė Stafano akys, 
aukštas ūgis, didelės rankos, nesugebėjimas susivaldyti ir neiš- 
rausti. 

Stafanas tapo advokatu. Bet vieną dieną parėjęs namo pasakė, 
kad daugiau dirbti nepajėgia ir nori gyventi kitokį gyvenimą. 
Tai buvo staigmena, ir ji nieko nesuprato, nes vyras net nebu- 
vo užsiminęs, kad jam vis sunkiau eiti į darbą advokatų biure 
Malmėje, kur jie tada gyveno. Kitą dieną nustebino ją vėl, nes 
pradėjo mokytis traukinių konduktorių kursuose. Vieną rytą 
pasirodė jai vilkėdamas mėlynos ir raudonos spalvų uniformą ir 
pranešė, kad tą pačią dieną 12 valandų 19 minučių pradės dirbti 

212 traukinyje, kursuojančiame iš Malmės į Avestą, o iš ten į 
Vekšę ir Kalmarą. 

Netrukus ji pastebėjo, kad vyras tapo daug linksmesnis. Kai jis 
nutarė mesti advokatūrą, jie turėjo jau keturis vaikus; iš pradžių 
gimė sūnus, paskui dukra ir galiausiai dvynukės. Vaikai gimė kas 
keleri metai, ir prisimindama tą laiką ji pati stebėdavosi. Kaip jie 
ištvėrė? Keturi vaikai per šešerius metus. Jie išsikraustė iš Malmės 
ir išvažiavo gyventi į Helsingborgą, kur Birgita gavo teisėjos darbą. 

Dabar vaikai jau suaugę. Dvynės paliko namus praėjusiais 
metais ir abi išvyko į Lundą. Ji džiaugėsi: jos studijavo skirtingus 
dalykus ir nė viena nenorėjo tapti teisininke. Sivė, kuri buvo de- 
vyniolika minučių vyresnė už Luisę, ilgai negalėjo apsispręsti, bet 
galiausiai nutarė tapti veterinare. Luisė, kuri buvo smarkesnė nei 
sesuo, mėtėsi nuo vieno dalyko prie kito, kurį laiką dirbo parda- 
vėja vyriškų drabužių parduotuvėje, paskui pradėjo universitete 
studijuoti politologiją ir religijos istoriją. Birgita Roslin daug kartų 
mėgino išklausti dukters, ko iš tikrųjų ji norėtų gyvenime, bet 
Luisė buvo uždariausia iš vaikų ir niekada per daug nepasakodavo, 
ką galvoja. Birgitai Roslin atrodė, kad Luisė labiausiai primena ją 
pačią. Sūnus Davidas, dirbantis didelėje farmacijos įmonėje, buvo 
panašiausias į tėvą. Trečia dukra, Ana, dideliam tėvų rūpesčiui 
iškeliavo į nesibaigiančią kelionę po Aziją, ir jie nelabai žinojo, 
ką ji ten veikia. 

„Mano šeima, - pagalvojo Birgita Roslin, - didysis nerimas ir 
didysis džiaugsmas. Be jos mano gyvenimas būtų beveik nieko 
vertas.“ 

Koridoriuje ant sienos prie jos kabineto kabojo didelis veid- 
rodis. Ji žvilgtelėjo į save. Prie smilkinių trumpai kirpti tamsūs 
plaukai kai kur buvo pradėję žilti. Dėl netikusio įpročio suspausti 
lūpas jos veido išraiška pasidarė atstumianti. Bet blogiausiai jautė- 
si dėl to, kad pastaraisiais metais priaugo svorio. Tris, gal keturis 
kilogramus, ne daugiau, bet užteko ir to, kad būtų matyti. 

Jos netenkino tokia išvaizda. Žinojo, kad buvo gana patraukli 
moteris, bet dabar žavesys ėmė nykti. O ji nesiėmė jokių prie- 
monių. 

Ant sekretorės stalo paliko lapelį - įspėjo, kad į darbą ateis 
vėliau. Lauke buvo šiek tiek atšilę, sniegas pradėjęs tirpti. Birgita 
pasisuko eiti link savo automobilio, kuris stovėjo skersgatvyje, bet 
staiga apsigalvojo. Svarbiau ne pamiegoti, o pravėdinti galvą ir pa- 
galvoti apie ką nors kita. Ji apsisuko ir patraukė link prieplaukos. 
Jokio vėjo, vakarykštė debesų marška buvo pradėjusi trūkinėti. 
Ji nuėjo į prieplauką, iš kurios išvyksta keltai į Helsingiorą. Ke- 
lionė trumpa, bet jai patikdavo sėdėti laive, išgerti kavos ar vyno 
ir stebėti bendrakeleivius, kurie apžiūrinėja alkoholinių gėrimų 
butelius, įsigytus Danijoje. 

Birgita atsisėdo prie nešvaraus kampinio staliuko. Staiga ji 
suirzo ir pašaukė merginą, kuri rinko nuo stalų indus. 

- Pasakysiu pastabą. Indai nurinkti, bet staliukas nenuvalytas. 
Jis labai nešvarus. 

Mergina tik trūktelėjo pečiais ir nuvalė staliuką. Birgita Roslin 
pasibjaurėjusi pažiūrėjo į purviną šluostę. Bet daugiau nieko ne- 
sakė. Mergina kažkuo priminė aną išprievartautą jauną moterį. 
Tik Birgita nežinojo kuo. Galbūt savo abejingumu darbui? O gal 
Birgita pajuto jos sunkiai nusakomą bejėgiškumą? 

Keltas pradėjo drebėti. Birgitai Roslin tai patiko, net labai. Pri- 
siminė savo pirmąją kelionę į užsienį. Tada jai buvo devyniolika. 
Kartu su drauge važiavo į kalbos kursus Anglijoje. Taip pat plaukė 
keltu, kuris į Londoną vyko iš Geteborgo. Birgita Roslin niekada 
nepamirš to jausmo, kai stovėjo denyje žinodama, jog netrukus 
pajus dar nepatirtą laisvę. 

Panašią laisvę pajusdavo ir tada, kai plaukdavo per šį nedidelį 
sąsiaurį tarp Danijos ir Švedijos. Mintys apie nemalonų nuo- 
sprendį išgaravo. 

„Aš jau peržengiau gyvenimo pusiaukelę, - mąstė ji. - Per- 
žengiau tą ribą ir net nespėjau suvokti, kada tai įvyko. Mano 
gyvenime nebebus daug svarbių sprendimų. Dirbsiu teisėja, kol 
išeisiu į pensiją. Galbūt dar spėsiu sulaukti anūkų.“ 

Tačiau labiausiai nerimavo dėl to, kad santuokinis ryšys su Sta- 
fanu vis labiau silpnėja ir gali nutrūkti. Jiedu buvo geri draugai ir 
gyvendami kartu jautėsi saugūs. Bet meilė, kūniškas malonumas 
būti šalia, dingo visiškai. 

Po keturių dienų bus metai, kai jie vienas kitą lietė ir mylėjosi 
paskutinį kartą. Artėjant tai dienai ji jautė vis didesnę bejėgystę. 
Ta diena tuoj ateis. Ji vis bandė pasikalbėti su Stafanu apie tai, 
kad jaučiasi vieniša. Bet jis nebuvo pasirengęs kalbėtis, vengda- 
vo pokalbio ir jį vis atidėliodavo, nors sutiko, kad tai būtina. Jis 
dievagojosi, kad nejaučia potraukio jokiai kitai moteriai, kad jam 
trūksta tik to svarbiausio jausmo, kuris netrukus vėl atsiras. Tik 
reikia turėti kantrybės ir palaukti. 

Jai labai trūko prarasto ryšio su vyru, su tuo stotingu, greitai 
išraustančiu traukinio konduktoriumi didelėmis rankomis. Bet ji 
neketina pasiduoti, ji dar nenori, kad jų santuoka virstų tik šilta 
draugyste ir niekuo daugiau. 

Birgita Roslin paprašė dar vieno puodelio kavos ir persėdo 
prie kiek švaresnio staliuko. Keli jauni vyrai, jau gerokai įkaušę 
nepaisant ankstyvo meto, ginčijosi, kas buvo įkalintas ant uolos 
stovinčioje Kronborgo pilyje, - Hamletas ar Makbetas. Ji šypso- 
damasi klausėsi jų pokalbio ir pajuto norą įsikišti. 

Prie vieno kampinio staliuko sėdėjo keli paaugliai, gal tik ke- 
turiolikos ar penkiolikos metų. Tikriausiai pabėgo iš pamokų. O 
kodėl nebėgti, jei tai vis tiek niekam nerūpi? Labiausiai nenorėtų 
grįžti į tokią autoritarinę mokyklą, kokioje mokėsi pati. Staiga 
prisiminė pernykštį atsitikimą. Tada ji labai nusivylė Švedijos 
teisingumo sistema, ir labiau nei bet kada anksčiau troško, kad 
šalia būtų jos patarėjas Ankeris, miręs prieš trisdešimt metų. 

Viename Helsingborgo priemiesčio gyvenamųjų namų kvar- 
tale beveik aštuoniasdešimtmetę moterį ištiko širdies smūgis, ir 
ji nukrito ant pėsčiųjų tako. Pro šalį ėjo pora vaikinukų, vienas 
iš jų buvo trylikos; kitas - keturiolikos metų. Užuot padėję senai 
moteriai, jie pasiėmė jos piniginę ir dar bandė išprievartauti. Ne- 
daug trūko, kad būtų pasisekę, bet juos pamatė vyras, vedžiojanti 
šunį. Vėliau policija juos sulaikė, bet turėjo paleisti, nes buvo 
nepilnamečiai. 

Birgitai Roslin tai papasakojo vienas prokuroras, o šiam - poli- 
cininkas. Ji supyko ir bandė išsiaiškinti, kodėl nebuvo pranešta so- 
cialinėms tarnyboms. Netrukus sužinojo, kad kiekvienais metais 
nusikalsta apie šimtą vaikų, bet jie lieka nenubausti. Niekas nekal- 
bėdavo su tėvais, niekas nepranešdavo tam tikroms tarnyboms, ir 
ne tik paprasto vagiliavimo, bet ir apiplėšimo bei smurto atvejais, 
kurie tik dėl atsitiktinumo nesibaigdavo žmogžudystėmis. 

Dėl to ji suabejojo visa Švedijos teisine sistema. Kam iš tikrųjų 
ji tarnauja? Teisingumui ar abejingumui? Kas bus, jei ir toliau 
taip niekas nereaguos į vaikų nusikalstamumą? Kaip viskas galėjo 
nueiti taip toli, jog dėl prastai veikiančios teisinės sistemos iškilo 
pavojus pačiai demokratijai? Ji išgėrė kavos ir pagalvojo, kad dirbs 
dar dešimt metų. Ar pajėgs? Ar gali būti geras ir teisingas teisėjas, 
jei pradedi abejoti valstybės teisingumo sistema? 

Oji abejojo. Norėdama atsikratyti šių pabirų minčių, į Švedijos 
pusę vėl grįžo keltu. Išlipus ant kranto išmušė devynias. Ji perėjo 
plačią pagrindinę gatvę, nutįsusią per visą Helsingborgą. Prie 
vienos gatvės kampo dėmesį patraukė didžiųjų vakarinių laikraš- 
čių reklaminiai plakatai, kuriuos kaip tik klijavo kažkoks vyras. 
Antraštės rėkte rėkė, todėl sustojo ir perskaitė: „Masinė žmogžu- 
dystė Helsinglande“, „Siaubingas nusikaltimas. Policija neranda 
pėdsakų“, „Aukų skaičius nežinomas. Masinė žmogžudystė“. 

Birgita Roslin nusisuko ir nuėjo link automobilio. Vakarinius 
laikraščius ji pirkdavo labai retai. Jos nuomone, visi tie ne visada 

pagrįsti išpuoliai prieš Švedijos teisingumo sistemą trikdė, kartais 
net šokiruodavo visuomenę. Nors dažnai laikraščiuose išsaky- 
toms mintims pritardavo, vakarinių laikraščių nemėgo. Kritika 
yra svarbus dalykas, bet šiuose laikraščiuose išsakoma kritika 
dažniausiai būna iškreipta, nors ketinimai gal ir geri. 

Birgita Roslin gyveno Šelstorpo gyvenamųjų namų kvartale 
prie šiaurinio įvažiavimo į miestą. Pakeliui sustojo prie parduotu- 
vės. Ji priklausė imigrantui iš Pakistano, ir šis visuomet pasitikda- 
vo Birgitą plačiai šypsodamasis. Savininkas žinojo, kad ji teisėja, 
todėl rodė jai didelę pagarbą. Birgitai buvo įdomu, ar Pakistane 
yra moterų teisėjų, bet niekada to neklausė. 

Grįžusi namo išsimaudė vonioje ir atsigulė miegoti. Pabudo 
pirmą valandą, jausdamasi pagaliau išsimiegojusi. Suvalgiusi porą 
sumuštinių ir išgėrusi kavos, grįžo į darbą. Po kelių valandų su- 
rinko nuosprendžio tekstą kompiuteriu ir atspausdinusi paliko 
sekretorei ant stalo. Kaltąjį vyriškį išteisino. Sekretorės nebuvo, 
nes, matyt, vyko kokie nors kvalifikacijos kėlimo kursai, apie 
kuriuos Birgita nebuvo įspėta arba, ko gero, užmiršo. Grįžusi 
namo pasišildė vakarykščio vištienos troškinio, o kas liko, padėjo 
į šaldytuvą Stafanui. 

Ji pasidarė kavos ir įsitaisė ant sofos priešais televizorių. Vėl 
prisiminė ryte matytas laikraščių antraštes. Policija vis dar ne- 
buvo aptikusi žudiko pėdsakų ir nenorėjo pasakyti, kiek žmonių 
buvo nužudyta ir kokios jų pavardės, nes pranešta dar ne visiems 
giminaičiams. 

„Koks nors pamišėlis, - pagalvojo ji, - sergantis persekiojimo 
manija arba manantis, kad su juo buvo blogai pasielgta.“ 

Iš daugiametės patirties žinojo, kad esama įvairių pamišimo 
formų ir kad žmonės įvykdo siaubingų nusikaltimų dėl įvairių 
priežasčių. Bet žinojo ir tai, kad teismo psichiatrijos ekspertams 
ne visuomet pavykdavo demaskuoti tuos, kurie tikėdavosi švel- 
nesnės bausmės, apsimesdami pamišusiais. 

Ji išjungė televizorių ir nusileido į rūsį, kur buvo sukaupusi 
nedidelę raudonojo vyno kolekciją. Ten turėjo ir kelis katalogus 
iš skirtingų vyno importuotojų. Ji tik prieš keletą metų pastebėjo, 
kad išsikrausčius vaikams jiedu su Stafanu turi daugiau pinigų. 
Dabar Birgitai atrodė, kad gali sau leisti daugiau, todėl nutarė, 
kad kiekvieną mėnesį įsigis porą butelių raudonojo vyno. Jai 
buvo įdomu tyrinėti importuotojų pasiūlymus, o paskui ragauti 
įsigytą vyną. Penki šimtai kronų už butelį jai reiškė beveik už- 
draustą vaisių. Du kartus buvo pavykę sugundyti Stafaną keliauti 
į Italiją apsilankyti pas įvairius vyndarius, bet sudominti jo labiau 
nepavyko. Atsidėkodama ji kartu su Stafanu važiuodavo į džia- 
zo koncertus Kopenhagoje, nors šis muzikos stilius nebuvo jos 
mėgstamiausias. 

Rūsyje buvo vėsu. Ji patikrino, ar yra keturiolika laipsnių, ir 
atsisėdo ant taburetės tarp lentynų. Čia, tarp butelių, ji visiškai 
nurimdavo. Jei kas nors būtų pasiūlęs panirti į šilto vandens ba- 
seiną, ji vis tiek būtų likusi savo rūsyje, kur šiuo metu lentynose 
gulėjo šimtas keturiolika butelių. 

Bet ar tikrai ta ramybė, kurią pajusdavo rūsyje, Buvo tikra? Jei 
kas nors jaunystėje jai būtų pasakęs, kad vieną dieną ji pradės 
kolekcionuoti vynus, būtų nepatikėjusi. Ne tik būtų atmetusi tokią 
galimybę, bet ir supykusi. Studijuodama Lunde ji simpatizavo 
kairiesiems radikalams, kurie septintojo dešimtmečio pabaigoje 
abejojo, ar išvis reikalingas universitetinis išsilavinimas ir tokia 
visuomenė, kuriai ji vieną dieną tarnaus. Tuo metu vyno kolek- 
cionavimas jai būtų atrodęs kaip veltui gaištamas laikas, grynai 
buržuazinis ir todėl niekintinas užsiėmimas. 

Sėdėjo paskendusi mintyse, kai išgirdo, kad namo grįžo Stafa- 
nas. Ji padėjo katalogą ir užlipo į pirmą aukštą. Vyras buvo ką tik 
pasiėmęs iš šaldytuvo troškinį. Ant stalo gulėjo keli laikraščiai, 
kuriuos jis rado traukinyje. 

— Ar matei? 

— Helsinglande kažkas atsitiko, ar ne? 

— Devyniolika nužudytų žmonių. 

— Televizija pranešė, kad skaičius nežinomas. 

— Laikraštis išėjo vėliau. Viename kaime buvo išžudyti beveik 
visi gyventojai. Sunku patikėti. Kaip sekėsi parašyti nuosprendį? 

— Parašiau. Išteisinau. Neturėjau kito pasirinkimo. 

— Spaudoje kils diskusijos. 

— Būtų tik į gera. 

— Tave kritikuos. 

- Žinau. Bet galiu pasiūlyti žurnalistams patiems pastudijuoti 
įstatymus, o paskui paklausiu, ar jie norėtų, kad mūsų šalis pereitų 
prie linčo teismo. 

— Masinė žmogžudystė tikriausiai nukreips jų dėmesį. 

- Žinoma. Ką reiškia kažkoks atsitiktinis išprievartavimas, 
palyginti su žiauria masine žmogžudyste? 

Tą vakarą jie anksti nuėjo miegoti. Stafanas ryte turėjo dirbti, o 
Birgita per televiziją nerado nieko įdomaus. Ji apsisprendė, kokio 
vyno įsigis, - dėžę du tūkstančiai antrųjų metų „Barolo Arione“, 
po du šimtus penkiasdešimt dvi kronas už butelį. 

Vidurnaktį ji krūptelėjo ir pabudo. Stafanas ramiai miegojo. 
Kartais ji pabusdavo nuo staiga apėmusio alkio. Užsimetė chala- 
tą, nuėjusi į virtuvę užsiplikė nestiprios arbatos ir susitepė porą 
sumuštinių. 

Laikraščiai tebegulėjo ant stalo. Atsainiai pasklaidė vieną. Sun- 
ku suprasti, kas iš tikrųjų atsitiko tame kaime Helsinglando regio- 
ne. Aišku viena - buvo žiauriai nužudyta daug žmonių. 

Jau norėjo užversti laikraštį, kai žvilgsnis staiga užkliuvo už 
pavardės - keli nužudytieji turėjo Andrenų pavardę. Ji atidžiai 
perskaitė tekstą, paskui pervertė kitą laikraštį - pavardė paminėta 
ir čia. 

Birgita Roslin spoksojo į laikraštį. Ar tai gali būti tiesa? O gal 
ji klysta? Nuėjo į savo darbo kambarį ir iš vieno stalčiaus ištraukė 

dokumentų aplanką, perrištą raudona juostele. Uždegė šviestuvą 
ir atvertė aplanką. Neradusi savo akinių pasiėmė Stafano. Jie buvo 
kiek per silpni, bet skaityti įmanoma. 

Šiame aplanke Birgita laikė su tėvais susijusius dokumentus. 
Jos motina mirė prieš penkiolika metų - susirgo kasos vėžiu ir 
mirė po trijų mėnesių. 

Galiausiai iš rudo voko išėmė reikalingą nuotrauką ir pažiūrė- 
jo į ją per padidinamąjį stiklą. Nuotraukoje matėsi keli žmonės 
senoviškais drabužiais, jie stovėjo priešais namą. 

Ji nusinešė nuotrauką į virtuvę. Viename iš laikraščių buvo 
mąjį stiklą. Prie trečio namo stabtelėjo ir pradėjo lyginti su savo 
nuotrauka. 

Galiausiai suprato, kad atmintis jos neapgavo. Ūmus kažkieno 
įsiūtis išnaikino ne bet kokį kaimą. Čia užaugo jos mama. Viskas 
sutapo. Mamos mergautinė pavardė buvo Liof. Jos tėvai buvo 
pasiligoję, be to, piktnaudžiavo alkoholiu, todėl mergaitė buvo, 
atiduota globėjų šeimai. Jų pavardė buvo Andrenai. Mama retai 
kalbėdavo apie tuos laikus. Globėjai ja labai rūpinosi, bet ji visą 
laiką be galo ilgėjosi savo tikrųjų tėvų. Jai nebuvo nė penkiolikos 
metų, kai abu tėvai mirė, todėl buvo nuspręsta, kad mergaitė liks 
kaime tol, kol bus pakankamai suaugusi ieškotis darbo ir pasi- 
rūpinti savimi pati. Kai ji sutiko Birgitos tėvą, Liofų ir Andrenų 
pavardės iš istorijos išnyko. Bet dabar viena iš jų priminė apie save. 

Nuotrauka, gulėjusi tarp motinos dokumentų, buvo padaryta 
prie vieno iš namų tame kaime, kur įvyko masinė žmogžudystė. 
Namo priekis, medžio drožiniai aplink langus buvo tokie patys 
ir jos, ir laikraščio nuotraukoje. 

Neliko jokių abejonių. Prieš kelias naktis tame name, kur užau- 
gojos motina, buvo nužudyti žmonės. Ar gali būti, kad ir motinos 
globėjai? Laikraščiuose rašoma, kad dauguma aukų buvo vyresnio 
amžiaus. 

Birgita ėmė svarstyti, ar tai įmanoma. Jei nužudyti būtent moti- 
nos globėjai, jiems turėjo būti daugiau kaip devyniasdešimt metų. 
Tada visko gali būti. Bet ten galėjo gyventi jaunesnės kartos žmonės. 

Pagalvojus apie tai, nukrėtė šiurpas. Ji beveik niekada negal- 
vodavo apie savo tėvus. Jai būdavo sunku prisiminti net tai, kaip 
atrodė motina. Bet dabar netikėtai ją užgriuvo praeitis. 

Į virtuvę įėjo Stafanas, kaip visada labai tyliai. 

— Aš išsigąstu, kai negirdžiu, kaip prieini. 

- Kodėl nemiegi? 

— Išalkau. 
ką išsiaiškino. Kuo toliau, tuo labiau jai atrodė, kad tai tiesa. 

— Tačiau ryšys labai silpnas, - pasakė Stafanas, kai ji nutilo. — 
Tave su tuo kaimu sieja tik plonytė gija. 

— Plonytė, bet pastebima. Pripažink. 

— Tau reikia pamiegoti. Prisimink, kad turi būti pailsėjusi, jei 
nori rytoj į kalėjimą pasiųsti naujus nusikaltėlius. 

Ji ilgai negalėjo užmigti. Ta plonytė gija išsitempė tiek, kad 
atrodė, tuoj nutrūks. Jau buvo beužmieganti, kai staiga mintys 
apie motiną vėl sugrįžo. Ji mirė prieš penkiolika metų, bet Birgitai 
vis dar buvo sunku atpažinti joje save, iš naujo prisiminti savo 
gyvenimą ir tą, kuri buvo jos motina. 

Galiausiai ji užmigo ir pabudo tik tada, kai prie lovos jau stovėjo 
Stafanas šlapiais plaukais. Jis vilkosi uniformą. „Aš - tavo gene- 
rolas, - sakydavo jis. - Bet neturiu ginklo, tik pieštuką, kuriuo 
pažymiu bilietus.“ 

Ji apsimetė mieganti ir laukė, kol užsidarys lauko durys. Tada 
atsikėlė ir atsisėdo prie kompiuterio darbo kambaryje. Ieškodama 
neto svetainių. Įvykius kaime vis dar gaubė neaiškumas. Aišku 
tik tiek, kad įrankis galėjo būti didelis peilis arba kažkoks kitas 
duriamasis ginklas. 

„Noriu sužinoti daugiau, - galvojo ji. - Bent jau tiek, ar tarp 
nužudytųjų yra ir mano motinos globėjai.“ 

Aštuntą valandą visas mintis apie žmogžudystę išmetė iš galvos. 
Šiandien turi pradėti teismo posėdį, kuriame bus nagrinėjama 
byla dviejų Irako piliečių, kaltinamų prekyba žmonėmis. 

Dešimtą valandą susirinko visus reikalingus dokumentus, pa- 
vartė ikiteisminio tyrimo medžiagą ir sėdo į pagrindinio teisėjo 
krėslą. „Padėk man, senasis Ankeri, ištverti ir šią dieną.“ 

Paskui taukštelėjo į stalą teisėjo plaktuku ir paprašė, kad pro- 
kuroras pradėtų savo kaltinamąją kalbą. 

Jai už nugaros buvo aukšti langai. 

Prieš atsisėsdama ji pastebėjo, kad per tirštus debesis, užden- 
gusius Švediją per naktį, bando prasibrauti saulė. 

Po dviejų dienų Birgita Roslin jau žinojo, kokią bausmę skirs. Vy- 
resniajam - Abdulai Ibn Jamedui, kuris viskam vadovavo, - duos 
al Habiui, užteks metų. Atlikę bausmę, abu bus išsiųsti iš šalies. 
Palygino su ankstesnėmis panašiomis bylomis ir galėjo padaryti 
tik vieną išvadą - padaryti sunkūs nusikaltimai, ir galima skirti 
griežtas bausmes. Daugelis tų, kurie buvo įvežti į šalį nelegaliai, 
patyrė prievartą, jiems buvo grasinama, jei negalėdavo sumokėti 
už padirbtus įvažiavimo dokumentus ir ilgas keliones. Vyresnysis 
jai iškart padarė blogą įspūdį. Bandė sujaudinti ją ir prokurorą 
sentimentaliais argumentais, neva niekuomet nepasinaudojęs 
pabėgėlių pinigais, nes visus skirdavęs labdaringiems darbams 
savo šalyje. Per vieną pertrauką prokuroras užėjo pas ją į kabinetą 
išgerti kavos. Tada jis ir papasakojo, kad Abdula Ibn Jamedas 
važinėja mersedesu, kuris kainuoja apie milijoną kronų. 

Teismo procesas buvo sudėtingas, dienos atrodė ilgos. Per 
pertraukas ji spėdavo tik pavalgyti, pamiegoti ir paskaityti savo 
užrašus, nes tuoj pat vėl turėdavo grįžti į teismo salę. Paskambino 
dvynukės ir pakvietė ją atvažiuoti į Lundą, bet ji neturėjo laiko. Po 
pabėgėlių bylos jos laukė sudėtinga rumunų, sukčiavusių banko 
kortelėmis, byla. 

Ji visai neturėjo laiko sekti, kas tomis dienomis vyko aname 
kaime Helsinglando regione. Rytais ji perversdavo laikraštį, bet 
vakarais nebeturėdavo jėgų pažiūrėti net naujienų per televiziją. 

Tą rytą, kai turėjo ruoštis teismo posėdžiui dėl sukčių iš Ru- 
munijos, savo darbo kalendoriuje pamatė, kad buvo užsirašiusi 
pas gydytoją kasmetiniam sveikatos patikrinimui. Birgita ėmė 
svarstyti, ar neperkelti vizito, - nueis po kelių savaičių. Nepaisant 
to, kad jautėsi pavargusi ir nusilpusi, kad kartais ją ištikdavo ne- 
rimo priepuoliai, ji nemanė, kad gali turėti sveikatos problemų. 
Ji nesirgdavo, gyveno stabilų gyvenimą, jos beveik niekada neuž- 
klupdavo peršalimo ligos. Tačiau gydytojui visgi nepaskambino 
ir vizito neatšaukė. 

Gydytojo kabinetas buvo netoli miesto teatro. Ji nutarė ne va- 
žiuoti, o nueiti. Buvo šaltas ir giedras oras, nevėjuota. Prieš kelias 
dienas pasnigo, bet dabar viskas ištirpo. Ji stabtelėjo prie vitrinos 
apžiūrėti kostiumėlio. Išvydusi kainą, labai nustebo. Tamsiai mė- 
lynas drabužis buvo vertas daugybės butelių raudonojo vyno. 

Laukiamajame rado laikraštį, jo pirmasis puslapis buvo skirtas 
masinės žmogžudystės naujienoms. Tačiau nieko nespėjo perskai- 
tyti, nes buvo pakviesta į kabinetą. Gydytojas buvo pagyvenęs ir 
labai priminė teismo. pirmininką Ankerį. Birgita Roslin lankėsi 
pas jį jau dešimt metų. Šį gydytoją rekomendavo vienas iš kolegų 
teisme. Gydytojas paklausė, kaip ji jaučiasi, ar kuo nors skundžia- 
si, 0 paskui nusiuntė pas seselę, kad ta paimtų kraujo tyrimams. 
Seselė paprašė, kad Birgita Roslin pasėdėtų laukiamajame. Laik- 
raštį jau buvo pasiėmęs kitas pacientas. Birgita užsimerkė ir ėmė 

laukti. Pagalvojo apie kiekvieną šeimos narį, kuo dabar užsiima 
kiekvienas iš jų arba bent jau kur galėtų būti šią akimirką. Stafa- 
nas dirba traukinyje, vykstančiame į Halbergą. Namo grįš vėlai. 
Davidas dirba „Astra Zeneca“ laboratorijoje prie Geteborgo. Kur 
dabar Ana, nelabai aišku. Paskutinį kartą, maždaug prieš mėnesį, ji 
atsiuntė žinią iš Nepalo. O dvynės yra Lunde ir kviečia ją atvažiuoti. 

Besėdėdama ji užmigo ir pabudo tik tada, kai seselė palietė 
jai petį. 

— Galite užeiti pas gydytoją. 

„Negi esu tokia pavargusi, kad užmiegu laukiamajame', - pa- 
galvojo Birgita Roslin, eidama į gydytojo kabinetą. 

- Jūsų kraujo tyrimo rezultatai nelabai geri, - prabilo jis. - He- 
moglobinas turėtų būti šimtas keturiasdešimt, bet iki šio skaičiaus 
gerokai trūksta. Galima pavartoti geležies preparatų. 

— Tai aš sveika? 

— Lankotės pas mane jau daug metų. Atleiskite, bet pasakysiu 
tiesiai, - jūsų nuovargis, kuriuo skundžiatės, matyti iš tolo. 

— Ką norite pasakyti? š 

— Kraujo spaudimas per daug pakilęs. Atrodo, esate persidir- 
busi. Ar gerai miegate? 

— Manau, kad taip. Bet dažnai nubundu. 

— Ar galva svaigsta? 

— Ne. 

— Jaučiate nerimą? 

— Taip. 

— Dažnai? 

— Pasitaiko. Kartais būna net panikos priepuolių. Tada turiu 
atsiremti į sieną, nes jaučiuosi taip, lyg tuoj nugriūsiu arba kad 
pasaulis apvirs aukštyn kojomis. 

— Noriu išrašyti nedarbingumo lapelį. Privalote pailsėti. Reikia 
pagerinti kraują ir visų pirma sumažinti kraujo spaudimą. Būtina 
atlikti daugiau tyrimų. 

— Nedarbingumo lapelio nerašykite. Turiu baisiai daug darbo. 

— Kaip tik todėl ir išrašysiu. 

— Ar aš rimtai sergu“ 

— Ne, bet jus reikia pastatyti ant kojų. 

— Ar turėčiau sunerimti? 

— Jei nedarysite taip, kaip sakau, - taip. O šiaip ne. 

Po kelių minučių, kai jau stovėjo gatvėje, Birgita Roslin nuste- 
busi pagalvojo, kad nedirbs dvi savaites. Gydytojas staiga sujaukė 
jos gyvenimą. 

Ji grįžo į darbą ir pasikalbėjo su savo viršininku teismo pirmi- 
ninku Hansu Matsonu. Bendromis jėgomis jie rado sprendimą, ką 
daryti su dviem jos laukiančiomis bylomis. Paskui pasikalbėjo su 
savo sekretore ir atsakė į kelis neatsakytus laiškus, tada nuvažiavo į 
vaistinę nusipirkti išrašytų vaistų ir pasuko link namų. Pagalvojus, 
kad negalės dirbti, apėmė visiškos tuštumos jausmas. 

Ji paruošė pietus ir įsitaisiusi ant sofos ėmė skaityti laikraštį. 
Vis dar nebuvo paskelbtos visų aukų pavardės. Su žurnalistais 
kalbėjosi Sundberg iš kriminalinių nusikaltimų skyriaus. Ji krei- 
pėsi į visuomenę prašydama pranešti, jei kas nors ką nors būtų 
pastebėję. Policija vis dar neaptikusi jokių rimtų pėdsakų. Kad ir 
kaip sunku patikėti, bet kol kas nerasta jokių ženklų, kad ten būta 
daugiau negu vieno nusikaltėlio. 

Žurnalistai kalbino ir prokurorą Robertsoną. Vyksta tyrimas, 
bet nieko svarbaus pasakyti dar negali. Hudiksvalio policija krei- 
pėsi pagalbos į aukštesnius padalinius ir jos sulaukė. 

Susidarė įspūdis, kad Robertsonas nusiteikęs laimėti. „Mes 
sugausime tą, kuris įvykdė šį nusikaltimą. Mes nepasiduosime.“ 

Kitame puslapyje buvo rašoma apie tai, kad tarp miškų įsikū- 
rusiuose kaimuose plinta nerimas. Kaimų daug, bet gyventojų 
juose mažai. Jie perka ginklus, įsigyja šunis, įsiveda signalizaciją 
ir užsibarikaduoja duris. 

Birgita Roslin padėjo laikraštį į šalį. Namuose buvo tuščia ir 
tylu. Staiga prieš jos valią atsirado daugybė laisvo laiko. Ji nusi- 
leido į rūsį atsinešti vyno katalogų ir internetu užsisakė numatytą 
dėžę vyno. Iš tikrųjų vynas buvo per brangus, bet ji norėjo kuo 
nors save pamaloninti. Paskui nutarė apsitvarkyti - šitas reikalas 
visada likdavo paskutinėje vietoje. Jau ruošėsi pasiimti dulkių 
siurblį, bet persigalvojo. Atsisėdo prie rašomojo stalo įvertinti 
susiklosčiusios situacijos. Jai išduotas nedarbingumo lapelis dėl 
ligos, nors ji nesijaučia serganti. Jai buvo išrašyti treji vaistai, kurie 
turėjo pagerinti kraują ir sumažinti jo spaudimą. Tačiau Birgita 
turėjo pripažinti, kad gydytojas įvertino situaciją objektyviau, nei 
drįso ji pati. Iš tikrųjų trūksta visai nedaug, kad ji persidirbtų. 
Prastas miegas ir panikos priepuoliai, kurie vieną dieną galėjo 
pasikartoti ir teismo salėje, sukeltų didesnių problemų, negu ji 
iki šiol drįso sau pripažinti. 
pagalvojo apie savo motiną ir jos vaikystę. Jai kilo viena mintis. 
Prisitraukė telefoną ir, paskambinusi į policiją, paprašė pakviesti 
kriminalistikos skyriaus komisarą Hugo Malmbergą. Jie buvo 
pažįstami daug metų. Kartą jis bandė išmokyti ją ir Stafaną žaisti 
bridžą, bet jam nepavyko užkrėsti jų entuziazmu. 

Birgita išgirdo ragelyje jo švelnų balsą. „Jei žmonės įsivaizduoja, 
kad policininkai turi kalbėti šiurkščiai, tai Hugo balsas neatitiktų 
jų lūkesčių, - pagalvojo ji. - Išgirdęs jo balsą greičiau įsivaizduoji 
mielą pensininką, sėdintį ant suolelio ir lesinantį paukščius.“ 

Birgita pasiteiravo, kaip jis gyvena ir ar turi laiko priimti ją 
savo kabinete. 

— Apie kokią bylą kalbėsime? 

— Apie jokią. Bent jau ne apie tokią, kuri susijusi su mumis. 
Ar turi laiko? 

- Jei policininkas rimtai žiūri į savo profesiją, bet sako, kad turi 
laiko, jis meluoja. Kada norėtum susitikti? 

— Ateisiu iš namų. Po valandos. 

- Lauksiu. 

Kai Birgita Roslin įžengė į Hugo Malmbergo kabinetą, tas 
sėdėjo prie tvarkingo rašomojo stalo ir kalbėjo telefonu. Pamojo 
jai, kad atsisėstų. Birgita iš pokalbio suprato, kad kalbama apie 
vakarykštį užpuolimą. „Galbūt ši byla po kiek laiko pateks pas 
mane, - pagalvojo ji. - Kai būsiu pagerinusi savo kraują geležimi, 
sumažinusi jo spaudimą ir kai man vėl bus leista dirbti.“ 

Hugo Malmbergas užbaigė pokalbį ir draugiškai nusišypsojo. 

— Nori kavos? 

— Gal ne. 

— Ką nori pasakyti? 

— Girdėjau, kad kava policijoje tokia pat prasta kaip ir pas mus 
teisme. | 

Jis atsistojo. 

- Einam į pasitarimų kambarį, - pasiūlė. - Čia visą laiką skam- 
bės telefonas. Jaučiu tą patį, ką ir kiekvienas padorus policininkas 
Švedijoje, - kad būtent aš esu vienintelis, dirbantis iš tikrųjų. 

Jie atsisėdo prie ovalaus stalo, ant kurio buvo palikti tušti ka- 
vos puodeliai ir vandens buteliai. Malmbergui tai nepatiko ir jis 
papurtė galvą. 

- Žmonės netvarkingi. Ateina į pasitarimą, o jam pasibaigus 
palieka visas šiukšles. Tai kuo galiu padėti? Gal persigalvojai dėl 
bridžo? 

Birgita Roslin jam papasakojo, ką sužinojusi, - kad galbūt ji 
kažkaip susijusi su masine žmogžudyste. 

— Man pasidarė smalsu, - prisipažino ji. - Iš to, kas parašyta 
laikraščiuose arba rodoma per naujienas, galima suprasti tik tiek, 
kad rasta daug lavonų ir kad policija neturi už ko užsikabinti. 

- Turiu prisipažinti: džiaugiuosi, jog ne aš dirbu tame rajone. 
Jiems ten dabar turėtų būti labai sunku. Nesu girdėjęs nieko 
panašaus. Galima sakyti, kad čia vos ne tokia pati sensacija kaip 
Ulofo Palmės žmogžudystė. 

— Ar žinai ką nors daugiau, nei parašyta spaudoje? 

- Šalyje nėra nė vieno policininko, kuris nenorėtų sužinoti, kas 
atsitiko iš tikrųjų. Mes pasikalbame. Visi kelia savo teorijas. Mitas, 
kad policininkai yra racionalūs ir visiškai neturi fantazijos. Visi 
iš karto ėmė spėlioti, kas galėjo atsitikti. 

— O ką manai tu? 

Jis truktelėjo pečiais ir prieš atsakydamas šiek tiek pagalvojo. 

- Žinau tiek pat, kiek ir tu. Žiauriai nužudyta daug žmonių. Bet 
nieko nepavogta, jei teisingai supratau. Tikėtina, kad tai psichiškai 
nesveiko žmogaus darbas. O kodėl įvyko tokia beprotybė, galima 
tik spėlioti. Įtariu, kad policija žudiko ieško tarp buvusių nusikal- 
tėlių, turinčių psichikos sutrikimų. Ieškodami pėdsakų, jie tikrai 
jau bus kreipęsi ir į Interpolą, ir į Europolą. Bet gali praeiti šiek 
tiek laiko, kol kas nors paaiškės. O šiaip daugiau nieko nežinau. 

— Tu turi pažįstamų policininkų visoje šalyje. Ar turi ryšių ten, 
Helsinglande? Gal kam nors galėčiau paskambinti? 

— Buvau susitikęs su jų viršininku Ludvigu. Jei atvirai, didelio 
įspūdžio jis man nepadarė. Tu žinai, kad aš nepasitikiu poli- 
cininkais, kurie išmano teoriją, bet ne praktiką. Bet galiu jam 
paskambinti ir pasikalbėti. 

— Pažadu, kad be reikalo jų netrukdysiu. Tik noriu sužinoti, ar 
nužudytieji buvo mano motinos globėjai, ar jų vaikai. O gal aš 
visiškai klystu. 

— Tai pakankamai rimta priežastis skambinti. Pažiūrėsiu, ką 
galiu padaryti. Bet dabar atleisk, turiu eiti. Laukia nemaloni bjau- 
raus prievartautojo apklausa. 

Vakare Birgita papasakojo Stafanui, kas atsitiko. Jis daug nesi- 
gilindamas pareiškė, kad gydytojas pasielgė teisingai ir pasiūlė jai 
pailsėti kur nors pietuose. Ji suirzo, kad Stafanas visiškai nesidomi, 
bet nieko nepasakė. 

Kitą dieną prieš pat pietus, kai Birgita Roslin sėdėjo prie kom- 
piuterio tyrinėdama kelionių pasiūlymus, suskambo jos telefonas. 

- Sužinojau atsakingo asmens pavardę, - pranešė Hugo Malm- 
bergas. - Tai policininkė Sundberg. 

- Šią pavardę jau mačiau spaudoje, bet nežinojau, kad tai mo- 
teris. 

— Jos vardas Viviana, o sutrumpintai ją vadina Vive. Ludvigas 
įspės ją, kad skambinsi. Užsirašyk telefono numerį. 

— Rašau. 

— Klausiau, kaip jiems ten sekasi. Vis dar jokių pėdsakų. Be- 
veik nekyla abejonių, kad tai pamišėlio darbas. Bent jau jis taip 
sakė. 

Iš jo balso Birgita suprato, kad jis abejoja. 

— Bet tu netiki? 

— Aš nieko negalvoju. Bet vakar vakare panaršiau internete. Ta 
žmogžudystė labai keista. 

— Kuo? 

— Ji per gerai suplanuota. 

— Argi nesveikos psichikos žmogus negali suplanuoti nusikal- 
timo? 

— Noriu pasakyti ne tai. Galbūt čia greičiau mano nuojauta, kuri 
man kužda, kad tai per daug beprotiška, kad būtų tiesa. Jais dėtas 
aš pasvarstyčiau, ar kartais nusikaltėlis nebandė visko pateikti 
taip, kad atrodytų kaip pamišėlio veiksmai. 

— Pavyzdžiui? 

— Nežinau. Argi ne tu žadi skambinti ir prisistatyti giminaite? 

— Ačiū už pagalbą. Beje, galbūt važiuosiu pailsėti į pietus. Ar 
esi buvęs Tenerifėje? 

— Niekada. Sėkmės tau. 

Birgita Roslin iškart paskambino gautu numeriu. Atsakiklio 
įrašo balsas paprašė palikti žinutę. Birgita nebegalėjo nusėdėti 
vietoje. Ji dar kartą pagalvojo, kad reiktų pasiimti dulkių siurblį, 
bet neprisivertė tvarkytis. Vietoj to ji vėl grįžo prie kompiuterio 
ir maždaug po valandos apsisprendė po dviejų dienų keliauti į 

Tenerifę iš Kopenhagos. Susirado savo mokyklinį atlasą ir ėmė 
svajoti apie šiltą vandenį ir ispaniškus vynus. 

„Galbūt man to reikia, - svarstė Birgita Roslin. - Savaitė be 
Stafano, be teismo posėdžių, be kasdienybės. Aš ne itin gerai su- 
sidoroju su apėmusiais jausmais, nemoku pakeisti susikurto savo 
pačios ir savo gyvenimo vaizdo. Bet sulaukusi tokio amžiaus jau 
turėčiau sugebėti pažvelgti į save taip aiškiai, kad galėčiau įvardyti 
problemas ir, jei reikia, pakeisti kryptį. Kai buvau jauna, svajojau 
viena burlaiviu apiplaukti pasaulį. Neapiplaukiau. Bet dar prisi- 
menu kai kuriuos navigacijos terminus ir žinau, kaip perplaukti 
siauras vietas. Gal man reikia kelias dienas paplaukioti pirmyn 
ir atgal per Zundo sąsiaurį arba pagulėti Tenerifės pajūryje ir pa- 
mąstyti, ar čia jau artėjanti senatvė, ar aš dar galėsiu išsikapstyti 
iš šitos duobės. Su menopauze susitvarkiau, bet nelabai žinau, kas 
manęs laukia dabar. Pabandysiu susivokti. Visų pirma turiu išsi- 
aiškinti, ar mano kraujo spaudimas ir panikos priepuoliai susiję 
su Stafanu. Mes negalėsime gerai jaustis, jei nepajėgsime įveikti 
šios slogios būsenos.“ 

Birgita iškart ėmėsi planuoti kelionę. Kadangi kažkodėl sutriko 
ryšys ir jai nepavyko užsisakyti kelionės internetu, ji elektroniniu 
paštu nusiuntė savo pavardę, telefono numerį ir kelionės vietą. 
Iškart gavo atsakymą, kad per valandą jai bus paskambinta. 

Kai telefonas suskambo, valanda jau buvo beveik praėjusi. Bet 
skambino ne iš kelionių agentūros. 

— Mano vardas Vivė Sundberg. Norėčiau pasikalbėti su Birgita 
Roslin. 

- Čia aš. 

— Man pranešė, kas jūs. Bet nelabai supratau, kuo galiu padėti. 
Manau suprantate, kad dabar mus labai spaudžia laikas. Jei gerai 
supratau, jūs teisėja“ 

— Taip. Nenoriu išsiplėsti pasakodama savo istoriją. Pasakysiu 
tik tiek, kad mano motiną, kuri mirė prieš daugelį metų, įsivaikino 

Andrenų šeima. Mačiau kelias nuotraukas, iš kurių supratau, kad 
ji gyveno viename iš namų. 

— Už giminaičių informavimą atsakinga ne aš. Siūlau pakalbėti 
su Eriku Hudenu. 

— Bet tarp aukų tikrai buvo Andrenų? 

— Atrodo, kad Andrenų giminė kaime buvo didžiausia. 

— Ir visi nužudyti? 

— Negaliu atsakyti. Ar žinote savo motinos globėjų vardus? 

Aplanką Birgita buvo pasidėjusi šalia savęs ant stalo. Ji atrišo 
juostelę ir ėmė vartyti popierius. 

— Aš negaliu laukti, - priminė Vivė Sundberg. - Paskambinkite, 
kai rasite. 

— Jau radau. Brita ir Augustas Andrenai. Jiems turėtų būti 
daugiau kaip devyniasdešimt metų, gal net devyniasdešimt 
penkeri. 

Praėjo kelios minutės, kol Vivė Sundberg atsakė. Birgita girdėjo, 
kad ji varto popierius. Paskui Sundberg vėl prabilo. 

— Deja, jie yra aukų sąraše, vyresniajam buvo devyniasdešimt 
šešeri. Noriu paprašyti neperduoti šitos informacijos jokiam laik- 
raščiui. 

— Viešpatie, kodėl turėčiau taip elgtis? 

- Jūs teisėja. Tikrai žinote, kaip tokie dalykai atsitinka ir kodėl 
aš to prašau. 

Birgita Roslin puikiai žinojo. Jie su kolegomis vis pasikalbėda- 
vo, kad prie jų beveik niekada nelenda žurnalistai, - matyt, nelabai 
tikisi išpešti slaptos informacijos. 

- Žinoma, man įdomu, kaip sekasi tyrimas. 

— Nei aš, nei mano kolegos neturi laiko teikti informacijos 
pavieniams asmenims. Mes čia apgulti žiniasklaidos. Daugelis jų 
nepaiso net to, kad teritorija atitverta policijos juostomis. Vakar 
radome vieną su kamera net viename iš namų. Jei skambinsite į 
Hudiksvalį, siūlau kreiptis į Hudeną. 

Iš Vivės Sundberg balso Birgita Roslin pajuto, kad toji suirzusi 
ir nenori daugiau kalbėti. Ji suprato, kodėl ši policininkė taip 
jaučiasi. Prisiminė, ką jai sakė Hugo Malmbergas, - jog esąs lai- 
mingas, kad pačiam nereikia būti nusikaltimo vietoje. 

— Ačiū, kad paskambinote, - padėkojo Birgita Roslin. - Daugiau 
netrukdysiu. 

Pasibaigus pokalbiui Birgita apgalvojo, kas buvo pasakyta. 
Dabar žinojo, kad jos motinos globėjai tikrai buvo aukų sąraše. 
Kaip ir visi kiti ji turės apsišarvuoti kantrybe ir palaukti, kol 
vyksta tyrimas. 

Ji ėmė svarstyti: gal paskambinti į Hudiksvalio komisariatą ir 
pasikalbėti su policininku Hudenu. Bet ką jis gali pridurti prie 
to, kas jau pasakyta? Birgita nutarė palaukti ir ėmė nuodugniai 
skaityti tėvų aplanke buvusius dokumentus. Seniai bebuvo jį 
atsivertusi. Kai kurių dokumentų turbūt net nebuvo skaičiusi. 

Visus dokumentus surūšiavo į tris krūveles. Pirmoje buvo isto- 
rija apie jos tėvą, atgulusį Jevlės įlankos dugne. Nelabai sūriame 
įlankos vandenyje kaulai suyra ne taip greitai. Kažkur dumble 
tebeguli jo kaulai ir kaukolė. 

Kitoje krūvelėje buvo bendras tėvų gyvenimas, kuriame Birgita 
figūravo ir kaip gimusi, ir kaip negimusi. Trečia krūvelė buvo 
didžiausia. Joje buvo istorija apie tai, kaip Gerda Liof tapo Gerda 
Andren. Birgita neskubėdama perskaitė visus dokumentus. Kai 
atėjo eilė dokumentams, susijusiems su motinos vaikyste, kai ją 
pasiėmė ir įsivaikino Andrenų šeima, Birgita ėmė skaityti dar 
lėčiau. Raidės daug kur buvo išblukusios, todėl buvo sunku, nors 
naudojo padidinamąjį stiklą. 

Ji pasiėmė užrašų sąsiuvinį, užsirašė vardus ir amžių. Birgita 
gimė 1949-ųjų pavasarį. Tada jos motinai buvo aštuoniolika. Ji 
buvo gimusi 1931-aisiais. Dokumentuose atrado Augusto ir Britos 
Andrenų gimimo datas. Ji buvo gimusi 1909-ųjų rugpjūtį, o jis — 
1910-ųjų gruodį. Vadinasi, kai Gerda gimė, jiems buvo dvidešimt 

dveji ir dvidešimt vieneri, o kai atsivežė ją į Hešiovaleną, jiems 
dar nebuvo trisdešimties. 

Niekur nerado parašyta, kad jie gyveno Hešiovalene. Bet Birgita 
buvo tuo įsitikinusi, kai dar kartą palygino savo nuotrauką su ta 
iš laikraščio. Čia negali būti klaida. 

Ji ėmė apžiūrinėti senoviškoje nuotraukoje pasitempusius ir su- 
stingusius žmones. Čia buvo du jaunesnieji, vyras ir moteris, kurie 
stovėjo netoli vyresnės poros nuotraukos centre. Ar čia gali būti 
Brita ir Augustas? Kitoje nuotraukos pusėje nebuvo jokių užrašų, 
net metų. Birgita ėmė svarstyti, kada nuotrauka galėjo būti pada- 
ryta. Ką galima suprasti iš aprangos? Žmonės atrodė pasipuošę, 
bet jie iš kaimo, o ten vieno kostiumo užtekdavo visam gyvenimui. 

Ji pastūmė nuotraukas į šalį ir vėl ėmė sklaidyti popierius ir 
laiškus. 1942-aisiais Brita susirgo kažkokia skrandžio liga ir buvo 
paguldyta į Hudiksvalio ligoninę. Gerda rašė jai laiškus linkėda- 
ma pasveikti. Tada jai buvo vienuolika metų. Raidės nelygios, 
padaryta rašybos klaidų. Viename kamputyje nupiešta gėlytė 
nelygiais lapeliais. 

Radusi šį laiškutį Birgita Roslin susijaudino ir nustebo, kad 
nebuvo mačiusi jo anksčiau. Jis buvo įdėtas į kitą laišką. Bet kodėl 
mirties nenorėjo skaudinti savęs ir liesti tai, kas ją primintų? 

Birgita atsilošė į kėdės atkaltę ir užsimerkė. Už viską, ką turi, 
Birgita dėkinga motinai. Gerda nebuvo baigusi mokyklos, bet 
nuolat skatino dukterį mokytis. „Dabar atėjo mūsų eilė, - saky- 
davo ji. - Dabar ir darbininkų dukterys įgis išsilavinimą.“ Birgita 
Roslin taip ir padarė. Septintajame dešimtmetyje į universitetus 
veržėsi jau ne tik miestiečių vaikai. Noras priklausyti radikalioms 
kairiųjų grupėms buvo savaime suprantamas. Gyvenimo tikslu 
tapo ne tik suprasti permainas, bet ir pačiam jas skatinti. 

Birgita vėl atsimerkė. „Viskas susiklostė ne taip, kaip įsivaiz- 
davau, - pasakė pati sau. - Įgijau išsilavinimą, tapau teisininke. 

Bet atsisakiau radikalių pažiūrų, nors nežinau, kodėl. Net dabar, 
kai man greitai bus šešiasdešimt, nedrįstu užduoti sau svarbaus 
klausimo: ką pasiekiau gyvenime?“ 

Ji toliau nuosekliai tyrinėjo dokumentus. Rado dar vieną laiš- 
ką. Melsvas vokas su Amerikos pašto ženklu. Plonas popierius 
prirašytas mažytėmis raidelėmis. Ji nukreipė lempos šviesą tiesiai 
į laišką ir pabandė perskaityti per padidinamąjį stiklą. Laiškas 
parašytas švediškai, bet įterpta daug angliškų žodžių. Kažkoks 
Gustavas pasakoja, kaip jam sekasi auginti kiaules. Ką tik mirė 
dukra Emilė, ir namuose viešpatauja „didelis sorrow““. O kaip 
sekasi namiškiams Helsinglande, kaip giminės, kokie derliai, kaip 
gyvuliai? Laiške parašyta data - 1896-ųjų birželio devyniolikta. 
Ant voko užrašytas adresas - Augustui Andrenui, Hešiovalenas, 
Švedija. „Bet mano mamos tėvas dar nebuvo gimęs, - pagalvojo 
Birgita. - Gal laiškas skirtas jo tėvui, nes į jį atsakė Gerdos šeima. 
Bet kodėl laiškas atsidūrė pas ją?“ 

Lapo apačioje, po vardu, buvo užrašytas adresas: Ponas Gus- 
tavas Andrenas, Mineapolio paštas, Minesota, Jungtinės Amerikos 
Valstijos. 

Ji vėl atsivertė geografijos atlasą. Minesota - fermerių kraštas. 
Vadinasi, daugiau kaip prieš šimtą metų ten apsigyveno vienas iš 
Andrenų giminaičių iš Hešiovaleno. 

Netrukus ji atrado dar vieną laišką, iš kurio paaiškėjo, kad dar 
vienas žmogus iš Andrenų giminės atsidūrė kitoje JAV dalyje. 
Jo vardas buvo Janas Augustas. Panašu, kad jis dirbo statybose 
to geležinkelio, kuris sujungė didžiulės šalies rytinį ir vakarinį 
krantą. Laiške jis klausinėjo apie gimines, kas gyvi, kas mirę. Bet 
didelės teksto atkarpos buvo visai nebeįskaitomos, išblukusios. 

Jano Augusto adresas buvo toks: Reno paštas, Nevada, Jungtinės 
Amerikos Valstijos. 


* Liūdesys, gedulas. (Angl., čia ir toliau - vert. past.) 

Birgita skaitinėjo toliau, bet toje krūvoje neberado nieko, kas 
papasakotų apie motinos ryšį su Andrenų šeima. 

Ji pastūmė popierius į šalį ir atsidariusi internetą, nieko nesiti- 
kėdama, ėmė ieškoti Gustavo Andreno adreso Mineapolyje. Kaip 
ir buvo galima tikėtis, atsidūrė akligatvyje. Tada ėmė ieškoti pašto 
adreso Nevadoje. Rado nuorodą į Reno Gazette Journal. Tą pačią 
akimirką suskambo telefonas - skambino iš kelionių biuro. Ma- 
lonus jaunas vyras su danišku akcentu paaiškino jai visas kelionės 
sąlygas, papasakojo apie viešbučius, ir ji apsisprendė - paprašė 
užsakyti kelionę ir pažadėjo, kad savo sprendimą patvirtins vė- 
liausiai rytoj ryte. 

Birgita vėl grįžo prie interneto ir spustelėjo ant Reno Gazette 
Journal nuorodos. Dešinėje pusėje galėjo pasirinkti vieną iš dau- 
gybės temų ir straipsnių. Jau ketino uždaryti tą puslapį, kai staiga 
prisiminė, kad ji ieško Andrenų, o ne vien pašto adreso. Jeigu jos 
užklausa apie Andreną atidarė šį puslapį, vadinasi, tai kažkaip 
susiję. Ji ėmė naršyti įvairius puslapius ir temas. 

Atvertusi vieną puslapį, aiktelėjo. Pirma perskaitė nieko nesu- 
prasdama, paskui dar kartą lėtai, ir pagalvojo, kad tai, ką mato, 
tiesiog negali būti tiesa. Ji atsistojo ir žengė kelis žingsnius nuo 
kompiuterio. Bet tekstas ir nuotraukos monitoriuje neišnyko. 

Ji viską atspausdino ir nusinešė į virtuvę. Dar kartą viską lėtai 
perskaitė. 


Sausio ketvirtą mažame Ankersvilio miestelyje į šiaurės rytus 
nuo Reno įvykdyta žiauri žmogžudystė. Vienas žmogus susirū- 
pino, kad jo kaimynas, mechanikos dirbtuvių savininkas, ryte 
neatidarė dirbtuvių. Nuėjo pažiūrėti ir atrado jį ir jo šeimą 
negyvus. Policija kol kas nerado jokių pėdsakų. Aišku viena, 
kad visa Andrenųy šeima - Džekas, jo žmona Konė ir jų vaikai 
Stivenas ir Lora, buvo nužudyti kažkokiu duriamuoju ginklu. 
Nėra jokių įsilaužimo ar apiplėšimo pėdsakų. Nebuvo jokių 

nusikaltimo motyvy. Andreny šeimą visi mėgo, priešų jie ne- 
turėjo. Policija ieško psichikos ligonio arba galbūt beviltiškoje 
padėtyje atsidūrusio narkomano, kuris būtų galėjęs įvykdyti šį 
siaubingą nusikaltimą. 


Birgita sėdėjo visiškai sustingusi. Girdėjo, kad gatve pravažiavo 
šiukšlių sunkvežimis. 

„Čia visai ne beprotis, - pagalvojo ji. - Helsinglando policija 
klysta lygiai taip pat kaip ir Nevados. Čia vieno arba kelių gudrių 
nusikaltėlių, kurie žino, ką daro, darbas.“ 

Pirmą kartą pajuto kylančią baimę. Jautėsi stebima, nors apie 
tai iki šiol nežinojo. 

Nuėjo į prieškambarį ir patikrino, ar durys užrakintos. Paskui 
puslapius Reno Gazette Journal žurnale. 

Šiukšlių sunkvežimio nebebuvo. Temo. 

Praėjus daug laiko, kai prisiminimai apie įvykius jau buvo pradėję 
blėsti, ji kartais pagalvodavo, kas būtų atsitikę, jei ji visgi būtų 
išvykusi į Tenerifę, ten sustiprinusi kraują, sumažinusi spaudimą 
ir pailsėjusi, o paskui grįžusi namo ir vėl pradėjusi eiti į darbą. Bet 
dabar išėjo taip, kaip išėjo. Anksti ryte Birgita Roslin paskambino 
į kelionių agentūrą ir atšaukė kelionę. Kadangi buvo apdairi ir 
apsidraudė, nuostoliai siekė vos kelis šimtus kronų. 

Stafanas grįžo namo vėlai vakare, nes sugedo jo traukinio gar- 
vežys, ir jie buvo priversti stovėti ir laukti. Jam teko dvi valandas 
bendrauti su suirzusiais keleiviais, o viena pagyvenusi ponia net 
sunegalavo. Jis grįžo pavargęs ir piktas. Birgita paliko jį vieną, kad 

ramiai pavalgytų. Paskui papasakojo jam apie savo atradimą, kas 
atsitiko tolimoje Nevadoje, ir kad labai tikėtina, jog tai gali būti 
susiję su įvykiais Helsinglande. Ji pastebėjo, kad jis abejoja, bet 
buvo sunku suprasti, ar todėl, kad pavargęs, ar tiesiog tuo netiki. 
Kai vyras nuėjo miegoti, Birgita vėl atsisėdo prie kompiuterio ir 
ėmė lyginti įvykius Helsinglande ir Nevadoje. Iki vidurnakčio 
savo užrašų sąsiuvinį jau buvo išmarginusi pastabomis, kaip da- 
rydavo rašydama nuosprendžius. Jai piršosi viena išvada, kad ir 
kokia neįtikėtina atrodė, - tarp įvykių tikrai yra kažkoks ryšys. 
Nereikia pamiršti, kad ir ji tam tikra prasme priklauso Andre- 
nams, nors dabar jos pavardė yra Roslin. 

Ar gali būti, kad pavojus gresia ir jai? Birgita ilgai sėdėjo palin- 
kusi virš užrašų, negalėdama rasti atsakymo. Paskui išėjo laukan į 
giedrą sausio naktį ir pažvelgė į žvaigždėtą dangų. Kartą motina 
sakė, kad tėvas be galo mėgęs stebėti žvaigždes. Tėvas retai siųsda- 
vo laiškus. Motina sakė, kad jis rašydavęs, kaip naktimis stovi ant 
denio svetimose platumose ir stebi žvaigždes ir žvaigždynus. Jis 
buvo vos ne fanatiškai įtikėjęs, kad mirę žmonės virsta dulkėmis, iš 
kurių susidaro naujos žvaigždės, kartais tokios tolimos, kad šiaip 
nepamatysi. Birgita Roslin pamąstydavo, apie ką jis galėjo galvoti 
tuo metu, kai skendo jų laivas? Jis buvo sunkiai pakrautas ir per 
audrą pasisuko šonu į bangas, todėl nuskendo greičiau nei per 
minutę. Įgula spėjo išsiųsti tik vieną pagalbos šauksmą, ir viskas 
nutilo. Ar jis spėjo suvokti, kad tuoj mirs? O gal mirtis lediniame 
vandenyje ištiko staiga, ir jis nieko nespėjo pagalvoti? Tik staiga 
apėmęs siaubas, paskui šaltis ir mirtis. 

Atrodė, kad šiąnakt dangus visai arti, o žvaigždės labai ryškios. 
„Aš matau paviršių, - pagalvojo ji. - Žinau, kad viskas yra susiję. 
Bet kas po juo? Dėl kokių priežasčių reikia nužudyti devyniolika 
žmonių mažame Šiaurės Švedijos kaime ir dar vieną šeimą Neva- 
dos dykynėse? Turbūt dėl visai įprastų: keršto, godumo, pavydo. 
Bet kokio dydžio skriauda turėjo būti padaryta, kad kerštas būtų 

toks žiaurus? Kas gali praturtėti nužudęs būrį pensininkų šiau- 
rės Švedijos kaime, kuris ir taip jau nyksta? O kas galėtų ko nors 
jiems pavydėti?“ 

Pasidarė šalta, ir ji grįžo vidun. Paprastai ji guldavosi anksti, 
nes vakarais jausdavosi pavargusi ir nemėgo eiti į darbą gerai 
neišsimiegojusi, ypač jei kitą dieną būdavo teismo posėdis. Dabar 
apie tai galvoti nereikėjo. Ji atsigulė ant sofos ir įjungė muziką, 
bet pritildė tiek, kad nepažadintų Stafano. Tai buvo šiuolaikinių 
švedų baladžių popuri. Birgita Roslin turėjo paslaptį, kurios nie- 
kas nežinojo. Ji svajojo kada nors parašyti tokią gerą dainą, kad 
ji laimėtų atranką į Euroviziją. Kartais jai būdavo gėda dėl tokios 
svajonės, bet tuo pat metu pripažindavo pati sau, kad tikrai to 
nori. Prieš daugelį metų buvo nusipirkusi rimavimo žodyną, o 
užrakintame stalo stalčiuje gulėjo keletas pradėtų tekstų. Galbūt 
teisėjai nelabai dera rašyti populiarias dainas, bet iš tikrųjų juk 
nėra jokių taisyklių, kurios draustų jai tuo užsiimti. 

Labiausiai už viską norėjo parašyti dainą apie paukštį, vieversį, 
apie meilę, ir su tokiu priedainiu, kurio niekas niekada nepamirš- 
tų. Jei jos tėvas buvo aistringas žvaigždžių stebėtojas, tai save 
ji laikė aistringa priedainių medžiotoja. Jie abu buvo aistringi 
žmonės, bet tik vienas iš jų spoksojo į dangų. 

Į lovą atsigulė trečią. Papurtė Stafaną, kad neknarktų. Kai tas 
apsivertė ant šono ir nutilo, užmigo ir ji. 

Ryte prisiminė, ką sapnavusi. Savo motiną. Ji kažką sakė, bet 
Birgita negirdėjo, lyg būtų už stiklo. Atrodė, lyg viskas tęsiasi be 
galo, kad motina vis labiau pyksta, jog dukra nesupranta, kas jai 
sakoma, o Birgita vis galvojo, kas juodvi skiria. 

„Prisiminimai yra kaip stiklas, - pagalvojo ji. - Mirusieji vis 
dar matomi, visai šalia, bet mes nebegalime jų pasiekti. Mirtis yra 
nebyli, ji neleidžia kalbėtis, leidžia tik tylėti.“ 

Birgita išlipo iš lovos. Galvoje pradėjo ryškėti viena mintis. Iš 
kur ji atsirado, nežinia, - tiesiog išdygo ir dabar buvo labai aiški. 

Negalėjo suprasti, kodėl nepagalvojo apie tai anksčiau. Motina 
nenorėjo prisiminti savo praeities ir ji niekada nereikalavo, kad 
Birgita, vienintelis vaikas, domėtųsi ankstesniu jos gyvenimu. 

Birgita pasiėmė Švedijos kelių žemėlapį. Vasaromis, kai vaikai 
buvo maži, jie išsinuomodavo namus įvairiose vietovėse, daž- 
niausiai mėnesiui, ir nuvažiuodavo ten automobiliu. Porą kartų, 
kaip tas dvi vasaras, praleistas Gotlande, jie ten nuvyko lėktuvu. 
Bet niekada nebuvo važiavę traukiniu. Tuo metu Stafanui nebuvo 
nė minties, kad jis kada nors mes advokatūrą ir taps traukinių 
konduktoriumi. 

Ji atsivertė Švedijos žemėlapį. Helsinglandas daug toliau šiau- 
rėje nei ji įsivaizdavo. Hešiovaleno nerado. Toks nereikšmingas 
kaimas, kad net nepažymėtas. 

Padėjo žemėlapį ir apsisprendė - sės į automobilį ir nuvažiuos 
į Hudiksvalį. Ne todėl, kad norėtų pamatyti nusikaltimo vietą, o 
kad aplankytų kaimą, kur užaugo motina. 

Kai buvo jaunesnė, norėjo apkeliauti visą Švediją. Kelionės 
planą pavadino „Grįžimas namo“ ir ketino nuvažiuoti iki pat Tre- 
riksrioseto šiaurėje, o tada žemyn iki Skonės pakrančių pietuose, 
iš kur nebetoli iki žemyno, o visa Švedija lieka tau už nugaros. 
Važiuodama į šiaurę vyktų palei jūros pakrantę, o grįždama žemyn 
važiuotų šalies viduriu. Bet kelionė taip ir neįvyko. Kelis kartus 
užsiminė Stafanui, bet jam ta mintis nepatiko. Kol vaikai augo, 
tokia kelionė buvo neįmanoma. 

O dabar ji pagaliau turi galimybę įvykdyti bent nedidelę plano 
dalį. 

Kai Stafanas pavalgė pusryčius ir susiruošė į darbą, - tądien 
turėjo dirbti traukinyje, vykstančiame į Alvestą, ir tai bus paskutinė 
diena prieš kelių parų poilsį, - ji papasakojo jam, ką ketina daryti. 
Vyras retai prieštaraudavo jos saumanymams, nesipriešino ir dabar. 
Tik paklausė, kiek ilgai nebus namuose ir ar jos gydytojas pritaria 
tokiai varginančiai kelionei, nes visgi teks vairuoti labai ilgai. 

Tik tada, kai vyras jau stovėjo prieškambaryje, ketindamas 
išeiti, jai sukilo pyktis. Jie jau buvo atsisveikinę virtuvėje, bet 
dabar ji išėjo į prieškambarį ir supykusi metė jam rytinį laikraštį. 

— Kas tau? 

— Ar tau bent kiek įdomu, kodėl aš išvažiuoju? 

- Juk paaiškinai. 

— Ar tu nesuvoki, kad ir man reikia laiko pagalvoti, kaip mes 
gyvename. 

— Mes negalime kalbėti apie tai dabar. Aš pavėluosiu į traukinį. 

— Tu amžinai negali! Vakare negalima, ryte irgi negalima. Ar 
tu niekada nejauti poreikio pakalbėti su manimi apie mūsų gy- 
venimą? 

- Juk žinai, kad aš dėl to nepanikuoju kaip tu. 

— Aš panikuoju? Ar mano susirūpinimą, jog mes nesimylėjome 
jau metus, tu vadini panika? 

— Dabar apie tai nekalbėsime. Aš neturiu laiko. 

— Tada geriau pasistenk, kad laiko greitai atsirastų. 

— Ką nori pasakyti? 

— Kad mano kantrybė gali baigtis. 

— Tu grasini? 

— Tiesiog manau, kad taip tęstis nebegali. O dabar keliauk į 
savo prakeiktą traukinį. 

Ji apsisuko ir nuėjo į virtuvę. Pajuto palengvėjimą, kad pa- 
galiau išsakė tai, ką jaučia, bet tuo pat metu nerimavo, kaip jis 
sureaguos. 

Vakare jis paskambino. Nė vienas neužsiminė apie rytinę sce- 
ną. Bet iš vyro balso Birgita suprato, kad jis sukrėstas. Gal dabar 
pagaliau bus įmanoma pakalbėti apie tai, ko nebegalima slėpti? 


Ankstų kitos dienos rytą Birgita sėdo į automobilį ir pasuko 
į šiaurę. Prieš tai pakalbėjo su vaikais, o paskui kurį laiką mąstė 


apie tai, kad jos atžalos taip užsiėmusios, jog neturi jėgų domėtis, 

ką veikia jų motina. Ji vis dar nebuvo prasitarusi, kad yra susijusi 
su įvykiais Hešiovalene. 

Stafanas, kuris namo grįžo naktį, nunešė jos lagaminą ir įdėjo 
į bagažinę. 

— Kur apsistosi? 

— Lindesberge yra nedidelis viešbutis. Šiąnakt pernakvosiu ten. 
Pažadu paskambinti. O paskui turbūt apsistosiu Hudiksvalyje. 

Stafanas palietė jos skruostą ir pamojavo, kai ji išvažiavo iš 
kiemo. Ji neskubėjo, dažnai sustodavo ir į Lindesbergą atvyko 
gerokai popiet. Apsnigtais keliais teko važiuoti tik kelionės pa- 
baigoje. Ji apsistojo viešbutyje, pavalgė nedideliame tuščiame 
restorane ir anksti atsigulė. Vakariniame laikraštyje, kuris ir 
vėl rašė apie baisiąją tragediją, ji perskaitė, kad kitą dieną bus 
šalčiau, bet nesnigs. 

Birgita Roslin miegojo giliai, o pabudusi neprisiminė jokių 
sapnų. Atsikėlusi patraukė tolyn link pajūrio ir Helsinglando re- 
giono. Ji neįsijungė radijo, tiesiog mėgavosi tyla, regis, begaliniais 
miškais ir mąstė, ką reiškia augti tokiame krašte. Ji pati augdama 
matė tik banguojančius dirbamus laukus ir atvirą kraštovaizdį. 
„Širdyje esu klajoklė, - pagalvojo. - O klajokliai ieško ne miškų, 
o atvirų lygumų.“ 

Mintyse pabandė surimuoti ką nors su žodžiu „klajoklė“. Su- 
galvojo nemažai tinkančių žodžių. „Gal sukurti dainą apie save 
pačią, - pagalvojo ji. - Apie teisėją, kuri ieško savyje gyvenančios 
klajoklės.“ 

Apie dešimtą ryto sustojo išgerti kavos pakelės kavinėje netoli 
Njutongerio. Ji buvo vienintelė klientė. Ant stalo gulėjo Hudiks- 
valio laikraštis. Čia irgi daugiausia vietos užėmė žmogžudystė, 
bet Birgita nesužinojo nieko naujo. Policijos viršininkas Tobijas 
Ludvigas pranešė, kad visų nužudytųjų pavardes paskelbs kitą 
dieną. Nelabai ryškioje nuotraukoje jis atrodė per daug jaunas 
imtis tokios didelės atsakomybės. 

Po kavinę vaikščiojo pagyvenusi moteris ir laistė gėles ant 
palangių. Birgita Roslin jai linktelėjo. 

— Kaip čia tuščia, - tarė Birgita. - Maniau, kad po to, kas atsi- 
tiko, apylinkėse knibždės žurnalistų ir policininkų. 

- Visi susirinkę Hudiksvalyje, - atsakė moteris vietine tarme. - 
Girdėjau, kad ten viešbučiuose neįmanoma rasti laisvo kambario. 

— Ką sako vietiniai žmonės? 
bėdama atsakyti. 

- Arjūs irgi žurnalistė? 

— Visai ne. Aš tik važiuoju pro šalį. 

— Nežinau, ką galvoja kiti. O pati sakau, kad net kaimas nebe- 
apsaugotas nuo miestiečių žiaurumo. 

„Čia ne jos mintys, - pagalvojo Birgita Roslin. - Ji bus kažkur 
perskaičiusi arba išgirdusi per televiziją, ir dabar jai atrodo, kad 
čia ji sugalvojo.“ 

Ji sumokėjo už kavą, grįžo į automobilį ir išskleidė žemėlapį. 
Iki Hudiksvalio liko tik apie dešimt kilometrų. Jei pasuks labiau 
į šiaurę, pravažiuos pro Hešiovaleną. Akimirką sudvejojo, nes 
pasijuto kaip kokia hiena, bet nuvijo tą jausmą šalin. Juk ten 
nuvažiuoti ji turi priežastį. 

Igesunde ji pasuko į kairę, o paskui dar kartą į kairę Elsundo 
kryžkelėje. Pro šalį pravažiavo policijos automobilis, paskui dar 
vienas. Staiga miškas baigėsi ir ji išvydo plytintį ežerą. Abipus 
kelio stovėjo keletas namų, visi aptverti raudonos ir baltos spalvų 
policijos juosta. Ant kelio vaikščiojo policininkai. 

Pamiškėje pamatė palapinę, paskui dar vieną, pastatytą viena- 
me iš kiemų. Ji buvo pasiėmusi žiūronus. Kas slepiama palapinėse? 
Laikraščiai nieko neminėjo. Gal lavonų buvo rasta ir lauke? O gal 
policija renka kokius įkalčius? 

Ji pasiėmė žiūronus ir ėmė tyrinėti kaimą. Žmonės, vilkintys 
kombinezonus arba uniformas, vaikščiojo tarp namų, rūkė prie 


86 


vartų po vieną arba grupelėmis. Jai buvo tekę lankytis nusikaltimo 
vietose ir keletą valandų stebėti policininkų darbą. Žinojo, kad 
prokurorai ir kiti teisėsaugininkai nėra labai laukiami svečiai. 
Policininkai visada pasiruošę gintis nuo kritikų. Birgita Roslin 
buvo išmokusi atskirti nuoseklų policijos tyrimą nuo aplaidaus. 
Iš to, ką pamatė čia, susidarė įspūdį, kad darbas vyksta ramiai, 
vadinasi, turėtų būti gerai suplanuotas. 

Žinojo ir tai, kad visi jaučia laiko spaudimą. Laikas yra jų 
priešas. Visi nori atrasti tiesą kuo greičiau, bent jau kol neatsitiko 
dar kas nors. 

Jos mintis nutraukė policininkas, pabeldęs į langą. 

— Ką jūs čia darote? 

— Nežinojau, kad įvažiavau į užtvertą teritoriją. 

— Neįvažiavote. Bet mes norime žinoti, kas čia lankosi. Ypač kai 
atvažiuoja su žiūronais. Ar nežinote, kad spaudos konferencijos 
vyksta mieste? 

— Aš ne žurnalistė. 

Jaunas policininkas su plaukeliais virš lūpos žiūrėjo į ją nepa- 
tikliai. 

— O kas jūs tada? Nusikaltimo vietą tirianti ekspertė? 

- Iš tikrųjų aš esu giminaitė. 

— Kieno? 

— Britos ir Augusto Andrenų. Užsukau pakeliui į Hudiksvalį, 
bet neprisimenu, į ką turiu kreiptis. 

— Tikriausiai į Eriką Hudeną. Jis atsakingas už darbą su arti- 
maisiais. Reiškiu užuojautą. 

— Ačiū. 

Policininkas atidavė jai pagarbą, ir ji pasijuto kaip kvailė. 
Birgita apsuko automobilį ir nuvažiavo. Atvykusi į Hudiksvalį 
suprato, kad viešbučio kambario nepavyks rasti ne vien dėl to, kad 
miestą apgulė žurnalistai. Vieno viešbučio durininkas maloniai 
paaiškino, kad mieste vyksta konferencija, į kurią „pasikalbėti 

apie mišką“ susirinko dalyviai iš visos Švedijos. Ji pastatė auto- 
mobilį ir nutarė pavaikštinėti po miestelį be jokio plano. Užsuko 
į du viešbučius ir vieną pensionatą, bet laisvų kambarių niekur 
nebuvo. 

Šiek tiek paieškojusi, kur galėtų pavalgyti, galiausiai aptiko kinų 
restoraną. Jame buvo daug lankytojų. Birgita rado nedidelį staliu- 
ką prie lango. Restoranas buvo įrengtas lygiai taip pat, kaip visi 
jos matyti kinų restoranai. Tokios pačios vazos, porceliano liūtai 
ir šviestuvai su raudonomis ir mėlynomis juostelėmis. Kartais jai 
atrodydavo, kad viso pasaulio kinų restoranai, galbūt koks milijo- 
nas, priklauso tam pačiam tinklui, gal net tam pačiam savininkui. 

Prie jos priėjo kinė ir padavė valgiaraštį. Užsisakydama Birgita 
suprato, kad mergina beveik nekalba švediškai. 

Greitai papietavusi, ji pradėjo skambinėti į viešbučius. Ga- 
liausiai gavo teigiamą atsakymą - laisvas kambarys viešbutyje 
„Andbacken“ Delsbų miestelyje. Net ir ten vyko konferencija, 
šįkart apie reklamą. Birgita pagalvojo, kad Švedija virto šalimi, 
kur žmonės vis daugiau laiko praleidžia važinėdami iš vieno 
viešbučio į kitą, kad galėtų pasikalbėti. Ji labai retai dalyvaudavo 
kvalifikacijos kėlimo kursuose, kuriuos organizuodavo Naciona- 
linė teismų administracija. 

Nuvažiavusi į vietą išvydo didelį baltą viešbutį prie apsnigto 
ežero. Laukdama savo eilės prie registratūros, perskaitė, kad po 
pietų reklamos konferencijos dalyviai dirba grupėse, o vakare jų 
laukia šventinė vakarienė ir prizai. „Kad tik nebūtų taip, jog visą 
naktį koridoriuose šlaistysis apgirtę žmonės, nuolat beldžiantys 
į duris, - pagalvojo ji. - Nors iš tikrųjų aš juk nieko nežinau apie 
tuos, kurie dirba reklamos srityje. Tai kodėl manau, kad jie švęs- 
dami ims triukšmauti?“ 

Birgita Roslin gavo raktą nuo kambario ir atrakinusi jį išvydo, 
kad per langus matosi užšalęs ežeras ir miškai tolumoje. Ji atsigulė 
ant lovos ir užsimerkė. „Šiandien turėčiau sėdėti teisme ir klau- 

sytis nuobodžios monotoniškos prokuroro kalbos. Tačiau guliu 
apsnigtame viešbutyje toli nuo Helsingborgo.“ 

Ji pakilo, pasiėmė striukę ir nuvažiavo į Hudiksvalį. Policijos 
priimamajame buvo daugybė žmonių, vieni įeidavo, kiti išeidavo. 
Ji matė, kad daugelis besibraunančiųjų buvo žurnalistai. Net atpa- 
žino vieną, kuris kartais pasirodydavo per naujienas televizijoje, 
ypač tada, kai atsitikdavo kas nors dramatiška, pavyzdžiui, kai 
kas nors apiplėšdavo banką arba paimdavo įkaitų. Nekreipdamas 
dėmesio į žmones, laukiančius eilėje, jis arogantiškai pro visus 
praėjo ir atsistojo priekyje. Niekas nedrįso prieštarauti. Galiausiai 
Birgita Roslin irgi sulaukė savo eilės ir pasakė, su kuo nori susi- 
tikti. Jauna, išvargusi priimamojo darbuotoja jai atšovė: 

— Vivė Sundberg neturi laiko. 

Birgitą Roslin toks elgesys nustebino. 

- Jūs net nepaklausėte manęs, kokiu aš reikalu. 

— Greičiausiai jūs taip pat norite jos ko nors paklausti. Palaukite 
iki kitos spaudos konferencijos. 

— Aš ne žurnalistė. Esu vienos iš Hešiovaleno šeimų giminaitė. 

Merginos elgesys iškart pasikeitė. 

— Tada atsiprašau. Jums reikia pakalbėti su Eriku Hudenu. 

Ji surinko numerį ir pasakė, kad pas jį ateis lankytoja. Matyt, 
daug aiškinti nereikėjo. „Lankytoja“ galėjo reikšti „giminaitė“. 

— Jis ateis jūsų pasitikti. Palaukite ten, prie stiklinių durų. 

Staiga šalia Birgitos išdygo jaunas vyras. 

— Man pasirodė, kad išgirdau, jog jūs esate kažkieno iš nužu- 
dytųjų giminaitė. Gal galiu užduoti keletą klausimų? 

Paprastai Birgita Roslin stengdavosi išlikti rami, bet šįkart 
užvirė. 

— O kodėl turėčiau atsakinėti? Aš jūsų nepažįstu. 

— Aš rašau. 

— Kam? 


89 


— Visiems, kurie domisi. 

Ji papurtė galvą. 

— Neturiu ko pasakyti. 

- Žinoma, aš jus užjaučiu. 

— Ne, nieko jūs neužjaučiate. Kalbate taip tyliai, kad niekas iš 
aplinkinių neišgirstų, kad ką tik nučiupote grobį, kurio kiti dar 
neužuodė. 

Stiklinės durys atsidarė ir prie Birgitos Roslin priėjo vyras. 
Ant jo kortelės buvo parašyta, kad čia Erikas Hudenas. Jie pa- 
spaudė rankas. Užsidarius durims, jiems už nugaros žybtelėjo 
fotoblykstė. 

Koridoriuje buvo daug žmonių. Čia visi dirbo visai kitokiu tem- 
pu nei ten, Hešiovalene. Jiedu nuėjo į pasitarimų kambarį. Stalas 
buvo nukrautas segtuvais ir sąrašais. Ant kiekvieno segtuvo buvo 
užrašyta pavardė. „Čia surenkami mirusieji“, - pagalvojo Birgita 
Roslin. Erikas Hudenas pakvietė ją sėstis ir pats įsitaisė priešais. 
Ji papasakojo visą istoriją nuo pat pradžių, apie savo motiną, kad 
jos pavardė keitėsi du kartus, ir kaip ji, Birgita, išsiaiškino savo 
giminystę su Andrenais. Ji pastebėjo, kad Hudenas nusivylė su- 
pratęs, kad jos vizitas nelabai padės policijos tyrimui. 

— Aš suprantu, kad jums reikia visai kitokios informacijos, - 
tarė ji. - Aš esu teisėja ir suprantu, kaip kartais sunku būna rasti 
nusikaltėlį. 

- Žinoma, aš dėkingas, kad jūs apsilankėte. - Jis padėjo pieštuką 
nuo Skonės iki čia važiavote vien tam, kad papasakotumėte šią 
istoriją? Juk galėjote tiesiog paskambinti. 

— Taip pat turiu informacijos, kuri susijusi su tyrimu. Norėčiau 
pakalbėti su Vive Sundberg. 

— O gal galite pasakyti man? Sundberg labai užimta. 

— Aš jau kalbėjau su ja ir mielai norėčiau pratęsti mūsų po- 


kalbį. 

Jis išėjo ir uždarė duris. Birgita Roslin prisitraukė segtuvą, ant 
kurio nugarėlės buvo užrašyta: „Brita ir Augustas Andrenai“. 
Išvydus nuotraukas ją apėmė siaubas. Jos buvo padarytos trobos 
viduje. Tik dabar Birgita suvokė, kokie šių skerdynių mastai. 
Kūnai buvo subadyti ir perpjautais pilvais. Moters beveik nebuvo 
įmanoma atpažinti, nes jos veidas buvo beveik perpjautas pusiau. 
Viena vyriškio ranka kabojo tik ant sausgyslių. 

Ji užvertė segtuvą ir pastūmė šalin. Bet vaizdai liko atmintyje 
ir greitai jų neatsikratys. Nepaisant to, kad ji per savo karjerą ne 
kartą buvo priversta žiūrėti į nuotraukas su sadistinio smurto 
vaizdais, jie nė iš tolo neprilygo tam, ką Erikas Hudenas laikė 
savo segtuvuose. 

Erikas Hudenas grįžo ir galvos linktelėjimu parodė sekti iš 
paskos. 

Vivė Sundberg sėdėjo prie popieriais apkrauto stalo. Jos tar- 
nybinis ginklas ir mobiliojo ryšio telefonas gulėjo ant segtuvo, 
išsipūtusio nuo dokumentų. Sundberg parodė sėstis ant lankytojų 
kėdės. 

— Norėjote pakalbėti su manimi. Jei teisingai supratau, jūs at- 
vykote iš paties Helsingborgo. Tokia ilga kelionė rodo, kad esate 
tikra, jog turite svarbios informacijos. 

Birgitą pradėti pasakoti. 

Birgita Roslin taip ir padarė, per daug nesustodama prie deta- 
lių. Sėdėdama teisėjos kėdėje ir klausydamasi prokurorų, advo- 
katų, kaltinamųjų arba liudytojų, daug kartų buvo pagalvojusi, 
kad jie galėtų išreikšti savo mintis kitaip. Ji pati mokėjo kalbėti 
glaustai. 

— O apie tą įvykį Nevadoje tikriausiai jau buvote girdėjusi, — 
užbaigė Birgita savo istoriją. 

— Tokia informacija nebuvo pateikta nė per vieną pasitarimą, 
o mes kasdien susirenkame po du kartus. 

— Ką manote apie istoriją, kurią papasakojau? 

— Nieko. 

— Tai gali reikšti, kad nusikaltimą įvykdė ne pamišėlis. 

- Jūsų informaciją apsvarstysiu kaip bet kokią kitą. Mes ja tie- 
siog užversti tiesiogine šio žodžio prasme. Galbūt tame telefono 
pokalbių, paprastų ir elektroninių laiškų sraute aptiksime kokią 
nors detalę, kuri vėliau pasirodys besanti svarbi tyrimo dalis. Mes 
to nežinome. 

Vivė Sundberg pasiėmė užrašų sąsiuvinį ir paprašė, kad Birgita 
viską papasakotų dar kartą. Viską užsirašiusi ji pakilo išlydėti 
Birgitos Roslin. 

Prieš atidarydama stiklines duris Sundberg stabtelėjo. 

— Ar norite pamatyti namą, kuriame užaugo jūsų motina? Ar 
to ir atvažiavote“ 

— O galima? 

— Kūnai jau išvežti. Jei norite, galiu jus įleisti. Važiuosiu ten po 
pusvalandžio. Tik turite pažadėti, kad nepaimsite jokio daikto. 
Būna žmonių, kurie su džiaugsmu išplėštų linoleumą, ant kurio 
yra gulėjęs užmuštas žmogus. 

— Aš ne tokia. 

— Palaukite savo automobilyje ir galėsite važiuoti man iš paskos. 

Paspaudusi mygtuką Vivė Sundberg atidarė duris. Birgita 
Roslin išėjo į gatvę, nepastebėta žurnalistų, kurie vis dar būria- 
vosi priimamajame. 

Sėdėdama automobilyje pagalvojo, kad jai nepavyko, nes Vivė 
Sundberg ja nepatikėjo. Galbūt po kiek laiko kas nors iš tyrėjų 
imsis ir informacijos apie Nevadą. Bet be didelio entuziazmo. 

Dėl to Vivės Sundberg kaltinti negalima. Per daug didelis at- 
stumas tarp Hešiovaleno ir Nevados. 

Prie jos prisigretino juodas automobilis be skiriamųjų policijos 
ženklų. Jai pamojo Vivė Sundberg. 

Atvažiavus į kaimą Sundberg palydėjo Birgitą iki namo ir pa- 
sakė: 

— Paliksiu jus, kad galėtumėte pabūti viena. 

Birgita Roslin giliai įkvėpė ir įžengė į trobą, kur buvo įjungti 
visi šviestuvai. 

Pasijuto taip, lyg iš užkulisių būtų įžengusi į apšviestą sceną. Ir 
kad šioje dramoje ji visiškai viena. 

Birgita Roslin stengėsi negalvoti apie mirusiuosius. Vietoj to šita- 
me name ji bandė įsivaizduoti savo motiną, jauną merginą, kuri 
troško iš čia išvažiuoti, bet niekam nedrįso apie tai prasitarti, net 
pripažinti pačiai sau, nes ją graužė sąžinė - jos įtėviai buvo labai 
malonūs ir geri krikščionys, linkintys jai tik gero. 

Birgita Roslin stovėjo prieškambaryje ir klausėsi. Tuščiuo- 
se namuose viešpatauja tokia tyla, kokios nebūna niekur kitur. 
Kažkas iš čia išėjo, pasiimdamas su savimi visus garsus. Netiksi 
net laikrodžiai. 

Įžengė į svetainę. Ją pasitiko senovės kvapai, sklindantys nuo 
baldų, audinių ir nublukusių porceliano vazų, kurių buvo pri- 
krauta lentynose ir tarp gėlių vazonų. Birgita įkišo pirštą į vieną 
iš vazonų, tada nuėjo į virtuvę ir susiradusi laistytuvą palaistė 
visas gėles. Paslauga mirusiesiems. Paskui atsisėdo ant kėdės ir 
apsidairė. Kurie iš šių daiktų likę dar nuo jos motinos vaikystės? 
„Dauguma, - pagalvojo ji. - Čia viskas sena, o baldai sensta kartu 
su žmonėmis.“ 

Grindys, kur gulėjo kūnai, vis dar buvo uždengtos plastiko 
plėvele. 

Birgita užlipo į antrą aukštą. Didesniame miegamajame lova 
buvo nepaklota. Po ja gulėjo šlepetė. Antrosios nesimatė. Čia 

buvo dar du kambariai. Vakariniame kabojo piešinys su vaikiškai 
nupieštais gyvūnais. Apie jį motina, atrodo, yra pasakojusi. 

Kambaryje buvo lova, komoda ir krūva skudurinių takų, pa- 
dėtų prie sienos. Ji atidarė spintą, apklijuotą laikraščiais. Vienas 
buvo 1969-ųjų. O jos motina išvyko iš šių namų dvidešimt metų 
iki to. 

Birgita atsisėdo ant kėdės prie lango. Jau buvo spėję sutemti, ne- 
besimatė miškų anapus ežero. Pamiškėje vaikštinėjo policininkas, 
jam kišeniniu žibintuvėliu švietė kolega. Kartais jis pasilenkdavo, 
lyg kažko ieškodamas. 

Birgita Roslin jautėsi taip, lyg būtų visai šalia motinos. Ji sėdėjo 
čia, kai Birgita dar neegzistavo net mintyse. Ji sėdėjo čia, šiame 
kambaryje, bet kitu laiku. Kažkas buvo subraižęs baltai dažytą 
lango rėmą. Gal motina, gal kiekvienas brūkšnys reiškė ilgesį, 
naują dieną? 

Birgita atsistojo ir vėl nusileido į pirmą aukštą. Šalia virtuvės 
buvo kambarys, kuriame stovėjo lova, pora ramentų, atremtų į 
sieną, ir senoviškas neįgaliojo vežimėlis. Ant grindų prie naktinio 
stalelio stovėjo emaliuotas naktipuodis. Birgitai susidarė įspūdis, 
kad šitas kambarys seniai nenaudojamas. 

Ji tyliai grįžo į svetainę, lyg bijodama kam nors sutrukdyti. Pa- 
matė sekreterą su pusiau ištrauktais stalčiais. Vienas buvo pilnas 
staltiesių ir servetėlių, antras - tamsių siūlų, o trečiame, pasku- 
tiniame, gulėjo keletas pluoštelių su laiškais ir užrašų knygelės 
rudais viršeliais. Ji paėmė ir atvertė vieną iš knygelių. Visa buvo 
prirašyta smulkiu raštu, bet jokių vardų. Birgita pasiėmė akinius 
ir pabandė skaityti. Knygelė buvo sena, tekstas parašytas senovine 
rašysena. Čia dienoraštis apie garvežius, vagonus, geležinkelio 
bėgius. 

Paskui akys užkliuvo už vieno žodžio - Nevada. Ji sulaikė 
kvėpavimą ir akimirką sustingo. Kažkas tuoj pasikeis. Apleistas 
ir nebylus namas atsiuntė jai žinią. Ji norėjo skaityti toliau, bet 

trinktelėjo durys. Birgita padėjo knygelę į vietą ir uždarė stalčių. 
Į kambarį įžengė Vivė Sundberg. 

„- Tikriausiai pastebėjote, kur gulėjo kūnai. Turbūt nereikia 
parodyti? 

Birgita papurtė galvą. 

— Namus nakčiai užrakiname. Bus geriausia, jei dabar važiuo- 
site. 

— Ar radote šitų žmonių giminaičių? 

— Kaip tik tai ir norėjau pranešti. Panašu, kad Brita ir Augustas 
savo vaikų ar kitų giminaičių neturėjo, išskyrus tuos, kurie gyveno 
kaime ir taip pat buvo nužudyti. Rytoj įtrauksime jų pavardes į 
viešąjį aukų sąrašą. 

— Kas bus paskui? 

— Jūs pati pagalvokite, nes šiaip ar taip esate giminaitė. 

- Aš jiems ne giminė. Bet man vis tiek rūpi. 

Jos išėjo iš namo. Vivė Sundberg užrakino duris ir pakabino 
raktą ant vinies. 

- Nemanome, kad kas nors bandytų įsilaužti. Šitas kaimas 
dabar saugomas taip pat atidžiai kaip ir Švedijos karališkoji pora. 

Ant kelio jos atsisveikino. Namus apšvietė keli galingi žibintai. 
Roslin ir vėl pasijuto tarsi ant scenos. 

— Ar rytoj važiuojate namo“ 

— Tikriausiai. Ar pagalvojote apie tai, ką papasakojau? 

— Jūsų informaciją pateiksiu rytoj per rytinį pasitarimą, ir ji 
bus apdorota kaip ir visa kita, ką sužinome. 

— Visgi turite sutikti su manimi, kad gali būti, netgi tikėtina, 
kad esama kažkokių sąsajų. 

— Per anksti daryti išvadas. Bet man atrodo, kad bus geriausia, 
jei dabar viską pamiršite. 

Birgita Roslin matė, kaip Vivė Sundberg sėdo į automobilį ir 
išvažiavo. „Ji manimi netiki, - pasakė ji garsiai pati sau, stovėdama 
tamsoje. - Ji manimi netiki ir aš ją suprantu.“ 

Bet tuo pat metu ji buvo šiek tiek pasipiktinusi. Jei ji pati būtų 
policininkė, visų pirma kreiptų dėmesį į tą informaciją, kuri rodo 
sąsajas su panašiais įvykiais, net jei jie nutiko kitame žemyne. 

Ji nutarė pasikalbėti su prokuroru, kuris vadovavo ikiteismi- 
niam tyrimui. Jis turėtų suprasti, kokia svarbi jos informacija. 

Į Delsbu ji važiavo per dideliu greičiu ir grįžusi į viešbutį vis dar 
buvo pikta. Restorano salėje šventė reklamos konferencijos nariai, 
tadjai teko vakarieniauti tuščiame bare. Ji užsisakė taurę australiško 
vyno „Shiraz“. Jis buvo sodraus skonio, bet Birgita negalėjo supras- 
ti, kokį poskonį jaučia - šokolado ar saldymedžio, o gal abiejų. 

Pavalgiusi grįžo į savo kambarį. Pyktis jau buvo praėjęs. Išgėrė 
geležies tabletę ir pagalvojo apie dienoraštį, kurį buvo spėjusi 
pavartyti. Reikėjo apie tai pasakyti Vivei Sundberg. Bet kažkodėl 
nepasakė. Gal bijojo, kad ir dienoraštis taptų tik nereikšminga 
detale tyrimo medžiagos sraute. 

Būdama teisėja, ji buvo išmokusi vertinti policininkus, turin- 
čius ypatingą sugebėjimą aptikti svarbias sąsajas nagrinėjant tokią 
medžiagą, kuri kitiems atrodo padrika ir chaotiška. 

Kokiam tipui priklauso Vivė Sundberg? Vidutinio amžiaus, 
antsvorio turinti moteris neatrodė sugebanti greitai mąstyti. 

Birgita Roslin iškart susigėdo dėl tokios minties. Taip nesąži- 
ninga, juk ji apie Sundberg nieko nežino. 

Ji atsigulė, įjungė televizorių ir pajuto muzikos vibracijas, sklin- 
dančias iš restorano salės. 
kad miegojo vieną valandą. Skambino Stafanas. 

— Kur tu esi“ 

— Delsbu. 

— Kažin, ar žinau, kur jis yra. 

— Į vakarus nuo Hudiksvalio. Jei neklystu, būtent apie šias vie- 
toves pasakojama, kad čia anksčiau tarp vyrų vykdavo žiaurios 
kovos su peiliais. 

Ji papasakojo, kad lankėsi Hešiovalene. Ragelyje girdėjo, kad 
namuose skamba džiazo muzika. „Jam patinka būti vienam, - 
pagalvojo ji. - Dabar jis gali klausytis tokios muzikos, kokia man 
visai nepatinka.“ 

— Kas bus toliau? - paklausė jis. 

— Nutarsiu rytoj. Man vis dar sunku suprasti, kad turiu šitiek 
laisvo laiko. Dabar gali klausytis savo muzikos. 

- Tai Čarlzas Mingusas. 

— Kas? 

— Nori pasakyti, kad nebeprisimeni, kas yra Čarlzas Min- 
gusas“ 

— Kartais man atrodo, kad visi tavo džiazo muzikantai vadinasi 
taip pat. 

— Tu mane skaudini. 

— Nenorėjau. 

— Tikrai? 

— Ką nori pasakyti? 

— Tik tiek, kad tu niekini tą muziką, kuri man taip patinka. 

— Kodėl turėčiau taip daryti? 

- Į šį klausimą gali atsakyti tik tu pati. 

Pokalbis nutrūko, nes jis padėjo ragelį. Birgita įsiuto. Ji pa- 
skambino į namų telefoną, bet Stafanas neatsiliepė. Galiausiai ji 
nebemėgino. Prisiminė, ką galvojo tą dieną, kai plaukė keltu per 
Zundą. „Pavargau ne tik aš, - pagalvojo ji. - Tikriausiai aš jam 
irgi atrodau šalta ir abejinga. Ir nė vienas nežinome, kaip šitos 
būsenos atsikratyti. Bet kaip rasime išeitį, jei nepajėgiame kalbėtis 
be pykčio, pagiežos, nesikarščiuodami? Galėčiau parašyti dainą 
apie tai, kaip žmonės vienas kitą skaudina.“ 

Mintyse ji ėmė ieškoti su žodžiu skaudinti besirimuojančių žo- 
džių: jaudinti, žeminti, niekinti, juokinti, juodinti. „Išeitų teisėjos 
daina apie skausmą, - pagalvojo ji. - Bet kaip sukurti taip, kad 
neskambėtų tik banaliai?“ 

Birgita Roslin atsigulė į lovą, bet ilgai negalėjo užmigti. Ankstų 
rytą, kai dar buvo tamsu, ją pažadino kažkur trinktelėjusios durys. 
Gulėdama tamsoje prisiminė, ką sapnavusi, - kad buvo Britos ir 
Augusto namuose. Jie kalbėjosi su ja, abu sėdėjo ant tamsiai rau- 
donos sofos, o ji stovėjo. Staiga pastebėjo, kad yra nuoga. Pabandė 
prisidengti, išeiti, bet jai nepavyko. Kojos kaip suparalyžiuotos. 

Tuo metu ji ir nubudo. Birgita gulėjo ir klausėsi tamsos. Link 
jos kambario artėjo triukšmingi, apgirtę balsai, paskui vėl nutolo. 
Pabandė vėl užmigti, bet staiga jai šovė mintis. 

Juk raktas kybo ant vinies. Birgita atsisėdo. Na taip, šitaip elgtis 
negalima ir neprotinga. Bet reikia nuvažiuoti ir pasiimti tai, kas 
guli komodos stalčiuje. O ne laukti, kol kas nors iš policininkų 
atsitiktinai tuo susidomės. 

Birgita Roslin atsikėlė ir atsistojo prie lango. Tylu, ramu. „Aš ga- 
liu. Geriausiu atveju prisidėčiau prie to, kad šis tyrimas neįklimptų 
taip, kaip atsitiko tiriant premjero Palmės žmogžudystę; tai buvo 
pats prasčiausias man žinomas policijos tyrimas. Blogiausiu atveju 
galiu būti apkaltinta savavališku įsikišimu. Pedantiškas proku- 
roras galėtų įtikinti kokį neišmanantį teisėją, kad aš suklaidinau 
nusikaltimo tyrėjus.“ 

Blogiausia tai, kad ji vakar išgėrė vyno. Būtų siaubinga, jei ją 
sulaikytų už vairavimą išgėrus. Birgita pradėjo skaičiuoti, kiek 
laiko praėjo nuo vakarienės. Alkoholio kraujyje jau neturėtų būti, 
bet ką gali žinoti. 

„Aš negaliu to daryti. Net jei kaimą saugantys policininkai 
miegotų. Aš negaliu.“ 

Paskui ji apsirengė ir išėjo iš kambario. Koridoriuje tuščia. Kai 
kur dar buvo girdėti, kad kažkas tęsia vakarėlį kambariuose. Jai 
pasirodė, kad iš vieno kambario sklinda ir meilės akto garsai. 

Registratūroje nieko nebuvo, tik gretimame kambarėlyje 
šmėkštelėjo šviesiaplaukės moters nugara. 

Išėjusi laukan pajuto stingdantį šaltį. Jokio vėjo, žvaigždėtas 
dangus, daug šalčiau negu vakar. 

Automobilyje Birgita vėl ėmė dvejoti. Bet pagunda buvo labai 
didelė. Ji norėjo perskaityti tą dienoraštį. 

Pakeliui nesutiko nė vieno automobilio. Vieną kartą pristabdė, 
nes jai pasirodė, kad šalia kelio pamatė briedį. Bet ten buvo ne 
gyvūnas, o tik išvirtusio medžio šaknys. 

Privažiavusi paskutinį kalnelį prieš kaimą, ji sustojo ir užgesino 
šviesas. Daiktinėje turėjo kišeninį žibintuvėlį. Dairydamasi aplin- 
kui ji patraukė keliu link kaimo, kartais sustodama pasiklausyti. 
Nematomose medžių viršūnėse girdėjosi silpnas ošimas. Užkopusi 
į kalvelės viršūnę pamatė, kad kaimą apšvietė du žibintai, o prie 
namo arčiausiai miško stovi policijos automobilis. Ji galėtų patekti 
į Britos ir Augusto namą nepastebėta. Birgita pritemdė žibintu- 
vėlį, įėjo pro vartelius į kaimyninį kiemą ir užėjusi už namo ėmė 
artintis prie Andrenų namo priebučio. Policijos automobilyje vis 
dar nesimatė jokio judėjimo. Čiuopdama palei staktą aptiko raktą. 

Įėjus į prieškambarį, nupurtė šiurpas. Ji išsitraukė iš kišenės 
plastikinį maišelį ir atsargiai atidarė sekretero stalčių. 

Staiga žibintuvėlis užgeso. Papurtė jį, bet tas vis tiek nešvietė. 
Tiek to. Birgita pradėjo traukti laiškus ir dienoraščius ir kišti juos 
į maišelį. Vienas perrištas pluoštelis iškrito ir ji ilgai apgraibomis 
jo ieškojo ant šaltų grindų. 

Tada skubiai pasišalino ir grįžo į automobilį. Kai įžengė į vieš- 

Birgitai labai norėjosi tuoj pat pradėti skaityti, bet visgi nutarė 
truputį pamiegoti. Devintą valandą nuėjo į registratūrą pasisko- 
linti padidinamojo stiklo ir grįžusi atsisėdo prie staliuko, pirma 
patraukusi jį arčiau lango. 

Reklamos žmonės jau buvo pradėję skirstytis, vieni išvyko 
automobiliais, kiti mikroautobusais. Ant savo kambario durų ji 
pakabino lentelę, kad niekas netrukdytų, ir ėmėsi dienoraščio. 
Skaitė labai lėtai, kai kurių žodžių, kartais net ištisų sakinių, visai 
nesisekė perskaityti. 

Pirmiausia suprato tai, kad dienoraščio autorius slepiasi po 
inicialais JA. Kalbėdamas apie save jis kažkodėl rašė ne „aš“, o 
JA. Iš pradžių buvo sunku suprasti, kas jis toks, bet paskui ji 
prisiminė laišką, kurį buvo atradusi tarp motinos dokumentų. 
Janas Augustas Andrenas. Turėtų būti tas pats asmuo. Jis vado- 
vavo brigadai, statančiai didįjį geležinkelį, kuris buvo pamažu 
tiesiamas per Nevados dykvietes link rytų pakrantės. Vyriškis 
išsamiai ir smulkmeniškai aprašė, kokia atsakomybė jam buvo 
suteikta. JA pasakojo apie pabėgius ir bėgius, kaip jis mielai nu- 
silenkdavo prieš tuos, kurie pagal hierarchiją stovėjo aukščiau, 
kaip jis žavėjosi jų galia ir valdžia. JA aprašė, kokiomis ligomis 
buvo susirgęs, taip pat ir apie užsitęsusią karštinę, dėl kurios ilgą 
laiką negalėjo dirbti. 

Tai išdavė ir staiga pasikeitusi jo rašysena, tarsi būtų rašęs dre- 
bančia ranka. JA rašė, kad kenčia nuo „aukštos temperatūros ir 
varginančių, pasikartojančių vėmimo priepuolių netgi su krauju“. 
Birgitai atrodė, kad ji jaučia iš puslapių sklindančią mirties baimę. 
JA ne visur buvo pažymėjęs datas, todėl sunku suprasti, kaip ilgai 
jis sirgo. Kitame puslapyje staiga atsirado jo testamentas: „Savo 
draugui Herbertui atiduodu geruosius aulinius ir drabužius, o 
ponui Harisonui - šautuvą ir revolverį, ir prašau jo pranešti mano 
artimiesiems Švedijoje, kad apleidau šį pasaulį. Skiriu pinigų gele- 
žinkelio kunigui, kad padoriai mane palaidotų ir pagiedotų bent 
dvi psalmes. Nemaniau, kad gyvenimas baigsis taip greitai. Dieve, 
padėk man.“ 

Bet JA nemirė. Staigus šuolis dienoraštyje, be jokio paaiškini- 
mo, ir JA rašo sau sveikas toliau. 

Panašu, kad JA ėjo kažkokias vadovo pareigas įmonėje, kuri 
vadinosi „Central Pacific“. Jie tiesė geležinkelį nuo Ramiojo van- 
denyno iki sutartos vietos, kur turėjo susitikti su konkurentų 
kompanija, tuo pat metu tiesusia geležinkelį nuo rytinės pakran- 
tės link vakarų. Kartais JA skundėsi, kad „darbininkai esti very 
lazy", jei neprižiūri jų griežtai. Labiausiai jis buvo nepatenkintas 
airiais, nes jie baisiai geria ir ne visada pradeda dirbti anksti ryte, 
kaip privalėtų. Jis esąs priverstas atleisti kas ketvirtą airį, ir dėl 
to kyla didelių sunkumų. Įdarbinti indėnus nėra prasmės, nes 
jie atsisako dirbti tiek daug, kiek reikalaujama. Su negrais esą 
paprasčiau, bet jie būna arba pabėgę, arba išlaisvinti vergai ir 
nenori paklusti įsakymams. JA rašo, kad „čia praverstų daugybė 
šaunių švedų vaikinų vietoj tų klastingų skeltakių juodnugarių 
ir girtų airių“. 

Birgita Roslin turėjo įtempti akis, kad galėtų įskaityti rašyseną. 
Kartais ji padarydavo pertrauką ir pagulėdavo ant lovos užsimer- 
kusi. Paskui ėmė tyrinėti laiškus. Ir vėl rašo JA. Vėl tokios pat 
mažos, vos įskaitomos raidelės. Jis rašo tėvams ir pasakoja, kaip 
jam sekasi. Keista, bet laiškuose namiškiams jis pasakoja ne tai, 
ką rašė dienoraščiuose. Tarkime, jei jis aprašo tikrovę dienoraš- 
čiuose, vadinasi, laiškuose meluoja. Dienoraštyje užsirašė, kad 
per mėnesį gauna vienuolika dolerių. O viename pirmųjų laiškų 
jis rašo, kad „mano viršininkai esti tokie patenkinti manimi, kad 
dabar gaunu dvidešimt penkis dolerius per mėnesį. Tiek pinigų 
turbūt galima palyginti su jūsų mokesčių viršininko alga“. „Jis 
giriasi, - pagalvojo Birgita. - Vyrukas taip toli nuo namų, kad 
niekas negali patikrinti.“ 

Toliau skaitydama laiškus aptiko daugiau melagysčių, viena už 
kitą keistesnių. Staiga jis jau turi sužadėtinę, virėją vardu Lora, 
kuri esanti iš „aukštesnio sluoksnio Niujorke“. Sprendžiant iš 


* Labai tingūs. (Angl.) 

laiško datos, kaip tik tuo metu jis merdėjo, buvo apimtas mirties 
baimės ir parašė testamentą. Galbūt ta Lora šmėkštelėjo jo karšt- 
ligės klejonėse. 

Birgita Roslin bandė perprasti vyrą, kuris, regis, visą laiką ban- 
dė pasislėpti ir išsisukti. Ji vis labiau susidomėjusi lygino laiškus 
su dienoraščiais. 

Taip betyrinėdama sunkiai įskaitomus laiškus ji praleido kelias 
valandas. Staiga jos dėmesį patraukė vienas popierėlis. Viename iš 
dienoraščių buvo įkištas dokumentas, kuris jai pasirodė panašus 
į algalapį. Už darbą balandžio mėnesį 1864-aisiais metais Janas 
Augustas Andrenas gavo vienuolika dolerių. Dabar ji buvo visiškai 
įsitikinusi, kad čia tas pats vyras, kurio laišką ji buvo radusi tarp 
motinos dokumentų. 

Birgita atsistojo ir priėjo prie lango. Kieme vyras kasė sniegą. 
„Kadaise iš Hešiovaleno kaimo iškeliavo vyras vardu Janas Augus- 
tas Andrenas. Jis atsidūrė Nevadoje, pradėjo dirbti geležinkelio 
statybose, gavo prižiūrėtojo pareigas, bet jam nepatiko nei airiai, 
nei kinai, kuriems jis vadovavo. Išgalvotoji sužadėtinė galėtų būti 
viena iš „palaido elgesio moterų, kurios šlaistosi aplink geležinke- 
lį', kaip JA rašė viename iš dienoraščių, - svarstė Birgita. „Kekšės 
platina venerines ligas, sekdamos paskui darbininkus, jos pridaro 
bėdų ir problemų. Tenka atleisti užsikrėtusius darbininkus, be 
to, dėl moterų nuolatos kyla žiaurios muštynės, - skaitė toliau. 

Viename dienoraštyje, kurį ji buvo beveik perskaičiusi, JA 
rašo, kad vienas airis vardu O'Konoras buvo nuteistas mirti už 
tai, kad nužudė darbininką iš Škotijos. Jie buvo girti ir susiginčijo 
dėl moters. Airis buvo nuteistas pakarti, o atvykęs teisėjas davė 
leidimą mirties bausmę įvykdyti ne mieste, bet ant kalvos netoli 
geležinkelio. Janas Augustas Andrenas rašo: „Gerai, kad visi galės 
pamatyti, kuo gali baigtis girtuokliavimas ir mojavimas peiliu.“ 

Airio mirtį JA aprašo labai išsamiai. Bus pakartas jaunas vai- 
kinas, „vos spėjęs apsipūkuoti 

Ankstus rytas. Bausmė bus įvykdyta kaip tik prieš rytinę 
pamainą. Net ir mirties bausmė negali sutrukdyti ir gaišinti, 
bėgiai turi būti nutiesti laiku. Prižiūrėtojams buvo pasakyta, 
kad dalyvauti turi visi darbininkai. Pučia smarkus vėjas. Prieš 
išeidamas patikrinti palapinių, ar visi jo vyrai prisistatė į baus- 
mės vietą, Janas Augustas Andrenas užsiriša ant veido skarelę. 
Kartuvės pastatytos ant platformos iš neseniai derva nuteptų 
pabėgių. Kai tik jaunasis O'Konoras bus pakartas, kartuvės bus 
išardytos, o pabėgiai pakloti ant ką tik supilto geležinkelio pylimo. 
Atveda nuteistąjį, jį supa ginkluoti teisingumo tarnai. Dalyvauja 
ir kunigas. Janas Augustas rašo: „Susirinkusieji ėmė niurnėti. 
Akimirką atrodė, kad jie nusiteikę prieš budelį. Paskui paaiškė- 
jo, kad kiekvienas iš jų džiaugėsi, jog ne jam tuoj bus perlaužtas 
sprandas. Tą akimirką man kilo mintis, kad daugelis tų, kurie 
nekentė kasdienio vargo, dabar jautė dangišką palaimą, kad dar 
vieną dieną galės tampyti geležinius bėgius, kasti žvyrą ir kloti 
pabėgius.“ 

Janas Augustas labai išsamiai aprašo patį bausmės aktą. „Tarsi 
koks tų laikų žurnalistas, - pagalvojo Birgita Roslin. - Bet jis rašo 
sau pačiam arba gal nežinomiems palikuonims. Kitaip turbūt 
nerašytų „dangiška palaima“.“ 

Galiausiai išsirutulioja baisi drama. O'Konoras tarsi nesuvok- 
damas lėtai velka savo grandines, bet prie kartuvių staiga atsipei- 
kėja, ima klykti ir priešintis. Susirinkusieji niurna vis garsiau. JA 
rašo: „Nemalonus jausmas, kai matai, kaip jaunuolis kovoja dėl 
savo gyvybės, nes žino, kad netrukus jos neteks. Besimuistantį 
vaikiną pakelia prie virvės, jis klykia tol, kol po jo kojomis atsi- 
veria anga ir kūnui nukritus lūžta sprandas.“ Niurnėjimas nutyla, 
pasidaro „tylu, lyg visi susirinkusieji būtų virtę nebyliais ir pajutę, 
kaip lūžta jų pačių sprandai“. 

„Jis tikrai gerai rašo, - pagalvojo Birgita Roslin. - Rašto vyras, 
sugeba įsijausti.“ 

Kartuvės buvo išardytos, pabėgiai nunešti. Dėl virvės, kuria 
buvo pakartas O'Konoras, susimuša keli kinai. Andrenas pažymi, 
kad „kinai ne tokie kaip mes, jie purvini, laikosi atskirai, svaidosi 
keistais užkeikimais ir užsiima burtais, ko nedarome mes. Dabar 
jie tikriausiai iš pakaruoklio virvės verda vaistus“. 

„Jis prisistato pirmą kartą, - pastebi Birgita Roslin. - Čia jis 
staiga parašo savo nuomonę: „kinai ne tokie kaip mes, jie pur- 
vini“.“ 

Suskambo telefonas. Skambino Vivė Sundberg. 

— Ar nepažadinau? 

— Ne. 

— Ar galite nusileisti į registratūrą? Aš laukiu. 

— Kas nutiko? 

— Ateikite, papasakosiu. 

Vivė Sundberg stovėjo prie židinio. 

- Prisėskime, - ji parodė į minkštasuolius kampe. 

— Kaip sužinojote, kad aš čia apsistojau? 

- Išsiaiškinau. 

Birgitą Roslin apėmė bloga nuojauta. Vivė Sundberg elgėsi labai 
šaltai. Ji iškart be užuolankų pareiškė: 

— Nereikia manyti, kad mes nieko nematome ir nieko ne- 
girdime. Nesvarbu, kad mes provincijos policininkai. Jūs tikrai 
suprantate, ką noriu pasakyti. 

— Ne. 

— Aš buvau maloni ir įleidau jus į namą, o dabar ten sekretere 
nebėra dokumentų. Juk prašiau nieko neliesti. Bet jūs nepaklausė- 
te ir tikriausiai grįžote ten naktį. Tame stalčiuje, kurį ištuštinote, 
buvo dienoraščiai ir laiškai. Aš palauksiu čia, kol jūs atnešite. Ten 
buvo penki ar šeši dienoraščiai? O kiek pluoštelių su laiškais? 
Atneškite viską. Tada būsiu gera ir viską pamiršiu. Turėtumėte 
padėkoti, kad aš nepasivarginau atvykti pati. 

Birgita Roslin pajuto, kad išraudo. Ji buvo pagauta nusikaltimo 
vietoje, in flagranti. Ji nieko negalėjo pakeisti. Teisėja nuteista. 

Birgita Roslin nuėjo į savo kambarį. Akimirkai kilo pagunda 
pasilikti dienoraštį, kurio dar nebaigė skaityti. Bet pabijojo Vivės 
Sundberg. Tai, kad ji atrodė nežinanti, kiek buvo dienoraščių, dar 
nieko nereiškia. Galbūt ji tiesiog nori patikrinti Birgitą. Todėl Bir- 
gita atnešė ir atidavė jai viską. Sundberg turėjo su savimi popierinį 
maišelį, į kurį susidėjo laiškus ir dienoraščius. 

— Kodėl taip pasielgėte? 

— Man buvo smalsu. Galiu tik atsiprašyti. 

— Ar esama ko nors, ko jūs man dar nepasakėte? 

— Aš neturiu jokių slaptų ketinimų. 

Vivė Sundberg nužvelgė ją tiriančiu žvilgsniu. Birgita Roslin 
pajuto, kad vėl išraudo. Sundberg atsistojo. Nepaisant antsvorio, 
ji judėjo lengvai. 

— Leiskite tuo pasirūpinti mums, policininkams. Aš nekelsiu 
triukšmo dėl to, kad šiąnakt buvote įsibrovusi į namą. Pamirškime 
tai. Jūs grįšite namo, o aš dirbsiu toliau. 

— Atsiprašau. 

— Jūs kartą jau atsiprašėte. 

Vivė Sundberg išėjo ir įsėdo į laukiantį policijos automobilį. 
Birgita Roslin matė, kaip tas išnyksta sniego debesyje. Ji grįžo į 
savo kambarį, pasiėmė striukę ir išėjo pasivaikščioti aplink užša- 
lusį ežerą. Kartais prašvilpdavo šaltas vėjo gūsis. Ji įtraukė smakrą 
po striukės apykakle. „Teisėjai neslankioja naktimis ir nesisavina 
dienoraščių ir laiškų iš namų, kuriuose visai neseniai papjauti du 
senukai, - priekaištavo ji sau. - Kažin, ar Sundberg papasakos apie 
tai savo kolegoms, ar nutylės.“ 

Birgita Roslin apėjo aplink ežerą ir grįžo į viešbutį sušilusi ir 
suplukusi. Nusimaudžiusi po dušu ir persirengusi, ėmė svarstyti, 
kas atsitiko. 

Ji pabandė užrašyti savo mintis, bet galiausiai suglamžė po- 
pierių ir išmetė į šiukšlių krepšį. Taip, ji apsilankė name, kur jos 
motina užaugo, pamatė jos kambarį, sužinojo, kad jos įtėviai buvo 
nužudyti. Laikas grįžti namo. 

Birgita nusileido į registratūrą ir paklausė, ar gali likti dar 
vienai nakčiai. Tada nuvažiavo į Hudiksvalį, susirado knygyną 
ir nusipirko knygą apie vyną. Iš pradžių negalėjo apsispręsti, 
kur pietauti - ar vėl kinų restorane, kur buvo anądien, ar italų. 
Pasirinko itališko maisto restoraną ir sėdėjo ten ilgai, vartė 
laikraščius, bet nekreipė dėmesio į tai, kas buvo rašoma apie 
Hešiovaleną. 

Suskambo telefonas. Iš numerio suprato, kad čia Sivė, viena iš 
dvynukių. 

— Mama, kur tu? 

— Helsinglande. Juk minėjau. 

— Ką ten veiki? 

— Pati nelabai žinau. 

— Tu sergi? 

— Tam tikra prasme taip. Esu laikinai nedarbinga. Bet čia dau- 
giausia tik nuovargis. 

— Judu vėl susipykote su tėčiu? 

— Kodėl taip manai? 

— Nes darosi vis blogiau ir blogiau. Pajuntu tai, kai grįžtu namo. 

— Ką? 

— Kad judviem negera. Be to, jis pats užsiminė. 

— Ar tėtis pasakojo, kaip mudu gyvename? 

— Vienu atžvilgiu jis geresnis už tave - jis atsako į klausimą, 
o tu ne. Manau, kad važiuodama namo turi apie tai pagalvoti. 
Nebegaliu kalbėti, kortelėje baigiasi pinigai. 

Klikt ir pokalbis baigtas. Ji pagalvojo, ką pasakė dukra. Skaudu. 
Bet tuo pat metu suvokė, kad tai tiesa. Ji kaltino Stafaną, kad šis 
jos vengia. Bet ji pati lygiai taip pat elgėsi su savo vaikais. 

Birgita Roslin grįžo į viešbutį, paskaitė naująją knygą, pavalgė 
lengvą vakarienę ir anksti nuėjo miegoti. 

Naktį ją pažadino suskambęs telefonas. Kai atsiliepė, niekas 
nekalbėjo. Ekrane nebuvo jokio numerio. 

Staiga pasidarė nejauku. Kas galėjo skambinti? 

Prieš užmigdama patikrino, ar durys užrakintos. Paskui pažiū- 
rėjo pro langą. Ant įvažiuojamojo kelio į viešbučio kiemą nieko 
nebuvo. Ji vėl atsigulė ir pagalvojo, kad rytoj padarys vienintelį 
protingą dalyką. 

Važiuos namo. 

Septintą ryto ji jau sėdėjo viešbučio restorane. Pro langus į ežero 
pusę matėsi, kad pakilo vėjas. Pro šalį praėjo vyras, tempdamas 
rogutes su dviem apmuturiuotais vaikais. Ji prisiminė, kaip pati 
tampydavo rogutes į kalną, kai vaikai buvo maži. Tai buvo vienas 
iš keisčiausių dalykų jos gyvenime - dūkti su vaikais sniege, tuo 
pat metu svarstant, kokį nuosprendį parašyti baigiant kokią nors 
sunkią bylą. Vaikų spygavimas ir juokas - kaip priešprieša siau- 
bingiems vaizdams iš smurtinių nusikaltimų vietos. 

Kartą ji suskaičiavo, kad per savo karjerą į kalėjimą pasiuntė 
tris žmones už tyčinį nužudymą ir septynis už netyčinį. Be to, dar 
keletą prievartautojų ir vyrų, padariusių kitų sunkių nusikaltimų, 
kurie tik atsitiktinai nesibaigė žmogžudystėmis. 

Ši mintis kėlė jai nerimą. Ar tikrai savo pastangas, triūsą ir 
patį gyvenimą gali išmatuoti tik tuo, kiek žmogžudžių pasodino 
į kalėjimą? 

Du kartus jai grasino. Vieną kartą Helsingborgo policija nutarė, 
kad grasinimai rimti ir būtina ją saugoti. Tai buvo prekiautojo 
narkotikais, kuris buvo susijęs su baikerių gauja, byla. Vaikai 

buvo dar maži. Jų šeimai tai buvo sudėtingas išbandymų metas ir 
vienas iš tų laikotarpių, kai jie rėkė vienas ant kito beveik kasdien. 

Valgydama nenorėjo skaityti tų laikraščių, kurie kišo naujienas 
apie įvykius Hešiovalene. Vietoje to pasiėmė verslo laikraštį ir 
atsainiai vartė puslapius apie biržos naujienas ir diskusijas apie 
moterų skaičių Švedijos akcinių bendrovių valdybose. Restorane 
ji buvo ne viena. Ji atsinešė dar kavos ir ėmė svarstyti, gal namo 
važiuoti kitu keliu. Gal pasukti labiau į vakarus, per Vermlando 
krašto miškus? 

Staiga kažkas į ją kreipėsi. Prie atokesnio staliuko sėdėjo vyras. 

— Ar man kažką sakėte? 

— Tik norėjau sužinoti, ko iš jūsų norėjo Vivė Sundberg. 

Vyriškio ji nepažinojo ir iš viso nelabai suprato, ko jis nori. Bet 
atsakyti nespėjo, nes jis pakilo ir priėjęs prie jos staliuko atsisėdo, 
nepaprašęs leidimo. 

Vyriškiui buvo apie šešiasdešimt, turėjo antsvorio, veidas iš- 
muštas raudonomis dėmėmis, iš burnos sklido nemalonus kvapas. 

Ji supyko ir iškart ėmė ginti savo teritoriją. 

— Aš noriu papusryčiauti viena. 

— Jūs jau pavalgėte. Aš tik noriu užduoti porą klausimų. 

— Aš jūsų net nepažįstu. 

— Larsas Emanuelsonas. Reporteris, ne žurnalistas. Aš už juos 
geresnis. Aš - ne žurnaliūga. Rašau apgalvotai ir stilingai. 

— Bet dėlto jūs negalite pažeisti mano teisės pusryčiauti vienai. 

Larsas Emanuelsonas pakilo ir atsisėdo prie gretimo staliuko. 

— Taip geriau? 

— Geriau. Kam rašote? 

— Dar nenutariau. Iš pradžių parašau straipsnį, paskui nutariu, 
kas jį gaus. Parduodu ne bet kam. 

Jo pasipūtimas Birgitą erzino vis labiau. O dar tas kvapas, lyg 
vyriškis būtų seniai nesiprausęs. Atrodė kaip įžūlaus žurnalisto 
karikatūra. 

— Man pasirodė, kad vakar kalbėjotės su Vive Sundberg. Ne- 
panašu, kad pokalbis buvo malonus, atrodėte kaip du moteriškos 
giminės gaidžiai, kurie tuoj susikirs. Ar aš klystu? 

— Klystate. Aš neturiu ko jums pasakyti. 

— Bet negalite paneigti, kad kalbėjote su ja? 

- Žinoma, aš to neneigiu. 

— Įdomu, ką čia veikia teisėja iš Helsingborgo. Jūs kažkaip su- 
sijusi su tuo tyrimu. Mažame šiaurės kaimelyje atsitinka baisus 
dalykas ir čia atvažiuoja Birgita Roslin iš Helsingborgo. 

Birgita sukluso. 

— Ko jūs norite? Iš kur man žinoti, kas jūs toks? 

— Svarbiausia - metodai. Visas gyvenimas yra nuolatinis ieško- 
jimas, kaip pasiekti geriausią rezultatą. Manau, kad tai galioja ir 
teisėjams. Jūs turite taisykles ir nurodymus, įstatymus ir nutari- 
mus. Bet kiekvienas turi savus metodus. Jau nebežinau, apie kiek 
nusikaltimų tyrimų esu parašęs. Vienus metus, o jei tiksliau - trys 
šimtai šešiasdešimt šešias dienas - stebėjau Palmės žmogžudystės 
tyrimą. Aš supratau, kad žudiko niekas neras, nes tyrimas žlugo 
dar net neįsibėgėjęs. Juk buvo akivaizdu, kad žudikas liks nenu- 
baustas, nes policininkai ir prokurorai ieškojo ne mįslės spren- 
dimo būdų, o tik stengėsi pasirodyti prieš televizijos kameras. 
Tada daug kas teigė, kad žudikas yra Kristeris Petersonas. Tik 
dalis protingų tyrėjų suprato, kad tai visais atžvilgiais netinkamas 
įtariamasis. Bet niekas jų nesiklausė. Šiaip ar taip, aš nesikišu ir 
dairausi aplinkui. Tada pamatau kitiems nematomų dalykų. Pa- 
vyzdžiui, vieną teisėją aplanko policininkė, kuri tikriausiai neturi 
laiko tokiems dalykams, tik tyrimui, prie kurio dirba kiaurą parą. 
Ką jai pasakėte? 

- Į šį klausimą neatsakysiu. 

— Tada interpretuoju taip, kad jūs glaudžiai susijusi su tuo, 
kas čia vyksta. Galiu parašyti šitaip: „Teisėja iš Skonės susijusi su 
Hešiovaleno drama“. 

Birgita išgėrė kavą ir atsistojo. Jis nusekė iš paskos į registra- 
tūrą. 

- Jei ką nors pasakysite, aš atsilyginsiu. 

— Aš neturiu ką pasakyti. Ne todėl, kad ką nors slėpčiau, o todėl, 
kad nežinau nieko, kas galėtų dominti žurnalistą. 

Staiga Larsas Emanuelsonas nutaisė liūdną veidą. 

— Reporteris, ne žurnalistas. Juk aš jūsų nevadinu degtinės 
degustacijos teisėja. 

Birgitai šovė viena mintis. 

- Ar čia jūs skambinote šiąnakt? 

— Ne. 

— Na ką gi. 

— Bet telefonas skambėjo? Vidury nakties? Kai miegojote? Gal 
man tai gali būti įdomu? 

Ji nieko neatsakė, tik paspaudė lifto mygtuką. 

— Pasakysiu jums vieną dalyką, - tarė Larsas Emanuelsonas. - 
Policija slepia svarbią detalę. Jei tik detale galima vadinti žmogų. 

Lifto durys atsidarė ir Birgita įžengė vidun. 

— Mirė ne tik seni žmonės. Viename iš namų buvo ir mažas 
berniukas. 

Lifto durys užsidarė. Pakilusi į savo aukštą ji vėl paspaudė 
mygtuką ir nusileido žemyn. Jis laukė ir net nebuvo pajudėjęs 
iš vietos. Jiedu atsisėdo. Larsas Emanuelsonas užsidegė cigaretę. 

— Viduje rūkyti negalima. 

— Na ir kas, man tai visiškai nerūpi. 

Ant stalo stovėjo kambarinė gėlė. Jis nukrėtė pelenus į vazoną. 

— Visada reikia ieškoti to, ko policija nepasakoja. Jų slepiamuo- 
se dalykuose galima atrasti atsakymus apie tai, kaip jie mąsto, 
kuria kryptimi ketina ieškoti nusikaltėlio. Tarp nužudytųjų buvo 
dvylikametis berniukas. Jie žino, kas jo giminaičiai ir ką jis veikė 
kaime. Bet nuo visuomenės slepia. 

— Iš kur žinote? 

— Tai mano paslaptis. Nusikaltimų tyrimai visada turi kokią 
nors spragą, pro kurią nuteka informacija. Reikia surasti tą spragą, 
o tada klausytis ištempus ausis. 

— Kas tas berniukas? 

— Kol kas tai nežinomas vardiklis. Aš žinau berniuko vardą, bet 
nepasakysiu. Jis lankėsi pas giminaičius. Iš tikrųjų būtų turėjęs eiti 
į mokyklą, bet buvo atleistas nuo pamokų dėl akies operacijos. 
Vargšelis žvairavo. Gydytojai akį sutvarkė. Žibintai vietoje, jei 
taip galima pasakyti. Bet kažkas jį nužudė. Kaip ir senukus, pas 
kuriuos jis svečiavosi. Bet ne visai taip pat. 

— O kas buvo kitaip? 

Larsas Emanuelsonas atsilošė į kėdės atkaltę. Pasimatė pilvas, 
nudribęs virš kelnių juosmens. Birgita Roslin pajuto pasišlykštė- 
jimą. Jis tai suprato, bet visiškai nekreipė dėmesio. 

— Dabar jūsų eilė. Kas ten buvo su Vive Sundberg, užrašų kny- 
gelėmis ir laiškais? 

- Aš esu susijusi tolimais giminystės ryšiais su kai kuriomis iš 
aukų. Perdaviau Sundberg medžiagą, kurios ji prašė. 

Jis žiūrėjo į ją prisimerkęs. 

— Ir aš turėčiau tuo patikėti? 

— Kaip norite. 

- Kokie ten užrašai? Kokie laiškai? 

- Iš jų paaiškėja giminystės ryšiai. 

— Su kuria šeima? 

— Britos ir Augusto Andrenų. 

Jis susimąstęs linktelėjo ir užgesino cigaretę netikėtai ener- 
gingai. 

— Antras arba septintas namas. Policija davė namams kodus. 
Antro namo kodas yra 2/3. Savaime suprantama, tai reiškia, kad 
name buvo rasti trys kūnai. 

Nenuleisdamas nuo jos akių, iš suglamžyto pakelio išsitraukė 
pusiau surūkytą cigaretę. 

— Bet kodėl judvi taip šaltai elgėtės? 

- Ji skubėjo. Tai kuo išsiskyrė tas berniukas? 

- Šito dar nepavyko išsiaiškinti iki galo. Turiu pripažinti, kad 
ir Hudiksvalio, ir iš Stokholmo iškviesti policininkai yra neįpras- 
tai nekalbūs. Bet spėju, kad prieš berniuką nebuvo panaudotas 
perdėtas smurtas. 

— Ką norite pasakyti? 

— Tik tiek, kad jis buvo nužudytas iškart, - prieš tai jo be 
reikalo nekankino, nesukėlė panikos ir baimės. Žinia, iš to ga- 
lima daryti daug skirtingų išvadų, viena už kitą įdomesnių ir 
ko gero klaidingesnių. Bet šitą reikalą palieku jums pačiai. Jeigu 
įdomu. 

Jis vėl užgesino cigaretę vazone ir atsistojo. 

— Ką gi, einu dairytis toliau, - pareiškė jis. - Gal vėl kur susi- 
tiksime? Kas žino. 
ėjusi registratūros darbuotoja stabtelėjo pamačiusi, kad Birgita 
mosikuoja, bandydama išsklaidyti cigaretės dūmus. 

— Čia ne aš, - ėmė teisintis Birgita Roslin. - Paskutinę cigaretę 
surūkiau trisdešimt dvejų metų, maždaug tada, kai jūs gimėte. 

Ji pakilo į savo kambarį susikrauti daiktų. Priėjo prie lango ir 
užsižiūrėjo į užsispyrusį tėvą, tebetampantį rogutes su vaikais. Ką 
iš tikrųjų pasakė tas nemalonus vyriškis? Ir ar tikrai jis buvo toks 
nemalonus, kaip jai norėjosi manyti? Ko gero, jis tik dirba savo 
darbą. Ji nebuvo labai maloni. Jei būtų elgusis kitaip, gal jis būtų 
papasakojęs daugiau. 

Birgita atsisėdo prie nedidelio rašomojo stalo ir ėmė rašyti. 
Aiškiausiai mąstydavo tada, kai rašydavo. Spaudoje niekur nebuvo 
užsiminta, kad nužudytas berniukas. Tokiu atveju jis vienintelis 
iš aukų buvo tokio jauno amžiaus. Jei tik nėra daugiau aukų, 
slepiamų nuo visuomenės. Larsas Emanuelsonas minėjo perdėtą 

smurtą. Vadinasi, visi kiti prieš mirtį buvo sumušti, gal kankinti. 
Kodėl berniukas šito išvengė? Ar gali būti, kad nusikaltėlis tiesiog 
atsižvelgė į jo amžių? O gal yra kitų priežasčių? 

Nebuvo jokių aiškių atsakymų. Ir tai ne jos problema. Birgita 
vis dar gėdijosi savo poelgio - toks elgesys nepateisinamas. Net 
nedrįso pagalvoti, kas būtų atsitikę, jei ją būtų užklupęs koks 
nors žurnalistas. Švelniai tariant, būtų tekę gėdingai bėgti atgal 
į Skonę. 

Ji susikrovė daiktus ir susiruošė išvykti. Bet pirma dar įsijungė 
televizorių pažiūrėti orų prognozės, kad galėtų nutarti, kokiu ke- 
liu važiuoti. Pataikė tiesiai į spaudos konferenciją iš Hudiksvalio 
policijos komisariato. Ant nedidelės pakylos sėdėjo trys asmenys, 
tarp kurių Vivė Sundberg buvo vienintelė moteris. Birgitai užėmė 
kvapą. Tik pagalvok, o jei ji dabar ruošiasi papasakoti, kad teisėja 
iš Helsingborgo buvo sučiupta kaip paprasčiausia vagilė. Birgita 
atsisėdo ant lovos krašto ir pagarsino. Kalbėjo viduryje sėdintis 
vyras, Tobijas Ludvigas. 

Ji suprato, kad čia tiesioginė laida. Kai Tobijas Ludvigas nutilo, 
mikrofoną prisitraukė prokuroras Robertsonas ir pasakė, kad 
policijai labai reikia visuomenės pagalbos. Gal kas nors ką nors 
pastebėjo ar turi informacijos, pavyzdžiui, apie tuose kraštuose 
nematytus automobilius ir asmenis, arba apie bet ką, kas pasirodė 
neįprasta. 

Paskui atėjo Sundberg eilė. Ji iškėlė plastikinį maišelį. Kameros 
pritraukė vaizdą. Maišelyje gulėjo raudona šilkinė juostelė. Vivė 
pasakyti apie tokią juostelę. 

Birgita Roslin pasilenkė arčiau ekrano. Ar ji nėra mačiusi pa- 
našios juostelės? Atsiklaupė visai arti televizoriaus, kad matytų 
geriau. Ji tikrai yra mačiusi kažką panašaus. Bandė prisiminti, 
bet nepavyko. 


113 


Žurnalistai pradėjo uždavinėti klausimus, ir tiesioginė trans- 
liacija buvo išjungta. Vietoj jos prasidėjo orų prognozė. Nuo 
Suomijos įlankos rytine pakrante artėja sniego debesis. 

Birgita nutarė važiuoti ne palei pakrantę, o pasukti giliau į šalį. 
Ji sumokėjo už kambarį ir atsisveikino. Lauke pūtė žvarbus vėjas. Ji 
padėjo lagaminą į bagažinę, patyrinėjo žemėlapį ir nutarė važiuoti 
per miškus link Jervsės, o paskui į pietus. 

Išvažiavusi į kelią netrukus sustojo šalikelėje. Negalėjo atsi- 
kratyti minties apie raudoną juostelę. Kažkur matyta, bet kur? 
Atrodė, kad vaizdas atmintyje uždengtas tik plonyte plėvele, ji 
tuoj praplyš ir Birgita prisimins. Bet nepasisekė. „Jeigu jau taip 
toli važiavau, turiu išsiaiškinti, kas man neduoda ramybės“, - 
nutarė ji ir paskambino policijai. Pro šalį kartais pravažiuodavo 
sunkvežimiai su rąstais, sukeldami sniego debesis, kurie kelioms 
akimirkoms paslėpdavo viską aplinkui. Teko gerokai palaukti, kol 
atsiliepė registratūros sekretorė. Birgita iš jos balso suprato, kad 
ji labai įsitempusi. Paprašė sujungti su Eriku Hudenu. 

— Noriu pakalbėti dėl Hešiovaleno tyrimo. 

— Spėju, kad jis užsiėmęs. Bet paieškosiu jo. 

Kai jis pagaliau atsiliepė, Birgita jau buvo beveik praradusi 
viltį. Policininko balsas išdavė, kad ir jis įsitempęs ir nekantrus. 

— Hudenas klauso. 

— Nežinau, ar prisimenate mane. Aš esu ta teisėja, kuri užsi- 
spyrusi norėjo susitikti su Vive Sundberg. 

— Prisimenu. 

„Kažin, ar Sundberg jam ką nors sakė apie aną naktį, - pagal- 
vojo Birgita, nors atrodė, kad Erikas Hudenas nieko nežino. - Gal 
Sundberg visgi nutylėjo, kaip ir žadėjo? Galbūt mane išgelbėjo tai, 
kad ji pati pažeidė taisykles, įleisdama mane į namą.“ 

— Norėjau pakalbėti apie tą raudoną juostelę, kurią rodėte per 
televiziją. 

— Deja, ją parodydami tikriausiai padarėme klaidą. 

— Kodėl? 

— Mūsų telefonai tuoj sprogs nuo perkrovos - skambina šitiek 
žmonių, ir visi tvirtina matę panašių juostelių. Netgi ant kalėdinių 
dovanų. 

— Mano atmintyje įstrigęs visai kitoks vaizdas. Man atrodo, aš 
ją Mačiau. 

— Kur? 

— Nežinau. Bet tikrai ne ant kalėdinių dovanų. 

Birgita išgirdo, kad jis sunkiai atsiduso. Matyt, negali apsi- 
spręsti. 

— Galiu juostelę parodyti, - tarė jis galiausiai. - Jei atvyksite 
iškart. 

— Per pusvalandį? 

— Per dvi minutes, ne daugiau. 

Hudenas pasitiko ją registratūroje. Jis čiaudėjo ir kosėjo. Mai- 
šelis su juostele gulėjo ant stalo jo kabinete. Jis ištraukė juostelę 
ir padėjo ant balto popieriaus lapo. 

— Lygiai devyniolikos centimetrų ilgio, vos centimetro pločio. 
Vienoje vietoje yra skylutė, kuri rodo, kad juostelė buvo prie kažko 
pritvirtinta. Ji pagaminta iš medvilnės ir poliesterio, bet atrodo 
kaip šilkinė. Gulėjo ant sniego. Aptiko vienas iš šunų. 

Birgita Roslin stengėsi iš paskutiniųjų. Ji buvo įsitikinusi, kad 
kažkur matė panašią juostelę. Bet prisiminti negalėjo. 

— Esu mačiusi, galiu prisiekti. Gal ne šitą, bet labai panašią. 

— Kurė 

— Neprisimenu. 

— Jei matėte Skonėje, vargu, ar turėsime iš to naudos. 

— Ne, - atsakė ji rimtai. - Mačiau čia. 

Ji toliau apžiūrinėjo juostelę, o Erikas Hudenas laukė atsirėmęs 
į sieną. 

— Ar prisimenate? 

— Deja, ne. 

Jis vėl įkišo juostelę į maišelį ir palydėjo ją į registratūrą. 

- Jei prisiminsite,paskambinkite. Bet nesivarginkite, jei nėpai- 
sant visko paaiškės, kad tai visgi pakavimo juostelė. 

Lauke jos laukė Larsas Emanuelsonas. Jis buvo užsimaukšlinęs 
nudėvėtą kailinę kepurę. Pamačiusi jį, Birgita supyko. 

— Kodėl mane persekiojate? 

— Nepersekioju. Kaip minėjau, aš tik dairausi aplinkui. Tiesiog 
netyčia pastebėjau, kad įėjote į policijos pastatą ir nutariau pa- 
laukti. Dabar svarstau, ką šis trumpas apsilankymas galėtų reikšti. 

— Šito jūs niekada nesužinosite. Palikite mane ramybėje, kol 
nesupykau. 

Apsisuko eiti, bet už nugaros išgirdo: 

— Nepamirškite, kad aš galiu parašyti. 

Ji staigiai atsisuko. 

— Grasinate? 

— Visai ne. 

— Aš paaiškinau, kodėl čia esu. Nėra jokio pagrindo įpainioti 
mane į šiuos įvykius. 

— Publika skaito tai, kas rašoma, ir nesvarbu, ar tai tiesa ar ne. 

Šįkart nusisuko ir nuėjo Emanuelsonas. Ji bjaurėdamasi žiūrėjo 
jam pavymui ir tikėjosi, kad daugiau neteks su juo susitikti. 

Birgita Roslin grįžo prie automobilio. Įsėdusi ji staiga prisimi- 
nė, kur matė tokią juostelę. Atmintis staiga atvėrė savo klodus, 
mintis atėjo tarsi iš niekur. Gal ji klysta? Ne, prisimena labai 
aiškiai. 

Ji laukė dvi valandas, nes ta vieta, kur norėjo užeiti, buvo už- 
rakinta. Tas dvi valandas nekantraudama vaikštinėjo gatvėmis, 
suirzusi, kad negali įsitikinti iškart, jog rado tai, ko reikia. 

Kinų restoranas atsidarė vienuoliktą. Birgita Roslin atsisėdo 
prie to paties stalo kaip aną kartą. Ji ėmė apžiūrinėti virš stalų 
kabančius šviestuvus. Jie buvo padaryti iš permatomos medžiagos, 
iš kažkokio plastiko, kuris turėjo sukurti įspūdį, kad iš tikrųjų čia 

yra popieriniai žibintai. Jie buvo pailgi, panašūs į cilindrus, o ant 
apatinio krašto kabojo keturios raudonos juostelės. 

Erikas Hudenas sakė, kad jos tiksliai devyniolikos centimetrų. 
Prie gaubto jos buvo pritvirtintos nedideliu kabliuku, pervertu 
per viršutinį juostelės kraštą. 

Vėl priėjo ta pati jauna moteris, kuri prastai mokėjo švediškai. 
Ji padavė meniu ir atpažinusi Birgitą Roslin nusišypsojo. Bir- 
gita nutarė pasirinkti užkandžių stalą, nors nebuvo alkana, bet 
vaikščiodama palei dubenis, kuriuose buvo patiektas maistas, ji 
galės apžiūrėti patalpą. Tai, ko ieškojo, rado prie kampinio sta- 
liuko dviems. Šviestuvui, kabančiam virš staliuko, trūko vienos 
juostelės. 

Jai užėmė kvapą, stovėjo visiškai nejudėdama. 

Kažkas čia sėdėjo. Pačiame tamsiausiame kampe. Paskui atsi- 
stojo, išėjo ir nuvažiavo į Hešiovaleną. 

Ji apsidairė. Jaunoji moteris jai nusišypsojo. Iš virtuvės sklido 
kinų kalba. 

Birgita Roslin pagalvojo, kad nei ji pati, nei policija negali 
suprasti, kas atsitiko. Čia kažkas daug didesnio, gilesnio, paslap- 
tingesnio, nei jie gali įsivaizduoti. 

Iš tikrųjų jie nieko nežinojo. 

II dalis 


NEGRAI IR SKELTAKIAI 
(1863) 


Lušano perėja 


Vakarų vėjas švilpia šaižus, 

Erdvėje krykščia žąsys, šerkšnotas ryto mėnulis. 
Šerkšnotas ryto mėnulis, 

Skardžiai trinksi žirgų žingsniai, 

Duslus trimito garsas... 


Mao Dzedongas, 1935 


Kelias į Kantoną 

Tai įvyko per patį karštymetį, 1836 metais. Be to, antrą Sano ir jo 
dviejų brolių kelionės dieną, tą kartą, kai jie išsiruošė į ilgą žygį 
link pajūrio ir Kantono miesto. Ankstų rytą jie priėjo kryžkelę, 
kur ant bambuko kuolų, įsmeigtų į žemę, styrojo trys nukirstos 
galvos. Nežinia, kada jos buvo pamautos. Jaunėlis Vu spėjo, kad 
mažiausiai prieš savaitę, nes akys ir skruostai jau buvo iškapoti 
kranklių. Guo Si, vyriausias iš brolių, pasakė, kad vos prieš kelias 
dienas, nes iškreiptos burnos vis dar išduoda siaubą, kurį aukos 
išgyveno supratusios, kas jų laukia. 

Sanas nepasakė nieko ir neparodė, ką galvoja. Nukirstos galvos 
buvo tarsi ženklas, kas gali nutikti jam pačiam ir jo broliams. Iš 
nuošalaus kaimo Guangksi provincijoje jie pabėgo gelbėdami 
savo gyvybes. Čia buvo pirmas ženklas ir priminimas, kad jiems 
vis dar gresia pavojus. 

Mintyse Sanas praminė šią vietą „Irijų galvų kryžkele'. Jie trau- 
kė tolyn. Kol Guo Si ir Vu ginčijosi, kas buvo nužudyti - plėšikai 
ar valstiečiai, neįtikę galingam žemvaldžiui, Sanas mąstė apie tai, 
kas pavertė juos klajokliais. Su kiekvienu žingsniu jie vis labiau 

tolo nuo savo ankstesnio gyvenimo. Tikriausiai giliai viduje jo 
broliai tikėjosi, kad vieną dieną galės grįžti į savo gimtąjį kaimą 
Vi Hei. Ojis pats nelabai žinojo, ko tikėtis. Gal vargingi valstiečiai 
ir jų vaikai niekada negalės ištrūkti iš apgailėtino gyvenimo? Kas 
jų laukia Kantone? Žmonės pasakojo, kad ten galima įsmukti į 
laivą ir per jūrą nukeliauti į šalį rytuose, kur upėse žybsi aukso 
grynuoliai sulig vištos kiaušiniu. Net ir jų nuošalų kaimą Vi Hei 
buvo pasiekę gandai apie šalį, kur gyvena baltieji velniai ir kuri 
tokia turtinga, kad net paprasti kinai gali išbristi iš vargo, užsi- 
dirbti turtus ir tapti nepaprastai įtakingi. 

Sanas nežinojo, kuo tikėti. Vargšai visada svajoja apie gyveni- 
mą, kur nebūtų kraugerių žemvaldžių. Jis ir pats taip svajojo jau 
nuo pat vaikystės, stovėdamas pakelėje nulenkta galva, kai pro šalį 
uždengtuose neštuvuose keliaudavo koks nors didikas. Jis dažnai 
pagalvodavo, kodėl žmonės gyvena taip skirtingai. 

Kartą paklausė savo tėvo Pei, bet vietoj atsakymo gavo antau- 
sį. Niekas tokių klausimų neuždavinėjo. Žmonių pasaulį sukūrė 
dievai, gyvenantys medžiuose, upeliuose ir kalnuose. Kad ši pa- 
slaptinga visata išlaikytų dievišką pusiausvyrą, turi būti vargšų ir 
turtingų, turi būti ir valstiečių, kurie įsikibę į arklą seka paskui 
buivolą, ir didikų, kurie retai kada pastato kojas ant žemės, mai- 
tinančios net ir juos. 

Sanas daugiau niekada neklausinėjo savo tėvų, apie ką jie sva- 
joja, klūpėdami priešais dievų atvaizdus. Jie gyveno įkalinti am- 
žinoje vergystėje. Ar kur nors gali būti žmonių, kurie dirbtų dar 
sunkiau ir už savo triūsą gautų tokį menką atlygį? Jis nežinojo, 
ko paklausti, nes visi kaimiečiai buvo tokie pat vargšai ir lygiai 
taip pat bijojo nematomo žemvaldžio, kurio prievaizdai su savo 
bizūnais versdavo juos atlikti lažą. Sanas matė, kaip žmonės ke- 
liauja nuo lopšio iki kapo, eidami lažą ištisas ilgiausias dienas, o 
žemvaldys reikalavo vis daugiau. Atrodė, kad net vaikų nugaros 
sulinksta, dar net neišmokus vaikščioti. 

Kaimiečiai miegojo pasitiesę demblius ant šaltos aslos, po galva 
pasikišę kietus bambukų ryšulėlius. Dienos slinko monotonišku 
ritmu, kuris priklausydavo nuo metų laiko. Jie ardavo laukus ne- 
rangiais buivolais ir sodindavo ryžius tikėdamiesi, kad tais metais 
derlius bus pakankamai didelis ir jiems užteks maisto. Nederliaus 
metais maisto beveik visai nebūdavo. Pasibaigus ryžiams, tekdavo 
valgyti lapus. 

Arba numirti. Kito pasirinkimo nebuvo. 

Sanas pabudo iš savo minčių. Buvo pradėję temti. Jis ėmė 
dairytis vietos nakvynei. Netoli kelio, šalia kelių uolų, kurios 
atrodė tarsi atplėštos nuo tolumoje vakaruose stūksančios kalnų 
grandinės, buvo miškelis. Jie pasiklojo džiovintos žolės demblius 
ir pasidalijo ryžius, kurių turėjo užtekti iki Kantono. Sanas pa- 
žvairavo į brolius. Ar jie pajėgs nukeliauti? Ką jis darys, jei kuris 
nors iš jų susirgs? Jis pats vis dar jautėsi stiprus, bet jei reikėtų, 
jis vienas nepajėgtų nešti vieno ar kito brolio. 

Jie kalbėjosi nedaug. Sanas pasakė, kad reikia tausoti likusias 
jėgas ir nešvaistyti jų kalboms ir ginčams. 

„Kiekvienas išrėktas žodis kainuoja žingsnį. Dabar jums turi 
rūpėti ne žodžiai, o žingsniai, kad pasiektume Kantoną.“ 

Broliai neprieštaravo. Sanas žinojo, kad tiedu juo pasitiki. Da- 
bar, kai tėvai jau mirę, o jie patys bėga iš kaimo, jie privalo tikėti, 
kad Sano sprendimai teisingi. 

Tiedu susirietė ant demblių į kamuoliuką, atmetė savo ilgas 
kasas už nugaros ir užsimerkė. Sanas girdėjo, kad pirma užmigo 
Guo Si, o paskui Vu. „Jie vis dar kaip maži vaikai, - pagalvojo 
Sanas. - Nors abiems jau daugiau kaip dvidešimt. Dabar jie turi 
tik mane. Aš esu tas senis, kuris žino, kas jiems geriausia. Bet kad 
ir aš pats dar labai jaunas.“ 

Jis ėmė lyginti savo brolius. Vu - užsispyręs, jam visada sunku 
paklusti įsakymui. Tėvai buvo susirūpinę dėl jo ateities ir saky- 
davo, kad jam blogai baigsis, jei visą laiką prieštaraus. O Guo Si 

atvirkščiai - lėtas ir paklusnus sūnus, kuris niekada nesukeldavo 
tėvams rūpesčių ir visada buvo rodomas pavyzdžiu. 

„Aš turiu ir vieno, ir kito savybių, - galvojo Sanas. - Bet kas aš 
toks? Vidurinysis brolis, kuris privalo prisiimti atsakomybę, nes 
daugiau nėra kam?“ 

Aplink kvepėjo drėgme ir moliu. Sanas gulėjo ant nugaros ir 
žvelgė į žvaigždes. 

Jo motina dažnai išsivesdavo jį naktį į lauką parodyti dangaus. 
Tada jos suvargęs veidas nušvisdavo šypsena. Jos sunkiame gyve- 
nime žvaigždės teikė paguodos. Likusį laiką ji žiūrėdavo į žemę, 
kuri priimdavo jos ryžių daigus ir tarsi laukė, kol vieną dieną 
susmegs ir ji pati. Žiūrėdama į žvaigždes, motina bent akimirkai 
atitrūkdavo nuo rudos žemės. 

Sanas dairėsi po naktinį dangų. Kai kurioms žvaigždėms mo- 
tina buvo davusi vardus. Vieną ryškią žvaigždę žvaigždyne, pa- 
našiame į drakoną, ji pavadino Sanu. 

„Tai tu, - pasakė ji. - Iš ten atvykai ir vieną dieną ten sugrįši.“ 

Mintis, kad jis kilęs iš žvaigždės, išgąsdino. Bet jis nieko nepa- 
sakė, nes matė, kad motina kažkodėl labai džiaugiasi. 

Sanas prisiminė baisius įvykius, dėl kurių su broliais staiga 
buvo priverstas bėgti iš kaimo. Pas juos atvyko vienas iš naujųjų 
prievaizdų, Fangas, toks su plačiu tarpdančiu, ir ėmė priekaištau- 
ti, kad tėvai dar neatidirbę visų lažo dienų. Tėvui labai skaudėjo 
nugarą ir jis nespėjo atlikti visų sunkių darbų. Motina stengėsi 
jam padėti, bet jie vis tiek atsiliko. Dabar Fangas stovėjo prie jų 
molinės trobelės ir plūdosi taip, kad liežuvis kyščiojo per tarp- 
dantį kaip piktos angies. Fangas buvo jaunas, beveik vienmetis 
su Sanu. Bet jie buvo iš skirtingų pasaulių. Tėvai stovėjo prieš jį 
sulinkę, nusiėmę šiaudines skrybėles ir nulenkę galvas, o prie- 
kada sutraiškyti. Jeigu jie neatliksią lažo, bus išmesti iš namų ir 
turės eiti elgetauti. 

Naktį Sanas girdėjo, kad tėvai šnabždasi. Kadangi taip pasitai- 
kydavo retai, nes dažniausiai jie iškart užmigdavo, Sanas mėgino 
įsiklausyti, ką jie kalba, bet nieko nesuprato. 

Ryte tėvų nebebuvo. Sanas iškart išsigando, nes šioje ankštoje 
pašiūrėje jie visi nubusdavo vienu metu. Matyt, tėvai ištykino, 
kad nepažadintų sūnų. Jis atsargiai atsikėlė, užsimovė suplyšusias 
kelnes ir apsivilko vienintelius turimus marškinius. 

Saulė dar nebuvo patekėjusi, bet dangaus pakraštys jau buvo 
pradėjęs rausti. Kažkur užgiedojo gaidys. Kaimas pradėjo busti. 
Visi, išskyrus jo tėvus. Jie kybojo medyje, kuris karščiausiu metų 
laiku teikdavo pavėsį. Jų kūnai lėtai siūbavo rytiniame vėjyje. 

Jis nelabai prisimena, kas buvo paskui. Sanas nenorėjo, kad jo 
broliai pamatytų tėvus, kabančius ant virvės, pražiotomis burno- 
mis. Paėmęs tėvo pjautuvą, nurėžė virves. Krisdami kūnai prislėgė 
jį, lyg norėtų nusinešti į mirtį su savimi. 

Kaimynai iškvietė kaimo seniūną Bao, kuris prastai matė ir 
kretėjo taip, kad beveik negalėjo pastovėti. Seniūnas pasivedė 
Saną į šalį ir pasakė, kad bus geriausia, jei broliai išvyks. Fangas 
tikrai keršys ir įkiš juos į narvus savo ūkyje. Arba nužudys. Kaime 
teisėjo nėra, čia galioja tik žemvaldžio įstatymas, o Fangas veikia 
ir kalba jo vardu. 

Jie iškeliavo, kai tėvų laidotuvių laužai dar nebuvo spėję užgesti. 
Dabar jis guli po žvaigždėtu dangumi, o šalia miega broliai. Sanas 
nežinojo, kas jų laukia. Senasis Bao patarė keliauti į pajūrį, į Kan- 
toną, ir ten ieškoti darbo. Sanas paklausė, kokio darbo ten galima 
rasti, bet senukas nežinojo. Jis tik parodė drebančia ranka į rytus. 

Jie ėjo tol, kol kojos tapo žaizdotos, o burnos išdžiūvo iš troš- 
kulio. Broliai verkė iš skausmo, gedėdami mirusių tėvų, ir iš 
baimės, kas jų laukia. Sanas bandė juos paguosti, bet tuo pat 
metu visą laiką ragino nesulėtinti žingsnio. Fangas pavojingas. 
Jis turi Žirgų, vyrų su ietimis ir aštriais kardais, ir jie vis dar gali 
juos pasivyti. 

visai kitokiame pasaulyje, į kurį įžengti vargšai neturi teisės. Ponas 
niekada nebuvo pasirodęs, bet nuolat šmėkšojo kaip grėsmingas 
šešėlis, kurį sunku įžvelgti tamsoje. 

Galiausiai Sanas užmigo. Susapnavo, kad jį puola anos trys 
galvos. Ant kaklo net pajuto šaltus kardo ašmenis. Broliai buvo 
jau nebegyvi, jų galvos nuriedėjo ant smėlio, o iš kaklų pulsavo 
kraujas. Sanas vis pabusdavo, kad išsivaduotų iš to sapno, bet vos 
užmigus košmaras sugrįždavo. 

Jie iškeliavo anksti ryte, išgėrę paskutinį vandenį iš ąsočio, kurį 
Guo Si nešėsi pasikabinęs ant kaklo. Šiandien jie privalo rasti van- 
dens. Jie sparčiai ėjo akmenuotu keliu. Kartais sutikdavo žmonių, 
traukiančių į laukus arba nešančių sunkius krovinius ant galvų ir 
pečių. Sanas pradėjo dvejoti, ar šis kelias kada nors pasibaigs. Gal 
nėra jokios jūros. Gal nėra jokio Kantono. Bet broliams jis nieko 
nesakė, kad jų žingsniai neapsunktų. 

Prie jų prisigretino juodas šunelis su balta dėme pakaklėje. 
Sanas nespėjo pastebėti, iš kur jis išdygo. Tiesiog staiga atsi- 
dūrė greta. Jis pabandė nuvyti šunį, bet tas visą laiką grįždavo. 
Tada jie pradėjo svaidyti akmenis. Bet netrukus šuo ir vėl juos 
pasivijo. 

— Pavadinkime šunį Duongu Fui, „Didysis miestas anapus 
jūros“, - pasiūlė Sanas. 

Vidurdienį, kai saulė kepino kaitriausiai, jie ilsėjosi po medžiu 
viename kaime. Kaimiečiai leido jiems prisipilti vandens. Šuo 
lekuodamas gulėjo prie Sano kojų. 

Jis atidžiai apžiūrinėjo šunį. Kažkoks keistas. Ar gali būti, kad 
motina atsiuntė jį kaip pasiuntinį iš mirusiųjų karalystės? Gal jis 
gali lankytis mirusiųjų ir gyvųjų pasauliuose? Sanas nebuvo įsiti- 
kinęs. Jam visada buvo sunku patikėti visais tais dievais, kuriuos 
garbino tėvai ir kiti kaimiečiai. Kaip galima melstis medžiui, kuris 
niekada neatsako, nes neturi nei ausų, nei burnos? Arba garbinti 

benamį šunį? Jei dievai yra, tai jam ir broliams jų pagalbos reikia 
kaip tik dabar. 

Po pietų jie vėl pajudėjo. Kelias vinguriavo tolyn ir galo nesi- 
matė. 

Dar po trijų dienų jie sutikdavo vis daugiau žmonių. Pro šalį 
traukė vežimai, pilni nendrių ir maišų su javais, o tie, kurie atva- 
žiuodavo priešais, būdavo tušti. Sanas sukaupė drąsą ir šūktelėjo 
vyrui viename iš tuščių vežimų. 

— Ar iki jūros toli? 

— Dvi dienos kelio, ne daugiau. Rytoj užuosite Kantono kvapus, 
jų su niekuo nesupainiosi. 

Kaip suprasti, kad miestas kvepia? 

Tą pačią popietę jie staiga atsidūrė tirštame drugelių debesyje. 
Jie buvo permatomi, geltoni, jų plazdantys sparneliai šnarėjo kaip 
popierius. Sanas apstulbęs stovėjo vidury debesies. Jautėsi taip, 
lyg būtų įžengęs į namą, kurio sienos padarytos iš sparnelių. „Čia 
norėčiau pasilikti, - pagalvojo jis. - Norėčiau, kad šitas namas ne- 
turėtų durų. Galėčiau čia stovėti ir klausytis sparnelių šnarėjimo, 
kol vieną dieną susmukčiau negyvas.“ 

Bet už namo sienų stovėjo broliai. Negali jų palikti. Rankomis 
praskyrė drugelius ir nusišypsojo broliams. Nepaliks jų. 

Vakare jie suvalgė truputį ryžių ir praleido dar vieną naktį po 
medžiu. Atsigulę miegoti, visi tebesijautė alkani. 

Kitą dieną jie priėjo Kantoną. Šuo tebesekė iš paskos, ir Sanas 
vis labiau tikėjo, kad čia motina atsiuntė šunį jų saugoti. Anksčiau 
netikėjo tokiais dalykais, bet dabar, stovėdamas prie miesto vartų, 
jis ėmė svarstyti, gal tai visgi tiesa. 

Jie įžengė į miesto knibždėlyną, ir tikrai, miestas pasitiko juos 
kvapais - nemaloniais kvapais. Sanas išsigando, kad jie pames 
vienas kitą tarp šitų nepažįstamų Žmonių, besistumdančių gat- 
vėse. Todėl jis užrišo broliams ilgą juostą ir apsijuosė ja savo 

liemenį. Dabar pasimestų tik tada, jei nuplėštų juostą. Jie pamažu 
brovėsi per minią, stebėdamiesi dideliais namais, šventyklomis 
ir prekėmis. 

Staiga juosta įsitempė. Vu norėjo kažką parodyti. Sanas pa- 
žvelgė į tą pusę. 

Neštuvuose sėdėjo vyras. Paprastai užuolaidos būdavo nu- 
leistos, bet ne šįkart. Nekilo abejonių, kad vyras merdi. Jis buvo 
išbalęs, lyg kas nors būtų ištepęs jo skruostus balta pudra. Arba 
jis negeras žmogus. Į žemę velnias visada siunčia demonus baltais 
veidais. Be to, jis neturėjo ilgos kiniškos kasos, jo veidas buvo 
pailgas ir bjaurus, nosis didelė ir kumpa. 

Vu ir Guo Si prisiglaudė prie brolio ir paklausė, ar čia žmogus, 
ar velnias. Sanas nežinojo. Nebuvo matęs nieko panašaus net 
baisiausiame košmare. 

Staiga vyras nuleido užuolaidas, ir neštuvai nutolo. Netoliese 
stovėjęs vyriškis nusispjovė pavymui. 

— Kas čia buvo? - paklausė Sanas. 

Vyras pažiūrėjo į jį niekinančiu žvilgsniu ir paprašė pakartoti 
klausimą. Jis kalbėjo visai kitokia tarme nei Sanas. 

— Tas vyras neštuvuose, kas jis toks? 

— Baltasis, kuriam priklauso daug laivų, atplaukiančių į mūsų 
uostą. 

— Ar jis serga? 

Vyras nusijuokė. 

— Jie taip atrodo. Balti kaip lavonai, kuriuos seniai reikėjo 
sudeginti. 

Broliai yrėsi toliau per dulkėtą ir dvokiantį miestą. Sanas ap- 
žiūrinėjo žmones. Daugelis jų vilkėjo gražiais rūbais, o ne tokiais 
draiskalais kaip Sanas. Jis pradėjo suvokti, kad pasaulis ne visai 
toks, kaip įsivaizdavo. 

Praklajoję kelias valandas, jie pagaliau išvydo vandenį. Vu 

bet iškart išspjovė, nes vanduo buvo sūrus. Pro šalį praplaukė 
išpampusi katino gaišena. Sanas pamatė, kad vandenyje pilna 
šiukšlių, gaišenų, žmonių ir gyvulių išmatų. Jis vos neapsivėmė. 
Kaime jie savo išmatomis tręšdavo sklypelius, kuriuose augindavo 
daržoves. O čia, matyt, jie viską išpila tiesiai į vandenį, nors nieko 
jame neaugina. 

Prieš juos plytėjo bekraštis vanduo. „Tai, kas vadinama jūra, 
turėtų būti labai plati upė, - pagalvojo Sanas. 

Jie atsisėdo ant siūbuojančios prieplaukos, abipus kurios buvo 
nesuskaičiuojama galybė laivų. Visur šūkavo, rėkavo žmonės. 
Miestas nuo kaimo skyrėsi dar ir triukšmu. Čia visi šūkavo be 
perstojo, atrodė, kad nuolat turi kažką pasakyti arba kažkuo pa- 
siskųsti. Čia visai nebuvo Sanui įprastos tylos. 

Jie suvalgė paskutinius ryžius ir išgėrė paskutinį vandenį. Vu 
ir Guo Si žiūrėjo į jį nedrąsiai. Dabar jis turi parodyti, kad juo 
pasitikėti buvo verta. Bet kaip jis ras darbo šitoje triukšmingoje 
maišatyje? Kur gauti maisto? Kur miegoti? Sanas pažiūrėjo į šunį, 
kuris gulėjo letena prisidengęs nosį. Ką dabar daryti? 

Sanas jautė, kad turi pabūti vienas ir pagalvoti. Jis atsistojo ir 
liepė broliams jo palaukti kartu su šunimi. Kad jie nebijotų, jog 
jis juos paliks, dings žmonių spūstyje ir niekada nebegrįš, Sanas 
liepė: 

— Įsivaizduokite nematomą juostą, kuri mus riša. Aš greitai 
grįšiu. Jei kas nors kalbins, atsakykite mandagiai, bet niekur iš 
čia neikite. Kitaip niekada jūsų nerasiu. 

Jis ėmė vaikštinėti po skersgatvius, bet visą laiką atsisukęs ap- 
sidairydavo, kad įsimintų kelią. Staiga viena siaura gatvė atsivėrė 
į aikštę, kurioje stovėjo šventykla. Prie altoriaus, ant kurio gulėjo 
aukos ir degė smilkalai, žmonės atsiklaupdavo arba nusilenkdavo. 

„Motina būtų nubėgusi ten tekina, tėvas irgi būtų nuėjęs pa- 
žiūrėti, kad ir dvejodamas. Nepamenu, kad jis būtų žengęs bent 
vieną žingsnį ir nedvejojęs.“ 

O dabar jis pats nežino, ką daryti. 

Ant grindinio gulėjo keli akmenys, iškritę iš šventyklos sienos. 
Jis atsisėdo, nes jautėsi apsvaigęs nuo kaitros, visų Žmonių ir alkio, 
kurį visaip stengėsi pamiršti. 

Pailsėjęs grįžo atgal ir ėjo krantine, nusitęsusia palei Perlų 
upę. Po sunkiais kroviniais sulinkę žmonės vaikščiojo netvirtais 
lieptais. Toliau matėsi dideli laivai su nuleistais stiebais, kad tie 
neužkliūtų už tiltų, kai laivus temps upe giliau į uostą. 

Jis sustojo ir ilgai stebėjo krovikus, tempiančius sunkius kro- 
vinius, vieną didesnį už kitą. Kiti žmonės stovėjo prie lieptų ir 
skaičiavo nešulius, kuriuos vyrai vilko į krantą arba į laivą. Jie davė 
krovikams kelis pinigėlius, ir tie dingo skersgatvyje. 

Staiga jam šovė mintis. Jei nori išgyventi, turės nešioti. „Tai mes 
galime. Mes esame nešikai. Čia nėra dirbamos žemės, nėra ryžių 
laukų. Bet mes galime nešioti, mes stiprūs.“ 

Sanas grįžo pas Vu ir Guo Si, kurie susigūžę sėdėjo prieplau- 
koje. Jis ilgai stovėjo ir žiūrėjo, kaip jie glaudžiasi vienas prie kito. 

„Mes kaip šunys, kuriuos visi spardo, kurie turi misti kitų 
atliekomis.“ 

Šuo pastebėjo jį iš tolo ir atbėgo pasitikti. 

Sanas jam nespyrė. 

Naktį jie praleido prieplaukoje, nes Sanas nesugalvojo, kur dau- 
giau jie galėtų miegoti. Šuo saugojo juos ir suurgzdavo, jei kas nors 
prisėlindavo per arti. Bet ryte pabudę pamatė, kad kažkam visgi 
pavyko pavogti vandens ąsotį. Sanas įniršęs apsidairė. „Vargšai va- 
gia iš vargšų, - pagalvojo jis. - Tas, kuris neturi nieko, susigundo 
net senu tuščiu ąsočiu.“ 

- Šuo geras, bet nelabai tinka sargauti, - nutarė Sanas. 

— Ką dabar darysime? - paklausė Vu. 

— Bandysime susirasti darbo. 

— Aš alkanas, - pasiskundė Guo Si. 

Sanas papurtė galvą. Guo Si puikiai žinojo, kad maisto jie 
neturi. 

— Vogti mes negalime, - tarė Sanas. - Kitaip mums gali baigtis 
kaip tiems, kurių galvos buvo pamautos ant baslių ten kryžkelėje. 
Pirma turime užsidirbti, o paskui susirasime maisto. 

Jis nusivedė brolius į tą vietą, kur buvo matęs vyrus, bėgiojan- 
čius su nešuliais. Šuo vis dar sekė iš paskos. Sanas ilgai stovėjo 
stebėdamas tuos, kurie prie laivų davė įsakymus. Galiausiai nutarė 
prisigretinti prie neaukšto storulio, kuris nemušė krovikų, net jei 
tie judėjo lėtai. 

— Mes esame trys broliai, - prisistatė Sanas. - Galime nešioti 
krovinius. 

Vyriškis piktai į jį dėbtelėjo, o paskui toliau stebėjo vyrus, iš- 
lendančius iš laivo denio su nešuliais ant pečių. 

— Ką čia veikia visi šitie valstiečiai, - suriko jis. - Ko jūs at- 
sivelkate į Kantoną? Čia yra tūkstančiai elgetaujančių ir darbo 
ieškančių valstiečių. Aš ir taip jau turiu per daug darbininkų. 
Eikit iš čia ir netrukdykit. 

Jie klajojo palei krantinę, bet visur gaudavo tokį patį atsakymą. 
Niekam jų nereikėjo. Čia, Kantone, jie buvo nieko verti. 

Tą dieną jie užvalgė tik purvinų daržovių likučių, kurie sutrypti 
gulėjo gatvėje prie turgaus. Vandens atsigėrė iš siurblio, kurį 
buvo apsupę išbadėję žmonės. Susigūžę prieplaukoje jie praleido 
dar vieną naktį. Sanas negalėjo užmigti. Jis stipriai spaudė pilvą 
kumščiais, kad dingtų ėdantis alkio jausmas. Galvojo apie dru- 
gelių debesį, į kurį buvo patekęs. Jautėsi taip, lyg drugeliai būtų 
įsibrovę į jo pilvą ir dabar braižytų jo žarnas aštriais sparneliais. 

Praėjo dar dvi dienos, bet dar niekas nebuvo pasakęs, kad jų 
nugaros reikalingos kam nors nešti. Baigiantis antrai dienai, Sanas 

suprato, kad jie ilgai nebeištemps. Jie neturėjo burnoj nieko nuo to 
laiko, kai buvo radę sutryptų daržovių likučių. Gyvybę palaikė tik 
vandeniu. Vu pradėjo karščiuoti ir drebėdamas gulėjo ant žemės, 
pavėsyje šalia sukrautų statinių. 

Saulei pradėjus leistis, Sanas apsisprendė. Jiems reikia pavalgy- 
ti, kitaip mirs. Jis nusivedė brolius ir šunį į atvirą vietą, kur vargšai 
sėdėjo aplink laužus ir valgė tai, ką buvo radę. 

Dabar Sanas suprato, kodėl motina atsiuntė šunį. Jis paėmė 
akmenį ir trenkė šuniui per galvą. Žmonės, sėdėję prie vieno 
lauželio, pakilo ir ėmė artintis prie jų. Jų sulysę veidai panašėjo į 
Kaukoles. Sanas pasiskolino iš jų peilį, išdorojo šunį ir supjaustęs 
gabalais sudėjo juos į puodą. Jie buvo tokie alkani, kad nesulaukė, 
kol mėsa išvirs. Sanas padalino gabaliukus visiems po lygiai. 

Pavalgę jie atsigulė ant žemės ir užsimerkė. Tik Sanas sėdėjo ir 

tamsą. Ten tikrai kažkas stovėjo, tamsoje žybsėjo akių baltymai. 
Į laužo šviesą žengė vyriškis. Jis buvo vyresnis už Saną, bet dar 
ne toks senas. Jis šypsojosi. Sanas pagalvojo, kad šitas turbūt yra 
vienas tų laimingųjų, kurie badauja ne kiekvieną dieną. 

— Mano vardas Zi. Mačiau, kad suvalgėte šunį. 

Sanas neatsakė, laukė, kas bus toliau. Nepažįstamasis kėlė jam 
nepasitikėjimą. 

— Mano vardas Dzi Čian Džao. O koks tavo vardas? 

Sanas neramiai apsidairė. 

— Ar aš įžengiau į tavo teritoriją“ 

Zi nusijuokė. 

— Visai ne. Aš tik klausiu, koks tavo vardas. Smalsumas - žmo- 
giška dorybė. Nesmalsieji retai kada sulaukia gero gyvenimo. 

— Mano vardas Vangas Sanas. 

— Iš kur tu? 

Sanas buvo nepratęs, kad jo ko nors klaustų. Jis darėsi vis įtares- 
nis. Gal šitas Zi priklauso išrinktiesiems, kurie turi teisę apklausti 
ir nubausti? Gal jie su broliais nusižengė kokiam nors nežinomam 
įstatymui ar įsakymui, kurie skirti neturtingiems žmonėms? 

Sanas dvejodamas linktelėjo į tamsą. 

— Iš ten. Aš su broliais keliavau daug parų. Mes kirtome dvi 
dideles upes. 

— Nuostabu turėti brolių. Ką čia darote? 

— Ieškome darbo. Bet nieko nerandame. 

— Tai sunku, labai sunku. Miestas traukia žmones kaip medus 
širšes. Nelengva susirasti, iš ko pramisti. 

Sanas jau norėjo paklausti, bet užsičiaupė. Atrodė, kad Zi per- 
mato jį kiaurai. 

— Norėjai paklausti, iš ko pragyvenu aš, kad nevaikštau sudris- 
kusiais drabužiais? 

— Nenoriu savo smalsumu įkyrėti žmonėms, kurie stovi aukš- 
čiau už mane. 

— Aš nekreipiu į tai dėmesio, - pasakė Zi ir atsisėdo. - Mano 
tėvas turėjo sampanų ir keliavo su savo prekėmis aukštyn ir 
žemyn upe. Po jo mirties verslą perėmiau aš ir dar vienas brolis. 
Mano kiti du broliai iškeliavo į šalį už jūros, į Ameriką. Ten jie 
rado savo laimę, skalbdami nešvarius baltojo žmogaus drabužius. 
Amerika - labai keista šalis. Kur kitur gali praturtėti iš svetimų 
nešvarių skalbinių? 

— Aš galvojau apie tai, - prisipažino Sanas, - noriu keliauti į 
tą šalį. 

Zi nužiūrėjo jį tiriančiu žvilgsniu. 

— Tam reikia pinigų. Niekas neplukdys per didelę jūrą veltui. 
Linkiu labos nakties. Tikiuosi, kad jums pasiseks rasti darbo. 


* Plokščiadugnis medinis laivas, daugiausia naudojamas Rytų ir Pietryčių Azijoje. 

Zi pakilo, linktelėjo ir dingo tamsoje. Sanas atsigulė ir pagal- 
vojo, kad šį trumpą pokalbį galbūt tik įsivaizdavo. Gal kalbėjo su 
savo paties šešėliu? Pasvajojo, kad norėtų būti visai kitas žmogus? 

Broliai toliau beviltiškai ieškojo darbo ir maisto, ištisas dienas 
klajodami po knibždantį miestą. Sanas nebeprisirišdavo prie bro- 
lių, nes pagalvojo, kad atrodo kaip gyvulys su dviem jaunikliais, 
besispaudžiančiais prie jo šitoje didžiulėje bandoje. Jie ieškojo 
darbo prie prieplaukų ir žmonių sausakimšuose skersgatviuose. 
Sanas ragindavo savo brolius pasitempti, kai sustodavo prie kokio 
nors asmens, kuris galėtų duoti jiems darbo. 

— Mes turime atrodyti stiprūs. Darbo negausime, jei mūsų ran- 
kos ir kojos atrodys silpnos. Nors esate pavargę ir alkani, turite 
sudaryti įspūdį, kad turite daug jėgų. 

Jie valgydavo tai, ką išmesdavo kiti. Kai kartą pešėsi su šunimis 
dėl išmesto kaulo, Sanas pagalvojo, kad jie virsta gyvuliais. Kartą 
motina pasekė jam pasaką apie žmogų, kuris pavirto gyvuliu, 
nes buvo tinginys ir nenorėjo dirbti. Bet jie nedirbo ne todėl, 
kad tingėjo. 

Broliai miegodavo prieplaukoje. Naktimis būdavo šilta ir drėg- 
na. Kartais nuo jūros virš miesto atslinkdavo smarkios liūtys. Jie 
slėpdavosi po tilteliais, po drėgnais rąstais, bet vis tiek permirk- 
davo kiaurai. Sanas pastebėjo, kad Guo Si ir Vu netenka vilties. 
Jų noras gyventi silpo sulig kiekviena alkio ir liūčių diena, nuo 
jausmo, kad niekas jų nemato ir niekam jų nereikia. 

Vieną vakarą Sanas pastebėjo, kad Vu klūpo kniūbsčias ir neriš- 
liai murmėdamas meldžiasi dievams, kuriuos garbino jų tėvai. Tą 
akimirką jam sukilo pyktis. Tėvų dievai jiems niekada nepadėjo. 
Bet jis nieko nepasakė. Jei Vu randa paguodą maldose, Sanas 
neturi teisės to iš jo atimti. 

Kantonas Sanui atrodė vis baisesnis. Kiekvieną rytą, kai jie 
pradėdavo savo begalines klajones ieškodami darbo, gatvėse visur 
matydavo naujus lavonus. Kartais jų veidus būdavo apgriaužusios 

žiurkės ar šunys. Kiekvieną rytą jis pašiurpdavo nuo minties, kad 
ir jo gyvenimas baigsis viename iš šių skersgatvių. 

Praleidus dar vieną dieną drėgnoje tvankumoje, pradėjo blėsti 
ir Sano viltis. Jis buvo toks išbadėjęs, kad svaigo galva ir nebegalėjo 
aiškiai mąstyti. Atsigulęs prieplaukoje šalia miegančių brolių, pir- 
mą kartą pagalvojo, kad gal geriausia būtų užmigti ir nebepabusti. 

Pabusti neliko prasmės. 

Naktį vėl sapnavo tas tris galvas. Staiga jos pradėjo jam kažką 
sakyti, bet jis nesuprato. 

Pradėjus aušti, kai Sanas atmerkė akis, ant vieno stulpo laivams 
pririšti sėdėjo Zi ir rūkė pypkę. Pamatęs, kad Sanas nubudo, jis 
nusišypsojo. 

— Tu miegi neramiai. Mačiau, kad sapnavai kažką, nuo ko 
norėjai pabėgti. 

— Sapnavau nukirstas galvas. Galbūt viena iš jų buvo mano. 

Zi pažiūrėjo į jį susimąstęs, o paskui pasakė: 

— Tie darbdaviai, kurie gali pasirinkti, - renkasi. Nei tu, nei tavo 
broliai neatrodote labai jau stiprūs, - akivaizdu, kad badaujate. 
Nė vienas darbdavys, kuriam reikia vyrų, nešiojančių, velkančių 
arba tempiančių krovinius, nesirinks badaujančio. Bent jau tol, 
kol nuolat bus naujų atvykėlių, kurie vis dar gana stiprūs ir savo 
maišeliuose turi maisto. 

Zi iškratė iš pypkės pelenus ir tęsė: 

— Kasryt lavonus nuneša upė. Tuos, kurie nebeturi jėgų, tuos, 
kurie nebemato prasmės gyventi, tuos, kurie prisikrauna į skreitą 
akmenų arba prisiriša prie kojų akmenį. Kantone pilna savižudžių 
neramių sielų. 

—- Kam man visa tai pasakoji? Aš ir taip jau pakankamai pri- 
sikankinau. 

Zi prieštaraudamas iškėlė ranką. 

- Kalbu ne tam, kad kelčiau tau nerimą. Nebūčiau sakęs nieko, 
jei neturėčiau ko pasiūlyti. Mano pusbrolis turi fabriką, ir dabar 

daug jo darbininkų susirgo. Galbūt galiu padėti tau ir tavo bro- 
liams. 

Sanas negalėjo patikėti savo ausimis. Bet Zi pakartojo tą patį. 
Jis nieko nežadąs, bet gali būti, kad padės jiems gauti darbo. 

— Kodėl tu padedi būtent mums? 

Zi truktelėjo pečiais. 

— Kas slypi už to, ką mes darome ir ko nedarome? Gal man 
tiesiog atrodo, kad tu esi vertas pagalbos. 

Zi atsistojo. 

— Grįšiu, kai ką nors sužinosiu. Aš ne iš tų, kurie švaistosi pa- 
žadais. Neišpildytas pažadas gali žmogų pribaigti. 

Jis padėjo priešais Saną kelis vaisius ir nuėjo. Sanas žvilgsniu 
sekė jį, einantį prieplauka, kol vyras dingo žmonių minioje. 

Vu tebekarščiavo. Sanas palietė kaktą, ji buvo karšta. 

Jis atsisėdo šalia Vu, o Guo Si įsitaisė prie kito šono. Tada Sanas 
papasakojo apie Zi. 

- Jis davė man vaisių. Tai pirmas žmogus Kantone, kuris mums 
ko nors davė. Gal Zi yra koks nors dievas, gal jį mums iš kito 
pasaulio atsiuntė motina. Jei jis negrįš, bus aišku, kad jis tiesiog 
apgavo. O iki tol lauksime jo čia. 

— Kol jis grįš, mes spėsime numirti badu, - nusiminė Guo Si. 

Sanas supyko. 

— Neturiu jėgų klausytis tavo kvailų skundų. 

Guo Si nieko neatsakė. Sanas tikėjosi, kad neteks labai ilgai laukti. 

Tądien buvo baisi tvankuma. Sanas ir Guo Si pasikeisdami ėjo 
atnešti Vu vandens iš siurblio. Turguje Sanui pavyko rasti kelias 
šakneles, kurias jie iškart suvalgė. 

Atėjo vakaras, sutemo, bet Zi nepasirodė. Nusiminė net ir 
Sanas. Galbūt visgi Zi iš tų, kurie žudo apgaulingais pažadais. 

Netrukus Sano broliai užmigo. Jis sėdėjo prie laužo, klausy- 
damasis garsų tamsoje. Nepastebėjo, kaip prie jo priėjo Zi, kuris 
staiga atsidūrė jam už nugaros. Sanas krūptelėjo. 

— Pažadink brolius. Turime eiti. Gavau jums darbo. 

— Vu serga. Gal galime palaukti iki ryto? 

— Tada darbas atiteks kitiems. Arba einame dabar, arba niekada. 

Sanas greitai pažadino brolius. 

— Turime eiti. Rytoj pagaliau gausime darbo. 

Zi vedė juos tamsiais skersgatviais. Sanas vis užmindavo ant 
gatvėje miegančių Žmonių. Jis vedėsi už rankos Guo Si, o tas savo 
ruožtu vedėsi Vu, apkabinęs jį per juosmenį. 

Netrukus iš kvapo Sanas suprato, kad jie netoli vandens, ir 
pasijuto lengviau. 

Viskas įvyko labai greitai. Iš tamsos išniro nepažįstami žmo- 
nės, sugriebė juos už rankų ir ėmė mauti jiems ant galvų maišus. 
Kažkas Sanui trenkė ir jis pargriuvo, bet gynėsi toliau. Kai jį vėl 
prispaudė prie žemės, jis iš visų jėgų įkando kažkam į ranką ir 
išsilaisvino. Bet netrukus jį vėl sučiupo. 

Kažkur šalia Sanas išgirdo Vu panikos riksmą. Siūbuojančio 
žibinto šviesoje jis pamatė, kad brolis guli ant žemės. Kažkoks 
vyras ištraukė jam iš krūtinės peilį ir nustūmė kūną į vandenį. 
Pamažu Vu nusinešė srovės. 

Tą pačią akimirką Sanas suvokė, kad Vu nebegyvas. Jam nepa- 
vyko apsaugoti brolio. 

Paskui kažkas trenkė jam per galvą. Sanas krito be sąmonės ir 
kartu su Guo Si buvo įkeltas į valtį, kuri nuplukdė juos prie laivo, 
laukiančio prieuostyje. 

Tai įvyko 1863-iųjų vasarą. Tais metais buvo pagrobti ir į Ame- 
riką išplukdyti tūkstančiai vargingų kinų valstiečių, kuriuos ta 
šalis prarijo nepasotinamais nasrais. Jų laukė toks pat lažas, kurio 
Jie svajojo atsikratyti. 

Juos plukdė per didelę jūrą. Skurdas sekė iš paskos. 

Kai Sanas atsipeikėjo, aplink buvo tamsu. Jis negalėjo pajudėti. 
Aplink save užčiuopė bambukinius pagalius - jis susirietęs sėdėjo 
narve. Gal Fangas visgi juos pasivijo ir sugavo? O dabar neša jį 
ankštoje dėžėje atgal į kaimą, iš kurio buvo pabėgęs. 

Bet čia kažkas ne taip. Jautė siūbavimą, bet ne tokį, koks turėtų 
būti, jei narvas kabotų ant tvirtų pagalių. Jis sukluso. Regis, girdisi 
vandens ošimas. Tada suprato, kad atsidūrė laive. O kur Guo Si? 
Tamsoje nieko nesimatė. Pabandė šūktelėti, bet pavyko tik su- 
mykti, nes burna buvo užrišta. Saną beveik ištiko panika. Jis tupi 
ankštame narve, negalėdamas ištiesti nei rankų, nei kojų. Pradėjo 
daužytis nugara į bambukines grotas, mėgindamas išsivaduoti. 

Staiga pasidarė šviesu. Kažkas nuo narvo nutraukė burę, kuria 
jis buvo uždengtas. Pasukęs galvą Sanas išvydo virš savęs atvirą 
angą, per kurią matėsi mėlynas dangus ir vienas kitas debesėlis. 
Virš jo narvo pasilenkė vyras su ilgu randu per visą veidą. Jo 
plaukai buvo riebaluoti ir surišti į mazgą ant pakaušio. Vyras nu- 
sispjovė ir, įkišęs ranką į narvą, nutraukė raištį nuo Sano burnos. 

— Dabar gali rėkti, - nusivaipė jis. - Jūroje vis tiek niekas ne- 
girdės. 

Jūreivis kalbėjo kažkokia tarme, kurią Sanas vos suprato. 

— Kur aš? Kur Guo Si? 

Jūreivis trūktelėjo pečiais. 

- Greitai būsime pakankamai toli nuo kranto ir tada galėsime 
tave išleisti. Tada galėsi susipažinti su savo laimingais bendrake- 
leiviais. Visai nesvarbu, kaip vadinotės anksčiau. Atvykę į vietą 
gausite naujus vardus. 

— O kur aš plaukiu? 

- Įrojų. 

Jūreivis nusijuokė ir ėmė lipti viršun, o paskui dingo ant denio. 
Sanas ėmė dairytis aplinkui. Visur stovėjo tokie pat narvai, visi 

uždengti burėmis. Jis pasijuto baisiai vienišas. Vu ir Guo Si niekur 
nesimatė. O jis pats — tik gyvulys, uždarytas narve ir vežamas 
kažkur, kur niekam net nerūpės, kuo jis vardu. 

Vėliau Sanas prisimins, kad tomis valandomis jis stovėjo ant 
prarajos krašto, tarsi ant siauros linijos tarp gyvybės ir mirties. Jis 
nebeturėjo dėl ko gyventi, bet net negalėjo nusižudyti. 

Jis nežinojo, kiek tai truko. Galiausiai pas juos per denio liuką 
nusileido keli jūreiviai. Jie nutraukė nuo narvų bures, atidarė 
narvų dangčius ir užriko, kad visi lįstų laukan. Sano sąnariai buvo 
sustingę, bet jam galiausiai pavyko atsistoti. 

Jis pamatė Guo Si, kurį vienas jūreivis šiurkščiai ištraukė iš 
narvo. Sanas nuklibinkščiavo pas jį, o pakeliui dar gavo kelis 
kirčius bizūnu, net nespėjęs paaiškinti, kad nori tik padėti broliui. 

Juos užvarė ant denio ir surakino grandinėmis. Jūreiviai kalbėjo 
anksčiau negirdėtomis tarmėmis ir saugojo kalinius, išsitraukę 
peilius ir kardus. Guo Si, slegiamas stambių grandinių, vos pa- 
stovėjo. Sanas matė, kad jam ant kaktos didelė žaizda. Vienas iš 
jūreivių priėjo ir bakstelėjo broliui kardo smaigaliu. 

— Mano broliui skauda galvą, - tarė Sanas. - Bet jis greitai 
pasveiks. 

- Geriau jau taip ir būtų. Žiūrėk, kad gyventų. Kitaip išmesim 
abu už borto, net jei tu vis dar būsi gyvas. 

Sanas žemai nusilenkė. Paskui padėjo broliui atsisėsti šešėlyje 
šalia didelio ritinio su virvėmis. 

— Aš čia, aš tau padėsiu. 

Guo Si pažiūrėjo į jį paraudusiomis akimis. 

— Kur Vu? 

- Jis miega. Viskas bus gerai. 

Guo Si užsimerkė ir nugrimzdo į miglą. Sanas atsargiai apsidai- 
rė. Laivas turėjo tris aukštus stiebus, ant kurių buvo iškelta daug 
burių. Žemės niekur nesimatė. Iš saulės padėties danguje suprato, 
kad laivas plaukia į rytus. 

Visi vyrai, prirakinti prie ilgos grandinės, buvo pusnuogiai 
ir sulysę kaip ir jis pats. Sanas veltui dairėsi brolio Vu, paskui 
suprato, kad jis tikrai mirė ir liko Kantone. Su kiekviena laivo 
skrodžiama banga jie vis labiau tolo. 
voje žiojėjo gili žaizda, padaryta kirviu ar kardu. Sanas nežinojo, 
ar galima kalbėtis, ar už tai jam netrenks. Bet keli vyrai palei ilgą 
grandinę šnabždėjosi tarpusavyje. 

— Aš Sanas, - prisistatė jis tyliai. - Mane ir brolius naktį užpuolė 
ir daugiau nieko neprisimenu. Atsipeikėjau laive. 

- Aš Liu. 

— Kas nutiko tau, Liu? 

— Aš pralošiau savo žemę, drabužius ir įrankius. Aš drožinė- 
tojas. Kai nebegalėjau sumokėti skolų, jie atėjo ir išsivedė mane. 
Bandžiau ištrūkti. Tada jie mane primušė. Kai atsimerkiau, jau 
buvau laive. 

— Kur mes plaukiame? 

Liu nusispjovė ir surakinta ranka atsargiai palietė sumuštą akį. 

— Apsidairęs aplinkui supratau - mes pakeliui į Ameriką, o 
greičiau - į mirtį. Jei išsilaisvinsiu, šoksiu už borto. 

— Ar galėsi parplaukti namo? 

— Kvailys. Aš nuskęsiu. 

— Niekas neras tavo kaulų ir nepalaidos. 

— Aš nusikirsiu vieną pirštą ir paprašysiu, kad kas nors parvežtų 
į Kiniją ir palaidotų. Aš dar turiu šiek tiek pinigų. Sumokėsiu, kad 
ne visas mano kūnas pražūtų jūroje. 

Jų pokalbį nutraukė gongas. Jūreiviai įsakė sėstis ir visi gavo po 
dubenėlį ryžių. Sanas pažadino Guo Si ir pirma pamaitino jį, o 
paskui suvalgė savo ryžius. Jie buvo pasenę ir atsidavė puvėsiais. 

— Nors skonis ir bjaurus, bet ryžiai palaikys mūsų gyvybę, — 
pasakė Liu. - Mirę mes nieko neverti. Mus šeria kaip paršus prieš 
skerdžiant. 

Sanas pažiūrėjo į jį pasibaisėjęs. 

— Ar mus paskers? Iš kur tu žinai? 

— Visą gyvenimą girdžiu sakant, kad aš žinąs, kas mūsų laukia. 
Prieplaukoje mūsų lauks tas, kuris mus nusipirko. Mes pakliūsime 
arba į kasyklas, arba atsidursime toli dykumose, kur turėsime kloti 
ant žemės geležį, kad ja galėtų važiuoti mašinos, kurių viduriuose 
verda vanduo ir kurios tempia vežimus dideliais ratais. Daugiau 
neklausinėk. Tu vis tiek per kvailas, kad suprastum. 

Liu apsivertė ant šono ir užmigo. Sanas pasijuto pažemintas. 
Jei jis būtų laisvas, Liu nebūtų drįsęs šitaip kalbėti. 

Vakare vėjas nusilpo ir burės suglebo. Jie gavo dar po dubenėlį 
sugedusių ryžių, po kaušą vandens ir duonos, kuri buvo tokia 
kieta, kad vos galėjo sukramtyti. Paskui visi iš eilės turėjo atsisėsti 
ant denio krašto ir taip kybodami ištuštinti pilvus. Sanas turėjo 
laikyti Guo Si, kad tas neiškristų dėl sunkių grandinių ir nenu- 
temptų paskui save kitų. 

Vienas iš jūreivių, vilkintis tamsią uniformą, ir toks pat balta- 
veidis kaip ir anas vyras, matytas neštuvuose Kantone, nusprendė, 
kad Guo Si galės miegoti ant denio kartu su Sanu. Juos prirakino 
prie vieno iš stiebų, visi kiti buvo sugrūsti į triumą, o liukas buvo 
uždarytas ir užrakintas. 
aplink nedidelius lauželius geležiniuose puoduose ir rūkė pypkes. 
Laivas lėtai siūbavo ir traškėjo, plaukdamas per nedideles ban- 
gas. Kartais prieidavo vienas iš jūreivių ir patikrindavo, ar tiedu 
nebando išsilaisvinti. 

— Kaip ilgai keliausime? - paklausė Sanas. 

Jūreivis atsitūpė čiulpdamas savo pypkę, kuri skleidė salsvą 
kvapą. 

— Niekad nežinai, - atsakė jis. - Geriausiu atveju - septynias 
savaites, blogiausiu - tris mėnesius. Jei papūs priešiniai vėjai. Jei 
laive apsigyvens piktosios dvasios. 

Sanas nelabai suprato, kiek yra viena savaitė. O vienas mėnuo? 
Taip skaičiuoti jis nemokėjo. Kaime jie sekdavo paros valandas ir 
metų laikus. Bet suvokė tiek, kad jūreivis, matyt, norėjo pasakyti, 
jog kelionė bus ilga. 

Burės kabojo ir laivas nepajudėjo iš vietos kelias paras. Jūreiviai 
pasidarė irzlūs ir dažnai be jokios priežasties smogdavo kuriam 
nors iš surakintųjų. Guo Si pamažu sveiko ir kartais net paklaus- 
davo, kas atsitiko. 

Kiekvieną rytą ir vakarą Sanas žvalgydavosi žemės. Bet aplinkui 
matėsi tik begalinė jūra ir vienas kitas paukštis, kuris apsukdavo 
aplink laivą ratą ir dingdavo. 

Kiekvieną dieną jis įbrėždavo po rėžį ant stiebo, prie kurio jiedu 
su broliu buvo prirakinti. Po devyniolikto rėžio oras pasikeitė ir 
prasidėjo baisi audra. Per ją broliai liko sėdėti prie stiebo, o per 
juos ritosi didžiulės bangos. Jūra buvo tokia galinga, kad Sanui 
atrodė, jog jų laivas sulūš. Per audrą jiedu gavo tik sudžiūvusios 
duonos, kurios jiems atnešė iki jų nusigavęs jūreivis, prisirišęs 
per juosmenį virve. Jiedu girdėjo, kaip kiti, surakinti triume, 
rėkte rėkia. 

Audra tęsėsi tris dienas, tada vėjas ėmė rimti, o galiausiai ir 
visai dingo. Vieną parą jie išstovėjo vietoje, o paskui pradėjo pūsti 
vėjas, pakėlęs jūreiviams nuotaiką. Burės išsipūtė, ir surakintieji 
vėl galėjo išlipti ant denio. 

Sanas suprato, kad galimybė išgyventi bus didesnė, jei jiedu 
liks ant denio. Jis liepė broliui apsimesti, kad karščiuoja, kai kas 
nors iš jūreivių arba kapitonas prieis patikrinti, kaip jis jaučiasi. 
Sanas tvirtino, kad brolio žaizda ant kaktos gyja, bet jis dar ne 
visai pasveikęs. 

Praėjus kelioms dienoms po audros, jūreiviai aptiko nelegalų 
keleivį. Piktai šūkaliodami jie ištraukė tą žmogelį iš slėptuvės 
triumo kampe. Užlipus ant denio, pyktį pakeitė susižavėjimas, kai 
paaiškėjo, kad čia jauna moteris, persirengusi vyru. Jei kapitonas 

nebūtų įsikišęs ir pagrasinęs ginklu, ant jos būtų metęsi visi jū- 
reiviai. Jis įsakė pririšti moterį prie to paties stiebo kaip ir broliai. 
Tas jūreivis, kuris išdrįs ją paliesti, bus plakamas kiekvieną dieną 
iki kelionės pabaigos. 

Jai buvo tik aštuoniolika ar devyniolika metų. Tik visai vakare, 
kai denyje viskas nurimo ir buvo likę tik vairininkas, budėtojas 
stebėjimo bokšte ir keli sargybiniai, Sanas pašnibždomis paklausė 
jos vardo. Ji atsakė labai tyliai ir nepakeldama akių. Jos vardas Sun 
Na. Kai Guo Si sirgo, jiems buvo davę seną antklodę. Netaręs nė 
žodžio Sanas padavė ją merginai. Ta atsigulė ir visa palindo po 
antklode. 

Kitą dieną prie jų priėjo kapitonas su vertėju ir ėmė merginos 
klausinėti. Ji kalbėjo tarme, labai panašia į brolių, bet taip tyliai, 
kad vos girdėjosi. Sanas suprato tik tiek, kad jos tėvai mirė, ir vie- 
nas giminaitis ėmęs grasinti atiduoti ją baisiam žemvaldžiui, kuris 
mušdavo savo jaunas žmonas. Tada mergina pabėgusi į Kantoną. 
Ten įsmuko į laivą, nes norėjo nukeliauti pas seserį į Ameriką. Jai 
pavyko neišsiduoti iki pat vakardienos. 

— Tu liksi gyva, - tarė kapitonas. - Man visai nesvarbu, ar tu 
turi seserį, bet Amerikoje kinių trūksta. 

Jis išsitraukė iš kišenės sidabrinę monetą ir ėmė mėtyti iš ran- 
kos į ranką. 

- Tu būsi mano papildomas uždarbis iš šitos kelionės. Žinia, 
tu nesupranti, ką tai reiškia, bet ir nereikia. 

Tą vakarą Sanas bandė ją paklausinėti. Kartais praeidavo koks 
jūreivis, godžiai nužvelgdamas jos kūną, nors ji visą laiką mėgino 
prisidengti, užsitraukusi ant galvos nešvarią antklodę. Mergina 
buvo nekalbi. Ji kilusi iš kaimo, apie kurį Sanui neteko girdėti, 
bet kai ji papasakojo, kaip atrodo kraštovaizdis ir kokia ypatinga 
vandens spalva pro kaimą tekančioje upėje, vaikinas suprato, kad 
jos kaimas turėtų būti netoli jo gimtojo Vi Hei. 

Jų pokalbiai buvo trumpi, lyg ji būtų turėjusi jėgų ištarti tik kelis 
žodžius vienu metu. Šnabždėdavosi jie tik vakarais. Dienomis 
mergina slėpdavosi po antklode nuo vyrų žvilgsnių. 

Laivas vis plaukė į rytus. Sanas ant stiebo vis įrėždavo po brūkš- 
nį. Jis pastebėjo, kad vyrai, leidžiantys naktis triume, vis labiau 
silpsta nuo sudvokusio oro ir ankštumos. Jau du buvo iškelti ant 
denio, susukti į suplyšusią burę ir išmesti už borto, nepasakius 
nė žodžio ir net nenusilenkus jūrai, kuri priėmė mirusiųjų kūnus. 
Iš tikrųjų laivą valdė mirtis. Niekas negalėjo valdyti vėjų, srovių, 
bangų arba nuspręsti, kas bus išneštas iš dvokiančio triumo. 

Jam buvo duota užduotis budėti prie droviosios Sun Na, o vaka- 
rais priglausti lūpas prie jos ausies ir pašnibždėti paguodos žodžių. 

Po kelių dienų iš triumo buvo išneštas dar vienas negyvėlis. Jie 
nematė, kas toks buvo išmestas už borto. Bet paskui prie jų stiebo 
priėjo jūreivis ir padavė Sanui sulankstytą medžiagos skiautę. 

- Jis norėjo, kad perduočiau tau. 

— Kas? 

— Vardo nežinau. 

Sanas paėmė skiautę. Kai išlankstė, pamatė nukirstą nykštį. 
Vadinasi, mirė Liu. Pajutęs, kad jam nebedaug beliko, nusipjovė 
pirštą ir sumokėjo jūreiviui, kad perduotų Sanui. 

Sanas pasijuto pagerbtas. Tai bene didžiausias pasitikėjimas, 
kurį žmogus gali parodyti kitam žmogui. Liu tikėjo, kad Sanas 
vieną dieną grįš į Kiniją. 
kad nugremžtų odą ir mėsą. Stengėsi padaryti taip, kad nepama- 
tytų Guo Si. 

Prireikė dviejų dienų, kol nugremžė iki kaulo. Paskui nuplovė 
lietaus vandenyje ir įsikišo į palaidinės klostę. Jis nenuvils, nors 
jam skirtus pinigus pasiėmė anas jūreivis. 

Po dviejų dienų mirė dar vienas. Bet šį kartą kūno į denį neiš- 
nešė. Mirė pats kapitonas. Plaukiant Sanas mąstė apie tai, ar toje 

šalyje, link kurios jie plaukia, gyvena daug tokių keistų išblyškusių 
žmonių. O vieną dieną staiga pamatė, kaip kapitonas krūptelėjo, 
lyg jam būtų trenkęs nematomas kumštis, susmuko ir daugiau 
nebeatsikėlė. Jūreiviai subėgo iš visų pusių, jie šūkavo ir keikėsi, 
bet veltui. Kitą dieną jūroje dingo ir kapitonas. Bet jo kūnas buvo 
suvyniotas į vėliavą su dryžiais ir žvaigždėmis. 

Kai kapitoną ištiko mirtis, jie kaip tik vėl stovėjo dėl užsitęsusio 
štilio. Atrodė, kad įgulos nekantrumas virsta nerimu ir baime. 
Kažkas iš jūreivių pasakė, kad kapitoną nužudė ir vėjus nutildė 
piktoji dvasia. Kilo pavojus, kad gali baigtis ir maistas, ir vanduo. 
Kartais jie imdavo rietis ir muštis. Kapitonui esant gyvam, už 
tokius dalykus iškart bausdavo. Laivavedys, perėmęs kapitono 
pareigas, nebuvo toks ryžtingas. Matydamas tokias nerimą ke- 
liančias nuotaikas, Sanas ėmė jaustis nejaukiai. Jis vis dar kasdien 
įrėždavo po brūkšnį. Kiek laiko praėjo? Kokio dydžio iš tikrųjų 
yra šita jūra, per kurią jie taip sunkiai juda pirmyn? 

Vieną vakarą, kai Sanas snūduriavo atsirėmęs į stiebą, tamsoje 
prie jų prisėlino keli jūreiviai ir ėmė rišti nuo stiebo virvę, kuria 
buvo pririšta Sun Na. Kad ji nešauktų ir nesipriešintų, vienas 
jūreivis prispaudė jai prie burnos skudurą. Sanas pasibaisėjęs 
stebėjo, kaip tie nusitempė ją toliau, nuplėšė nuo jos drabužius ir 
vienas po kito išprievartavo. Jūreivių rinkosi vis daugiau ir visi 
laukė savo eilės. Sanas buvo priverstas stebėti ir niekuo negalėjo 
jai padėti. 

Staiga jis pastebėjo, kad Guo Si pabudo ir mato, kas darosi. 
Supratęs, kas vyksta, jis sudejavo. 

— Tu geriau užsimerk, - liepė jam Sanas. - Nenoriu, kad vėl 
susirgtumei. Tokie dalykai bet kam gali sukelti mirtiną karštinę. 

Kai jūreiviai liovėsi, mergina nebejudėjo. Bet vienas iš jų vis tiek 
užnėrė jai ant kaklo kilpą ir, permetęs virvę per stiebo skersinį, 
iškėlė nuogą kūną. Jos kojos suspurdėjo, ji pabandė prisitraukti 
įsikibusi į virvę rankomis, bet jėgų neužteko. Taip ir liko kaboti. 

Tada jie išmetė ją už borto, net neįvynioję į gabalą burės. Tiesiog 
išmetė nuogą kūną. Sanas nesusivaldė ir sudejavo iš nevilties. 
Vienas iš jūreivių išgirdo ir paklausė: 

- Ilgiesi sužadėtinėsš 

Sanas išsigando, kad išmes ir jį. 

— Aš neturiu sužadėtinės. 

— Tai per ją prasidėjo štilis. Ko gero, tai ji prakeikė kapitoną ir 
jis mirė. Dabar jos nebėra, ir vėjas pradės pūsti vėl. 

— Tada gerai padarėte, kad ją išmetėte. 

Jūreivis pasilenkė prie pat jo veido. 

— Tu bijai. Bijai ir meluoji. Bet tau nereikia jaudintis, kad išme- 
sime tave už borto. Nežinau, ką galvoji, bet spėju, kad norėtumei 
mane iškastruoti. Ir ne tik mane, o visus šiame denyje. Prie stiebo 
prirakintas vyras galvoja visai kitaip nei aš. 

Jūreivis nusivaipė ir nuėjo. Baltas medžiagos skiautes - tai, kas 
buvo likę iš Sun Na suknelės, - jis numetė prie Sano. 

— Kvapas turbūt dar išliko, - šūktelėjo nueidamas. - Moters ir 
mirties kvapas. 

Sanas sulankstė jas ir užsikišo už palaidinės. Dabar jis turi 
mirusio vyro nykščio kaulą ir nešvarią medžiagos skiautę, kuri 
primena paskutines klaikias jaunos moters gyvenimo akimirkas. 
Sunkesnės naštos dar nėra turėjęs. 

Guo Si nekalbėjo apie tai, kas nutiko. Sanas vis labiau ėmė 
pratintis prie minties, kad jie galbūt niekada nepasieks tos vietos, 
kur baigsis jūra ir prasidės kažkas nauja ir nepažįstama. Kartais 
sapnuodavo, kad kažkokia beveidė būtybė nugremžia jo odą ir 
mėsą ir išmeta dideliems paukščiams. Pabudęs suprasdavo, kad 
tebėra prirakintas prie stiebo, bet pakirdus iš tokio sapno jam 
nepaprastai palengvėdavo. 

Vėjas jau kurį laiką buvo palankus. Vieną rytą, vos išaušus, iš 
budėtojo bokštelio laivo priekyje pasigirdo šūksniai. Guo Si irgi 
pabudo. 

— Ko jis šūkauja? - paklausė Guo Si. 

— Manau, kad įvyko neįmanomas dalykas, - atsakė Sanas ir 
sugriebė jo ranką. - Man atrodo, kad jie išvydo žemę. 

Iš pradžių buvo panašu į tamsią juostelę, siūbuojančią ant 
bangų paviršiaus tolumoje. Paskui ji ėmė didėti ir iš vandens 
ėmė kilti žemė. 

Po dviejų dienų jie įplaukė į plačią įlanką, kur prieuostyje ir 
palei ilgas krantines grūdosi garlaiviai puškančiais kaminais ir 
burlaiviai, panašūs į tą, kuriuo jie atplaukė. Visiems buvo liepta 
išlipti ant denio. Į jį buvo užkeltos didelės geldos su vandeniu, 
nieko nebemušė. Jei kuris nors prausėsi atmestinai, tokį priešgyną 
imdavosi šveisti patys jūreiviai. Visi buvo nuskusti ir gavo daugiau 
maisto, nei buvo įprasta per kelionę. Kai viskas buvo paruošta, 
kojų grandines pakeitė antrankiais. 

Laivas tebestovėjo prieuostyje. Broliai stovėjo išrikiuoti kartu 
su kitais ir žvelgė į didžiulį uostą. Bet pats miestas ant kalvų 
nebuvo toks didelis. Sanas pagalvojo apie Kantoną. Šitas miestas 
toli gražu negali su juo lygintis. Ar gali būti, kad šitos šalies upių 
dugnas padengtas aukso smėliu? 

Vakare vėjo neužpučiamoje laivo pusėje prisišvartavo du ma- 
žesni laiveliai. Jūreiviai nuleido virvines kopėčias. Sanas ir Guo 
Si buvo vieni paskutiniųjų. Visi juos pasitikę jūreiviai buvo balta- 
odžiai, barzdoti, prakaituoti, kai kurie apgirtę. Jie buvo nekantrūs 
ir stumtelėjo lėtai judantį Guo Si. Laivai turėjo juodus kaminus, iš 
kurių kilo juodi dūmai. Sanas žiūrėjo, kaip laivas su jo brūkšniais, 
įrėžtais ant stiebo, pamažu dingsta tamsoje. Nutrūko paskutinis 
ryšys su senąja šalimi. 

Sanas pažvelgė į žvaigždėtą dangų. Jis nebuvo panašus į tą, kurį 
matydavo iki šiol. Virš savęs matė tuos pačius žvaigždynus, bet 
jie buvo kitose vietose. 

Pasijuto taip, lyg dabar suprastų, kas yra vienatvė, kai tave 
apleidžia net žvaigždės. 

— Kur mus veža? - sušnabždėjo Guo Si. 

— Nežinau. 

Lipdami į krantą jie turėjo laikytis vienas už kito, kad nepar- 
griūtų. Jie tiek daug laiko praleido laive, kad išlipę ant tvirtos 
žemės staiga neteko pusiausvyros. 

Juos įstūmė į tamsų kambarį, kur dvokė kačių šlapimu ir baime. 
Įžengė kinas, vilkintis baltųjų drabužiais. Šalia jo stovėjo dar du 
kinai, laikydami ryškiai šviečiančius žibintus. 

— Šiąnakt liksite čia, - pasakė baltasis kinas. - Rytoj važiuosite 
toliau. Nebandykite iš čia pasprukti. Jei triukšmausite, užrišime 
burnas. Jei vis tiek nenurimsite, išpjausiu liežuvius. 

Jis iškėlė peilį, kad visi pamatytų žibintų šviesoje. 

- Jei elgsitės kaip liepiami - viskas bus gerai. Jei ne - viskas bus 
blogai. Turiu šunų, kuriems patinka žmonių liežuviai, - pagrasino 
ir įsikišo peilį į makštį. 

— Rytoj gausite maisto, - tęsė jis. - Viskas bus gerai. Greitai 
pradėsite dirbti. Tie, kurie laikysis taisyklių, vieną dieną grįš namo 
su dideliais turtais. 

Paskui visi trys išėjo iš kambario. Niekas iš tamsoje susigrūdu- 
sių žmonių nedrįso pratarti nė žodžio. Sanas sušnabždėjo broliui, 
kad protingiausia būtų pamiegoti. Kad ir kas nutiktų kitą dieną, 
jiems reikės jėgų. 

Sanas ilgai gulėjo atmerktomis akimis šalia brolio, kuris iškart 
užmigo. Iš aplinkinių kvėpavimo galėjai suprasti, kad ir miegan- 
čius, ir nemiegančius kankina nerimas. Jis prispaudė ausį prie 
šaltos sienos, mėgindamas išgirsti, kas dedasi lauke. Bet siena 
buvo stora ir pro ją neprasiskverbė jokie garsai. 

— Tu turi pasiimti mus, - kreipėsi jis į Vu tamsoje. - Net jei esi 
miręs, tu - vienintelis, likęs Kinijoje. 

Kitą dieną juos išvežė dengtais vežimais, kuriuos traukė arkliai. 
Jie išvyko iš miesto, taip ir nepamatę jo iš arčiau. Tik tada, kai 
atsidūrė smėlėtoje ir išdžiūvusioje dykynėje, apaugusioje tik že- 
mais krūmais, juos lydėję ginkluoti raiteliai nutraukė nuo vežimų 
uždangas. 

Buvo saulėta, bet šalta. Sanas pamatė, kad jų vežimas - vienas 
iš daugelio vinguriuojančiame karavane. Tolumoje išvydo nusi- 
driekusią kalnų grandinę. 

— Kur mus veža? - paklausė Guo Si. 

— Nežinau. Sakiau tau - neklausinėk tiek daug. Atsakysiu, kai 
galėsiu. k 

Jie važiavo link kalnų kelias dienas. Naktimis miegodavo po 
vežimais, kuriuos sustatydavo ratu. 

Kiekvieną dieną darėsi vis šalčiau. Sanas ėmė nerimauti, kad 
jiedu su broliu sušals. | 

Viduje jau juto ledą - apsunkusią, išsigandusią, sušalusią širdį. 

1864-ųjų kovo devintą dieną Guo Si ir Sanas pradėjo kirsti uo- 
las, užstojusias kelią geležinkeliui, kuris buvo tiesiamas per visą 
Šiaurės Amerikos žemyną. 

Tai buvo viena iš atšiauriausių Nevados žiemų, kokią tik žmo- 
nės galėjo prisiminti: Buvo taip šalta, kad atrodė, jog kvėpuoda- 
mas įtrauki ledo kristalus, o ne orą. 

Iki to laiko Sanas ir Guo Si dirbo šalies Vakaruose, kur paruošti 
žemę ir kloti bėgius buvo lengviau. Ten atvyko spalio pabaigoje, 
buvo atvežti tiesiai iš laivo. Juos ir daugelį kitų, kurie surakinti 
grandinėmis buvo atgabenti iš Kantono, pasitiko kinai, nusikirpę 
savo ilgas kasas, apsirengę baltųjų drabužiais, su laikrodžio gran- 
dinėlėmis ant krūtinių. Brolius pasitiko vyras tokia pat pavarde 

kaip ir jų - Vangas. Sano siaubui, Guo Si, kuris šiaip niekada nieko 
nesakydavo, išsižiojo ir ėmė skųstis: 

— Mus užpuolė, surišo ir uždarė į laivą. Mes neprašėme, kad 
mus čia atvežtų. 

Sanas pagalvojo, kad čia ir baigsis jų ilga kelionė. Prieš juos 
stovinčiam vyrui tikrai nepatiks, kad jį taip užsipuolė. Dabar jis 
išsitrauks ginklą ir nušaus juos. 

Bet Sanas klydo. Vangas pratrūko juoktis, lyg Guo Si būtų 
pasakęs kažką juokingo. 

- Jūs esate tik šunys, - pareiškė Vangas. - Zi atsiuntė man kal- 
bančių šunų. Jūs priklausysite man tol, kol sumokėsite už kelionę 
per jūrą, nuo San Fransisko iki čia ir maistą. Atsilyginsite darbu. 
Po trejų metų galėsite veikti ką panorėję. Bet iki tol jūs priklau- 
sote man. Čia, dykumose, jūs niekur nedingsite. Čia esama vilkų, 
lokių ir indėnų, kurie perpjaus jums gerklę, sutraiškys kaukoles ir 
iščiulps smegenis kaip kokį kiaušinį. Jei vis tiek mėginsite bėgti, 
aš turiu tikrų šunų, kurie jus suseks. Tada smagiai pasidarbuosiu 
bizūnu, o jūs turėsite man dirbti dar metus. Dabar žinote, kas 
jūsų laukia. 
šunis, o rankose turėjo šautuvus. Jis nustebo, kad šitie barzdoti 
baltieji buvo pasirengę paklusti kino įsakymams. Akivaizdu, kad 
jie atvyko į šalį, kuri visiškai skiriasi nuo Kinijos. 

Juos apgyvendino palapinėse gilioje dauboje, per kurią tekėjo 
upeliukas. Vienoje jo pusėje gyveno darbininkai kinai, o kitoje - 
airiai, vokiečiai ir kiti europiečiai. Tarp stovyklų tvyrojo įtampa. 
Upelis buvo ta linija, kurios kinai be reikalo neperžengdavo. 
Airiai, dažnai apgirtę, apsvaidydavo kinų pusę bjauriais žodžiais 
ir akmenimis. Sanas ir Guo Si nesuprato, ką jie rėkauja. Bet akme- 
nys kirsdavo skaudžiai. Buvo galima manyti, kad žodžiai ne ką 
švelnesni. 

Jie turėjo gyventi su dvylika kitų kinų. Nė vienas iš jų neat- 
plaukė tuo pačiu laivu. Sanas spėjo, kad Vangas naujus atvykėlius 
tyčia apgyvendino su tais, kurie jau seniai tiesia geležinkelį ir gali 
paaiškinti galiojančias taisykles ir tvarką. Palapinėje buvo ankšta. 
Kai visi atsiguldavo, negalėdavo net pajudėti. Viena vertus, taip 
būdavo šilčiau, kita vertus, apimdavo beviltiškumo jausmas, kad 
negali pajudėti, lyg būtumei surištas. 

Palapinės gyventojams vadovavo Ksu. Jis buvo liesas, prastais 
dantimis, bet visi jį labai gerbė. Ksu parodė broliams, kur jie 
miegos. Jis paklausė, iš kur jie, kokiu laivu atkeliavo, bet apie save 
nieko nepasakė. Šalia Sano gulėjo vyras vardu Hao, kuris papasa- 
kojo, kad Ksu dirba prie geležinkelio nuo pat pradžios, jau keleri 
metai. Jis atvykęs į Ameriką dar šeštojo dešimtmečio pradžioje ir 
iš pradžių dirbęs aukso kasyklose. Sklido gandai, kad aukso paieš- 
kos upėse jam nesisekė. Tada jis nusipirkęs seną medinę lūšną, 
kurioje gyvenę keli sėkmingi aukso ieškotojai. Niekas nesuprato, 
kodėl Ksu pasielgė taip kvailai, sumokėdamas dvidešimt penkis 
dolerius už trobą, kurioje niekas negalėjo gyventi. Bet Ksu atsar- 
giai sušlavė nuo grindų visas dulkes. Paskui atplėšė išsiklaipiusias 
grindlentes ir sušlavė po jomis buvusią žemę. Galiausiai sukaupė 
tiek nubyrėjusio aukso smėlio, kad į San Fransiską grįžo su šiokiu 
tokiu kapitalu. Jis ketino grįžti į Kantoną ir net buvo nusipirkęs 
bilietą į garlaivį. Bet belaukdamas kelionės užėjo į kažkokius 
lošimų namus, kur kinai praleisdavo daug laiko, ir viską pralošė. 
Galiausiai pralošė ir bilietą. Tada kreipėsi į kompaniją „Central 
Pacific ir tapo vienu pirmųjų įdarbintų kinų. 

Visa tai papasakojo Hao. Iš kur jis viską sužinojo, jei pats Ksu 
niekam nieko nepasakojo, Sanas taip ir nesuprato. Bet Hao užsi- 
spyręs tvirtino, kad kiekvienas jo Žodis - tiesa. 

Ksu kalbėjo angliškai. Iš jo broliai sužinojo, ką rėkauja anapus 
upelio esanti stovykla. Apie vyrus kitoje pusėje Ksu kalbėjo su 
panieka. 

— Jie vadina mus chinks'. Tai labai žeminantis žodis. Kai airiai 
prisigeria, kartais vadina mus pigs“, o mūsų kalboje tai reiškia, 
kad esame Don Fin-Jao. 

— Kodėl jie mūsų nemėgsta? - paklausė Sanas. 

— Mes dirbame geriau, - paaiškino Ksu. - Mes dirbame daugiau, 
negeriame, niekur nedingstame. Be to, mūsų oda gelsva, o akys 
įkypos. Jiems nepatinka žmonės, kurie į juos nepanašūs. 

Kiekvieną rytą Sanas ir Guo Si, pasiėmę po žibintą, ropšdavosi 
iš daubos slidžiu taku. Pasitaikydavo, kad kas nors paslysdavo 
ir nusirisdavo atgal. Du vyrai, kurie susilaužė kojas, gamindavo 
broliams maistą, kad tie pavalgytų grįžę po ilgos darbo dienos. 
Vyrai iš stovyklų abipus upelio dirbdavo toli vieni nuo kitų. Abi 
stovyklos vaikščiojo iš daubos atskirais takais, abi turėjo atskiras 
darbo vietas. Prižiūrėtojai visą laiką stebėdavo, kad jie neatsidurtų 
per arti vieni kitų. Kartais upelio viduryje kildavo muštynės tarp 
kinų, apsiginklavusių pagaliais, ir airių su peiliais. Tada atjodavo 
barzdoti sargai ir juos išskirdavo. Pasitaikydavo, kad kas nors 
būdavo taip sunkiai sužeistas, jog mirdavo. Vienas kinas perskėlė 
airiui makaulę ir buvo nušautas. Vienas airis nudūrė kiną ir buvo 
nuvilktas surakintas grandinėmis. Savo palapinės kaimynus Ksu 
ragino nesivelti į muštynes ir nesvaidyti akmenų. Jis visą laiką 
primindavo, kad jie šioje šalyje dar tik svečiai. 

- Turime laukti, - pasakė Ksu. - Ateis diena, kai jie supras, 
jog geležinkelis nebus pastatytas, jei mes, kinai, jo nepabaigsime. 
Vieną dieną viskas pasikeis. 

Vėliau vakare, kai jie jau gulėjo palapinėje, Guo Si pašnibždo- 
mis paklausė, ką Ksu turėjo galvoje. Bet Sanas nežinojo, ką jam 


atsakyti. 


* Niekinamasis žodis apie kinų tautybės žmogų. (Angl.) 
** Kiaulės. (Angl.) 

Iš pajūrio jie atvyko į dykynę, kur saulė šildė vis mažiau. Ksu 
pažadindavo juos garsiais šūksniais, ir visi privalėdavo skubintis 
į darbo vietą, kad galingi prižiūrėtojai nesupyktų ir nepriverstų 
jų dirbti daugiau negu dvylika įprastų valandų. Buvo žvarbu ir 
šalta. Snigdavo beveik kasdien. 

Kartais jie matydavo baisųjį Vangą, kuris buvo pareiškęs, kad 
jie priklauso jam. Jis tai staiga išdygdavo, tai vėl pradingdavo. 

Broliai ruošė pylimą, ant kurio reikės kloti bėgius ir pabėgius. 
Visur degė laužai, kad jie matytų, ką daro, ir kad sušiltų įšalusi 
vilkintys vilko kailiniais, ant skrybėlių užsirišę šalikus, kad apsi- 
gintų nuo šalčio. Ksu išmokė juos visada atsakyti yes boss, nors ir 
nesuprastų, kas jiems sakoma. 

Už kelių kilometrų matėsi kiti laužai. Ten dirbo airiai. Kartais 
išgirsdavo švilpiantį garvežį, kai tas išleisdavo garą. Tie didžiu- 
liai krovinius tampantys žvėrys Sanui ir Guo Si buvo panašūs 
į drakonus. Net jei ugnimi besispjaudančios pabaisos motinos 
pasakojimuose būdavo spalvotos, tikriausiai ji visgi galvojo apie 
šituos juodus, žvilgančius žvėris. 

Alinančiam darbui nebuvo galo. Pasibaigus ilgai darbo dienai, 
jiems vos užtekdavo jėgų parsivilkti į daubą, pavalgyti ir susmukti 
palapinėje. Sanas labai ilgai bandė priversti brolį praustis šalta- 
me vandenyje. Sanas bjaurėdavosi būti nešvarus. Savo nuostabai 
netrukus pamatė, kad šaltame upelyje jis beveik visada prausiasi 
vienas, pusnuogis ir drebėdamas iš šalčio. Be jo, prausdavosi tik 
nauji atvykėliai. Norą laikytis švaros įveikė varginantis darbas. 
Galiausiai atėjo laikas, kai ir jis pats krisdavo miegoti nenusiprau- 
sęs. Gulėdamas palapinėje Sanas užuosdavo nuo savęs ir kaimynų 
sklindantį dvoką. Jautėsi taip, tarsi ir jis pamažu virstų būtybe, 
neturinčia orumo, svajonių ar ilgesio. Snausdamas išvysdavo savo 
tėvus ir pagalvodavo, kad pragarą namuose jis iškeitė į pragarą 
svetur. Čia jie priversti plūktis kaip vergai, dar labiau nei jų tėvai. 

Ar šito jie tikėjosi, iškeliaudami į Kantoną? Ar nuskurėliui nėra 
jokios kitos išeities? 

Tą vakarą prieš užmigdamas Sanas nusprendė, kad vienintelė 
jų galimybė išgyventi - pabėgti. Jis kasdien matydavo, kaip pri- 
žiūrėtojai kažkur išnešdavo kokį susmukusį išbadėjusį darbininką. 

Kitą dieną apie savo planus jis papasakojo Hao, kuris gulėjo 
šalia ir susimąstęs klausėsi. 

- Amerika - didelė šalis, - tarė Hao. - Bet ne tokia didelė, kad 
joje dingtų toks kinas kaip tu ar tavo brolis. Jei galvoji apie tai 
rimtai, turėsi pabėgti ne šiaip sau, o atgal į Kiniją. Kitaip anksčiau 
ar vėliau jus sugaus. O kas jums bus tada, turbūt nereikia priminti. 

Sanas ilgai galvojo apie Hao žodžius. Bėgti dar ne laikas, broliui 
dar negalima net užsiminti apie savo planą. 

Vasario pabaigoje Nevados dykumoje ėmė siausti pūga. Per 
dvylika valandų iškrito daugiau kaip metras sniego. Pūgai nuri- 
mus ėmė šalti. Kovo pirmąją jiems teko išsikasti iš po sniego. Airių 
stovyklai anapus užšalusio upelio pasisekė labiau, nes juos nuo 
pūgos užstojo daubos šlaitas. Dabar jie juokėsi iš kinų, plušančių 
su kastuvais, kad atsikastų palapines ir taką iš daubos. 

„Mes nieko negauname veltui, - pagalvojo Sanas. - Net ir pūga 
pridrebia sniego nevienodai.“ 

Sanas matė, kad brolis labai pavargęs, kad kartais net nebepajė- 
gia pakelti kastuvo. Bet Sanas nusprendė - jie padės vienas kitam 
išgyventi iki kitų baltojo žmogaus naujų metų. 

Kovo mėnesį į jų kaimą dauboje atvyko pirmieji juodaodžiai. 
Savo palapines jie pasistatė toje pačioje pusėje kaip ir kinai. Broliai 
dar nebuvo matę juodų žmonių. Jų drabužiai buvo suplyšę ir vyrai 
šalo taip, kaip dar nė vienas kitas Sano matytas žmogus. Daugelis 
jų netrukus mirė, kas palapinėse, kas prie geležinkelio. Jie buvo 
tokie suvargę, kad tiesiog susmukdavo tamsoje. Juos rasdavo 
daug vėliau pavasarį, kai pradėjo tirpti sniegas. Su juodaisiais 
vyrais buvo elgiamasi dar prasčiau nei su kinais. Juos vadindavo 

niggers ir tardavo šį žodį su dar didesne panieka nei chinks. Net 
Ksu rodydavo jiems atvirą panieką, nors šiaip visada mokydavo, 
kad apie kitus geležinkelio darbininkus reikia kalbėti santūriau. 

- Baltieji vadina juos puolusiais angelais, - pasakojo Ksu. - Ni- 
geriai yra besieliai gyvuliai, kurių niekam negaila, jei nusibaigia. 
Vietoj smegenų jie turi pūvančius mėsos gabalus. 

Guo Si ėmė spjaudyti į juodųjų pusę, kai tekdavo prasilenkti su 
jų darbininkų būriu. O Sanas supyko pamatęs, kad esama žmo- 
nių, su kuriais elgiamasi dar prasčiau. Jis griežtai subarė brolį ir 
liepė liautis. 

Neįprastai žvarbus šaltis kaip geležis surakino daubą ir geležin- 
kelio sankasą. Vieną vakarą, kai jie su savo dubenėliais susiglaudę 
sėdėjo aplink laužą, kuris tik šiaip ne taip gynė juos nuo šalčio, 
Ksu pranešė, kad kitą dieną jie kraustysis į naują stovyklą ir 
naują darbo vietą šalia kalno, per kurį sprogdinant reikės iškasti 
tunelį. Išeidami ryte jie turį pasiimti savo apklotus, dubenėlius 
ir valgymo lazdeles. 

Jie išsikraustė ankstų rytą. Tai buvo pats šalčiausias rytas Sano 
gyvenime. Jis liepė broliui eiti priešais, nes norėjo matyti ir pa- 
dėti, jei tas pargriūtų ir nebeatsikeltų. Jie ėjo palei sankasą tol, 
kol baigėsi bėgiai, o paskui už kelių šimtų metrų ir pati sankasa. 
Bet Ksu liepė eiti toliau. Tamsoje švysčiojo žibintai. Sanas žinojo, 
kad jie visai nebetoli kalno, kurį baltieji vadina Siera Nevada. Ten 
jie pradės kasti tunelius, kad būtų galima tiesti geležinkelį toliau. 

Ksu sustojo toje vietoje, kur kalnas atrodė žemiausias. Ten 
jau buvo sustatytos palapinės ir degė laužai. Vyrai sukrito aplink 
šildančią ugnį. Sanas atsiklaupė ir ištiesė sužvarbusias rankas, 
apmuturiuotas skudurais. Tą pačią akimirką už nugaros išgirdo 
balsą. Atsisukęs pamatė baltąjį, kurio plaukai siekė pečius. Veidą 
buvo užsidengęs šaliku, todėl atrodė panašus į banditą. Rankoje 
laikė ginklą. Jis vilkėjo kailinius, ant oda aptrauktos skrybėlės 
kabojo lapės uodega. Jo akys buvo panašios į Zi. 

Staiga jis iškėlė šautuvą ir iššovė į tamsą. Prie ugnies šildęsi 
vyrai susigūžė. 

— Stokitės, - sušuko Ksu, - ir nusiimkite galvos apdangalus. 
kepures, kurias jie buvo prikimšę išdžiūvusios žolės ir skudurų? 

— Greitai, - suriko Ksu. Atrodė, kad jis bijo to ginkluoto vyro. - 
Šalin kepures. 

Sanas nusitraukė kepurę ir linktelėjo Guo Si, kad tas padarytų 
tą patį. 

Vyras nusitraukė nuo veido šaliką. Jis buvo su dideliais ūsais. 
Nors stovėjo už kelių metrų, Sanas užuodė stiprų alkoholio kvapą 
ir iškart sukluso. Blaivūs baltieji būna vienokie, bet nežinai, ko 
tikėtis iš atsiduodančių alkoholiu. 

Vyro balsas buvo šaižus. Skambėjo taip, lyg prieš juos stovėtų 
įpykusi moteris. Ksu stengėsi išversti, ką vyras jiems sakė. 

- Jūs nusiėmėte kepures, kad geriau girdėtumėte, - išvertė Ksu. 

Jis irgi kalbėjo beveik taip pat šaižiai. 

- Jūsų ausys tiek pritukusios, kad kitaip negirdėtumėte. Mano 
vardas JA, bet vadinsite mane tik bosu ir niekaip kitaip. Kai 
kreipsiuosi į jus, turėsite nusiimti kepurę. Jūs turėsite atsakyti 
į mano klausimus, bet patys niekada nieko neklausinėsite. Ar 
supratot“ 

Sanas sumykė kaip ir kiti. Buvo akivaizdu, kad priešais juos 
stovintis vyras kinų nemėgsta. 

Vyras vardu JA rėkė toliau. 

- Prieš save matote akmens sieną. Šitą kalną reikės perskelti į 
dvi dalis ir tarpas turės būti toks platus, kad tilptų geležinkelis. 
Jūs esate išrinktieji, nes įrodėte, kad galite sunkiai dirbti. Šiam 
darbui netinka nei prakeikti negrai, nei nusigėrę airiai. Šitą kal- 
ną gali įveikti tik kinai. Todėl jūs ir stovite čia. O aš prižiūrėsiu, 
kad padarytumėte tai, ką turite padaryti. Tie, kurie nedirbs iš 
visų jėgų, kurie tinginiaus, tikrai pasigailės, kad iš viso gimė. 

Supratot? Noriu, kad atsakytumėt po vieną iš eilės. Paskui vėl 
galėsite užsimauti kepures. Kirtiklius gausite iš Brauno, kuriam 
per pilnatį pasimaišo protas. Tada jis minta kinais. O šiaip jis 
romus kaip avinėlis. 

Visi iš eilės myktelėjo parodydami, kad suprato. 

"Buvo pradėję švisti, kai juos su kirtikliais rankose išrikiavo 
palei kalną, kuris kilo priešais juos beveik statmenai. Iš burnų 
kilo garas. JA trumpam padavė savo šautuvą Braunui, griebė 
vienam kinui iš rankų kirtiklį ir pakapojo uolą dviejose vietose. 
Sanas suprato, kad jiems reikės iškirsti beveik aštuonių metrų 
pločio tunelį. 

Aplinkui nesimatė nei atskilusių nuolaužų, nei smulkesnių 
akmenų. Uola taip lengvai nepasiduos. Kiekviena atskelta ske- 
veldra kainuos jiems tiek jėgų, kad net nepalyginsi su ligšioliniu 
vargu. 

Jie kažkuo supykdė dievus ir dabar šie siunčia išbandymus. 
Jiems teks įveikti šitą uolą, kad taptų laisvais žmonėmis, o nebe 
niekinamais skeltakiais Amerikos dykynėse. 

Saną apėmė begalinė neviltis. Nepalūžti padėjo tik viena min- 
tis - kad vieną dieną jiedu su (Guo Si pabėgs. 

Jis pabandė įsivaizduoti, kad uola yra tik siena, skirianti juos 
nuo Kinijos. Įsiskverbus į uolą vos kelis metrus, dings šaltis ir jie 
išvys Žydinčias vyšnias. 

Tą rytą jie ėmėsi kirsti tunelį. Naujasis prižiūrėtojas stebėjo 
juos erelio žvilgsniu. Atrodė, kad net nusisukęs mato, jog kažkas 
trumpam nuleido kirtiklį. Jis apsivyniodavo kumščius diržais, 
kurie prasikaltusiam vargšui perrėždavo veidą. Praėjo vos ke- 
lios dienos, ir jau nebuvo žmogaus, kuris nejaustų jam neapy- 
kantos. Jis neišleisdavo iš rankų ginklo ir niekam neištardavo 
malonaus žodžio. Darbininkai pradėjo svajoti, kaip jį nužudyti. 
Sanas svarstė, kaip JA susijęs su Vangu. Ar JA valdo Vangą, ar 
atvirkščiai? 

Atrodė, kad tarp JA ir kalno yra suokalbis, nes uola labai ne- 
noriai leisdavo atskilti tik skeveldroms, mažytėms kaip ašara arba 
plonytėms kaip plaukas. Praėjo beveik mėnuo, kol jie prakirto 
nedidelę nurodyto pločio angą. Per tą laiką vienas iš jų mirė, 
Naktį jis tyliai išropojo iš palapinės, išsirengė nuogas ir atsigulė 
ant sniego, kad mirtinai sušaltų. Jį aptikęs JA įsiuto. 

— Negedėkite savižudžių, - spiegė jis. - Verčiau liūdėkiteė dėl 
to, kad dabar patys turėsite iškirsti ir tą dalį, kuri buvo skirta jam. 

Grįžę vakare po darbo, kūno neberado. 

Po kelių dienų jie pradėjo sprogdinti uolą nitroglicerinu. Šaltis 
buvo šiek tiek atlėgęs. Darbininkų būryje buvo du vyrai, Jianas 
ir Bingas, kurie anksčiau buvo dirbę su šia įnoringa ir pavojinga 
sprogstamąja medžiaga. Juos įsodino į krepšius ir virvėmis pakėlė 
aukščiau. Jiedu turėjo atsargiai prikišti į plyšius sprogmenų, o 
paskui padegti. Tada juos greitai nuleido ant žemės, ir visi puolė 
slėptis. Kelis kartus Jianas ir Bingas vos spėjo pabėgti. Vieną rytą, 
beleidžiant Bingą žemyn, krepšys užstrigo. Bingas iššoko ir kris- 
damas susižeidė pėdą. Kitą dieną jis vėl sėdėjo krepšyje. 

Sklandė gandas, kad Jianui ir Bingui atlyginama papildomai. Ne 
pinigais, bent jau JA pinigų nebūtų davęs. Jiems buvo sutrumpin- 
tas laikas, per kurį turėjo atidirbti už laivo bilietus. Visgi nebuvo 
nė vieno, kuris būtų norėjęs apsikeisti su jais vietomis. 

Vieną rytą gegužės viduryje atsitiko tai, ko visi bijojo. Nesprogo 
nė vienas iš Jiano paliktų užtaisų. Paprastai valandą reikėdavo 
palaukti, nes galėdavo sprogti vėliau. Tada prie sprogmenų pri- 
rišdavo naują dagtį ir bandydavo iš naujo. Bet šįkart atjojo JA ir 
jis visai neketino laukti. Jis įsakė Bingui ir Jianui nedelsiant sėsti 
į krepšius, pakilti ir padegti iš naujo. Jianas mėgino paaiškinti, 
kad reikia palaukti. JA nesiklausydamas nulipo nuo balno ir 
abiem trenkė po antausį. Sanas išgirdo, kaip lūžta žandikauliai ir 
nosys. Paskui JA pats įkėlė juos į krepšius ir užriko ant Ksu, kad 
tas trauktų juos viršun, jei nenori, kad visiems tektų mirti ant 

sniego. Darbininkai pradėjo kelti aukštyn pusiau sąmoningus 
sprogdintojus. JA pasirodė, kad darbininkai kelia per lėtai, ir jis 
iššovė į viršų. 

Nežinia, kas buvo padaryta ne taip. Nitroglicerinas sprogo ir 
abu vyrai buvo sudraskyti taip, kad neliko ko atpažinti. Bet JA 
įsakė atnešti naujus krepšius ir virves. Sanas buvo vienas iš tų, į 
kuriuos jis bedė pirštu. Ksu buvo išmokęs jį dirbti su nitroglice- 
rinu, bet Sanas dar nebuvo daręs to vienas. 

Darbininkai ėmė kelti viršun iš baimės drebantį Saną. Jis buvo 
įsitikinęs, kad žus. Bet kai jį vėl nuleido ant žemės, jis sugebėjo 
laiku pasislėpti, užtaisas sprogo ir viskas baigėsi gerai. 

Tą naktį Sanas papasakojo broliui pabėgimo planą. Kad ir kas 
jų lauktų dykynėse, nebegali būti baisiau už tai, ką jie patiria čia 
kasdien. Jie pabėgs ir nesustos tol, kol vėl atsidurs Kinijoje. 

Jiedu pabėgo po keturių savaičių. Naktį be garso išlindo iš 
palapinės, nuėjo palei geležinkelio sankasą, prie bėgių sandėlio 
pasivogė du arklius ir patraukė į vakarus. Sustojo pailsėti kelioms 
valandoms tik tada, kai Siera Nevados kalnai atrodė pakankamai 
toli. Pailsėję prie laužo, patraukė tolyn. Prijoję upę, toliau brido 
per vandenį, kad paslėptų pėdsakus. 

Jie dažnai stabteldavo apsidairyti. Bet horizonte nieko nesimatė. 
Niekas jų nesivijo. 

Pamažu Sanas pradėjo galvoti, kad jiems galbūt pavyks grįžti 
namo. Bet viltis buvo trapi. Jis dar nedrįso tuo patikėti. 

Sanas susapnavo, kad visi pabėgiai, gulintys po juodais bėgiais, 
yra žmonių šonkauliai, gal ir jo paties. Juto, kaip susmenga krū- 
tinės ląsta, o įkvėpti dar kartą nėra jėgų. Jis ėmė spardytis, kad 
išsilaisvintų nuo jį užgulusio svorio, bet veltui. 

Atsibudo, atsimerkė ir suprato, kad per miegus jį užgulė Guo 
Si, ieškodamas šilumos. Sanas atsargiai nustūmė jį ir užklojo ap- 
klotu. Pats atsisėdo ir ėmė trinti sustirusius sąnarius, paskui įmetė 
daugiau šakų į laužą, kurį buvo užkūręs tarp akmenų. 

Jis šildėsi rankas, ištiesęs jas link liepsnos. Dabar trečia naktis 
po pabėgimo iš stovyklos prie kalno ir nuo baisiųjų prižiūrėtojų 
Vango ir JA. Sanas nepamiršo, ką Vangas sakė apie tuos, kurie 
išdrįs pabėgti, - kad jie bus pasmerkti taip ilgai dirbti prie to 
kalno, jog bausmės pabaigos taip ir nesulauks. 

Kol kas niekas jų nepersekiojo. Sanas ėmė manyti, kad prižiūrė- 
tojai galbūt nutarė, jog jiedu per kvaili, kad sugalvotų pasinaudoti 
arkliais. Pasitaikydavo, kad jų arklius iš stovyklos pavogdavo 
netoliese besišlaistančios plėšikų gaujos. Geriausiu atveju galima 
spėti, kad prižiūrėtojai tebeieško pabėgėlių netoli stovyklos. 

Bet dabar jiems iškilo bėda. Vakar krito Sano arklys. Tai buvo 
nedidelis indėnų ponis, kuris atrodė toks pat ištvermingas kaip 
ir keršas Guo Si arklys, ant kurio brolis jojo prilipęs visomis ke- 
turiomis. Sano arklys kluptelėjo ir nugriuvo negyvas. Sanas apie 
arklius neišmanė nieko, tik spėjo, kad galėjo sustoti ponio širdis, 
kaip kartais nutinka žmonėms. 

Jie išpjovė didelį gabalą mėsos ir patraukė toliau. Kad suklai- 
dintų persekiotojus, pasuko piečiau. Kelis šimtus metrų Sanas ėjo 
paskui Guo Si arklį, šluodamas jo pėdsakus šakomis. 

Sutemus jie sustojo pailsėti, išsikepė mėsos ir valgė tiek, kiek 
tilpo. Likusios mėsos, Sano paskaičiavimu, turėjo užtekti dar 
trims dienoms. 

Sanas nežinojo, kur jie atsidūrė, kiek dar liko iki jūros ir uos- 
tamiesčio su daugybe laivų. Iki vakar jie galėjo nujoti nuo kalno 
nemažą atstumą, bet likus tik vienam arkliui, kuris nepajėgė nešti 
abiejų, jie per dieną nukeliaudavo žymiai mažiau. 

Sanas prisiglaudė arčiau Guo Si, kad būtų šilčiau. Tamsoje 
girdėjosi kauksmas, gal lapių, gal laukinių šunų. 

Sanas pabudo nuo smūgio, kuris vos nesuknežino jam galvos. 
Atsimerkęs, nors kairiąją akį vėrė skausmas, tiesiai prieš save iš- 
vydo veidą, kurį bijojo vėl kada nors pamatyti nuo pat pabėgimo 
ryto. Tebebuvo tamsu, nors tolumoje prie Siera Nevados kalnų jau 
po truputį aušo. JA stovėjo ir laikė rūkstantį šautuvą. Jis paleido 
šūvį prie pat Sano ausies. 

JA buvo ne vienas. Šalia jo stovėjo Braunas ir keli indėnai, kurie 
už pasaitų laikė šunis. JA padavė savo šautuvą Braunui ir išsitrau- 
kęs revolverį nukreipė jį Sanui į galvą. Paskui nukreipė vamzdį 
ir iššovė šalia Sano dešinės ausies. Atsistojęs Sanas matė, kad JA 
rėkia, bet jis nieko negirdėjo. Galvoje siaubingai gaudė. Paskui JA 
nukreipė revolverį į Guo Si. Sanas matė siaubą brolio akyse, bet 
niekuo negalėjo padėti. JA vėl iššovė du šūvius palei ausis. Sanas 
matė, kad brolis iš skausmo tuoj pravirks. 

Pabėgti nepasisekė. Braunas surišo jiems už nugaros rankas ir 
užnėrė ant kaklo po kilpą. Tada jie vėl pasuko į rytus. Sanas žino- 
jo, kad dabar jiedviem teks atlikti visus pavojingiausius darbus, 
jei tik Vangas nenutars jų pakarti. Pasigailėjimo nebus. Sugau- 
ti pabėgėliai priklausė žemiausiam sluoksniui tarp geležinkelio 
darbininkų. Jie netekdavo paskutinio žmogiško orumo ir vertės. 
Jiems nelikdavo nieko kita, kaip tik dirbti iki mirties. 

Pirmą vakarą, kai visi sustojo nakčiai, abu broliai dar nebuvo 
atgavę klausos, jų galvose tebegaudė. Sanas pažvelgė broliui į akis 
ir pabandė jį paguosti žvilgsniu. Bet Guo Si akys buvo tarsi ne- 
gyvos. Sanas suprato, kad teks pasistengti iš visų jėgų, kad brolis 
išgyventų. Jis niekada sau neatleis, jei brolis numirs. Sanas vis dar 
jautėsi kaltas dėl Vu mirties. 

Grįžus prie kalno, kitą rytą JA pastatė juodu prieš visus darbi- 
ninkus. Broliai tebebuvo surištomis rankomis, ant kaklų užnertos 
virvės. Sanas dairėsi Vango, bet jo niekur nesimatė. Kadangi nė 
vienas vis dar nieko negirdėjo, galėjo tik spėti, ką sako ant arklio 
sėdintis JA. Baigęs kalbėti jis nulipo nuo arklio ir priėjęs trenkė 


161 


abiem kumščiu per veidą. Sanas nugriuvo. Akimirką jautėsi taip, 
lyg daugiau niekada nepajėgs atsistoti. 

Galiausiai visgi atsistojo. Dar kartą. 

Po nepavykusio pabėgimo atsitiko tai, ko Sanas bijojo. Jų nepa- 
korė. Bet kiekvieną kartą, kai reikėdavo sprogdinti nepasiduodan- 
čią uolą, į viršų pakeldavo Saną ir Guo Si, įsodinę juos į Mirties 
krepšius, kaip sakydavo kinų darbininkai. 

Praėjo mėnuo, bet dar nė vienas nebuvo visai atgavęs klau- 
sos. Sanas pradėjo galvoti, kad iki pat mirties teks gyventi su 
ūžesiu galvoje. Jei kas nors norėdavo ką nors pasakyti, turėdavo 
šaukti. 

Atėjo ilga, sausa ir karšta vasara. Kiekvieną dieną jie stodavo 
į darbą su kirtikliais arba ruošdavosi pakelti krepšius su mirtinu 
kroviniu. Jie brovėsi gilyn į uolą ir vargui nebuvo matyti galo. Jie 
gremžė akmeninį kalno kūną ir turėjo kautis dėl kiekvieno mi- 
limetro. Pabudęs Sanas kiekvieną rytą pagalvodavo, kad nežino, 
kaip ištverti dar vieną dieną. 

Sanas nekentė JA ir neapykanta visą laiką augo. Blogiausia ne 
žiaurūs smūgiai, net ne tai, kad juos versdavo keltis į viršų pavo- 
jinguose krepšiuose. Neapykanta sukilo tada, kai juodu pastatė 
visų akivaizdoje su kilpomis ant kaklo, kaip kokius gyvulius. 

— Aš jį nužudysiu, - pasakė Sanas broliui. - Nepaliksiu šio 
kalno, pirma nenužudęs to vyro ir visų, panašių į jį. 

- Vadinasi, mirsime ir mes, - išsigando Guo Si. - Mus pakars. 
Nužudyti baltaodį prižiūrėtoją - tas pat, kaip pačiam užsinerti 
kilpą ant kaklo. 

Sanas buvo neperkalbamas. 

— Ateis laikas ir aš jį nužudysiu. Ne per anksti. Būtent tada, kai 
ateis laikas. 

Atrodė, kad kasdien darosi vis karščiau. Jie nuo ankstyvo ryto 
iki vėlyvų sutemų dirbo alinančiame karštyje. Dienos ilgėjo, darbo 
laikas irgi. Kelis darbininkus ištiko saulės smūgis, keli mirė nuo 

išsekimo. Bet atrodė, kad niekada nepritrūks kinų, kurie užimtų 
mirusiųjų vietas. 

Jie atvykdavo vežimais nesibaigiančiu srautu. Vos atvykėliai 
sustodavo prie jų palapinių, senbuviai apipildavo juos klausimais: 
iš kur jie, kokiais laivais juos atplukdė? Jų alkis žinioms iš Kinijos 
buvo nepasotinamas. Kartą Saną pažadino šūksnis ir po to pasipy- 
lusi žodžių lavina. Išlindęs iš palapinės pamatė, kaip vienas vyras 
plekšnoja vienam atvykėliui per rankas, galvą, krūtinę. Paaiškėjo, 
kad tai jo pusbrolis ir kad visas džiaugsmas kilo dėl jo. 

„Vadinasi, tai įmanoma, - pagalvojo Sanas. - Šeimos nariai vėl 
gali atrasti vieni kitus.“ 

"Pagalvojus apie Vu, Saną apėmė liūdesys. Brolis niekada neišlips 
iš vežimo ir neišties į juos rankų. 

Pamažu jiedu pradėjo girdėti geriau. Jie kalbėdavosi vakarais 
taip, lyg netrukus vienas iš jų mirs. 

Per tą karštymetį JA susirgo karštine ir nebesirodydavo. Vieną 
rytą Braunas pasakė, kad kol JA serga, kartais brolius Mirties 
krepšiuose pakeis kiti. Jis nepaaiškino, kodėl leidžia jiems pailsėti 
nuo pavojingo darbo. Gal todėl, kad JA dažnai žemindavo Brauną, 
lyg tas būtų vienas iš kinų. Sanas pradėjo atsargiai kalbinti Brau- 
ną, stengdamasis nesudaryti tam įspūdžio, kad nori tik įsiteikti, 
nes taip suerzintų kitus darbininkus. Sanas žinojo, kad vargšai 
ir žeminami žmonės nebūna dosnūs, nes kiekvienas priverstas 
galvoti apie save. Čia, kalno papėdėje, teisingumo nebuvo. Tik 
kančia, kurią kiekvienas kaip įmanydamas stengėsi palengvinti. 

Sanas negalėdavo atsistebėti, kad raudonodžiai žmonės, kurie 
savo ilgus juodus plaukus dažnai papuošdavo plunksnomis, veido 
bruožais buvo panašūs į jį patį. Jie galėtų būti broliai, net jei jų 
šalis skiria jūra. Tokia pati veidų forma, tokios pat įkypos akys. 
Bet Sanas nežinojo, ką galvoja indėnai. 

Vieną vakarą jis paklausė Brauno, kuris šiek tiek kalbėjo ki- 
niškai. 

— Indėnai mūsų nekenčia, - pasakė Braunas. - Tiek pat kaip ir 
jūs. Tarp kinų ir indėnų matau tik tokį panašumą. 

— Mes juos maitiname. Duodame jiems ginklų. Leidžiame jiems 
jaustis truputį aukščiau už jus. Ir dar aukščiau už negrus. Indėnai 
įsivaizduoja, kad turi valdžią. Bet iš tikrųjų jie tokie patys vergai 
kaip ir visi kiti. 

— Visi? 

Braunas papurtė galvą. Į paskutinį klausimą Sanas atsakymo 
nesulaukė. 

Jie sėdėjo tamsoje. Kartais pypkėse sužėruodavo žarijos ir nu- 
šviesdavo jų veidus. Braunas buvo atidavęs Sanui vieną iš savo 
senų pypkių ir tabako. Sanas visą laiką laukė, kas bus toliau. Jis vis 
dar nežinojo, ko Braunas pareikalaus mainais. O gal jam reikėjo 
tik draugijos, kad nesijaustų vienišas didžiulėje dykynėje, ypač 
dabar, kai nebegali pasikalbėti net su viršininku, kuris susirgo. 

Galiausiai Sanas išdrįso paklausti apie JA. 

Iš kur kilęs tas vyras, kuris užsispyrė ir susekė juos su broliu 
ir kuris beveik atėmė iš jų klausą? Kas yra tas, kuris mėgaujasi 
kankindamas žmones? 

— Aš tik šį tą girdėjau, - tarė Braunas ir įtraukė dūmo. - Nega- 
liu pasakyti, tiesa tai ar ne. Bet vieną dieną jis atėjo pas turtingus 
vyrus San Fransiske, kurie investuoja savo pinigus į šį geležin- 
kelį. Jie įdarbino jį prižiūrėtoju. Jis gaudydavo pabėgėlius ir su- 
maniai naudojosi ir šunimis, ir indėnais. Paskui buvo paskirtas 
viršininku. Kartais, kaip atsitiko su jumis, JA pats vyksta gaudyti 
pabėgėlių. Sakoma, kad nuo jo dar nė vienas neišsisuko, tik tie, 
kurie patys mirė dykumoje. Tada jis nukirsdavo jiems rankas ir 
nupjaudavo skalpus, kaip daro indėnai, kad visiems įrodytų, jog 
jam visgi pavyko pabėgėlius susekti. Daugelis mano, kad jis turi 
antgamtinių galių. Indėnai sako, kad jis gali matyti tamsoje. Todėl 
jie vadina jį Ilgabarzdžiu, matančiu tamsoje. 

Sanas ilgai galvojo apie tai, ką pasakė Braunas. 

— Jis kalba kitaip negu tu, jo kalba kitokia. Iš kur jis? 

— Nežinau. Kažkur iš Europos. Kažkas sakė, kad iš šalies toli 
šiaurėje. Galėtų būti iš Švedijos, bet aš tiksliai nežinau. 

— Ojis pats nieko nepasakoja? 

— Niekada. Gali būti, kad kalbos apie šalį šiaurėje yra pramanai. 

— Ar jis anglas? 

Braunas papurtė galvą. 

— Tas vyras iš pragaro. Kada nors ten ir sugrįš. 

Sanas norėjo dar paklausinėti, bet Braunas nepatenkintas su- 
urzgė: 

— Užteks apie jį. Jis greitai grįš. Karštinė baigia praeiti, jis nebe- 
guli šlapias, lyg būtų iš vandens ištrauktas. Kai jis vėl pasirodys, 
aš niekuo nebegalėsiu padėti, kad judviem nereikėtų sėdėti tuose 
pat krepšiuose su mirtimi. 

Po kelių dienų jie pamatė JA. Jis buvo dar labiau išblyškęs 
ir sulysęs, bet tuo pat metu dar žiauresnis. Jau pirmą dieną jis 
sumušė du kinus iki sąmonės netekimo vien todėl, kad tie neva 
nepasisveikinę pakankamai pagarbiai, kai jis jojo pro šalį. JA ne- 
patiko darbas, kuris buvo atliktas, kol jis sirgo. Jis aprėkė Brauną 
ir pareiškė, kad nuo šiol reikalaus, kad visi dirbtų dar daugiau. 
Tie, kurie nepaisys jo įsakymų, bus išvaryti į dykumą be maisto 
ir vandens. 

Kitą dieną JA liepė broliams sėsti į krepšius. Braunas nebegalėjo 
jiems padėti. Vos tik viršininkas grįžo, Braunas susigūžė kaip šuo, 
bijantis gauti į kailį. 

Jie gremžėsi vis gilyn į kalną, sprogdindami ir kapodami. Jie 
tampė akmenis, pradėjo slėgti smėlį sankasai ir ruoštis kloti bė- 
gius. Kiekvienas iš uolos atkovotas metras kainavo be galo daug 
jėgų. Tolumoje jie matydavo atpūškuojančius garvežius, kurie 
atveždavo bėgių, pabėgių ir naujų darbininkų. Greitai jie atsidurs 
čia, kalno papėdėje. Sanas pasakė Guo Si, kad jaučiasi taip, lyg 

jam už nugaros alsuotų plėšrus žvėris. Bet broliai niekada nesi- 
kalbėdavo apie tai, ar dar ilgai turės jėgų lipti į Mirties krepšius. 
Mirtis atsiranda šalia, kai apie ją kalbi. Jie nenorėjo jos prisišaukti, 
todėl gynėsi tyla. 

Atėjo ruduo. Garvežiai vis artėjo, JA vis dažniau prisigerdavo. 
Tada sumušdavo visus, kurie pasipainiodavo jam po kojomis. Pa- 
sitaikydavo, kad prisigerdavo taip, jog užmigdavo balne, pakibęs 
arkliui ant kaklo. Bet net ir tada, kai jis miegodavo, visi jo bijojo. 

Kartais Sanas susapnuodavo, kad jų iškaltas tunelis vėl užsi- 
traukia, kad pabudę ryte jie pamato, jog vėl stovi prie nepaliestos 
akmens sienos kaip pačioje pradžioje. Bet pamažu jie brovėsi 
pirmyn įveikdami kalną. Jie kirto, sprogdino ir stūmėsi į rytus, 
ginami sužvėrėjusio viršininko. 

Vieną rytą broliai pamatė, kaip senas kinas ramiai palypėjo 
aukščiau į kalną ir metėsi žemyn. Sanas negalėjo pamiršti, kaip 
oriai senukas užbaigė savo gyvenimą. 

Mirtis visą laiką būdavo šalia. Vienas vyras trenkė sau į gal- 
vą kirtikliu, kitas išėjo į dykumą ir dingo. Viršininkas pasiuntė 
indėnus ir šunis, bet tie nieko nerado. Jie galėdavo pagauti tik 
pabėgėlius, o ne tuos, kurie į dykumą išeidavo mirti. 

Vieną dieną Braunas sušaukė visus, kurie dirbo prie vadina- 
mųjų Pragaro vartų, ir išrikiavo juos eilėmis. Atjojo JA. Jis buvo 
blaivus ir vilkėjo švariais drabužiais. Paprastai nuo jo trenkdavo 
prakaitu ir šlapimu, bet tą dieną jis buvo švariai nusiprausęs. Ir 
nerėkė. 

- Šiandien turėsime svečių. Atvažiuos keli džentelmenai, kurie 
finansuoja šį geležinkelį. Jie nori pažiūrėti, ar darbai vyksta kaip 
numatyta. Tikiuosi, kad dirbsite greičiau nei kada nors anksčiau. 
Būtų puiku girdėti linksmus šūksnius arba dainas. Jei ponai kurį 
nors iš jūsų užkalbins, turite pagarbiai atsakyti, kad viskas gerai. 
Geras ir darbas, ir maistas, ir palapinės, net aš. Kas nedarys, kaip 
liepta, tas, garbiesiems ponams išvykus, atsidurs pragare. Pažadu. 

Svečiai atvyko po kelių valandų. Jie atvažiavo dengtu vežimu, 
lydimi ginkluotų uniformuotų raitelių. Ponai buvo trys, juodai 
apsirengę, su aukštomis skrybėlėmis. Jie atsargiai išlipo ant akme- 
nuotos žemės. Kiekvienam už nugaros stovėjo po negrą su skėčiu, 
kad ponų nekepintų saulė. Net ir negrai buvo uniformuoti. Kai 
vyrai atėjo, Sanas ir Guo Si kaip tik krovė iš krepšių sprogmenis. 
Ponai pasitraukė toliau, tada jiedu padegė dagtis ir suriko, kad 
nuleistų juos žemyn. 

Praėjus kelioms minutėms po sprogimo, prie Sano priėjo vie- 
į mėlynas akis ir malonų veidą. Vyras uždavė vieną klausimą po 
kito visai nekeldamas balso. 

— Kuo jūs vardu? Ar seniai čia? 

— Sanas. Metus. 

— Jūsų darbas pavojingas. 

— Darau, kas man liepta. 

Vyras linktelėjo. Paskui išsitraukė iš kišenės kelias monetas ir 
padavė Sanui. | 

- Pasidalinkite su porininku. 

— Tai mano brolis Guo Si. 

Akimirką atrodė, kad vyras susirūpino. 

— Jūsų brolis? 

— Taip. 

— Dirbą tą patį pavojingą darbą? 

— Taip. 

Ponas susimąstęs linktelėjo ir davė Sanui dar kelias monetas. 
Paskui apsisuko ir nuėjo. Kelias trumpas minutes, kol jį klausinė- 
jo tas juodai vilkintis vyriškis, Sanas jautėsi esąs gyvas žmogus. 
Dabar jis vėl tik bevardis kinas su kirtikliu. 

Kai vežimas su svečiais dingo, JA nulipo nuo arklio ir pareika- 
lavo, kad Sanas atiduotų pinigus. 

— Auksiniai doleriai. Ką tu su jais veiktumei? 

Jis įsikišo pinigus į kišenę ir vėl užsėdo ant arklio. 

- Ant kalno, - liepė jis ir parodė į krepšius. - Jei nebūtum 
pabėgęs, gal būčiau leidęs pinigus pasilikti. 

Sano širdyje užvirė tokia neapykanta, kad vos galėjo susivaldyti. 
Galbūt galiausiai visgi teks susisprogdinti kartu su nekenčiamu 
viršininku? 

Jie brovėsi gilyn į kalną. Ėjo ruduo, naktys darėsi vis šaltesnės. 
Tada atsitiko tai, ko Sanas bijojo - Guo Si susirgo. Vieną rytą jam 
siaubingai ėmė skaudėti pilvą. Jis išbėgo iš palapinės ir vos spėjo 
nusitraukti kelnes. 

Jo draugai išsigando, kad gali apsikrėsti, tad paliko jį palapinėje 
vieną. Sanas atnešdavo jam vandens, o senas negras vardu Hosas 
vėsindavo jam kaktą drėgnu skuduru ir nuplaudavo vandeningas 
išmatas. Hosas taip seniai rūpinosi ligoniais, kad atrodė, jog niekas 
nebegali jo užkrėsti. Jis turėjo tik vieną ranką, nes antrą sutraiškė 
akmuo. Dabar jis šluostė Guo Si kaktą ir laukė, kol tas numirs. 

Staiga į palapinę įžengė baisusis viršininkas ir pasišlykštėjęs 
dirstelėjo į išmatose gulintį kiną. 

— Ar tu nesiruoši mirti? 

Guo Si pamėgino atsisėsti, bet nepajėgė. 

— Man reikia šitos palapinės. Kodėl kinai visada tempia laiką, 
kol numiršta? 

Vakare Hosas papasakojo Sanui, ką pasakė viršininkas. Jiedu 
stovėjo lauke prie palapinės, kur Guo Si klejojo dėl pakilusios 
temperatūros. Guo Si išsigandęs ėmė šaukti, kad per dykumą 
kažkas ateina. Hosas pamėgino jį nuraminti. Jis buvo numarinęs 
ne vieną žmogų ir suprato, kad tokius dalykus mato tas, kuris 
netrukus mirs. Klajoklis ateina per dykumą pasiimti mirštančiojo. 
Tas ateinantis galėdavo būti tėvas, dievas, draugas arba žmona. 

Hosas sėdėjo šalia kino, kurio net vardo nežinojo. Jam tai ir 
nerūpėjo. Mirštančiajam vardo nebereikia. 

Guo Si merdėjo. Sanas laukė pabaigos apimtas nevilties. 

Dienos trumpėjo. Ruduo traukėsi. Greitai vėl ateis žiema. 

Bet Guo Si stebuklingai pagijo. Jis sveiko lėtai, nei Hosas, nei 
Sanas nedrįso patikėti, kad viskas bus gerai. Bet vieną rytą Guo 
Si atsikėlė. Mirtis pasitraukė taip jo ir nepasiėmusi. 

Tą akimirką Sanas nutarė, kad vieną dieną jie grįš į Kiniją. Juk 
jų namai ten, o ne čia, dykumoje. 

Čia, prie kalno, jie išlauks, kol ateis jų laikas, kai atvergaus pagal 
sutartį iki galo ir galės keliauti, kur panorėję. Jie iškęs visas JA ir 
kitų prievaizdų patyčias. Net ir Vangas, kuris tvirtino, kad jie jam 
priklauso, negalės palaužti Sano apsisprendimo. 

Prieš ligas ir nelaimes darbe Sanas buvo bejėgis. Tačiau visus 
tuos metus jis akylai saugojo Guo Si. Aną kartą mirtis jį paleido, 
vargu ar ji pasiduos dar kartą. 

Jie vis dar dirbo prie kalno, kirto, sprogdino ir ruošė kelią gele- 
žinkeliui per tarpeklius ir tunelius. Jie matė, kaip vienus draugus 
sudrasko įnoringasis nitroglicerinas, kiti nusižudo patys, trečius 
išpjauna ligos, kurios persekiojo geležinkelio darbininkus. Virš jų 
visą laiką kaip didžiulė grėsminga ranka kybojo JA šešėlis. Kartą 
jis nušovė kažkuo neįtikusį darbininką, kartais versdavo pačius 
silpniausius ir pasiligojusius dirbti pavojingiausius darbus vien 
todėl, kad jie numirtų. 

Sanas visada stengdavosi nekristi JA į akis. Neapykanta virši- 
ninkui jam padėdavo viską ištverti. Sanas niekada neatleis jam, 
kad tyčiojosi iš Guo Si, kai šis kovojo su mirtimi. 

Tai buvo blogiau už plakimą, blogiau už viską, ką galima įsi- 
vaizduoti. 

Maždaug po dvejų metų Vangas liovėsi juos lankyti. Vieną 
dieną Sanas nugirdo, kad vienas vyras nušovė jį bekortuojantį, 
apkaltinęs sukčiavimu. Sanas niekada nesužinojo, kas atsitiko 
iš tikrųjų. Kad ir kaip būtų, Vangas nesirodė. Dar po pusmečio 
Sanas išdrįso patikėti, kad tai tikra tiesa. 

Vangas negyvas. 


169 


Galiausiai atėjo ir ta diena, kai jie atidirbo savo lažą ir galėjo 
išvykti iš geležinkelio statybų kaip laisvi vyrai. Visą laiką, kai ne- 
dirbdavo ir nemiegodavo, Sanas suko galvą, kaip grįžti į Kantoną. 
Žinoma, jiems reikėtų eiti atgal į vakarus, į tą miestą, prie tų prie- 
plaukų, kur jie kadaise išlipo iš laivo. Bet likus keliems mėnesiams 
iki sutarties pabaigos Sanas sužinojo, kad vienas baltasis vardu 
Samuelis Akesonas ruošiasi keliauti į rytus. Jam reikią pagalbi- 
ninkų, kurie gamintų valgį ir skalbtų, be to, pažadėjo mokėti už 
darbą. Vyras praturtėjo plaudamas auksą Jukono upėje. Dabar jis 
ruošėsi keliauti per visą Ameriką į Niujorką aplankyti vienintelio 
artimo Žmogaus - savo sesers. 

Akesonas sutiko paimti juos abu. Nė vienas iš jų nesigailėjo, 
kad iškeliavo su Akesonu. Jis buvo malonus žmonėms ir nekreipė 
dėmesio į odos spalvą. 

Prireikė gerokai daugiau laiko, nei Sanas įsivaizdavo, kol jie 
perėjo visą žemyną, begalines lygumas ir kalnus. Akesonas du 
kartus susirgo, ir jie kelis mėnesius stovėjo vietoje. Neatrodė, kad 
Akesoną kankintų fizinis skausmas. Bet jo protas taip aptemdavo, 
kad vyriškis pasislėpdavo savo palapinėje ir išlįsdavo tik tada, kai 
praeidavo slogi nuotaika. Sanas atnešdavo jam maisto du kartus 
per dieną ir matydavo, kad jis guli savo guolyje, atsukęs pasauliui 
nugarą. 

Abu kartus jis pasveiko, bloga nuotaika praėjo, ir jie galėjo 
tęsti savo ilgą kelionę. Nepaisant to, kad jie turėjo progą keliauti 
geležinkeliu, Akesonas mieliau pasirinko nerangius jaučius ir 
nepatogius vežimus. 

Vakarais Sanas dažnai atsiguldavo ant žemės didžiulėje preri- 
joje ir žiūrėdavo į bekraštį žvaigždėtą dangų. Jis ieškodavo savo 
tėvo, motinos ir Vu, bet taip ir neatrasdavo. 

Jie atkeliavo į Niujorką, pamatė, kaip Akesonas susitinka su 
seserimi, gavo pinigus už darbą ir ėmė ieškoti laivo į Angliją. Sanas 
žinojo, kad tai vienintelis kelias grįžti atgal, nes iš Niujorko ne- 

buvo nė vieno tiesioginio reiso į Kantoną ar Šanchajų. Galiausiai 
jie gavo vietas į Liverpulį. 

Tai buvo 1867-ųjų kovą. Tą rytą, kai paliko Niujorko uostą, 
aplink tvyrojo tirštas rūkas. Migloje ūktelėdavo vienas kitas įspė- 
jamasis signalas. Sanas ir Guo Si stovėjo prie turėklų. 

— Mes pakeliui į namus, - pasakė Guo Si. 

— Taip, dabar mes pakeliui į namus. 

Ryšulėlyje su vos keliais daiktais buvo ir Liu nykščio kaulas, 
įsuktas į medvilninę skiautę. Iš Amerikos jis išsiveža vienintelį 
įsipareigojimą, ir jis įvykdys, ką pažadėjęs. 

Sanas dažnai sapnuodavo JA. Nors jiedu su broliu paliko kalną, 
JA tebešmėkšojo jų gyvenime. 

Sanas žinojo, kad JA nepaliks jų ramybėje, kad ir kas nutiktų. 
Niekada nepaliks. 

Plunksna ir akmuo 


15 


1867-ųjų liepos penktą dieną broliai išplaukė iš Liverpulio laivu 
„Nellie“. 

Netrukus Sanas pamatė, kad jiedu yra vieninteliai kinai laive. 
Jiems buvo nurodyti gultai pačiame seno, puvėsiais atsiduodančio 
laivo priekyje. Laive galiojo tokios pačios nuosavybės ribos kaip 
ir Kantone. Čia nebuvo matomų sienų, bet keleiviai vis tiek jau- 
tė, kur kieno teritorija. Visi plaukė ta pačia kryptimi, bet vengė 
įŽengti į svetimą teritoriją. 

Dar tebestovint uoste, Sanas atkreipė dėmesį į du ramius švie- 
siaplaukius keleivius, kurie vis atsiklaupdavo prie turėklų ir im- 
davo melstis. Atrodė, kad jie visiškai nekreipia dėmesio į tai, 
kas dedasi aplinkui, kad jūreiviai tampo virves, kad laivavedžiai 
rėkdami įsakinėja ir ragina paskubėti. Tiedu vyrai melsdavosi 
susikaupę, o paskui ramiai atsistodavo. 

Staiga jie atsisuko į Saną ir nusilenkė jam. Sanas net krūptelėjo, 
lyg tiedu būtų jam grasinę. To dar nebuvo, kad jam nusilenktų 
bent vienas baltasis. Baltieji nesilanksto prieš kinus. Jie įspiria. 
Sanas skubiai grįžo į skyrių, kur jiems buvo paskirti guoliai. Kažin, 
kas tie vyrai? 

Atsakymo nebuvo. Jis negalėjo suprasti tų vyrų elgesio. 

Vieną vėlyvą popietę laivą atrišo nuo krantinės ir ištempė iš 
uosto, o tada iškėlė bures. Pūtė šiaurinis brizas. Laivas iškart įgijo 
gerą pagreitį ir pasuko į rytus. 

Sanas laikėsi už turėklų, atstatęs veidą vėsiam vėjui. Pagaliau 
jie pakeliui į namus po ilgos kelionės aplink pasaulį. Dabar svar- 
biausia nesusirgti. Sanas neįsivaizdavo, ką jie darys grįžę į Kiniją. 
Žinojo tik tiek, kad nebenori vėl paskęsti visiškame skurde. 

Stovėdamas laivo priekyje jis galvojo apie Sun Na. Taip, ji mi- 
rusi, bet jam beveik pavyko įsivaizduoti, kad ji stovi šalia. Tačiau 
kai ištiesė ranką, ten nebuvo nieko, tarp jo pirštų košėsi tik vėjas. 

Praėjus kelioms dienoms nuo kelionės pradžios, kai jau buvo 
atviroje jūroje, prie jo priėjo tiedu šviesiaplaukiai vyrai. Kartu su 
jais buvo vienas pagyvenęs įgulos narys, mokėjęs kinų kalbą. Sa- 
nas išsigando, kad jiedu su broliu kuo nors prasižengė, bet jūreivis 
vardu ponas Motas paaiškino, kad tiedu ponai yra misionieriai 
iš Švedijos ir keliauja į Kiniją. Jis pristatė juos ponais Elgstrandu 
ir Ludinu. 

Buvo sunku suprasti, ką ponas Motas sako kiniškai. Bet Sanas ir 
Guo Si suprato bent tiek, kad šie jauni vyrai yra šventikai, paskyrę 
savo gyvenimą dirbti Kinijos krikščionių misijoje. Jie plaukė į 
Fudžou, kur ruošėsi įkurti bendruomenę ir atversti kinus į tikrąjį 
tikėjimą. Jie ruošėsi kovoti su pagonybe ir parodyti kelią į dangaus 
karalystę, kuri yra tikrasis žmogaus tikslas. 

Gal Sanas ir Guo Si galėtų jiems padėti pasimokyti sunkios 
kinų kalbos? Jie šiek tiek jau moką, bet esą pasiryžę sunkiai dirbti 
visą kelionę, kad pasiekę Kinijos žemę jau būtų gerai pasiruošę. 

Sanas pagalvojo. Jis nematė priežasties, dėl kurios turėtų atsi- 
sakyti užmokesčio už pagalbą. Pinigai praverstų grįžus į Kiniją. 

Jis nusilenkė. 

- Man ir mano broliui Guo Si bus labai malonu padėti ponams 
išmokti kinų kalbos. 

Jie pradėjo mokytis jau kitą dieną. Elgstrandas ir Ludinas no- 
rėjo pasikviesti juodu į savo skyrių, bet Sanas atsisakė. Jis nutarė 
laikytis laivo pirmagalyje. 

Misionierius mokė Sanas. Guo Si daugiausia sėdėdavo šalia ir 
klausydavosi. 

Švedų misionieriai elgėsi su jais kaip su sau lygiais. Praėjo daug 
laiko, kol Sano įtarumas dėl jų draugiškumo sumažėjo, o paskui ir 
visai ištirpo. Jis stebėjosi, kad vyrai keliauja ne todėl, kad ieškotų 
darbo arba būtų priversti išvykti. Gelbėti sielas nuo amžinosios 
mirties šiuos jaunus vyrus skatino nuoširdus noras ir jausmas. 
Už savo tikėjimą Elgstrandas ir Ludinas buvo pasiryžę paaukoti 
gyvybes. Elgstrandas buvo iš paprastų žemdirbių šeimos, o Lu- 
dino tėvas buvo kunigas, dirbęs mažai apgyventose vietovėse. 
Jiedu parodė žemėlapyje, iš kur kilę, pasakojo atvirai ir neslėpė 
savo paprastos kilmės. 

Kai Sanas išvydo pasaulio žemėlapį, jis suprato, kad jųdviejų 
su broliu kelionė buvo pati ilgiausia, kokią žmogus gali įveikti 
keliaudamas vien tiesiai. 

Elgstrandas ir Ludinas buvo gabūs mokiniai. Jie mokėsi daug 
ir greitai. Kai laivas plaukė pro Biskajos įlanką, jie jau buvo su- 
planavę dieną taip, kad pamokos vykdavo rytais ir vėlai po pietų. 
Sanas pradėjo klausinėti tų vyrų apie jų tikėjimą ir Dievą. Jis 
norėjo suprasti tai, ko negalėjo suvokti savo motinos elgesyje. 
Apie krikščionių dievą ji nežinojo nieko, bet melsdavosi kitoms 
nematomoms aukštesnėms jėgoms. Kaip žmogus gali norėti pa- 
aukoti savo gyvenimą dėl to, kad ir kiti imtų tikėti jo Dievą? 

Dažniausiai kalbėdavo Elgstrandas. Jis nuolat pabrėždavo, kad 
visi žmonės yra nusidėjėliai, bet gali būti išganyti ir po mirties 
patekti į rojų. 

Sanas pagalvojo apie tai, ką jaučia tam Zi, Vangui, kuris, lai- 
mei, nebegyvas, ir dar tam JA, kurio nekentė labiau už viską. 
Elgstrandas tvirtino, kad krikščionių Dievas sako, jog didžiausias 
nusikaltimas - nužudyti savo artimą. 

Sanui tai labai nepatiko. Jo protas sakė, kad Elgstrandas ir 
Ludinas negali būti teisūs. Jie visą laiką kalbėjo apie tai, kas 
bus po mirties, o ne apie tai, kaip pakeisti dabartinį žmogaus 
gyvenimą. 

Elgstrandas dažnai sakydavo, kad visi žmonės vienodai verti. 
Prieš Dievą visi yra vargšai nusidėjėliai. Bet Sanui buvo sunku 
suvokti, kad paskutiniojo teismo dieną visi - ir jis, ir Zi, ir JA — 
susitiks kaip lygiaverčiai. 

Jis labai abejojo dėl visko. Bet tuo pat metu stebėjosi, kad tiedu 
jauni švedai jam ir Guo Si tokie draugiški ir atrodo be galo kant- 
rūs. Be to, jis matė, kad brolis dažnai kalbasi su Ludinu ir, regis, 
su džiaugsmu priima tai, ką girdi. Todėl Sanas niekada neaptari- 
nėdavo su broliu, ką tas mano apie baltąjį Dievą. 

Švedai dalijosi su jais savo maisto atsargomis. Sanas nežinojo, 
kas apie jų Dievą tiesa, o kas ne. Bet jis nė kiek neabejojo, kad 
tiedu vyrai tikrai gyvena taip, kaip moko. 

Po trisdešimt dviejų dienų jūroje laivas prisišvartavo pasikrauti 
kuro ir maisto atsargų uoste prie Stalo kalno Keiptaune, o paskui 
patraukė į pietus. Tą dieną, kai turėjo apiplaukti Gerosios Vilties 
kyšulį, juos užklupo didelė audra. Įgula nuleido bures ir laivas 
dreifavo keturias paras, pirmagaliu į bangas. Sanas šiurpo nuo 
minties, kad jie gali nuskęsti. Jis matė, kad išsigandusi net įgula. 
Visiškai ramūs išliko tik Elgstrandas su Ludinu. Arba bent jau 
gerai slėpė savo baimę. 

Sanas bijojo, o jo brolį apėmė panika. Ludinas sėdėjo su Guo 
Si, kai bangos ritosi per laivą, grasindamos perlaužti jį pusiau. 
Švedas sėdėjo su juo per visą audrą. Kai viskas baigėsi, Guo Si 
krito ant kelių ir pasakė, kad nori išpažinti tikėjimą Dievo, kurį 
baltieji ruošėsi atskleisti jo broliams kinams. 

Sanas vis labiau stebėjosi misionieriais, kurie ramiai elgėsi 
per visą audrą. Bet jis negalėjo irgi pulti ant kelių ir imti melstis 
Dievui, kuris vis dar buvo per daug paslaptingas ir nesuvokiamas. 

Jie apiplaukė Gerosios Vilties kyšulį, ir palankūs vėjai nunešė 
juos per Indijos vandenyną. Oras vis labiau šilo, darėsi lengviau. 
Sanas tebemokė misionierius kinų kalbos, o Guo Si su Ludinu 
kasdien nuošaliai atsisėsdavo ir tyliai, paslaptingai apie kažką 
kalbėdavosi. 

Bet Sanas nežinojo, kas bus kitą dieną. Guo Si staiga susir- 
go. Vieną naktį jis pažadino Saną ir pasakė, kad pradėjo vemti 
krauju. Brolis buvo išbalęs kaip lavonas ir visas virpėjo. Sanas 
paprašė vieno budinčio jūreivio pakviesti misionierius. Jūreivis 
buvo amerikietis, jo motina buvo tamsiaodė, o tėvas — baltasis. 
Vyriškis pažiūrėjo į gulintį Guo Si ir tarė: 

— Nori, kad pažadinčiau vieną iš ponų, nes čia krauju vemia 
kinas? 

- Jei nepažadinsi, rytoj jie tave nubaus. 

Jūreivis susiraukė. Kaip skurdžius skeltakis drįsta šitaip kalbėti 
su įgulos nariu? Bet jis žinojo, kad misionieriai su šiais kinais 
praleisdavo daug laiko. 

Jis nuėjo ir pakvietė Elgstrandą su Ludinu. Tiedu nusinešė 
Guo Si į savo kajutę ir paguldė jį ant vieno iš gultų. Atrodė, kad 
Ludinas geriausiai išmano, kaip gydyti. Jis davė skirtingų vaistų. 
Sanas sėdėjo atsitūpęs palei sieną ankštoje kajutėje. Žybčiojanti 
žvakė metė ant sienų šešėlius. Laivą lengvai lingavo nedidelės 
bangos. 

Mirtis atėjo greitai, - Guo Si mirė auštant. Prieš pat mirtį abu 
misionieriai pažadėjo, kad jis nukeliaus pas Dievą, jei išpažins 
nuodėmes ir tikėjimą. Jie laikė jį už rankų ir kartu meldėsi. Sanas 
tupėjo vienas kamputyje. Jis nieko negalėjo padaryti. Netrukus 
jį paliks ir antras brolis. Bet Sanas matė, kad misionieriai suteikė 
broliui ramybės ir pasitikėjimo savimi, ko jis anksčiau gyvenime 
nebuvo patyręs. 

Sanui buvo sunku suprasti paskutinius brolio žodžius, bet jis 
suvokė, kad Guo Si nori pasakyti, jog mirti nebijo. 

— Aš išeinu. Aš einu vandeniu kaip ir tas vyras, kurį vadina 
Jėzumi. Einu į kitą, geresnį pasaulį. Ten laukia Vu. Vieną dieną 
ten ateisi ir tu. 

Kai Guo Si mirė, Sanas prispaudė galvą prie kelių, o ausis užsi- 
dengė rankomis. Jis tik purtė galvą, kai Elgstrandas pabandė su juo 
kalbėti. Niekas negalėjo padėti įveikti vienatvės ir bejėgiškumo. 

Sanas grįžo į savo vietą laivo pirmagalyje. Du jūreiviai pasiuvo 
iš senos burės maišą ir įkišo į jį Guo Si, kartu su keliais surūdiju- 
siais gelžgaliais dėl svorio. 

Elgstrandas pasakė, kad laidotuvės įvyks po dviejų valandų ir 
joms vadovaus laivo kapitonas. 

- Aš noriu būti su savo broliu, - pasakė Sanas. - Nenoriu, kad 
jis gulėtų denyje tol, kol bus nuleistas į jūrą. 

*" Elgstrandas ir Ludinas nunešė kūną į savo kajutę ir paliko 
Saną vieną. Tas nuo staliuko pasiėmė peilį ir atsargiai praardė 
užsiūtą maišą. Tada nupjovė kairę brolio pėdą. Jis labai stengė- 
si, kad ant grindų nenulašėtų kraujo ir užvyniojo ant galūnės 
skudurą. Paskui įvyniojo pėdą į kitą skudurą ir užsikišo sau už 
palaidinės. Tada vėl užsiuvo maišą. Niekas neturi pastebėti, kad 
jis buvo praardytas. 

„Aš turėjau du brolius, - galvojo Sanas. - Turėjau jais pasirū- 
pinti. O dabar man liko tik pėda.“ 

Prie borto atėjo kapitonas ir įgula. Maišas su brolio kūnu buvo 
padėtas ant lentos, kuri gulėjo ant kelių ožių. Kapitonas nusiėmė 
kepurę, paskaitė iš Biblijos, o paskui užgiedojo psalmę. Jam šva- 
riais balsais padėjo Elgstrandas ir Ludinas. Kapitonas jau ruošėsi 
duoti ženklą, kad jūreiviai pastumtų lentą už borto, bet Elgstran- 
das iškėlė ranką. 

— Prieš mirdamas šis paprastas kinas vardu Vangas Guo Si at- 
rado išganymą. Nors jo kūnas netrukus atsidurs jūros dugne, jo 
siela laisva ir jau sklando mums virš galvų. Pasimelskime Dievui, 
kuris mato mirusiuosius ir suteikia jų sieloms laisvę. Amen. 

Kai kapitonas davė ženklą, Sanas užsimerkė. Kažkur apačioje 
pasigirdo, kaip kūnas pūkštelėjo į vandenį. 

Sanas grįžo į savo vietą, kur su broliu leisdavo laiką. Jis dar 
negalėjo suvokti, kad Guo Si nebėra. Kaip tik tada, kai pamanė, 
jog brolis įgijo daugiau jėgų gyventi, o prie to daug prisidėjo 
ir pažintis su misionieriais, Guo Si staiga mirė nuo nežinomos 
ligos. 

„Galiausiai brolį pribaigė skausmas. Skausmas ir pasibaisėjimas 
tuo, ką jam davė gyvenimas. Jį pribaigė ne kosulys ir ne karštinė.“ 

Elgstrandas ir Ludinas bandė jį paguosti, bet Sanas pasakė, kad 
dabar nori pabūti vienas. 

Naktį Sanas pradėjo kruviną darbą - pradėjo gremžti nuo 
Guo Si pėdos odą, gyslas ir mėsą. Neturėjo jokių kitų įrankių, tik 
surūdijusį varžtą, kurį rado ant denio. Darbavosi tik naktį, kad 
niekas nematytų. Mėsos likučius išmetė už borto. Kai kaulai jau 
buvo nugremžti, nutrynė juos skuduru ir paslėpė maišelyje tarp 
drabužių. 

Kitą savaitę jis laikėsi vienas. Buvo akimirkų, kai atrodydavo, 
kad geriausiai būtų tamsoje prisėlinti prie borto ir tyliai iššokti. 
Bet reikėjo parvežti namo brolio kaulus. 

Kai vėl pradėjo mokyti misionierius, niekaip negalėjo atsikra- 
tyti minties, ką tiedu reiškė jo broliui. Guo Si nerėkė iš baimės 
mirti - jis mirė ramus. Elgstrandas ir Ludinas suteikė jam tai, kas 
gyvenime sunkiausia, - drąsos numirti. 

Likusį kelionės laiką - iš pradžių iki Javos, kur laivas vėl pa- 
sipildė atsargų, paskui likusią atkarpą iki Kantono - Sanas daug 
klausinėjo apie Dievą, kuris gali paguosti mirštančiuosius ir pa- 
žadėti rojų, nesvarbu, ar tu vargšas, ar turtingas. 

Bet labiausiai Sanui rūpėjo, kodėl Dievas leido broliui numirti, 
kai jie pagaliau buvo pakeliui į namus po šitiek iškęstų vargų. 
Nei Elgstrandas, nei Ludinas nedavė jam įtikinamo atsakymo. 
„Krikščionių Dievo keliai nežinomi“, - pasakė Elgstrandas. Ką 

tai reiškia? Kad gyvenimas iš tikrųjų yra tik laukimas to, kas bus 
paskui? Kad tikėjimas iš tikrųjų yra paslaptis? 

Kantonas artėjo, o Sanas mąstė vis daugiau. Jis niekada nepa- 
mirš to, ką jie išgyveno. Dabar jis norėjo išmokti rašyti, kad galėtų 
įamžinti tai, ką patyrė su broliais nuo to ryto, kai aptiko medyje 
kybančius tėvus. 

Likus kelioms dienoms iki Kinijos kranto, misionieriai atsisėdo 
šalia Sano. 

— Norime paklausti, ką darysi grįžęs į Kantoną? - paklausė 
Ludinas. 

Sanas papurtė galvą. Jis nežinojo, ką atsakyti. 

— Mes nenorėtume su tavimi išsiskirti, - tarė Elgstrandas. - Juk 
per šią kelionę susidraugavome. Jei ne tu, nebūtume taip išmokę 
kinų kalbos. Siūlome važiuoti kartu. Gausi atlyginimą ir padėsi su- 
kurti didelę krikščionių bendruomenę, apie kurią mes svajojame. 

Sanas ilgai nepratarė nė žodžio. Kai apsisprendė, atsistojo ir du 
kartus Žemai prieš juos nusilenkė. 

Jis vyks kartu. Galbūt vieną dieną suvoks tai, kas suteikė 
džiaugsmo broliui paskutinėmis jo dienomis. 

1867-ųjų rugsėjo dvyliktą dieną Sanas sugrįžo į Kantoną. Mai- 
šelyje jis nešėsi mirusio brolio kaulų ir Liu nykščio kaulą. Tai 
viskas, kas liko po ilgos kelionės. 

Prieplaukoje jis apsidairė. Ko ieškojo - Zi ar Vu? Pats nežinojo. 

Po dviejų dienų visi trys išplaukė laivu upe link Fudžou. Sanas 
dairėsi po lėtai slenkantį kraštovaizdį, ieškodamas vietos, kur 
galėtų palaidoti Guo Si kaulus. 

Tai norėjo padaryti vienas. Čia jo, jo tėvų ir protėvių dvasių 
reikalas. Elgstrandui ir Ludinui galbūt nepatiktų, kad jis vis dar 
laikosi senųjų papročių. 

Laivas pamažu plaukė į šiaurę. Pakrantėse kvaksėjo varlės. 

Pagaliau Sanas namuose. 

Vieną 1868-ųjų rudens vakarą Sanas atsisėdo prie staliuko, ant 
kurio degė žvakė. Negrabiai pradėjo brėžti ženklus, kurie turėjo 
tapti apsakymu apie trijų brolių gyvenimą. Nuo tos akimirkos, kai 
juos pagrobė Zi, praėjo penkeri metai, o dabar jau vieni, kai jis 
grįžo į Kantoną su Guo Si pėda maiše. Per tuos metus jis nuolat 
lydėjo ir tarnavo tiems dviem misionieriams. Ludinas surado jam 
mokytoją, kuris išmokė jį rašyti. 

Iš savo kambario, kuriame tą vakarą sėdo rašyti pasakojimo, 
Sanas girdėjo, kad lauke pūtė smarkus vėjas. Sanas klausėsi jo ir 
jautėsi taip, lyg vėl būtų grįžęs į kurį nors iš laivų, kuriais teko 
plaukti. 

Tik dabar jam kilo mintis, kad pradeda suprasti, kas ir kiek 
visko jiems atsitiko. Sanas nutarė, kad pasistengs prisiminti viską 
iki smulkmenų ir nieko nepraleisti. Jei nemokės kokio hieroglifo 
arba žodžio, kreipsis į mokytoją Pei, kuris žadėjo jam padėti. Mo- 
kytojas ragino ilgai nedelsti, nes pajuto, kad jį jau traukia žemė ir 
kad gyvens nebeilgai. 

Visus tuos metus nuo tada, kai jie atvyko į Fudžou ir apsigyveno 
misionierių nupirktame name, Saną persekiojo klausimas, - kam 
jis papasakos savo istoriją? Į savo kaimą jis negrįš niekada, o 
daugiau niekas jo nepažįsta. 

Jis neturėjo kam rašyti, bet vis tiek norėjo tai padaryti. Jei tiesa, 
kad kūrėjas egzistuoja ir valdo gyvuosius ir mirusiuosius, galbūt 
jis pasirūpins, kad Sano pasakojimas patektų į rankas tam, kuris 
norės perskaityti. 

Sanas pradėjo rašyti, lėtai ir sunkiai, o už sienų kaukė vėjas. 
Vyras lėtai siūbavo ant taburetės. Netrukus kambarys virto laivu, 
kur grindys dingsta iš po kojų. 

Ant stalo pasidėjo pluoštą popieriaus. Jis ketino būti panašus į 
vėžį upės dugne ir pradėti pasakoti nuo grįžimo į Kiniją, pamažu 

prieidamas iki to ryto, kai pamatė pasikorusius tėvus, siūbuojan- 
čius vėjyje. Pačioje pradžioje norėjo aprašyti vietą, kur gyvena 
dabar. Tai paskutinis ir aiškiausias gyvenimo tarpsnis. 

Išlipę Kantone ant kranto Elgstrandas ir Ludinas jautėsi ir pa- 
kylėti, ir išsigandę. Chaotiška žmonių minia, nepažįstami kvapai 
ir nesuprantama hakos tarmė privertė juos jaustis nejaukiai. Jų 
laukė atvykstant - prieplaukoje stovėjo švedų misionierius Tomas 
Hambergas, kuris dirbo vokiečių draugijai, platinančiai Bibliją, 
išverstą į kinų kalbą. Hambergas maloniai juos priėmė ir apgy- 
vendino name, kuris stovėjo vokiečiams priklausančiame sklype. 
Čia buvo Hambergo biuras ir būstas. Sanas sekiojo iš paskos kaip 
tylus tarnas - jis buvo nusprendęs, kad elgsis būtent taip. Sanas 
nurodinėjo nešikams, skalbė misionierių drabužius, patarnaudavo 
jiems bet kuriuo paros metu. Jis stengėsi nekristi į akis, bet klausėsi 
visko, kas kalbama. Hambergas kinų kalbą mokėjo geriau už anuos 
du. Norėdamas, kad jie praktikuotųsi, dažnai kalbėdavo su jais 
kiniškai. Per durų plyšį Sanas išgirdo, kaip Hambergas paklausė 
Ludino, kaip jie susipažinę su Sanu. Jis nustebo ir pasipiktino, kai 
Hambergas įspėjo Ludiną per daug nepasitikėti savo tarnu kinu. 

Tai buvo pirmas kartas, kai Sanas išgirdo misionierių, sakantį 
kažką neigiamo apie kinus. Tačiau jis nutarė, kad nei Elgstrandas, 
nei Ludinas nepritars Hambergo nuomonei. Jie kitokie. 

Po kelių savaičių intensyvaus pasirengimo jie išvyko iš Kantono 
ir iš pradžių keliavo palei pajūrį, o paskui aukštyn palei Mindzian- 
go upę link Baltosios pagodos miesto Fudžou. Hambergo rūpesčiu 
jie buvo gavę prisistatymo laišką didžiausią valdžią turinčiam 
mandarinui, kuris garsėjo geranoriškų požiūriu į krikščionių 
misionierius. Sanas nustebo išvydęs, kaip Elgstrandas ir Ludinas 
nedelsdami atsiklaupė prieš mandariną ant grindų ir palietė jas 
kaktomis. Jis leido misionieriams dirbti mieste. Kiek paieškoję, jie 
rado tinkamą namą. Tai buvo sodyba, kurią sudarė daug pastatų, 
išdėstytų ratu. 

Tą dieną, kai jie įsikraustė, Elgstrandas ir Ludinas atsiklaupė 
ir palaimino sodybą, kuri turėjo tapti jų ateitimi. Sanas irgi atsi- 
klaupė. Bet jis neištarė jokio palaiminimo. Galvojo apie tai, kad 
vis dar nerado tinkamos vietos Guo Si pėdai palaidoti. 

Praėjo keli mėnesiai, kol jis rado tokią vietą prie upės, kur virš 
medžių ryškiai raudonavo vakarinė saulė, pamažu paversdama 
žemę šešėliais. Sanas apsilankė ten kelis kartus ir, sėdėdamas 
atsirėmęs į akmenį, juto ramybę. Žemyn šlaitu ramiai tekėjo upė. 
Nors jau buvo ruduo, žemose pakrantėse tebeaugo gėlės. 

Čia jis galėtų sėdėti ir kalbėtis su broliais. Čia jie būtų netoliese. 
Čia jie būtų kartu. Riba tarp gyvųjų ir mirusiųjų čia išnyktų. 

Vieną ankstų rytą niekieno nepastebėtas jis nuėjo prie upės ir, 
išrausęs gilią duobę, užkasė brolio pėdą ir Liu nykštį. Kruopščiai 
paslėpė laidojimo vietą, sunaikino visus pėdsakus ir galiausiai 
uždėjo akmenuką, kurį buvo parsivežęs iš ilgos kelionės per Ame- 
rikos dykynes. | 

Sanas pagalvojo, kad turėtų sukalbėti kurią nors iš maldų, 
kurių išmokė misionieriai. Bet paminėjo tik brolių vardus, nes 
Vu, kuris, atrodė, irgi yra čia, nieko nežinojo apie Dievą, kuriam 
būtų skirtos maldos. Sanas suteikė jų dvasioms sparnus ir leido 
joms išskristi. 

Jis nustebo pamatęs, kiek daug energijos turi Elgstrandas ir 
Ludinas. Sanas jautė jiems vis didesnę pagarbą už jų užsispyrimą 
naikinant kliūtis ir sugebėjimą įkalbėti žmones padėti jiems kurti 
misijos sodybą. Žinoma, jie turėjo pinigų. Juk tai būtina sąlyga, 
kad vyktų darbai. Elgstrandas buvo sudaręs sutartį su viena anglų 
laivų kompanija, kurios laivas reguliariai užsukdavo į Fudžou 
uostą ir atveždavo pinigų iš Švedijos. Sanas negalėjo atsistebėti, 
kad misionieriai, regis, niekada nebijojo vagių, kurie nedvejotų 
nė akimirkos ir nužudytų juos, kad tik atimtų jų turtą. Naktį 
Elgstrandas pinigus ir vekselius pasidėdavo po pagalve. Išvykdami 
iš sodybos, misionieriai atsakingą už pinigus paskirdavo Saną. 

Kartą Sanas paslapčia suskaičiavo pinigus, saugomus odiniame 
kapšelyje, ir baisiai nustebo, kad jų tiek daug. Vieną akimirką ap- 
ėmė pagunda pasiimti pinigus ir dingti. Galėtų nusigauti į Pekiną 
ir gyventi iš palūkanų kaip turtingas žmogus. 

Pagunda išnyko, kai pagalvojo, kaip misionieriai rūpinosi Guo 
Si paskutinėmis jo dienomis. 

Šiaip Sano gyvenimas buvo toks, apie kokį anksčiau nebūtų 
galėjęs ir pasvajoti. Jis turėjo kambarį su lova, švarių drabužių, 
netrūko maisto. Jei anksčiau stovėjo ant paties žemiausio laiptelio, 
tai dabar pats buvo atsakingas už namuose dirbančius tarnus. Jis 
buvo griežtas ir ryžtingas, bet prasikaltusių niekada nemušdavo. 

Praėjus vos kelioms savaitėms po įsikūrimo, misionieriai atvėrė 
namų duris ir pakvietė visus norinčius paklausyti, ko moko nepa- 
žįstami baltieji. Kieme prisirinko tiek daug žmonių, kad susidarė 
grūstis. Sanas laikėsi atokiau ir klausėsi, kaip Elgstrandas skurdžia 
kinų kalba pasakoja apie keistąjį Dievą, kuris pasiuntė savo sūnų 
ant kryžiaus. Ludinas vaikščiojo tarp žmonių dalindamas spalvo- 
tus paveikslėlius, kuriuos susirinkusieji perduodavo vieni kitiems. 

Elgstrandui nutilus, visi skubiai išėjo iš kiemo. Bet kitą dieną 
misionieriai viską pakartojo ir žmonės sugrįžo ir dar atsivedė 
kitų. Visas miestas kalbėjo apie keistus baltuosius, įsikūrusius tarp 
kinų. Vietiniams buvo sunkiausia suprasti tai, kad misionieriai 
buvo ne verslininkai. Jie nenorėjo nei parduoti, nei pirkti. Jie 
stovėdavo tarp kinų ir prasta kinų kalba bandė papasakoti apie 
Dievą, kuris su visais žmonėmis elgiasi taip, lyg jie būtų lygūs. 

Misionieriai labai stengėsi. Virš įėjimo į sodybą kiniškais hie- 
roglifais buvo užrašyta, kad čia yra Tikrojo Dievo šventovė. Atro- 
dė, kad jie visai nemiega, tik nuolat dirba. Sanas girdėdavo, kaip 
misionieriai kartais kiniškai sakydavo, kad reikia kovoti prieš 
„žeminantį dievinimą“. Jam būdavo keista, kad jie drįsta tikėti, 
jog pavyks priversti paprastus kinus atsisakyti įprastų minčių 
ir tikėjimo, kuris savas kartų kartoms. Kaip gali Dievas, leidęs 

prikalti prie kryžiaus savo sūnų, suteikti vargšui kinui dvasinės 
paguodos arba jėgų gyventi? 

Sanas turėjo daug darbo nuo pat atvykimo į miestą. Kai misio- 
nieriai surado tinkamą namą ir sumokėjo savininkui paprašytą 
sumą, Sanas buvo įpareigotas surasti tarnų. Kadangi daug žmonių 
ieškojo darbo, Sanui teliko juos įvertinti, išsiaiškinti, ką jie moka, 
ir protingai nutarti, kurie tinka labiausiai. 

Vieną rytą, praėjus kelioms savaitėms po įsikūrimo, prie vartų 
pasirodė jauna moteris. Ji stovėjo ten, kai Sanas iš ryto pirmiausia 
atkabino kablį ir atidarė sunkius medinius vartus. Nulenkusi galvą 
moteris prisistatė Luo Ki vardu. Ji buvo iš kaimelio prie Mino 
upės, netoli Šuikou. Jos tėvai buvo neturtingi, ir ji pabėgo iš kaimo, 
kai tėvas nutarė parduoti ją kaip sugyventinę septyniasdešimtme- 
čiam seniui iš Nančango. Ji maldavo tėvo pasigailėti, nes buvo 
girdėjusi daug gandų, kad senis užmušęs kelias nusibodusias su- 
gyventines. Kadangi tėvas jos nesiklausė, mergina pabėgo. Vienas 
vokiečių misionierius, keliavęs upe iki Gou Sihano, papasakojo 
jai, kad Fudžou mieste yra įkurta misija, kurioje galima sulaukti 
krikščioniško gailestingumo. 

Kai mergina nutilo, Sanas ilgai į ją žiūrėjo. Paskui paklausinėjo, 
ką ji sugeba, ir leido jai įeiti vidun. Jai buvo leista pabandyti pa- 
dėti moterims ir virėjui virtuvėje. Jei viskas gerai, galbūt jis galės 
pasiūlyti jai darbą. 

Sanas susijaudino išvydęs jos veide džiaugsmą. Jis negalėjo net 
pasvajoti, kad kada nors turės tokią galią - suteikti kitam žmogui 
džiaugsmo, pasiūlydamas jam darbo ir išeitį iš begalinio vargo. 

Ki dirbo gerai, ir Sanas leido jai pasilikti. Ji gyveno su kitomis 
tarnaitėmis ir greitai visi ją pamėgo, nes buvo rami ir niekada 
nevengė darbo. Sanas stovėdavo ir stebėdavo, kaip ji dirba vir- 
tuvėje arba kokiu nors reikalu skuba per kiemą. Jų žvilgsniai 
kartais susidurdavo. Bet jis niekada nekalbėjo su ja kitaip nei su 
kitais tarnais. 

Prieš pat Kalėdas Elgstrandas paprašė, kad Sanas pasamdytų 
irklininką ir išnuomotų valtį. Jie keliausią žemyn upe apsilankyti 
anglų laive, ką tik atplaukusiame iš Londono. Britanijos konsulas 
iš Fudžou miesto jam pranešęs, kad misija gavo siuntinį. 

— Bus geriausia, jei vyksi kartu, - pasakė Elgstrandas ir nusišyp- 
sojo. - Man reikia patikimiausio Žmogaus, nes turėsime parsivežti 
pilną krepšį pinigų. 

Uoste Sanas surado valtį su irklininkais, kurie sutiko imtis dar- 
bo, ir kitą dieną jiedu išplaukė. Prieš tai Sanas jam pašnibždėjo, 
kad būtų geriausia nesakyti, ko jie vyksta į anglų laivą. 

Elgstrandas nusišypsojo. 

- Aš tikrai labai patiklus. Bet nėra taip blogai, kaip tu įsivaizduoji. 

Prireikė trijų valandų, kol nusigavo iki vietos. Jiedu įlipo į laivą. 
Juos priėmė praplikęs kapitonas vardu Džonas Danas. Jis įtariai 
nužvelgė irklininkus, paskui tokį pat žvilgsnį metė į Saną ir kažką 
pasakė, bet Sanas nesuprato jo kalbos. Elgstrandas papurtė galvą 
ir paaiškino Sanui, kad kapitonas Danas kinus nelabai mėgsta. 

— Jis mano, kad jūs visi vagys ir apgavikai, - išvertė Elgstrandas 
ir nusijuokė. - Vieną dieną jis supras, kaip klysta. 

Kapitonas su misionieriumi dingo kajutėje. Netrukus Elgstran- 
das grįžo su odiniu krepšiu, kurį demonstratyviai padavė Sanui. 

— Kapitonas Danas mano, kad man ne visi namie, jog pasitikiu 
tavimi. Liūdna, kad tenka pripažinti, jog kapitonas Danas yra 
paprastas žmogus, kuris, be jokios abejonės, gerai išmano laivus, 
vėjus ir jūras, bet apie žmones nenutuokia nieko. 

Jie nusileido į valtį ir pasuko namo. Kai grįžo, buvo jau tamsu. 
Sanas sumokėjo irklininkų viršininkui. Einant tamsiais skersgat- 
viais, Sanui ėmė darytis nejauku. Lindo mintys apie aną vakarą 
Kantone, kai Zi jį su broliais įviliojo į spąstus. 

Tačiau nieko neatsitiko. Kieme Elgstrandas pasiėmė krepšį ir 
nuėjo į savo darbo kambarį. Sanas užkabino vartus ir pažadino 
naktinį sargą, kuris buvo užmigęs prie vartų. 

— Tau moka, kad saugotumei, o ne miegotumei. 

Priminė draugiškai, nors žinojo, kad sargas yra tinginys ir grei- 
tai vėl užmigs. Bet vyriškis turi išmaitinti daug vaikų ir žmoną, 
kuri prieš daug metų nusiplikė verdančiu vandeniu ir nuo to laiko 
nesikelia iš lovos ir dažnai šaukia iš skausmo. 

„Aš esu prievaizdas, stovintis ant žemės, - pagalvojo Sanas. — 
Aš nesėdžiu aukštai ant arklio kaip JA. Be to, miegu kaip sarginis 
šuva, nuolat pravėręs vieną akį.“ 

Jis pasuko link savo kambario. Pakeliui pamatė, kad tarnaičių 
kambaryje dega šviesa. Susiraukė. Joms buvo uždrausta palikti 
degančią žvakę naktį, nes buvo didelis pavojus, kad gali kilti gais- 
ras. Jis priėjo prie lango ir atsargiai dirstelėjo pro skylutę plonoje 
užuolaidoje. Kambaryje buvo trys moterys. Vyriausioji iš tarnai- 
čių miegojo, o Ki ir dar viena mergina vardu Na sėdėjo lovoje ir 
kalbėjosi. Žibintas stovėjo ant stalo. Kadangi vakaras buvo šiltas, 
į jos kūną. Jis negirdėjo, ką jos kalba, matyt, nenorėjo pažadinti 
miegančios moters. 

Staiga Ki atsisuko į langą. Sanas pasitraukė atbulas. Ar ji pa- 
stebėjo? Jis pasitraukė į tamsą ir ėmė laukti. Bet Ki užuolaidos 
nepataisė. Sanas grįžo prie lango ir liko stovėti, kol Na užpūtė 
žvakę ir kambaryje pasidarė tamsu. 

Sanas nejudėjo. Vienas iš šunų, kurie naktį lakstydavo po kiemą 
palaidi ir saugodavo nuo vagių, priėjo ir apuostė jo rankas. 

— Aš ne vagis, - sušnabždėjo Sanas. - Aš esu paprastas vyras, 
geidžiantis moters, kuri vieną dieną galbūt bus mano. 

Nuo tos akimirkos Sanas pradėjo stengtis suartėti su ja. Jis veikė 
atsargiai, kad jos neišgąsdintų ir kad kiti tarnai nepastebėtų, jog jis 
ja domisi. Tarnai greitai užsikrečia pavydu ir jis lengvai išplinta. 

Praėjo daug laiko, kol Ki suprato atsargius Sano ženklus. Jie 
pradėjo susitikinėti naktimis lauke prie jos kambario, po to, kai 
Na pažadėjo niekam neišduoti ir už tai gavo porą batų. Galiausiai, 

praėjus beveik pusei metų, Ki dalį nakties praleisdavo jau Sano 
kambaryje. Kai jie mylėdavosi, Saną apimdavo toks džiaugsmas, 
kad išnykdavo visi skausmingų prisiminimų šešėliai, persekio- 
jantys jį visą laiką. 

Sanas ir Ki neabejojo, kad gyvenimą nori nugyventi kartu. 

Sanas nutarė pakalbėti su Elgstrandu ir Ludinu ir paprašyti 
leidimo susituokti. Jis kreipėsi į juos vieną rytą po pusryčių, kol 
tie nespėjo pulti į darbus, kurių buvo kupinos jų dienos. Sanas 
išdėstė reikalą. Ludinas nepasakė nieko,-o Elgstrandas paklausė: 

— Kodėl nori ją vesti? 

- Ji gera, rūpestinga ir darbšti. 

— Tai labai paprasta moteris, ji visiškai neišmano tų dalykų, 
kurių išmokai tu. Ji nerodo jokio susidomėjimo mūsų krikščio- 
niška žinia. 

— Ji dar labai jauna. 

— Kai kurie teigia, kad ji vagilė. 

— Tarnai liežuvauja. Nėra nė vieno nekalto. Visi kuo nors kaltina 
vieni kitus. Aš žinau, kas yra tiesa, o kas ne. Ki nevagia. 

Elgstrandas atsisuko į Ludiną. Sanas nesuprato, ką jie pasakė 
vienas kitam savo kalba. 

— Mes manome, kad turi palaukti. Jei norite susituokti, mes 
norėtume surengti krikščioniškas vestuves. Pirmas tokias šioje 
misijoje. Bet dar nė vienas iš judviejų nėra tam subrendęs. Mes 
norime, kad palauktumėte. 

Sanas nusilenkė ir išėjo iš kambario. Jis buvo labai nusivylęs. 
Bet Elgstrandas nepasakė griežto „ne“. Vieną dieną jiedu su Ki 
susituoks. 

Po kelių mėnesių Ki pranešė, kad laukiasi. Sanas netvėrė 
džiaugsmu ir iškart nutarė, kad jei gims sūnus, pavadins jį Guo Si. 
Tuo pat metu suprato, kad tokia padėtis gali sukelti didelių rūpes- 
čių. Tarp viso kito, ką misionieriai kasdien pasakodavo kieme susi- 
renkantiems žmonėms, kai kuriuos dalykus jie kartodavo dažniau. 

Pavyzdžiui, Sanas suprato, kad krikščionių religija reikalauja, kad 
prieš susilaukdami vaikų žmonės turi susituokti. Mylėjimasis iki 
vestuvių buvo prilygintas didelei nuodėmei. Sanas ilgai svarstė, 
ką daryti, bet nieko nesugalvojo. Kurį laiką didėjantį pilvą dar bus 
galima nuslėpti. Bet Sanas privalo pasakyti, kol tiesa dar neiškilo. 

Vieną dieną Ludinas Sanui pasakė, kad reikia valties su irklinin- 
kais, nes norįs aplankyti vokiečių misiją, įkurtą už keliasdešimties 
kilometrų pakilus aukščiau upe. Kaip visada, kur nors plaukiant, 
Sanas vyko kartu. Kelionė ir viešnagė turėjo užtrukti keturias 
dienas. Sanas atsisveikino su Ki iš vakaro ir pažadėjo, kad per tą 
laiką sugalvos išeitį iš jų didelės problemos. 

Grįžęs po keturių dienų, iškart buvo pakviestas ateiti pas Elg- 
strandą, kuris norėjo su juo pakalbėti. Misionierius sėdėjo prie 
stalo savo darbo kambaryje. Įprastai jis pasiūlydavo Sanui atsisės- 
ti, bet ne šį kartą. Sanas suprato, kad kažkas atsitiko. 

Elgstrando balsas buvo švelnesnis nei įprastai. 

— Kaip kelionė? 

- Viskas gerai, kaip ir tikėjomės. 

Elgstrandas linktelėjo susimąstęs ir nužvelgė Saną tiriančiu 
žvilgsniu. 

— Aš nusivylęs. Iki pat šiol nenorėjau patikėti, kad mane pasie- 
kęs gandas yra tiesa. Galiausiai buvau priverstas imtis priemonių. 
Ar supranti, apie ką aš kalbu? 

Sanas suprato, bet vis tiek pasakė „ne“. 

— Tu mane nuvili dar labiau. Kai žmogus meluoja, jo protą 
būna užvaldęs velnias. Aš, žinia, kalbu apie tai, kad moteris, su 
kuria norėjai susituokti, laukiasi. Duodu tau dar vieną galimybę 
papasakoti tiesą. 

Sanas nuleido galvą ir nieko neatsakė. Širdis ėmė pašėlusiai 
plakti. 

— Tai pirmas kartas nuo pat mūsų susitikimo laive, kai tu mane 
nuliūdinai. Buvai vienas iš tų, kurie man ir broliui Ludinui leido 

patikėti, kad ir kinai gali pakilti iki aukštesnio dvasinio lygio. 
Išgyvenau kelias sunkias dienas. Meldžiausi už tave ir nutariau, 
kad leisime tau pasilikti. Bet privalai dar uoliau stengtis, kad pri- 
artintumei akimirką, kai galėsi išpažinti visų mūsų Dievą. 

Sanas stovėjo nulenkęs galvą ir laukė pabaigos. Bet baigėsi ne 
taip, kaip tikėjosi. 

— Viskas. Gali grįžti prie darbo. 

Kai Sanas jau buvo apsisukęs išeiti, Elgstrandas pridūrė: 

— Aš manau, kad tu supranti, jog Ki negalėjo čia pasilikti. Ji 
išėjo. 

Sanas pasijuto tarsi suparalyžiuotas, tarsi vėl partrenktas ant 
žemės. Taip pat jautėsi ir mirus broliams. Nuėjęs į virtuvę su- 
sirado Na ir ištempė ją sugriebęs už plaukų. Tai buvo pirmas 
kartas, kai Sanas su tarnais elgėsi šiurkščiai. Na šaukdama puolė 
ant žemės. Sanas greitai suprato, kad įskundė ne ji, o vyresnioji 
tarnaitė, kuri nugirdo, ką Ki papasakojo savo draugei Na. Sanui 
pavyko susivaldyti ir jis nepuolė ieškoti skundikės, nes paskui 
tektų palikti misiją pačiam. Jis nusivedė Na į savo kambarį ir 
pasodino ant taburetės. 

— Kur Ki? 

- Ji išėjo prieš dvi dienas. 

— Kurė 

— Nežinau. Ji buvo labai nusiminusi. Ji išbėgo. 

- Juk turėjo pasakyti, kur eis? 

— Man atrodo, kad ji nežinojo. Tik pagalvojau, kad gal eis prie 
upės ir lauks tavęs ten. 

Sanas pašoko ir išbėgo iš kambario, pasileido per kiemą, per 
vartus ir toliau link uosto. Bet jos rasti negalėjo. Ieškojo beveik 
visą dieną, klausinėjo, bet niekas nebuvo jos matęs. Pakalbėjo su 
irklininkais, ir tie pažadėjo jam pranešti, jei pamatytų Ki. 

Kai grįžęs į misiją vėl susitiko Elgstrandą, tas elgėsi taip, lyg 
viską būtų pamiršęs. Jis kaip tik ruošėsi kitos dienos pamaldoms. 

— Ar tau neatrodo, kad reikėtų nušluoti kiemą? - priminė 
Elgstrandas draugiškai. 

— Aš pasirūpinsiu, kad būtų nušluota anksti ryte, iki žmonėms 
ateinant. 

Elgstrandas linktelėjo, o Sanas jam nusilenkė. Matyt, Elgstran- 
das manė, kad Ki nusidėjo taip sunkiai, kad jos niekas nebeiš- 
gelbės. | 

Sanas negalėjo suprasti, jog gali būti žmonių, kurie niekada 
nesulauks didžiosios malonės, nors nusidėjo tik tuo, kad mylėjo 
kitą žmogų. 

Jis stebėjo, kaip Elgstrandas ir Ludinas stovi ir kalbasi prie 
misijos kontoros. 

Atrodė, kad tik dabar bando įsižiūrėti, kas jie tokie. 

Po dviejų dienų Sanas gavo žinią iš vieno draugo, dirbančio 
uoste, ir nuskubėjo ten. Atbėgęs turėjo prasibrauti per didelę 
žmonių minią. Ki gulėjo ant lentos. Nors jai aplink juosmenį buvo 
stora grandinė, kūnas vis tiek iškilo iš gelmės. Grandinė užsika- 
bino už valties vairo ir kūnas iškilo į paviršių. Moters oda buvo 
pamėlusi, akys užmerktos. Tik Sanas žinojo, kad ji laukėsi kūdikio. 

Sanas dar kartą liko vienas. 

Jis davė pinigų tam, kuris atsiuntė pasiuntinį su žinia. Jų turėjo 
užtekti ir kūnui sudeginti. Po dviejų dienų jis užkasė pelenus ten 
pat, kur ilsėjosi Guo Si. 

„Štai ko pasiekiau gyvenime, - galvojo jis. - Aš statau ir užpil- 
dau nuosavas kapines. Čia ilsisi jau keturi žmonės, iš kurių vienas 
net nespėjo gimti.“ 

Jis atsiklaupė ir ėmė daužyti kaktą į žemę. Vyrą užvaldė sielvar- 
tas, jis negalėjo jam atsispirti. Kaukė kaip žvėris, kaukė iš įsiūčio 
dėl to, kas atsitiko. Dar niekada nesijautė toks bejėgis. Kadaise 
manėsi galįs pasirūpinti savo broliais, o dabar jautėsi tik kaip 
šešėlis žmogaus, kuris baigia subyrėti. 

Kai vėlai vakare grįžo į misiją, sargas jam pranešė, kad Elg- 
strandas jo ieškojo. Sanas pasibeldė į misionieriaus kabineto duris. 
Elgstrandas sėdėjo ir rašė užsidegęs žibintą. 

— Aš tavęs pasigedau. Tavęs nebuvo visą dieną. Meldžiausi 
Dievui, kad tau nieko nenutiktų. 

— Nieko nenutiko, - atsakė Sanas nusilenkdamas. - Man tik 
skaudėjo dantį, bet pasigydžiau įvairiomis žolėmis. 

— Gerai. Be tavęs mums būtų striuka. Eik miegoti. 

Sanas misionieriams nepasakė, kad Ki nusižudė. Buvo priimta 
nauja tarnaitė. Sanas užgniaužė savyje skausmą ir dar daug mėne- 
sių dirbo misionieriams kaip nepamainomas tarnas. Jis niekada 
nepasakodavo, ką galvoja ar kad klausosi pamokslų daug įdėmiau 
nei anksčiau. 

Beje, kaip tik dabar jis nutarė, kad jau moka pakankamai daug 
hieroglifų ir gali pradėti rašyti savo ir brolių istoriją. Vis dar 
nežinojo, kam pasakos. Galbūt tik vėjui. Bet jei taip, jis privers 
vėją klausytis. 

Rašydavo vėliais vakarais, miegodavo vis trumpiau, bet savo 
pareigų neapleido. Jis visada būdavo draugiškas, pasiruošęs padėti 
ir priimti spendimus, vadovauti tarnams ir tarnauti Elgstrandui 
ir Ludinui atverčiant žmones į krikščionių tikėjimą. 

Nuo atvykimo į Fudžou praėjo metai. Sanas pamatė, kad rei- 
kės labai daug laiko, kol jie sukurs tą Dievo karalystę, apie kurią 
svajojo misionieriai. Po dvylikos mėnesių atsivertė devyniolika 
žmonių ir priėmė didžiąją krikšto malonę. 

Jis rašė visą tą laiką, pamažu artėdamas prie vietos, kaip jie 
pabėgo iš gimtojo kaimo. 

Viena iš Sano pareigų buvo tvarkyti Elgstrando darbo kambarį. 
Tik jam buvo leidžiama įeiti ir palaikyti ten švarą ir tvarką. Vieną 
dieną, kai Sanas atsargiai valė dulkes nuo rašomojo stalo ir ant jo 
gulėjusių popierių, žvilgsnis užkliuvo už laiško, kurį Elgstrandas 

buvo parašęs kiniškai vienam iš savo draugų misionierių Kantone. 
Jiedu lavino kinų kalbą susirašinėdami. 

Elgstrandas atsivėrė savo draugui. Jis rašė: „Kaip žinai, kinai 
juk yra neįtikėtinai darbštūs ir gali iškęsti skurdą taip pat, kaip 
asilai ir mulai iškenčia spardomi ir plakami. Bet nedera pamiršti, 
kad kinai yra paprastos būtybės, gudrūs melagiai ir sukčiai, jie 
pasipūtę ir godūs. Jiems būdingas gyvuliškas juslingumas, kuris 
man kartais kelia pasišlykštėjimą. Galime tik tikėtis, kad Dievo 
meilė vieną dieną prasiskverbs pro jų siaubingą šiurkštumą ir 
žiaurumą.“ 

Sanas perskaitė laišką dar kartą. Paskui baigė valyti dulkes ir 
išėjo. 

Jis dirbo toliau, lyg nieko nebūtų atsitikę, vakarais rašydavo, o 
dienomis klausydavosi misionierių pamokslų. 

Vieną 1868 metų rudens vakarą jis niekieno nepastebėtas pa- 
liko misionierių namus. Savo daiktus susidėjo į paprastą drobinį 
maišelį. Tą vakarą lijo, buvo vėjuota. Sargas prie vartų miegojo 
ir neišgirdo, kaip Sanas perlipo per tvorą. Užlipęs ant jos, Sanas 
nuplėšė užrašą, kad čia Tikrojo Dievo šventovė, ir numetė jį į 
purvą prie vartų. 

Gatvėje nieko nesimatė. Pliaupė lietus. 

Sanas pradingo tamsoje. 

Elgstrandas atsimerkė. Pro medines žaliuzes į jo kambarį skverbė- 
si ryto šviesa. Kažkas šlavė kiemą. Jis mėgo šį garsą, užtikrinantį, 
kaip jam atrodė, nepajudinamą pasaulio tvarką, kuri šiaip dažnai 
pakrikdavo. Kiemo šlavimas buvo tapęs stabilumo simboliu. 
Atsibudęs jis paprastai dar pagulėdavo lovoje ir leisdavo min- 
tims nuklysti į praeitį. Jo sąmonę užplūsdavo daugybė vaikystės, 

kurią praleido mažame Smolando krašto miestelyje, vaizdų. Nie- 
kada nebūtų net pagalvojęs, kad staiga suvoks turįs pašaukimą 
ir iškeliaus kaip misionierius padėti žmonėms patirti vienintelį 
tikrą tikėjimą. 

Tai buvo seniai, bet dabar nubudus viskas atrodė kaip vakar. 
Ypač šiandien, kai jis ketvirtą kartą per visą šį laiką plauks prie 
anglų laivo, kuris, kaip tikėjosi, bus atvežęs misijai pinigų ir paštą. 
Jiedu su Ludinu išbuvo Fudžou mieste pusantrų metų. Nepaisant 
uolaus darbo, misija vis dar susidurdavo su sunkumais. Labiausiai 
nusivylė dėl to, kad iš tikrųjų atsivertė vos keli žmonės. Jie sutiko 
nemažai kinų, kurie išpažino krikščionišką tikėjimą, bet, kitaip 
nei Ludinas, kuris nebuvo toks pastabus, Elgstrandas permatė 
juos kiaurai ir suprato, kad daugelio atsivertėlių tikėjimas buvo 
paviršutiniškas ir daugiausia skatinamas galimybės iš misionierių 
gauti dovanų - drabužių ar maisto. 

Per tą laiką buvo tokių akimirkų, kai Elgstrandas prarasdavo 
ūpą. Tada savo dienoraštyje rašydavo, kad kinai - apsimetėliai, 
kad jų stabmeldystė pasibjaurėtina ir kad atrodo, jog niekas nuo 
jos neatgrasins. Kinai, atėję pasiklausyti pamokslų, jam atrodyda- 
vo kaip gyvuliai, stovintys daug žemiau už visiškai nuskurdusius 
Švedijos valstiečius. Biblijos žodžiai, kad nedera išmesti perlų 
kiaulėms, jam įgavo visiškai naują ir netikėtą prasmę. Tačiau toks 
sunkus metas praeidavo. Jis melsdavosi ir kalbėdavosi su Ludinu. 
Laiškuose į namus misionierių bendruomenei, kuri rėmė jų darbą 
ir surinkdavo pinigų, jis neslėpdavo susiduriąs su sunkumais, 
bet nuolat pabrėždavo, kad reikia daug kantrybės. Krikščionių 
bažnyčiai išplisti prireikė šimtų metų. Tokios kantrybės būtina 
reikalauti ir iš tų, kurie siunčiami misionieriais į tokią didžiulę ir 
atsilikusią šalį kaip Kinija. 

Jis atsikėlė, nusiprausė ir neskubėdamas pradėjo rengtis. 
Priešpietę praleis rašydamas laiškus, kuriuos paliks anglų laive. 
Jam būtinai reikėjo parašyti laišką savo senutei motinai, kurios 

atmintis ima šlubuoti. Norėjo dar kartą jai priminti, kad ji turi 
sūnų, kuris atlieka patį svarbiausią krikščionišką darbą. 

Kažkas atsargiai pabeldė į duris. Atidaręs pamatė tarnaitę su 
pusryčių padėklu. Ji pastatė padėklą ant stalo ir tyliai išėjo. Vilk- 
damasis švarką Elgstrandas atsistojo tarpduryje ir apsidairė po ką 
tik nušluotą kiemą. Buvo drėgna, šilta ir apsiniaukę - bus lietaus. 
Kelionei upe reikės pasiimti drabužių nuo lietaus ir skėčius. Jis 
pamojavo Ludinui, kuris stovėjo prie savo durų ir valėsi akinius. 

„Be jo būtų sunku, - pagalvojo Elgstrandas. - Jis naivus, nela- 
bai talentingas, bet geras ir darbštus. Šiek tiek panašus į Biblijoje 
minimus palaimintus tyraširdžius.“ 

Elgstrandas skubiai sukalbėjo padėkos maldą ir sėdo pusry- 
čiauti. Tuo pat metu pagalvojo, ar užsakyta valtis su irklininkais, 
kurie turės nugabenti juos į anglų laivą. 

Tą akimirką pajuto, kad trūksta Sano. Kol Sanas dirbo misijoje, 
jis visada pasirūpindavo tokiais reikalais ir viską puikiai suor- 
ganizuodavo. Nuo ano rudens vakaro, kai Sanas staiga dingo, 
Elgstrandui taip ir nepavyko rasti jo vertos pamainos. 

Elgstrandas įsipylė arbatos ir dar kartą paklausė savęs, kas galė- 
jo priversti Saną išvykti. Vienintelis logiškas paaiškinimas galėjo 
būti toks, kad Sanas pabėgo kartu su jam patikusia tarnaite Ki. 
Elgstrandui buvo skaudu, kad apie Saną galvojo per daug gerai. 
Tai, kad jį nuolat nuvildavo ar apgaudavo paprasti kinai, jis galėjo 
ištverti. Apgavystės jiems įgimtos. Bet tai, kad Sanas, apie kurį jis 
buvo tokios geros nuomonės, pasielgė lygiai taip pat, sukėlė jam 
patį didžiausią nusivylimą per visą laiką misijoje. Elgstrandas 
bandė apklausti visus, kurie pažinojo Saną. Bet niekas nežinojo, 
kas atsitiko aną audringą naktį, kai vėjas nudrėskė nuo vartų 
užrašą „Tikrojo Dievo šventovė“. Užrašas vėl kabo savo vietoje, 
bet Sano nebėra. 

Kelias valandas Elgstrandas rašė laiškus ir ataskaitą misionie- 
rių bendruomenei Švedijoje. Jam visada būdavo sunku aprašyti, 

kaip sekasi misijos darbas. Apie pirmą valandą užklijavo pasku- 
tinį voką ir dar kartą pažvelgė, koks lauke oras. Vis dar panašu, 
kad lis. 

Įlipus į valtį, Elgstrandui pasirodė, kad kai kuriuos irklininkus 
jau yra matęs. O gal ir klysta. Jiedu su Ludinu atsisėdo į keleiviams 
skirtas vietas. Vyras vardu Ksinas nusilenkė ir pasakė, kad jau 
galima plaukti. Plaukiant upe misionieriai aptarinėjo įvairius 
rūpesčius. Kalbėjo ir apie tai, kad jiems reikėtų daugiau žmonių. 
Elgstrandas svajojo palei Mino upę sukurti krikščioniškų misijų 
tinklą. Jei parodytų, kad jie gali plėstis, pasidarytų patrauklesni 
visiems tiems, kurie svarsto, bet abejoja, kuriems smalsu sužinoti, 
koks čia keistas Dievas, paaukojęs savo sūnų ant kryžiaus. 

Bet iš kur gauti pinigų? To nežinojo nei Elgstrandas, nei Lu- 
dinas. 

Priplaukus prie anglų laivo, Elgstrandas nustebo, kad jį atpažįs- 
ta. Misionieriai įlipo į laivą. Juos pasitiko jau matytas kapitonas 
Danas. Elgstrandas pristatė jam Ludiną, ir jie nuėjo į kapitono 
kajutę. Kapitonas pastatė butelį degtinės ir nenusileido tol, kol 
neprivertė jų išgerti po porą stiklelių. 

- Jūs vis dar čia, - tarė jis. - Stebiuosi. Kaip jūs ištveriate? 

— Tai mūsų pašaukimas, - paaiškino Elgstrandas. 

— Kaip sekasi? 

— Kas? 

- Atversti žmones į tikėjimą. Ar pavyksta priversti kinus įtikėti 
Dievą, ar jie vis dar degina smilkalus prie savo stabų? 

- Žmogui atversti reikia daug laiko. 

— O kiek laiko reikia atversti visai tautai? 

— Mes taip neskaičiuojame. Galime likti čia visą gyvenimą. Po 
mūsų perims kiti. 

Kapitonas Danas nužiūrėjo juodu tiriančiu žvilgsniu. Elgstran- 
das prisiminė, kad per paskutinį susitikimą Danas pasakė apie 
kinus daug neigiamų dalykų. 

— Laikas yra toks dalykas, kuris teka mums pro pirštus, kad ir 
kaip bandome jį sulaikyti, - pasakė Danas. - Štai kad ir atstumas. 
Kol nebuvome išradę prietaisų, kuriais dabar galime matuoti 
keliones minutėmis, viską matavome pojūčiais. Atstumas būda- 
vo toks, kaip toli iki žemės ar kito laivo galėdavo pamatyti gerai 
matantis jūrininkas. O kaip matuojate atstumą jūs, pone misio- 
nieriau? Kaip matuojate atstumą tarp Dievo ir žmonių, kuriuos 
norite atversti? 

— Kantrybė ir laikas irgi yra atstumas. 

- Žaviuosi jumis, - prisipažino Danas. - Nenoriai, bet visgi. Iki 
šiol tikėjimas nepadėdavo kapitonams atrasti kelio tarp seklumų 
ir rifų. Mums reikia turėti žinių ir nieko čia nepadarysi. Turbūt 
reikia pripažinti, kad mūsų bures pučia skirtingi vėjai. 

— Gražus palyginimas, - tarė Ludinas, kuris iki šiol tik budriai 
klausėsi. 

Kapitonas Danas pasilenkė ir atrakino medinę skrynią, kuri 
stovėjo šalia jo hamako. Iš jos ištraukė daugybę laiškų, kelis dides- 
nius siuntinius ir galiausiai paketą su pinigais ir vekseliais, kuriuos 
misionieriai galės išsikeisti pas anglų pirklius Fudžou mieste. 

Kapitonas padavė Elgstrandui dokumentą, kur buvo užrašyta 
pinigų suma. 

- Prašau jus perskaičiuoti ir pasirašyti. 

— Ar tai būtina? Aš nemanau, kad jūrų kapitonas vogtų pinigus, 
paaukotus vargšų žmonių, norėjusių padėti pagonims pasiekti 
geresnį gyvenimą. 

- Kąjūs manote ar nemanote, yra jūsų reikalas. Man svarbiau- 
sia, kad jūs savo akimis įsitikintumėte, kad gavote tiek pinigų, 
kiek parašyta. 

Elgstrandas suskaičiavo banknotus ir vekselius. Paskui pasirašė 
kvitą, kurį kapitonas Danas užrakino skrynioje. 

- Jūs aukojate kinams daug pinigų, - pastebėjo jis. - Turbūt tie 
žmonės jums svarbūs. 

— Taip ir yra. 

Jau buvo pradėję temti, kai Elgstrandas su Ludinu pagaliau 
paliko laivą. Kapitonas Danas stovėjo prie borto ir stebėjo, kaip 
jie lipa į valtį, kuri parplukdys juos namo. 

— Sudie, - šūktelėjo jis. - Kas žino, ar mes dar pasimatysime 
šioje upėje. 

Irklininkai atsistūmė nuo laivo. Jie darniai pakeldavo ir nuleis- 

— Kapitonas Danas - keistas žmogus. Aš tikiu, kad giliai viduje 
jis yra geras, nors ir sudaro įžūlaus šventvagio įspūdį. 

- Ir jis ne vienintelis toks, - tarė Ludinas. 

Daugiau jie vienas kitam nepratarė nė žodžio. Paprastai valtys 
plaukdavo netoli kranto, bet šį kartą jie laikėsi upės vidurio. Lu- 
dinas miegojo, Elgstrandas irgi prisnūdo. Jis pabudo, kai staiga iš 
tamsos išniro kelios valtys ir atsirėmė į juos nosimis. Viskas įvyko 
taip greitai, kad Elgstrandas nespėjo susigaudyti, kas dedasi. „Ne- 
laimingas atsitikimas, - pagalvojo jis. - Kodėl irklininkai negalėjo 
laikytis arčiau kranto kaip įprastai?“ 

Paskui suprato, kad čia ne kokia nelaimė. Į jų valtį įšoko kaukėti 
vyrai. Ką tik pabudęs Ludinas pabandė atsistoti, bet vienas vyras 
trenkė jam per galvą ir jis susmuko. Misionierių pasamdyti irkli- 
ninkai nebandė jų ginti ar nuplaukti šalin. Elgstrandas suprato, 
kad užpuolimas buvo gerai suplanuotas. 

— Jėzaus vardu, mes misionieriai, mes nenorime jums blogo, - 
sušuko jis. 

Staiga prieš jį atsistojo vienas kaukėtas vyras. Jis laikė kažką 
panašaus į kirvį ar kūjį. Jų žvilgsniai susidūrė. 

— Pasigailėkite mūsų, - maldavo Elgstrandas. 

Vyras nusitraukė kaukę. Nors buvo tamsu, Elgstrandas iškart 
atpažino Saną. Kino veidas buvo visiškai abejingas, kai jis iškėlė 
kirvį ir smogė Elgstrandui tiesiai į galvą. Sanas išmetė jo kūną 

jau norėjo perrėžti Ludinui gerklę, bet Sanas iškėlė ranką ir jį 
sustabdė. 

— Tegul gyvena. Noriu, kad papasakotų kitiems. 

Sanas pasiėmė krepšį su pinigais ir perlipo į savo valtį. Į kitas 
valtis perlipo ir misionierių pasamdyti irklininkai. Valtyje liko tik 
sąmonės netekęs Ludinas. 

Upė ramiai tekėjo toliau. Užpuolikai dingo be pėdsakų. 

Valtis su vis dar neatsipeikėjusiu Ludinu buvo rasta kitą dieną. 
Juo pasirūpino ir savo rezidencijoje apgyvendino Britanijos kon- 
sulas Fudžou mieste. Kai Ludinas šiek tiek atsipeikėjo po patirto 
šoko, konsulas jo paklausė, ar atpažino ką nors iš užpuolikų. Lu- 
dinas atsakė, kad ne. Viskas įvykę taip greitai, vyrai buvę kaukėti, 
ir jis nė nenutuokiąs, kas atsitiko Elgstrandui. 

Konsulas ilgai svarstė, kodėl banditai nenužudė Ludino. Upių 
piratai retai palikdavo gyvų, bet šį kartą padarė paslaptingą išimtį. 

Konsulas iš karto kreipėsi į miesto valdžią ir įteikė protestą. 
Mandarinas nutarė įsikišti. Jo įsakymu buvo pradėta ieškoti už- 
puolikų ir jų pėdsakais buvo atsekta iki kaimo į šiaurės vakarus 
nuo upės. Kadangi pačių banditų ten nerado, mandarinas įsakė 
nubausti jų artimuosius. Be jokio teismo visiems buvo nukirstos 
galvos, o kaimas sudegintas. 


Šie įvykiai turėjo dramatiškų padarinių evangelizacijos darbui. 
Ludinas susirgo sunkia depresija ir nedrįso kelti kojos iš Britanijos 
konsulato. Praėjo daug laiko, kol jis pasveiko tiek, kad galėtų grįžti 
į Švediją. Atsakingieji už misijų darbą Švedijoje priėmė nelengvą 
sprendimą kurį laiką nebesiųsti misionierių į užsienį. Visi žinojo, 
kad tai, kas nutiko broliui Elgstrandui, buvo galima pavadinti 
kankinio mirtimi, kuri buvo viena iš galimybių ir pavojų misionie- 
riams, dirbantiems pavojinguose kraštuose. Jei Ludinas būtų galėjęs 
dirbti toliau, viskas būtų buvę kitaip. Bet verkiantis ir į lauką bijantis 
išeiti vyras negali tapti kertiniu akmeniu būsimiems darbams. 

Misija buvo uždaryta. Tiems devyniolikai atsivertusių kinų 
buvo pasiūlyta kreiptis į vokiečių arba amerikiečių misijas, kurios 
irgi buvo įsikūrusios palei Mino upę. 

Elgstrando ataskaitos apie misijos darbą buvo paslėptos archyve 
ir pamirštos. 


Praėjus keleriems metams po to, kai Ludinas išvažiavo į Švedi- 
ją, į Kantoną atvyko puošniai vilkintis kinas su tarnais. Tai buvo 
Sanas. Iki tol jis slapstėsi Vuhane. 

Pakeliui į Kantoną Sanas buvo sustojęs Fudžou. Kol tarnai laukė 
svečių namuose, Sanas nusigavo prie upės į tą vietą, kur buvo 
palaidoti Guo Si ir Ki. Jis uždegė smilkalų ir ilgai sėdėjo ant gra- 
apie savo dabartinį gyvenimą. Atsakymų jis nesulaukė, bet visgi 
buvo įsitikinęs, kad jie girdi. 

Sanas išsinuomojo nedidelį namą Kantono pakraštyje, toli ir 
nuo užsieniečių, ir nuo paprastų skurdžių kinų kvartalų. Jis gy- 
veno paprastą, uždarą gyvenimą. Jei kas nors paklausdavo tarnų, 
kas jis toks, tie atsakydavo, kad jis gyvena iš palūkanų ir visą laiką 
ko nors mokosi. Sanas žmonėms visada atsakydavo mandagiai, 
tačiau bendrauti vengdavo. 

Jo name iki vėlumos visada degdavo žibintai. Sanas teberašė 
apie tai, kas jam nutiko po tėvų savižudybės. Jis nenutylėjo nieko. 
Dirbti nebereikėjo, nes iš Elgstrando atimtų pinigų kuo puikiau- 
siai užteko dabartiniam gyvenimui. 

Mintis, kad tai yra misijos pinigai, jam teikė didelį pasitenkini- 
mą. Čia buvo kerštas už tai, kad krikščionys taip ilgai jį apgaudi- 
nėjo, bandydami įtikinti, jog egzistuoja teisingas Dievas, kuriam 
visi žmonės lygūs. 

Praėjo daug metų, kol Sanas susirado kitą moterį. Vieną dieną, 
kai jis kaip įprastai lankėsi mieste, gatvėje pamatė jauną moterį, 
einančią su tėvu. Jis nusekė iš paskos, kad pamatytų, kur jie gyvena. 

Paskui patikimiausiam savo tarnui pavedė išsiaiškinti, kas jos tė- 
vas. Tarnas sužinojo, kad tai žemesnio rango tarnautojas, dirbantis 
vienam iš miesto mandarinų. Sanas suprato, kad merginos tėvui 
jis pasirodys esąs tinkamas jaunikis. Sanas veikė apdairiai, pasi- 
rūpino, kad tam vyrui būtų pristatytas, o tada pakvietė jį į vieną 
iš geriausių arbatinių mieste. Po kiek laiko Sanas buvo pakviestas 
pas juos į namus ir ten pirmą kartą susitiko Ti - toks buvo mer- 
ginos vardas. Ji atrodė maloni, o kai šiek tiek pradrąsėjo, parodė 
turinti dar ir gerą galvą. 

Po metų, 1881-ųjų gegužę, Sanas ir Ti susituokė. 1882-aisiais 
gimė sūnus, kurį jis pavadino Guo Si. Jis negalėjo atsitraukti 
nuo vaiko ir pirmą kartą per daug metų vėl pajuto gyvenimo 
džiaugsmą. 

Tačiau jo pyktis nesumažėjo. Sanas vis daugiau laiko skirdavo 
vienai iš slaptų organizacijų, kurios norėjo išvaryti iš Kinijos 
baltuosius. Skurdas ir kančios gimtojoje šalyje nesumažės tol, kol 
baltieji svetimtaučiai pasiims didžiąją dalį prekybos pajamų ir vers 
kinus vartoti tą bjaurų narkotiką, vadinamą opijum. 

Laikas bėgo. Sanas seno, jo šeima augo. Vakarais jis dažnai 
pasišalindavo paskaityti savo storo dienoraščio, kurį teberašė, ir 
laukė tos akimirkos, kai vaikai bus pakankamai suaugę ir galės 
suprasti, o gal ir patys vieną dieną galės perskaityti tėvo taip ilgai 
rašytą knygą. 

Lauke prie savo namų jis vis dar matė Kantono gatvėmis sliū- 
kinantį skurdo vaiduoklį. „Dar ne laikas, - galvojo jis. - Bet vieną 
dieną visa tai nuplaus neišvengiama potvynio banga.“ 

Sanas ir toliau gyveno paprastai, daugiausia laiko praleisdavo 
su savo vaikais. 

Ir vis dar vaikštinėdavo po miestą, ieškodamas Zi, visada pa- 
siėmęs aštrų peilį, paslėptą po drabužiais. 

Ja Ru patikdavo vienam sėdėti savo biure vakarais. Tada beveik 
ištuštėdavo Pekino centre stovintis aukštas pastatas, kur jam 
priklausė visas viršutinis aukštas su dideliais panoraminiais lan- 
gais, pro kuriuos galėjai matyti visą miestą. Likdavo tik sargai 
apatiniame aukšte ir valytojos. Gretimame kabinete laukdavo jo 
sekretorė, ponia Šen, kuri būdavo tiek, kiek jam reikėdavo, kartais 
net iki aušros. 

Kaip tik šiandien, 2005 metų gruodžio mėnesį, jam sukako 
trisdešimt aštuoneri. Jis pritarė vienam vakarų filosofui, kuris 
kartą parašė, kad tokio amžiaus vyras yra pasiekęs savo amžiaus 
vidurį. Daugeliui jo draugų nerimą kėlė būsima senatvė, kuri kol 
kas atrodė kaip silpnas, bet šaltokas vėjelis, pūstelintis į sprandą 
artėjant keturiasdešimtajam gimtadieniui. Ja Ru nejuto jokio ne- 
rimo. Dar būdamas jaunas Šanchajaus universiteto studentas jis 
nusprendė, kad niekada nešvaistys laiko ir jėgų nerimaudamas dėl 
to, ko vis tiek negali pakeisti. Laiko tėkmė yra tas neišmatuojamas 
ir įnoringas dydis, prieš kurį galų gale vis tiek pralaimėsi. Žmogus 
gali pasipriešinti tik bandydamas praturtinti laiką, išnaudodamas 
jį, o ne mėgindamas sustabdyti jo tėkmę. 

Ja Ru prispaudė nosį prie šalto stiklo. Jo didžiuliame kabine- 
te, apstatytame skoningais juodos ir kraujo raudonumo spalvos 
baldais, būdavo šaltoka. Čia visuomet turėjo būti septyniolika 
laipsnių - ir šaltuoju metų laiku, ir spiginant karščiui, ir siaučiant 
smėlio audroms. Jam taip patiko. Jis visada vertino šaltą protą. 
Verslą arba politinių sprendimų priėmimą vertino kaip tam tikrą 
karo padėtį, kai labai svarbu racionalus ir šaltas apskaičiavimas. 
Jis ne šiaip sau buvo vadinamas Tie Kian Lianu - „Šaltuoju“. 

Tikriausiai buvo ir tokių, kurie laikė jį pavojingu. Taip, anksčiau 
buvo keli kartai, kai jis prarado savitvardą ir sužalojo žmones. 
Bet dabar to nebepasitaiko. Jis nesuko sau galvos dėl to, kad gali 

atrodyti baisus. Svarbiau tai, kad dabar jis gali kontroliuoti pyktį, 
kuris kartais jį apima. 

Kartais anksti rytais Ja Ru išeina iš savo buto per slaptas duris 
ir įsimaišo tarp Žmonių netoliese esančiame parke. Dauguma jų 
būna vyresnio amžiaus. Jie susikaupę daro mankštą, vadinamą 
tai či. Tada jis jaučiasi kaip maža, nereikšminga dalelė didelėje 
bevardėje kinų minioje. Niekas nežino, kas jis toks ir kuo vardu. 
Kartais jam atrodydavo, kad taip jis apsivalo. Grįžęs į namus ir 
atgavęs savo tapatybę, jis visada jausdavosi stipresnis. 

Artėjo vidurnaktis. Šįvakar jis laukė dviejų lankytojų. Jam pa- 
tikdavo vidurnaktį arba auštant į savo kabinetą pasikviesti tuos, 
kurie iš jo ko nors norėdavo, žinoma, jei apskritai nuspręsdavo, 
kad su jais reikia susitikti. Pasirinktas laikas suteikdavo jam pra- 
našumo. Ankstyvą ryto valandą šaltame kambaryje jis lengviau 
pasiekdavo savo tikslą. 

Ja Ru pažvelgė į šviesomis mirgantį miestą. Jis gimė vienoje 
ligoninėje kažkur ten apačioje tarp mirgančių šviesų, 1967-aisiais 
per patį Kultūrinės revoliucijos įkarštį. Jo tėvo, universiteto pro- 
fesoriaus, nebuvo šalia, nes raudonieji gvardiečiai tuo metu valė 
visuomenę ir išvijo jį į kaimą ganyti kaimiečių kiaulių. Ja Ru nie- 
kada jo nematė, nes tėvas dingo be žinios. Vėliau Ja Ru nusiuntė 
keletą savo artimiausių kolegų į tą kaimą, kur tėvas galėjo būti 
išsiųstas, bet jie nieko nesužinojo, niekas jo tėvo nebeprisiminė. 
Nerado jokių pėdsakų ir to laikmečio chaotiškame archyve. Ja Ru 
tėvą paskandino didžioji politinė Mao sukelta banga. 

Jo motina, likusi viena su sūnumi ir vyresne dukra Hong, išgy- 
veno sunkų laikotarpį. Pirmas dalykas, ką prisimena iš vaikystės, 
tai motinos ašaros. Tas prisiminimas nebebuvo ryškus, bet vis dar 
laikėsi jo atmintyje. Vėliau, devintojo dešimtmečio pradžioje, kai 
jų gyvenimas pagerėjo ir motina galėjo grįžti į ankstesnį darbą, - ji 
dirbo teorinės fizikos dėstytoja viename iš Pekino universitetų, 
Ja Ru suprato geriau, koks chaosas vyravo tuo metu, kai jis gimė. 

Mao mėgino sukurti naują visatą. Nauja Kinija turėjo atsirasti taip 
pat, kaip susikūrė visata. Kinija turėjo iškilti iš viską apvertusio 
sukilimo, kurį pradėjo Mao. 

Ja Ru anksti suprato, kad sėkmė lydės tik tada, jei suprasi, kur 
tuo metu yra valdžia. Tas, kuris nesuvokia įvairių politinio ir 
ekonominio gyvenimo tendencijų, niekada negalės iškilti iki tokių 
aukštumų, kokių dabar pasiekė Ja Ru. 

„Dabar esu aukštai, - galvojo Ja Ru. - Kai rinka Kinijoje pradėjo 
laisvėti, aš buvau pasiruošęs. Aš buvau vienas iš tų katinų, apie 
kuriuos kalbėjo Den Siaopinas ir kurių spalva buvo visai nesvarbi - 
juodi jie ar pilki, kad tik gaudytų peles. Dabar esu vienas turtin- 
giausių savo kartos vyrų. Per gerus ryšius aš užsitikrinau užnugarį 
šių dienų uždraustajame mieste, kurį valdo pats komunistų partijos 
branduolys. Aš apmoku jų keliones į užsienį ir atskraidinu dizai- 
nerius jų žmonoms. Aš organizuoju jų vaikams geras vietas JAV 
universitetuose ir statau namus jų tėvams. Mainais gaunu laisvę.“ 
pirmasis svečias. Jis priėjo prie stalo ir paspaudė garsiakalbio 
mygtuką. Ponia Šen iš karto atsiliepė. 

- Aš laukiu viešnios, - tarė jis. - Ji ateis maždaug po dešimties 
minučių. Tegul palaukia pusvalandį. Paskui aš paskambinsiu ir 
pakviesiu. 

Ja Ru atsisėdo prie rašomojo stalo, ant kurio vakarais nieko 
nebebūdavo. Naują dieną reikia pasitikti švariu stalu, ant kurio 
būtų vietos naujiems iššūkiams. 

Kaip tik dabar ant jo gulėjo sena, apsitrynusi knyga suklijuo- 
tais viršeliais. Kartais Ja Ru pagalvodavo, kad reikėtų pasamdyti 
knygrišį, kuris įrištų yrančią knygą į naujus viršelius. Bet paskui 
nutarė nieko nekeisti. Nors viršeliai nudriskę, o lapai apsitrynę 
ir suplonėję, knygos tekstas puikiai išsilaikęs. 

Jis atsargiai pastūmė knygą į šalį ir paspaudė mygtuką po sta- 
lu. Iš stalo išlindo kompiuterio monitorius. Ja Ru paspaudė kelis 

mygtukus ir monitoriuje pasirodė jo giminės medis. Reikėjo daug 
laiko ir pinigų, kol susidarė šis taip išsišakojusio jo šeimos medžio 
vaizdas, bent jau su tomis šeimos atšakomis, dėl kurių nebuvo 
abejonių. Kruvinoje ir žiaurioje Kinijos istorijoje pražuvo ne tik 
dideli jos kultūros lobiai. Baisiau tai, kad buvo sunaikinta daug 
archyvų. Ja Ru šeimos medyje buvo spragų, kurių jis niekuomet 
negalės užpildyti. 

Tačiau svarbiausi vardai yra. Visų pirma to, kuris parašė die- 
noraštį, gulintį ant jo stalo. 

Ja Ru ieškojo namo, kur jo protėviai sėdėdavo žvakių šviesoje, 
bet jo nebebuvo. Ten, kur kadaise gyveno Vangas Sanas, dabar 
driekėsi greitkelių tinklas. 

Dienoraštyje Sanas rašė, kad jo žodžiai skirti jo vaikams ir vėjui. 
Ja Ru niekada nesuprato, kuo čia dėtas vėjas. Turbūt giliai širdyje 
Sanas buvo romantikas, nors gyvenime buvo priverstas ištverti 
daug žiaurumo ir niekuomet neatsikratė troškimo atkeršyti. Lai- 
mei, šeimos medyje netrūko vaikų. Visų pirma 1882-aisiais gimė 
sūnus Guo Si, kuris vėliau tapo vienu pirmųjų komunistų partijos 
lyderių. Per karą jį nužudė japonai. 

Ja Ru dažnai pagalvodavo, kad Sano dienoraštis skirtas būtent 
jam. Nors praėjo daugiau kaip šimtmetis nuo to vakaro, kai die- 
noraštis buvo pradėtas rašyti, iki šio vakaro, kai jį skaito Ja Ru, 
atrodė, kad Sanas kalba tiesiai savo ainiui. Neapykanta, kurią 
jautė protėvis, iki šiol gyva Ja Ru. Iš pradžių Sanas, paskui Guo 
Si ir galiausiai jis pats. 

Jis turėjo Guo Si nuotrauką, padarytą ketvirtojo dešimtmečio 
pradžioje. Guo Si stovi su keliais vyrais kalnų fone. Ja Ru nuskaitė 
ją skaitytuvu ir perkėlė į kompiuterį. Žiūrėdamas į nuotrauką 
jausdavosi esąs labai arti Guo Si. Tarsi stovėtų už nugaros tam 
besišypsančiam vyrui su karpa ant skruosto. „Jis buvo taip arti 
absoliučios valdžios, - galvojo Ja Ru. - Taip ir aš, jo giminaitis, 
priartėjau prie jos.“ 

Garsiakalbyje tyliai suzirzė. Ponia Šen davė jam diskretišką 
signalą, kad atvyko viešnia. Bet Ja Ru norėjo, kad ji palauktų. 
Labai seniai jam teko skaityti apie politiką, kuris buvo tobulai 
surūšiavęs savo draugus ir priešus. Žmonės, norėdavę patekti 
pas jį į kabinetą, laukdavo skirtingai - vieni ilgiau, kiti trumpiau. 
Paskui galėdavo palyginti laukimo laiką ir suprasti, kaip toli ar 
arti nuo vado malonės jie yra. 

Ja Ru išjungė kompiuterį ir tyliai nuleido jį į stalviršį. Iš grafino, 
stovinčio ant stalo, įsipylė į stiklinę vandens. Ji buvo pagaminta 
Italijoje specialiai jam, vienoje iš įmonių, kurią jis valdė kartu su 
kitais bendrasavininkiais per vieną iš daugelio savo fiktyvių firmų. 

„Vanduo ir nafta, - pagalvojo jis. - Aš noriu, kad aplink mane 
būtų skysčiai. Šiandien nafta, rytoj galbūt teisės į įvairias upes ir 
ežerus.“ 

Jis vėl priėjo prie lango. Buvo toks nakties metas, kai daugelis 
šviesų užgęsta. Netrukus mieste švies tik gatvių ir viešųjų pastatų 
žibintai. 

Ja Ru pažvelgė į tą pusę, kur stovėjo Uždraustasis miestas. 
Jam patikdavo ten lankytis ir užsukti pas draugus, kurių pini- 
gus jis administravo ir daugino. Šiandien imperatoriaus sostas 
stovi tuščias. Bet už senojo imperatoriškojo miesto mūrų vis dar 
sutelkta visa valdžia. Kartą Den Siaopinas pasakė, kad senosios 
imperatorių dinastijos pavydėtų tokios valdžios, kokią dabar turi 
Kinijos komunistų partija. Nė viena kita šalis pasaulyje neturėjo 
panašios galios. Dabar kas penktas žmogus yra priklausomas nuo 
to, ką nuspręs šie į imperatorius panašūs vadovai. 

Ja Ru žinojo, kad jam labai pasisekė, ir niekada to nepamirš- 
davo. Jei bent akimirką pagalvotų, kad jo sėkmė yra savaime 
suprantamas dalykas, jis greitai prarastų įtaką ir turtus. Jis buvo 
tarsi pilkasis kardinolas, priklausantis šiam didžiuliam valdan- 
čiųjų elitui. Ja Ru buvo komunistų partijos narys, jis turėjo labai 
artimų ryšių su arčiausiai valdžios esančiais žmonėmis, kurie 

priima svarbiausius sprendimus. Be to, jis buvo jų patarėjas. Jis 
visą laiką ėjo pirmyn, apdairiai, atsargiai ir stengdamasis suprasti, 
kur jo tyko duobės, o kur praėjimas saugus. 

Šiandien jam sukako trisdešimt aštuoneri ir jis žinojo, kad 
gyvena pačiu didingiausiu ir didžiausių permainų laikotarpiu, 
kuris Kinijoje tęsiasi nuo Kultūrinės revoliucijos. Iš pradžių 
Kinija buvo uždara valstybė, o dabar jos žvilgsnis nukreiptas 
į užsienį. Nors politiniame biure vyko dramatiška kova dėl to, 
kuriuo keliu žengti, Ja Ru buvo gana užtikrintas, kuo viskas 
baigsis. Krypties, kuria Kinija pasuko, jau nebepakeisi. Kiekvie- 
ną dieną vis daugiau tautiečių imdavo gyventi šiek tiek geriau. 
Nors skirtumas tarp miestiečių ir kaimiečių visą laiką didėjo, 
visgi dalis gerovės nubyrėdavo ir patiems vargingiausiems. Būtų 
beprotybė, jei valdžia pamėgintų pakreipti plėtrą ta kryptimi, 
kuri vėl primintų praeitį. Todėl reikia nepaliaujamai ieškoti vis 
naujų užsienio rinkų ir žaliavų. 

Jis žiūrėjo į neryškų savo veido atspindį didžiuliame panora- 
miniame stikle. Gal būtent taip atrodė Vangas Sanas. 

„Praėjo daugiau kaip šimtas trisdešimt penkeri metai, - pagal- 
vojo Ja Ru. - Sanas nebūtų galėjęs net įsivaizduoti tokio gyvenimo, 
kokį gyvenu aš. Bet aš galiu įsivaizduoti jo gyvenimą ir suprantu 
jo pyktį, kuris formavo jį kaip žmogų. Sanas rašė savo dienoraštį, 
kad jo ainiai niekada nepamirštų, kokią neteisybę turėjo ištverti 
jis pats, jo tėvai ir broliai. Tai didžioji neteisybė, tvyranti virš 
visos Kinijos.“ 

Ja Ru vėl pažiūrėjo į laikrodį. Gana. Nors pusvalandis dar ne- 
buvo praėjęs, jis paspaudė mygtuką ant rašomojo stalo, duodamas 
ženklą, kad lankytoja gali įeiti. 

Sienoje atsidarė nematomos durys. Įėjo jo sesuo Hong Či. Jis 
turėjo seserį, kurios grožis tiesiog spinduliavo. 

Jie susitiko kambario viduryje ir pabučiavo vienas kitam į 
skruostą. 

— Mažasis broliuk, dabar tu šiek tiek vyresnis nei vakar. Vieną 
dieną pasivysi mane. 

— Ne, nepasivysiu. Bet niekas nežino, kas ką galiausiai laidos. 

— Kodėl kalbi apie tai dabar? Šiandien, savo gimimo dieną? 

- Išmintingas žino, kad mirtis visada šalia. 

Jis nusivedė seserį prie minkštasuolių, stovėjusių kitame di- 
džiulio kabineto gale. Kadangi Hong negeria alkoholio, jis įpylė 
jai arbatos iš paauksuoto arbatinuko, o pats gėrė vandenį. 

— Turiu tau dovaną. Bet pirma noriu sužinoti, ar gandai yra 
tiesa? 

Ja Ru skėstelėjo rankomis. 

— Apie mane sklinda daugybė gandų. Kaip ir apie visus kitus 
garsius vyrus ir net garsias moteris, tokias kaip tu, miela sese. 

— Aš tik noriu žinoti, ar tiesa, kad tu papirkai, ką reikia, kad 
laimėtumei savo didžiausias statybų sutartis? 

Hong Či pastatė ant stalo puodelį taip, kad tas net barkštelėjo. 

— Ar supranti, ką tai reiškia? Davei kyšį? 

Staiga Ja Ru pajuto, kad sesers kalbos jam nusibodo. Jam pa- 
tikdavo su ja kalbėtis, nes sesuo buvo protinga ir kandi. Jam taip 
pat patikdavo, kad diskutuodamas su ja turi gerai suformuluoti 
argumentus. Sesuo gynė senovišką supratimą ir garbino idea- 
lus, kurie dabar nieko nebereiškė. Solidarumas irgi tapo viena 
iš prekių. Klasikinis komunizmas neatlaikė išbandymų naujoje 
tikrovėje, kurios senieji teoretikai taip niekada ir neperprato. Tai, 
kad Karlas Marksas daug kur buvo teisus, pabrėždamas funda- 
mentalią ekonomikos reikšmę politikai, arba kad Mao parodė, 
jog net vargingi valstiečiai gali pakilti iš skurdo, dar nereiškia, 
kad ir naujuosius didelius iššūkius Kinija galės įveikti klasikiniais 

Hong Či joja į ateitį sėdėdama ant arklio atbula. Ja Ru žinojo, 
kad jai nepavyks. 

— Mes niekada netapsime priešais, - tarė jis. - Mūsų šeima 
buvo tarp pionierių, kai tauta pradėjo savo žygį iš skurdo. Skiriasi 
tik mūsų nuomonė dėl metodų. Bet, žinoma, kyšių aš niekam 
neduodu ir pats nesiduodu paperkamas. 

— Tu galvoji tik apie save, apie nieką daugiau. Man sunku pa- 
tikėti, kad sakai tiesą. 

Šį kartą Ja Ru neteko savitvardos. 

— O apie ką galvojai tu pati, plodama už tai, kad partijai va- 
dovaujantys seniai leido tankams traiškyti žmones Dangiškosios 
ramybės aikštėje? Apie ką tu galvojai tada? Negi nesuvokei, kad 
aš galėjau būti vienas iš tų, stovėjusių aikštėje? Man tada buvo 
dvidešimt dveji. 

— Tada mums buvo svarbu imtis priemonių, nes buvo iškilusi 
grėsmė visos šalies stabilumui. 

— Ir tą grėsmę kėlė keli tūkstančiai studentų? Dabar netiesą 
kalbi tu, Hong Či. Jūs bijojote visai kitų žmonių. 

— Ko? a 

Ja Ru pasilenkė prie sesers ir sušnabždėjo: 

— Valstiečių. Jūs bijojote, kad gali paaiškėti, jog jie išvien su 
ateitį. Užuot išsprendę problemą, nutarėte ją paslėpti. 

Hong Či nieko neatsakė. Ji atidžiai žiūrėjo į brolį. Ja Ru pa- 
galvojo, kad jiedu kilę iš šeimos, kuri prieš kelias kartas nebūtų 
drįsusi pažiūrėti mandarinui į akis. 

- Vilkui niekas nesišypso, - prabilo Hong Či. - Nes vilkas gali 
pamanyti, kad tu nori kautis. 

Ji atsistojo ir padėjo ant stalo paketą, perrištą raudona juostele. 

— Man baisu dėl tavo kelio, broliuk. Aš padarysiu viską, kas 
mano galioje, kad tokie kaip tu nepaverstų šios šalies tokia, dėl 
kurios mes gailėsimės ir gėdysimės. Ateis laikas, kai vėl prasidės 
didžioji klasių kova. Kieno pusėje esi tu? Savo paties, ne liaudies. 

— Įdomu, kas šią akimirką yra vilkas, - tarė Ja Ru. 

Jis norėjo pabučiuoti seserį į skruostą, bet ta nusisuko ir nuėjo. 
Prie sienos Hong stabtelėjo. Ja Ru priėjo prie stalo ir paspaudęs 
mygtuką atidarė duris. 

Kai jos vėl užsidarė, jis palinko prie mikrofono: 

— Aš laukiu dar vieno svečio. 

- Ar užsirašyti jo vardą? - paklausė ponia Šen. 

- Jis neturi vardo. 

Ja Ru grįžo prie stalo ir išvyniojo Hong Či paketą. Jame buvo 
nedidelė nefrito dėžutė. Joje gulėjo balta plunksna ir akmuo. 

Jiedu su seserimi dažnai vienas kitam įteikdavo dovanas su 
mįsle ar kitiems nežinoma paslaptimi. Ja Ru iškart suprato, ką ji 
norėjo pasakyti. Tai buvo užuomina į vieną Mao eilėraštį. Plunks- 
na simbolizavo veltui praleistą gyvenimą, o akmuo - gyvybę ir 
prasmingą mirtį. 

„Sesuo mane įspėja, - pagalvojo Ja Ru. - Arba nori paraginti. 
Kokį gyvenimo kelią man pasirinkti?“ 

Dovana privertė Ja Ru nusišypsoti ir jis nutarė, kad kitam se- 
sers gimtadieniui jis užsakys pagaminti gražų vilką iš dramblio 
kaulo. 

Jis juto pagarbą sesers atkaklumui. Charakteriu ir valia ji tikrai 
buvo verta savo brolio. Ji ir toliau kovos prieš jį ir tuos šalies 
valdančiuosius, kurie eina smerktinu keliu. Bet ji klysta, ir ji, ir 
visi kiti, kurie neigia tai, kas iš naujo pavers Kiniją galingiausia 
šalimi pasaulyje. 

Ja Ru atsisėdo prie rašomojo stalo ir užsidegė lempą. Atsargiai 
apsimovė plonas baltas medvilninės pirštines ir vėl ėmėsi vartyti 
Vango Sano dienoraštį, atkeliavusį per kelias kartas. Hong Či 
irgi perskaitė, bet šis dienoraštis nesujaudino jos taip kaip brolio. 

Ja Ru atsivertė paskutinį knygos puslapį. Vangui Sanui sukako 
aštuoniasdešimt treji. Jis visai pasiligojęs ir greitai mirs. Sano pas- 
kutiniai žodžiai byloja apie nerimą, kad miršta nespėjęs išpildyti 
visko, ką buvo pažadėjęs broliams. 

„Mirštu per anksti, - rašo jis. - Net jei gyvenčiau tūkstantį 
metų, vis tiek mirčiau per anksti, nes man taip ir nepavyko at- 
statyti šeimos garbės. Dariau viską, ką galėjau, bet to nepakako.“ 

Ja Ru užvertė knygą ir, įkišęs ją į stalčių, užrakino. Tada nu- 
sitraukė pirštines ir iš kito stalčiaus išsiėmė storą voką. Paskui 
paspaudė garsiakalbio mygtuką ir ponia Šen iškart atsiliepė. 

— Ar mano svečias jau čia? 

— Taip, jis čia. 

— Pakvieskite užeiti. 

Durys sienoje lėtai atsivėrė. Įžengęs vyriškis buvo aukštas ir 
liesas. Jis tyliai ir lanksčiai perėjo storu kilimu. Atsistojęs priešais 
Ja Ru nusilenkė. 

— Tau laikas išvykti, - tarė Ja Ru. - Viskas, ko reikia, yra šia- 
me voke. Noriu, kad grįžtumei iki vasario mėnesio, kai švęsime 
Naujuosius metus. O vakariečių Naujųjų metų pradžia bus pats 
tinkamiausias laikas užduočiai atlikti. 

Ja Ru padavė voką, kurį jis paėmė nusilenkdamas. 

- Liu Sinai, ši užduotis yra svarbesnė už visas kitas, kurias 
buvau pavedęs tau anksčiau. Tai susiję su mano paties gyvenimu, 
su Mano šeima. 

— Įvykdysiu, ko prašote. 

- Žinau. Bet jei nepavyktų, prašau niekada čia nebegrįžti. Kitaip 
turėsiu tave nužudyti. 

— Man pavyks. 

Ja Ru linktelėjo. Pokalbis baigtas. 

Liu Sinas dingo už durų, ir tos vėl tyliai užsidarė. Ja Ru kreipėsi 
į ponią Šen paskutinį kartą tą vakarą. 

— Iš mano kabineto ką tik išėjo vyras. 

— Jis buvo nekalbus ir mandagus. 

— Bet šįvakar jo čia nebuvo. 

— Savaime suprantama. 

— Mane aplankė tik mano sesuo Hong. 

— Nieko daugiau aš ir neįleidau. O žurnale įrašytas tik Hong 
Či vardas. 

— Dabar galite eiti namo. Aš pabūsiu dar porą valandų. 

Pokalbis baigtas. Bet Ja Ru žinojo, kad ponia Šen liks tol, kol 
jis neišeis. Šeimos ji neturėjo, moters gyvenime buvo tik darbas ir 
patarnavimas viršininkui. Ponia Šen buvo jo budrusis demonas, 
saugantis duris. 

Ja Ru vėl priėjo prie lango ir pažvelgė į miegantį miestą. Jau 
gerokai po vidurnakčio. Jautėsi pakylėtas. Puikus gimtadienis. 
Net jei pokalbis su seserimi pavyko ne taip, kaip tikėjosi. Ji ne- 
supranta, kas dedasi pasaulyje, ji nenori matyti, kad atėjo nauji 
laikai. Jam pasidarydavo liūdna pagalvojus, kad jie vis labiau 
svetimėja. Bet tai neišvengiama. Vardan šalies. Galbūt vieną 
dieną ji visgi supras. 

Šįvakar svarbiausia buvo tai, kad viskas pagaliau parengta, 
paieškos baigtos, planas paruoštas. Ja Ru prireikė dešimties metų, 
kol išsiaiškino praeitį ir paruošė planą. Daugelį kartų jautėsi taip, 
kad beveik norėjosi nuleisti rankas, nes prabėgęs laikas buvo pa- 
slėpęs per daug dalykų. Bet kai paskaitydavo Vango Sano dieno- 
raštį, iš naujo pasisemdavo reikalingų jėgų. Sano įtūžis persidavė 
Ja Ru, ir jis jautėsi taip, lyg aprašytieji įvykiai būtų įvykę visai 
neseniai. Ja Ru turėjo galią įvykdyti tai, ko nepajėgė Sanas. 

Knygos gale buvo keli tušti puslapiai. Kai viskas bus baigta, Ja 
Ru ten parašys paskutinį skyrių. Jis nutarė išsiųsti į pasaulį Liu 
Siną būtent per savo gimtadienį, kad pasiuntinys įvykdytų tai, ką 
reikia įvykdyti. Ja Ru pajuto palengvėjimą. 

Jis ilgai nejudėdamas stovėjo prie lango. Paskui užgesino šviesą 
ir išėjo pro galines duris į asmeninį liftą. 

Įšėdęs į požeminiame garaže jo laukusį automobilį, Ja Ru liepė 
vairuotojui važiuoti prie Tiananmenio aikštės. Per užtamsintus 
langus jis žvelgė į aikštę, kurioje stovėjo tik nuolat budintys ka- 
riškiai žaliomis uniformomis. 

Kadaise Mao čia paskelbė apie naująją liaudies respubliką. Tuo 
metu Ja Ru dar nebuvo gimęs. 

Jis pagalvojo, kad būsimi svarbūs įvykiai šioje Viduriniosios 
karalystės aikštėje nebus paskelbti. 

Naujas pasaulis formuosis didžiausioje tyloje, kol vieną dieną 
niekas nebegalės sukliudyti tam, kas vyksta. 

II! dalis 


RAUDONA JUOSTELĖ 
(2006) 


Visur, kur vyksta kova, būna aukų, 

ir mirtis yra įprastas dalykas. 

Bet mums svarbiausia - liaudies interesai 
ir daugybės žmonių kančios. 

Mirtis už savo liaudį - tauri mirtis. 

Ir visgi turime stengtis, 

Kad išvengtume nereikalingų aukų. 


Mao Dzedongas, 1944 


Sukilėliai 
19 


Tai, ko ieškojo, Birgita Roslin rado tolimiausiame kinų restorano 
kampe. Šviestuvui, kabančiam virš staliuko, trūko vienos raudo- 
nos juostelės. 

Jai užėmė kvapą, stovėjo visiškai nejudėdama. 

„Kažkas čia sėdėjo, - pagalvojo ji. - Pačiame tamsiausiame 
kampe. Paskui jis atsistojo, išėjo ir išvažiavo į Hešiovaleną. Tai 
turėjo būti vyras. Tikrai vyras.“ 

Ji apsidairė. Jaunoji padavėja jai nusišypsojo. Iš virtuvės sklido 
kinų kalba. 

Birgita Roslin pagalvojo, kad nei ji pati, nei policija negali 
suprasti, kas atsitiko. Čia kažkas daug didesnio, gilesnio, paslap- 
tingesnio, nei jie gali įsivaizduoti. 

Iš tikrųjų jie nežino nieko. 

Ji atsisėdo prie staliuko ir atsainiai lėkštėje pastumdė maistą, 
atsineštą nuo užkandžių stalo. Ji vis dar buvo vienintelė lankytoja. 
Birgita pamojo padavėjai ir parodė į šviestuvą. 

— Trūksta vienos juostelės, - parodė ji. 

Atrodė, kad padavėja iš pradžių nesuprato. Birgita parodė dar 
kartą. Padavėja nustebusi linktelėjo. Ji nebuvo pastebėjusi, kad 

čia trūksta juostelės. Paskui ji pasilenkė pažiūrėti po stalu, gal 
juostelė nukrito ten. 

— Nebėra. Nematyti. 

— Ar seniai jos nebėra? - paklausė Birgita Roslin. 
ji nesuprato, ir klausimą pakartojo. Ta nekantriai papurtė galvą. 

— Nežinau. Jei nepatinka sėdėti prie šito stalo, galite persėsti 
prie kito. 

Birgita Roslin nespėjo prasižioti, o padavėja jau nuskubėjo 
pasitikti grupelės naujų svečių. Birgita spėjo, kad tai bus kokios 
nors įstaigos darbuotojai. Pasiklausiusi jų pokalbių suprato, kad 
jie dalyvavo konferencijoje, kurioje diskutavo apie didelį nedarbą 
Helsinglande. Birgita Roslin toliau stumdė maistą lėkštėje, res- 
torane rinkosi vis daugiau žmonių. Jaunoji padavėja nebespėjo 
suktis. Galiausiai iš virtuvės atėjo vyras ir padėjo jai nurinkti 
nešvarius indus, nušluostyti stalus. 

Po dviejų valandų pietaujančiųjų srautas atslūgo. Per tą laiką 
Birgita Roslin toliau knebinėjo maistą, užsisakė puodelį žaliosios 
arbatos ir apmąstė tai, kas įvyko per jos viešnagę Helsinglande. 
Žinoma, jai nepasidarė aiškiau, kaip raudona juostelė iš restorano 
atsidūrė ant sniego Hešiovalene. 

Galiausiai priėjo padavėja ir paklausė, ar ji norėtų ko nors 
daugiau. Birgita Roslin papurtė galvą. 

— Bet norėčiau kai ko paklausti. 

Restorane dar buvo kitų svečių. Padavėja pakalbėjo su anuo 
vyru ir grįžo pas Birgitą Roslin. 

- Jei norite nusipirkti šviestuvą, aš galiu tai sutvarkyti, - pasakė 
ji ir nusišypsojo. 

Birgita irgi nusišypsojo. 

— Ne, nenoriu. Ar restoranas veikė Naujųjų metų savaitę? 

— Mes dirbame visą laiką. Tokia kinų verslo strategija. Dirbti 
visada, kai kiti tuo metu ilsisi. 

Birgita Roslin pagalvojo, kad iš tikrųjų atsakyti į jos klausimą 
neįmanoma. Bet visgi paklausė. 

— Ar prisimenate visus lankytojus? 

— Jūs buvote čia anksčiau. Aš prisimenu mūsų svečius. 

— Ar prisimenate tuos, kurie sėdėjo čia prieš Naujuosius? 

Padavėja papurtė galvą. 

- Šitas staliukas mėgstamas. Čia visada būna žmonių. Dabar 
sėdite jūs, rytoj sėdės kas nors kitas. 

Birgita Roslin suvokė, kokie beviltiškai netikslūs ir neaiškūs 
jos klausimai. Reikia suformuluoti tiksliau. Kiek padvejojusi su- 
galvojo, kaip paklausti. 

— Ar prieš Naujuosius čia buvo anksčiau nematytų žmonių? 

— Visai nematytų“ 

— Visai. 

— Ne. Nei prieš Naujuosius, nei po jų. 

Ji matė, kad padavėja stengiasi prisiminti. 

Restoranas ištuštėjo. Staiga prie kasos suskambo telefonas. 
Padavėja nuėjo atsiliepti ir priėmė užsakymą paruošti maisto 
išsinešti, o paskui grįžo prie Birgitos stalo. Kažkas iš dirbančiųjų 
virtuvėje paleido įrašą su kiniška muzika. 

— Graži muzika, - tarė padavėja ir nusišypsojo. - Ar jums pa- 
tinka kiniška muzika? 

— Graži. Labai graži. 

Padavėja dėl kažko dvejojo. Galiausiai ji linktelėjo, iš pradžių 
abejodama, paskui daug ryžtingiau. 

— Kinas, - tarė ji. 

— Čia sėdėjo kinas? 

— Ant tos pačios kėdės kaip jūs. Jis čia pietavo. 

— Kada tai buvo? 

Ji pagalvojo. 

— Sausį. Bet ne per Naujuosius. Po jų. 

— Kiek vėliau? 

— Praėjus gal devynioms ar dešimčiai dienų... 

Birgita Roslin prikando lūpą. „Gali būti, - pagalvojo ji. - Bai- 
sioji naktis Hešiovalene buvo iš sausio dvyliktosios į tryliktąją.“ 

— Arjis galėjo būti čia vėliau? 

Padavėja atsinešė žurnalą, kur buvo surašytos stalų rezerva- 
cijos. 

- Jis lankėsi čia sausio dvyliktą, iš anksto užsisakęs nebuvo. Bet 
prisimenu kitus tą dieną pietavusius svečius, 

— Kaip jis atrodė? 

— Kinas. Lieknas. 

— Kąjis sakė? 

Atsakymas buvo greitas ir netikėtas. 

- Nieko. Tiesiog parodė pirštu, ko norėtų. 

— Bet jis buvo kinas? 

— Mėginau kalbėti su juo kiniškai. Bet jis tik pasakė: „Tylėk“ 
ir parodė pirštu. Pagalvojau, kad nori ramybės. Jis valgė sriubos, 
suktinukų, ryžių su vištiena ir desertą. Buvo labai išalkęs. 

— Ar ko nors gėrė? 

— Vandens ir arbatos. 

- Ir per visą tą laiką nieko nepasakė? 

- Jis norėjo būti vienas. 

— Kas atsitiko paskui? 

- Jis sumokėjo. Švediškais pinigais. Paskui išėjo. 

- Ir niekada nebegrįžo? 

- Ne. 

— Ar tai jis pasiėmė vieną raudoną juostelę? 

Padavėja nusijuokė. 

- O kam ji jam? 

- Ar tokia juostelė ką nors reiškia? 

— Tai tiesiog raudona juostelė. Ką ji gali reikšti? 

— Ar įvyko kas nors daugiau? 

— O kas galėtų įvykti? 

— Galbūt kas nors atsitiko po to, kai jis išėjo? 

— Jūs užduodate daug keistų klausimų. Ar jūs iš Mokesčių 
inspekcijos? Tas vyras čia nedirba. Mes mokame mokesčius, visi 
dirbantieji turi darbo sutartis. 

- Šiaip paklausiau. Ar matėte jį dar kartą? 

Padavėja parodė į langą. 

— Jis nuėjo į dešinę. Tądien snigo. Jis išėjo ir nebepasirodė. 
Kodėl klausiate? 

— Galbūt aš jį pažįstu, - atsakė Birgita Roslin. 

Ji sumokėjo ir išėjo į gatvę. Prie staliuko sėdėjęs vyras pasuko į 
dešinę. Ji irgi pasuko į dešinę. Priėjusi sankryžą apsidairė. Vienoje 
pusėje buvo kelios parduotuvės ir automobilių stovėjimo aikštelė. 
Į kitą pusę einanti gatvė baigėsi akligatviu. Ten buvo nedidelis 
viešbutis su įskilusia iškaba. Ji dar kartą apsižvalgė po sankryžą. 

Birgita grįžo į restoraną. Kai atidarė duris, padavėja sėdėjo ir 
rūkė, bet cigaretę iškart užgesino. 

— Turiu dar vieną klausimą. Ar tas vyriškis, kuris pietavo prie 
ano staliuko, turėjo viršutinių drabužių? 

Padavėja pagalvojo. 

— Iš tiesų ne. Iš kur jūs žinote? 

— Nežinojau. Rūkykite toliau. Ačiū už pagalbą. 

Viešbučio durys buvo sugadintos, nes kažkas, matyt, bandė jas 
išlaužti. Spyna buvo tik aptaisyta. Birgita įžengė į registratūrą, 
kuri iš tikrųjų buvo tik stalas, užstojęs duris. Nesimatė nė gyvos 
dvasios. Ji šūktelėjo. Niekas neatsiliepė. Birgita atrado skambutį, 
kuriuo buvo galima išsikviesti darbuotoją. Staiga pajuto, kad už 
jos stovi žmogus, ir išsigandusi krūptelėjo. Tai buvo baisiai suly- 
sęs vyras, atrodė labai pasiligojęs. Jis nešiojo stiprius akinius ir 
atsidavė alkoholiu. 

— Norite kambario? - paklausė jis. Vyriškio kalboje šiek tiek 
girdėjosi tikriausiai Geteborgo tarmės akcentas. 

— Aš tik noriu užduoti kelis klausimus. Apie savo draugą, kuris, 
spėju, čia gyveno. 

Vilkdamas klapsinčiomis šlepetėmis apautas kojas vyriškis 
nusliūkino už stalo ir drebančiomis rankomis paėmė viešbučio 
žurnalą. Birgitai Roslin buvo sunku suvokti, kad vis dar egzis- 
tuoja tokie viešbučiai. Jautėsi taip, lyg būtų patekusi į penktojo 
dešimtmečio filmą. 

— Kuo vardu jūsų draugas? 

— Žinau tik tiek, kad jis kinas. 

Birgita Roslin pamanė, kad jis serga Parkinsono liga. 

— Paprastai žmonės žino savo draugų pavardes. Net jei jie kinai. 

— Jis yra draugo draugas. Kinas. 

— Tą aš supratau. Kada jis čia gyveno? 

„O kiek kinų gali būti pas tave gyvenę? - pagalvojo Birgita. - Jei 
gyveno vienas, tai turėtumei žinoti.“ 

— Sausio pradžioje. 

— Tada aš gulėjau ligoninėje. Viešbučiu laikinai rūpinosi sū- 
nėnas. 

— Gal galėtumėte jam paskambinti? 

— Deja, šiuo metu jis plaukioja laivu Arktikos vandenyne. 

Vyras prisitraukė žurnalą prie pat akių. 

- Čia iš tikrųjų gyveno vyras iš Kinijos, - tarė jis staiga. - Ponas 
Vangas Minas Hao iš Beidžingo. Buvo apsistojęs vienai nakčiai 
tarp sausio dvyliktos ir tryliktos. Ar jūs ieškote šito pono? 

— Taip, - tarė Birgita Roslin, negalėdama nuslėpti susidomė- 
jimo. - Tai jis. 

Vyras apsuko žurnalą. Birgita Roslin išsitraukė iš rankinės po- 
pieriaus lapelį ir nusirašė duomenis - vardą, paso numerį ir dar 
kažką, kas tikriausiai turėjo reikšti adresą Beidžinge. 

- Ačiū. Jūs man labai padėjote. Ar jis viešbutyje nieko nepa- 
liko? 

— Mano vardas Sturė Hermansonas. Mudu su žmona valdėme 
šį viešbutį nuo 1946 metų. Ji jau mirusi. Aš irgi greitai mirsiu. 
Dirbu paskutinius metus. Paskui namas bus nugriautas. 

— Gaila, kad taip nutinka. 

Sturė Hermansonas nepatenkintas sumurmėjo: 

— O ko čia gailėtis? Čia tik lūšna. Aš irgi visai sukriošęs. Nieko 
keisto, kad seni žmonės miršta. Bet man atrodo, kad tas kinas 
kažką paliko. 

Hermansonas nuėjo į kambarį už stalo. Birgita laukė. 

Jau buvo bepradedanti manyti, kad jis ten numirė, kai tas pa- 
galiau vėl pasirodė. Rankoje nešėsi žurnalą. 

- Šitą radau popierių krepšyje, grįžęs iš ligoninės. Viešbutį tvar- 
ko rusė. Turiu tik aštuonis kambarius, todėl užtenka jos vienos. 
Bet ji nelabai tvarkinga. Grįžęs iš ligoninės perėjau kambarius. 
Šitas gulėjo kino kambaryje. 

Sturė Hermansonas padavė jai kinišką žurnalą, nuotraukose 
matėsi kinai ir Kinijos kraštovaizdis. Birgitai pasirodė, kad čia ne 
žurnalas, o kokios nors įmonės reklaminis bukletas. Ant galinio 
viršelio buvo keli nedailiai rašalu užrašyti hieroglifai. 

— Galite pasiimti. Aš kiniškai neskaitau. 

Ji įsikišo žurnalą į rankinę ir pasiruošė išeiti. 

— Ačiū už pagalbą. 

Sturė Hermansonas nusišypsojo. 

— Nėra už ką. Ar jūs patenkinta? 

— Daugiau nei patenkinta. 

Jau buvo nusisukusi eiti link išėjimo, kai už nugaros išgirdo 
Hermansono balsą. 

— Gali būti, kad turiu jums dar kai ką. Bet atrodo, kad jūs labai 
skubate ir neturite laiko. 

Birgita Roslin sugrįžo prie stalo. Hermansonas nusišypsojo 
ir parodė sau virš galvos. Birgita Roslin iš pradžių nesuprato, ką 
jis nori parodyti. Ant sienos kabojo laikrodis ir kalendorius iš 

automobilių dirbtuvių, kurios žadėjo greitą ir veiksmingą visų 
fordų priežiūrą. 

— Nesuprantu, ką norite pasakyti. 

— Tada matote prasčiau už mane. 

Iš po stalo jis išsitraukė rodomąją lazdelę. 

— Laikrodis atsilieka, - paaiškino jis. - Aš naudoju lazdelę, kai 
noriu pastumti rodykles. Nelabai gerai stotis ant kopėčių, kai visas 
kūnas šitaip dreba. 

Jis parodė į sieną prie pat laikrodžio. Birgita matė tik ventiliaci- 
jos angą ir vis dar nesuprato, ką jis nori parodyti. Paskui pamatė, 
kad ten ne ventiliacija, o anga, kurioje paslėpta kamera. 

— Mes galime išsiaiškinti, kaip tas vyras atrodo, - tarė Sturė 
Hermansonas patenkintas. 

— Ar čia stebėjimo kamera? 

— Būtent taip. Įtaisiau pats. Tokiam mažam viešbučiui būtų 
beprotiškai brangu užsisakyti tokią įrangą iš kokios nors įmonės. 
Ir iš viso, kam kiltų tokia kvaila mintis mane apvogti? Būtų taip 
pat kvaila, kaip apiplėšti kurį nors iš tų liūdnų tipų, geriančių ant 
suolelių miesto parke. 

— Tai jūs nufotografuojate visus viešbučio svečius? 

— Nufilmuoju. Iš tikrųjų net nežinau, ar tai teisėta. Po stalu 
turiu įtaisęs mygtuką ir nufilmuoju priešais save stovintį žmogų. 

— Ką tik nufilmavau ir jus. Kaip tik stovite labai geroje vietoje, 
kad išeitų geras atvaizdas. 

Birgita Roslin apėjo stalą ir nusekė paskui vyriškį. Šalia regist- 
ratūros buvo kambariai, kur jis, matyt, miega ir tvarko reikalus. 
Pro praviras duris pamatė senovišką virtuvę, kurioje moteris 
plovė indus. 

- Čia Nataša. Iš tikrųjų jos vardas kitoks, bet man atrodo, kad 
visos rusės turi vadintis Natašomis. 

Staiga jis pažiūrėjo į ją susirūpinęs. 

— Tikiuosi, kad jūs ne iš policijos. 

- Visai ne. 

— Man atrodo, kad ne visi jos popieriai tvarkingi. Bet, jei tei- 
singai suprantu, dauguma imigrantų tokie. 

— Na, ne visai taip. Bet aš ne policininkė. 

Jis pradėjo ieškoti tarp vaizdajuosčių dėklų, pažymėtų įvairio- 
mis datomis. 

— Belieka tikėtis, kad mano sūnėnas nepamiršo paspausti myg- 
tuko. Įrašų, padarytų sausio pradžioje, aš dar netikrinau. Tuo 
metu svečių beveik nebuvo. 

Jis taip ilgai krapštėsi ieškodamas reikalingo įrašo, kad Birgita 
panūdo griebti jam iš rankų vaizdajuostes, bet galiausiai jis rado 
reikalingą ir įdėjo į vaizdo grotuvą. Moteris vardu Nataša tyliai 
dingo iš kambario kaip šešėlis. 

Sturė Hermansonas paspaudė mygtuką. Birgita Roslin palinko 
priekin. Vaizdas buvo labai aiškus. Priešais stalą stovėjo vyras 
didele kailine kepure. 

- Čia Lundgrenas iš Jervsės. Jis apsistoja kartą per mėnesį, kai 
nori pabūti vienas. Tiesiog sėdi kambaryje ir geria, o prisigėręs 
gieda psalmes. Paskui grįžta namo. Geras vyras. Prekiauja metalo 
laužu. Lankosi jau trisdešimtį metų. Padarau jam nuolaidą. 

Televizoriaus ekranas sumirgėjo. Dabar matėsi dvi vidutinio 
amžiaus moterys. 

— Natašos draugės, - sumurmėjo Sturė niūriai. - Kartais jos 
čia apsilanko. Aš nenoriu žinoti, kuo jos užsiima mieste, bet čia į 
viešbutį atsivesti svečių joms neleidžiu. Visgi įtariu, kad jų būna, 
kai užmiegu. 

— Ar joms irgi taikote nuolaidą? 

— Visi gauna nuolaidą, pastovios kainos neturiu. Viešbutis nuo- 
stolingas jau nuo septinto dešimtmečio pabaigos. Iš tikrųjų gyvenu 
iš nedidelio akcijų portfelio. Aš pasitikiu miškininkyste ir sunkiąja 
pramone. Patikimiems draugams turiu tik vieną patarimą. 

— Kokį? 

- Švedijos pramonės akcijos. Jos nepamainomos. 

Vaizdas vėl pasikeitė. Birgita Roslin krūptelėjo. Vyras matėsi 
kuo aiškiausiai - kinas tamsiu paltu. Akimirkai jis metė žvilgsnį 
į kamerą, tarsi būtų pastebėjęs Birgitos žvilgsnį. „Jaunas, - pagal- 
vojo ji. - Ne daugiau kaip trisdešimties, jei galima pasitikėti šiuo 
vaizdu.“ Vyras pasiėmė raktą ir dingo. 

Ekranas aptemo. 

— Aš matau nelabai gerai, - tarė Hermansonas. - Ar čia tas 
žmogus“ 

— Ar šis įrašas padarytas sausio dvyliktą? 

— Manau, kad taip. Bet galiu patikrinti žurnale, ar jis įrašytas 
po mūsų draugių iš Rusijos. 

Vyriškis pakilo ir nuėjo į registratūrą. Kol grįžo, Birgita spėjo 
peržiūrėti įrašą kelis kartus. Ji sustabdė įrašą ten, kur matyti, 
kaip kinas pakelia akis ir pamato kamerą. „Jis pastebėjo kame- 
rą, - nutarė Birgita, - paskui nudelbė akis ir nusuko veidą. Net 
visu kūnu pasisuko taip, kad nesimatytų veido. Jis sureagavo 
labai greitai.“ Ji dar kartą atsuko įrašą. Dabar moteriai atrodė, 
kad nuo tos akimirkos jis pasidarė budrus, kad dairėsi kamerų. 
Birgita sustabdė įrašą. Trumpai kirpti plaukai, veriančios akys, 
suspaustos lūpos. Greiti judesiai, atsargus. Galbūt vyresnis, nei 
atrodė iš pradžių. 

Grįžo Hermansonas. 

— Panašu, kad mes teisūs. Dvi rusės užsiregistravo, kaip visada, 
išgalvotais vardais. Po jų atėjo šitas vyras, ponas Vangas Minas 
Hao iš Beidžingo. 

— Ar būtų galima padaryti šio filmo kopiją? 

Sturė Hermansonas truktelėjo pečiais. 

— Galite pasiimti šitą. Kam jis man? Kamerą įsitaisiau pats sau. 
Įrašus peržiūriu kartą per pusmetį. Dovanoju. 

Jis įdėjo vaizdajuostę į dėklą ir padavė Birgitai. Jie išėjo į prieš- 
kambarį. Nataša šluostė dulkes nuo šviestuvų, kurie apšvietė 
įėjimą į viešbutį. 

Sturė Hermansonas draugiškai žnybtelėjo Birgitai į ranką. 

- Galbūt dabar pasakysite, kodėl taip domitės tuo kinu? Ar jis 
skolingas jums pinigų? 

— Kodėl jis turėtų būti man skolingas? 

— Visi kam nors ką nors skolingi. Paklausk žmonių, ir dažniau- 
siai jie pasakys, kad tai pinigai. 

— Aš manau, kad šis vyras galės atsakyti man į kelis klausimus, — 
pasakė Birgita Roslin. - Deja, daugiau pasakyti negaliu. 

- Bet jūs ne policininkė? 

— Ne. 

— Ir ne iš šių kraštų. 

— Ne. Mano vardas Birgita Roslin, aš iš Helsingborgo. Būčiau 
dėkinga, jei praneštumėte, jei jis vėl pasirodytų. 

Ji užrašė savo adresą ir telefono numerį. 

Išėjusi į gatvę pajuto, kad būdama viduje sušilo. Jautėsi taip, 
lyg ją persekiotų kino žvilgsnis. Ji įsidėjo vaizdajuostę į rankinę 
ir apsidairė nežinodama, ko imtis. Iš tikrųjų turėtų būti pakeliui 
į Helsingborgą. Buvo jau gerokai po pietų. Ji nuėjo į netoliese 
stovėjusią bažnyčią. Viduje buvo vėsoka. Birgita atsisėdo ant 
priekinio suolo. Prie vienos storos sienos buvo parklupęs vyras 
ir taisė įtrūkimus. Ji pabandė viską ramiai apmąstyti. Hešiovalene 
ant sniego buvo rasta raudona juostelė, kuri, kaip jai atsitiktinai 
pavyko išsiaiškinti, yra iš kinų restorano. Tą sausio dvyliktosios 
vakarą ten vakarieniavo kinas. Paskui naktį arba ankstų rytą He- 
šiovalene buvo nužudyta daug žmonių. 

Birgita pagalvojo apie vaizdą, matytą Sturės Hermansono įraše. 
Ar įmanoma, kad tokį nusikaltimą būtų įvykdęs vienas vyras? Ar 
esama daugiau su tuo susijusių žmonių, apie kuriuos ji kol kas 


nežino? O gal ta raudona juostelė atsidūrė ant sniego dėl visai 
kitų priežasčių? 

Atsakymų nebuvo. Tada išsitraukė lankstinuką, kurį kinas buvo 
išmetęs į šiukšlių krepšį. Jis taip pat kėlė abejonių, kad tarp Vango 
Mino Hao ir įvykių Hešiovalene yra koks nors ryšys. Ar sumanus 
nusikaltėlis tikrai paliktų po savęs tokių akivaizdžių pėdsakų? 

Bažnyčia buvo apšviesta prastai, todėl ji užsidėjo akinius ir 
pavartė lankstinuką. Viename puslapyje išvydo vieno Beidžingo 
dangoraižio nuotrauką, o po ja hieroglifus. Kituose puslapiuose 
buvo stulpeliai su skaičiais ir kelios besišypsančių kinų nuo- 
traukos. 

Labiausiai jos dėmesį patraukė hieroglifai lankstinuko gale, 
užrašyti rašalu. Atrodė, kad Vangas Minas Hao atsidūrė šalia. 
Tikėtina, kad tai jis parašė šiuos hieroglifus. Nes norėjo ką nors 
prisiminti? Ar dėl kokios nors kitos priežasties? 

Kas galėtų jai padėti išversti šiuos ženklus? Atsakymas atėjo tą 
pačią akimirką. Ji staiga prisiminė savo tolimą raudoną jaunystę. 
Birgita išėjo iš bažnyčios ir išsitraukė mobiliojo ryšio telefoną. 
Karina Viman, viena iš studijų laikų draugių Lunde, dirbo sino- 
loge Kopenhagos universitete. Ji neatsiliepė, bet Birgita paliko 
jai žinutę ir paprašė, kad Karina jai paskambintų. Paskui grįžo 
prie automobilio ir susirado didelį viešbutį miesto centre. Ji gavo 
didelį kambarį paskutiniame aukšte. Birgita įsijungė televizorių 
ir tekstinėse naujienose perskaitė, kad naktį snigs. 

Ji atsigulė ant lovos ir ėmė laukti. Gretimame kambaryje gir- 
dėjosi vyro juokas. 

Birgitą pažadino telefono skambutis, - jos ieškojo kiek nuste- 
binta Karina Viman. Kai Birgita paaiškino savo reikalą, Karina 
paprašė, kad ji susirastų fakso aparatą ir atsiųstų jai nuotrauką 
su hieroglifais. 

Birgitai Roslin padėjo registratūros darbuotoja. Paskui Birgita 
grįžo į kambarį ir ėmė laukti. Lauke sutemo. Netrukus reikės pa- 

skambinti namo ir pasakyti, kad persigalvojo, nes oras per prastas 
ir ji liks čia dar vienai nakčiai. 

Karina Viman paskambino pusę aštuonių. 

— Ženklai parašyti aplaidžiai, bet man atrodo, kad galiu per- 
skaityti. 

Birgita Roslin sulaikė kvėpavimą. 

— Tai ligoninės pavadinimas. Aš ją suradau. Ji yra Beidžinge, 
vadinasi Longfu. Stovi pačiame miesto centre, Mei Šuguano Houi- 
je gatvėje. Netoliese yra didysis Kinijos meno muziejus. Jei nori, 
galiu atsiųsti tau žemėlapį. 

- Būtų gerai. 

— O dabar paaiškink, kam tau šito reikia. Man labai smalsu. Ar 
tu vėl prisiminei savo senąjį susižavėjimą Kinija? 

— Galbūt. Vėliau papasakosiu daugiau. Ar gali atsiųsti žemėlapį 
tuo pačiu fakso numeriu? 

— Gausi po kelių minučių. Bet man tu per daug paslaptinga. 

— Truputį pakentėk. Aš viską papasakosiu. 

— Mums reikėtų susitikti. 

- Žinau. Mes susitinkame per retai. 

Birgita Roslin nusileido į registratūrą pasiimti žemėlapio. Po 
kelių minučių draugė atsiuntė Beidžingo centro žemėlapį, kuria- 
me ji buvo nubrėžusi rodyklę. 

Birgita pasijuto alkana. Kadangi viešbutyje restorano nebuvo, 
ji pasiėmė striukę ir išėjo. Žemėlapį pastudijuos grįžusi. 

Mieste buvo tamsu, vos keli automobiliai, tik vienas kitas 
praeivis. Registratūros darbuotojas rekomendavo jai nueiti į 
itališkų patiekalų restoraną netoli viešbučio. Svečių restorane 
buvo nedaug. 

Kai vėl išėjo į gatvę, buvo pradėję snigti. Ji pasuko atgal į vieš- 
butį. 

Staiga Birgita sustojo ir atsisuko, nes netikėtai pasijuto lyg būtų 
sekama. Bet aplinkui nieko nebuvo. 

Ji nuskubėjo į viešbutį ir užkabino kambario duris grandinėle. 
Paskui prisidengusi užuolaida atsistojo prie lango ir pažvelgė į 
gatvę. 

Viskas taip pat. Nė vieno žmogaus. Tik snigo vis labiau. 

Naktį Birgita Roslin miegojo neramiai. Kelis kartus buvo nubu- 
buvo pripustyta daug sniego. Gatvėse tuščia. Septintą išsibudino 
visai, nes pro šalį praūžė sniegą valantis traktorius. 

Vakare prieš atsiguldama paskambino namo pasakyti, kokia- 
me viešbutyje apsistojo. Stafanas išklausė, bet buvo nekalbus. 
„Turbūt jam keista, - pagalvojo ji. - Jis užtikrintas tik dėl vieno 
dalyko - kad aš nesu jam neištikima. Bet kodėl jis toks įsitikinęs? 
Ar neturėtų bent kartais pagalvoti, kad aš gal susiradau kokį kitą 
vyrą, kuris pasirūpins mano seksualiniais poreikiais? O gal jis 
įsitikinęs, kad aš taip ir lauksiu, kol jis persigalvos?“ 

Per šiuos metus ji kartais paklausdavo savęs, ar yra pasiruošusi 
susirasti kitą vyrą, bet šito vis dar nežinojo. Galbūt todėl, kad dar 
nebuvo sutikusi kito vyro, kuris ją trauktų. 

Birgita supyko ir nusivylė, kad vyras visai nenustebo, kad ji 
delsia grįžti namo. „Kadaise išmokome nesikapstyti per daug 
giliai vienas kito sieloje. Visiems reikia erdvės, kurios negalima 
peržengti. Bet tai negali virsti abejingumu ir nesidomėjimu, kuo 
gyvena tavo sutuoktinis. Ar mes tokiais ir virstame? O gal jau 
esame vienas kitam svetimi?“ 

To ji nežinojo. Bet jautė, kad pokalbis su Stafanu neišvengiamai 
artėja. 

Birgitos kambaryje buvo virdulys. Ji pasidarė puodelį arbatos 
ir įsitaisė fotelyje, pasiėmusi Karinos Viman atsiųstą žemėlapį. 

Kambarys, apšviestas tik toršero ir televizoriaus ekrano, skendėjo 
prieblandoje. Garsą ji buvo išjungusi. Dėl kopijos prastumo buvo 
sunku įžiūrėti žemėlapį. Birgita susirado Uždraustąjį miestą ir 
Tiananmenio aikštę. Žemėlapis pažadino daug prisiminimų. 

Birgita Roslin padėjo žemėlapį į šalį ir pagalvojo apie savo 
dukterų amžių. Pokalbis su Karina Viman priminė, kokia ji buvo 
kadaise. „Arti ir tuo pat metu toli, - galvojo Birgita. - Kai kurie 
prisiminimai ryškūs, kiti nyksta ir darosi vis miglotesni. Kai kurių 
kadaise man svarbių žmonių net veido nebeprisimenu, o kitus, 
mažiau svarbius, prisimenu labai gerai. Visą laiką kas nors keičiasi, 
prisiminimai tai iškyla, tai pradingsta, tai sustiprėja, tai išblėsta, 
pasidaro svarbūs arba nebereikšmingi. 

Bet aš niekuomet nepamiršiu to, kad anas laikotarpis man buvo 
lemiamas. Gyvendama savo naiviame chaose visgi tikėjau, kad 
kelias link geresnio pasaulio turi būti paremtas vienybe ir išlais- 
vinimu. Aš nepamiršau to pojūčio, kai atrodė, kad esu pasaulio 
centre, kad gyvenu tokiu laiku, kai galima viską pakeisti. 

Bet niekada negyvenau taip, kaip jaučiau ir galvojau. Sunkiau- 
siomis akimirkomis jausdavausi kaip išdavikė. Taip pat ir prieš 
mamą, kuri ragindavo mane maištauti. Bet iš tikrųjų, jei išdrįsiu 
būti atvira, mano politiniai siekiai buvo tik tam tikras nulakuotas 
gyvenimo paviršius. Lakuota Birgita Roslin! Vienintelis dalykas, 
kurio visuomet siekiau - būti dora teisėja. Ir tai man pavyko. Šito 
niekas nepaneigs.“ 

Gerdama arbatą Birgita suplanavo dieną. Ji dar kartą nuvažiuos 
į policiją ir papasakos apie savo atradimus. Šįkart jie turės išklau- 
syti ir negalės nekreipti į ją dėmesio. Vargu, ar jų tyrimas bus 
pasistūmėjęs į priekį. Atvykusi į viešbutį vestibiulyje ji nugirdo, 
kaip keli vokiečiai diskutavo apie įvykius Hešiovalene. Apie tai 
žinojo ir užsieniečiai. „Gėdinga dėmė nekaltajai Švedijai, - pagal- 
vojo ji. - Masinės žmogžudystės ir Švedija - nesuderinama. Tokie 
dalykai vyksta tik JAV ir kartais Rusijoje. Tai gali būti pamišę 

sadistai arba teroristai. Bet dar nėra buvę, kad toks dalykas atsi- 
tiktų mažame, taikiame, nuošaliame miškų kaime.“ Ji pasitikrino 
kraujo spaudimą. Atrodo, nukrito. Nustebtų, jei gydytojas vis dar 
neleistų jai dirbti. 

Birgita Roslin pagalvojo apie jos laukiančias bylas ir kaip sekasi 
kolegoms, posėdžiaujantiems teisme vietoj jos. 

Staiga pasijuto taip, lyg turėtų paskubėti. Ji panoro grįžti namo, 
grįžti į įprastą gyvenimą, nors jis daugeliu atžvilgių buvo tuščias ir 
netgi nuobodus. Niekas kitas negali pakeisti situacijos, tik ji pati. 

Čia pat nutarė, kad surengs Stafanui tikrą gimtadienio šventę. 
Paprastai jiedu nelabai stengdavosi dėl vienas kito, kad pažymėtų 
jiems ypatingas datas. Bet galbūt atėjo laikas viską pakeisti? 


Kai išsiruošė į policiją, lauke tebesnigo ir buvo šalčiau. Termo- 
metras prie viešbučio rodė septynis laipsnius šalčio. Šaligatviai 
dar nebuvo nukasti, todėl ji ėjo atsargiai, kad nepaslystų. 

Komisariate buvo ramu. Vestibiulyje stovėjo tik vienas poli- 
cininkas ir skaitė kažkokį skelbimą. Priimamajame sustingusi 
sėdėjo moteris, įbedusi priešais save nieko nematantį žvilgsnį. 

Birgita Roslin apėmė jausmas, lyg Hešiovalenas su išžudytais 
kaimiečiais būtų tik baisi pasaka, o iš tikrųjų visi gyvi ir dabar tik 
sklaidosi išgalvotos istorijos migla. 

Suskambo telefonas. Birgita priėjo prie priimamojo langelio ir 
palaukė, kol darbuotoja baigs pokalbį. 

- Aš noriu pasikalbėti su Vive Sundberg. 

— Ji pasitarime. 

- O Erikas Hudenas? 

— Jis taip pat. 

— Ar visi sėdi pasitarime? 

— Taip. Išskyrus mane. Jei tai labai svarbu, galiu perduoti raštelį. 
Bet vis tiek tektų ilgokai palaukti. 

Birgita pagalvojo. Žinoma, jos informacija yra svarbi, gal net 
lemiama. 

— Kaip ilgai truks pasitarimas? 

— Kas žino. Po tokių įvykių jie kartais diskutuoja ištisą dieną. 

Ji įleido vidun policininką, skaičiusį skelbimus. 

— Man atrodo, kad kažkas atsitiko, - tyliai pasakė Birgitai. — 
Tyrėjai susirinko jau penktą ryto. Prokuroras irgi čia. 

— O kas atsitiko? 

— Nežinau. Bet manau, kad jums teks laukti ilgai. Tik prisimin- 
kite - aš jums nieko nesakiau. 

— Savaime suprantama. 

Birgita Roslin atsisėdo ir ėmė vartyti laikraštį. Policininkai tai 
įeidavo, tai išeidavo pro vidines stiklines duris. Atvyko žurna- 
listai ir televizijos komanda. Betrūko, kad pasirodytų ir Larsas 
Emanuelsonas. 

Išmušė penkiolika po devintos. Ji užsimerkė ir atsirėmė į sie- 
ną. Išgirdusi pažįstamą balsą krūptelėjo. Priešais ją stovėjo Vivė 
Sundberg. Ji atrodė labai pavargusi, paakiai pajuodę. 

— Norėjote pasikalbėti su manimi? 

- Jei nesutrukdysiu. 

— Sutrukdysite. Bet tikiuosi, kad tai svarbu. Juk žinote, kad šiuo 
metu jūsų informacija turi būti labai svarbi, kad būtų verta skirti 
laiko šiam pokalbiui. 

Birgita Roslin nusekė jai iš paskos už stiklinių durų. Jos įžengė 
į tuščią kabinetą. 

- Čia ne mano kabinetas, bet galime pasikalbėti. 

Birgita Roslin atsisėdo ant nepatogios kėdės lankytojams. Sund- 
berg stovėjo atsirėmusi į lentyną, prikrautą segtuvų raudonomis 
nugarėlėmis. 

Birgita susikaupė, nors tuo pat metu pagalvojo, kad situacija 
kvaila. Matėsi, kad Vivė Sundberg turi išankstinę nuostatą, jog 

Birgitos informacija, kad ir ką ji papasakotų, tyrimui bus ne- 
reikšminga. 
— Man atrodo, kad aš kažką aptikau, galbūt pėdsaką. 

būtų mestas iššūkis. Galų gale, ji visgi teisėja, o ne kokia prašalaitė 
iš gatvės, ir supranta, kokia informacija gali būti svarbi nusikal- 
timo tyrimui. 

— Gali būti, kad mano informacija tokia svarbi, jog reikėtų 
pasikviesti dar ką nors. 

— Kam? 

— Aš įsitikinusi, kad tai svarbu. 

Ryžtingas Birgitos tonas padarė įspūdį. Vivė Sundberg išėjo į 
koridorių ir po kelių minučių grįžo lydima kosinčio kolegos, kuris 
prisistatė esąs prokuroras Robertsonas. 

— Aš vadovauju parengtiniam tyrimui. Vivė pasakė, kad turite 
svarbios informacijos. Jei teisingai supratau, jūs Helsingborge 
dirbate teisėja? 

— Taip. 

— Ar prokuroras Halmbergas tebedirba? 

- Jis išėjo į pensiją. 

— Bet gyvena Helsingborge? 

— Ne, regis, išsikraustė į Prancūziją, į Antibus. 

— Kaip jam gerai. Jis buvo vaikiškai susižavėjęs gerais cigarais. 
Tame kambaryje, kur jis sėdėdavo per teismo posėdžio pertrau- 
kas, kiti teismo darbuotojai alpdavo apsinuodiję dūmais. Kai buvo 
uždrausta rūkyti viduje, jam ėmė nesisekti ir jis pralaimėdavo 
bylas. Halmbergas tvirtino, kad taip atsitikdavo iš nuobodulio ir 
cigarų trūkumo. 

— Esu girdėjusi apie tai. 

Prokuroras Robertsonas atsisėdo prie rašomojo stalo. Sundberg 
vėl stovėjo atsirėmusi į lentyną. Birgita Roslin smulkiai papasa- 
kojo apie savo atradimus: kaip atpažino raudonąją juostelę, kaip 

atsekė, iš kur ji, ir kaip aptiko mieste apsilankiusį kiną. Ji padėjo 
ant stalo vaizdajuostę ir kinišką lankstinuką, ir papasakojo, ką 
reiškia tie nedailiai užrašyti hieroglifai. 

įją tiriančiu žvilgsniu, o Vivė Sundberg apžiūrinėjo savo rankas. 
Paskui Robertsonas paėmė vaizdajuostę ir pakilo. 

— Pažiūrėkime dabar, iškart. Kažkokia beprotybė. Bet galbūt 
beprotiškai žmogžudystei tinka tik beprotiškas paaiškinimas. 

Jie nuėjo į pasitarimų kambarį, kur tamsiaodė valytoja rin- 
ko puodelius ir popierinius maišelius. Birgitai Roslin nepatiko 
šiurkštokas Vivės Sundberg tonas, kai ši liepė valytojai išeiti. 
Kiek pavargęs ir pasikeikęs Robertsonas pagaliau sugebėjo įjungti 
vaizdo grotuvą ir televizorių. 

Kažkas trinktelėjo duris. Robertsonas garsiai pareikalavo tylos. 
Ekrane šmėkštelėjo rusės. Vaizdas sumirgėjo. Jie išvydo Vangą 
įrašą ir sustabdė toje vietoje, kur Vangas pažiūri į kamerą. Dabar 
jau susidomėjo ir Vivė Sundberg. Ji nuleido artimiausių langų 
žaliuzes ir vaizdas tapo ryškesnis. 

— Vangas Minas Hao, - tarė Birgita Roslin. - Jei tik čia tikras jo 
vardas. Čia, Hudiksvalyje, jis išdygo sausio dvyliktą, pernakvojo 
mažame viešbutyje. Prieš tai jis pasiėmė raudoną juostelę nuo 
popierinio žibinto kinų restorane. Paskui ji buvo rasta nusikalti- 
mo vietoje Hešiovalene. Aš nežinau, iš kur jis atvyko ir kur dingo 
paskūi. 

Robertsonas stovėjo palinkęs prie televizoriaus. Paskui atsisė- 
do. Vivė Sundberg atidarė buteliuką mineralinio vandens. 

— Keista, - tarė Robertsonas. - Spėju, kad jūs patikrinote, ar ta 
juostelė tikrai iš restorano. 

— Taip, nuėjau ir palyginau. 

- Kas čia vyksta? - paklausė Sundberg pakeltu tonu. - Ar jūs 
užsiimate privačiu tyrimu“ 

- Aš nenorėjau trukdyti. Žinau, kad turite daug darbo ir kad 
tai beveik neįmanoma užduotis. Čia baisesnis atvejis nei tas kar- 
tas, kai dvidešimto amžiaus pradžioje vienas pamišėlis garlaivyje 
Melareno ežere nušovė kelis žmones. 

— Junas Filipas Nordlundas, - paslaugiai priminė Robertso- 
nas. - Tų laikų blogiukas. Jis atrodė kaip vienas iš šiuolaikinių 
jaunų skustagalvių chuliganų. 1900-ųjų gegužės septynioliktą jis 
nušovė penkis žmones, plaukusius garlaiviu iš Arbogos į Stok- 
holmą. Jam nukirto galvą. Šiuolaikiniai nusikaltėliai to išvengia. 
Kaip ir tas, kuris siautėjo Hešiovalene. 

Neatrodė, kad Robertsono istorijos žinios Vivei Sundberg būtų 
padariusios įspūdį. Ji išėjo į koridorių. 

- Paprašiau, kad iš restorano atvežtų šviestuvą, - paaiškino ji 
grįžusi. 

— Jie atsidaro tik vienuoliktą, - įspėjo Birgita Roslin. 

— Miestas nedidelis. Suras savininką ir jis įleis. 

— Tik žiūrėk, kad žiniasklaidos teroristai nieko nesužinotų, — 
įspėjo Robertsonas. - O tai išvysime tokias antraštes: „Ar dėl sker- 
dynių Hešiovalene kaltas kinas? Ieškoma siauraakio pamišėlio“. 

— Vargu, ar tai bus įmanoma po mūsų popietinės spaudos 
konferencijos, - suabejojo Sundberg. 

„Vadinasi, mergina priimamajame buvo teisi, - pagalvojo Bir- 
gita Roslin. - Kažkas atsitiko, ir jie šiandien apie tai praneš. Štai 
kodėl jie atrodo nelabai susidomėję.“ 

Robertsonas ėmė kosėti. Priepuolis buvo toks stiprus, kad jis 
išraudo. 

— Aš rūkau, - paaiškino jis. - Esu surūkęs tiek daug cigarečių, 
kad suguldžius į liniją jų užtektų nuo Stokholmo centro iki Sio- 
derteljės. Maždaug nuo Butšiurkos cigaretės jau su filtru, bet nuo 
to ne ką geriau. 

— Pasvarstykime, - tarė Sundberg ir atsisėdo. - Jūs čia sukėlėte 
nemažai nerimo ir susierzinimo. 

„Dabar ji prasižios apie dienoraščius, - pamanė Birgita. - Bai- 
giantis dienai Robertsonas pritaikys man kokį nors kaltinimo 
paragrafą. Vargu, ar gali mane apkaltinti trukdymu tyrimui, bet 
esama kitų paragrafų, kuriais jis gali pasinaudoti.“ 

Tačiau Vivė Sundberg apie dienoraščius neužsiminė, ir Birgita 
Roslin staiga suprato, kad Sundberg, nepaisant šaltoko elgesio, yra 
supratinga. Matyt, Birgitos Roslin poelgis nebuvo toks svarbus, 
kad apie jį reiktų papasakoti kosinčiam kolegai. 

— Savaime suprantama, mes tai patikrinsime, - patikino Ro- 
bertsonas. - Dirbame neturėdami į ką atsispirti, apgraibomis. 
Nėra daugiau jokių kitų požymių, kad čia kaip nors galėtų būti 
įsipainiojęs kinas. 

— Ar radote nusikaltimo įrankį? - paklausė Birgita Roslin. 

Nė vienas neatsakė. „Vadinasi, atrado, - pagalvojo Birgita. - Tai 
ir bus pranešta šiandien po pietų. Taip ir bus.“ 

- Šito kol kas komentuoti negalime, - pasakė Robertsonas. - 
Sulaukime, kol atveš šviestuvą, ir galėsime palyginti juosteles. Jei 
jos vienodos, šita informacija bus įtraukta į tyrimą. Vaizdajuostę, 
žinoma, pasiliekame. 

Jis prisitraukė užrašų sąsiuvinį ir kažką pasižymėjo. 

— Kas matė tą kiną? 

— Restorano padavėja. 

— Aš ten kartais pietauju. Jaunesnioji ar vyresnioji? 

- Jaunoji. 

- Ji tai apsimeta drovi, tai flirtuoja. Man rodos, jai ten nuobodu. 
Kas dar? 

— Kas dar? 

Robertsonas atsiduso. 

— Miela kolege, jūs nustebinote mus, tarsi iš fokusininko skrybė- 
lės ištraukusi tą kiną. Klausimas labai paprastas - kas dar jį matė? 

— Viešbučio savininko sūnėnas. Jo vardo nežinau. Bet dėdė 
Sturė Hermansonas sakė, kad jis Arktikoje. 

— Kitaip tariant, šitas tyrimas netrukus apims begalines geo- 
grafines platumas. Iš pradžių šekit jums kiną, paskui liudytoją 
Arktikoje. Apie šį nusikaltimą parašė Times ir Newsweek, skam- 
bino iš Londono The Guardian, domėjosi ir Los Angeles Times. 
Kas dar galėjo matyti šitą kiną? Tikiuosi, kad tas liudytojas dabar 
neatsidūrė kur nors begalinėse Australijos dykumose. 

— Viešbučio valytoja. Rusė. 

— O ką aš sakiau? - beveik triumfavo Robertsonas. - Dabar jau 
Rusija. Koks moters vardas? 

— Nataša. Bet Sturė Hermansonas sakė, kad jos tikras vardas 
kitoks. 

— Galbūt ji čia gyvena nelegaliai, - spėjo Vivė Sundberg. - Pa- 
sitaiko šiame mieste ir rusų, ir lenkų. 

- Šiuo metu tai nesvarbu, - įspėjo ją Robertsonas. - Kas dar 
matė tą kiną? 

— Nežinau, - atsakė Birgita. - Bet jis juk turėjo kažkaip iki čia 
atvykti ir išvykti. Autobusu? Taksi? Kas nors turėjo jį pastebėti. 

— Išsiaiškinsime, - tarė Robertsonas padėdamas rašiklį. - Jei 
paaiškės, kad šita informacija yra svarbi. 

„Bet tu tuo netiki, - pamanė Birgita. - Tie pėdsakai, kuriuos 
turite dabar, tau kol kas atrodo svarbesni.“ 

Vivė Sundberg ir Robertsonas išėjo. Birgita Roslin pasijuto 
pavargusi. Žinia, tikimybė labai menka, kad jos aptiktas pėdsakas 
yra kaip nors susijęs su žudynėmis. Iš savo pačios patirties žinojo, 
kad keisti faktai dažnai nuveda klaidinga kryptimi. 

Laukdama ji vis labiau nekantravo ir ėmė vaikštinėti po kamba- 
rį. Ji nuolat susidurdavo su tokiais prokurorais kaip Robertsonas, 
o teisme dažnai liudydavo policininkės, kurios gal ir neturėdavo 
tokių ryškiai rusvų plaukų kaip Vivė Sundberg, bet kalbėdavo 
irgi lėtai ir turėdavo antsvorio. Birgita dažnai girdėdavo cinišką 
žargoną. Net teisėjų pokalbiai apie nusikaltėlius kartais nustebin- 
davo šiurkščiu ir žeminančiu tonu. 

Vivė Sundberg ir Robertsonas sugrįžo į kambarį lydimi Tobijo 
Ludvigo. Jis nešėsi maišelį su raudona juostele, o Sundberg laikė 
popierinį žibintą. 

Jie padėjo juosteles ant stalo ir sulygino. Buvo akivaizdu, kad 
jos vienodos. 

Visi susėdo aplink stalą. Robertsonas greitai atpasakojo, ką 
sužinojo iš Birgitos Roslin, o ši įsitikino, kad jis puikiai sugeba 
pateikti santrauką. 

Paskui niekam nebekilo jokių klausimų, išskyrus Ludvigą. 

— Ar ši informacija ką nors keičia šios dienos spaudos konfe- 
rencijoje? 

— Ne, - atsakė Robertsonas. - Šitą informaciją reikia tik apdo- 
roti. Bet kai ateis laikas. 

Tada Robertsonas pakilo išeiti. Jis paspaudė visiems rankas ir 
dingo. Birgita Roslin jau irgi ruošėsi išeiti, bet iš Sundberg žvilgs- 
nio suprato, kad ta nori, jog ji dar užtruktų. 

Kai jos liko vienos, uždariusi duris Sundberg be užuolankų 
išrėžė: 

— Aš stebiuosi, kad jūs užsispyrusi vis dar bandote kištis į šį 
tyrimą. Žinia, jūsų atradimai, susiję su juostele, išties ypatingi. 
Mes viską patikrinsime. Bet man atrodo, jūs jau turėjote suprasti, 
kad šiuo metu mūsų prioritetai kitokie. 

— Radote kitus pėdsakus? 

— Pasakysime šiandien per spaudos konferenciją. 

— Galbūt man galite pasakyti jau dabar? 

Sundberg papurtė galvą. 

— Visiškai nieko? 

— Nieko. 

— Ar jau nustatytas įtariamasis? 

— Kaip sakiau, viską papasakosime per spaudos konferenciją. 
Aš norėjau, kad pasiliktumėte dėl visai kitos priežasties. 

Vivė Sundberg atsistojo ir išėjo iš kambario. Paskui grįžo neši- 
na dienoraščiais, kuriuos Birgita Roslin prieš kelias dienas buvo 
priversta atiduoti. 

— Mes juos perskaitėme, ir aš nutariau, kad tyrimui jie ne- 
svarbūs. Todėl būsiu geranoriška ir duosiu jums paskaityti, jei 
tik grąžinsite, kai mes pareikalausime. Turėsite pasirašyti, kad 
pasiskolinote. 

Birgitai Roslin staiga kilo mintis, ar čia kartais ne spąstai. Tai, 
ką Vivė Sundberg siūlo, yra neteisėta, nors ir ne nusikaltimas. Bir- 
gita Roslin su ikiteisminiu tyrimu niekaip nesusijusi. Kas galėtų 
nutikti, jei ji paims dienoraščius? 

Sundberg pastebėjo, kad ji dvejoja. 

— Aš kalbėjau su Robertsonu. Jam svarbu tik tiek, kad jūs pa- 
sirašytumėte, jog pasiskolinote. 

— Tuose dienoraščiuose, kuriuos spėjau perskaityti, buvo pa- 
sakojama apie kinus, stačiusius geležinkelį Jungtinėse Valstijose. 

— Devyniolikto amžiaus septintame dešimtmetyje? Praėjo be- 
veik pusantro šimto metų. 

Vivė Sundberg padėjo ant stalo dienoraščius ir plastikinį mai- 
šelį, o iš kišenės ištraukė paruoštą išdavimo lapelį, kurį Birgita 
pasirašė. 

Policininkė palydėjo Birgitą iki priimamojo. Jos išsiskyrė prie 
stiklinių durų. Birgita paklausė, kada bus spaudos konferencija. 

— Antrą valandą. Už keturių valandų. Galėsite įeiti, jei turite 
žurnalisto leidimą. Norinčių tiek daug, o mes tokiam sambūriui 
neturime pakankamai didelių patalpų. Tokiam mažam miesteliui 
šis nusikaltimas per didelis. 

— Tikiuosi, kad jums pavyko ką nors išsiaiškinti. 

Prieš atsakydama Vivė Sundberg pasvarstė. 

— Taip. Man atrodo, kad mes pradedame įminti šių siaubingų 
skerdynių mįslę. 

Ir lėtai linktelėjo, lyg norėdama patvirtinti savo žodžius. 

— Mes taip pat žinome, kad visi kaimo gyventojai buvo giminės. 
Visi nužudytieji. Tarp jų buvo giminystės ryšiai. 

— Išskyrus berniuką? 

— Jis taip pat giminaitis. Bet ne vietinis, tik svečiavosi. 

Birgita Roslin išėjo iš policijos pastato, svarstydama, apie ką 
bus kalbama spaudos konferencijoje. 

Paskui ją snieguotu ir dar nenukastu šaligatviu nusekė vyras. 

Larsas Emanuelsonas pasivijo ją ir nusišypsojo. Staiga Birgita 
panūdo vožti jam, bet tuo pat metu jo užsispyrimas padarė jai 
įspūdį. 

— Štai ir vėl susitikome. Jūs reguliariai lankotės policijoje. Tei- 
sėja iš Helsingborgo nepailsdama sukiojasi aplink tyrimo grupę. 
Turite suprasti, kad man smalsu. 

— Visi klausimai policijai, ne man. 

Larsas Emanuelsonas surimtėjo. 

— Galiu užtikrinti, kad jau klausinėjau. Tačiau atsakymų dar 
nesulaukiau. Kartais visa tai pradeda erzinti. Tada esu priverstas 
spėlioti. Ką teisėja iš Helsingborgo veikia Hudiksvalyje? Kaip ji 
susijusi su šiurpiaisiais įvykiais? 

— Neturiu ko pasakyti. 

— Tai bent paaiškinkite, kodėl jūs tokia nemaloni ir šalta? 

— Todėl, kad nepaliekate manęs ramybėje. 

Larsas Emanuelsonas linktelėjo į maišelį. 

— Mačiau, kad šįryt atėjote tuščiomis rankomis, o išeinate su 
pilnu maišeliu. Kas ten? Dokumentai? Segtuvai? Kas nors kita? 

— Ne jūsų reikalas. 

— Niekada neatsakykite šitaip žurnalistui. Viskas yra mano 
reikalas. Kas yra maišelyje, ko nėra, kodėl jūs nenorite atsakyti. 

Birgita nusisuko, ketindama nueiti, bet kluptelėjo ir pargriuvo 
į sniegą. Iš maišelio iškrito vienas iš dienoraščių. Emanuelsonas 
nedelsdamas prišoko, bet ji nustūmė jo ranką ir iškart įkišo die- 
noraštį į maišelį. Ji net paraudo iš pykčio ir nuskubėjo šalin. 

— Anksčiau ar vėliau aš sužinosiu, kas parašyta šiuose senuose 
sąsiuviniuose, - šūktelėjo Emanuelsonas pavymui. 

Birgita nesustodama ėjo iki pat savo automobilio. Ten nusipurtė 
sniegą, įsėdo į automobilį ir užvedusi variklį įjungė šilumą. Ap- 
siramino tik išvažiavusi į pagrindinį kelią. Vairuodama išmetė iš 
galvos Larsą Emanuelsoną ir Vivę Sundberg. Įvažiavusi į Borlengę 
sustojo papietauti, o paskui, artėjant antrai valandai, sustojo au- 
tomobilių stovėjimo aikštelėje Liudvikos miestelyje. 

Naujienų laida per radiją buvo trumpa. Ką tik prasidėjo spau- 
dos konferencija. Buvo pranešta, kad policija turi vieną įtariamąjį 
masinėmis žudynėmis Hešiovaleno kaime. Daugiau informacijos 
būsią pateikta kitoje žinių laidoje. 

Birgita Roslin vėl išvažiavo į kelią ir sustojo dar kartą po 
valandos. Ji atsargiai pasuko į miško keliuką, nors bijojo, kad 
sniegas bus toks purus, jog įklimps. Įjungė radiją. Pirmiausia 
išgirdo prokuroro Robertsono balsą. Prokuroras pranešė, kad 
įtariamasis sulaikytas ir pristatytas apklausai ir kad po pietų arba 
vakare jis bus suimtas ilgesniam laikui. Daugiau jis nenorėjo 
komentuoti. 

Jam nutilus, radijo eterį užplūdo garsus žurnalistų šurmulys, 
bet Robertsonas daugiau nieko nebepasakė. 

Pasibaigus žinioms, Birgita radiją išjungė. Šalia automobilio 
nuo eglės dribtelėjo kelios sniego krūvelės. Ji atsisegė saugos 
diržą ir išlipo. Vis dar šalo. Birgita suvirpėjo iš šalčio. Ką pasakė 
Robertsonas? Kad įtariamas vyras. Ir nieko daugiau. Bet jo balse 
girdėjosi pergalės gaidelės, panašiai kaip rytą iš Vivės Sundberg 
balso buvo galima spėti, kad ji gan įsitikinusi, jog tyrimas pajudėjo 
iš mirties taško. 

„Nebuvo jokio kino, - pagalvojo ji staiga. - Tas, kuris išniro iš 
šešėlių ir pasiėmė raudoną juostelę, iš tikrųjų visai su tuo nesu- 
sijęs. Anksčiau ar vėliau jie atras kokį nors logišką paaiškinimą.“ 

Arba ne. Ji žinojo, kad patyrę policininkai kriminalistai daž- 
nai mini palaidus siūlų galus, kurių sudėtingose bylose taip ir 
nepavyksta išnarplioti. Retai pasitaiko, kad jie rastų racionalų 
paaiškinimą viskam, kas atsitiko. 

Ji nusprendė pamiršti tą kiną, kuris kaip šešėlis persekiojo ją 
kelias dienas. 

Birgita užvedė variklį ir nuvažiavo. Įsijungti kitą naujienų laidą 
ji pamiršo. 

Vakare sustojo pernakvoti Erebru mieste. Maišelį su dienoraš- 
čiais paliko automobilyje. 

Prieš užmiegant ją apėmė beveik nenugalimas kito žmogaus 
kūno ilgesys. Ji ilgėjosi Stafano kūno. Bet jo čia nebuvo. Ji vos 
galėjo prisiminti Stafano rankas. 

Kitą dieną, trečią popiet, ji įvažiavo į Helsingborgą. Maišelį su 
dienoraščiais padėjo savo darbo kambaryje. 

Tuo metu Birgita jau žinojo, kad prokuroras Robertsonas davė 
leidimą suimti keturiasdešimtmetį vyrą, kurio vardas dar neži- 
nomas. Štai ir visos naujienos. Spauda ir televizija piktinosi, kad 
jų tik tiek. 

Niekas nežinojo, kas jis toks. Visi laukė. 

Vakare naujienas Birgita pažiūrėjo kartu su vyru. Prokuroras Ro- 
bertsonas pranešė apie persilaužimą tyrime. Už jo šmėkštelėjo Vivė 
Sundberg. Spaudos konferencija atrodė chaotiška. Tobijui Ludvigui 
nesisekė suvaldyti žurnalistų, kurie vos nenuvertė pakylos, ant 
kurios stovėjo Robertsonas. Tačiau šis išliko ramus. Galiausiai 
jis vienas atsistojo prieš kamerą ir papasakojo apie tai, kas įvyko. 
Savo namuose už Hudiksvalio buvo sulaikytas keturiasdešimt 

penkerių metų vyras. Jis nesipriešino. Dėl viso pikto ten buvo 
nuvykęs visas ekipažas. Vyras suimtas kaip galbūt dalyvavęs 
masinėje žmogžudystėje Hešiovaleno kaime. Nenorėdamas pa- 
kenkti tyrimui, prokuroras atsisakė pasakyti suimtojo pavardę. 

— Kodėl jis negali pasakyti? - paklausė Stafanas. 

— Apie tai sužinotų kiti prisidėjusieji, gali būti sunaikinti įkal- 
čiai, - atsakė Birgita, tuo pat metu duodama jam ženklą patylėti. - 
Prokuroras gali turėti daug priežasčių. 

Robertsonas nepaminėjo jokių detalių. Bet tyrimas pajudėjo iš 
vietos, gavus informacijos iš visuomenės. Dabar renkami įkalčiai. 
Jau įvyko pirma apklausa. 

Žurnalistas bandė išgauti daugiau informacijos. 

- Ar jis prisipažino? 

- Ne. 

— Arjis nors ką nors patvirtino? 

— Apie tai kalbėti negaliu. 

— Kodėl ne? 

— Mes dar nepasiekėme lemiamos tyrimo stadijos. 

— Ar jis nustebo, kai buvo sulaikytas? 

— Jokių komentarų. 

— Ar jis turi šeimą“ 

— Jokių komentarų. 

— Bet jis gyvena už Hudiksvalio? 

— Taip. 

— Kuo jis užsiima? 

— Jokių komentarų. 

— Kaip jis susijęs su aukomis? 

— Turite suprasti, kad šito komentuoti negaliu. 

— Bet ir jūs turite suprasti, kad mūsų žiūrovai domisi, kas at- 
sitiko. Juk tai vienas iš dviejų baisiausių nusikaltimų Švedijoje. 

— O koks baisiausias? - paklausė Robertsonas, nutaisęs nuste- 
busį veidą. 

— Stokholmo skerdynės. 

Netikėtai Robertsonas pratrūko juoktis. Birgita, stebėdama tokį 
žurnalisto uolumą, atsiduso. 

— Vargu, ar tai galima palyginti, - paprieštaravo Robertsonas, — 
bet neketinu ginčytis. 

— Kas bus toliau? 

- Apklausime suimtąjį dar kartą. 

— Arjis turi advokatą? 

- Jis norėjo, kad jį gintų Tomas Budstriomas, bet taip, ko gero, 
nebus. 

— Arjūs įsitikinę, kad tikrai suėmėte nusikaltėlį? 

— Į tai atsakyti per anksti. Bet aš patenkintas, kad jis suimtas. 

Interviu pasibaigė. Birgita sumažino garsą. Stafanas pažiūrėjo 
į ją. 

— Ką apie tai pasakys ponia teisėja? 

— Savaime suprantama, jie kažką aptiko. Kitaip nebūtų gavę 
leidimo suimti. Bet jis suimtas kaip galbūt prisidėjęs. Robertsonas 
arba atsargus, arba kol kas neturi prie ko daugiau prisikabinti. 

— Ar gali būti, kad visa tai padarė vienas žmogus? 

— Nors dabar jis vienintelis suimtasis, dar nereiškia, kad jis 
viską padarė vienas. 

— Ar čia ne pamišėlio darbas? 

Prieš atsakydama Birgita patylėjo. 

— Ar pamišėlis gali puikiai suplanuoti nusikaltimą? Tavo atsa- 
kymai tokie pat teisingi kaip mano. 

— Vadinasi, teks palaukti, kas bus toliau. 

Jie išgėrė arbatos ir tą vakarą atsigulė anksti. Jis ištiesė ranką 
ir palietė jai skruostą. 

— Apie ką galvoji? 

- Kad Švedijoje yra daugybė miškų. 


*1520 m. lapkričio 7-9 d. karaliaus Kristijono II įsakymu Stokholme buvo nužudyti 82 kilmingieji. 

— O aš maniau, kad tau bus malonu viską palikti ir nebegalvoti. 

— Ką palikti? Tave? 

— Mane. Ir teismo posėdžius. Lyg koks nedidelis maištas, pa- 
siekus amžiaus vidurį. 

Ji pasislinko arčiau jo. 

- Kartais aš pagalvoju: ar tai viskas? Žinau, taip neteisinga. Tu, 
vaikai, mano darbas - ko dar galiu norėti? Bet prisimenu jaunystę, 
kai norėjome ne tik suprasti, bet ir pakeisti... Apsidairiusi aplinkui 
matau pasaulį, kuris pasidarė tik blogesnis. 

— Ne visai taip. Mes rūkome mažiau, turime kompiuterius ir 
mobiliojo ryšio telefonus. | 

— Man atrodo, kad visa žemė pamažu yra. O mūsų teismai verti 
didžiausios kritikos, nes nesugeba šioje šalyje apginti moralinio 
padorumo. 

— Ar būtent apie tai mąstei būdama Helsinglande? 

— Ir apie tai. Gal šiek tiek perdedu, bet kartais taip reikia. 

Jie gulėjo tyloje. Birgita tikėjosi, kad vyras atsisuks į ją. Deja. 

„Turbūt dar ne laikas, - pagalvojo ji nusivylusi. Tuo pat metu 
negalėjo suprasti, kodėl ji pati neprisivertė padaryti to, ko nepa- 
darė vyras. 

— Mums reikėtų išvažiuoti, - pasiūlė jis po kiek laiko. - Be to, 
apie kai kuriuos dalykus geriau šnekėtis dieną, o ne prieš miegą. 

— Gal mums reikėtų išvykti į piligriminę kelionę? - pasiūlė 
Birgita. - Nueiti į Santjago de Kompostelą taip, kaip reikalauja 
tradicija, - prisikrovus kuprinę akmenų, po akmenį kiekvienai 
problemai, su kuria grumiamės. O kai jas išspręsime, akmenis 
paliksime pakelėje. 

— Tu rimtai? 

- Žinoma. Bet nežinau, ar mano keliai atlaikys. 

- Jei neši per sunkiai, gresia pėdų sausgyslių uždegimas. 

— Kas tai“ 

— Kažkas pasidaro kulnams. Taip atsitiko vienam mano geram 
draugui, veterinarui Turei. Jam labai skaudėjo. 

— Mes turėtume pabūti piligrimais, - sumurmėjo ji. - Bet ne 
dabar. Pirma pamiegosiu. Tu irgi. 

Kitą rytą Birgita paskambino savo gydytojui pasiteirauti, ar 
ji vis dar turi ateiti po penkių dienų. Paskui sutvarkė namus, o į 
maišelį tik žvilgtelėjo. Paskambino vaikams ir aptarė, kaip suor- 
ganizuoti Stafanui netikėtą gimtadienio šventę. Jie visi pritarė ir 
sakė, kad tai gera mintis. Tada ji paskambino draugams ir visus pa- 
kvietė. Kartais Birgita vis pasiklausydavo naujienų iš Hudiksvalio, 
bet iš žurnalistų apgulto policijos komisariato žinių buvo mažai. 

Prie rašomojo stalo atsisėdo gerokai popiet ir nenoriai pasiėmė 
dienoraščius. Dabar, kai areštinėje sėdi įtariamasis, jos mėgėjiš- 
kos teorijos nebesvarbios. Birgita atsivertė tą puslapį, kur buvo 
baigusi skaityti. 

Suskambo telefonas. Skambino Karina Viman. 

— Tik norėjau sužinoti, ar laimingai grįžai namo. 

- Švedijos miškai bekraščiai. Keista, kad jų tamsoje gyvenan- 
tys žmonės dar neapaugo žieve. Eglės kelia man baimę ir gadina 
nuotaiką. 

— O lapuočiai? 

— Tie geriau. Bet šiuo metu labiausiai noriu matyti plynus lau- 
kus, jūrą ir atvirą kraštovaizdį. 

— Atvažiuok pas mane. Važiuok Zundo tiltu. Tavo skambutis 
atgaivino prisiminimus. Senstame. Į senus draugus staiga pažiūri 
kaip į lobius, kuriuos reikia branginti. Iš mamos paveldėjau kelias 
gražias ir brangias stiklines vazas, pagamintas „Orrefors“ stiklo 
fabrike. Bet ką jos reiškia palyginti su draugais? 

Birgitai pasiūlymas patiko. Ji irgi nesiruošė pamiršti pokalbio 
su Karina Viman. 

— Kada tu laisva? Aš dabar laikinai nedirbu dėl sveikatos — 
kraujas nusilpęs, spaudimas - per aukštas. 

— Ne šiandien. Bet gal rytoj. 

— Neturi paskaitų? S 

— Aš vis daugiau užsiimu tyrimais. Savo studentus myliu, bet 
jie mane išvargina. Jie domisi tik Kinija, nes mano, kad ten taps 
turtingi. Kinija yra mūsų šiuolaikinis Klondaikas. Retai kuris nori 
sužinoti daugiau apie milžinišką Viduriniąją karalystę ir jos itin 
dramatišką praeitį. 

Birgita pagalvojo apie dienoraštį, gulintį prieš ją ant stalo. Jame 
tarp eilučių irgi buvo Klondaikas. 

— Galėsi apsistoti pas mane, - pasiūlė Karina. - Mano sūnų 
beveik nebūna namuose. 

— O kaip tavo vyras? 

- Juk jis miręs. 

Birgita prikando liežuvį. Kaip galėjo pamiršti. Juk Karina Vi- 
man tapo našle beveik prieš dešimtį metų. Jos vyras gydytojas, 
buvęs gražuolis iš Arhuso, mirė nuo staigios leukemijos, sulaukęs 
vos keturiasdešimties. 

— Man gėda. Atleisk. 

— Nieko tokio. Atvažiuosi? 

— Rytoj. Norėsiu pakalbėti apie Kiniją, ir apie senąją, ir apie 
naująją. 

Birgita užsirašė adresą ir susitarė dėl laiko. Ji džiaugėsi, kad vėl 
susitiks Kariną. Kadaise jos buvo labai artimos draugės. Paskui jų 
keliai išsiskyrė, jos susitikdavo ir skambindavo vis rečiau. Birgita 
buvo šalia, kai Karina gynėsi daktaro disertaciją, taip pat dalyva- 
vo ir jos inauguracinėje paskaitoje Kopenhagos universitete. O 
Karina Birgitos teismo posėdžiuose niekada nėra buvusi. 

Užmaršumas kėlė Birgitai baimę. Kaip ji galėjo užmiršti? Per 
teisėjavimo metus, kai tekdavo susikaupus klausytis baigiamųjų 
kalbų ir liudytojų, jos dėmesingumas visą laiką lavėjo. O štai dabar 
ji ėmė ir pamiršo, kad Karinos vyras mirė prieš dešimtį metų... Ji 
net nusipurtė norėdama nuvyti šį nemalonų jausmą. 

Birgita pradėjo skaityti dienoraštį. Pamažu ji užmiršo Hel- 
singborgo žiemą ir įžengė į Nevados dykumą, kur vyrai, prisi- 
dengę galvas tamsiomis plačiabrylėmis skrybėlėmis arba apsirišę 
nosinėmis, įnirtingai, metras po metro brovėsi priekin, tiesdami 
geležinkelį į rytus. 

Savo dienoraštyje JA vis dar reiškė nepasitenkinimą beveik 
visais vyrais, su kuriais dirbo ir už kuriuos atsakė. Airiai - tin- 
giniai ir girtuokliai, keli juodieji, kuriuos įdarbino geležinkelio 
kompanija, - stiprūs, bet nesistengia. JA norėtų gauti vergų iš 
Karibų salų arba Amerikos pietų, apie kuriuos buvo girdėjęs. Tik 
bizūnas gali priversti tuos stiprius vyrus tikrai išnaudoti visas 
jėgas. Jis norėtų, kad būtų leidžiama plakti juos kaip jaučius arba 
asilus. Birgitai nepavyko išsiaiškinti, kokios tautos jis nekentė 
labiausiai. Galbūt indėnų, pirmųjų Amerikos žemyno gyven- 
tojų, apie kuriuos jis rašo su didžiule panieka. Jų nenoro dirbti, 
apgaulingumo ir suktumo esą neįmanoma palyginti su jokių kitų 
pašlemėkų, kuriuos jis būnąs priverstas apspardyti ir prilupti, kad 
geležinkelis vingiuotų tolyn. Taip pat jis vis užsimena apie kinus, 
kuriuos labiau už viską norėtų suvaryti į Ramųjį vandenyną, kur 
jie turėtų pasirinkti - arba nuskęsti, arba kapanotis atgal į Kiniją. 
Nors negalįs paneigti, kad kinai esą geri darbininkai. Jie negeria, 
prausiasi ir paiso taisyklių. Vienintelės jų silpnybės - aistra lošti 
ir užsiimti keistomis religinėmis ceremonijomis. JA vis bando 
pateikti argumentų, kodėl jis nemėgsta šių vyrų, kurie iš tikrųjų 
palengvina jam darbą. Kelios eilutės buvo sunkiai įskaitomos, bet 
iš jų turinio Birgitai susidarė įspūdis, kad JA nuomone, sunkiai 
dirbantys kinai tik tam ir skirti, niekam daugiau. Jie esą pasiekę 
paskutinį laiptelį ir daugiau jau nebesivystys, aukščiau nebepakils. 

Labiausiai JA vertina skandinavus. Geležinkelio statybose dirba 
nedidelė šiauriečių grupė, kurioje yra keli danai, kiek daugiau 
norvegų, bet daugiausia švedų ir suomių. „Aš pasitikiu tais vyrais. 
Kol nenuleidžiu nuo jų akių, jie manęs neapgaus. Be to, jie nebijo 

padirbėti iš peties. Bet vos tik nusisuku, pavirsta tokia pačia mase 
kaip ir kiti.“ 

Birgita padėjo dienoraštį ir atsistojo. Kad ir kas bio tas geležin- 
kelio darbų prievaizdas, Birgitai jis kėlė vis didesnį pasibjaurėjimą. 
Prastos kilmės vyras, nusigavęs į Ameriką, ten staiga gavęs galią 
valdyti kitus. Šiurkštus žmogus, virtęs tironu. Ji apsirengė ir išėjusi 
ilgai vaikštinėjo po miestą, kad atsikratytų slogaus įspūdžio. 

Grįžusi šeštą valandą įjungė virtuvėje radiją. Žinios prasidėjo 
Robertsono pranešimu. Ji klausėsi nejudėdama. Fone girdėjosi 
spragsinčios fotoblykstės ir stumdomos kėdės. 

Prokuroras kaip visada kalbėjo tiksliai ir aiškiai. Jis pranešė, 
esą vakar sulaikytas vyriškis prisipažino nužudęs visus žmones 
Hešiovalene. Šiandien priešpiet, vienuoliktą valandą, jis per savo 
advokatą pareiškė norą pasikalbėti su policininke, kuri vakar 
apklausė jį pirmą kartą. Jis taip pat pageidavo, kad dalyvautų ir 
prokuroras. Tada įtariamasis tiesiog prisipažino ir buvo sulaikytas. 
Nusikaltėlis paaiškino, kad tai buvęs keršto aktas. Bet jis dar ne 
kartą bus apklausiamas, kol paaiškės, už ką keršijo. 

Galiausiai Robertsonas pasakė tai, ko visi laukė. 

- Suimtasis vardu Larsas Erikas Valfridsonas. Šeimos neturi, 
dirba įmonėje, kuri teikia sprogdinimo ir šachtų kasimo paslau- 
gas. Anksčiau kelis kartus baustas už smurtavimą. 

Girdisi spragsinčios blykstės. Robertsonas pradėjo atsakinėti 
į klausimus, kuriais žurnalistai jį tiesiog apipylė, ir nebuvo leng- 
va atskirti, kas ko klausia. Jo balsas pritilo ir vietoj jo prabilo 
radijo žurnalistė, kuri pateikė įvykių santrauką. Birgita paliko 
radiją įjungtą ir tuo pat metu dar skaitė tekstines naujienas per 
televiziją. Ji nesužinojo nieko naujo, ko Robertsonas jau nebūtų 
pasakęs. Birgita išjungė radiją ir televizorių ir atsisėdo ant sofos. Iš 
Robertsono intonacijos suprato: jie mano, kad sugavo nusikaltėlį. 
Savo gyvenime ji yra girdėjusi gana daug prokurorų pareiškimų, 
todėl drįso manyti, kad šis kalbėjo visiškai įsitikinęs. Robertsonas 

neabejoja esąs teisus. Geri prokurorai remiasi tik faktais, o ne 
įsivaizdavimu ar spėliojimu. 

Nors iš tikrųjų daryti išvadas dar buvo anksti, Birgita visgi jas 
padarė. Akivaizdu, kad suimtas, o dabar jau ir sulaikytas vyriš- 
kis yra ne kinas. Jos atradimai atrodė vis menkesnės reikšmės. Ji 
nuėjo į darbo kambarį ir sudėjo dienoraščius į maišelį. Nebėra 
jokio reikalo tyrinėti šito nemalonaus žmogaus dienoraščių, ku- 
riems daugiau kaip šimtas metų ir kurie pilni rasistinių ir kitoms 
tautoms priešiškų minčių. 

Vakarop jiedu su Stafanu pavalgė vėlyvus pietus. Apie įvykius 
užsiminė vos keliais žodžiais. Vakariniuose laikraščiuose, kuriuos 
jis parsinešė iš traukinio, naujos informacijos irgi nebuvo. Vienoje 
nuotraukoje iš spaudos konferencijos ji išvydo Larsą Emanuelsoną 
iškelta ranka, prašantį leidimo užduoti klausimą. Prisiminusi jų 
susitikimus, Birgita nusipurtė. | 

Ji pasakė Stafanui, kad ryte važiuos pas Kariną Viman ir greičiau- 
siai liks nakvoti. Stafanas pažinojo ją, taip pat ir jos velionį vyrą. 

— Važiuok. Tau bus į naudą. Kada vėl turi apsilankyti pas gy- 
dytoją? 

— Po kelių dienų. Tada jis tikrai pasakys, kad aš jau sveika. 

Kitą rytą, kai ji krovėsi daiktus kelionei, o Stafanas jau buvo 
išėjęs į darbą, suskambo telefonas. Ragelyje ji išgirdo Larso Ema- 
nuelsono balsą. Birgita iškart pasiruošė gintis. 

' - Kojūs norite? Iš kur gavote mano telefono numerį? Abonentų 
knygoje jo nėra. 

Larsas Emanuelsonas sukikeno. 

- Žurnalistas, kuris nežino, kaip rasti telefono numerį, kad ir 
koks slaptas jis būtų, turėtų keisti profesiją. 

— Ko jūs norite? 

— Komentaro. Hudiksvalyje įvyko didelės permainos. Proku- 
roras neatrodo labai užtikrintas, bet vis tiek žiūri mums į akis. 
Ką pasakysite apie tai? 

— Nieko. 

Larso Emanuelsono draugiškumas - suvaidintas ar ne - dingo. 
Tonas pasidarė šiurkštesnis, nekantresnis. 

— Nepradėkime vėl tų nesąmonių. Atsakykite į mano klausimus. 
Arba pradėsiu apie jus rašyti. 

— Aš neturiu jokios informacijos apie tai, ką pranešė prokuro- 
ras. Esu nustebusi lygiai taip pat kaip ir kiti švedai. 

— Nustebusi? 

— Pasirinkite tokį žodį, kokio norite. Nustebusi, ramesnė, abe- 
jinga. 

— Užduosiu kelis lengvus klausimus. 

— Aš padedu ragelį. 

— Tada aš parašysiu, kad teisėja iš Helsingborgo, kuri ką tik 
skubiai išvažiavo iš Hudiksvalio, atsisako atsakyti į klausimus. Ar 
kada nors teko patirti žurnalistų apgultį prie savo namų? Tai labai 
lengva suorganizuoti. Anksčiau, tinkamai paskleidus gandus, per 
trumpą laiką būdavo galima surinkti linčo teismui nusiteikusią 
minią. Ją labai primena būrys smalsių žurnalistų. 

— Ko jūs norite? 

— Atsakymų. Kodėl buvote Hudiksvalyje? 

— Su kai kuriomis aukomis esu susijusi giminystės ryšiais. 
Nesakysiu su kuo. 

Ragelyje girdėjosi, kad jis sunkiai šnopuoja, vertindamas atsa- 
kymą arba rašydamas. 

- Gal tai ir tiesa. Kodėl išvykote? 

— Nes reikėjo važiuoti namo. 

— Ką turėjote maišelyje, kurį išsinešėte iš policijos? 

Prieš atsakydama ji pagalvojo. 

— Kelis dienoraščius, priklausiusius mano giminaičiui. 

— Ar tai tiesa“ 

— Taip. Jei atvažiuotumėte į Helsingborgą, vieną iš jų parodyčiau 
stovėdama tarpduryje. Maloniai kviečiu. 

— Aš tikiu. Turite suprasti, kad aš tik dirbu savo darbą. 

— Ar dabar viskas? 

— Dabar viskas. 

Birgita įsiutusi nutrenkė ragelį. Ji net užkaito per šį pokalbį. 
Jos atsakymai buvo ir teisingi, ir išsamūs. Emanuelsonas neturės 
apie ką rašyti. Bet jo užsispyrimas vis dar darė jai įspūdį, ir Birgita 
pripažino, kad jis visgi labai geras reporteris. 


Nors paprasčiau būtų buvę persikelti keltu į Helsingiorą, ji 
nutarė važiuoti automobiliu iki Malmės ir pervažiuoti ilguoju 
tiltu, kuriuo anksčiau buvo vykusi tik autobusu. Karina Viman 
gyveno Gentoftėje, į šiaurę nuo Kopenhagos. Birgita du kartus 
pasuko ne ten, kol galiausiai pataikė į reikalingą žiedą, o paskui 
nuvažiavo į šiaurę keliu palei pajūrį. Buvo vėjuota ir šalta, bet 
giedra. Artėjant vienuoliktai, atrado gražų Karinos namą. Čia ji 
gyveno su vyru, čia jis ir mirė. Namas buvo baltas, dviejų aukštųs 
apsuptas didelio seno sodo. Birgita prisiminė, kad iš viršutinio 
aukšto virš stogų matosi jūra. 

Karina Viman išėjo jos pasitikti. Birgita pastebėjo, kad ji sulyso 
ir atrodė blyškesnė nei anksčiau. Iš pradžių pagalvojo, kad serga. 
Jos apsikabino, paskui įėjo vidun ir, nunešusios Birgitos krepšį į 
jai paskirtą kambarį, apėjo namus. Jie nebuvo labai pasikeitę nuo 
paskutinio karto, kai Birgita čia lankėsi. „Karina po vyro mirties 
nieko nenorėjo keisti, - pagalvojo ji. - O kaip būčiau dariusi aš?“ 
Nežinia. Bet juodvi su Karina labai skirtingos. Jų tvirta draugystė 
nenutrūko būtent dėl tų skirtumų. Jos šaipydavosi viena iš kitos, 
bet buvo išmokiusios dėl to nepykti. 

Karina buvo paruošusi pietus. Jos atsisėdo įstiklintoje verando- 
je, pilnoje augalų ir kvapų. Beveik iškart, po pirmų atsargių žodžių, 
jos ėmė kalbėtis apie jaunystės laikus Lunde. Karina, kurios tėvai 
turėjo žirgyną Skonės krašte, į Lundą atvažiavo 1966-aisiais, o 
Birgita metais vėliau. Jos susitiko per poezijos vakarą Akademinio 

jaunimo draugijoje ir iškart susidraugavo, nors iš tikrųjų buvo 
labai skirtingos. Karina, kilusi iš tokios šeimos, labai pasitikėjo 
savimi, o Birgit2 atvirkščiai - jautėsi neužtikrinta. 

Jos įsitraukė į Vietkongo judėjimą, sėdėdavo tyliai kaip pelės 
po šluota ir klausydavosi, kai jauni vyrai, kurie įsivaizdavo turį 
daug žinių, ilgai ir išsamiai kalbėdavo apie būtinybę sukilti. Tuo 
pat metu jas apimdavo nuostabus jausmas, kad galima sukurti 
kitokią tikrovę ir kad jos irgi prisideda prie ateities kūrimo. Orga- 
nizacinio politinio darbo patirties jos sėmėsi ne tik iš Vietkongo 
judėjimo. Buvo daugybė kitų grupių, demonstruojančių solida- 
rumą su išsilaisvinimo judėjimais skurdžiose kolonijose. Taip pat 
ir čia, Švedijoje. Jaunimas virė noru sukilti prieš visa, kas pasenę. 
Trumpai tariant, nuostabus buvo laikas. 

Abi kurį laiką priklausė radikaliai kairiųjų grupei „Sukilėliai“. 
Kelis įtemptus mėnesius jos gyveno kaip sektantės, kurioms svar- 
biausia buvo griežta savikritika ir dogmatiškas tikėjimas Mao 
Dzedongo interpretacijomis apie revoliucijos teorijas. Grupės 
nariai buvo atsiriboję nuo visų kitų kairiųjų grupuočių, į ku- 
rias žvelgė su panieka. Jie sunaikino savo plokšteles su klasikine 
muzika, išvalė knygų lentynas, o gyvenimo būdu buvo panašūs 
į raudonuosius gvardiečius, kuriuos Mao mobilizavo Kinijoje. 

Karina paklausė, ar Birgita prisimena garsųjį žygį į Tyliosando 
paplūdimį. O taip. Sukilėlių kuopelė, kuriai jos priklausė, surengė 
sueigą. Draugas Mozė Holmas (vėliau tapęs gydytoju, bet praradęs 
licenciją, nes piktnaudžiavo narkotikais ir pats, ir daug negalvojęs 
išrašydavo kitiems) pasiūlė „pamokyti buržuazinį gyvatyną Ty- 
liosande, kur vasaromis tos gyvatės kaitinasi saulėje ir maudosi . 
Po ilgų diskusijų jie nutarė parengti strategiją. Kitą sekmadienį 
liepos pradžioje devyniolika draugų išsinuomojo autobusą ir nu- 
važiavo į Halmstadą ir Tyliosandą. Iškėlę Mao portretą priešakyje, 
nešdamiesi raudonas vėliavas nužygiavo į paplūdimį stebindami 
žmones. Jie skandavo šūkius, mosikavo raudona citatų knygele ir 

galiausiai įbrido su Mao atvaizdu į vandenį. Paskui vėl susirinko 
ant kranto ir uždainavo „Rytuose raudona“, tada išrėžė trumpą 
kalbą, kuria pasmerkė fašistinę Švediją, ir ragino saulėje besi- 
kaitinančius darbininkus ginkluotis ir ruoštis revoliucijai, kuri 
netrukus kils. Paskui grįžo namo ir kelias dienas aptarinėjo savo 
„išpuolį“ paplūdimyje. 

— Ką pirmiausia prisimeni, kai pagalvoji apie šį nuotykį? - pa- 
klausė Karina. 

— Mozę. Jis tvirtino, kad mūsų žygis bus įrašytas į būsimos 
revoliucijos istoriją. 

— Aš prisimenu, kad vanduo buvo baisiai šaltas. 

— O aš visai neprisimenu, apie ką tada galvojau. 

— Mes negalvojome. Tai ir buvo svarbiausia - negalvoti. Mes 
turėjome paklusti kitų mintims. Mes nesuvokėme, kad turėjome 
išlaisvinti žmoniją kaip robotai. 

Karina papurtė galvą ir nusijuokė. 

— Elgėmės kaip maži vaikai. Bet labai rimtai. Tvirtinome, kad 
marksizmas yra mokslas, kuris skelbia tokias pat tikras tiesas kaip 
Niutonas, Kopernikas ar Einšteinas. Mes buvome religingi. Rau- 
donoji Mao knygelė buvo mūsų katekizmas. Mes nesuvokėme, kad 
mosikuojame ne Biblija, o didžio revoliucionieriaus citatų rinkiniu. 

— Prisimenu, kad abejojau, - prisipažino Birgita. - Giliai viduje. 
Jaučiausi taip pat kaip tada, kai lankiausi Rytų Vokietijoje. Tada 
svarsčiau, kad tai neprotinga, kad visa tai ilgai netruks. Bet nieko 
nesakiau. Visada bijojau, kad mano abejones kas nors pastebės. 
Todėl visada skanduodavau garsiau už kitus. 

— Mes nesupratome, ką matėme. Gyvenome apgaudinėdami 
patys save, nors mūsų siekiai buvo geri. Kaip galėjome manyti, kad 
saulėje besikaitinantys darbininkai panorės ginkluotis ir nuversti 
tuometinę sistemą, o paskui statyti naują ir nežinomą? 

Karina prisidegė cigaretę. Birgita prisiminė, kad ji visada ner- 
vingai ieškodavo cigarečių pakelio ir degtukų. 

— Mozės nebėra, - pasakė Karina. - Žuvo eismo įvykyje, paveik- 
tas narkotikų. Ar prisimeni Larsą Vesterį? Tą, kuris tvirtindavo, 
kad tikri revoliucionieriai niekada negeria. Paskui kažkas iš mūsų 
rado jį Lundagorde mirtinai nusigėrusį. O Lilaną Alfredson? Kuri 
atsikratė iliuzijų ir išvyko į Indiją, kur tapo elgetaujančia vienuole. 
Kaip jai sekėsi? 

— Nežinau. Gal ir ji mirė? 

- O mes gyvos. 

— Taip, mes gyvos. 

Jos kalbėjosi iki pat vakaro. Paskui išėjo pasivaikščioti po mies- 
telį. Birgita suprato, kad Karina irgi norėjo prisiminti praeitį, kad 
geriau suprastų savo dabartį. 

- Ir visgi tai nebuvo vien naivumas ir pamišimas, - tarė Birgi- 
ta. - Ašiki šiol manau, kad pasaulis turi būti vieningas. Ir norėčiau 
manyti, kad mūsų maištavimas ir abejojimas konvencijomis ir 
tradicijomis visgi prisidėjo prie to, kad šis pasaulis nepakryptų 
dar labiau į dešinę. 

— Aš lioviausi balsuoti, - prisipažino Karina. - Nesu tuo pa- 
tenkinta, bet nematau jokios politinės partijos, kuriai pritarčiau. 
Tačiau stengiuosi paremti judėjimus, kuriais tikiu. O jų dar yra, 
tokių pat stiprių ir nepalenkiamų. Kaip manai, kiek žmonių šiais 
laikais domisi tokia maža šalimi kaip Nepalas? O man ji svarbi. 
Aš pasirašau peticijas ir aukoju pinigų. 

— Aš nelabai įsivaizduoju, kur jis yra, - tarė Birgita. - Ir prisi- 
pažįstu, kad aptingau. Bet kartais ilgiuosi tos mūsų geros valios, 
kurią taip stengėmės parodyti. Mes nebuvome vien tik sulaukėję 
studentai, įsivaizdavę, kad gyvename pasaulio centre, kur viskas 
įmanoma. Ir mūsų vienybė buvo tikra. 

Karina nusijuokė. 

— Prisimeni Haną Stojkovič? Tą pakvaišusią padavėją iš „Grand 
Lund“ restorano, kuri teigė, kad mes buvome per daug atlaidūs. 
Tą, kuri ragino taikyti vadinamąją „smulkių žmogžudysčių takti- 

ką“. Anot jos, mes turėjome šaudyti bankų direktorius, verslinin- 
kus ir reakcingus mokytojus. Ji ragindavo mus imtis „plėšrūnų 
medžioklės“. Niekas nesiklausė. Visgi tai atrodė per žiauru. Mes 
mieliau nusitaikydavome į save ir užsiberdavome ant žaizdų drus- 
kos. Kartą ji išpylė kibirėlį su ledais ant galvos pačiam merui. Ją 
atleido. Jos jau taip pat nebėra tarp gyvųjų. 

— Aš nežinojau. 

— Kartą ji savo vyrui neva pasakiusi, kad traukiniai atsilieka 
nuo tvarkaraščio. Jis ne iš karto suprato, ką ji nori pasakyti. Paskui 
rado ją ant geležinkelio bėgių prie Arliovo. Ji buvo susivyniojusi į 
apklotą, kad greitosios darbuotojams nereiktų per daug terliotis. 

— Kodėl ji nusižudė? 

— Nežinia. Virtuvėje ant.stalo paliko lapelį, kur buvo parašyta 
tik tiek: „Aš iškeliauju traukiniu.“ 

— O tu tapai profesore. Aš teisėja. 

— O Karlas Andersas? Prisimeni? Tas, kuris negalėjo pakęsti 
minties, kad gali nuplikti? Jis dažniausiai tylėdavo. Bet į visus 
susirinkimus ateidavo pirmas. Jis tapo pastoriumi. 

— Negali būti. 

- Taip, Švedijos Misionierių bažnyčios pastoriumi. Ir vis dar 
dirba. Vasaromis keliauja per šalį pamokslaudamas. 

— Galbūt jam neteko žengti didelio žingsnio į šalį - jo darbas 
ne taip jau skiriasi nuo jaunystės idealų. 

Karina surimtėjo. 

— Nepamirškime visų tų, kurie toliau kovojo už kitokį pasaulį. 
Tų laikų chaose persipynė įvairios politinės teorijos, tačiau mūsų 
neapleido tikėjimas, kad protas galiausiai nugalės. Argi tu jauteisi 
ne.taip? Aš bent jau prisimenu, kad mes dažnai apie tai kalbėda- 
vomės. Tikėjome, kad galiausiai triumfuos šviečiamosios idėjos. 

— Taip, tiesa. Bet tai, kas kadaise atrodė paprasta, laikui bėgant 
darėsi vis sudėtingiau. 

— Bet juk tai turėtų mus tik skatinti. Argi ne? 

— Taip. Gal dar ne per vėlu. Pavydžiu tiems, kurie niekada ne- 
išdavė savo idealų. O jei tiksliau, gal sąmoningumo, suvokimo, 
koks yra pasaulis. Ir kodėl jis toks. Pavydžiu tiems, kurie vis dar 
priešinasi. Juk tokių yra. 

Jos kartu pasigamino vakarienę. Karina papasakojo, kad kitą 
savaitę važiuos į Kiniją, į didelį seminarą apie ankstyvąją Činų 
dinastiją, kurios pirmasis imperatorius suvienijo Kinijos valstybę. 

— Kaip jauteisi, kai aplankei savo jaunystės svajonių šalį? 

— Kai nuvažiavau pirmą kartą, man buvo dvidešimt devyneri. 
Tada Mao jau buvo miręs, ir viskas keitėsi. Nusivyliau. Beidžingas 
buvo šaltas ir drėgnas miestas. Tūkstančiai dviračių čirpė kaip žio- 
gai. Paskui, nepaisant visko, supratau, kad šalyje buvo padarytas 
didžiulis perversmas. Žmonės buvo apsirengę ir apsiavę, mieste 
nemačiau nė vieno badaujančio ar elgetaujančio. Prisimenu, kad 
man buvo gėda. Aš, atskridusi iš turtingos šalies, neturėjau jokios 
teisės žiūrėti į jų vystymąsi su panieka ar arogancija. Man vėl pra- 
dėjo patikti mintis apie kinų jėgą. Kaip tik tada ir nusprendžiau 
tapti sinologe. Iki tol turėjau kitokių planų. 

— Kokių? 

— Nepatikėsi. 

— Nagi! 

— Norėjau stoti į profesionalią kariuomenę. 

— Kodėl? 

— Nežinau. Tu esi teisėja. Kodėl mes esame tas, kas esame? 

Po vakarienės jos vėl įsitaisė stiklinėje verandoje. Lempos ap- 
švietė baltą sniegą. Karina davė jai megztinį, nes atvėso. Vakarie- 
niaudamos išgėrė vyno. Birgita jautėsi apsnūdusi. 

- Važiuok su manimi į Kiniją. Šiais laikais lėktuvo bilietas 
nėra toks brangus. Manau, kad mano kambarys viešbutyje bus 
didelis. Galėsime gyventi kartu. Kaip anksčiau. Per mūsų vasaros 
stovyklas mažoje palapinėje gulėdavome penkiese, beveik vienas 
ant kito. 


256 


— Negaliu. Tikriausiai jau būsiu pasveikusi. 

— Važiuojam. Darbas palauks. 

— Norėčiau. Bet tu juk važiuosi ten dar kartą? 

— Būtinai. Bet mūsų amžiuje geriau be reikalo neatidėlioti. 

— Mes gyvensime ilgai ir būsime labai senos. 

Karina neatsakė. Birgita suprato, kad ir vėl leptelėjo, ko nerei- 
kia. Karinos vyras mirė keturiasdešimt vienerių. Nuo to laiko ji 
viena. 

Karina pamatė, kaip Birgitai nejauku, ir ištiesusi ranką palietė 
jos kelį. 

— Viskas gerai. 

Jos kalbėjosi iki vėlumos. Kai nuėjo miegoti, buvo beveik vi- 
durnaktis. Birgita atsigulė pasiėmusi telefoną. Stafanas grįš namo 
apie vidurnaktį, jis žadėjo paskambinti. 

Jau buvo prisnūdusi, kai telefonas pradėjo vibruoti. 

— Pažadinau? 

- Beveik. 

— Viskas gerai? 

— Mes nesustodamos kalbėjomės daugiau kaip dvylika valandų. 

— Ar rytoj grįši? 

— Išsimiegosiu ir parvažiuosiu. 

— Spėju, kad naujienas girdėjai? Jis papasakojo, kaip viską pa- 
darė. 

— Kas toks? 

— Hudiksvalio žudikas. 

Ji iškart atsisėdo. 

— Aš nieko nežinau. Papasakok! 

-.Larsas Erikas Valfridsonas, tas, kurį sulaikė. Dabar policija 
kaip tik ieško nusikaltimo įrankio. Matyt, jis papasakojo, kur už- 
kasė. Per naujienas sakė, kad turėjo namų darbo samurajaus kardą. 

— Ar tai tiesa“ 

— O kam man meluoti? 

— Taip, žinoma. Bet visgi. Ar jis paaiškino, kodėl taip pasielgė? 

— Tik tiek, kad tai kerštas. | 

Kai jiedu atsisveikino, Birgita liko sėdėti. Kol kalbėjosi su Ka- 
rina, apie Hešiovaleną nė karto nepagalvojo. Dabar vėl viską 
prisiminė. 

Galbūt ta raudona juostelė pateiks kokį netikėtą paaiškinimą. 

Juk ir Larsas Erikas Valfridsonas galėjo apsilankyti kinų res- 
torane. Kodėl ne? 

Ji vėl atsigulė ir užgesino šviesą. Rytoj važiuos namo. Nusiųs 
dienoraščius Vivei Sundberg ir vėl pradės dirbti. 

Tikrai nevažiuos su Karina į Kiniją. Nors galbūt labiau už viską 
to norėtų. 

Atsikėlusi ryte Birgita Karinos neberado. Ji jau buvo išvažiavusi į 
Kopenhagą, nes turėjo skaityti paskaitą. Virtuvėje ant stalo Karina 
buvo palikusi lapelį. 


Birgita, kartais man atrodo, kad priešais save regiu taką, kuris 
kiekvieną dieną pailgėja keliais metrais ir įsiskverbia vis giliau į 
nematytą kraštą, kuriame vieną dieną tas takas baigsis. Bet juo 
galiu grįžti ir į praeitį. Kartais aš atsigręžiu atgal, kaip vakar, kai 
kalbėjomės visą dieną, ir tada pamatau tai, ką buvau pamiršusi 
arba nenorėjau prisiminti. Kartais man atrodo, kad mes labiau 
stengiamės pamiršti, o ne prisiminti. Aš noriu, kad mes pratęstu- 
me mūsų pokalbį. Juk galiausiai mums lieka tik draugai. Galima 
pasakyti, kad jie - paskutinė tvirtovė, kurią reikia apginti. Karina. 


Birgita Roslin įsidėjo laišką į rankinę, išgėrė puodelį kavos ir su- 
siruošė išvažiuoti. Jau ketino išeiti, kai ant stalelio prieškambaryje 

pamatė kelis lėktuvo bilietus. Karina ruošėsi skristi į Beidžingą 
per Helsinkį su „Finnair“ kompanija. 

Akimirkai vėl kilo pagunda priimti draugės pasiūlymą. Bet 
negalėjo, nors ir norėjo. Jos vadovui vargu ar patiktų prašymas 
išleisti atostogų iškart po nedarbingumo laikotarpio, be to, tokiu 
metu, kai teismas užverstas dar neišnagrinėtomis bylomis. 

Į Švediją grįžo keltu iš Helsingioro. Jūroje pūtė vėjas. Grįždama 
namo ji sustojo prie krautuvėlės. Šalia jos iškabintuose spaudos 
reklamos plakatuose antraštės rėkė apie Larso Eriko Valfridsono 
prisipažinimą. Birgita nusipirko kelis laikraščius ir nuvažiavo 
namo. Prieškambaryje ji sutiko savo ramią ir tylią namų tvarky- 
toją lenkę. Birgita buvo pamiršusi, kad ji kaip tik tądien turėjo 
ateiti sutvarkyti namų. Jos persimetė keliais žodžiais angliškai, ir 
Birgita sumokėjo jai už darbą. Atsisėdo skaityti laikraščių tik tada, 
kai liko viena, ir kaip visada nustebo, kad vakariniai laikraščiai 
sugeba prirašyti kelis puslapius, remdamiesi daugiau nei skurdžia 
informacija. Tai, ką laikraščiai permalė ir pakartojo daugybėje 
puslapių, Stafanas vakar buvo puikiausiai papasakojęs keliais 
žodžiais telefonu. 

Vienintelė naujiena - nuotrauka vyriškio, kuris, kaip buvo ma- 
noma, įvykdė šį nusikaltimą. Tikriausiai tai buvo padidinta paso 
arba vairuotojo pažymėjimo nuotrauka. Birgita išvydo švelnių 
bruožų veidą, siauras lūpas, aukštą kaktą ir menkus plaukus. Jai 
buvo sunku įsivaizduoti, kad šis vyras galėjo įvykdyti tokį žiaurų 
nusikaltimą. „Labiau panašus į kokios nors krikščionių bažnyčios 
pastorių, o ne žmogų, kurio galvoje - pragaras, ir kurio rankos su- 
kuria jį tikrovėje, - pagalvojo Birgita. Bet ji žinojo, kad gyvenime 
būna visko. Teismo salėje ji buvo mačiusi daug nusikaltėlių, bet nė 
vieno išvaizda nebūtų išdavusi, kad jis galėtų įvykdyti nusikaltimą. 

Daug įdomiau pasidarė tada, kai įsijungė tekstines žinias per 
televiziją. Ten pagrindinė naujiena - policija rado galimą nusi- 
kaltimo įrankį. Neįvardytoje vietoje, kurią nurodė Valfridsonas, 

policija iškasė ginklą. Tai prasta namų darbo japoniško samurajų 
kardo kopija. Tačiau ašmenys aštrūs. Kaip tik dabar tiriama, ar 
ant jo yra pirštų atspaudų ir visų pirma - kraujo. 

Po pusvalandžio ji įsijungė radijo žinias. Vėl išgirdo ramų Ro- 
bertsono balsą. Iš jo tono Birgita suprato, kad dėl atrasto ginklo 
prokuroras jaučia palengvėjimą. 

Po jo pranešimo pasipylė klausimai. Tačiau Robertsonas atsisa- 
kė komentuoti ką nors daugiau. Kitas pranešimas spaudai būsiąs 
tada, kai jie išsiaiškins ką nors svarbaus. 

Birgita išjungė radiją ir pasiėmė enciklopediją, kurioje rado 
pavaizduotą samurajų kardą. Ten buvo parašyta, kad ašmenys 
gali būti ploni ir aštrūs kaip skutimosi peiliuko. 

Dėl tokio palyginimo Birgitą nukrėtė šiurpas. Vadinasi, tas vy- 
ras ėjo iš vieno namo į kitą ir taip nužudė devyniolika žmonių. Gal 
ta raudona juostelė, rasta sniege, kabojo ant jo kardo rankenos? 

Ta mintis ją užvaldė ir Birgita niekaip negalėjo jos atsikratyti. 
Rankinėje susirado kinų restorano vizitinę kortelę ir paskam- 
bino tuo numeriu. Atsiliepė padavėja, su kuria Birgita buvo 
kalbėjusi anksčiau. Birgita prisistatė, bet padavėja prisiminė ją 
ne iš karto. 

— Ar matėte laikraščius? Ir nuotrauką vyro, kuris nužudė šitiek 
žmonių? 

— Taip. Baisus vyras. 

— Gal prisimenate, ar jis kada nors yra pas jus apsilankęs? 

— Niekada nesu mačiusi. 

— Tikrai? 

— Bent jau per tą laiką, kai aš čia dirbu. Bet kitomis dienomis 
dirba mano sesuo arba pusbrolis. Jie gyvena Sioderhamne. Mes 
dirbame pamainomis. Šeimos įmonė. 

— Gal padarytumėte man paslaugą, - paprašė Birgita. - Tegul 
jie pažiūri nuotrauką laikraštyje. Jei atpažins, paskambinkite man. 

Padavėja užsirašė jos numerį. 

— Kuo jūs vardu? - paklausė Birgita. 

- Li. 

— Mano vardas Birgita. Ačiū už pagalbą. 

- Jūs nebe mūsų mieste? 

— Aš namuose Helsingborge. 

— Helsingborge? Ten turime restoraną. Irgi priklauso šeimai. 
Vadinasi „Šanchajus“. Ruošia tokį pat skanų maistą kaip mes čia. 

— Nueisiu, jei tik man padėsite. 

Jos baigė pokalbį, ir Birgita liko sėdėti prie telefono laukdama, 
kol Li paskambins vėl. Pasigirdo signalas, bet skambino ne Li, o 
Birgitos sūnus. Ji paprašė, kad jis paskambintų vėliau. Li paskam- 
bino po pusvalandžio. 

— Galbūt. 

— Galbūt? 

— Mano pusbrolis sako, kad tas vyras galėjo lankytis restorane. 

— Kada? 

— Praėjusiais metais. 

— Bet jis neįsitikinęs? 

- Ne. 

— Koks jo vardas? 

Birgita užsirašė jo vardą ir restorano Sioderhamne telefono 
numerį, ir juodvi atsisveikino. Kiek padvejojusi ji paskambino į 
Hudiksvalio policiją ir paprašė, kad ją sujungtų su Vive Sundberg. 
Birgita pagalvojo, kad greičiausiai teks palikti žinutę, bet nustebo 
išgirdusi Sundberg balsą. 

— Na, kaip dienoraščiai? Vis dar įdomu? - paklausė Vivė Sund- 
berg. 

— Sunkiai įskaitomi. Bet laiko aš turiu. Norėčiau pasveikinti su 
persilaužimu. Jei teisingai supratau, jūs turite ir prisipažinimą, ir 
nusikaltimo ginklą. 

— Kažin, ar skambinate dėl to. 

- Žinoma, ne. Norėčiau dar kartą pakalbėti apie kinų restoraną. 

Birgita papasakojo apie padavėjos kinės pusbrolį Sioderhamne 
ir kad Larsas Erikas Valfridsonas galėjo lankytis Hudiksvalio 
restorane. 

— Tai paaiškintų juostelės atsiradimą, - užbaigė Birgita Roslin. - 
Ir tada vienas iš tyrimo siūlų nebekabotų palaidas. 

Neatrodė, kad Vivė Sundberg būtų susidomėjusi. 

— Šiuo metu mums ta juostelė visai nerūpi. Manau, kad su- 
prantate. 

— Visgi norėčiau pasakyti padavėjo vardą ir telefono numerį. 
Jis galėjo matyti Valfridsoną. 

Sundberg užsirašė. 

- Ačiū, kad paskambinote. 

Paskui Birgita Roslin paskambino savo vadovui Hansui Matso- 
nui. Teko palaukti, kol jis atsiliepė. Birgita pranešė, kad po kelių 
dienų eis pas gydytoją ir tikisi, jog jis pripažins ją sveika. 

— Mes čia skęstam, - pasiguodė teisėjas. - Ne, tiksliau būtų pa- 
sakyti, kad baigiame uždusti. Visi tie taupymai smaugia Švedijos 
teismus. Niekada nemaniau, kad kada nors teks tai patirti. 

— Ką? 

— Kad teisinėje valstybėje teismui bus nustatyta kaina. Nema- 
niau, kad demokratiją galima įvertinti pinigais. Be veikiančios 
teisinės valstybės nebebus ir demokratijos. Mus parklupdys ant 
kelių. Šitos visuomenės pagrindai traška ir braška. Aš tikrai su- 
nerimęs. 

— Vargu ar aš galėsiu išspręsti visa tai, apie ką kalbi, bet pažadu 
pasirūpinti savo bylomis. 

— Mes tavęs labai laukiame. 

Ji pavakarieniavo viena, nes Stafanas liko nakvoti Halsberge 
prieš kitą pamainą. Paskui Birgita vėl ėmė skaitinėti dienoraščius. 
Galiausiai susidomėjo užrašais paskutinio dienoraščio pabaigoje. 
Jie buvo pažymėti 1892-ųjų birželio data. JA jau senas. Jis apsigy- 
veno nedideliame name San Diege. Jam skauda kojas ir nugarą. 

JA rašo, kad jam padeda tik tepalai ir žolės, kurių po ilgų derybų 
nusipirko iš vieno seno indėno. JA skundžiasi, kad jaučiasi labai 
vienišas, kad žmona mirė, o vaikai išsikraustė toli nuo namų. 
Vienas sūnus apsigyveno Kanados miškuose. Apie geležinkelį 
neberašė nieko. Bet jo nuomonė apie žmones nepasikeitė - vis 
dar nekentė negrų ir kinų. Jis nerimavo, kad į tuščią kaimyninį 
namą gali atsikraustyti juodieji arba geltonieji. 

Užrašai baigėsi viduryje sakinio, 1892-ųjų birželio devynioliktą 
dieną. Jis rašo, kad naktį lijo. Nugarą skauda labiau nei įprastai. 
Naktį sapnavo. 

Čia užrašai ir baigiasi. Nei Birgita Roslin, nei kas nors kitas 
nesužinos, ką jis sapnavo. 

Ji pagalvojo, apie ką vakar užsiminė Karina, - apie jos įsivaiz- 
duojamą kelią, besitiesiantį link taško, kuriame netikėtai nutrūks. 
Taip buvo ir 1892 metų birželio devynioliktąją, kai visi pagiežingi 
JA komentarai apie kitokios spalvos žmones staiga nutrūko. 

Birgita atsivertė ankstesnius puslapius, bet ten nebuvo jokių JA 
minčių apie artėjančią mirtį. Jo užrašuose nebuvo nieko, kas ro- 
dytų artėjančią pabaigą. „Mano mirtis galėtų atrodyti panašiai, — 
pagalvojo Birgita. - Mano dienoraštis, jei tokį būčiau rašiusi, irgi 
liktų nebaigtas. Kas gi iš tikrųjų spėja užbaigti savo istoriją, padėti 
tašką, o tada atsigula ir numiršta?“ 

Ji sudėjo dienoraščius į maišelį ir nutarė išsiųsti juos kitą dieną. 
O įvykius Hudiksvalyje seks kaip ir visi kiti. 

Iš lentynos pasiėmė visų Švedijos teismų pirmininkų sąvadą. 
Hudiksvalio apylinkės teismo pirmininkas buvo Tagė Pošenas. 
„Tai bus ypatingiausias teismo procesas jo gyvenime, - pagalvojo 
Birgita. - Tikiuosi, kad viešumas jam patinka.“ Birgita Roslin 
žinojo, kad daugelis jos kolegų nekenčia ir net bijo žurnalistų ir 
televizijos kamerų. 

Tokie buvo bent jau jos ir vyresnės kartos teisininkai. Ji neži- 
nojo, ką apie viešumą galvoja jaunesni teisėjai. 

Termometras anapus virtuvės lango rodė, kad temperatūra 
nukrito. Ji atsisėdo priešais televizorių pažiūrėti vakarinių žinių, 
o paskui ketino eiti miegoti. Diena su Karina Viman buvo turi- 
ninga, bet išvargino. 

Žinių laida jau buvo prasidėjusi prieš kelias minutes. Birgita 
iškart suprato, kad Hudiksvalyje kažkas atsitiko. Kažkoks žurna- 
listas klausinėjo kriminologą, kuris kalbėjo daug ir rimtai. Birgita 
mėgino suvokti, kas atsitiko. 

Po interviu su kriminologu pasirodė vaizdai iš Libano. Ji nu- 
sikeikė ir įsijungė tekstines žinias, kurias skaitydama iškart viską 
sužinojo. 

Larsas Erikas Valfridsonas nusižudė. Nepaisant to, kad jį tik- 
rindavo kas penkiolika minučių, jis spėjo susiplėšyti marškinius 
juostelėmis, pasidaryti iš jų kilpą 1r pasikarti. Nors jį aptiko beveik 
iškart, bandymai atgaivinti buvo nesėkmingi. 

Birgita išjungė televizorių. Pralėkė daugybė minčių. Ar jis ne- 
begalėjo ištverti kaltės jausmo? O gal sirgo psichikos liga? 

„Čia kažkas ne taip, - mąstė ji. - Žudė ne jis. Aš negaliu pa- 
aiškinti, kodėl jis nusižudė, kodėl prisipažino ir kodėl parodė 
policijai užkastą kardą. Bet giliai viduje visą laiką jaučiau, kad 
čia kažkas ne taip.“ 

Ji užgesino šviesą ir atsisėdo į fotelį. Kambaryje tvyrojo prie- 
blanda. Gatvėje kažkas nusijuokė. 

Birgita visada įsitaisydavo šitame fotelyje, kai norėdavo pa- 
mąstyti, kai reikėdavo nutarti, kokį nuosprendį parašyti, arba 
kai reikėdavo pagalvoti apie kitus reikalus, susijusius su teismo 
procesu. Čia sėdėdavo ir tada, kai reikėdavo apmąstyti savo pačios 
ir šeimos kasdienybę. 

Mintimis sugrįžo į pradžią, kai pirmą kartą suvokė, kad tarp 
jos ir nužudytųjų yra šioks toks giminystės ryšys. „Čia per daug 
sudėtingas nusikaltimas. Gal jį galėtų padaryti atkakliai bet kokio 
tikslo siekiantis žmogus, bet tikrai ne Helsinglando gyventojas, 

kuris keletą kartų buvo baustas tik už smurtavimą. Jis prisipažino 
įvykdęs nusikaltimą, kurio iš tikrųjų nepadarė. Paskui parodė 
policijai namų darbo ginklą ir pasikorė savo kameroje. Žinoma, 
gali būti, kad aš klystu, bet čia kažkas ne taip. Policija surado jį 
per greitai. Ir už ką jis galėjo keršyti?“ 

Kai ji pakilo nuo krėslo, buvo jau po vidurnakčio. Dar pa- 
svarstė, ar skambinti vyrui, bet pagalvojo, kad jis jau gali mie- 
goti. Tada atsigulė ir užgesino šviesą. Mintyse prisiminė, kaip 
vaikščiojo po kaimą. Niekaip negalėjo pamiršti sniege rastos 
raudonos juostelės ir kino veido, įamžinto namudine viešbučio 
kamera. „Policija žino tai, ko aš nežinau. Kodėl jis buvo suimtas? 
Jie mano žiną motyvą, bet daro įprastą klaidą - laikosi įsikabinę 
tik vienos versijos.“ | 

Jai niekaip nesisekė užmigti. Kai nusibodo vartytis, atsikėlė, 
užsimetė chalatą ir vėl nusileido į pirmą aukštą, kur atsisėdusi prie 
rašomojo stalo parašė visų su Hešiovalenu susijusių įvykių san- 
trauką. Per beveik tris valandas Birgita smulkiai prisiminė viską, 
ką sužinojo, išsiaiškino ir patyrė. Rašant vis stiprėjo nuojauta, kad 
kažko nepastebėjo, kad esama kažkokių sąsajų, kurių jai nesisekė 
užčiuopti. Jautėsi taip, lyg jos rašiklis būtų krūmapjovė, o ji pjau- 
tų užžėlusį lauką, tačiau taip, kad išsaugotų ten besislepiančius 
stirniukus. Kai galiausiai atsitiesė ir rąžydamasi iškėlė rankas virš 
galvos, buvo jau ketvirta ryto. Pasiėmusi užrašus, įsitaisė savo ap- 
mąstymų krėsle ir pradėjo skaityti nuo pradžių. Skaitydama visą 
laiką stengėsi pažvelgti tarsi tarp eilučių, gal geriau būtų sakyti už 
nebuvo atkreipusi dėmesio. Bet kažko naujo rasti nepavyko. Ji ne 
policininkė, tad nepratusi ieškoti spragų liudininko teiginiuose 
arba apklausiamo įtariamojo žodžiuose. Tačiau ji turėjo patirties 
ieškant prieštaravimų, loginių klaidų, ir per teismo posėdžius yra 
daug kartų įsiterpusi ir uždavusi klausimų kaltinamajam, jeigu 
jai atrodydavo, kad prokuroras kažką pamiršo. 

Bet savo pačios santraukoje neaptiko nieko, prie ko būtų verta 
stabtelėti. Gal tik tapo dar aiškiau, kad čia negali būti pamišėlio 
veiksmai. Viskas buvo suplanuota per daug gerai, per daug šal- 
takraujiškai. Tai galėjo padaryti tik ramus, šaltakraujis žudikas. 
„Galbūt nusikaltėlis yra lankęsis kaime anksčiau, - pagalvojo ji 
ir pasižymėjo paraštėje. - Naktį buvo tamsu, jis galėjo turėti ge- 
rai šviečiantį žibintuvėlį. Bet kai kurios durys buvo užrakintos. 
Jis turėjo tiksliai žinoti, kas kur gyvena, ir tikriausiai turėjo jų 
namų raktus. Ir jo motyvas turėjo būti toks stiprus, kad jis nė 
kiek nedvejojo.“ 

Artėjant penktai valandai, akys ėmė blaustis. „Nėra jokios 
abejonės, - svarstė ji, - nusikaltėlis žinojo, kaip viskas įvyks ir 
nėkart nestabtelėjo. Jis nepasimetė ir tuomet, kai pamatė vaiką. 
Jis nėra koks nors atsitiktinai užklydęs žudikas. Jis šaltakraujiškai 
siekė užsibrėžto tikslo. Jokių abejonių. Jis siekė suteikti skausmo 
ir norėjo, kad aukos spėtų suvokti, kas joms bus. Išskyrus vieną - 
berniuką.“ 

Staiga Birgitai šovė viena mintis. Apie tai nebuvo pagalvojusi 
anksčiau. Ar žudikas parodė savo veidą tiems, prieš kuriuos buvo 
pakėlęs savo kardą ar kalaviją? Ar aukos jį atpažino? Ar jis norėjo, 
kad žmonės jį pamatytų? 

„To reiktų paklausti Vivės Sundberg. Ar tuose kambariuose, 
kur gulėjo nužudytieji, degė šviesa? Ar jie spėjo pažvelgti mirčiai 
į akis? 
lango - temperatūra buvo nukritusi iki aštuonių laipsnių šalčio. 
Ji išgėrė stiklinę vandens ir nuėjo miegoti. Jau beveik miegojo, 
mirusieji buvo pririšti vienas prie kito. Kažkur apie tai buvo gir- 
dėjusi. Staiga išlakstė visi miegai ir ji atsisėdo lovoje. Kažkur yra 
skaičiusi panašų aprašymą. 

Paskui prisiminė - dienoraščiuose. Tame, kurį ji tik peržvelgė, 
buvo kažkas panašaus. Ji vėl nusileido į pirmą aukštą, išrikiavo vi- 
sus dienoraščius ant stalo ir pradėjo ieškoti. Atrado beveik iškart. 

1865-ieji. Geležinkelis tiesiamas link rytų, kiekvienas pabėgis, 
kiekvienas bėgio metras prilygsta kančiai. Darbininkus puola 
ligos, jie krenta kaip musės. Tačiau iš vakarų atsiųsta nauja darbo 
jėga gelbsti projektą, nes jie neturi teisės sulėtinti tempo. Kitaip 
gigantišką geležinkelio statybų planą ištiks finansinis krachas. 
Vieną dieną, o tiksliau lapkričio devintąją, JA išgirsta apie vergų 
laivą pakeliui iš Kantono. Tai senas burlaivis, kuriuo į Kaliforniją 
plukdomi tik pagrobti kinai. Po užsitęsusio štilio laive pradėjo 
trūkti maisto ir vandens, todėl kilo maištas. Kad numalšintų 
sukilimą, kapitonas ėmėsi neapsakomai žiaurių priemonių. Pa- 
sipiktino netgi JA, kuris šiaip nedvejodavo pakelti kumštį ar bi- 
zūną, kai norėdavo paraginti savo darbininkus. Kelis nužudytus 
maištininkus kapitonas įsakė surišti su dar gyvais ir palikti ant 
denio, kol vienas pamažu numirs iš bado, o jo porininko kūnas tuo 
pat metu pus. JA rašo dienoraštyje, kad „bausmė be galo žiauri“. 

Ar galima sieti šiuos du įvykius? Gal Hešiovalene tas žmogus 
buvo priverstas gulėti pririštas prie lavono? Gal valandą, gal ilgiau 
ar trumpiau? Tol, kol jam kirto paskutinį kartą? 

„Aš į tai dėmesio neatkreipiau. Kažin, ar Hudiksvalio policija 
pastebėjo. Abejoju, ar jie perskaitė taip dėmesingai, prieš pasko- 
lindami dienoraščius man.“ 

Tačiau kilo ir kita mintis, nors iš esmės ji atrodė nepagrįsta. 
Ar nusikaltėlis žinojo apie įvykius, aprašytus JA dienoraščiuose? 
Ar gali būti koks nors ryšys, nepaisant skirtingo laiko ir erdvės? 

Taip pat kilo klausimas, kodėl Sundberg davė jai dienoraščius. 
Ar ji tikėjosi, kad Birgita juos perskaitys ir praneš jai, jei aptiks 
ką nors svarbaus? Visai įmanomas dalykas, nes policininkai ir 
taip labai užsiėmę. 

„Galbūt Sundberg gudresnė, nei maniau, - pagalvojo Birgi- 
ta. - Galbūt ji nori pasinaudoti užsispyrusia teisėja, kuri kišasi į 
tyrimą. Galbūt ji net įvertino mano užsispyrimą? Tikriausiai šiai 
moteriai būna ir sunkių akimirkų, kai tenka bendrauti su suirzu- 
siais kolegomis vyrais?“ 

Pagaliau ji vėl atsigulė. Šitas atradimas visgi turėtų sudominti 
Vivę Sundberg. Ypač po įtariamojo savižudybės. 
ir pamatė, kad jis turi grįžti trečią valandą. Besiruošiant skambinti 
Vivei Sundberg, pasigirdo durų skambutis. Atidariusi išvydo že- 
maūgį kiną, kuris laikė maišelį su maisto indeliais. 

- Aš nieko neužsisakiau, - nustebo Birgita. 

- Čia nuo Li iš Hudiksvalio, - paaiškino vyras šypsodama- 
sis. - Mes vaišiname. Ji nori, kad paskambintumėte. Mes turime 
šeimos įmonę. 

- Restoranas „Šanchajus“? 

Vyras nusišypsojo. 

- Taip. Restoranas „Šanchajus“. Labai geras maistas. 

Jis nusilenkė ir ištiesė maišelį, o paskui išėjo. Uostydama gar- 
džius kvapus, Birgita išėmė indelius ir sudėjo į šaldytuvą. Paskui 
paskambino padavėjai Li. Šį kartą išgirdo piktą vyrišką balsą. 
Birgita spėjo, kad čia bus įnoringasis tėvas, kuris paprastai dar- 
buodavosi virtuvėje. Jis šūktelėjo kviesdamas Li. 

— Ačiū už netikėtas vaišes. 

— Ar jau ragavote? 

— Dar ne. Laukiu, kol namo grįš vyras. 

— Arjam taip pat patinka kinų maistas? 

- Labai. Jūs norėjote, kad paskambinčiau. 

— Aš galvojau apie šviestuvą. Apie tą raudoną dingusią juostelę. 
Pasikalbėjau su mama ir kai ką sužinojau. 

— Jos aš tikriausiai nemačiau? 

- Ji būna namuose. Kartais ateina apsitvarkyti. Ir visada pažy- 
mi, kada buvo atėjusi. Ji tvarkėsi sausio vienuoliktą. Iš ryto, prieš 
atidarant. 

Birgita Roslin sukluso. 

- Ji pasakė, kad kaip tik tą rytą valė dulkes nuo visų popieri- 
nių žibintų. Ji įsitikinusi, kad juostelės netrūko nė vienam. Būtų 
pastebėjusi. 

— Ar gali būti, kad ji klysta? 

— Tik ne mama. 

Birgita suvokė, ką tai reiškia. Tą dieną, kai prie kampinio sta- 
liuko sėdėjo kinas, netrūko nė vienos juostelės. Nelieka jokių 
abejonių, kad Hešiovalene rasta juostelė iš restorano turėjo dingti 
tą patį vakarą. 

— Ar tai svarbu? - paklausė Li. 

— Gali būti. Ačiū, kad papasakojote. 

Birgita padėjo ragelį. Telefonas iškart suskambo. Birgita išgirdo 
Larso Emanuelsono balsą. 

— Nepadėkite ragelio, - įspėjo jis. 

— Ko jūs norite? 

- Išgirsti jūsų nuomonę apie įvykį. 

— Neturiu ko pasakyti. 

— Nustebote? 

— Dėl ko? 

— Kad Larsą Eriką Valfridsoną įvardijo kaip įtariamąjį? 

— Aš žinau tik tiek, kas parašyta laikraščiuose. 

— Bet ten parašyta ne viskas. 

Emanuelsonas bandė ją užkabinti ir ji iškart susidomėjo. 

— Jis smurtavo prieš savo žmonas. Pirmajai pavyko pabėgti. 
Paskui jis susirado moterį Filipinuose ir atsiviliojo ją į Švediją 
apgaulingais pažadais. Kartą sumušė ją vos ne iki mirties, laimė, 
pastebėję kaimynai paskambino policijai. Jis buvo nuteistas. Bet 
yra padaręs blogesnių dalykų. 

— Kokių? 

— Netyčinė žmogžudystė 1977-aisiais. Buvo dar labai jaunas. 
Įvyko muštynės dėl mopedo. Jis trenkė priešininkui akmeniu į 
galvą, vaikinas mirė vietoje. Atlikęs teismo psichiatrinę ekspertizę, 
gydytojas padarė išvadą, kad yra tikimybė, jog Valfridsonas smur- 
taus toliau. Buvo pagrindo manyti, kad jis priklauso tai nedidelei 
žmonių grupei, kuriuos galima laikyti pavojingais visuomenei. 
Turbūt todėl policija ir prokuroras pamanė, kad surado tą, kurio 
ieškojo. 

— Bet jūs norite pasakyti, kad jie klydo? 

— Kalbėjau su tais, kurie jį pažinojo. Valfridsonas labai svajojo 
išgarsėti. Sako pasakojęs, kad yra šnipas ir nesantuokinis kara- 
liaus sūnus. Prisipažindamas jis galėjo išgarsėti. Nesuprantu tik 
vieno - kodėl jis savo spektaklį baigė anksčiau laiko. Šitoje vietoje 
man subyra visa istorija. 

— Norite pasakyti, kad žudikas - ne jis? 

— Ateitis parodys. Bet jūs suprantate, kaip aš mąstau. Juk at- 
sakymas kažkur yra. Dabar man įdomu, kokias išvadas padarėte 
jūs. Ar jos sutampa su manosiomis* 

— Aš domiuosi ne daugiau už kitus. Jau turėjote suprasti, kad 
man jūsų skambučiai seniai nusibodo. 

Atrodė, kad Larsas Emanuelsonas neišgirdo, kas jam pasakyta. 

— Papasakokite apie dienoraščius. Juk jie turi būti kaip nors 
susiję su šita istorija“ 

— Nebeskambinkite. 

Birgita padėjo ragelį. Iškart skambutis. Ji neatsiliepė. Po penkių 
minučių paskambino į Hudiksvalio policiją. Teko ilgokai palaukti, 
kol mergina priimamajame pakėlė ragelį. Birgita iškart atpažino 
jos balsą. Girdėjosi, kad ji sudirgusi ir pavargusi. Vivė Sundberg 
buvo užimta, todėl Birgita pasakė savo pavardę ir telefono numerį. 

— Nieko negaliu pažadėti, - pasakė mergina. - Šiandien čia 
chaosas. 

— Suprantu. Paprašykite, kad Vivė Sundberg paskambintų, kai 
galės. 

— Ar tai svarbu? 

— Ji žino, kas aš. Toks būtų atsakymas į jūsų klausimą. 

Sundberg paskambino kitą dieną. Žiniasklaidos naujienose 
dominavo skandalas Hudiksvalio areštinėje. Teisingumo minist- 
ras pabrėžtinai pažadėjo kruopščiai ištirti situaciją ir nubausti 
atsakinguosius. Per interviu su žurnalistais Tobijas Ludvigas atsi- 
mušinėjo kaip įmanydamas. Bet visiems buvo aišku, kad atsitiko 
tai, ko neturėjo atsitikti. 

Iš Vivės Sundberg balso Birgita suprato, kad ji pavargusi, ir 
nutarė nieko neklausinėti apie padėtį po įtariamojo savižudybės. 
Ji tik papasakojo apie juostelę ir savo naktinius pasvarstymus, 
kilusius rašant įvykių santrauką. 

Sundberg tylėdama klausėsi. Birgita girdėjo, kas dedasi ten, ko- 
misariate, ir galėjo tik užjausti Sundberg dėl patiriamos įtampos. 

Galiausiai Birgita paklausė, ar kambariuose, kur buvo rasti 
kūnai, degė šviesos. 

- Iš tikrųjų jūs teisi, - patvirtino Vivė Sundberg. Mes kaip tik dėl 
to diskutavome. Šviesos degė visuose kambariuose, išskyrus vieną. 

— Tą, kur gulėjo berniukas? 

- Taip. 

— Ar radote kokį paaiškinimą? 

— Turite suprasti, kad negaliu kalbėti apie tai telefonu. 

- Žinoma. Atsiprašau. 

— Nereikia. Bet noriu kai ko paprašyti. Parašykite, ką manote 
apie įvykius Hešiovalene ir atsiųskite man. Raudonąja juostele 
pasirūpinsiu aš pati. 

— Nusikaltimą įvykdė ne Larsas Erikas Valfridsonas, - tarė 
Birgita Roslin, netikėtai ir sau pačiai, ir Vivei Sundberg. 

— Parašykite man, ką manote, - pakartojo Vivė Sundberg. - 
Ačiū, kad paskambinote. 

— O dienoraščiai? 

— Bus geriausia, jei grąžinsite mums. 

Po pokalbio Birgita pajuto palengvėjimą. Visgi jos pastangos ne 
veltui. Dabar viską galės pamiršti. Geriausiu atveju policija vieną 
dieną suras žudiką ir išsiaiškins, ar jis buvo vienas ar ne. Tada ji 
nenustebs, jei paaiškės, kad čia įsipainiojęs kinas. 


Kitą dieną Birgita nuėjo pas savo gydytoją. Buvo vėjuota Žžie- 
miška diena, nuo Zundo sąsiaurio vėjas nešė debesis. Birgita buvo 
pradėjusi nekantrauti, vėl norėjo imtis darbo. 

Laukiamajame pasėdėjo vos kelias minutes. Gydytojas paklau- 
sė, kaip ji jaučiasi, ir ji atsakė mananti, kad jau pasveiko. Seselė 
paėmė kraujo tyrimams, ir Birgita vėl atsisėdo laukti. 

Paskui gydytojas pamatavo jai kraujo spaudimą ir be užuolankų 
tarė: 

- Jautiesi gerai. Bet kraujo spaudimas vis dar per aukštas. Vadi- 
nasi, turime išsiaiškinti priežastį. Kol kas išrašau nedarbingumo 
lapelį dviem savaitėms ir duosiu siuntimą pas specialistą. 

Tik išėjusi į gatvę ir pajutusi šaltą vėją, ji suprato, kas atsitiko, ir 
labai susirūpino, kad liga gali būti rimta, nors gydytojas patikino, 
kad greičiausiai taip nėra. 

Ji stovėjo aikštėje, atsukusi vėjui nugarą. Pirmą kartą per daugybę 
metų pasijuto bejėgė. Sukruto tik tada, kai kišenėje suskambo tele- 
fonas. Skambino Karina Viman, norėdama padėkoti už susitikimą. 

— Ką veiki? - paklausė ji. 

— Stoviu aikštėje ir kaip tik šią akimirką nežinau, ką daryti su 
savo gyvenimu. 

Paskui papasakojo apie vizitą pas gydytoją. Jos trumpai ir gana 
šaltai pasikalbėjo. Birgita pažadėjo paskambinti prieš Karinos 
kelionę į Kiniją. 

Įėjus į kiemą pradėjo snigti. Vėjas stiprėjo, nors kol kas pūtė 
tik gūsiais. 

Tą pačią dieną ji nuėjo į darbą pasikalbėti su Hansu Matsonu. 
Birgita matė, kad, pranešus apie pratęstą nedarbingumo lapelį, 
Matsonas ir nusiminė, ir susirūpino. 

— Man regis, nieko gero. Tavo būklė kelia nerimą. 

— Mano gydytojas sako, kad nerimauti nereikia. Tiesiog tyrimas 
parodė, kad kraujas nusilpęs, o kraujo spaudimas per aukštas. 
Mane siunčia išsitirti pas specialistą. Bet aš nesijaučiu ligota, tik 
šiek tiek pavargusi. 

— Kaip ir mes visi. Aš jaučiu nuovargį beveik trisdešimt metų. 
Man didžiausia palaima, kai ryte nereikia anksti keltis. 

— Manęs nebus keturiolika dienų. Belieka tikėtis, kad paskui 
viskas bus gerai. 

— Savaime suprantama, tu gali nedirbti tiek, kiek reikia. Pakal- 
bėsiu su Nacionaline teismų administracija, gal jie galės atsiųsti 
padėjėjų. Kaip žinai, šiuo metu trūksta žmonių. Klaso Hansono 
irgi nėra, nes dabar jis dirba vienoje Europos Sąjungos tyrimų 
grupėje Briuselyje. Kažin, ar grįš. Aš visą laiką įtariau, kad kiti 
dalykai jį traukia labiau, nei pirmininkavimas teismo posėdžiams. 

— Apgailestauju, kad sukeliu rūpesčių. 

— Ne tu, o tavo kraujo spaudimas. Pailsėk. Augink savo rožes 
ir grįžk, kai galėsi. 

— Auginti rožes? Aš jų neauginu ir išvis neužsiimu augalais. 

— Taip sakydavo mano močiutė. Kad prisiverstum nedirbti per 
daug, visą dėmesį turi sutelkti į įsivaizduojamų rožių priežiūrą. 
Manau, kad tai graži mintis. Mano močiutė gimė 1879-aisiais, tais 
pačiais metais, kai Strindbergas išleido savo Raudonąjį kambarį. 
Keista mintis, nes vienintelis dalykas, kuo ji dar užsiėmė be vaikų 
auginimo, buvo kojinių adymas. 

— Tada taip ir padarysiu, - pažadėjo Birgita Roslin. - Einu 
namo auginti rožių. 

Kitą dieną ji nusiuntė į Hudiksvalį dienoraščius ir savo sura- 

šytus pastebėjimus. Kai atidavė paketą ir gavo siuntinio kvitą, 
pasijuto taip, lyg būtų atsitvėrusi nuo Hešiovaleno įvykių. Birgitos 
motina ir jos globėjai buvo iškilę šio ypatingo ir žiauraus nusikal- 
timo paribyje, bet dabar viskas liko anapus. Birgita pajuto tarsi 
palengvėjimą ir iškart ėmė ruoštis Stafano gimtadieniui. 
“ Taigi, kai Stafanas Roslinas grįžo namo po ilgos darbo pa- 
mainos, visa šeima ir keli draugai stovėjo pasiruošę ir laukė. Jie 
užtraukė gimtadienio dainą, o jis, uniformuotas, su sena pasišiau- 
šusia kailine kepure, stovėjo tarpduryje be žado. Birgita džiaugėsi 
matydama aplink stalą susirinkusią šeimą ir draugus. Hešiovaleno 
įvykiai ir jos pakilęs kraujo spaudimas neteko reikšmės, kai pajuto 
ramybę, kokią gali suteikti tik šeima. Žinoma, ji troško, kad iš 
Azijos būtų galėjusi grįžti ir Ana. Bet kai, nepaisant prasto ryšio, 
Birgitai pagaliau pavyko susisiekti su ja telefonu, dukra buvo 
Tailande ir grįžti nenorėjo. | 

Jie sėdėjo iki vėlyvos nakties, kol svečiai galiausiai išėjo ir liko 
tik šeima. Jos vaikams labai patikdavo susitikti ir paplepėti. Jiedu 
su vyru sėdėjo ant sofos ir patenkinti klausėsi jų pokalbio. Birgita 
kartais pakildavo ir vis papildydavo taures. Dvynės Sivė ir Luisė 
nakvos čia, o Davidas, nepaisydamas motinos prieštaravimų, buvo 
apsistojęs viešbutyje. Kalbos baigėsi tik ketvirtą ryto. Galiausiai 
liko tik tėvai. Jiedu viską sutvarkė, įjungė indaplovę ir išnešė į 
garažą tuščius butelius. | 

- Jūs mane labai nustebinote, - prisipažino Stafanas, kai jiedu 
atsisėdo prie stalo virtuvėje. - Niekada šito nepamiršiu. Netikėti 
dalykai dažnai sukelia skausmo, bet šįvakar gavau dovaną. Kaip tik 
šiandien staiga pajutau, kad man iki gyvo kaulo įgriso vaikščioti 
iš vagono į vagoną. Aš visą laiką keliauju, bet niekur nenuvykstu. 

Tai konduktoriaus ir garvežio mašinisto prakeiksmas. Mes be 
perstojo sukame ratus tarsi stiklinėje uždaroje erdvėje. 

— Turėtume susirinkti dažniau. Juk visgi tokiomis akimirkomis 
gyvenimas įgauna kitokią reikšmę ir nebeatrodo, kad tai vien 
pareiga ir nauda. 

— O dabar? 

— Kas dabar? 

— Nedirbsi dar dvi savaites. Ką ketini veikti? 

— Mano viršininkas Hansas Matsonas labai įtaigiai papasakojos 
kaip laukia rytų, kai gali pamiegoti. Gal ir man reiktų per šias 
savaites daugiau pamiegoti? 

— Nuvažiuok savaitei ten, kur šilta. Kartu su kokia nors drauge. 

Ji abejodama papurtė galvą. 

— Gal. Bet su kuo? 

— Gal su Karina Viman? 

— Ji išvyksta darbo reikalais į Kiniją. 

— Ar neturi jokios kitos draugės? Gal važiuok su kuria nors iš 
dvynių? 

Tokia mintis jai iškart patiko. 

— Paklausiu jų. Bet pirma turiu suprasti, ar noriu keliauti. Ne- 
pamiršk, kad dar turiu nueiti išsitirti pas specialistą. 

Stafanas palietė jos ranką. 

— Ar sakai man tiesą? Gal ką slepi? 

— Ne. Jei tik mano gydytojas sako man tiesą. Bet nemanau, kad 
jis meluotų. 

Jie dar kiek pasėdėjo ir nuėjo miegoti. Kai Birgita atsibudo, 
laikrodis rodė jau pusę dvylikos. Stafanas jau buvo išėjęs į darbą. 
Dvynių irgi nebebuvo. „Išsvajotas Hanso Matsono rytas, - pagal- 
vojo Birgita. - Jis irgi taip norėtų.“ 

Ji paskambino Sivei ir Luisei, bet nė viena kelionėms neturėjo 
laiko, nors abi labai norėjo. Po pietų ji taip pat sužinojo, kad jau 
kitą dieną gali apsilankyti pas gydytoją specialistą ir išsitirti. 


275 


Apie ketvirtą valandą suskambo durų skambutis. Birgita pa- 
galvojo, ar tik kartais nebus atsiuntę dar vieno maišelio su ki- 
niškomis vaišėmis. Bet atidariusi duris išvydo komisarą Hugo 
Malmbergą, kurio plaukai buvo balti nuo sniego. Jis avėjo seno- 
viškais kaliošais. 

- Atsitiktinai sutikau Hansą Matsoną. Jis užsiminė, kad nesvei- 
kuoji. Pasakė kaip paslaptį, nes žino, kad mudu su tavimi vienas 
kitą gerai pažįstame. 

Birgita pakvietė jį vidun. Nors Malmbergas buvo stambaus 
kūno sudėjimo, jis pasilenkė lengvai ir nusiavė kaliošus. 

Jie gėrė kavą virtuvėje. Birgita pasakė, kad tyrimai parodė, jog 
kraujas nusilpęs, o spaudimas pakilęs, bet tai dažnai pasitaiko jos 
amžiaus žmonėms. . 

— Mano aukštas kraujo spaudimas tiksi kaip vidinė bomba, - 
pasakė Malmbergas paniuręs. - Geriu vaistus ir mano gydytojas 
sako, kad kraujo tyrimų rezultatai pakenčiami. Bet man vis tiek 
neramu. Mano giminėje dar niekas nemirė nuo vėžio. Bet visi, ir 
vyrai, ir moterys, krito negyvi nuo infarkto ar insulto. Kiekvieną 
dieną kovoju su nerimu. 

— O aš buvau Hudiksvalyje, - prisipažino Birgita Roslin. — 
Pameni, davei man Vivės Sundberg pavardę. Bet manau, kad tu 
nežinai, jog aš buvau ten nuvažiavusi. 

— Turiu pripažinti, kad nustebinai. 

— Pameni, ką sakiau? Kad išsiaiškinau, jog viena iš išžudytųjų 
šeimų Hešiovalene yra man giminės? Paskui paaiškėjo, kad visi 
nužudytieji tarpusavyje susiję giminystės ryšiais per santuokas. 
Ar turi laiko? 

— Telefono atsakiklyje palikau žinutę, kad po pietų būsiu išvy- 
kęs darbo reikalais. Kadangi šiandien ne mano eilė budėti, galiu 
sėdėti čia iki ryto. 

— Kol gaidžiai užgiedos? Ar ne taip žmonės sako? 

— Arba kol pasirodys Apokalipsės raiteliai ir sunaikins mus 
visus. Nagi, papasakok visas tas baisybes, su kuriomis man ne- 
reikia turėti reikalų. 

— Ar tu cinikas? 

Jis susiraukė ir sumurmėjo: 

— Negi pažįsti mane taip prastai? Po šitiek metų? Skaudini. 

— Nenorėjau. 

— Tada pasakok. Aš klausau. 

Birgita papasakojo, kas atsitiko, nes atrodė, kad jam tikrai įdo- 
mu. Malmbergas klausėsi įdėmiai, kartais ko nors paklausdavo, 
bet retai, nes Birgita pasakoja su visomis smulkmenomis. Kai ji 
baigė, Hugo kurį laiką tylėjo ir žiūrėjo sau į rankas. 

Birgita žinojo, kad Hugo Malmbergas yra nepaprastai aukštos 
kompetencijos policininkas. Jis buvo kantrus, greitos reakcijos, 
metodiškas, turėjo gerą intuiciją. Ji girdėjo kalbant, kad Malm- 
bergas yra vienas iš dėstytojų, turinčių didžiausią paklausą šalies 
policijos mokyklose. Jis dirbo Helsingborge, bet dažnai būdavo 
kviečiamas tirti sudėtingų bylų visoje Švedijoje. 

Staiga Birgitai pasirodė keista, kad jis nebuvo įtrauktas į He- 
šiovaleno žmogžudysčių tyrimą. 

Ji paklausė Hugo tiesiai šviesiai. Tas šyptelėjo. 

- Jie iš tikrųjų kreipėsi. Bet nė vienas neužsiminė, kad ir tu ten 
buvai ir dar aptikai keistų dalykų. 

— Man atrodo, aš jiems nepatikau. 

— Policininkai labai pavydžiai saugo savo teritorijas. Jie labai 
norėjo, kad aš atvažiuočiau, bet kai sugavo Valfridsoną, tas noras 
dingo. 

- Jis nebegyvas. 

— Tyrimas tęsiasi. 

— Bet dabar tu žinai, kad žudikas ne jis. 

— Ar aš žinau? 

— Juk girdėjai, ką papasakojau. 

- Keisti įvykiai ir dėmesį patraukiantys faktai. Žinoma, tokius 
dalykus reikia nuodugniai ištirti. Bet juk pagrindinis pėdsakas, 
nuvedęs pas Valfridsoną, nepraranda reikšmės vien todėl, kad 
vyras nusižudė. 

- Bet žudė ne jis. Vienas vyras, kelis kartus baustas už smur- 
tavimą ir seniai įvykdytą netyčinę žmogžudystę, visgi negalėjo 
padaryti to, kas nutiko naktį tarp sausio dvyliktos ir tryliktos. 

— Gali būti, kad tu teisi. Bet gali ir klysti. Aš nuolatos įsitiki- 
nu, kad vis dar galioja taisyklė, jog didžiausios žuvys plaukioja 
ramiausiame tvenkinyje. Dviračių vagys virsta bankų plėšikais, 
peštukai - samdomais žudikais, kurie už pinigus nužudys bet ką. 
Juk ir Švedijoje gali būti taip, kad vyras, kadaise baustas už nety- 
činį nužudymą ir smurtavimą prisigėrus, staiga visiškai pakrinka 
ir įvykdo siaubingą nusikaltimą. 

- Bet juk jis neturi jokių motyvųs 

— Prokuroras kalba apie kerštą. 

— Už ką? Kerštas visam kaimui? Nelogiška. 

— Jei pats nusikaltimas yra be jokio pagrindo, dar nereiškia, 
kad ir motyvas yra nelogiškas. 

— Man visgi atrodo, kad Valfridsono versija buvo klaidinga. 

- Ir tebėra. Ką aš sakiau? Tyrimas tebevyksta, nors įtariama- 
sis nebegyvas. Užduosiu tau klausimą. Ar tavo mintis apie kiną 
logiškesnė? Viešpatie, kaip kaimelį Norlande galima susieti su 
kinais? 

— Nežinau. 

— Palauksime ir pamatysime. O tu pasistenk pasveikti. 

Lauke snigo dar labiau. 

— Kodėl tau kur nors neišvažiavus? Kur šilčiau? 

- Visi sako tą patį. Tik pirma turiu baigti reikalus su gydytojais. 

Ji žiūrėjo, kaip Malmbergas dingsta pūgoje. Susijaudino pagal- 
vojusi, kad skyrė laiko ir atėjo jos aplankyti. 

Kitą dieną nebesnigo. Ji apsilankė pas gydytoją, pridavė krau- 
jo tyrimams ir sužinojo, kad rezultatai bus tik daugiau kaip po 
savaitės. 

— Ar turėčiau ko nors saugotis? - paklausė ji gydytojo. 

— Venkite nereikalingos įtampos. 

— Ar galiu keliauti? 

— Taip. 

— Taip pat noriu paklausti, ar mano būklė labai bloga? 

— Ne. Nepastebėjau jokių kitokių simptomų, todėl pagrindo 
nerimauti nėra. 

— Vadinasi, aš nemirsiu? 

— Mirsite. Kai ateis laikas. Aš irgi. Bet tik ne dabar, jei pavyks 
sumažinti kraujo spaudimą. 

Išėjusi į gatvę Birgita pajuto palengvėjimą ir suprato, kad iki 
šiol ją slėgė nerimas ir net baimė. Ji nusprendė pasivaikščioti, bet 
sustojo vos po kelių žingsnių. 

Jai kilo mintis. O gal nesąmoningai jau buvo apsisprendusi. Ji 
nuėjo į kavinę ir paskambino Karinai Viman. Signalas rodė, kad 
telefonas užimtas. Birgita laukė nekantraudama, užsisakė kavos, 
pavartė laikraštį. Visą laiką buvo užimta. Prisiskambinti pavyko 
tik iš penkto karto. 

— Aš važiuosiu kartu su tavimi į Beidžingą. 

Praėjo kelios sekundės, kol Karina susigaudė, kas vyksta. 

— Kas atsitiko? 

— Man vis dar neleidžia dirbti. Bet gydytojas sako, kad keliauti 
galiu. 

— Tikrai? 

— Visi sako, kad turiu išvažiuoti. Vyras, vaikai, viršininkas, visi. 
Dabar supratau, kad taip ir padarysiu. Jei vis dar nori su manimi 
dalytis kambariu. 

— Išvykstu po trijų dienų. Reikia skubiai gauti tau vizą. 

— Gal neįmanoma? 

— Paprastai reikia daugiau laiko, bet galiu kai ko paprašyti. 
Bilietą turėsi nusipirkti pati. 

— Pamenu, kad žadėjai skristi su kompanija „Finnair“. 

— Aš atsiųsiu tau trumpąją žinutę su skrydžių numeriais. Čia 
neturiu. Dar reikia kuo skubiau gauti tavo paso kopiją. 

— Skubu namo. 

Po kelių valandų Birgita išsiuntė Karinai visus reikalingus do- 
kumentus, bet jai nepavyko gauti vietos tame pačiame lėktuve. 
Kelis kartus pasitarusios telefonu, juodvi nutarė, kad Birgita at- 
skris kitą dieną po Karinos. Konferencija dar nebus prasidėjusi. 
Karina priklausė organizaciniam komitetui, kuris planavo bū- 
simus seminarus. Bet ji pažadėjo trumpam pabėgti ir pasitikti 
Birgitą oro uoste. 

Birgita jautė tokį pat nerimą kaip ir pirmą kartą, kai būdama 
šešiolikmetė turėjo vykti į kalbos Irursus Istborne, Anglijoje. 

— Patark, - sušuko ji į ragelį. - Aš net nežinau, koks ten oras, 
vasara ar žiema? 

- Žiema, kaip ir čia. Kinija beveik toje pačioje platumoje. Bet 
šaltis ten sausas. Kartais audros nuo šiaurinių dykumų pasiekia 
net Beidžingą. Pasiruošk kaip ekspedicijai į Arktį. Ten visur šal- 
ta, net viduje. Nors dabar geriau nei tada, kai buvau ten pirmą 
kartą. Tada gyvenau geriausiuose viešbučiuose, bet teko miegoti 
apsirengus. Kiekvieną rytą pabusdavau nuo tūkstančių barškan- 
čių dviračių. Pasiimk šiltų apatinių. Ir kavos. Jie vis dar nemoka 
jos gaminti. Nors netiesą sakau. Bet dėl viso pikto pasiimk, nes 
viešbučių kava ne visada būna tokia stipri, kokios norėtųsi. 

— Ar reikia išeiginių drabužių? 

- Į banketus tau eiti nereikės. Bet graži suknelė gali praversti. 

— Kaip ten elgtis? Ko nedėvėti, ko nesakyti? Kadaise maniau, 
kad apie Kiniją žinau viską. Bet tai buvo maištininkų žinios, - Ki- 
nijoje žygiuojama, auginami ryžiai ir reikia aukštai iškėlus rodyti 


280 


raudonąją Mao citatų knygelę. Vasaromis reikėdavo plaukioti. 
Stipriais yriais į ateitį paskui didįjį vadą. 

— Apie tai negalvok. Svarbiausia šilti apatiniai. Doleriai grynai- 
siais, galima atsiskaityti kreditine kortele, bet ne visur. Patogūs 
batai. Ten lengva peršalti. Nemanyk, kad rasi mums įprastų vaistų. 

Birgita viską užsirašinėjo. Paskui nuėjo į garažą ir parsinešė 
geriausią savo kelioninį lagaminą. Vakare pasakė Stafanui, ką 
nusprendusi. Jei jis ir nustebo, tai neparodė. Jo nuomone, Karina 
bus geriausia bendrakeleivė, kokią galima rasti. 

— Kai tu papasakojai, kad Karina ruošiasi į Kiniją, tokia mintis 
man buvo kilusi, - prisipažino jis. - Todėl nelabai nustebinai. Ką 
pasakė gydytojas? 

— Leido važiuoti. 

- Tada ir aš sakau tą patį. Tik paskambink vaikams, kad jie 
nesirūpintų. 

Birgita paskambino tą patį vakarą visiems iš eilės, bent tiems 
trims, kurie atsiliepė. Iš jų suabejojo tik Davidas. Taip toli ir taip 
netikėtai? Birgita nuramino jį pasakiusi, kad turi gerą bendrake- 
leivę ir kad ją prižiūrintys gydytojai tam neprieštaravo. 

Ji pasiėmė žemėlapį ir Stafano padedama surado viešbutį „Dong 
Fan“, kuriame gyvens. 

— Aš tau pavydžiu, - staiga prisipažino vyras. - Nors jaunystėje 
tu buvai kinų šalininkė, o aš - tik baikštus liberalas, tikėjęs nuo- 
saikesnėmis visuomenės reformomis, visgi taip pat svajojau ten 
nuvykti. Ne į pačią Kiniją, o į Beidžingą, arba Pekiną, nes mano 
sąmonėje išliks būtent šis pavadinimas. Manau, kad jų horizontas 
atrodo kitaip nei tas, kurį matau pro savo traukinių langus pake- 
liui į Alvestą ir Nesšę. 

— Įsivaizduok, kad išsiunti mane į žvalgybą. Paskui abu nuva- 
žiuosime vasarą, kai nebus smėlio audrų. 

Per dienas, likusias iki kelionės, įtampa ir nekantrumas vis 
augo. Tą dieną, kai Karina turėjo išskristi iš Kastrupo oro uosto, 

Birgita nuvažiavo pasiimti savo bilieto. Juodvi išsiskyrė laukimo 
salėje. 

— Galbūt ir gerai, kad skrendame skirtingais reisais, - pasakė 
Karina. - Kadangi toje konferencijoje aš esu svarbus asmuo, man 
kelionėje priklauso patogumai. Bet man būtų nemalonu, jei turė- 
tume skristi skirtinga klase. 

— Dabar aš tokia įsitempusi, kad galėčiau keliauti ir krovinių 
vagone. Ar pažadi pasitikti mane? 

— Taip, aš ten būsiu. 

Vakare, kai Karina jau turėjo būti nuskridusi, Birgita Roslin 
nučiupinėtą Mao citatų knygelę raudonais plastikiniais viršeliais, 
kurių vidinėje pusėje buvo įrašyta data - 1966-ųjų balandžio 
devyniolikta. 

„Tada aš buvau dar jauna mergaičiukė, - pagalvojo Birgita. - Vi- 
sai nepatyrusi. Tik vieną kartą miegojusi su vyru, su jaunuoju Ture 
iš Boštahuseno. Jis svajojo tapti egzistencialistu ir sielojosi, kad 
jam prastai žėlė barzda. Su juo praradau nekaltybę nešildomame 
vasarnamyje, kuriame atsidavė pelėsiais. Atsimenu tik tiek, kad 
jis buvo nepakenčiamai negrabus. Tarp mūsų išsiliejusios gličios 
išskyros privertė mus išsiskirti kaip įmanoma greičiau, ir mes 
daugiau niekada nepažvelgėme vienas kitam į akis. Man vis dar 
smalsu, ką jis apie mane pasakė savo draugams. O ką pasakiau savo 
draugėms, aš neprisimenu. Bet nemažiau svarbi buvo ir politinė 
nekaltybė. O paskui užėjo raudonoji audra, nusinešusi mane su 
savimi. Tačiau aš niekada nesugebėjau gyventi pagal įgytas žinias 
apie pasaulį. Palikusi maištininkus, pasislėpiau. Man iki šiol neaiš- 
ku, kodėl leidausi suviliojama ir įsitraukiau į judėjimą, beveik pri- 
lygusį sektai. Karina įsiliejo į kairiųjų partiją, o aš prisijungiau prie 
„Amnesty“ judėjimo ir galiausiai dabar nebepriklausau niekam.“ 

Ji atsisėdo ant padangų ir ėmė vartyti raudonąją knygelę. Tarp 
puslapių aptiko nuotrauką, kurioje išvydo save su Karina, ir pri- 

siminė, kada ji buvo padaryta. Juodvi įsispraudė į fotoautomatą 
Lundo stotyje, - kaip visada tai buvo Karinos mintis, - įkišo pini- 
gus ir laukė, kol pasirodys nuotraukos. Prisiminusi Birgita garsiai 
nusijuokė, bet paskui net išsigando pagalvojusi, kaip seniai tai 
buvo. Šita kelio atkarpa buvo taip toli, kad net sunku įsivaizduoti 
visą nuo tos akimirkos nueitą kelią. 

„Šaltas vėjas. Už nugaros sėlinanti senatvė.“ Ji įsikišo knygelę 
į kišenę ir išėjo iš garažo. Stafanas buvo ką tik grįžęs namo. Jis 
valgė jos paruoštą valgį, o ji atsisėdo priešais kitoje stalo pusėje. 

— Ar raudongvardietė pasirengusi? 

- Ką tik atradau savo raudonąją knygelę. 

- Jei norėsi parvežti man lauktuvių, nupirk prieskonių. Įsivaiz- 
duoju, kad Kinijoje esama tokių kvapų ir skonių, kokių nepatirsi 
niekur kitur. 

— Ko dar norėtumei? 

— Tavęs, sveikos ir patenkintos. 

— Manau, kad tiek galiu pažadėti. 

Stafanas pasisiūlė nuvežti ją į Kopenhagą, bet ji pasakė, kad bus 
patenkinta, jei nuveš tik iki traukinių stoties. Naktį prieš kelionę 
ji niekaip negalėjo užmigti ir vis atsikeldavo atsigerti vandens. 
Per televiziją Birgita perskaitė naujienas apie įvykius Hudiksva- 
lyje. Apie Larsą Eriką Valfridsoną buvo pranešama vis daugiau 
faktų, bet nepaaiškėjo, kodėl policija dėl skerdynių buvo įtarusi 
būtent jį. Pasipiktinimas dėl jo savižudybės jau buvo pasiekęs 
ir parlamentą, kuris iškėlė interpeliaciją teisingumo ministrui. 
kuriam ji jautė vis didesnę pagarbą. Jis tvirtino, kad tyrimas turi 
vykti toliau, net jei įtariamasis nebegyvas. Be to, Robertsonas 
užsiminė ir apie tai, kad policija pradėjusi dirbti ir kita kryptimi, 
bet to komentuoti jis negalįs. 

„Tai mano kinas, - pagalvojo Birgita. - Mano raudonoji juos- 
telė.“ 


283 


Kelis kartus buvo kilusi pagunda paskambinti Vivei Sundberg, 
bet susilaikė. Dabar svarbiausia - artėjanti kelionė. 

Buvo graži ir giedra žiemos diena, kai Stafanas Roslinas pa- 
lydėjo savo žmoną iki traukinio ir atsisveikindamas pamojavo. 
Registruojantis skrydžiui Kastrupo oro uoste neiškilo jokių rū- 
pesčių, abiejuose lėktuvuose, tiek į Helsinkį, tiek į Beidžingą, ji 
gavo vietas šalia tako, kaip ir norėjo. Lėktuvui kylant iš Kastrupo, 
Birgita pasijuto taip, lyg kažkas būtų atrakinęs spyną ir ją išlaisvi- 
nęs. Ji nusišypsojo senam suomiui, sėdėjusiam šalia, ir užsimerkė. 
Pakeliui į Helsinkį ji nenorėjo nei valgyti, nei gerti, tik prisiminti 
tuos laikus, kai Kinija jai atrodė kaip išsvajotas rojus žemėje. Pati 
nustebo prisiminusi, kad tikėjo daugybe neįtikėtinai naivių da- 
lykų, pavyzdžiui, tuo, kad atėjus laikui Švedijos visuomenė bus 
pasiruošusi sukilti prieš galiojančią tvarką. Negi ji rimtai tuo 
tikėjo? Ar tik dalyvavo žaidime? 

Birgita prisiminė 1969-ųjų metų stovyklą Norvegijoje, kur jas 
pakvietė draugai norvegai. Viskas buvo labai slapta. Niekas netu- 
rėjo žinoti, kur yra stovykla. Dalyviai labai mažai žinojo vieni apie 
kitus, be to, gavo slapyvardžius. Kad dar labiau suklaidintų nuolat 
budrų klasinį priešą, dalyviai sugalvojo visiems „pakeisti lytį. Toje 
vasaros stovykloje Birgita buvo Albertas. Jai buvo pranešta, kad 
atvyktų autobusu iš Kongsbergo ir išliptų nurodytoje stotelėje, 
kur ją pasitiks. Pliaupiant lietui Birgita viena stovėjo toje stotelė- 
je, stengdamasi išlaikyti revoliucinę kantrybę ir nepasiduoti dėl 
lietaus kilusiam nusivylimui. Galiausiai prie jos sustojo furgonas. 
Jaunas vairuotojas sumurmėjo, kad jis Liza, ir pakvietė lipti vidun. 
Stovykla buvo įkurta krūmokšniais apaugusiame lauke, kur eilėmis 
buvo sustatytos palapinės. Birgitai pavyko susikeisti vietomis su 
kita mergina ir įsikurti toje pat palapinėje kaip ir Karina, kurios 
slapyvardis buvo Sturė. Kas rytą po raudonomis plevėsuojančio- 
mis vėliavomis jie darydavo mankštą. Tą savaitę ji jautė nuolatinę 
įtampą dėl baimės padaryti ar pasakyti ką nors ne taip, arba pasi- 

elgti kaip kontrrevoliucionierė. Ji taip bijojo, kad lemiamą akimirką 
vos nenualpo, kai buvo paprašyta atsistoti, prisistatyti, - žinoma, 
Albertu, - ir papasakoti, kuo dar užsiimanti gyvenime be to, kad 
slapta nuo kitų piliečių kietai užsispyrusi siekia tapti profesionalia 
revoliucioniere. Bet jai pavyko susivaldyti, nenualpti ir netgi pui- 
kiai pasirodyti, nes vienas iš stovyklos vadovų, aukštas tatuiruotas 
trisdešimtmetis „Kajsa“, pagirdamas paplojo jai per petį. 

Dabar, kai užsimerkusi sėdi lėktuve, skrendančiame į Helsinkį, 
jai atrodo, kad viskas, kas vyko tuo metu, buvo tik ilgalaikė bai- 
mė. Būdavo akimirkų, kai jausdavosi dalyvaujanti kažkokiame 
vyksme, kuris kada nors galbūt privers žemę suktis į kitą pusę. 
Bet dažniausiai visgi jausdavo baimę. 

Reikės paklausti Karinos, ar ji irgi bijojo? Neįmanoma įsivaiz- 
duoti geresnės vietos tokiam klausimui, nei išsvajotasis Kinijos 
rojus. Galbūt dabar geriau supras ir tai, kas kadaise buvo labai 
svarbu jos gyvenime? 

Birgita pabudo, kai lėktuvas ėmė leistis Helsinkyje ir ratai bilste- 
lėjo į betoną. Ji turėjo dvi valandas iki skrydžio į Beidžingą. Birgita 
įsitaisė salėje ant suolo po senu pakabintu lėktuvu. Helsinkyje 
buvo šalta. Per didelius langus į nusileidimo takų pusę matė, kad 
oro uosto darbuotojams iš burnų kyla garas. Ji prisiminė paskutinį 
pokalbį su Vive Sundberg. Tada Birgita klausė, ar jie padarė kino 
nuotraukų iš viešbučio kameros įrašo. Sundberg atsakė teigiamai, 
bet net nepasidomėjo, kam jai reikia, kai Birgita paprašė atsiųsti 
kopiją. Kitą dieną pašto dėžutėje rado padidintą nuotrauką, kurią 
dabar vežėsi rankinėje. Birgita ją išsitraukė. 

„Kažkur tarp milijardo žmonių tu tikrai esi, bet aš tavęs nerasiu 
ir niekada nesužinosiu, kas tu toks, net jei tavo vardas neišgalvo- 
tas. Ir nesužinosiu, ką tu veikei Švedijoje.“ 

Ji neskubėdama pasuko link vartų į lėktuvą. Ten jau laukė keli 
keleiviai, pusė jų buvo kinai. „Čia prasideda Azija, - pagalvojo 
ji. - Oro uostuose sienos priartėja arba nutolsta.“ 

Jos vietos numeris buvo 22 C. Šalia Birgitos atsisėdo tamsia- 
odis vyras, dirbantis britų įmonėje Kinijos sostinėje. Jie persimetė 
keliais draugiškais žodžiais. Bet nei jis, nei Birgita Roslin neno- 
rėjo leistis į ilgesnį pokalbį. Ji susirangė po apklotu ir pajuto, kad 
vietoj baimės atsirado jausmas, jog ji leidosi į kelionę gerai jai 
nepasirengusi. Ką iš tikrųjų ji veiks Beidžinge? Vaikštinės gatvė- 
mis, dairysis į žmones ir lankysis muziejuose? Karina greičiausiai 
neturės daug laisvo laiko. Pasijuto taip, lyg joje tebebūtų gyva ana 
savimi nepasitikinti maištininkė. 

„Aš keliauju tam, kad suprasčiau, kas esu. Aš važiuoju ne tam, 
kad beprasmiškai medžiočiau kiną, kuris nuo popierinio žibinto 
nuplėšė raudoną juostelę, o paskui galbūt nužudė devyniolika 
žmonių. Aš noriu sumegzti į vieną visas palaidas gijas, iš kurių 
nuaustas žmogaus gyvenimas.“ 

Praėjus maždaug pusei laiko iš ilgos septynių valandų kelionės, 
ji pradėjo laukti susitikimo su šalimi. Išgėrė kelias taures vyno, 
suvalgė patiektą valgį ir vis nekantriau laukė skrydžio pabaigos. 

Bet ta pabaiga buvo ne tokia, kaip Birgita tikėjosi. Vos įskridus į 
Kinijos oro erdvę, kapitonas pranešė, kad dėl smėlio audros leistis 
Beidžinge jie negalės. Jie tūps Taijuano mieste ir lauks geresnio 
oro. Lėktuvui nusileidus, autobusas juos privežė prie šaltos lauki- 
mo salės, kur tyliai laukė apsimuturiavę kinai. Dėl laiko skirtumo 
ji jautėsi pavargusi. Kol kas nelabai suvokė, koks jos pirmas įspū- 
dis apie Kiniją. Žemę dengė sniegas, oro uostą supo kalvos, keliu 
važiavo autobusai ir jaučių traukiami vežimai. 

Smėlio audra Beidžinge nurimo po dviejų valandų. Netrukus 
jie nusileido sostinėje. Kai pagaliau praėjo kontrolę, Birgita išvydo 
laukiančią Kariną. 

— Štai ir maištininkė atvyko. Sveika atvykusi į Beidžingą! 

— Ačiū. Bet aš kol kas nesuvokiu, kad tikrai čia esu. 

— Tu esi Viduriniojoje karalystėje, pasaulio viduryje, gyvenimo 
viduryje. O dabar važiuosime į viešbutį. 

Pirmą vakarą ji atsidūrė devynioliktame viešbučio aukšte, kam- 
baryje, kuriame gyvens kartu su Karina. Ji žvelgė į milžinišką 
žybsintį miestą ir pajuto, kaip kūnu nubėgo lūkesčio virpuliukai. 


Tuo pat metu kitame dangoraižyje stovėjo vyras, žvelgdamas į 
tą patį miestą ir tas pačias šviesas kaip ir Birgita Roslin. 

Rankoje jis laikė raudoną juostelę. Kai už nugaros pasigirdo 
duslus beldimas į duris, jis lėtai apsisuko ir pasitiko nekantriai 
lauktą svečią. 

Kiniškas žaidimas 
24 


Pirmą rytą Birgita atsikėlė anksti ir išėjo į miestą. Jiedvi su Karina 
papusryčiavo didžiuliame restorane. Paskui Karina išskubėjo į 
savo konferenciją, pasakiusi, kad tikisi išgirsti protingų minčių 
apie senuosius imperatorius, kurie paprastiems žmonėms visai 
neberūpi. Kartais istorija Karinai atrodydavo realesnė nei aplink 
ją esanti tikrovė. 

- Tą baisų 1968-ųjų pavasarį ir vasarą, kai buvau jauna maiš- 
tininkė, gyvenau iliuzijomis, lyg būčiau priklausiusi uždarai re- 
liginei sektai. Paskui susidomėjau istorija, ir ji man tapo tarsi 
užuovėja, kur niekas negalėjo manęs įskaudinti. Galbūt greitai 
būsiu pasirengusi gyventi tokioje pat tikrovėje kaip ir tu. 

Birgita ne iš karto suprato, kur draugės žodžiuose tiesa, o kur 
ironija. Po pusryčių ji grįžo į kambarį ir gerai prisirengė, kad 
apsigintų nuo stipraus sauso šalčio. 

Išeinant į gatvę, galvoje tebeskambėjo Karinos žodžiai. Galbūt 
jie tinka ir jai, Birgitai? 

Jauna ir labai graži, beveik laisvai angliškai kalbanti registratū- 
ros darbuotoja davė jai miesto žemėlapį. Birgita prisiminė vieną 
Mao citatą: „Dabartinis valstiečių judėjimo pakilimas yra labai 

stiprus traukos objektas.“ Šita citata buvo nuolat kartojama per 
audringus tų metų pavasario debatus. Ultrakairiųjų judėjimas, į 
kurį buvo įtrauktos jos abi, tvirtino, kad Mao mintys arba citatos, 
sudėtos į mažą raudoną knygelę, buvo vieninteliai reikalingi teigi- 
niai, tinkami bet kokia proga - tiek svarstant, ką valgyti pietums, 
tiek mąstant, kaip priversti darbininkų klasę suprasti, kad juos 
papirko kapitalistai ir jų sąmokslininkai socialdemokratai ir kad 
jie turi suprasti savo istorinę užduotį ginkluotis. Birgita netgi 
prisiminė agitatoriaus pavardę - Gotfredas Apelis, arba „Obuo- 
lys“, kaip ji nepagarbiai jį vadindavo girdint tik tokiai patikimai 
draugei kaip Karina Viman. 

„Dabartinis valstiečių judėjimo pakilimas yra labai stiprus trau- 
kos objektas.“ Šita citata skambėjo galvoje išeinant iš viešbučio, 
kurį saugojo žalias uniformas vilkintys, tylūs, labai jauni vaikinai. 
Prieš save Birgita išvydo plačią gatvę ir daugybę kitų ją kertančių 
gatvių. Visur automobiliai, beveik nė vieno dviračio. Palei gatvę 
stovėjo didžiuliai bankų pastatai ir net penkių aukštų knygynas. 
Prie parduotuvės stovintys žmonės laikė didelius maišus, pilnus 
butelių su vandeniu. Paėjus vos kelis metrus, Birgitos gerklė ir 
nosis iškart sureagavo į užterštą orą, o burnoje ji pajuto metalo 
skonį. Tose vietose, kur nebuvo pastatų, į dangų stiebėsi statybi- 
niai kranai. Ji suprato, kad eina miestu, kuris keičiasi. 

Vienas vyras tempė vežimėlį, pilną tuščių vištų narvų. Atro- 
dė, kad jis pakliuvo visai ne į tą laikmetį. Jei ne jis, Birgitai būtų 
atrodę, kad ji stovi bet kuriame kitame pasaulio mieste. „Dabar 
pasaulį suka mechaninės jėgos, - pagalvojo ji. - Kai buvau jau- 
na, įsivaizduodavau begalinę kinų minią - visi su šimtasiūlėmis, 
apsiginklavę kapliais ir kastuvais, lydimi raudonų vėliavų ir skan- 
duodami šūkius verčia aukštus kalnus derlingais laukais. Dabar jų 
vis dar be galo daug. Bet bent jau Beidžinge, šioję gatvėje, žmonės 
vilki kitaip ir tikrai nesineša kaplių ir kastuvų. Jie net nevažiuoja 
dviračiais - visur automobiliai, o moterys kaukši gatve elegantiš- 
kais aukštakulniais bateliais.“ 

O ko ji tikėjosi? 1968-ųjų pavasaris ir vasara buvo maždaug 
prieš keturiasdešimt metų. Tada ji išgyveno baimę, jei ne siaubą, 
kad nėra pakankamai gera pasekėja; paskui rugpjūtį viskas staiga 
iširo, paskui pajuto palengvėjimą, o vėliau - didelę tuštumą. Tada 
jautėsi taip, lyg iš dygaus brūzgyno būtų atklydusi į šaltą juodą 
dykumą. 

Devintojo dešimtmečio pabaigoje jiedu su Stafanu keliavo po 
Afriką ir be viso kito pamatė Viktorijos krioklį, esantį Zambijos 
ir Zimbabvės pasienyje. Jie turėjo draugų, kurie dirbo paramos 
projektuose Zambijos Vario juostoje, ir dalį laiko praleido safa- 
ryje. Prie Zambezės upės Stafanas staiga pasiūlė keliauti žemyn 
sraunia upe. Ji sutiko. Bet kitą dieną, kai atvyko prie upės susitikti 
su plaustų vadovais, išklausyti nurodymų ir pasirašyti dokumentų, 
kad į kelionę leidžiasi žinodami apie pavojų, Birgitą išpylė šaltas 
prakaitas. Po pirmojo upės slenksčio, kuris buvo laikomas vienu 
lengviausių ir paprasčiausių, Birgita prisipažino, kad gyvenime 
dar nebuvo taip bijojusi. Jai atrodė, kad anksčiau ar vėliau jie ap- 
sivers ir kad ji atsidurs po vandeniu, po plaustu ir tikrai nuskęs. 
Stafanas sėdėjo laikydamasis už plausto virvės, nutaisęs paslap- 
tingą šypseną. Kai viskas pagaliau baigėsi ir ji beveik nualpo iš 
palengvėjimo, Stafanas pasakė, kad jam nebuvo labai baisu. Tai 
buvo vienas iš kelių kartų per jų santuoką, kai Stafanas jai melavo. 
Bet Birgita nesiginčijo ir buvo laiminga, kad viskas gerai baigėsi ir 
plaustas neapsivertė prie kurio nors vieno iš septynių slenksčių. 

Dabar, stovėdama prie viešbučio ir prisimindama aną siaubingą 
kelionę žemyn upe, ji pagalvojo, kad lygiai taip pat ji bijojo ir tą 
1968-ųjų pavasarį, kai kartu su Karina buvo įtraukta į maištininkų 
judėjimą, kuris labai rimtai tvirtino, kad švedų „masės“ greitai 
sukils ir pradės ginkluotą kovą prieš kapitalistus ir išdavikus iš 
socialdemokratų partijos. 

Ji stovėjo prie viešbučio ir žvelgė į priešais plytintį miestą. Ak- 
tyvų eismą reguliavo poromis dirbantys policininkai mėlynomis 

uniformomis. Birgita prisiminė vieną iš absurdiškiausių ano maiš- 
tingo pavasario įvykių. Ji ir dar trys aktyvistai parašė rezoliucijos 
pasiūlymą dėl vieno klausimo, kurio Birgita dabar nebeprisiminė. 
Gal tai buvo susiję su ambicijomis išardyti Vietkongo judėjimą, 
kuris tais metais Švedijoje darėsi vis populiaresnis. Jie kovojo 
prieš Jungtinių Valstijų karą tolimame Vietname. Kai rezoliucijos 
tekstas buvo baigtas, jo viršuje jie parašė: „Masiniame susirinkime 
Lunde buvo nuspręsta.“ 

Masiniame susirinkime iš keturių asmenų? Kai anuometiniame 
„valstiečių judėjimo pakilime“ dalyvavo šimtai milijonų? Kaip trys 
studentai ir vaistininko praktikantas galėjo įsivaizduoti esą masės? 

Karina Viman buvo viena iš jų. Rašant rezoliuciją Birgita net 
necyptelėjo, tik baugščiai susispaudusi sėdėjo kamputyje trokš- 
dama būti nematoma. O Karina vis įsiterpdavo pareikšdama, 
kad sutinka su kitų dviejų nuomone, nes jie buvo „teisingai iš- 
analizavę situaciją . Tuo metu, kai švedų masės turėjo netrukus 
išeiti į gatves, skanduodamos didžiojo kinų vado žodžius, Birgita 
įsivaizdavo, kad visi kinai vilki apsmukusiomis pilkai mėlynomis 
uniformomis, nešioja vienodas kepures, visi trumpai kirpti ir 
rimtai suraukę kaktas. 

Kai kartais gaudavo paskaityti žurnalą Kinija, nuolat stebė- 
davosi, kad visose nuotraukose raudonskruosčiai, žibančiomis 
akimis kinai tiesia rankas į dievą, nužengusį iš dangaus, - Didįjį 
vairininką, Amžinąjį mokytoją, paslaptingąjį Mao, kuris buvo 
vadinamas dar daugybe kitų epitetų. Bet iš tiesų jis nebuvo labai 
paslaptingas. Šis žmogus buvo politikas, labai gerai suvokęs, kas 
vyksta milžiniškoje kinų valstybėje. Iki pat nepriklausomybės 
1949-aisiais ir vėliau jis buvo vienas iš tų unikalių lyderių, kokių 
kartais vis iškelia istorija. Paskui jo valdžia sukėlė daug kančių, 
netvarką ir suirutę. Tačiau niekas negali paneigti, kad būtent jis, 
tarsi koks šiuolaikinis imperatorius, sukūrė dabartinę Kiniją, kuri 
virsta viena galingiausių valstybių pasaulyje. 

Dabar, stovėdama prie švytinčio viešbučio su marmuriniu 
vestibiuliu, kuriame dirba elegantiškai vilkintys darbuotojai, 
kalbantys nepriekaištinga anglų kalba, Birgita Roslin pajuto pa- 
tekusi į pasaulį, apie kurį iki šiol nieko nežinojo. Ar čia tikrai 
ta visuomenė, kur valstiečių judėjimo pakilimas buvo tapęs di- 
džiuliu įvykiu? 

„Praėjo keturiasdešimt metų, - pagalvojo ji. - Daugiau nei 
viena karta. Mane kaip medus musę sugundė judėjimas, panašus 
į atpirkimą žadančią sektą. Jie neskatino mūsų įvykdyti kolektyvi- 
nės savižudybės, nes Paskutiniojo teismo diena ir taip buvusi arti, 
tačiau privertė atsisakyti tapatybės vardan kolektyvinio svaigulio, 
o visą švietimą atstojo plona raudona knygelė. Joje buvo visa iš- 
mintis, atsakymai į visus klausimus, visos socialinės ir politinės 
vizijos, kurių galėjo prireikti pasauliui, pereinant iš tuometinės 
stadijos į amžiną rojų žemėje, o ne kažkur danguje. Bet mes visai 
nesupratome, kad žodžiai iš tikrųjų buvo gyvi. Citatos buvo įrėž- 
tos ne į akmenį, jos atspindėjo tikrovę. O mes skaitėme iš tikrųjų 
jų nesuprasdami, nesiaiškindami, lyg raudonoji knygelė būtų 
buvusi negyvas katekizmas ir revoliucijos liturgija.“ 

Ji dirstelėjo į žemėlapį ir patraukė palei gatvę. Pati nežinojo, 
kiek kartų įsivaizdavo save šiame mieste. Tada jaunystėje jautėsi 
Žygiuojanti tarp milijonų kitų, beveidė dalyvė, apsupta kolektyvo, 
kuriam negalėjo pasipriešinti jokios fašistinės kapitalistinės jėgos. 
O dabar žingsniuoja kaip vidutinio amžiaus teisėja iš Švedijos, 
laikinai nedirbanti dėl per aukšto kraujo spaudimo. 

Arji pagaliau atkeliavo taip toli, kad liko tik keli kilometrai iki 
jaunystėje išsvajotos Mekos, tos didelės aikštės, kur Mao mojuoda- 
vo minioms, taip pat ir keliems studentams, sėdintiems ant grindų 
bute Lunde ir dalyvaujantiems rimtame masių susirinkime. Net 
jei dabar ji jaučiasi sutrikusi, matydama vaizdą, neatitinkantį jos 
įsivaizduotojo, visgi yra piligrimė, pagaliau pasiekusi tikslą, apie 
kurį kadaise svajojo. 

Tą rytą Birgita prisiminė kai ką daugiau. Kažkada Kinijoje yra 
buvęs ir jos tėvas jūreivis, paskui pražuvęs audroje Jevlės įlankoje. 
Ji prisiminė, kad mama turėjo jo parvežtą nedidelę išdrožtą Budos 
skulptūrėlę, kurią ji atidavė Davidui. Studijuodamas jis buvo šiek 
tiek susidomėjęs budizmu, tikėdamasis rasti išeitį iš jaunatviškos 
krizės ir atsikratyti beprasmybės pojūčio. Davidas nesakė, kad 
troško įtikėti, bet figūrėlė iki šiol stovi ant jo stalo. Birgita negalėjo 
prisiminti, kas pasakė, kad skulptūrėlė buvo iš Kinijos ir kad ją 
parvežė tėvas. Gal jo sesuo, kai Birgita buvo dar labai maža. 

Eidama gatve pasijuto taip, tarsi tėvas žingsniuotų visai šalia, 
nors kažin ar jis yra buvęs Beidžinge, greičiausiai tik kuriame nors 
iš didžiųjų uostų, kai dirbo kokiame nors laive, plaukiojusiame 
ne tik Baltijos jūroje. 

„Šį žvarbų rytą pilkame ir svetimame Beidžinge mudu su tėvu 
esame tarsi nematomi lemingai“, - pagalvojo ji. 

Prireikė valandos, ko! Birgita nuėjo iki Dangiškosios ramybės 
aikštės. Gyvenime dar nebuvo mačiusi tokio dydžio aikštės. Ji pa- 
teko ten per pėsčiųjų alėją po Dzianguomennei Dadzie. Aplinkui 
knibždėte knibždėjo žmonių. Daugybė jų fotografavo, mosikavo 
vėliavėlėmis, kiti pardavinėjo vandenį ar atvirukus. 

Sustojusi apsidairė. Dangus buvo apniukęs. Praėjo kelios mi- 
nutės, kol susigaudė, kad kažko trūksta. 

Mažų paukštelių. Balandžių. Aplink nesimatė nė vieno paukš- 
čio, tik minios žmonių, kurie net nepastebi, kad čia stovi Birgita 
Roslin, ir nepastebėtų, jei ji dingtų. 

Birgita prisiminė 1989-uosius, kai studentai susirinko į mitin- 
gą ir pareikalavo didesnių galimybių mąstyti ir kalbėti laisviau, 
o viskas baigėsi tuo, jog į aikštę atriedėjo tankai ir daugelį jų 
sutraiškė. „Čia stovėjo vyras su baltu plastikiniu maišeliu ran- 
koje, - prisiminė ji. - Visas pasaulis sulaikęs kvėpavimą žvelgė į 
jį per televizorių ekranus. Jis atsistojo priešais tanką ir nenorėjo 
pasitraukti. Stovėjo kaip koks nereikšmingas alavinis kareivėlis, 

bet tapo simboliu pasipriešinimo, kokį gali parodyti žmogus.“ 
Kai tankas bandė pasukti į šoną, vyras vėl atsistojo priešais. Ji 
nežinojo, kuo viskas baigėsi. Tačiau žinojo, kad visi sutraiškyti ir 
nušauti žmonės buvo neišgalvoti. 

Šie įvykiai privertė ją kitaip pažiūrėti į Kiniją. Nuo maištavi- 
mo laikų, kai Mao Dzedongo vardu ji absurdiškai tvirtino, kad 
1968-ųjų pavasarį Švedijos studentai jau pradėjo revoliuciją, ir 
tos dienos, kai išvydo prieš tanką stovintį vyrą, buvo prabėgęs 
netrumpas jos gyvenimo-tarpsnis, daugiau kaip dvidešimt metų. 
Per tą laiką ji iš jaunos idealistės virto keturių vaikų mama ir tei- 
sėja. Bet Kinijos ji niekada nepamiršo. Iš pradžių tai buvo svajonė, 
o paskui Birgita suvokė, kad tos šalies visiškai nesupranta, nes ji 
labai didelė ir prieštaringa. O jos vaikai žvelgia į Kiniją dar ki- 
taip - jie mato didžiules ateities galimybes, lygiai taip pat, kaip jos 
ją pareikšdamas, kad susilaukęs vaikų susiras auklę kinę, kad jo 
vaikai išmoktų kinų kalbą. 

Birgita vaikščiojo po Tiananmenio aikštę, dairydamasi į foto- 
grafuojančius žmones ir policininkus, kurių buvo visur. Ir vieni, 
ir kiti - fone pastato, kur Mao 1949-aisiais paskelbė Kiniją res- 
publika. | 

Jai pasidarė šalta, todėl apsisukusi grįžo į viešbutį. Karina buvo 
pažadėjusi neiti oficialių pietų ir papietauti su ja. 

Viršutiniame viešbučio aukšte buvo restoranas. Jos gavo staliu- 
ką prie lango, pro kurį galėjo matyti šį milžinišką miestą. Birgita 
papasakojo, kad buvo nuėjusi į aikštę ir kokios mintys jai kilusios. 

— Kaip mes galėjome tikėti tuo, kuo tikėjome? 

— Kuo? 

—-Kad Švedija stovėjo ant pilietinio karo slenksčio ir kad tai 
baigsis revoliucija. 

— Tikėjome, nes per mažai žinojome. Be to, mums primelavo 
ir apgavo. Prisimeni ispaną? 

Birgita prisiminė jį labai gerai. Vienas iš maištininkų judė- 
jimo vadų buvo charizmatiškas ispanas, pats lankęsis Kinijoje 
1967-aisiais ir matęs Žygiuojančius raudongvardiečius. Niekas 
nedrįso prieštarauti jo iškreiptam požiūriui į revoliucinę situaciją 
Švedijoje, nes jis buvo matęs Kiniją savo akimis. 

— Kaip jam baigėsi? 

— Nežinau, - papurtė galvą Karina. - Kai judėjimas sunyko, 
dingo ir jis. Sklandė gandas, kad jis Tenerifėje pardavinėjo klo- 
zetus. Galbūt jo nebėra gyvo. Gal tapo religingas, nors iš tikrųjų 
jis toks buvo dar anais laikais. Jis tikėjo Mao kaip dievu. O gal, 
nepaisant visko, tapo protingu politiku. Jis stovėjo ant pjedestalo 
vos kelis mėnesius, bet per tą laiką sujaukė protą daugybei žmo- 
nių, kuriuos vedė geri norai. 

— O aš visą laiką bijojau, kad netinku, per mažai išmanau, kad 
galiu leptelėti nesąmonę, kad būsiu priversta sukritikuoti pati save. 

— Mes visi taip jautėmės. Gal tik ispanas ne, nes jis vienintelis 
manė neklystąs. Jis buvo Dievo pasiuntinys žemėje, stovintis su 
iškelta raudonąja Mao knygele. 

— Visgi tu buvai nuovokesnė. Juk atėjai į protą ir perėjai į kai- 
riųjų partiją, kurios nariai buvo racionalūs žmonės. 

— Na, nebuvo taip paprasta. Ten susidūriau su kitu tikėjimu. 
Netrukus aš ir ten pasijutau svetima. 

— Visgi taip geriau, nei visai pasitraukti, kaip pasielgiau aš. 

— Mes nutolome viena nuo kitos. Nežinau, kodėl taip atsitiko. 

— Turbūt nebebuvo apie ką kalbėtis. Entuziazmas išgaravo. 
Kelerius metus jaučiausi kaip tuščias kiautas. 

Karina iškėlė ranką. 

— Tik nepradėkime niekinti pačios savęs. Juk turime tik tokią 
praeitį, kokią turime. Ne visi mūsų poelgiai buvo neteisingi. 

Jos pasivaišino keliais kiniškais patiekalais ir užbaigė pietus 
arbata. 

Birgita išsitraukė lankstinuką su ranka užrašytais hieroglifais, 
kuriuos Karina jau buvo iššifravusi kaip ligoninės pavadinimą. 

— Po pietų ketinu apsilankyti toje ligoninėje, - pasakė ji. 

— Kodėl? 

— Visada praverčia turėti tikslą, kai vaikštinėji po svetimą mies- 
tą. Gali būti bet koks objektas. Jei vaikštinėji be tikslo, greitai 
pavargsti. Aš ten nieko nelankysiu ir nesitikiu pamatyti kažko 
ypatingo, bet gal išvysiu iškabą su šitais hieroglifais. Tada grįžusi 
galėsiu pasakyti, kad tu buvai teisi. 

Jos išsiskyrė prie liftų. Karina skubėjo grįžti į konferenciją, o 
Birgita nuėjo į kambarį šiek tiek pailsėti. 

Dar per rytinį pasivaikščiojimą ją apėmė sunkiai paaiškinamas 
nerimas. Žmonių spūstyje gatvėse ir šitame didžiulio miesto 
viešbutyje pasijuto taip, lyg jos tapatybė būtų pradėjusi nykti. 
Jei mirtų - kas čia jos pasigestų? Kas apskritai pastebėtų? Kaip 
gyventi, kai nesijauti nepakeičiamas? 

Kartą jau buvo patyrusi šį jausmą, tai buvo jaunystėje - staiga 
pasijuto nebeegzistuojanti, praradusi tapatybę. 

Ji pakilo nuo lovos ir atsistojo prie lango. Ten, apačioje, miestas, 
žmonės, jie visi turi jai nežinomų svajonių. 

Birgita čiupo savo viršutinius drabužius ir išėjo iš kambario. Ji 
jaudinosi, todėl nerimas tik stiprėjo ir darėsi vis sunkiau suval- 
domas. Reikia pajudėti, pamatyti miestą. Vakare Karina žadėjo 
nusivesti ją į operos spektaklį. 

Iš žemėlapio suprato, kad iki Longfu ligoninės - tolimas ke- 
lias. Bet laiko turėjo, niekas jos nelaukė. Birgita ėjo palei tiesias, 
atrodė, begalines gatves, ir galiausiai, praėjusi didelį muziejų, 
išvydo ligoninę. 

Ji susidėjo iš dviejų pilkos ir baltos spalvos pastatų. Birgita 
suskaičiavo septynis aukštus. 

Ant apatinio aukšto langų buvo uždėtos grotos. Žaliuzės nu- 
leistos, po langais kabojo gėlių loveliai, pilni sudžiūvusių lapų. 

Medžiai be lapų, ant rudos išdžiūvusios žolės matėsi šunų iš- 
matos. Iš pirmo žvilgsnio šitas pastatas buvo labiau panašus į 
kalėjimą, o ne ligoninę. Ji įžengė į skverą. Pro šalį pravažiavo 
greitosios pagalbos automobilis, paskui dar vienas. Ant kolonos 
prie pat pagrindinio įėjimo ji išvydo tuos pačius hieroglifus. 
Palygino su paveikslėliu lankstinuke ir suprato atėjusi ten, kur 
reikia. Lauke stovėjo ir rūkė gydytojas baltu chalatu ir tuo pat 
metu garsiai kalbėjo telefonu. Ji priėjo taip arti, kad galėjo matyti 
nuo nikotino pageltusius jo pirštus. „Dar viena istorijos atkar- 
pa, - pagalvojo ji. - Kas mane skiria nuo ankstesnio pasaulio? Tuo 
metu mes rūkėme be perstojo, visur ir visada, net nepagalvodami, 
kad kitiems nuo dūmų gali būti bloga. Bet mes neturėjome mo- 
biliojo ryšio telefonų. Ne visada žinodavome, kur tuo metu yra 
draugai ar tėvai. Mao rūkė, vadinasi, mes irgi turėjome rūkyti. 
Mes nuolatos ieškodavome veikiančių telefono automatų, kurių 
angos monetai įmesti dar neužkištos arba laidai nenutraukti. Vis 
dar prisimenu istorijas, kurias pasakodavo laimingieji, nuvykę 
į Kiniją kaip įvairių delegacijų nariai. Anot jų, Kinijoje visai 
nebūdavo nusikaltimų. Jei kas nors pamiršdavo dantų šepetuką 
viešbutyje Beidžinge, o paskui persikeldavo į viešbutį Kantone, 
netrukus jam tą šepetuką pristatydavo į kambarį. Be to, veikė 
visi telefonai automatai.“ 

Atrodo, kad anuomet ji gyveno lyg už stiklinės pertvaros, tarsi 
kokiame muziejuje, kur matė panosėje statomą ateitį, bet visgi 
už sienos. 

Birgita vėl išėjo į gatvę ir apėjo didžiulį ligoninės kompleksą. 
Visur ant šaligatvių sėdėjo pagyvenę vyrai, jie pasidėję lenteles 
kažką žaidė. Kadaise ji mokėjo vieną paprastą kinų žaidimą. Gal 
Karina prisimena, kaip jį žaisti? Birgita nusprendė nusipirkti vieną 
tokį ir parsivežti namo. 

Apėjusi pastatą ir grįžusi į pradinį tašką, Birgita nutarė grįžti į 
viešbutį. Bet žengusi vos kelis žingsnius sustojo. Kažkas patraukė 

jos dėmesį. Ji lėtai apsisuko. Ligoninė, niūrus skveras, gatvė, kiti 
namai. Nuojauta stiprėjo, jai nepasivaideno. Ji kažką pražiopsojo. 
Birgita pasuko atgal link ligoninės. Rūkančio gydytojo su telefo- 
nu nebebuvo. Dabar toje vietoje stovėjo kelios seselės ir godžiai 
traukė į plaučius dūmus. 

Tik priėjusi didelio skvero kampą suprato, kas nesąmoningai 
buvo patraukę jos dėmesį. Kitoje gatvės pusėje stovėjo naujas ir 
labai prabangus pastatas. Ji išsitraukė lankstinuką. Be jokių abe- 
jonių, jame buvo pavaizduotas tas pats pastatas: Pačiame viršuje 
buvo terasa, išsiskirianti iš visų matytų. Ji buvo išsikišusi kaip laivo 
pirmagalis. Pastato fasadas - tamsinto stiklo. Prie įėjimo stovėjo 
ginkluoti sargybiniai. Tikriausiai čia ne butų, o biurų pastatas. Ji 
atsistojo už medžio, kad nors kiek pasislėptų nuo žvarbaus vėjo. 
Per aukštas, tikriausiai varines, duris išėjo keli vyrai ir greitai su- 
sėdo į laukiančius juodus automobilius. Staiga jai kilo pagunda. 
Kišenėje užčiuopė Vango Mino Hao nuotrauką. Jei jis kaip nors 
susijęs su pastatu, gal sargybiniai jį atpažins. O ką ji darys, jei tie 
linktels ir pasakys, kad jis pastate? Nuojauta jai vis dar kuždėjo, 
kad jis kažkaip susijęs su žmogžudystėmis Hešiovalene. Kad ir ką 
policija manytų apie Larsą Eriką Valfridsoną. 

Ji niekaip negalėjo apsispręsti. Prieš parodydama nuotrauką, 
turi sugalvoti priežastį, kodėl ieško to žmogaus. Žinia, negali pa- 
sakyti, kad tai susiję su Hešiovaleno įvykiais. Jei kas paklaustų, ji 
turi paaiškinti įtikinamai. 

Šalia jos stabtelėjo jaunas vyras. Jis kažką pasakė, bet Birgita 
ne iškart suprato, kad jis bando kalbėti angliškai. 

— Ar pasiklydote? Gal galiu padėti? 

— Aš tik grožiuosi anuo pastatu. Gal žinote, kam jis priklauso? 

Vaikinas papurtė galvą. 

— Aš studijuoju veterinariją. Apie didelius pastatus nieko neiš- 
manau. Gal galiu kuo padėti? Stengiuosi mokytis kalbėti angliškai. 

— Jūs gerai kalbate. 

— Aš kalbu labai prastai. Bet jei turėsiu progų lavintis, seksis 
geriau. 

Galvoje staiga praskriejo kažkokia nuotrupa iš Mao citatų, bet 
tiksliai negalėjo jos prisiminti. Kažkas apie pratybas, pasirengi- 
mą, pasiaukojimą liaudžiai. Nesvarbu, ar kiaules augintumei, ar 
mokytumeisi užsienio kalbos. 

— Jūs kalbate šiek tiek per greitai, - pasakė Birgita. - Sunku 
suprasti kai kuriuos žodžius. Kalbėkite lėčiau. 

— Ar taip geriau? 

— Dabar gal kiek per lėtai. 

Jis pabandė dar kartą. Birgita suprato, kad jis yra iškalęs frazes 
ir nelabai supranta, ką jos reiškia. 

- Šitaip? 

— Dabar suprantu geriau. 

— Ar galiu padėti rasti tai, ko ieškote? 

— Aš nepasiklydau. Tiesiog grožiuosi šituo statiniu. 

- Jis labai gražus. 

Birgita parodė į išsikišusią terasą. 

— Įdomu, kas ten galėtų gyventi? 

— Kažkoks labai turtingas žmogus. 

Staiga ji apsisprendė. 

— Norėčiau paprašyti jūsų paslaugos, - tarė ji traukdama nuo- 
trauką. - Gal galėtumėte paklausti tų sargybinių, ar jie pažįsta šį 
vyrą. Jei jie paklaustų, kam reikia, pasakykite, kad kai kas norėtų 
perduoti jam žinutę. 

— Kokią žinutę? 

— Tiesiog pasakykite, kad ją atnešite vėliau. Ir grįžkite pas mane. 
Aš lauksiu prie ligoninės. 

Tada jis paklausė to, ko ji ir tikėjosi. 

— O kodėl nepaklausiate jų pati? 

— Aš labai nedrąsi. Nemanau, kad vieniša vakarietė turėtų 
vaikščioti klausinėdama ir ieškodama vyro kino. 

— Ar jūs pažįstami? 

— Taip. 

Birgita pasistengė atsakyti kiek įmanoma dviprasmiškiau ir 
tuo pat metu iškart ėmė gailėtis, kam prasideda. Bet jis pasiėmė 
nuotrauką ir susiruošė eiti. 

— Dar vienas dalykas, - tarė ji. - Paklauskite, kas gyvena ten 
viršuje. Panašu į butą su didele terasa. 

— Mano vardas Huo. Gerai, paklausiu. 

— Mano vardas Birgita. Tik apsimeskite, kad jums šiaip smalsu. 

— Iš kur jūs? Iš JAV? 

- Iš Švedijos. Kiniškai, regis, Rui Dian. 

— Neįsivaizduoju, kur tai. 

— Tada beveik neįmanoma paaiškinti. 

Kai jis apsidairęs perėjo gatvę, Birgita nuskubėjo atgal prie 
ligoninės. 

Seselių nebesimatė. Pro duris lėtai, pasiremdamas ramentais, 
išėjo senukas. Staiga Birgita suvokė, kad lenda į pavojų. Tačiau 
liko rami, nes gatvėje buvo pilna žmonių. Žudikas, nužudęs būrį 
žmonių Švedijos kaime, išsisukti gali, bet kažin, ar pavyktų pa- 
sprukti nužudžius vakarietę turistę ir dar vidury dienos. Kinija 
negali sau to leisti. 

Staiga vyriškis su ramentais pargriuvo. Įėjimą saugojęs jaunas 
policininkas net nesujudėjo. Padvejojusi Birgita padėjo senukui 
atsikelti. Jis pažėrė tiradą trumpų žodžių, bet Birgita nesuprato, 
ar jis dėkingas, ar supykęs. Nuo jo sklido stiprus prieskonių arba 
alkoholio kvapas. 

Vyriškis traukė toliau per skverą link gatvės. „Net ir jis kažkur 
turi namus, šeimą, draugų. Kadaise jis kartu su Mao keitė šią di- 
džiulę šalį, kad visi turėtų bent po porą batų. Ar vieno žmogaus 
nuopelnas gali būti dar svarbesnis, jei jam pasiseka padaryti taip, 
kad niekam nebešaltų kojos? Arba kad niekas nebevaikščiotų 
nuogas ir alkanas?“ 

Grįžo Huo. Jis ėjo ramiai, nesigręžiodamas. Birgita nuėjo jo 
pasitikti. 

— Šito vyro niekas nėra matęs. 

— Niekas jo nepažino? 

— Niekas. 

— Kam parodėte nuotrauką? 

— Sargybiniams. Buvo priėjęs dar vienas vyras iš pastato. Jis 

-buvo užsidėjęs saulės akinius. Ar teisingai ištariau? 

— Labai gerai. O kas gyvena viršutiniame aukšte? 

— Jie nepasakė. 

— Bet kažkas gyvena? 

— Spėju, kad taip. Bet klausimas jiems nepatiko. 

— Kodėl? 

— Jie liepė man eiti šalin. 

— Okąjūs? 

— Aš nuėjau šalin. 

Iš rankinės Birgita ištraukė dešimties dolerių kupiūrą. Iš pra- 
džių jis nenorėjo imti. Paskui grąžino jai nuotrauką ir pasiteiravo, 
kokiame viešbutyje ji gyvena ir ar ras kelią atgal. Tada pagarbiai 
nusilenkė ir atsisveikino. 

Grįžtant į viešbutį ją ir vėl sutrikdė jausmas, kad bet kurią 
akimirką ji amžiams ir be pėdsakų gali prapulti žmonių minioje. 
Staiga jai apsvaigo galva, ir Birgita turėjo atsiremti į sieną. Neto- 
liese išvydo arbatinę. Įėjusi užsisakė arbatos ir pyragaičių. Stengėsi 
kvėpuoti giliai ir ramiai. Paskutiniais metais ją vis ištikdavo tokie 
panikos priepuoliai, svaigulys ir jausmas, kad tuoj susmuks. Ilga 
kelionė į Kiniją neišlaisvino jos nuo kartais apimančio nerimo. 

Birgita vėl pagalvojo apie Vangą. „Galėjau atsekti jį iki Kinijos, 
bet ne toliau.“ Ji mintyse įsivaizdavo, kaip trinkteli į stalą teisėjos 
plaktuku ir pareiškia pati sau, kad viskas baigta. Jaunas kinas, 
prastai kalbantis angliškai, padėjo tiek, kiek galėjo. 

Birgita, nustebinta didelių kainų, susimokėjo ir vėl išėjo į lauką, 
kur pūtė žvarbus vėjas. 

Vakare jos nuėjo į teatrą, kuris buvo įsikūręs tame pačiame 
pastate kaip ir viešbutis „Oianmen Hotel“. Nors salėje buvo įtai- 
sytos ausinės, Karina visgi surado asmeninių vertėjų ir per keturių 
valandų spektaklį Birgita sėdėjo palinkusi į šoną ir klausydamasi, 
ką jai į ausį šnabžda jauna vertėja, kurios santraukos apie tai, kas 
vyksta scenoje, kartais būdavo visai nesuprantamos. Juodvi su 
Karina nusivylė, nes greitai suprato, kad mato ištraukas iš įvairių 
klasikinių Pekino operų. Nors pasirodymas buvo puikus, tačiau 
turistams visai netiko. Pasibaigus spektakliui, kai pagaliau išėjo 
iš salės, abiejų sprandai buvo sustirę. 

Išėjusios į lauką ėmė laukti automobilio, kurį konferencijos ko- 
mitetas buvo skyręs Karinai. Staiya Birgitai pasirodė, kad žmonių 
minioje šmėkštelėjo jaunasis Huo. Bet viskas įvyko taip greitai, 
kad ji nespėjo įsižiūrėti. 

Išlipusi prie jų viešbučio Birgita apsidairė, bet nepastebėjo nė 
vieno pažįstamo veido. Kūnu nubėgo šiurpas ir jai staiga pasidarė 
baisu. Ji buvo įsitikinusi, kad prie teatro matė būtent Huo. 

Karina paklausė, ar Birgita norėtų nueiti į barą išgerti kokteilio. 
Birgita sutiko. 

Po valandos Karina jau miegojo. Birgita stovėjo prie lango, 
žiūrėdama į neoninėmis šviesomis blyksintį miestą. | 

Ji vis dar juto nerimą. Iš kur Huo galėjo žinoti, kad ji bus tame 
teatre? Kodėl jis sekė? 5 

Atsigulusi šalia miegančios draugės pagalvojo, kad be reikalo 
parodė jam Vango Mino Hao nuotrauką. 

Buvo šalta ir ji ilgai negalėjo užmigti. Žiemiška Beidžingo 
naktis apgaubė ją savo šalčiu. 

Kitą dieną mieste snyguriavo. Karina nubudo dar šeštą ryto, nes 

norėjo peržiūrėti savo pranešimą. Pabudusi Birgita pamatė ją 
sėdinčią prie lango, apšviestą lempos šviesos. Lauke vis dar buvo 
tamsu. Birgitai pasidarė šiek tiek pavydu. Karina pasirinko tokį 
gyvenimą, kuris leido keliauti ir susitikti su kitų kultūrų žmonė- 
mis. O Birgitos gyvenimas ėjo teismo salėse, kur nuolat kovoja 
tiesa ir melas, savivalė ir teisingumas, o rezultatas dažnai būna 
nelabai aiškus ir beprasmis. 

Karina pajuto, kad draugė nebemiega ir pažiūrėjo į ją. 

- Snyguriuoja. Čia niekada nedrebia dideliais kąsniais. Sniegas 
purus, bet aštrus kaip dykumos smiltys. 

— Darbštuole tu, atsikėlei šitaip anksti. 

— Jaudinuosi. Tiek daug klausytojų ir tiek daug tokių, kurie 
ieško prie ko prikibti. 

Birgita atsisėdo lovoje ir atsargiai pasuko galvą. 

— Mano sprandas vis dar surakintas. 

— Beidžingo operos reikalauja fizinės ištvermės. 

— Mielai pažiūrėčiau dar vieną, bet be vertėjos. 

Karina išėjo netrukus po septintos. Jos sutarė susitikti vakare. 
Birgita pamiegojo dar valandą. Kai pavalgė pusryčius, išmušė 
devintą. Vakarykštis nerimas buvo dingęs. Greičiausiai jai tik 
pasivaideno, kad prie teatro matė Huo. Kartais jos fantazija taip 
įsisiūbuodavo, kad pati nustebdavo, nors šiaip jau turėtų būti 
pripratusi. 

Birgita sėdėjo didžiuliame vestibiulyje, kur tarnautojai be garso 
valė dulkes nuo marmurinių kolonų. Jai nepatiko sėdėti nieko 
neveikiant, todėl nutarė susirasti parduotuvę ir nusipirkti kinišką 
žaidimą. Be to, ji buvo pažadėjusi Stafanui parvežti prieskonių. 
Jaunas durininkas nubrėžė jos žemėlapyje kelią iki parduotuvės, 
kur bus ir žaidimų, ir prieskonių. Ji išsikeitė pinigų viešbučio 

banke ir išėjo. Lauke nebebuvo taip šalta. Snyguriavo. Ji užsitraukė 
ant burnos ir nosies šaliką. 

Paėjusi vos kelis metrus sustojo ir apsidairė. Žmonės skubėjo 
visomis kryptimis. Nužvelgė stovinčius, rūkančius, kalbančius 
telefonu, kažko laukiančius. Bet neišvydo nė vieno pažįstamo 
veido. 

Iki parduotuvės ėjo beveik valandą. Ji stovėjo Vangfudzing 
Dadzie pėsčiųjų alėjoje, kuri tęsėsi per visą kvartalą. Birgita 
pasijuto patekusi į didžiulį labirintą. Ji iškart pakliuvo į baisią 
spūstį. Birgita matė, kad žmonės ją nužiūrinėja ir kažką sako 
apie jos drabužius ir išvaizdą. Ji veltui dairėsi angliškos iškabos. 
Kol ieškojo eskalatorių, į ją prasta anglų kalba kreipėsi ne vienas 
pardavėjas. 

Trečiame aukšte rado knygyną ir žaislų skyrių. Birgita kreipėsi 
į jauną pardavėją, tačiau ši, skirtingai nuo viešbučio personalo, 
angliškai nesuprato. Pardavėja kažkam paskambino vidiniu tele- 
fonu ir netrukus šalia jos išdygo besišypsantis pagyvenęs vyras. 

— Kur yra stalo žaidimai? - paklausė Birgita. 

— Mabhjong? 

Jis palydėjo Birgitą į kitą aukštą ir ji staiga atsidūrė tarp dau- 
gybės lentynų su įvairiais žaidimais, iš kurių išsirinko du. Birgita 
padėkojo už pagalbą ir nuėjo prie kasų. Kai supakuoti žaidimai 
jau gulėjo dideliame spalvingame pirkinių maišelyje, ji pati susi- 
rado maisto skyrių ir uostinėdama atsirinko kelių rūšių nematytų 
prieskonių gražiuose maišeliuose. Paskui įsitaisė kavinukėje netoli 
išėjimo ir užsisakė arbatos bei kinišką pyragaitį, kuris buvo toks 
saldus, kad ji taip ir neprisivertė suvalgyti viso. Priėję du maži 
vaikai tol spoksojo į ją, kol galiausiai prie gretimo stalelio sėdėjusi 
mama griežtai liepė grįžti atgal. 

Jau norėjo pakilti ir išeiti, kai vėl pasijuto stebima. Ji apsidairė, 
nužvelgė veidus, bet nieko neatpažino. Birgita pyktelėjo ant sa- 
vęs - įsivaizduojanti kažin ką. Maišelis buvo sunkus, tad ji nutarė 

į viešbutį grįžti taksi. Reikėjo sugalvoti, ką veikti popiet. Karina 
grįš tik vėlai vakare, po privalomos šventinės vakarienės, kurią ji 
mielai būtų praleidusi, bet privalėjo dalyvauti. 

Palikusi pirkinius viešbutyje, Birgita nutarė aplankyti vakar ma- 
tytą meno muziejų. Kaip nueiti jau žinojo. Pakeliui buvo mačiusi 
kelis restoranus, kur galėtų užsukti, jei išalktų. Lauke nebesnigo, 
debesys buvo kiek prasisklaidę. Staiga Birgita pasijuto jaunesnė, 
energingesnė nei ryte. „Kaip tik dabar jaučiuosi tarsi laisvai rie- 
dantis akmuo, apie ką svajodavome jaunystėje. Riedantis akmuo 
sustirusiu sprandu.“ 

Pagrindinis muziejaus pastatas buvo panašus į kinišką bokštą 
su nedideliais balkonais ir išsikišusiomis stogo detalėmis. Į vidų 
buvo galima patekti pro dvejas dideles duris. Kadangi muziejus 
buvo nemažas, ji nutarė apsilankyti tik pirmajame aukšte, kur 
buvo parengta ekspozicija apie tai, kaip Liaudies išlaisvinimo 
armija naudojosi menu siekdama propagandinių tikslų. Daugu- 
ma paveikslų buvo nutapyti idealistiniu stiliumi, jai pažįstamu 
iš septintojo dešimtmečio kiniškų žurnalų, kuriuose ryškiomis 
spalvomis buvo vaizduojamas karas ir chaosas. 

Visur stovėjo sargai, netrūko ir gidų, daugiausia tai buvo jaunos 
moterys tamsiai mėlynomis uniformomis. Birgita pabandė kelias 
iš jų pakalbinti, bet jos nesuprato angliškai. 

Muziejuje ji praleido porą valandų. Buvo beveik trečia, kai 
ji vėl išėjo į gatvę. Ji dirstelėjo į tą pusę, kur stovėjo ligoninė ir 
dangoraižis su terasa viršutiniame aukšte. Paskui Birgita užsuko į 
restoranėlį šalia muziejaus. Atsisėdo prie kampinio staliuko, prieš 
tai parodžiusi į kitų lankytojų lėkštes, kad irgi norėtų paragauti 
tokių patiekalų. Paprašė atnešti ir butelį alaus. Tik pradėjusi gerti 
suprato, kokia ji ištroškusi. Kadangi šiek tiek persivalgė, išgėrė du 
puodelius arbatos, kad nebesijaustų tokia apsnūdusi. Sėdėdama 
ten pat pasklaidė muziejuje įsigytus atvirukus su kinų tapybos 
darbais. 

Staiga pasijuto taip, lyg jai šio miesto jau būtų gana, nors išbuvo 
čia dar tik dvi dienas. Ji negalėjo nurimti, ėmė ilgėtis savo darbo 
ir jautėsi taip, lyg laikas slystų jai iš rankų. Birgita nebenorėjo 
klaidžioti po miestą. Žaidimai ir prieskoniai jau nupirkti, o kitų 
tikslų neturėjo. „Reikia plano, - pagalvojo ji. - Pirmiausia grįšiu 
į viešbutį, pailsėsiu, o tada gerai pagalvosiu, ką veikti. Juk būsiu 
čia dar penkias dienas. Karina galės praleisti su manimi tik pas- 
kutines dvi.“ 

Kai išėjo į gatvę, saulė vėl buvo pasislėpusi už debesų ir iškart 
pasidarė šalčiau. Birgita tvirčiau apsigobė striuke ir užsitraukė 
ant veido šaliką. 

Prie jos priėjo vyras su popieriaus lapu ir žirklėmis ir švebel- 
džiuodamas angliškai pasisiūlė iškarpyti jos veido profilį. Atvertęs 
aplanką jis parodė Birgitai kitus savo kūrinėlius. Iš pradžių Birgita 
norėjo atsisakyti, bet persigalvojo ir nusmaukusi kepurę bei šaliką 
atsistojo profiliu. 

Ji nustebo pamačiusi neįtikėtinai puikų karpinį. Vyriškis pa- 
prašė penkių dolerių, bet ji davė dešimt. 

Jis buvo senas, per skruostą ėjo randas. Jei būtų įmanoma, 
mielai būtų išklausiusi jo istoriją. Birgita įsidėjo karpinį, jie atsi- 
sveikino nusilenkdami vienas kitam ir nuėjo kas sau. 

Užpuolimas buvo toks staigus, kad ji nespėjo susigaudyti, kas 
vyksta. Kažkieno ranka apkabino Birgitos kaklą ir atlošė ją, tuo 
pat metu kažkas griebė jos rankinę. Ji suriko ir stengėsi nepaleisti 
rankinės iš rankų, bet tas kažkas dar labiau suspaudė jai kaklą. 
Smūgis į pilvą ir jai užėmė kvapą. Birgita susmuko ant šaligatvio 
nespėjusi pamatyti, kas ją užpuolė. Viskas įvyko labai greitai, vos 
per penkiolika sekundžių. Šalia Birgitos sustojo dviratininkas ir 
moteris su krepšiais. Jiedu padėjo Birgitai atsistoti, bet ji nepajėgė 
išsilaikyti ant kojų, vėl susmuko ir nualpo. 

Atsipeikėjusi pamatė, kad guli ant neštuvų greitosios pagalbos 
automobilyje, kuris važiuoja įjungęs sireną. Gydytojas stetoskopu 

klausėsi jos širdies. Ji vis dar nelabai susigaudė, kas atsitiko. Pri- 
siminė, kad pavogė jos rankinę. Bet kodėl ji šiame automobilyje? 
Birgita pabandė paklausti gydytojo, bet tas kažką atsakė kiniškai 
ir tik iš jo gestų suprato, kad turi tylėti ir nejudėti. Skaudėjo kaklą. 
„Gal aš rimtai sužeista?“ - pagalvojo ji ir išsigando. Juk ją galėjo 
nužudyti. Užpuolikai nebūtų sudvejoję, nors buvo pats vidurdie- 
nis, daug automobilių ir žmonių. 

Birgita pravirko. Gydytojas iškart paėmė ranką ir patikrino pul- 
są. Tą pačią akimirką automobilis sustojo, ji buvo perkelta ant kitų 
neštuvų ir nuvežta ryškių lempų nušviestu koridoriumi. Ašaros 
sruvo iš akių, ir Birgita nebegalėjo susivaldyti. Net nepastebėjo, 
kad gydytojas suleido raminamųjų. Ji užsimerkė ir pamažu nu- 
tolo nešama bangų, apsupta kiniškų veidų, kurie, kaip jai atrodė, 
plaukė kartu su ja, pakeliui pas Didįjį vairininką, kad pasitiktų jį 
ant kranto po ilgo ir energingo plaukiojimo. 

Kai atsipeikėjo, pamatė gulinti palatoje su užtrauktomis užuo- 
laidomis ir prislopintomis šviesomis. Ant kėdės prie durų sėdėjo 
uniformuotas vyras, kuris išėjo pamatęs, kad ji atsibudo. Netrukus 
įėjo kiti du vyrai, irgi uniformuoti, ir gydytojas, kuris kreipėsi į 
ją angliškai su amerikietišku akcentu. 

— Kaip jaučiatės? 

— Nežinau. Pavargusi. Skauda kaklą. 

— Mes jus nuodugniai ištyrėme. Sužeidimų išvengta. 

— Kodėl aš čia? Noriu grįžti į viešbutį. 

Gydytojas pasilenkė arčiau ir paaiškino: 

— Pirma turite pasikalbėti su policija. Mums nepatinka, kai 
mūsų šalyje užsieniečiams nutinka nelaimė. Tada mums būna 
gėda. Užpuolikai turi būti sugauti. 

— Bet aš nieko nemačiau. 

— Apie tai kalbėsite ne su manimi. 

Gydytojas linktelėjo galva į uniformuotuosius, kurie prisitrau- 
kė kėdes arčiau lovos. Jaunesnysis vertė, o vyresnysis, maždaug 

šešiasdešimties, uždavinėjo klausimus. Jo akiniai buvo tamsintais 
stiklais, todėl Birgita negalėjo matyti jo akių. Jie pradėjo klausinėti 
net neprisistatę. Birgita pajuto, kad vyresniajam ji kažkodėl visai 
nepatinka. 

— Norime sužinoti, ką jūs matėte. 

— Nieko. Viskas įvyko taip greitai. 

— Liudininkai vienbalsiai tvirtino, kad tiedu vyrai buvo be 
kaukių. 

— Aš net nežinojau, kad jie dviese. 

— Ką prisimenate? 

— Man sugriebė už kaklo iš nugaros, griebė rankinę ir trenkė 
į pilvą. 

— Papasakokite apie tuos vyrus viską, ką galite. 

-— Bet aš nieko nemačiau. | 

— Ar matėte veidus? 

— Ne. 

- Ar girdėjote balsus? 

— Man regis, jie nieko nesakė. 

— Kas atsitiko prieš pat užpuolimą? 

— Vienas vyriškis iš popieriaus iškarpė mano profilį. Aš sumo- 
kėjau ir nuėjau. 

— Ar tada, kai gavote karpinį, nieko nepastebėjote? 

— O ką aš turėjau pastebėti? 

— Gal kas nors laukė? 

— Kiek turėsiu kartoti, kad aš nieko nemačiau? 

Kai vertėjas išvertė jos atsakymą, vyresnysis palinko arčiau ir 
pakėlė balsą. 

— Mes klausinėjame, nes norime suimti užpuolikus ir plėšikus, 
todėl jūs turėtumėte išlikti kantri ir atsakinėti. 

Žodžiai nuskambėjo aštriai, tarsi vienas po kito sekantys ant- 
ausiai. 

— Aš tiesiog sakau taip, kaip yra. 

— Kas buvo rankinėje? 

- Šiek tiek kiniškų pinigų, keli Amerikos doleriai, šukos, nosi- 
nė, tabletės, rašiklis - nieko svarbaus. 

- Jūsų pasą radome vidinėje jūsų striukės kišenėje. Jūs švedė? 
Kodėl lankotės mūsų šalyje? 

— Atvažiavau paatostogauti su drauge. 

Vyresnysis kažką galvojo, bet jo veido mina nė kiek nepasikeitė. 

-- Mes neradome jokio karpinio, - tarė jis po kiek laiko. 

— Jis buvo rankinėje. 

— Kai klausiau, jūs to nepasakėte. Gal pamiršote dar ką nors? 

Birgita pagalvojo ir papurtė galvą. Staiga apklausa tuo ir baigėsi. 

Išeidamas iš palatos vyresnysis policininkas pasakė: 

- Jus parveš į viešbutį, kai jausitės geriau. Mes jus dar aplankysi- 
me ir užduosime daugiau klausimų, taip. pat surašysime protokolą. 

Vertėjas pasakė viešbučio pavadinimą, nors ji nebuvo prasi- 
tarusi. 

— Iš kur jūs žinote, kokiame viešbutyje aš gyvenu? Juk raktas 
buvo rankinėje? 

— Tokius dalykus mes žinome. 

Jis nusilenkė ir išėjo. Tada vėl pasirodė gydytojas, kalbantis su 
amerikietišku akcentu. 
 — Reikia, kad jūs pagulėtumėte čia dar šiek tiek. Padarysime 
kraujo tyrimus, pažiūrėsime rentgeno nuotraukas. Paskui galėsite 
grįžti į viešbutį. 

„Laikrodis, - pagalvojo ji. - Užpuolikai nepaėmė laikrodžio.“ 
Rodė be penkiolikos penktą. 

— Kada galėsiu grįžti į viešbutį? 

— Netrukus. 

— Mano draugė susirūpins, jei manęs neras. 

— Mes jus parvešime. Mums labai svarbu, kad užsienio svečiai 
nesuabejotų mūsų svetingumu ir rūpesčiu, nors nelaimingų at- 
sitikimų kartais ir pasitaiko. 

Gydytojas išėjo ir ji liko viena. Kažkur toli suriko žmogus, ir 
tas riksmas nuaidėjo koridoriais. 

Galva ūžė nuo minčių. Tik skaudamas kaklas ir dingusi rankinė 
priminė apie tai, kad ji buvo užpulta. Visa kita atrodė netikroviš- 
ka - netikėtas užpuolimas iš nugaros, smūgis į pilvą ir jai padėję 
praeiviai. 

„Bet jie turėjo matyti, - pagalvojo ji. - Ar policija juos apklausė? 
Ar jie buvo šalia, kai atvažiavo greitoji? Gal pirmiau atvažiavo 
policininkai?“ 

Ji dar niekada gyvenime nebuvo užpulta. Taip, ji yra susidūrusi 
su grasinimais, bet niekada nebuvo užpulta fiziškai. Tai apskritai 
pirmas kartas gyvenime, kai ją sumušė. Birgita Roslin buvo nu- 
teisusi ne vieną žmogų, kuris buvo sumušęs, nušovęs ar subadęs 
kitą asmenį, tačiau dar nė karto nebuvo susmukusi pati. 

„Kad tai patirčiau, turėjau nukeliauti į kitą pasaulio galą, į šitą 
šalį, kur net dantų šepetukas atseit neprapuola.“ 

Ar jai vis dar baisu? „Taip, - prisipažino pati sau. Daugelio 
metų teisėjos patirtis sakė, kad baimė nepraeina. Užpultas ir api- 
plėštas žmogus taip greitai šito nepamiršta, baimė išlieka ilgam, 
kartais visam gyvenimui. Bet ji nenori šitaip gyventi, nenori tapti 
žmogysta, kuri bijo tamsos, kuri bijo eiti gatve ir nuolat gręžiojasi 
atgal. 

Ji nusprendė, kad vos grįžusi namo iškart apie užpuolimą pa- 
pasakos Stafanui. Gal kiek sušvelnintą istorijos variantą, bet kad 
jis suprastų, jei eidama gatve ji kartais imtų krūpčioti. 

Birgita išgyveno visas emocijas, kurios būdingos užpuolimo 
aukoms. Iš pradžių baimė, paskui pyktis, pažeminimo jausmas, 
liūdesys. Ir keršto troškimas. Kaip tik dabar, kai guli lovoje, ji visai 
neprieštarautų, jei tiedu užpuolikai būtų parklupdyti ir gautų po 
kulką į pakaušį. 

Atėjo seselė ir padėjo jai apsirengti. Skaudėjo pilvą, vienas kelis 
buvo nubrozdintas. Seselė davė jai šukas ir palaikė veidrodį, į kurį 

pažvelgusi Birgita pamatė, kad ji išblyškusi kaip drobė. „Štai kaip 
atrodau, kai man baisu, - pagalvojo ji. - Reikės prisiminti.“ 

Gydytojas atėjo į palatą tada, kai ji jau buvo pasirengusi išvykti. 

— Kaklo skausmas praeis tikriausiai jau rytoj, - pasakė jis. 

— Ačiū už pagalbą. Kaip man grįžti namo? 

— Jus parveš policija. 

Koridoriuje jos laukė trys policininkai. Vienas iš jų laikė šiur- 
pą keliantį automatinį ginklą. Jie kartu nusileido liftu ir įsėdo į 
laukiantį automobilį. Ji neatpažino vietos, kur esanti, nesuprato 
net ligoninės pavadinimo. Važiuojant jai pasirodė, kad pamatė 
šmėkštelintį Uždraustąjį miestą, bet nebuvo įsitikinusi. 

Vairuotojas išjungė sireną. Birgita apsidžiaugė, kad nereikės 
grįžti į viešbutį su mėlynais švyturėliais. Išlipusi iš automobilio ji 
net nespėjo dorai nusisukti, o tas jau buvo dingęs. Ji vis dar nega- 
lėjo atsistebėti, kad policininkai atvežė į viešbutį net nepaklausę 
pavadinimo. 

Registratūroje paaiškino, kad pametė raktą ir iškart gavo kitą. 
Viskas įvyko taip greitai, kad Birgita suprato, jog registratūra jau 
buvo paruošusi naują raktą ir laukė jos. Darbuotoja nusišypsojo. 
„Ji viską žino, - pagalvojo Birgita. - Policininkai čia lankėsi, pra- 
nešė apie užpuolimą ir paruošė darbuotojus.“ 

Eidama link liftų pagalvojo, kad turėtų jaustis dėkinga. Bet 
jautėsi labai nemaloniai. Įėjus į kambarį geriau nepasidarė. Buvo 
akivaizdu, kad čia kažkas lankėsi, ne tik kambarinė. Žinia, trum- 
pam galėjo būti grįžusi Karina, gal norėjo ką nors pasiimti arba 
persirengti. To atmesti negali. Bet jei rimtai, tai kas galėjo sutruk- 
dyti policijai atsargiai pasižvalgyti po numerį? O gal kas nors kitas? 
Kinijoje turi veikti nematoma saugumo policija, nuolat esanti šalia. 

Nekviestą svečią išdavė maišelis su žaidimais. Birgita iškart pa- 
stebėjo, kad jis padėtas ne ten, kur paliko jį išeidama. Ji apsidairė 
neskubėdama, kad niekas nepraslystų pro akis. Tačiau ne savo 
vietoje buvo atsidūręs tik maišelis. 


Tada ji nuėjo į vonios kambarį. Jos kosmetikos krepšelis stovėjo 
nepaliestas, jame nieko netrūko. 

Vėl grįžo į kambarį ir atsisėdo ant kėdės prie lango. Lagamino 
dangtis buvo atkeltas. Birgita priėjo ir ėmė kilnoti drabužius vie- 
ną po kito. Neatrodė, kad kas būtų kraustęs lagaminą. Sunerimo 
tik tada, kai pasiekė lagamino dugną. Ten turėjo gulėti kišeninis 
žibintuvėlis ir degtukų dėžutė, bet pastarosios nebebuvo. Tuos 
du daiktus ji vežiodavosi į visas keliones nuo to karto, kai likus 
metams iki vestuvių su Stafanu, ji lankėsi Madeiroje ir ten daugiau 
kaip parai buvo dingusi elektra. Vakare ji buvo išėjusi pasivaikš- 
čioti prie stačių uolų Funšalio pakraštyje, ir staiga užgeso visi Ži- 
bintai. Prireikė kelių valandų, kol šiaip ne taip grįžo į viešbutį. Nuo 
to karto rankinėje visada turėdavo žibintuvėlį ir degtukų. Degtukų 
dėžutė žalia etikete buvo iš vieno restorano Helsingborge. 

Gal įsidėjo į rankinę? Kartais ji pasiimdavo degtukų, bet šįkart 
negalėjo prisiminti, kad būtų juos išėmusi iš lagamino. Bet kas 
būtų galėjęs slapta apžiūrėti kambarį ir pasiimti degtukus? 

Ji vėl atsisėdo ant kėdės prie lango. „Per paskutinę valandą 
ligoninėje, - pagalvojo ji. - Man jau tada atrodė, kad sėdžiu ten 
be reikalo. Kokių ten tyrimų jie norėjo? Gal iš tikrųjų norėjo tik 
užlaikyti mane, kad policininkai spėtų patikrinti kambarį? Bet 
kam? Juk tai aš užpuolimo auka.“ 

Į duris kažkas pasibeldė. Birgita krūptelėjo. Per durų akutę 
pamatė, kad anapus stovi policininkai. Sunerimusi atvėrė duris. 
Koridoriuje stovėjo nematyti policininkai, nė vieno iš tų, kurie 
buvo ligoninėje. Viena iš jų buvo žemaūgė jos metų moteris, kuri 
paaiškino, ko jie atvyko: 

— Norėjome tik įsitikinti, kad jums viskas gerai. 

— Ačiū. 

Policininkė gestu parodė, kad norėtų užeiti vidun, ir Birgita 
leido jiems įeiti. Vienas policininkas liko koridoriuje, o kitas at- 

sistojo prie durų viduje. Moteris parodė Birgitai sėstis ant kėdės 
prie lango ir padėjo ant stalo portfelį. Jos elgesys Birgitai pasirodė 
šiek tiek keistas. 

— Norėčiau, kad pažiūrėtumėte kelias nuotraukas. Turime liu- 
dininkų parodymus, galbūt sužinosime, kas jus užpuolė. 

— Bet aš juk nieko nemačiau, tik ranką. Kaip pagal ją atpažinti 
Žmogų? 
 Policininkė nesiklausė ir padėjo ant stalo kelias nuotraukas, 
kuriose buvo pavaizduoti vien jauni vyrai. 

— Galbūt ką nors matėte, bet ligoninėje negalėjote prisiminti. 

Birgita Roslin suprato, kad ginčytis beviltiška. Ji pasklaidė 
nuotraukas ir pagalvojo, kad galbūt vieną dieną šie jauni vyrai 
įvykdys kokį nors nusikaltimą, už kurį bus nuteisti myriop. Sa- 
vaime suprantama, visi buvo nematyti, ir ji papurtė galvą. 

— Nesu jų mačiusi. 

- Jūs įsitikinusi? 

— Taip. 

— Nė vieno iš jų? 

— Nė vieno. 

Policininkė susidėjo nuotraukas atgal į portfelį. Birgita atkreipė 
dėmesį, kad jos nagai nukandžioti. 

— Mes surasime užpuolikus, - pareiškė policininkė. - Ar ilgai 
būsite Beidžinge? 

— Keturias dienas. 

Moteris nusilenkė ir išėjo. 

„Juk tu žinai, kad aš būsiu čia dar keturias dienas, - pagalvojo 
Birgita susierzinusi, kabindama ant durų apsauginę grandinėlę. - 
Kam klausinėji to, ką žinai. Manęs taip lengvai neapgausi.“ 

Ji atsistojo prie lango ir pažvelgė į gatvę. Policininkai sulipo 
į automobilį ir iškart nuvažiavo. Birgita atsigulė ant lovos. Ji vis 
dar negalėjo suprasti, kas atrodė keistai, kai policininkė įžengė 
į kambarį. 

Ji užsimerkė ir pagalvojo, kad reikėtų paskambinti namo. 

Kai pabudo, lauke jau buvo tamsu. Kaklo beveik nebeskaudėjo. 
Bet dėl užpuolimo nerimas išaugo dar labiau. Ją apėmė keistas 
jausmas, kad kažkas dar atsitiks. Birgita pasiėmė mobilųjį tele- 
foną ir paskambino namo. Stafanas dar nebuvo grįžęs iš darbo, 
jis neatsiliepė ir mobiliuoju. Ji paliko jam žinutę, pasvarstė, gal 
paskambinti vaikams, bet persigalvojo. 

Paskui prisiminė savo rankinę ir mintyse perkratė, ką prara- 
do. Šešiasdešimt dolerių. Didžioji dalis grynųjų gulėjo užrakinti 
kambario seife. Staiga ji panoro į juos pažiūrėti. Birgita priėjo prie 
spintos ir atidariusi duris patikrino viduje įtaisytą seifą. Užrakin- 
tas. Surinko kodą ir patikrino, ar viskas yra. Viskas gerai. Tada 
vėl užrakino. Niekaip negalėjo suvokti, kodėl policininkės elgesys 
jai atrodė keistas. Tada atsistojo prie durų ir dar kartą pabandė 
prisiminti jos vizitą. Veltui. Vėl atsigulė ant lovos. Prisiminė ir 
policininkės parodytas nuotraukas. 

Staiga Birgitai toptelėjo mintis, ir ji atsisėdo. Aš atidariau duris. 
Policininkė davė man ženklą pasitraukti į šoną. Paskui ji nuėjo 
tiesiai prie lango. Ji nedirstelėjo nei į atvirą vonios kambarį, nei į 
tą kambario pusę, kur stovi dvigulė lova. 

Gali būti tik vienas paaiškinimas - policininkė yra buvusi čia 
anksčiau. Ji nesidairė. Ji jau žinojo, kaip viskas atrodo. 

Birgita spoksojo į stalą, ant kurio buvo padėtas portfelis ir 
nuotraukos. Jai kilo įtarimas. Iš pradžių atrodė neįtikėtina, bet 
visgi įmanoma. Ji neatpažino nė vieno iš parodytų vyrų. O jeigu 
policija norėjo išsiaiškinti kaip tik tai, ar ji nieko neprisimena? 
Gal jiems svarbiau yra tai, kad ji ne atpažintų, o atvirkščiai - ne- 
atpažintų? Bet kodėl? 

Birgita atsistojo prie lango. Jai vėl kilo ta pati mintis kaip ir 
Hudiksvalyje. 

Šie įvykiai per daug reikšmingi, per daug paslaptingi. 

Staiga ją apėmė baimė. Praėjo daugiau kaip valanda, kol ji 
prisivertė nueiti į viešbučio restoraną. Prieš įžengdama vidun, 
apsidairė. Bet jos niekas nesekė. 

Birgita Roslin pabudo nuo savo pačios ašarų. Karina sėdėjo lovoje 
ir atsargiai judino ją už peties. 

Karina grįžo į viešbutį labai vėlai, kai Birgita jau miegojo. Kad 
lengviau užmigtų, Birgita buvo išgėrusi tabletę. Vaistus nuo ne- 
migos vartodavo retai, bet visada jų turėdavo. 

— Tu sapnavai kažką nemalonaus, nes verki. 

Bet Birgita nieko neprisiminė. Sapnas staiga išnyko, galva at- 
rodė visiškai tuščia. 

— Kiek valandų? 

— Greitai penkios. Aš pavargusi, man dar reikia pamiegoti. 
Kodėl tu verki? 

— Nežinau. Kažką sapnavau, bet neprisimenu ką. 

Karina vėl atsigulė ir netrukus užmigo. Birgita atsikėlė ir per 
plyšelį tarp užuolaidų dirstelėjo į gatvę. Rytinis eismas jau buvo 
prasidėjęs. Iš smarkiai plazdančių vėliavų suprato, kad išaušo dar 
viena vėjuota diena. 

Ją vėl apėmė baimė, bet nutarė nepasiduoti - nepasiduodavo 
ir tuomet, kai grasinimų sulaukdavo kaip teisėja. Dar kartą, kiek 
galėdama kritiškiau, apgalvojo įvykius. Galiausiai beveik susi- 
gėdo dėl savo vaizduotės. Kiekviena situacija jai ėmė panėšėti 
į sąmokslą, taip pat ir visa jos pačios sukurta įvykių grandinė, 
kurios grandys tikrovėje nebuvo susijusios. Ją užpuolė ir atėmė 
rankinę. Šįryt ji nebesugebėjo suprasti, kodėl į šį reikalą turėtų 


būti įsivėlusi policija, kuri tikriausiai darė viską, kad sugautų 

nusikaltėlius. Galbūt ji šiąnakt iš tikrųjų verkė tik dėl įsivaiz- 
duojamų dalykų? 

Birgita uždegė toršerą ir pastūmė jį toliau, kad šviesa nekristų 
ant Karinos. Paskui pasiėmė atsivežtą kelionių vadovą ir vartyda- 
ma žymėjosi paraštėse, ką dar norėtų pamatyti per likusias dienas. 
Pirmiausia norėjo pamatyti Uždraustąjį miestą, kuris viliojo ją dar 
nuo tų laikų, kai pirmąkart susidomėjo Kinija. Kitą dieną norėtų 
nueiti į vieną iš budistų šventyklų. Jiedu su Stafanu buvo nutarę: 
jeigu kartais vieną dieną pajustų poreikį siekti aukštesnio dvasinio 
gyvenimo, rinktųsi tik budizmą. Stafanas sakė, kad budizmas - 
vienintelė religija, kuri neskelbė karų ir nenaudojo prievartos 
savo mokymui plėsti. Visos kitos religijos viešpatavo ir plėtėsi 
naudodamos ginklus. Birgitai svarbiausia buvo tai, kad budizmas 
pripažino tik tą dievą, kuris slypėjo kiekvieno viduje. Perpratęs šį 
išminties mokslą, pamažu pažadinsi ir savo vidinį dievą. 

Paskui Birgita pamiegojo dar kelias valandas ir pabudo tik tada, 
kai nuoga Karina pakilo iš lovos ir žiovaudama ėmė rąžytis. „Sena 
maištininkė, kurios kūnas vis dar atrodo gana gerai, - pagalvojo 
Birgita. 

— Gražus vaizdelis, - įvertino Birgita. 

Karina krūptelėjo, lyg būtų pagauta kažką daranti. 

— Maniau, kad miegi. 

- Prabudau vos prieš minutę. Šįkart pabudau ne nuo ašarų. 

— Sapnavai“ 

— Tikriausiai. Bet nieko neprisimenu. Visi sapnai išnyko. Tik- 
riausiai sapnavau paauglystę ir nelaimingą meilę. 

- Aš niekada nesapnuoju savo jaunystės. Atvirkščiai - kartais 
įsivaizduoju esanti labai sena. 

— Mudvi pakeliui link senatvės. 

- Na, bent jau ne šią akimirką. Šiuo metu man labiau rūpi, kad 
būtų įdomios paskaitos. 

Karina dingo vonioje ir grįžo jau apsirengusi. 

Birgita vis dar nebuvo papasakojusi apie užpuolimą ir apskritai 
dvejojo, ar verta užsiminti. Jautėsi sumišusi ir šiek tiek gėdijosi, 
lyg būtų galėjusi išvengti to įvykio. Juk paprastai ji būna atsargi. 

- Šįvakar grįšiu taip pat vėlai. Bet nuo rytojaus visą laiką skir- 
sime tik sau. 

— Mano sąrašas ilgas, - įspėjo Birgita. - Šiandien laukia Už- 
draustasis miestas. 

— Ten gyveno Mao. Jis irgi sukūrė dinastiją, komunistinę di- 
nastiją. Kai kurie teigia, kad jis sąmoningai norėjo būti panašus 
į senuosius imperatorius. Visų pirma galbūt į Činą, apie kurį 
konferencijoje kalbame kiekvieną dieną. Bet aš manau, kad tai 
tik piktavalis politinis šmeižtas. 

— Jo dvasia turbūt sklando virš mūsų. Gerai, eik. Sėkmės tau 
ir protingų minčių. 

Karina išėjo Žžvaliai nusiteikusi. Birgita nutarė jai nepavydėti 
ir verčiau šokti iš lovos. Ji atmestinai padarė kelis atsispaudimus 
rankomis ir pasiruošė praleisti dieną be įsivaizduojamų sąmokslų 
ir baikštaus gręžiojimosi atgal. Priešpietę ji praleido paslaptinga- 
me Uždraustojo miesto labirinte. Virš centrinių vartų ant pasku- 
tinės, rožine spalva nudažytos mūro sienos, kabojo didelis Mao 
portretas. Anksčiau čia galėdavo įžengti tik imperatoriai. Birgita 
atkreipė dėmesį, kad visi kinai, įeidami pro raudonuosius vartus, 
paliečia auksinius jų apkaustus. Ji pagalvojo, kad čia koks nors 
prietaras. Galbūt Karina galės paaiškinti. 

Eidama per vidinį rūmų kiemą, išklotą nugludintais akmeni- 
mis, prisiminė, kad būdama raudonoji maištininkė skaitė, jog 
šiuose rūmuose yra devyni tūkstančiai devyni šimtai devynias- 
dešimt devyni su puse kambario. Kadangi Dangaus dievas turėjo 
dešimt tūkstančių kambarių, savaime suprantama, Dangaus sūnus 
negalėjo turėti daugiau. Birgita abejojo, ar tai tiesa. 

Nepaisant žvarbaus vėjo, lankytojų netrūko, dauguma jų buvo 
kinai, pagarbiai vaikštinėjantys po kambarius, kurie anksčiau 

buvo neprieinami nė vienai jų protėvių kartai. „Štai kas atsitinka, 
kai įvyksta toks didžiulis sukilimas, - pagalvojo Birgita, - kai žmo- 
nės išsilaisvina ir įgyja teisę svajoti ir įeiti į uždraustus kambarius, 
kur buvo sukurta prievartos sistema. 

Kas penktas žmogus pasaulyje yra kinas. Taigi, jei mano šeima 
būtų pasaulis, vienas iš mūsų būtų kinas. Vadinasi, jaunystėje mes 
visgi neklydome. Mūsų vietiniai pranašai, tarp jų ir geriausiai 
teoriškai pasikaustęs Mozė, nuolat tvirtindavo, kad ateitis neiš- 
vengiamai bus susijusi su Kinija.“ 

Jau ruošėsi išeiti iš Uždraustojo miesto, bet savo nuostabai 
išvydo vieno amerikiečių tinklo kavinę. Ant raudonos plytinės 
sienos buvo pakabinta rėksminga iškaba. Birgita ėmė stebėti, kaip 
į kavinę reaguoja praeinantys kinai. Vienas kitas stabtelėdavo ir 
parodydavo į ją pirštu, kai kurie netgi užeidavo, bet dauguma, re- 
gis, visai nekreipė dėmesio į tai, kas Birgitai Roslin atrodė pasibjau- 
rėtina šventvagystė. Nuo tų laikų, kai ji pirmą kartą susidomėjo 
šia šalimi ir mėgino nors šiek tiek perprasti, kokia ta Vidurinioji 
karalystė, Kinija tapo dar paslaptingesnė. „Bet taip neteisinga, - 
pasakė pati sau. - Dalykiškai analizuojant pasaulį gal įmanoma 
paaiškinti ir amerikietišką kavinę Uždraustajame mieste.“ 

Grįždama į viešbutį ji sulaužė sau pačiai duotą pažadą ir apsi- 
dairė. Bet už nugaros nebuvo nieko, nė vieno pažįstamo ar keisto 
veido. Ji papietavo restoranėlyje ir vėl nustebo dėl labai didelės 
sąskaitos. Paskui Birgita nutarė paieškoti savo viešbutyje angliško 
dienraščio ir išgerti kavos vestibiulio bare. Spaudos kioske rado 
The Guardian egzempliorių ir įsitaisė netoli degančio židinio. Nuo 
krėslų pakilo keli amerikiečių turistai ir garsiai paskelbė dabar 
kopsiantys į Kinų sieną. Birgitai jie iškart nepatiko. 

O kada ji pati pamatys tą sieną? Gal Karina turės laiko pasku- 
tinę dieną prieš kelionę namo. Argi galima lankytis Kinijoje ir 
nepamatyti Didžiosios sienos, kuri, anot šiuolaikinės legendos, 
yra vienas iš nedaugelio žmonijos kūrinių, matomų iš kosmoso. 


318 


„Būtinai turiu pamatyti sieną. Karina jau tikrai yra ten buvusi, 
bet turės pasiaukoti. Be to, ji turi fotoaparatą. Negalime grįžti 
namo be nuotraukų prie Didžiosios sienos.“ 

Staiga priešais Birgitos staliuką atsistojo jos amžiaus moteris 
griežta šukuosena. Ponia atrodė labai oriai. Ji nusišypsojo ir puikia 
anglų kalba kreipėsi į Birgitą: 

— Ponia Roslin? 

— Taip, čia aš. 

— Ar galiu prisėsti šalia? Reikalas svarbus. 

— Prašau. 

Moteris vilkėjo tamsiai mėlyną kostiumėlį, regis, labai brangų. 
Ji atsisėdo. 

— Mano vardas Hong Či. Aš netrukdyčiau, jei reikalas nebūtų 
tikrai svarbus. 

Ji davė diskretišką ženklą netoliese laukusiam vyrui. Priėjęs 
jis pastatė ant staliuko Birgitos rankinę taip, lyg tai būtų buvusi 
brangi dovana, ir pasišalino. 

— Policija rado jūsų rankinę. Kadangi mus žemina tokie ne- 
laimingi atsitikimai prieš mūsų svečius, buvau paprašyta jums 
ją perduoti. 

— Ar jūs policininkė? 

Hong nusišypsojo. 

- Visai ne. Bet kartais manęs paprašo padaryti mūsų valstybės 
institucijoms tam tikrų paslaugų. Ar ko nors trūksta? 

Birgita pravėrė rankinę ir rado viską, išskyrus pinigus. Nuste- 
busi pamatė, kad joje guli ir degtukų dėžutė, kurios ieškojo. 

— Nėra pinigų. 

— Mes turime pagrindo tikėtis, kad nusikaltėliai bus sugauti ir 
griežtai nubausti. 

— Bet ne mirties bausme? 

Kinės veidu perbėgo šešėlis - Birgita jį pastebėjo. 

— Mūsų įstatymai griežti. Jei jie anksčiau yra įvykdę sunkių 
nusikaltimų, galbūt gaus lygtinę mirties bausmę. Jei jie pasitaisys, 
mirties bausmė bus pakeista kalėjimu. 

— Ojeigu nepasitaisys? | 

Hong Či atsakė aptakiai: 

— Mūsų įstatymai aiškūs ir nedviprasmiški. Bet nieko nėra 
nuspręsta. Kiekvienas atvejis apsvarstomas, kitaip vien pagal įsta- 
tymą pritaikytos bausmės būtų neteisingos. 

— Aš pati esu teisėja. Aš visiškai įsitikinusi, kad mirties bausmė 
yra visiškai primityvus teisingumas, nes tokia bausmė retai arba 
niekada neduoda prevencinės naudos. 

Staiga Birgita susigėdo dėl savo įžūlaus tono. Hong Či klausėsi 
rimtu veidu. Ji nebesišypsojo. Prie jų priėjo padavėja, bet Hong 
Či galvos mostu liepė jai pasitraukti. Birgita nujautė, kad šitie 
žmonės jau žino viską. Juk Hong Či nekreipė dėmesio, kai Birgita 
prisistatė teisėja. 

„Jie apie mane žino viską, - susijaudino Birgita. - Jei tik aš 
neišsigalvoju.“ 

- Žinoma, aš labai dėkinga, kad grąžinote man rankinę. Bet 
turite suprasti, kad esu nustebusi dėl įvykių eigos. Jūs atnešate 
rankinę, nors nesate policininkė. Aš nežinau, kas jūs tokia. Ar 
vagys jau sugauti, o gal aš ne taip supratau? Ar rankinę rado kur 
nors numestą“ 

— Vagys nesugauti. Tačiau turime informacijos, kur ieškoti. 
Rankinė buvo rasta netoli apiplėšimo vietos. 

Hong Či jau norėjo atsistoti, bet Birgita ją sulaikė. 

— Paaiškinkite, kas jūs. Ką galvoti, kai staiga pasirodo visiškai 
nepažįstama moteris ir grąžina man rankinę? 

— Rūpinuosi saugumo klausimais. Kadangi kalbu angliškai ir 
prancūziškai, kartais manęs paprašo tam tikrų paslaugų. 

— Saugumas? Tai jūs visgi policininkė? 

Hong Či papurtė galvą. 


320 


— Visuomenės saugumas ne visuomet susijęs su regima apsauga, 
už kurią atsakinga policija. Dažnai saugumas apima ir tai, ko ne- 
gali pamatyti. Jis siekia pačias visuomenės šaknis. Esu įsitikinusi, 
kad tokia pat tvarka galioja ir jūsų šalyje. 

— O kas paprašė surasti mane ir perduoti rankinę? 

— Centrinio radinių biuro direktorius. 

— Radinių biuro? O kas ją ten nunešė? 

— Šito aš nežinau. 

— Iš kur jis sužinojo, kad rankinė mano? Joje nebuvo jokių 
dokumentų ar popierių su mano pavarde. 

— Spėju, kad juos informavo šį nutikimą tiriantys policijos 
skyriai. 

- Ar užpuolimus gatvėje tiria daugiau negu vienas skyrius? 

— Įprasta, kad policininkai bendradarbiauja su įvairiomis tar- 
nybomis. 

— Kad surastų rankinę? 

— Kad ištirtų šiurkštų mūsų šalies svečio užpuolimą. 

„Ji išsisukinėja. Ji man niekada nepaaiškins.“ 

- Ašteisėja, - pakartojo Birgita Roslin. - Mieste būsiu dar kelias 
dienas. Kadangi panašu, kad jūs apie mane jau viską žinote, tai 
neverta minėti, jog čia atvykau kartu su drauge, kuri dalyvauja 
tarptautinėje konferencijoje, skirtoje pirmajam imperatoriui. 

- Norint suprasti mano šalį, svarbu turėti žinių apie Činų dinas- 
tiją. Tačiau jūs klystate galvodama, kad aš turiu daug informacijos 
apie jus ir kodėl lankotės mūsų mieste. 

— Kadangi sugebėjote rasti mano rankinę, noriu jūsų paklausti, 
kaip galėčiau patekti į kokią nors Kinijos teismo salę? Byla neturi 
būti kuo nors ypatinga. Aš tik norėčiau pamatyti, kaip viskas 
vyksta ir galbūt užduoti kelis klausimus. 

Birgita Roslin nustebo iškart gavusi atsakymą. 

— Galiu organizuoti rytoj ir pati palydėti. 

— Nenoriu trukdyti. Panašu, kad esate labai užimtas asmuo. 

— Aš pati sprendžiu, kas man svarbu. 

Hong Či atsistojo. 

- Šiandien po pietų jums pranešiu, kada rytoj galėsime susitikti. 

Birgita Roslin jau žadėjo pasakyti savo kambario numerį, bet 
paskui pagalvojo, kad ši moteris jį tikrai žinos. 

atsidūrusi tarp dvejų durų. Rankinė dingo ir vėl atsirado. Bet aš 
nenutuokiu, kas nutiko per tą laiką, kai įėjau pro vienas ir išėjau 
pro kitas duris. Kyla pavojus, kad nebeskiriu, kur mano fantazijos 
išdaigos, o kur tikrovė.“ | 

Hong Či paskambino po valandos, kaip tik tada, kai Birgita 
įžengė į kambarį. Jos niekas nebestebino. Atrodo, kad kažkas seka 
kiekvieną jos žingsnį ir kiekvieną akimirką žino, kur ji yra. Štai 
kaip dabar. Vos įžengė į kambarį, ir telefonas suskambo. 

— Rytoj devintą valandą, - pranešė Hong Či. 

— Kur? 

— Aš jus pasiimsiu. Aplankysime kraštinės miesto apylinkės 
teismą. Jį parinkau todėl, kad ten rytoj teisėjaus moteris. 

— Labai ačiū. 

— Padarysime viską, kad greičiau pamirštumėte tą nemalonų 
įvykį. 

— Aš jau pamiršau. Dabar jaučiuosi apsupta saugančių dvasių. 

Po pokalbio Birgita iškratė rankinę ant lovos. Ji vis dar negalėjo 
suprasti, kaip joje atsidūrė degtukų dėžutė. Atidarė ją ir suraukė 
kaktą - dėžutė pustuštė. „Kažkas rūkė. Kai įsidėjau dėžutę į laga- 
miną, ji buvo pilna.“ Birgita išbėrė degtukus ir nuėmė dangtelį. 
Nelabai žinojo, ką tikisi rasti. Dėžutė kaip dėžutė. Ji sudėjo deg- 
tukus atgal ir įmetė dėžutę į rankinę. Vėl nuklydo per daug toli, 
vėl žaidžia vaizduotė. 

Likusį pusdienį Birgita praleido budistų šventykloje, paskui 
ilgai vakarieniavo restorane šalia viešbučio. Kai Karina įsėlino į 
kambarį, ji jau miegojo ir tik apsivertė ant kito šono, kai draugė 
uždegė šviesą. 

Kitą rytą jos pabudo tuo pat metu. Kadangi Karina pramiegojo, 
išbėgdama spėjo pasakyti tik tiek, kad konferencija baigsis antrą 
valandą, o paskui ji bus laisva. Birgita pranešė, kad ji apsilankys 
teisme, bet apie užpuolimą neprasižiojo. 

Hong Či laukė vestibiulyje. Šiandien ji vilkėjo baltus kailinius. 
Birgita Roslin beveik susigėdo, nes šalia jos pasijuto vilkinti pras- 
tais drabužiais. Bet Hong Či pasakė, kad reikia apsirengti šiltai. 

— Mūsų teismų salėse gali būti šalta. 

— Kaip teatruose? 

Hong Či nusišypsojo. „Ji negali žinoti, kad mes aną vakarą 
žino?“ 

- Kinija vis dar labai varginga šalis, - pripažino Hong Či. - Mes 
einame į ateitį labai nuolankiai ir sunkiai dirbdami. 

„Vargšai ne visi, - pagalvojo Birgita niūriai. - Net ir mano ne- 
įgudusioms akims aišku, kad tavo kailiniai tikri ir labai brangūs. 

Prie viešbučio jų laukė automobilis. Birgitai kilo nemalonus 
jausmas. Ką ji žino apie šią moterį, su kuria sėda į automobilį su 
nepažįstamu vairuotoju? 

Tačiau pamėgino save įtikinti, kad pavojaus nėra. Kodėl ji 
nesijaučia dėkinga už visą jai rodomą rūpestį? Hong Či sėdėjo 
prisimerkusi ir tylėjo. Jie labai greitai važiavo ilga gatve. Po kelių 
minučių Birgita visai nebesusigaudė, kokioje miesto dalyje jie yra. 

Automobilis sustojo prie žemo cementinio pastato, kurio įėjimą 
saugojo du policininkai. Virš jo kabojo raudoni hieroglifai. 

- Čia apylinkės teismo pavadinimas, - paaiškino Hong Či, 
pamačiusi Birgitos žvilgsnį. 

Lipant laiptais policininkai atidavė Hong pagarbą ginklu, bet 
neatrodė, kad Hong Či būtų kreipusi į tai dėmesį. Birgitai pasidarė 
įdomu, kas iš tikrųjų yra jos palydovė. Vargu, ar paprasta pasiun- 
tinė, skubanti pas turistus grąžinti pavogtų rankinių. 

Perėjusios tuščią koridorių, jos įžengė į šaltą teismo salę, iškal- 
tą rudomis medžio plokštėmis. Ant aukšto podiumo sėdėjo du 
uniformuoti vyrai. Tarp jų buvo tuščia kėdė. Nė vieno klausytojo. 
Hong Či nuėjo prie priekinio suolo klausytojams. Ant jo gulėjo 
dvi pagalvės. „Viskas paruošta, - pagalvojo Birgita. - Spektaklis 
gali prasidėti. Ar jie ir čia man rodo dėmesį? 

Vos spėjo atsisėsti, kai du sargybiniai į salę įvedė kaltinamąjį — 
vidutinio amžiaus vyrą žirklių iškandžiotais plaukais, apvilktą 
tamsiai mėlyna kalinio uniforma. Vyras žemai nulenkė galvą. 
Šalia jo stovėjo advokatas. Prie kito stalo atsistojo tikriausiai pro- 
kuroras - pagyvenęs praplikęs vyras raukšlėtu veidu. Jis vilkėjo 
civiliniais drabužiais. Paskui į salę įžengė teisėja. Ji buvo maždaug 
šešiasdešimties, neaukšta ir apvalaina. Kai atsisėdo į savo krėslą 
prie stalo, atrodė panaši į vaiką. 

- Šu Fu vadovavo nusikaltėlių grupei, kuri vogė automobilius, — 
paaiškino Hong Či tyliai. - Kiti jau nuteisti. Dabar vadeivos eilė. 
Kadangi nusikalsta jau ne pirmą kartą, greičiausiai šį kartą su- 
lauks griežtos bausmės. Iki šiol jam būdavo skiriamos švelnesnės 
bausmės. Kadangi jis piktnaudžiavo teismo pasitikėjimu ir toliau 
darė nusikaltimus, teismas bus priverstas nubausti jį griežčiau. 

— Bet ne mirties bausme? 

— Žinoma, ne. 

Birgitai Roslin pasirodė, kad Hong Či nepatiko jos paskutinis 
klausimas, nes atsakė nekantriai ir beveik atžagariai. „Šypsena 
dingo. Įdomu, ar tai, ką matau, yra tikras teismo posėdis, ar su- 
režisuotas spektaklis, kuriame jau viskas nuspręsta.“ 

Salėje aidėjo šaižūs balsai. Tylėjo tik kaltinamasis, įbedęs žvilgs- 
nį į grindis. Kartais Hong Či išversdavo, kas sakoma. Advokatas 

per daug nesistengė dėl savo ginamojo. „Bet taip būna ir Švedijos 
teismuose“, - pagalvojo Birgita. Iš tikrųjų tai buvo dialogas tarp 
prokuroro ir teisėjos. Birgita niekaip nesuprato, kokį vaidmenį 
atlieka du prisiekusieji. 

Teismas baigėsi greičiau nei per pusvalandį. 

— Jis gaus maždaug dešimt metų priverstinių darbų, - išvertė 
Hong Či. 

— Aš neišgirdau nieko panašaus į nuosprendį, - nusistebėjo 
Birgita Roslin. 

Hong Či nieko neatsakė. Pakilus teisėjai, atsistojo ir visi kiti. 
Nuteistasis buvo išvestas. Birgita taip ir nespėjo pamatyti jo 
akių. 

— Dabar susitiksime su teisėja, - pasakė Hong Či. - Ji pavaišins 
arbata savo kabinete. Jos vardas Min Ta. Kai nedirba, rūpinasi 
dviem anūkais. 

— Ką apie ją mano kiti? 

Hong Či.nesuprato, ko Birgita nori paklausti. 

— Apie visus teisėjus žmonės susidaro vienokią ar kitokią nuo- 
monę, ir retai pasitaiko, kad ji būtų neteisinga. Mane laiko švelnia, 
bet ryžtinga teisėja. 

— Min Ta viską daro pagal įstatymus. Ji didžiuojasi, kad yra 
teisėja, nes dirbdama puikiai atstovauja mūsų šaliai. 

Už pakylos buvo ilgas koridorius, iš kurio pateko į kuklų ir 
šaltą teisėjos kabinetą. Teismo tarnautojas patiekė arbatos. Jos 
atsisėdo. Min Ta iškart prabilo tokiu pat šaižiu balsu. Jai nutilus, 
Hong Či išvertė: 

- Jai didelė garbė susitikti su kolege iš Švedijos. Ji yra girdėjusi 
daug gerų dalykų apie Švedijos teisingumo sistemą. Ji mielai apie 
tai pasikalbėtų, deja, netrukus prasidės kitas teismo posėdis. 

— Padėkokite jai už tai, kad priėmė, - paprašė Birgita Roslin. — 
Paklauskite, kokį nuosprendį jį paskelbs. Ar tikrai bus dešimt 
metų, kaip jūs sakėte? 

— Aš nesu įžengusi į teismo salę, nebūdama pasiruošusi, — 
pasakė Min Ta. - Mano pareiga - naudingai išnaudoti savo ir 
kitų teismo tarnautojų laiką. Šituo atveju nebuvo jokių abejonių. 
Vyras prisipažino, čia nebe pirmas nusikaltimas, nebuvo jokių 
lengvinančių aplinkybių. Manau, kad skirsiu jam nuo septynerių 
iki dešimties metų kalėjimo, bet pirma gerai apsvarstysiu. 

Tai buvo vienintelis klausimas, kurį Birgita turėjo progą už- 
duoti. Paskui Min Ta ją pačią apibėrė klausimais. Birgitai buvo 
įdomu, ką Hong Či išverčia iš tikrųjų. Galbūt ji su Min Ta kalbasi 
apie visai kitus dalykus? 

Po dvidešimties minučių Min Ta atsistojo ir pasakė, kad turi eiti 
į salę. Į kabinetą įėjo vyras su fotoaparatu. Min Ta atsistojo šalia 
Birgitos ir jis padarė nuotrauką: Hong Či stovėjo nuošaliau, kad 
nepatektų į objektyvą. Teisėjos „paspaudė rankas ir kartu išėjo į 
koridorių. Kai Min Ta atidarė duris į salę, Birgita spėjo pamatyti, 
jog joje dabar pilna žmonių. 

Jos su Hong Či sėdo į automobilį ir išvažiavo dideliu greičiu. 
Sustojo ne prie viešbučio, o prie panašios į pagodą arbatinės, 
dirbtinio ežero saloje. 

— Ten buvo šalta. Išgerkime arbatos ir sušilkime, - pasiūlė 
Hong Či. 

Ji nusivedė Birgitą į atskirą kambarį. Ten stovėjo padavėja su 
arbatinuku, ant stalo jau buvo padėti puodeliai. Viskas vyko minu- 
tės tikslumu. Birgita atvyko kaip paprasta turistė, bet staiga virto 
akivaizdžiai svarbia viešnia, tik vis dar negalėjo suprasti, kodėl. 

Staiga Hong Či pradėjo kalbėti apie Švedijos teisingumo siste- 
mą. Atrodė, kad ją puikiai išmano. Ji klausinėjo apie Ulofo Palmės 
ir Anos Lind žmogžudystes. 

— Atviroje visuomenėje neįmanoma užtikrinti visiško žmo- 
nių saugumo, - pasakė Birgita Roslin. - Visos visuomenės turi 
sumokėti savo kainą. Laisvė ir saugumas visada turi kovoti, kad 
išlaikytų savo pozicijas. 

- Jei kas nors iš tikrųjų nori nužudyti kitą žmogų, jo niekas 
nesustabdys, - tarė Hong Či. - Neįmanoma apsaugoti net Ame- 
rikos prezidento. 

Birgitai Roslin pasirodė, kad Hong Či daro kažkokią užuominą, 
bet negalėjo suprasti kokią. 

— Pas mus nedažnai išgirsi apie Švediją, - tęsė Hong Či, - ta- 
čiau paskutiniu metu spaudoje vis pasitaiko viena kita Žinutė apie 
siaubingą masinę žmogžudystę. 

— Taip, girdėjau apie ją, - prisipažino Birgita. - Bet kaip teisėja 
su šiuo įvykiu nesusijusi. Buvo suimtas vienas įtariamasis, bet jis 
nusižudė. Skandalas, kad taip galėjo atsitikti. 

Kadangi Hong Či atrodė susidomėjusi, Birgita Roslin papa- 
sakojo jai apie įvykius kaip galėdama išsamiau. Kinė klausėsi 
įdėmiai, nieko neklausinėjo, bet kelis kartus paprašė pakartoti 
paskutinius sakinius. 

- Pamišėlis, - tarė Birgita galiausiai. - Jam pavyko nusižudyti. 
Arba buvo dar kitas pamišėlis, kurio policija kol kas nesugavo. 
Arba apskritai kažkas kita. Turėjo būti motyvas ir šaltakraujiškas, 
žiaurus planas. 

— Kas tai galėtų būti? 

— Kerštas. Neapykanta. Kadangi panašu, kad nieko nebuvo 
pavogta, tai gali būti ir neapykanta, ir kerštas. 

— O ką manote jūs? 

— Ko ieškoti? Nežinau. Bet man sunku patikėti teorija apie 
vienišą pamišėlį. 

Paskui Birgita papasakojo apie vadinamąjį kinišką pėdsaką, 
pradėdama nuo pat pradžių, - kaip ji sužinojo, kad yra susijusi 
giminystės ryšiais su kai kuriomis aukomis. Ji taip pat paminėjo 
keistą svečią iš Kinijos, apsilankiusį Hudiksvalyje. Pastebėjusi, kad 
Hong Či įdėmiai klausosi, Birgita nebegalėjo sustoti ir pasakojo 
toliau. Galiausiai parodė atsivežtą nuotrauką. 

Hong Či lėtai linktelėjo. Akimirką susimąstė. Staiga Birgitai 
pasirodė, kad kinė atpažino vyrą nuotraukoje. Bet, žinoma, tai 
neįmanoma. Kaip ji galėtų atpažinti vieną iš milijardo veidų? 

Hong Či nusišypsojo, grąžino nuotrauką ir paklausė, ką Birgita 
ketina veikti per likusias dienas. 

— Tikiuosi, kad rytoj draugė nusiveš mane prie Kinų sienos. O 
kitą dieną važiuosime namo. 

- Deja, aš užimta ir negalėsiu jums padėti. 

- Jūs jau padėjote daugiau, nei galėjau tikėtis. 

— Bet kokiu atveju, prieš jums išvykstant aš atvažiuosiu atsi- 
sveikinti. 

Jos išsiskyrė prie viešbučio. Birgita Roslin žvilgsniu nulydėjo 
Hong Či automobilį, išvažiuojantį per viešbučio vartus. 

Karina grįžo trečią valandą ir arsidususi su palengvėjimu išmetė 
į šiukšlių dėžę didelę dalį nebereikalingų popierių. Ji iškart pritarė 
Birgitos pasiūlymui kitą dieną aplankyti Kinų sieną. Bet šiandien 
ji norinti pavaikštinėti po parduotuves. Jos ėjo iš vieno prekybos 
centro į kitą, iš pusiau teisėtų turgaviečių į skersgatvius ir prastai 
apšviestas krautuvėles, kur buvo galima rasti puikių dalykų - nuo 
senų šviestuvų iki medinių statulėlių, vaizduojančių piktus demo- 
nus. Kai pradėjo temti, apsikrovusios paketais ir maišeliais, jos 
susistabdė taksi. Kadangi Karina buvo pavargusi, pavakarieniavo 
viešbutyje. Registratūros darbuotojas padėjo Birgitai užsisakyti 
išvyką prie Kinų sienos. 

Karina užmigo, o Birgita įsitaisė fotelyje pažiūrėti kinų te- 
levizijos pritildžiusi garsą. Vis nukrėsdavo šiurpas prisiminus 
vakarykštės dienos įvykius. Bet ji jau buvo tvirtai nusprendusi 
niekam apie tai nepasakoti, net Karinai. 

Kitą rytą jos nuvyko prie Didžiosios kinų sienos. Vėjo nebuvo, 
todėl sausas šaltis nebeatrodė toks kiaurai smelkiantis. Vaikštinė- 
damos siena jos negalėjo atsistebėti ir vis fotografavosi, kartais pa- 
prašydamos, kad jiedvi nufotografuotų koks nors malonus kinas. 

— Stovime čia ne su Mao raudonąja knygele, o fotoaparatu, — 
pasakė Karina. 

— Šitoje šalyje turbūt įvyko stebuklas, - stebėjosi Birgita. - Bet 
jį padarė ne dievai, o nepaprastai darbštūs žmonės. 

— Bent jau miestuose. O kaimuose, sako, vis dar baisus skur- 
das. Kas bus, kai šimtai milijonų vargšų valstiečių nebenorės 
to kęsti? 

— „Dabartinis valstiečių judėjimo pakilimas yra didžiulis trau- 
kos objektas.“ Galbūt šitoje mantroje glūdi smurtinga tikrovė? 

— Anuomet niekas neužsiminė, kad Kinijoje taip šalta. Aš greitai 
mirtinai sušalsiu. 

Jos nutarė grįžti į laukiantį automobilį. Besileisdama laiptais 
Birgita atsisuko pažiūrėti į sieną galbūt paskutinį kartą. Kaip tik 
tada ji pastebėjo vieną iš Hong Či vyrų, kuris stovėjo ir skaitė 
turisto vadovą. Be jokių abejonių, tai buvo tas vyras, kuris atnešė 
jai rankinę. 

Karina jau stovėjo prie automobilio nekantriai mojuodama. 
Jai buvo šalta, norėjo grįžti į viešbutį. Kai Birgita apsigręžė dar 
kartą, vyro nebesimatė. 

Paskutinį vakarą Beidžinge moterys praleido viešbutyje. Jos sė- 
dėjo bare, gėrė kokteilius su degtine, kad sušiltų po išvykos, ir 
kalbėjosi apie tai, ką nuveikti per paskutines valandas. Tačiau 
nuo degtinės aptingo ir pasijuto pavargusios, todėl vėl nutarė 
vakarieniauti viešbutyje. Po vakarienės jos ilgai kalbėjosi apie 
gyvenimą. Apie maištingas jaunystės svajones, raudonąją Kiniją 
ir tikrovę tos šalies, kurioje jos dabar lankėsi, vienos. Ant švies- 
tuvo virš jų stalo kabojo kelios mėlynos šilkinės juostelės. Birgita 
palinko virš stalo ir sušnabždėjo Karinai, kad reikėtų pasiimti dvi 

juosteles atminimui. Kai padavėjai nematė, Karina nukirpo jas 
manikiūro žirklutėmis. 

Susidėjusi daiktus Karina užmigo. Konferencija ją išvargino. 
Birgita sėdėjo ant sofos tamsoje. Staiga pasijuto senstanti. Štai 
kiek nueita, liko dar galelis, o paskui takas staiga pasibaigs, ir ją 
apgaubs visiška tamsa. Kaip tik dabar pajuto, kad takas pasuko 
šlaitu žemyn, galbūt nepastebimai, tačiau jo pabaiga bus neišven- 
giama. „Sugalvok dešimtį dalykų, kuriuos dar nori padaryti, - 
sušnabždėjo ji pati sau. - Dešimt likusių dalykų.“ Ji atsisėdo prie 
nedidelio rašomojo stalo ir pradėjo rašyti sąrašą. 

Ką iš tikrųjų ji dar norėtų patirti? Žinoma, tikėjosi pamatyti 
vieną ar kelis anūkus. Jiedu su Stafanu ne kartą kalbėjo apie ke- 
liones į įvairias salas. Iki šiol aplankė tik Islandiją ir Kretą. Viena 
svajonių kelionė būtų į Galapagus, kita - į Pitkerno salą, kur gy- 
ventojų gyslomis vis dar teka „Bounty“ laivo maištininkų kraujas. 

"Gališmokti dar vieną kalbą? Arba bent jau atgaivinti prancūzų 
kalbą, kurią kadaise mokėjo gana gerai. 

Visgi svarbiausia būtų atgaivinti santykius su vyru ir vėl atrasti 
vienam kitą. Birgitą apimdavo liūdesys pagalvojus, kad senatvė 
artėja, ir senoji jų aistra jau išnykusi. 

Jų santykiai svarbesni už bet kokias keliones. 

Birgita suglamžė popierių ir išmetė į šiukšlių dėžę. Kam už- 
sirašyti tai, kas seniai pakabinta ant jos sielos bažnyčios vartų, 
kur įkyriai prilipusios tebesilaiko kelios tezės apie Birgitos Roslin 
ateitį. 

Ji nusirengė ir įsiropštė į lovą. Karina ramiai kvėpavo. Staiga 
Birgita pajuto, kad laikas grįžti namo, kad sveikata pasitaisė ir 
kad ji vėl galės dirbti. Be įprastos kasdienybės ji negalės išpildyti 
savo svajonių. 

Kiek padvejojusi, pasiėmė telefoną ir nusiuntė vyrui trumpąją 
žinutę: „Pakeliui į namus. Kiekviena kelionė prasideda nuo pirmo 
žingsnio. Taip pat ir kelias namo.“ 

Birgita pabudo septintą. Nors miegojo tik penkias valandas, 
jautėsi pailsėjusi. Silpnas galvos skausmas priminė apie kelis va- 
karykščius kokteilius. Karina tebemiegojo susisupusi į antklodę, 
viena ranka kabojo nusvirusi per lovos kraštą. Birgita priėjo ir 
atsargiai pakišo ją po antklode. | 

Restorano salėje jau sėdėjo daug žmonių, nors tebebuvo anks- 
tyvas rytas. Birgita apsidairė, ar neišvys pažįstamo veido. Ji ne- 
abejojo, kad vakar prie sienos buvo vienas iš Hong Či palydovų. 
O gal viskas labai paprasta - ją dabar tiesiog saugo, kad daugiau 
nieko neatsitiktų? 

Ji papusryčiavo, pavartė anglišką laikraštį ir jau ruošėsi grįžti 
į kambarį, kai šalia jos staliuko staiga išdygo Hong. Kartu buvo 
du nematyti vyrai. Hong linktelėjo, ir jie atsisėdo atokiau. Tada ji 
kažką pasakė padavėjai ir netrukus gavo stiklinę vandens. 

— Tikiuosi, kad viskas gerai? - tarė Hong. - Kaip išvyka prie 
sienos? 

„Tu jau viską žinai, - pagalvojo Birgita. - Be to, aš įsitikinusi, 
kad buvai atsiuntusi ką nors stebėti manęs ir vakar restorane, kai 
vakarieniavome su Karina.“ 

— Siena padarė didžiulį įspūdį. Bet lauke buvo šalta. 

Birgita pažiūrėjo kinei tiesiai į akis, lyg mesdama iššūkį, lyg 
norėdama išsiaiškinti, ar Hong supranta, kad Birgita pastebėjo 
jos žvalgą. Bet Hong veidas buvo neįskaitomas. Ji savo kortų 
neatidengė. 

— Viename kambaryje šalia restorano tavęs laukia vienas vyras 
vardu Čanas Bingas. 

— Ko jis noriė 

— Pranešti, kad policija sugavo vyrą, kuris dalyvavo užpuolime. 

Birgitos širdis ėmė plakti smarkiau. Ji nujautė kažką negera. 

— Kodėl jis neateina čia, jei nori su manimi pakalbėti? 

- Jis uniformuotas ir nenorėjo trukdyti, kol pusryčiaujate. 

Birgita skėstelėjo rankomis. 

— Man visai nesunku bendrauti su uniformuotais žmonėmis. 

Ji atsistojo ir padėjo servetėlę. Tą pačią akimirką į salę įėjo 
ir paaiškinti, kas atsitiko. 

— Aš nelabai žinau, apie ką mes kalbėsimės. Matyt, policija su- 
gavo vieną iš mano užpuolikų. Tu ramiai pusryčiauk, o aš grįšiu, 
kai pakalbėsiu su policininku. | 

— Kodėl tu man nieko nesakei? 

— Nenorėjau, kad imtumei nerimauti. 

— Bet aš nerimausiu dabar. Man regis, netgi supyksiu. 

— Nepyk. 

— Dešimtą valandą turime išvykti į oro uostą. 

— Dar turime dvi valandas. 

Birgita nusekė paskui Hong Či. Aniedu vyrai irgi. Jie nuėjo ko- 
ridoriumi link liftų ir sustojo prie pravirų durų. Atidariusi duris, 
Birgita išvydo nedidelį pasitarimų kambarį. Prie ovalaus stalo 
galo sėdėjo pagyvenęs vyras ir rūkė cigaretę. Jis dėvėjo tamsiai 
mėlyną uniformą su daugybe galionų, ant stalo gulėjo jo kepurė. 
Vyras atsistojo ir nusilenkė, tuo pat metu prašydamas Birgitą 
sėstis. Hong atsistojo toliau prie lango. 

Čano Bingo akys buvo paraudusios, plaukai ploni ir sušukuoti 
atgal. Birgita Roslin pajuto, kad šalia jos sėdi labai pavojingas 
žmogus. Jis godžiai įtraukė dūmo. Peleninėje gulėjo jau trys nuo- 
rūkos. 

Hong kažką pasakė, ir Čanas Bingas linktelėjo. Birgita Roslin 
pabandė prisiminti, ar kada nors buvo sutikusi žmogų, ant kurio 
antpečių būtų daugiau raudonų žvaigždžių. 

— Mes sulaikėme vieną iš dviejų užpuolikų, - pranešė vyras 
kimiu balsu. - Paprašysime, kad atpažintumėte. 

Jo anglų kalba nebuvo taisyklinga, bet suprasti galėjai. 

— Juk aš nė vieno nemačiau. 

- Žmogus visada mato daugiau, negu įsivaizduoja. 

— Aš nemačiau jų veidų, o pakaušyje akių neturiu. 

Čano Bingo veidas nė nekrustelėjo. 

— Iš tikrųjų visgi turime. Pavojingoje situacijoje galima matyti 
netgi pakaušiu. 

— Gal tai įmanoma Kinijoje, bet ne Švedijoje. Gyvenime nesu 
nuteisusi žmogaus dėl to, kad jį atpažino kažkas, turintis pakau- 
šyje akis. 

— Esama liudininkų. Atpažinti turėsite ne tik jūs. Liudininkai 
taip pat turės jus atpažinti. 

Birgita Roslin pažvelgė į Hong Či tikėdamasi pagalbos, bet ta 
žvelgė kažkur jai virš galvos. 

— Aš turiu vykti namo. Po dviejų valandų mes su drauge turime 
palikti viešbutį ir važiuoti į oro uostą. Rankinę atgavau. Šios šalies 
policija man labai padėjo. Manau, galėčiau parašyti straipsnį į Šve- 
dijos teisininkų žurnalą apie tai, ką čia patyriau ir kokia dėkinga 
jaučiuosi. Tačiau nusikaltėlio atpažinti negaliu. 

— Mūsų reikalavimas suteikti pagalbą yra pagrįstas. Pagal šios 
šalies įstatymus privalote padėti policijai tiriant sunkų nusikal- 
timą. 

— Bet aš turiu išvažiuoti. Kiek laiko tai užtruks? 

— Ne daugiau kaip parą. 

— Tai neįmanoma. 

Birgita nepajuto, kaip prie jos priėjo Hong Či. 

— Savaime suprantama, mes padėsime pakeisti išvykimo datą, — 
pažadėjo ji. 

Birgita Roslin trenkė ranka į stalą. 

— Aš išvažiuoju šiandien. Aš atsisakau atidėti kelionę parai. 

— Čanas Bingas yra aukšto rango policijos pareigūnas, todėl bus 
taip, kaip jis pasakys. Jis gali neleisti jums išvykti. 

— Tada reikalauju, kad man būtų leista pakalbėti su savo am- 
basada. 

- Žinoma. 

Hong padėjo priešais ją telefoną ir lapelį su numeriu. 

— Ambasada atsidarys po valandos. 

— Kodėl jūs mane verčiate pasilikti? 

— Mes nenorime nuteisti nekalto, bet nenorime paleisti ir nu- 
sikaltėlio. 

Birgita spoksojo į ją ir suprato, kad bus priversta likti Beidžin- 
ge dar bent parą. Jie yra nutarę jos neišleisti. „Bus geriausia, jei 
susitaikysiu su esama situacija. Tačiau niekas manęs neprivers 
atpažinti nusikaltėlio, kurio nesu mačiusi.“ 

— Aš turiu pasikalbėti su savo drauge. O kaip mano daiktai? 

— Kambarys priklausys jums, - atsakė Hong. 

- Spėju, kad viskas jau sutvarkyta. Kada nusprendėte, kad aš 
turėsiu pasilikti? Vakar? Užvakar? Šiąnakt? - paklausė Birgita, 
tačiau atsakymo nesulaukė. 

Čanas Bingas prisidegė naują cigaretę ir kažką pasakė. 

— Ką jis pasakė? - paklausė Birgita Roslin. 

— Kad turime paskubėti. Čanas Bingas yra labai užimtas žmogus. 

— Kas jis toks? 

Hong Či paaiškino jau einant koridoriumi. 

- Čanas Bingas yra labai patyręs nusikaltimų tyrėjas. Jis atsakin- 
gas už įvykius, kurie ištinka mūsų šalies svečius, tokius kaip jūs. 

— Man jis nepatiko. 

— Kodėl? 

Birgita stabtelėjo. 

- Jei turėsiu pasilikti, reikalauju, kad jūs būtumėte su manimi. 
Kitaip aš neisiu iš viešbučio tol, kol neatsidarys ambasada ir kol 
su jais nepakalbėsiu. 

— Aš būsiu čia. 

Jos grįžo į restorano salę. Karina kaip tik ruošėsi išeiti. Birgita 

— Kodėl tu man nepapasakojai? Tada būtumėm žinojusios, ko 
tikėtis ir kad tau gali tekti pasilikti. 

— Sakiau - nenorėjau tavęs jaudinti. Ir pati nenorėjau jaudintis. 
Maniau, kad viskas baigta. Rankinę atgavau. Bet turiu likti čia iki 
rytojaus. | 

— Ar tai tikrai būtina? 

— Tas policininkas, su kuriuo kalbėjau, nepanašus į tokį, kuris 
keistų savo sprendimą. 

— Ar nori, kad ir aš pasilikčiau? 

— Važiuok. Aš parvažiuosiu rytoj. Paskambinsiu namo ir pa- 
sakysiu, kas atsitiko. 

Karina dvejojo. Birgita nuvedė ją link išėjimo. 

— Važiuok. Aš lieku visko išsiaiškinti. Matyt, šios šalies įstatymai 
tokie, kad neleis man išvykti, kol nepadėsiu. 

— Bet tu juk sakei, kad užpuolikų nematei? 

— Taip ir sakysiu. Eik. Susitiksime, kai grįšiu namo, ir pažiūrė- 
sime Didžiosios sienos nuotraukas. 

Birgita nulydėjo draugę žvilgsniu, kai ši ėjo link liftų. Ji jau buvo 
pasiėmusi viršutinius drabužius, todėl jie iškart galėjo važiuoti. 

Važiavo vienu automobiliu. Kelią per tankų eismą jiems skynė 
motociklininkai su įjungtomis sirenomis. Jie pravažiavo Tianan- 
menio aikštę, lėkė plačiomis centrinėmis gatvėmis, tada pasuko 
į garažą, kurio vartus saugojo policininkai. Iš ten liftu pakilo į 
keturioliktą aukštą. Einant koridoriumi uniformuoti pareigūnai 
palydėdavo Birgitą tiriančiu žvilgsniu. Dabar šalia jos ėjo Čanas 
Bingas, o ne Hong Či. „Šitame pastate svarbiausia ne ji, - pagal- 
vojo Birgita. - Čia sprendžia Čanas Bingas.“ 

Jie įžengė į prieškambarį šalia didelio kabineto. Čia sėdėję 
policininkai pašoko ir atidavė pagarbą. „Čia turbūt Čano Bingo 
kabinetas, - nutarė Birgita. Ant sienos už rašomojo stalo kabojo 
prezidento portretas. Birgita pamatė, kad Čanas Bingas turi šiuo- 
laikišką kompiuterį ir kelis mobiliojo ryšio telefonus. Jis parodė 
į kėdę šalia rašomojo stalo. Birgita Roslin atsisėdo. Hong Či liko 
laukti prieškambaryje. 

— Lao Sanas - toks vardas vyriškio, kurį jūs turėsite atpažinti 
iš kitų devynių vyrų. 

— Kiek turėsiu kartoti, kad aš užpuolikų nemačiau? 

— Tada jūs negalite žinoti ir to, kiek jų buvo - vienas ar du, o 
gal net daugiau. | 

— Man atrodė, kad jų buvau daugiau negu vienas, rankų buvo 
daugiau nei dvi. 

Staiga Birgita Roslin išsigando. Ji tik dabar suvokė, kad Hong 
Či ir Čanas Bingas tikriausiai žino, jog ji ieškojo Vango Mino 
Hao. Štai kodėl ji atsidūrė aukšto policijos pareigūno kabinete. 
Kažkokiu būdu ji tapo jiems pavojinga. Klausimas tik vienas - 
kam pavojinga? 

„Jie abu žino, - pagalvojo ji. - Hong liko už durų, nes jau žino, 
apie ką Čanas Bingas kalbės.“ 

Kino nuotrauką Birgita turėjo vidinėje striukės kišenėje. Ji pa- 
svarstė, gal išsitraukti ją ir paaiškinti Čanui Bingui, kas ją atvedė 
į tą vietą iki užpuolimo. Bet kažkodėl susilaikė. Dabar muziką 
užsako Čanas Bingas, o ji turės prisitaikyti. 

Jis prisitraukė arčiau kelis dokumentus, gulėjusius ant stalo. Ne 
tam, kad paskaitytų,-o kad apsispręstų, ką kalbėti. 

— Kiek pinigų? - paklausė jis. 

- Šešiasdešimt Amerikos dolerių. Šiek tiek mažiau Kinijos 
valiuta. 

— Papuošalai? Brangenybės? Kreditinės kortelės? 

— Viską radau rankinėje. 

Ant stalo suzvimbė vienas iš telefonų. Čanas Bingas atsiliepė, 
pasiklausė ir vėl padėjo telefoną. 

- Viskas paruošta, - tarė jis. - Dabar pamatysite savo užpuoliką. 

— Regis, sakėte, kad jų buvo daugiau? 

— Čia bus vienas iš užpuolikų, kurį galėsime apklausti. 

„Vadinasi, antras miręs“, — pagalvojo Birgita ir jai pasidarė 
negera. Tą pačią akimirką pasigailėjo, kam pasiliko Beidžinge. 

Reikėjo užsispirti ir išvažiuoti su Karina. Nutarusi pasilikti, ji 
pateko į kažkokius spąstus. 

Jie perėjo koridorių, nusileido laiptais ir įėjo į patalpą. Šviesa 
buvo prislopinta. Prie uždangos stovėjo policininkas. 

— Palieku jus vieną. Kaip suprantate, vyrai jūsų nematys. Jei 
norėsite, kad kuris nors išeitų į priekį ar pasisuktų profiliu, kal- 
bėkite per mikrofoną ant stalo. 

— O su kuo aš kalbėsiu? 

— Su manimi. Neskubėkite. 

— Tai beprasmiška. Nežinau, kiek kartų reikės sakyti, kad už- 
puolikų veidų aš nemačiau. 

Čanas Bingas nieko neatsakė ir paliko Birgitą vieną. Uždanga 
buvo atitraukta. Anapus veidrodinio stiklo stovėjo keli vyrai, 
maždaug trisdešimties metų, paprastais drabužiais, keli labai 
sulysę. Ji nebuvo mačiusi nė vieno veido, neatpažino nė vieno, 
nors akimirkai buvo pasirodę, kad paskutinis vyras kairėje buvo 
panašus į tą, kurį įamžino Sturės Hermansono viešbučio kamera. 
Bet čia ne jis, šio vyro veidas apvalesnis, o lūpos putlesnės. 

Iš nematomo garsiakalbio pasigirdo Čano Bingo balsas: 

— Neskubėkite. 

— Nesu mačiusi nė vieno iš jų. 

- Prisiminkite, ką išgyvenote. 

— Galiu likti čia iki ryto, bet ir tada mano nuomonė nepasikeis. 

Čanas Bingas tylėjo. Ji suirzusi paspaudė mikrofono mygtuką. 

— Šitų vyrų aš nesu mačiusi. 

— Arjūs įsitikinusi? 

— Taip. 

— Gerai įsižiūrėkite. 

Netikėtai į priekį žengė ketvirtas vyras iš dešinės. Jis vilkėjo 
šimtasiūlę ir sulopytas kelnes. Sulysęs veidas buvo neskustas. 

Staiga nuskambėjo griežtas Čano Bingo balsas. 

— Ar esate mačiusi šitą vyrą? 

— Niekada. 

- Jis yra vienas iš užpuolikų. Lao Sanas, dvidešimt devynerių, 
anksčiau baustas už įvairius nusikaltimus. Jo tėvas buvo nubaustas 
mirties bausme už žmogžudystę. 

— Nesu jo mačiusi. 

- Jis prisipažino. 

— Tada manęs nebereikia? 

Už jos stovėjęs policininkas priėjo prie uždangos ir ją užtrau- 
kė. Tada davė jai ženklą sekti iš paskos ir nuvedė į Čano Bingo 
kabinetą, kur jis jau laukė. Hong nebuvo. 

— Norime padėkoti už pagalbą. Liko tik keli formalumai, dabar 
rašomas protokolas. 

— Dėl ko? 

— Dėl akistatos su nusikaltėliu. 

— Kas jam bus? 

— Aš ne teisėjas. O kas jam būtų jūsų šalyje? 

— Priklausytų nuo aplinkybių. 

— Savaime suprantama, mūsų teisingumo sistema veikia pagal 
tuos pačius principus. Mes įvertiname nusikaltėlį, jo prisipažini- 
mą ir ypatingas aplinkybes. 

— Ar jį gali nuteisti mirties bausme? 

- Vargu, - abejingai atsakė Čanas Bingas. - Jūs klystate dėl savo 
vakarietiškų prietarų, kad mūsų šalyje mirtimi baudžiami paprasti 
vagys. Bet būtų kitas reikalas, jei jis būtų panaudojęs ginklą arba 
rimtai jus sužeidęs. 

- Bet jo bendras nebegyvas? 

— Sulaikant jis priešinosi ir puolė policininkus, todėl jiems teko 
elgtis taip, kaip reikalauja būtinoji gintis. 

— Iš kur jūs žinote, kad kaltas būtent jis? 

- Jis priešinosi. 

— Galbūt jis turėjo kitų priežasčių. 

— Vyras, kurį matėte, Lao Sanas, prisipažino, kad tai buvo jo 
bendras. 

— Bet įrodymų nėra? 

— Yra prisipažinimas. 

Birgita Roslin suprato, kad nereikia bandyti Čano Bingo kant- 
rybės, todėl nusprendė padaryti ko prašoma ir kuo greičiau palikti 
Kiniją. 

Į kabinetą įžengė uniformuota moteris, nešina aplanku. Ji sten- 
gėsi nežiūrėti į Birgitą Roslin. 

Čanas Bingas perskaitė protokolą. Birgitai pasirodė, kad jis sku- 
ba. „Baigėsi kantrybė. Arba atsitiko kažkas kita, ko aš nežinau.“ 

Dokumente buvo išsamiai surašyta, kad ponia Birgita Roslin, 
Švedijos pilietė, negalėjo atpažinti Lao Sano, kuris yra kaltas dėl 
žiauraus užpuolimo. 

Čanas Bingas nutilo ir pastūmė jai angliškai parašytą protokolą. 

— Pasirašykite ir galite važiuoti namo. 

Prieš pasirašydama Birgita Roslin įdėmiai perskaitė abu pusla- 
pius. Čanas Bingas prisidegė cigaretę. Atrodė, kad jis jau pamiršo, 
jog Birgita tebesėdi jo kabinete. 

Staiga įžengė Hong Či. 

— Viskas, galime važiuoti. 

Grįžtant į viešbutį, Birgita nepratarė nė žodžio. Tik įlipdama į 
automobilį uždavė vieną klausimą: 

— Spėju, kad šiandien nebėra nė vieno man tinkančio skrydžio? 

— Deja, turėsite palaukti iki rytojaus. 

Viešbučio registratūroje jai pranešė, kad skrydis „Finnair“ oro 
linijomis užsakytas kitai dienai. Birgita jau norėjo atsisveikinti, 
bet Hong pasisiūlė sugrįžti ir kartu pavakarieniauti. Birgita iš 
karto sutiko. Labiausiai už viską ji nenorėjo likti Beidžinge viena. 

Birgita įlipo į liftą ir pagalvojo, kad dabar Karina pakeliui į 
namus, aukštai ore ir nematoma. 

Vos įžengusi į kambarį, pirmiausia paskambino į namus. Ji su- 
klydo skaičiuodama laiko skirtumą ir Stafanui atsiliepus suprato, 
kad jį pažadino. 

— Kur tu? 

- Beidžinge. 

— Kodėl? 

— Pavėlavau į lėktuvą. 

- Kiek valandų? 

— Pirma dienos. 

— Ar tu dabar ne pakeliui į Kopenhagą? 

- Nenorėjau tavęs pažadinti. Grįšiu tuo pačiu laiku, bet rytoj. 

— Ar viskas gerai? 

— Taip. 

Pokalbis nutrūko. Ji pabandė paskambinti dar kartą, bet -ne- 
pavyko. Tada nusiuntė žinutę, kurioje patvirtino, kad grįš rytoj. 

Padėjusi telefoną suprato, kad kol ji sėdėjo policijoje, kažkas 
pabuvojo jos kambaryje. Tai buvo ne akimirkos įspūdis, o pa- 
mažu stiprėjanti nuojauta. Ji apsidairė. Iš pradžių nesuprato, kas 
jai atrodo ne taip. Paskui pamatė, kad atidarytas jos lagaminas. 
Drabužiai gulėjo ne taip, kaip ji buvo susidėjusi vakar, kai susi- 
pakavusi pabandė uždaryti dangtį ir patikrinti, ar niekas nekyšo. 
Dabar jo uždaryti nesisekė. 

Ji atsisėdo ant lovos krašto. „Kambarinė nebūtų jo lietusi, va- 
dinasi, po mano daiktus rausėsi kažkas kitas. Jau antrą kartą.“ 

Staiga jai viskas paaiškėjo. Akistata su nusikaltėliu buvo reika- 
linga tik tam, kad išviliotų ją iš kambario. Skaitydamas protokolą 
Čanas Bingas skubėjo. Tada tikriausiai jau žinojo, kad krata baigta. 

„Šitas sambrūzdis ne dėl mano rankinės, - pagalvojo Birgita. — 
Policija apieškojo mano kambarį dėl kitų priežasčių. Dėl tų pačių, 
kodėl Hong Či staiga atsidūrė prie mano staliuko ir užkalbino. 
Visa tai ne dėl rankinės, - pakartojo ji pati sau. - Yra tik vienas 
paaiškinimas - kažkas nori sužinoti, kodėl aš šalia dangoraižio 

netoli ligoninės parodžiau nepažįstamo kino nuotrauką. Galbūt 
tas vyras ne toks jau ir nežinomas?“ 

Birgitą vėl apėmė baimė. Ji pradėjo dairytis kamerų ir mikro- 

Sutartu laiku Birgita ir Hong Či susitiko prie registratūros. 
Hong pasiūlė apsilankyti garsiame restorane, tačiau Birgita ne- 
norėjo išeiti iš viešbučio. 

- Aš pavargau. Pokalbis su ponu Čanu Bingu pareikalavo jėgų. 
Dabar noriu pavalgyti, tada į lovą ir rytoj galiu važiuoti namo? 

— Taip, rytoj važiuojate namo, - linktelėjo Hong. 

Jos atsisėdo prie didelio lango. Didžiuliame restorane buvo 
fontanų ir akvariumų, o vidury salės stovėjo pakyla su pianinu, 
prie kurio sėdėjo pianistas ir grojo malonias melodijas. 

— Aš atpažįstu šitą melodiją, - tarė Birgita Roslin. - Sukurta 
Anglijoje per Antrąjį pasaulinį karą. We'll meet again, don't know 
where, don't know when.“ Gal tai apie mus? 

— Aš visada norėjau aplankyti Skandinavijos šalis. Kas žino? 

Birgita Roslin išgėrė raudonojo vyno ir šiek tiek apsvaigo, nes 
buvo nevalgiusi. 

— Dabar viskas baigta, galiu važiuoti namo. Rankinę atgavau, 
Didžiąją sieną pamačiau. Įsitikinau, kad kinų valstiečių judėjimas 
padarė didžiulę pažangą. Permainos šioje šalyje yra didingas žmo- 
nių žygdarbis. Jaunystėje svajojau apie tai, kad galėčiau žygiuoti 
kartu su tūkstančiais kitų jaunuolių su Mao raudonąja knygele 
rankoje. Mes vienmetės. Apie ką svajojote jūs? 

— Aš buvau viena iš tų tūkstančių. 

— Ir tikėjote tuo? 

— Visi tikėjome. Ar kada nors esate mačiusi cirką arba teatrą, 
pilną vaikų? Jie spiegia iš džiaugsmo. Nebūtinai dėl to, ką mato, 
o tiesiog todėl, kad palapinėje arba teatre yra tūkstančiai kitų 


* Mes susitiksime vėl, tik nežinau kur ir kada. (Angl.) 


vaikų. Jokių mokytojų, jokių tėvų. Vaikai valdo pasaulį. Jei žmonių 
susirenka gana daug, gali patikėti bet kuo. 

— Bet jūs neatsakėte į mano klausimą. 

— Atsakau dabar. Aš buvau kaip tas vaikas palapinėje. Bet taip pat 
žinojau, kad be Mao Dzedongo Kinija nebūtų pakilusi iš skurdo. 
Būti komunistu reiškė kovoti su skurdu ir būti priverstam vaikš- 
čioti basam. Mes kovojome, kad visi turėtų bent po vienas kelnes. 

- Kas atsitiko paskui? 

— Tai, dėl ko Mao nuolat įspėdavo, - kad bet kada gali kilti 
visuotinis nerimas, tik jis kyla dėl skirtingų priežasčių. Tik kvai- 
lys gali tikėti, kad įbris į tą pačią upę du kartus. Šiandien aiškiai 
matau, kiek daug ateities dalykų jis numatė. 

— Arjūs vis dar komunistė? 

— Taip. Iki šiol niekas nepasiūlė kito įtikinamo būdo, kaip kovoti 
su skurdu, kuris mūsų šalyje vis dar didelis, todėl aš įsitikinusi, 
kad jį galime nugalėti tik bendromis jėgomis. 

Birgita Roslin mostelėjo ranka ir užkliudė taurę, iš kurios nu- 
tiško šiek tiek vyno. 

- Štai šitas viešbutis - pažadinta iš sapno pamanyčiau, kad esu 
bet kurioje kitoje pasaulio šalyje. 

- Šiuo keliu reikės eiti dar ilgai. 

Padavėjas atnešė patiekalus. Pianistas nustojo groti. Birgita 
negalėjo apsispręsti, klausti ar ne. Galiausiai padėjo įrankius ir 
pažvelgė į Hong Či, kuri iškart nustojo valgyti. 

— Pasakykite tiesą. Aš išvažiuoju namo, jums nebereikia vaidin- 
ti. Kas jūs? Kodėl mane visą laiką stebėjo? Kas yra Čanas Bingas? 
Kas buvo tie vyrai, kuriuos aš turėjau atpažinti? Aš nebetikiu, kad 
visa tai tik dėl mano rankinės ir kad užsienietę ištiko nelaimingas 
atsitikimas. | 

Birgita tikėjosi, kad Hong Či sureaguos, kad nusiims šarvus, 
už kurių visą laiką slėpėsi. Bet net ir ši klausimų serija neišvedė 
jos iš pusiausvyros. 


342 


— O kas gi galėtų būti daugiau, jei ne paprastas apiplėšimas? 

— Ar kas nors dingo? 

— Ne. Bet žinau, kad kažkas buvo įėjęs. 

- Jei norite, galime iškviesti viešbučio apsaugos viršininką. 

— Noriu, kad atsakytumėte į mano klausimus. Kas čia darosi? 

— Nieko ypatinga, aš noriu tik tiek, kad svečiai mano šalyje 
jaustųsi saugūs. 

— Ir aš turėčiau tuo patikėti? 

— Taip. Aš noriu, kad tikėtumėte manimi. 

Jos balso intonacija buvo tokia, kad Birgitai praėjo noras klau- 
sinėti. Žinojo, kad atsakymų vis tiek negaus. Ji niekada nesužinos, 
kieno paliepimu - Hong Či ar Čano Bingo - ji buvo stebima. Ji ir 
vėl atsidūrė tarp įėjimo ir išėjimo ir laksto koridoriuje užrištomis 
akimis. 

Hong palydėjo ją iki pat durų. Birgita sugriebė jai už riešo. 

— Daugiau jokio kišimosi? Jokių nusikaltėlių? Jokių protokolų? 
Jokių stebėtojų, kuriuos aš atpažįstu? 

- Atvažiuosiu paimti jūsų dvyliktą valandą. 

Birgita miegojo neramiai. Atsikėlė auštant, greitai pavalgė pus- 
ryčius. Aplink nebuvo nei pažįstamų padavėjų, nei viešbučio 
svečių. Išeidama iš kambario pakabino lentelę, kad niekas ne- 
trukdytų, o ant grindų prie durų pabėrė vonios druskos. Grįžusi 
įsitikino, kad niekas nebuvo įėjęs. 

Hong atvyko jos paimti, kaip buvo pažadėjusi. Oro uoste kinė 
nuvedė ją pro specialų įėjimą, kad nereikėtų stovėti eilėje. 

Jos išsiskyrė prie pasų kontrolės punkto. Hong padavė jai ne- 
didelį paketą. 

— Čia dovana iš Kinijos. 

— Nuo jūsų ar šalies? 

— Nuo mūsų abiejų. 

Birgita Roslin pagalvojo, kad gal visgi suklydo dėl Hong. Gal 
ji norėjo tik tiek, kad Birgita pamirštų užpuolimą? 

- Laimingos kelionės, - palinkėjo Hong Či. - Galbūt kada nors 
susitiksime. 

Birgita praėjo pasų kontrolę-ir atsigręžė, bet Hong Či nebesi- 
matė. | 

Paketą išvyniojo tik tada, kai lėktuvas pakilo. Jame rado porce- 
lianinę skulptūrėlę, vaizduojančią merginą, kuri laiko virš galvos 
iškėlusi raudonąją Mao knygelę. 

Birgita Roslin įsidėjo ją į rankinę ir užsimerkė. Pajutusi paleng- 
vėjimą, kad pagaliau keliauja namo, pajuto ir nuovargį. 

Kopenhagoje ją pasitiko Stafanas. Tą vakarą jiedu sėdėjo šalia 
vienas kito ant sofos, ir Birgita pasakojo savo įspūdžius. Tačiau 
apie užpuolimą neužsiminė. 

Paskambino Karina Viman. Birgita pažadėjo atvažiuoti į Ko- 
penhagą, kai tik galės. 

Kitą dieną ji nuėjo pas gydytoją. Kraujo spaudimas buvo su- 
mažėjęs. Jei nepakils, po kelių dienų bus galima grįžti į darbą. 

Išėjus į gatvę snyguriavo. Birgita labai norėjo dirbti. 

Kitą rytą septintą valandą ji jau sėdėjo savo darbo kabinete, 
nors oficialiai dirbti dar nereikėjo, pradėjo rūšiuoti ant stalo 
susikaupusius. popierius. 
ant palangės kaupiasi sniegas. 

Raudonskruostę figūrėlę su plačia pergalinga šypsena ir virš 
galvos iškelta raudona knygele ji pasistatė prie telefono, o kino 
nuotrauką padėjo pačiame stalčiaus dugne. Kai jį uždarė, pasijuto 
taip, lyg viskas pagaliau būtų baigta. 

IV dalis 


KOLONIZATORIAI 
(2006) 


Kovodami už visišką engiamų tautų išlaisvinimą, 
visų pirma pasitikėkite jų pačių kova, 
ir tik paskui - tarptautine parama. 


Tauta, pasiekusi pergalę savo revoliucijoje, 
turėtų padėti tiems, kurie vis dar kovoja už savo laisvę. 
Tai mūsų internacionalinė pareiga. 


Mao Dzedongas 
Iš pokalbio su draugais afrikiečiais 


1963-iųjų rugpjūčio 8 dieną 


Dramblių nuplėšta žievė 


28 


Penkiasdešimt kilometrų į vakarus nuo Beidžingo, netoli nuo 
Geltonojo imperatoriaus rūmų griuvėsių, stovėjo keletas mūro 
tvora apsuptų pilkų pastatų, kuriuos įvairiomis progomis naudo- 
davo komunistų partijos vadovybė. Iš lauko jie atrodė kukliai, o 
viduje buvo keli dideli posėdžių kambariai, virtuvė ir restoranas. 
Pastatus supo parkas, kuriame susirinkusieji galėdavo pasivaikš- 
čioti ir pasikalbėti akis į akį. Pastatai buvo vadinami Geltonuoju 
imperatoriumi, ir čia būdavo sprendžiami patys svarbiausi Kinijos 
ateities klausimai, tačiau apie tai žinojo tik tie, kurie priklausė 
pačiam komunistų partijos branduoliui. 

2006 metų žiemą kilo vienas iš tokių svarbių klausimų. Ankstų 
rytą prie Geltonojo imperatoriaus dideliu greičiu atlėkė keli juodi 
automobiliai ir įvažiavo į kiemą, vartai iškart užsidarė. Didžiau- 
siame pasitarimų kambaryje buvo užkurtas židinys. Čia susirin- 
ko devyniolika vyrų ir trys moterys. Daugumai buvo daugiau 
kaip šešiasdešimt, o jauniausiems - apie trisdešimt penkerius 
metus. Visi buvo pažįstami ir priklausė politikos ir ekonomikos 
elitui, valdančiam Kiniją. Nedalyvavo tik Kinijos prezidentas ir 

ginkluotųjų pajėgų vadas, bet būtent jiedviem jie turės atsiskaityti 
ir pateikti vieningai priimtus pasiūlymus. 

Pasitarimo dienotvarkėje buvo tik vienas klausimas, iškeltas 
kaip didžiausia paslaptis. Visi susirinkusieji turėjo prisiekti, kad 
tylės, ir žinojo, kad kitu atveju dingtų be pėdsakų. 

Viename iš kambarių neramiai vaikščiojo maždaug keturias- 
dešimties metų vyras, laikydamas lapus su pranešimu, kurį ruošė 
daug mėnesių. Šį rytą jis turės kalbėti. Vyras žinojo, kad tai bus 
vienas iš svarbiausių dokumentų, kada nors pateiktų Kinijos ko- 
munistų partijos elito branduoliui nuo pat 1949-ųjų, kai Kinija 
tapo nepriklausoma. 

Jan Ba prieš dvejus metus įpareigojo pats Kinijos prezidentas. 
Į Beidžingo universitetą, kur Jan Ba vadovavo ateities studijoms, 
atvyko pasiuntinys ir pranešė, kad su juo nori pasikalbėti prezi- 
dentas. Priimant užduotį nebuvo jokių liudininkų. Nuo tos dienos 
jis buvo atleistas nuo visų profesoriaus pareigų ir gavo trisde- 
šimties pagalbininkų komandą. Projektas buvo visiškai slaptas, 
juos saugojo asmeninė prezidento apsaugos tarnyba. Jan Ba rašė 
pranešimą tik savo kompiuteriu, juo naudotis galėjo tik jis vienas. 

Kambaryje nesigirdėjo jokių išorės garsų. Sklido gandai, kad 
šis kambarys kažkada buvo Mao Dzedongo žmonos Dziang Čing 
miegamasis. Po Mao mirties ji buvo suimta kartu su trimis kitais 
asmenimis, kurie priklausė vadinamajai „Keturių gaujai , ir jai 
teko stoti prieš teismą, o paskui kalėjime ji nusižudė. 

Kad ir kur Dziang Čing miegodavo, ji visur reikalaudavo, kad 
būtų visiška tyla, todėl prieš jai atvykstant į vietą, ten pasidarbuo- 
davo mūrininkai ir dažytojai, izoliuodavę kambarį nuo garsų, o 
kareiviai užmušdavo visus lojančius šunis toje apylinkėje. 
lygiai penkiolika po devynių. Septintą valandą jis išgėrė tabletę, 
kurią buvo gavęs iš savo gydytojo. Ji turėjo padėti nusiraminti, 
bet neapsnūsti. Dabar jau juto, kad susijaudinimas praeina. Jei 

tai, ką jis parašė, vieną dieną taps tikrove, ne tik Kinijoje, bet ir 
visame pasaulyje kils didžiuliai neramumai. Bet niekas niekada 
nesužinos, kad būtent jis pateikė šiuos pasiūlymus, kurie bus 
įgyvendinti tikrovėje. Jis, profesorius, toliau dirbs su studentais. 
Jo alga padidės, jis jau persikraustė į didesnį butą gerame gyvena- 
majame rajone Beidžingo centre. Jis visą gyvenimą turės laikytis 
tylėjimo priesaikos. O atsakomybė ir kritika už atliktą darbą, 
galbūt ir pagyrimas, atiteks atsakingiems politikams, kurie valdo 
jį kaip ir visus Kinijos piliečius. 


Jis atsisėdo prie lango ir išgėrė stiklinę vandens. „Didelės per- 
mainos vyksta ne mūšio lauke, - pagalvojo Jan Ba, - o uždaruo- 
se kambariuose, kur labai galingi žmonės nusprendžia, kokia 
kryptimi viskas turi eiti.“ Kinijos prezidentas yra vienas iš trijų 
galingiausių pasaulio vyrų, kiti du - Jungtinių Valstijų ir Rusijos 
prezidentai. Dabar jo laukia svarbūs sprendimai. Čia susirinkę 
asmenys yra jo ausys. Jie išklausys jo pranešimą ir įvertins, o rezul- 
tatai iš Geltonojo imperatoriaus po truputį ims sklisti po pasaulį. 

Jan Ba prisiminė kelionę, į kurią prieš keletą metų vyko su 
draugu geologu. Jiedu nusigavo į tolimą kalnų kraštą, kur prasi- 
deda Jangdzės ištakos. Ėjo palei vinguriuojančią ir vis siauresnę 
vagą, kol ji virto mažytėmis srovelėmis. Jo draugas uždėjo pėdą 
ant vienos ir tarė: „Dabar aš sulaikau galingosios Jangdzės tėkmę.“ 

Prisiminimas apie šią kelionę lydėjo jį visus tuos įtemptus mė- 
nesius, kai jis ruošė pranešimą apie Kinijos ateitį. O dabar būtent 
jis, Jan Ba, turi galią pakeisti didžiosios upės būsimą vagą. Milžinė 
Kinija patrauks kita kryptimi, priešinga tai, kuri buvo nubrėžta 
per paskutiniuosius dešimtmečius. 


Jan Ba pasiėmė sąrašą dalyvių, kurie jau rinkosi pasitarimų 
kambaryje. Visos pavardės buvo pažįstamos. Jis niekaip negalėjo 


atsistebėti, kad jie skirs savo laiką būtent jam. Čia susirinko Kinijos 

galingiausieji: politikai, keli kariškiai, ekonomistai, filosofai ir 
vadinamieji „pilkieji mandarinai“, rengiantys politines strategijas, 
kurios nuolat buvo išbandomos tikrovėje; čia buvo ir keli žymiausi 
užsienio reikalų ekspertai, taip pat svarbiausių šalies saugumo 
struktūrų atstovai. Daugelis jų susitinka reguliariai, kiti - retai 
arba niekada. Tačiau visi priklauso apgalvotai sukurtam: tinklui, 
kuris sudaro daugiau kaip milijardą gyventojų turinčios Kinijos 
valdžios pagrindą. 

Vienoje iš sienų tyliai prasivėrė durys. Įėjo baltai vilkinti pa- 
davėja ir atnešė jam arbatos, kurios buvo užsisakęs. Ji buvo labai 
jauna ir graži. Nieko netarusi, padėjo padėklą ir išėjo. 
sišypsojo. Dabar jis pasiruošęs pastatyti koją ir sustabdyti upės 
tėkmę. 


Kai Jan Ba atsistojo tribūnoje, vyravo visiška tyla. Jis paregulia- 
vo mikrofoną, tvarkingai susidėjo popierius ir pažvelgė į publiką 
pritemdytame kambaryje. 

Jan Ba pradėjo kalbėti apie ateitį, kodėl jis čia stovi, kodėl prezi- 
dentas ir politinis biuras davė jam užduotį ištirti, kokios esminės 
permainos yra būtinos. Jis papasakojo, ką jam pasakė prezidentas: 
„Mes pasiekėme tokį tašką, kai neišvengiamai turime pasirinkti 
kitą kelią. Jei to nepadarysime arba pasirinksime neteisingai, gali 
būti, kad įvairiuose šalies regionuose kils sumaištis. Net ir lojali 
kariuomenė negalės atsilaikyti prieš šimtus milijonų įtūžusių 
sukilusių valstiečių.“ 

Jan Ba suprato savo užduotį. Kinijai iškilo pavojus, kurį reikia 
išsklaidyti įžvalgiomis ir drąsiomis priemonėmis. Jei nepavyks, 
šalis atsidurs chaose, kaip jau ne kartą buvo atsitikę. 

Už vyrų ir moterų, sėdinčių kambario prietemoje, stovėjo šim- 
tai milijonų valstiečių, kurie nekantriai laukė, kad ne vien mies- 

tuose augančios viduriniosios klasės, bet ir jų gyvenimas vieną 
dieną pasikeistų. Jų kantrybė seko ir pamažu virto begaliniu 
įtūžiu, jie reikalavo, kad vyriausybė tuoj pat ko nors imtųsi. Krizė 
brendo ir netrukus subrandins vaisius, kurie nukritę ims pūti, jei 
niekas jų nesurinks. 

Jan Ba pradėjo kalbą, sudėjęs rankas kaip kryžkelės ženklą. 

— Štai kur mes esame, - tarė jis. - Didžioji revoliucija atvedė 
mus čia, kur mūsų tėvai nebūtų net susapnavę. Trumpam sustoki- 
me šioje kryžkelėje ir atsigręžkime. Mūsų skurdas ir kančios liko 
kažkur toli. Nors iš tikrųjų praeitis ne tokia tolima, ir dar mūsų 
tėvai prisimena, kad gyveno kaip žiurkės. Turtingi žemvaldžiai 
ir senieji valdininkai elgdavosi su žmonėmis kaip su besieliais 
padarais kenkėjais, kuriuos mirtinai nuvaikydavo kaip nešulinius 
gyvulius arba išnaudodavo kaip vargšus, bežemius vergus. Mes 
galime ir turime stebėtis tuo, ką pasiekėme vedami mūsų didžio- 
sios partijos ir jos vadovų, rodžiusių įvairius, bet visada teisingus 
kelius. Mes žinome, kad tiesa visą laiką keičiasi, kad reikia priimti 
naujus nutarimus, siekiant išlaikyti senąją socializmo ir solida- 
rumo kryptį. Gyvenimas nelaukia, mums visą laiką keliami nauji 
reikalavimai, todėl turime pasitelkti naujų žinių ir naujoviškai 
spręsti kylančias problemas. Mes žinome, kad negalime pasiekti 
rojaus, kuriame galėtume gyventi amžinai. Jei tuo patikėsime, 
rojus taps spąstais. Tikrovė nebūna be mūšių, ateitis - be kovos. 
Mes supratome, kad priešiškumas tarp klasių nuolat kyla iš naujo. 
Taip pat keičiasi pasaulinė situacija, kai šalys praranda įtaką ir 
nusilpsta, o paskui vėl tampa galingos. Mao Dzedongas visada sa- 
kydavo, kad pasaulyje viešpatauja didelis nerimas, ir mes žinome, 
kad jis buvo teisus, kad mes sėdime laive, kurį reikia išvesti mums 
nepažįstamais laivakeliais, kai niekada nežinai, kurioje vietoje 
bus giliausia, nes juda net ir jūros dugnas ir net neregimuose 
dalykuose slypi grėsmė mūsų dabarčiai ir ateičiai. 

Jan Ba atvertė kitą puslapį. Jis matė, kad klausytojai labai 
susikaupę. Niekas nesujudėjo, visi laukė tęsinio. Jis buvo apskai- 
čiavęs, kad pranešimas truks penkias valandas, ir susirinkusieji 
apie tai žinojo. Kai Jan Ba prezidentui pranešė, kad pranešimas 
paruoštas, prezidentas liepė perskaityti jį be pertraukų, o klau- 
sytojams buvo liepta nejudėti iš vietos. „Jie turi pamatyti visu- 
mą, - pasakė prezidentas. - O visumos suskaidyti negalima. Per 
kiekvieną pertrauką gali kilti abejonių, kada tikrai privalome 
tai padaryti.“ 

Per pirmąją valandą Jan Ba apžvelgė Kinijos istoriją - šalis pa- 
tyrė daug dramatiškų permainų ne tik per paskutinį šimtmetį, bet 
ir per visus amžius nuo tos datos, kai imperatorius Činas pradėjo 
vienyti šalį. Atrodė, tarsi Vidurinioji karalystė būtų sutvirtinta 
daugybe nematomų sprogmenų užtaisų. Tik patys įžvalgiausie- 
ji, apdovanoti aštriu vizionieriaus žvilgsniu, galėdavo numatyti 
akimirkas, kada viskas sprogs. Kai kurie iš tų vyrų, tarp kurių 
buvo Sun Jatsenas ir Mao, buvo apdovanoti tokiomis savybėmis, 
kurios neišmanančiai liaudžiai atrodė beveik stebuklingos. Jie 
sugebėjo numatyti ateitį ir patys susprogdinti užtaisus, kuriuos 
palei nematomą Kinijos žmonių kelią padėjo kiti - pavadinkime 
juos istorijos nemesis divina“. 

Savaime suprantama, daugiausia laiko Jan Ba paskyrė Mao 
ir jo laikotarpiui - tai buvo neišvengiama. Mao įkūrė pirmąją 
komunistinę dinastiją. Toks žodis kaip „dinastija nebuvo mini- 
mas, kad neiškiltų nemalonus panašumas su ankstesniu teroro 
pasauliu, bet visi žinojo, kad būtent taip revoliuciją įvykdę vargin- 
gieji valstiečiai žiūri į Mao. Jis buvo imperatorius, kuris, žinoma, 
leisdavo paprastiems žmonėms įžengti į Uždraustąjį miestą ir 
neversdavo jų nusisukti, grasindamas nukirsti galvą, kai Didysis 
vadas, Didysis vairininkas vykdavo pro šalį arba mojuodavo nuo 


* Dieviškasis kerštas. (Lot.) 

tolimos pakylos, arba plaukiodavo kurioje nors iš didžiųjų upių. 
„Dabar vėl atėjo laikas, - pasakė Jan Ba, - atsigręžti į Mao ir nu- 
sižeminus suvokti, kad jo spėjimai dėl plėtros buvo teisingi, nors 
nuo jo mirties praėjo lygiai trisdešimt metų.“ Jo balsas vis dar 
gyvas, jis turėjo aiškiaregio ir žynio, bet visų pirma mokslininko 
sugebėjimų numatyti ateitį ir savo šviesa apšviesti tamsias erdves, 
kuriose artimiausiais dešimtmečiais istorinės jėgos ruošė būsimus 
sprogstamuosius užtaisus. 

Ką dar nuspėjo Mao? Dėl daugelio dalykų jis ir klydo. Pirmosios 
komunistų dinastijos lyderis su savo amžininkais ne visada elgėsi 
taip, kaip derėjo. Jis stovėjo priešakyje, kai šalis buvo išlaisvinta, 
ir pirmąjį ilgą žygį - tą, per kalnus, - pratęsė kitas tiek pat ilgas ir 
sunkus žygis iš feodalizmo link pramoninės visuomenės ir kolek- 
tyvinio žemės ūkio. Tuomet buvo skelbiama, kad net didžiausias 
vargšas gali turėti bent vienas kelnes, marškinius ir batų porą, 
taip pat teisę į žmogišką pagarbą ir orumą. „Svajonė apie laisvę 
yra išsilaisvinimo kovos dvasinis pagrindas, - sakė Jan Ba. - Net 
ir skurdžiausias valstietis turi teisę svajoti apie geresnę ateitį, ne- 
drebėdamas, kad koks nors žiaurus žemvaldys nukirs jam galvą. 
Atvirkščiai - dabar galvų neteko patys žemvaldžiai, tai jų, o ne 
vargšų valstiečių kraujas aplaistė žemę.“ 

Tačiau Mao klydo teigdamas, kad Kinija padarys didžiulį eko- 
nominį šuolį vos per kelerius metus. Jis tvirtino, kad geležies 
apdirbimo fabrikai stovės taip arti vienas kito, kad matys vieni 
kitų rūkstančius kaminus. Didysis šuolis, kuris turėjo perkelti 
Kiniją į modernų laikmetį ir ateitį tuo pat metu, buvo didelė 
klaida. Žmonės dirbo ne dideliuose fabrikuose, o savo kiemo gale 
prie primityvių krosnių, kur lydydavo senus puodus ir šakutes. 
Didysis šuolis nepavyko, kartelė nukrito, nes buvo iškelta per daug 
aukštai. Niekas negali paneigti, net jei apie tą sunkų laikotarpį 
kinų istorikai turi kalbėti atsargiai, kad tuo metu iš bado mirė 
milijonai žmonių. Tai įvyko tuomet, kai Mao dinastija tapo panaši 

į ankstesnes imperatorių dinastijas. Mao ūžsirakino Uždraustojo 
miesto kambariuose ir niekada nepripažino, kad Didysis šuolis 
nepavyko. Niekas neturėjo teisės apie tai prabilti. Bet ką Mao 
galvojo iš tikrųjų, nežinojo niekas. Didžiojo vairininko raštuose 
visada galėjai justi, kad kažkas nepasakyta, - jis neatskleisdavo 
visų savo minčių. Niekas nežino, ar yra buvę, kad Mao būtų pa- 
budęs ketvirtą ryto - pačią tyliausią valandą - ir susimąstęs dėl 
to, ką padarė. Ar jis gulėdamas matė visus tuos badaujančius ir 
mirštančius žmones, visus tuos, kurie buvo paaukoti ant neįma- 
nomos svajonės altoriaus, suręsto dėl Didžiojo šuolio? 

Vietoj to Mao pradėjo kontrataką. „Kontrataką prieš ką? - re- 
toriškai paklausė Jan Ba ir patylėjo kelias sekundes. - Prieš savo 
paties pralaimėjimą, savo paties neteisingą politiką ir pavojų, 
kad kur nors tamsiose pakampėse pradeda šnabždėtis sąmoks- 
lininkai, besiruošiantys perversmui rūmuose. Didžioji kultūrinė 
revoliucija, Mao raginimas „subombarduoti štabą“ - tarsi tam 
tikras naujoviškas sprogstamasis užtaisas - buvo Mao reakcija į 
tai, ką jis matė aplinkui.“ Mao mobilizavo jaunimą, kaip daroma 
prasidėjus karui. Mao pasinaudojo jaunimu lygiai taip pat kaip juo 
naudojosi Prancūzija, Anglija ir Vokietija per Pirmąjį pasaulinį 
karą, kai jaunuoliai išžygiavo į mūšio laukus ir žuvo, kaip ir jų 
svajonės, pažliugusioje žemėje. Apie kultūrinę revoliuciją nerei- 
kėjo daug kalbėti, tai buvo antroji Mao klaida, beveik asmeninis 
kerštas toms visuomenės jėgoms, kurios metė jam iššūkį. 

Tuo metu Mao jau buvo senstelėjęs. Jis nuolat svarstė, kam 
perduoti postą. Kai numatytasis Lin Biao pasirodė besąs išdavikas 
ir buvo priverstas bėgti į Maskvą, bet žuvo lėktuvo katastrofoje, 
Mao neteko savitvardos, bet iki pat galo nesiliovė dalijęs įspėjimų 
tiems, kurie liks po jo. Tarp klasių kilsianti nauja kova, atsirasią 
naujų grupių, kurios sieks privilegijų kitų sąskaita. Mao žodžiai 
buvo kartojami kaip mantra, kad „kaip visada, vienus dalykus pa- 
keis kiti - priešingi“. Tik kvailys, neturintis įžvalgos ir atsisakantis 

matyti tai, ką mato visi kiti, įsivaizduoja, kad Kinijos ateities kelias 
aiškiai nubrėžtas visiems laikams. 

„Mao, didysis mūsų vadas, mirė prieš trisdešimt metų. Pasi- 
rodo, jis buvo teisus. Bet jis neįvardijo tų mūšių, kuriuos žinojo 
būsiant, ir nemėgino to daryti, nes suprato, kad tai neįmanoma. 
Istorija niekuomet negali suteikti konkrečių žinių apie ateitį, ji 
greičiau parodo, kad mes beveik negalime pasiruošti būsimoms 
permainoms.“ 


Jan Ba pastebėjo, kad klausytojai vis dar susikaupę. Dabar, kai 
istorinė įžanga baigta, jis žinojo, kad jie klausysis dar įdėmiau. 
Daugelis tikrai nujautė, kas bus toliau. Prieš jį sėdėjo protingi 
žmonės, puikiai suvokiantys, kad dideli iššūkiai ir grėsmės tyko 
pačios Kinijos viduje. Bet tik dabar išmušė valanda nuspręsti, 
kokios politikos laikytis prieš laukiančias dramatiškas permai- 
nas. Jan Ba žinojo, kad jis dabar skaito vieną svarbiausių kalbų 
naujosios Kinijos istorijoje. Vieną dieną jo žodžius pakartos pats 
prezidentas. 

Šalia šviestuvo tribūnoje buvo įtaisytas nedidelis laikrodis. 
Antrąją pranešimo valandą Jan Ba skyrė Kinijos dabartinei situa- 
cijai ir būtinoms permainoms. Jis papasakojo apie vis didėjantį ir 
grėsmę keliantį skirtumą tarp miesto ir kaimo žmonių. Reikėtų 
sustiprinti pakrančių regionus ir didžiuosius pramonės cent- 
rus, kurie yra ekonominio augimo pagrindas. Po Mao mirties 
Den Siaopinas padarė teisingą išvadą: siekiant prasiveržti iš 
izoliacijos yra tik vienas kelias — atverti vartus pasauliui. Jan 
Ba pacitavo garsiuosius Den Siaopino žodžius: „Mes atvėrėme 
vartus ir niekuomet jų neuždarysime.“ „Kinijos ateitis gali būti 
kuriama tik bendradarbiaujant su pasauliu, - tęsė Jan Ba. - Den 
Siaopinas išmanė, kaip sąveikauja kapitalizmas ir rinkos jėgos, 
ir suprato, kad Kinijai atėjo laikas nuskinti subrandintus vaisius. 
Šalis vėl turėjo tapti Viduriniąja karalyste, didžiąja valstybe, o po 

trisdešimties ar keturiasdešimties metų ir pirmaujančia ekono- 
mikoje bei politikoje pasaulio valstybe. Per paskutiniuosius dvi- 
dešimt metų Kinijos ekonomika augo taip, kaip nė vienos kitos 
šalies. Kartą Den Siaopinas pasakė, kad šitas šuolis - nuo to, kai 
visi turi bent vienas kelnes, iki to, kai gali pasirinkti dar vienas, - 
daugeliu požiūriu yra didesnis už pirmąjį šuolį. Tie, kurie suprato 
Den Siaopino kalbos stilių, žinojo, kad galvoje jis turi labai pa- 
prastus dalykus - ne visi galėjo turėti antrą porą tuo pat metu. Tai 
buvo neįmanoma ir Mao laikais. Paskutiniai eilėje liko tolimiausių 
ir skurdžiausių kaimų valstiečiai, o miestiečiai jau buvo nusimetę 
senus skarmalus. Den Siaopinas žinojo, kad gyvenimas negalėjo 
gerėti iš karto visiems. Tai prieštaravo ekonomikos dėsniams. 
Kai kurie praturtės arba bent jau nebeskurs. Plėtra turės išlaikyti 
pusiausvyrą - žmonės negali nei per daug praturtėti, nei per daug 
nuskursti, kad komunistų partija ir jos branduolys nenugarmėtų 
į prarają. Den Siaopino nebėra. Bet atėjo laikas tam, ko jis bijojo 
ir dėl ko įspėjo, - kad ateis akimirka, kai išlaikyti pusiausvyrą 
pasidarys sunku.“ 


Jan Ba priartėjo prie tos vietos, kai kalboje ims dominuoti du 
žodžiai - grėsmė ir būtinumas. Jis ėmė kalbėti apie įvairias grės- 
mes. Viena iš jų gali kilti dėl skirtumų tarp gyventojų. Gyventojų 
gerovė pakrančių miestuose visą laiką augo, o valstiečiai nelabai 
pajuto, kad kas nors keistųsi. Dar blogiau - jie beveik nebega- 
lėjo pramisti iš savo ūkelių. Liko tik viena išeitis - kraustytis į 
miestus, tikintis rasti darbo. Kol kas valdžia skatino šį judėjimą 
iš kaimo į pramoninius miestus, kur buvo gaminami produktai 
ir Vakarų rinkoms, - žaislai, drabužiai ir kita. Bet kas nutiks, kai 
šie miestai, duodantys darbo nuolatinėse statybose, nebegalės 
priimti visų tų, kurie nebereikalingi žemės ūkyje? Tai, kas iki 
šiol buvo galimybė, gali virsti grėsme. Už tų, kurie jau išvyko į 
miestus, eilėje stovi šimtai milijonų kitų, pasiruošusių nusipirkti 

bilietus tik į vieną pusę. Kokios jėgos galės sulaikyti juos kaime, 
kur laukia tik skurdas ir gyvenimas toli nuo tos gerovės, apie 
kurią jie girdėjo kalbant ir kurios taip pat norėjo? Kaip sulaikysi 
šimtus milijonų žmonių nuo sukilimo, jei jie neturi ko prarasti, 
tik skurdą. Mao sakydavo, kad sukilti visada teisinga. Tai kodėl 
negalėtų sukilti tie, kurie dabar skursta lygiai taip pat kaip ir 
prieš dvidešimt metų? 


Jan Ba žinojo, kad daugelis jo klausytojų jau senokai mąsto, 
kaip išspręsti šią problemą ir panaikinti grėsmę, kuri per trumpą 
laiką galėtų grąžinti Kiniją į senuosius laikus. Jis taip pat žinojo 
apie planą, atspausdintą vos keliais egzemplioriais, ir sprendi- 
mą kraštutiniu atveju. Apie jį niekas nekalbėjo, bet kiekvienas, 
bent kiek nutuokiantis, kaip tvarkosi komunistų partija, žinojo, 
ką tai reiškia. Nedideliu, bet aiškiu tokio plano prologu galima 
laikyti įvykius Tiananmenio aikštėje 1989-aisiais. Komunistų 
partija niekada neleis, kad prasidėtų chaosas. Blogiausiu atveju, 
jei nebeliktų kitų sprendimų, kariškiai gautų įsakymą pulti tuos, 
kurie pasirengę sukilti. Ginklai bus panaudoti bet kokiu atveju, 
net jei prieš kariškius stovės dešimt ar penkiasdešimt milijonų. 
Komunistų partija sumokės bet kokią kainą, kad išlaikytų savo 
įtaką piliečiams ir šalies ateičiai. 

„Kyla labai paprastas klausimas, - pasakė Jan Ba. - Ar yra kitas 
sprendimas? - Ir pats atsakė į šį klausimą: - Taip, yra, nors tiems, 
kurie formuoja Kinijos politiką, tektų pradėti mąstyti kitaip. Tek- 
tų mąstyti strategiškai, jei norėtų įgyvendinti naująjį planą. Bet, 
brangūs klausytojai, pasiruošimas jau vyksta, nors ir atrodo, kad 
jis susijęs su kažkuo kitu.“ 


Iki šiol Jan Ba kalbėjo tik apie Kiniją, istoriją ir dabartį. Dabar, 
artėjant trečiajai pranešimo valandai, jis paliko Kinijos ribas ir 


prabilo apie ateitį. 

- Persikelkime į kitą žemyną, į Afriką, - pasiūlė Jan Ba. - Steng- 
damiesi patenkinti žaliavų ir ypač naftos poreikius, paskutiniais 
metais su daugeliu Afrikos šalių užmezgėme ryšius, kurie darosi 
vis stipresni ir glaudesni. Mes dosniai dalijome paskolas ir do- 
vanas, nesikišdami į tų šalių politinę sistemą. Mes - neutralūs ir 
plėtojame verslo santykius su visais, todėl visai nesvarbu su kuo 
prekiauti - su Zimbabve ar Malaviu, Sudanu ar Angola. Mes tvir- 
tiname, - ir tuo pat metu neleidžiame jokiai užsienio jėgai kištis 
į mūsų vidaus reikalus ir teisinę sistemą, - kad šios valstybės yra 
savarankiškos ir kad mes negalime reikalauti keisti jų visuome- 
ninės struktūros. Žinoma, už tai sulaukiame kritikos, bet dėl to 
nesijaudiname, nes žinome, kad už jos slypi pavydas ir baimė, jog 
Kinija nėra molinis milžinas, kaip per daug ilgai įsivaizdavo JAV 
ir Rusija. Vakariečiai nenori suprasti, kad Afrikos tautos mieliau 
bendradarbiauja su mumis. Kinija niekada nebuvo jų pavergusi, 
nebuvo pavertusi jų kolonijomis. Atvirkščiai - mes juos rėmėme, 
kai šeštajame dešimtmetyje prasidėjo išsivadavimo judėjimas. 
Todėl Vakarai mums pavydi sėkmės Afrikoje. Kai Tarptautinis 
valiuotos fondas arba Pasaulio bankas atmeta prašymus suteikti 
paskolą, mūsų draugai afrikiečiai kreipiasi į Kiniją, ir mes pade- 
dame nedvejodami, nes taip pat esame neturtingi. Mes vis dar 
priklausome vadinamajam trečiajam pasauliui. Šis bendradar- 
biavimas duoda vis geresnių rezultatų, ir mes suvokiame, kad 
galbūt jis iš dalies padės išsklaidyti tą grėsmę, apie kurią kalbėjau 
pradžioje. Kai paaiškinsiu, kaip tai įsivaizduoju, daugeliui jūsų, 
galbūt ir man pačiam, tai atrodys kaip istorinis paradoksas. 

Pateiksiu palyginimą, kad būtų lengviau suprasti tų šalių padėtį 
prieš penkiasdešimt metų. Tuo metu beveik visa Afrika kentėjo po 
imperialistinių Vakarų kolonizatorių padu. Mes solidarizavomės 
su afrikiečiais, rėmėme jų išsilaisvinimo judėjimus patarimais ir 
ginklais. Juk ne šiaip sau Mao ir jo karta parodė pavyzdį, kaip gerai 
organizuotas partizaninis karas gali nuversti galingesnį priešą, 

kaip tūkstančiai skruzdėlių gali pargriauti dramblį, kandžiodamos 
jam kojas. Mūsų parama padėjo išsivaduoti ne vienai šaliai, o mes 
galėjome stebėti, kaip imperialistai priversti pabrukti uodegas. 
Kai mūsų draugas Nelsonas Mandela po daugelio metų išėjo iš 
kalėjimo, Vakarų imperializmas kolonializmo pavidalu pralai- 
mėjo galutinai. Afrikos išsivadavimas pasuko pasaulį ta linkme, 
kur, mūsų nuomone, laukia laisvės ir teisingumo pergalė. Dabar 
matome, kad didžiuliai Afrikos plotai, dažnai labai derlingi, yra 
visiškai nedirbami. Kitaip nei Kinija, juodasis žemynas yra retai 
apgyvendintas. Dabar mes suvokiame, kad būtent tai bent iš da- 
lies gali išspręsti problemą, kuri grasina mūsų pačių stabilumui. 


Jan Ba gurkštelėjo vandens iš stiklinės šalia mikrofono ir kal- 
bėjo toliau. Dabar jis priartėjo prie tokio pranešimo punkto, 
kuris, žinojo, sukels narčias diskusijas tarp klausytojų, o paskui 
ir komunistų partijoje bei politiniame biure. 

- Turime žinoti ne tik tai, ką darome, - pradėjo Jan Ba, - bet ir 
ko nedarome. Tai, ką dabar siūlome ir jums, ir afrikiečiams, nėra 
dar viena kolonizavimo banga. Mes būsime ne užkariautojai, o 
draugai. Mes nenorime pažeminti Afrikos, kaip buvo kolonializ- 
mo laikais. Mes žinome, kas yra priespauda, nes daugelis mūsų 
protėvių devynioliktame amžiuje vergavo Jungtinėse Valstijose. 
Mes patys patyrėme europiečių kolonizatorių žiaurumą. Iš pažiū- 
ros gali pasirodyti, kad panašumų yra, bet tai tik saulės atspindys 
vandenyje. Mes nesiekiame priversti Afrikos dar kartą patirti ko- 
lonializmo priespaudą. Mes tik norime išspręsti problemą ir tuo 
pat metu padėti afrikiečiams. Į nedirbamas lygumas ir derlingus 
slėnius aplink didžiąsias Afrikos upes norime perkelti milijonus 
skurstančių kinų valstiečių, kurie nieko nelaukdami ims dirbti 
žemę. Vietinių mes neišvarysime, tik užpildysime tuštumą ir 
visiems tai išeis į naudą. Kai kuriose Afrikos valstybėse, ypač 
pietuose ir pietryčiuose, esama didžiulių plotų, kuriuose galėtų 

gyventi mūsų šalies skurdžiai. Mes dirbtume Afrikos žemes ir 
tuo pat metu išsklaidytume grėsmę Kinijai. Žinoma, sulauksi- 
me pasipriešinimo, ir ne tik pasaulyje, kuris manys, kad Kinija, 
anksčiau rėmusi išsilaisvinimo kovą prieš kolonializmą, pati tapo 
kolonizatore. Šiai idėjai priešinsis ir komunistų partija. Pranešimą 
parengiau tam, kad išsklaidyčiau norą priešintis. Daugelio šalies 
valdančiųjų norai bus paminti. Jūs, susirinkę čia šiandien, esate 
išmintingi ir įžvalgūs, jūs suprantate, kad dalis grėsmės stabilumui 
gali būti panaikinta mano siūlomu būdu. Naujoms idėjoms visada 
priešinamasi. Geriau už visus tai suprato Mao ir Den Siaopinas. 
Juos tarsi brolius vienijo tai, kad jie niekada nebijodavo naujovių, 
visada ieškodavo išeičių, kad palengvintų gyvenimą pasaulio 
varguoliams. 

Jan Ba dar valandą ir keturiasdešimt minučių dėstė Kinijos 
politiką artimiausioje ateityje. Kai pagaliau baigė, buvo toks 
pavargęs, kad net kojos virpėjo. Paskui pasigirdo smarkios ovaci- 
jos. Kai jos nutilo ir salėje įsižiebė šviesa, jis pažiūrėjo į laikrodį 
ir pamatė, kad ovacijos tęsėsi devyniolika minučių. Jo užduotis 
baigta. 

Jan Ba nulipo nuo pakylos ir skubiai išėjo laukan tuo pačiu 
keliu, kaip atėjęs. Prie laukujų durų jo laukė automobilis. Grįž- 
damas į universitetą pamėgino įsivaizduoti, kokia diskusija kilo 
pojo kalbos. O galbūt klausytojai iškart išsiskirstė? Gal visi grįžo 
į savo kabinetus apmąstyti didžių įvykių, kurie atspindės Kinijos 
politiką artimiausiais metais. 

Jan Ba šito nežinojo ir šiek tiek nusiminė, kad jo laikas scenoje 
baigėsi. Jo užduotis baigta. Ateityje, kai 2006 metais Kinijoje pra- 
sidės didžiulės permainos, jas stebėję istorikai niekada nepaminės 
jo vardo. Galbūt vėliau bus pasakojama apie susirinkimą, įvykusį 
Geltonajame imperatoriuje, bet niekas tiksliai nežinos, kas ten 
buvo kalbama. Susirinkimo dalyviai buvo griežtai įspėti nieko 
neužsirašinėti. 

Grįžęs į savo kabinetą Jan Ba uždarė duris ir įkišo savo prane- 
šimą į dokumentų naikintuvą, kurį gavo tada, kai pradėjo vyk- 
dyti savo slaptą užduotį. Paskui surinko susmulkintas popieriaus 
juosteles ir nunešė į katilinę universiteto rūsyje. Budėtojas atidarė 
vieną krosnį ir Jan Ba sumetė skiautes, kurios pavirto pelenais. 

Ir viskas. Likusią dieną praleido rašydamas straipsnį apie tai, ką 
ateityje duos DNR tyrinėjimai. Iš darbo išėjo netrukus po šeštos ir 
išvažiavo namo. Eidamas link savo naujo japoniško automobilio, 
kuris buvo atlygio už pranešimą dalis, pajuto šaltuką. 

Žiema tokia ilga. Jan Ba ilgėjosi pavasario. 


Tą patį vakarą Ja Ru stovėjo prie lango savo dideliame kabinete, 
kuris buvo įrengtas jam priklausančio dangoraižio paskutiniame 
aukšte. Jis apmąstė ryte girdėtą kalbą apie ateitį, tačiau galvojo ne 
apie jos turinį. Ja Ru jau anksčiau žinojo, kad pačiame partijos 
branduolyje, pasitinkant didelius ateities iššūkius, kuriamos nau- 
jos strategijos. Nustebo dėl to, kad tarp dalyvių išvydo savo seserį 
Hong. Nors ji ir turi aukštą patarėjos postą komunistų partijoje, 
Ja Ru visgi nesitikėjo jos ten sutikti. 

Jam tai nepatiko. Jis buvo įsitikinęs, kad Hong priklauso se- 
niesiems komunistams, kurie šį planą tikrai pavadins gėdinga 
Afrikos kolonizacija ir jam priešinsis. Kadangi pats buvo vienas 
iš uoliausių formuojamos politikos šalininkų, nenorėjo be reikalo 
tapti sesers priešininku. Tai galėjo sukelti nerimą ir išjudinti jo 
pozicijas valdžioje. Partijos vadovybei ir šalies valdantiesiems 
nepatikdavo, kai konfliktai kildavo tarp giminaičių, užimančių 
įtakingus postus. Priešprieša tarp Mao ir jo žmonos Dziang Čing 
dar nebuvo pamiršta. 


Antjo stalo gulėjo atverstas Sano dienoraštis. Jis dar nieko ne- 
įrašė tuščiuose baltuose puslapiuose. Tačiau žinojo, kad Liu Sinas 


jau grįžo ir greitai prisistatys čia pateikti ataskaitos. 

Termometras ant sienos rodė, kad lauke šąla. 

Ja Ru nusišypsojo ir nuvijo šalin mintis apie seserį ir šaltį. Pa- 
galvojo apie tai, kad netrukus pabėgs nuo šalčio kartu su politikų 
ir verslininkų delegacija, vyksiančia į keturias valstybes Afrikos 
pietuose ir rytuose. 

Jis dar niekada nebuvo lankęsis Afrikoje. Tačiau dabar, kai 
juodasis žemynas darosi vis svarbesnis Kinijos plėtrai, o ateityje 
galbūt net pateks į Kinijos įtakos zoną, labai svarbu užmegzti 
verslo ryšius. 

Laukė kelios įtemptos savaitės, kupinos kelionių ir susitikimų. 
Bet jis buvo nutaręs, kad prieš grįžtant į Beidžingą atsiskirs nuo 
delegacijos kelioms dienoms ir patrauks į laukinę gamtą, tikėda- 
masis pamatyti leopardą. 

Miestas plytėjo po jo kojomis. Ja Ru žinojo, kad leopardai daž- 
nai pasilipa aukščiau, kad galėtų apžvelgti apylinkes. 

„O čia yra mano kalva, - pagalvojo jis. - Mano uola. Iš čia aš 
viską matau ir girdžiu, ir niekas nepasislėps.“ 


29 


2006 metų kovo septintos rytą Aukščiausiasis Liaudies Teismas 
verslininkui Šenui Viksanui paskelbė mirties bausmę. Prieš metus 
jam jau buvo paskirta lygtinė mirties bausmė, bet nepaisydamas 
jo akivaizdžios atgailos, kad ėmė milijoninius kyšius, teismas 
nepakeitė mirties bausmės kalėjimu iki gyvos galvos, nes labai 
sustiprėjo liaudies pasipiktinimas korumpuotais įmonių vadovais, 
kurie buvo susiję su komunistų partija. Partija suprato, kad būtina 
pagąsdinti tuos, kurie imdami kyšius sukaupia itin didelius turtus, 
kurių nepastebėti neįmanoma. 

Kai Šenui Viksanui paskyrė mirties bausmę, jam buvo pen- 
kiasdešimt devyneri. Jis buvo kilęs iš paprastų Žmonių, tačiau 

dirbdamas pamažu tapo didelio kiaulininkystės koncerno vadovu. 
Kiaulės auginantys ūkininkai siekė sau privilegijų ir siūlė kyšius, 
o jis mielai juos priimdavo. Iš pradžių, dešimto dešimtmečio 
pradžioje, jis būdavo atsargus, priimdavo tik nedideles sumas ir 
gyveno taip, kad per daug nekristų į akis. Tačiau dešimtmečio 
pabaigoje, kai kyšius imdavo beveik visi jo kolegos, Šenas Viksa- 
nas nebebijojo ir ėmė reikalauti vis didesnių sumų, tuo pat metu 
atvirai demonstruodamas, ką gali sau leisti gyvenime. 

Savaime suprantama, vyras negalėjo net susapnuoti, kad ga- 
liausiai būtent jis bus pasirinktas atpirkimo ožiu ir pamokomu 
pavyzdžiu kitiems. Iki pat tos akimirkos, kai atsistojo teismo 
salėje, jis buvo įsitikinęs, kad mirties bausmė bus pakeista ka- 
lėjimu, o vėliau laikas bus sutrumpintas. Kai teisėjas šaižiu bal- 
su perskaitė nuosprendį, kad mirties bausmė bus įvykdyta per 
keturiasdešimt aštuonias valandas, Šenas Viksanas negalėjo to 
suvokti. Nė vienas iš buvusiųjų salėje nedrįso pažvelgti jam į 
akis. Vyras pradėjo priešintis tada, kai jo išvesti atėjo polici- 
ninkai. Bet tada jau buvo per vėlu. Niekas jo nesiklausė. Jis iš 
karto buvo perkeltas į vieną iš tų kamerų, kur laikomi ir nuolat 
stebimi mirtininkai. Iš ten juos išvesdavo į lauką, po vieną arba 
kartu su kitais, parklupdydavo, surišdavo už nugaros rankas ir 
nušaudavo šūviu į pakaušį. 

Paprastai nusikaltėlius, nuteistus mirtimi už žmogžudystę, 
išprievartavimą, apiplėšimą arba panašius nusikaltimus, iš karto 
išveždavo į bausmės vykdymo vietą. Iki pat dešimtojo dešimtme- 
čio vidurio kinų visuomenė rodydavo teigiamą požiūrį į mirties 
bausmes ir pasmerktieji myriop būdavo išvežami atviruose sunk- 
vežimiuose. Bausmės būdavo vykdomos stebint didelei miniai, 
kuri nuspręsdavo, ar kalinys turi būti sušaudytas, ar jo reikia 
pasigailėti. Bet susirinkusieji paprastai nieko nepasigailėdavo. Jie 
norėdavo, kad vyrai ir moterys, stovintys prieš juos nulenktomis 
galvomis, būtų nuteisti myriop. Paskutiniaisiais metais bausmės 

vykdymo aktas darėsi vis uždaresnis. Filmuoti ar fotografuoti 
bausmės vykdymą galėdavo tik visiškai valstybės kontroliuo- 
jami asmenys. Tik tada laikraščiai paskelbdavo, kad nusikaltė- 
liai nubausti. Kad be reikalo nesukeltų užsienio šalių reakcijos, 
kurią politinė vadovybė vadindavo veidmainiška, buvo nutarta 
nebepranešti, kada vykdomos bausmės paprastiems nusikaltė- 
liams. Niekas nežinojo, kiek nusikaltėlių sušaudoma iš tikrųjų, 
tik valdžios institucijos. Viešinami buvo tik tokie atvejai kaip 
Šeno Viksano, nes jie turėjo įspėti kitus aukštus valdininkus ir 
verslininkus, be to, tai nuslopindavo visuomenės nepasitenkinimą 
santvarka, kuri leidžia klestėti korupcijai. 

Gandas apie Šenui Viksanui panaikintą lygtinę mirties baus- 
mę greitai pasklido politiniuose Beidžingo sluoksniuose. Hong 
Či apie teismo nutartį sužinojo praėjus vos kelioms valandoms. 
Kai suskambo jos mobiliojo ryšio telefonas, ji buvo pakeliui iš 
susirinkimo su partijos kolegėmis. Hong Či paprašė vairuotojo 
sustoti, nes norėjo apgalvoti šią žinią. Hong gerai nepažinojo Šeno 
Viksano, buvo susitikusi tik kartą prieš keletą metų per priėmimą 
Prancūzijos ambasadoje. Jai šis vyras nepatiko, nuojauta sakė, 
kad jis godus ir korumpuotas. Tačiau kai automobilis sustojo prie 
šaligatvio, Hong Či prisiminė, kad Šenas Viksanas yra artimas jos 
brolio draugas. Žinia, Ja Ru neigs, kad jie buvo artimi ir tvirtins, 
kad tai buvo tik paviršutiniška pažintis. Tačiau Hong Či žino, 
kad yra kitaip. 

Ji greitai apsisprendė ir liepė nuvežti ją į kalėjimą, kur Šenas 
leido paskutines savo valandas. Hong Či pažinojo kalėjimo virši- 
ninką. Jei valdžia bus jam liepusi nejįleisti jokių lankytojų, vargu 
ar jai pavyks pasimatyti su Šenu. Bet gali būti, kad pavyks. 

„Apie ką mąsto pasmerktasis myriop?“ - pagalvojo važiuoda- 
ma. Hong buvo įsitikinusi, kad Šenas ištiktas šoko. Buvo girdėjusi 
gandų, kad jis šaltakraujiškas ir žiaurus, bet labai atsargus. Tačiau 
šįkart nenumatė savo veiksmų padarinių. 

Hong daug kartų matė, kaip miršta žmonės. Ji matė, kaip nuker- 
ta galvą, pakaria, sušaudo. Mirties bausmė už valstybės išdavimą jai 
atrodė pati niekingiausia. Kas norėtų atsidurti istorijos šiukšlyne, 
gavęs kulką į pakaušį? Tokia mintis ją nupurtė. Tačiau Hong Či 
nebuvo nusistačiusi prieš mirties bausmę. Jai tai atrodė būtina prie- 
monė valstybei apginti: teisinga atimti iš nusikaltėlių teisę gyventi 
visuomenėje, kuriai jie pakenkė. Ji visai nesigailėjo prievartautojų, 
plėšikų ir žudikų. Nors jie skurdo, nors jų advokatai nurodė ne 
vieną lengvinančią aplinkybę, asmeninė atsakomybė turi būti vi- 
siems vienoda. Tie, kurie jos nepaiso, turi būti pasiruošę atsakyti 
už padarinius, kurie blogiausiu atveju reiškia mirties bausmę. 

Automobilis sustojo prie kalėjimo vartų. Prieš išlipdama Hong 
atidžiai pasižiūrėjo pro tamsintą automobilio langą. Pamatė kelis 
žmones, kurie galėjo būti žurnalistai arba fotografai. Paskui išlipo 
ir nuskubėjo prie kalėjimo durų. Sargybinis atidarė ir įleido ją. 

Praėjo beveik pusvalandis, kol sargybinis ją palydėjo labirintą 
primenančiais kalėjimo koridoriais pas viršininką Ha Niną, kurio 
kabinetas buvo viršutiniame aukšte. Jie buvo nesimatę daugelį 
metų ir Hong Či nustebo, kaip jis paseno. 

— Ha Ninai, - pasisveikino ji ir ištiesė rankas. - Šitiek metų 
praėjo. 

Jis paėmė jos rankas ir stipriai paspaudė. 

— Hong Či. Aš matau sidabrą tavo plaukuose, kaip ir tu manuo- 
siuose. Kada mes buvome susitikę paskutinį kartą? 

— Kai Den Siaopinas sakė kalbą apie būtinybę racionalizuoti 
mūsų pramonę. 

— Laikas bėga. 

— Kuo labiau senstame, tuo greičiau jis bėga. Man regis, mirtis 
pasieks mus stulbinamu greičiu, galbūt mes net nespėsime susi- 
vokti. 

— Sprogs tarsi granata? Tiesiai mums į veidus? 

Hong Či ištraukė rankas. 

— Tarsi kulka, išlėkusi iš šautuvo vamzdžio. Atėjau pakalbėti 
apie Šeną Viksaną. | 

Ha Ninas neatrodė nustebęs. Hong suprato, kad jis tikriausiai 
privertė ją laukti todėl, kad bandė išsiaiškinti, ko ji nori. Atsaky- 
mas galėjo būti tik vienas - tai susiję su pasmerktuoju myriop. 
Galbūt Ha Ninas netgi pasitarė su kuo nors iš Vidaus reikalų 
ministerijos, ką daryti. 

Jie atsisėdo prie apibraižyto pasitarimų stalo. Ha Ninas prisi- 
degė cigaretę. Hong pasakė tiesiai - norinti pasimatyti su Šenu, 
atsisveikinti ir paklausti, ar gali ką nors dėl jo padaryti. 

- Labai keista, - tarė Ha Ninas. - Šenas pažįsta tavo brolį. Jis 
kreipėsi į Ja Ru, prašydamas pabandyti jį išgelbėti. Bet Ja atsisakė 
su juo kalbėtis, sakydamas, kad Šenas nusipelnė mirties bausmės. 
O tada pasirodai tu, Ja Ru sesuo. 

— Žmogui, nusipelniusiam mirties, nereikia atsakyti paskutinės 
„paslaugos, būtina jį išklausyti. 

— Aš gavau leidimą tau jį aplankyti. Jei jis norės. 

— Ar jis nori? 

— Nežinau. Dabar su juo kalbasi kalėjimo gydytojas. 

Hong linktelėjo ir nusisuko nuo Ha Nino, duodama suprasti, 
kad nebenori kalbėtis. 

Praėjo dar pusvalandis. Ha Ninas išėjo iš kabineto. Grįžęs 
pranešė, kad Šenas pasiruošęs su ja susitikti. 

Jie vėl atsidūrė labirinte ir sustojo koridoriuje, kur buvo dvylika 
vienučių su nuteistaisiais mirti. 

— Kiek jų? - tyliai paklausė Hong. 

- Devyni. Dvi moterys ir septyni vyrai. Šenas yra garsiausias ir 
godžiausias banditas. Moterys užsiėmė prostitucija, vyrai - plėši- 
kavimu, žudymu ir narkotikų kontrabanda. Jie visi nepataisomi 
ir tokių mūsų visuomenei nereikia. 

Eidama koridoriumi Hong pasijuto prislėgta. Ji išvydo dejuo- 
jančius žmones, kurie sėdėjo ant gultų ir lingavo arba apatiškai 

gulėjo. „Ar gali būti baisiau, kai žinai, kad greitai mirsi? - pa- 
galvojo ji. - Tavo valandos suskaičiuotos, pabėgti negali, laikas 
tirpsta, o mirtis ruošiasi tave pasiimti.“ 

Šenas buvo užrakintas tolimiausioje vienutėje koridoriaus gale. 
Anksčiau jis turėjo tankius juodus plaukus, o dabar buvo nuskustas 
plikai. Jis vilkėjo mėlynais kalėjimo drabužiais - kelnės buvo per di- 
delės, o švarkas per mažas. Ha Ninas atsitraukė, kad kalėjimo sargas 
atrakintų duris. Įžengusi vidun Hong pajuto, kad nedidelėje kame- 
roje tvyro baimė ir siaubas. Šenas griebė jai už rankos ir suklupo. 

— Aš nenoriu mirti, - sušvokštė jis. 

Hong padėjo jam atsisėsti ant gulto - čia buvo čiužinys ir ap- 
klotas. Ji prisitraukė taburetę ir atsisėdo priešais jį. 

- Turi būti stiprus. Žmonės prisimins būtent tai - kad mirei 
oriai. Privalai susiimti dėl savo šeimos. Bet tavęs niekas neišgelbės. 
Nei aš, nei kas nors kitas. 

Šenas žiūrėjo į ją išsprogdinęs akis. 

— Aš nieko nepadariau, taip elgėsi ir visi kiti. 

— Ne visi. Bet daugelis. Tu turi atsakyti už tai, ką padarei, ir 
nesižemink dar labiau meluodamas. 

— Tai kodėl turiu mirti būtent aš? 

- Tavo vietoje galėjo būti bet kas. Šįkart papuolei tu. Galiausiai 
visus, kurie nenori pasikeisti, ištiks ta pati dalia. 

Šenas pažiūrėjo į savo virpančius pirštus ir papurtė galvą. 

— Niekas nenori su manimi pasikalbėti. Aš ne tik pasmerktas 
mirti, visi mane dar ir apleido. Net mano šeima nenori ateiti čia 
pasikalbėti sa manimi. Tarsi jau būčiau miręs. 

— Ja Ru taip pat neatvažiavo. 

— Aš nesuprantu. 

— Iš tikrųjų aš atvykau čia dėl jo. 

— Aš nenoriu jam padėti. 

— Tu nesupranti. Ja Ru tavo pagalbos nereikia. Jis laikosi atokiai 
ir teigia, kad jūs niekaip nesusiję. Visi tave apkalba. Ja Ru ne išimtis. 

— Ar tai tiesa“ 

— Taip. Dėl tavęs galiu padaryti tik vieną dalyką. Galiu padėti 
tau atkeršyti, jei papasakosi man apie judviejų su Ja Ru bendra- 
darbiavimą. 

- Bet juk jis tavo brolis? 

— Mūsų šeimos ryšiai seniai nutrūkę. Ja Ru šiai šaliai kelia 
grėsmę. Kinijos visuomenė buvo sukurta iš kiekvieno reikalaujant 
garbingumo. Socializmas neveiks ir neplis, jei nebus pilietinio 
padorumo. Tokie kaip jūs — tu ir Ja Ru - ne tik patys tampate 
korumpuoti, bet tokia paverčiate ir visuomenę. 

Galiausiai Šenas suprato, ko iš jo norima. Atrodė, kad jis atgavo 
jėgas ir bent akimirkai užmiršo jį užvaldžiusį siaubą. Hong žinojo, 
kad Šeną bet kurią akimirką vėl gali surakinti mirties baimė ir jis 
nebepajėgs atsakyti į jos klausiinus. Todėl ji skubino Šeną, stūmė 
pirmyn, lyg per dar vieną policijos apklausą. 

— Tu sėdi užrakintas kalėjimo vienutėje ir lauki mirties, o Ja Ru 
sėdi savo kabinete dangoraižyje, kurį jis vadina Drakono kalnu. 
Ar tai teisinga? 

— Jis galėtų sėdėti čia vietoj manęs. 

— Apie jį sklinda gandai. Bet Ja Ru sumanus. Atrodo, kad jis 
niekada nepalieka jokių pėdsakų. 

Šenas palinko arčiau jos ir pusbalsiu tarė: 

— Sekite paskui pinigus. 

— Kur jie nuves? 

— Pas tuos, kurie jam paskolino dideles sumas, kad jis galėtų 
pasistatyti savo drakonišką tvirtovę. Kitaip iš kur jis būtų gavęs 
tiek milijonų? 

- Iš savo įmonių investicijų. 

— Iš savo niekingų fabrikų, gaminančių plastikines antytes, 
su kuriomis vakariečių vaikai žaidžia savo voniose? Iš kažkokių 
barakų užkaboriuose, kur siuva batus ir marškinius? Jis tiek ne- 
uždirba net iš plytų verslo. 

Hong susiraukė. 

— Ar Ja Ru domisi plytinėmis? Mes neseniai sužinojome, kad 
žmonės ten buvo laikomi kaip vergai ir kankinami ugnimi, jei 
nedirbdavo tiek kiek reikia. 

- Ja Ru buvo įspėtas. Jis viską paslėpė iki policijos kratos. Čia 
jo pranašumas - jis viską sužino iš anksto, visur turi savo šnipų. 

Staiga Šenas stipriai prispaudė rankas prie pilvo, lyg būtų smar- 
kiai suskaudę. Hong pamatė, kad jį sukaustė baimė, ir akimirką ji 
beveik pajuto šiam vyrui užuojautą. Jam ne daugiau kaip penkias- 
dešimt devyneri, padaryta puiki karjera, o dabar netrukus visko 
neteks. Ne tik pinigų, gero gyvenimo, tos oazės, kurią sukūrė sau 
ir savo šeimai viduryje didžiulės skurdo dykumos. Kai Šenas buvo 
suimtas ir apkaltintas, laikraščiai pateikė daugybę piktinančių ir 
pikantiškų detalių apie tai, kaip dvi jo dukterys nuolat skraido į 
Tokiją arba Los Andželą pirkti drabužių. Hong vis dar prisiminė 
vieną antraštę, kurią tikrai sukūrė Saugumo tarnyba ir Vidaus 
reikalų ministerija. „Jos perkasi drabužius už vargšų ūkininkų 
santaupas.“ Ši antraštė vis pasikartodavo. Buvo išspausdinta skai- 
tytojų laiškų, kurie, žinoma, taip pat sukurti pačios redakcijos ir 
patikrinti aukštesnio rango valdininkų, atsakingų už politinius 
šio teismo proceso padarinius. Skaitytojai siūlė supjaustyti Šeno 
kūną gabalais ir sušerti kiaulėms. Vienintelis būdas jį nubausti - 
išmesti kiaulėms. 

— Aš negaliu tavęs išgelbėti, - pakartojo Hong. - Tačiau galiu 
padėti nusitraukti su savimi į prarają ir kitus. Man buvo leista 
kalbėti su tavimi pusvalandį, o jis netrukus praeis. Sakei, kad 
sekčiau pinigus? 

— Kartais jį vadina Auksine ranka. 

— Ką tai reiškia? 

— Tik tai, kad jis yra auksinis tarpininkas. Tas, kuris nešvarius 
pinigus paverčia švariais, kuris perveda pinigus iš Kinijos į są- 
skaitas užsienyje taip, kad mokesčių inspekcija nieko nesuuodžia. 

Jis ima po penkiolika procentų už pervedimą. Tuos pinigus „iš- 
plauna“ Beidžingo rinkoje: namų ir arenų statybose, visur, kur 
ruošiamasi olimpiadai, įvyksiančioje po dvejų metų. 

— Ar tai galima įrodyti? 

— Tam reikia dviejų rankų - imančios ir duodančios. Kaip 
dažnai tokie žmonės nuteisiami myriop? Tie, kurie pasiruošę 
pasiūlyti prakeiktų pinigų už privilegijas? Beveik niekada. Kodėl 
vienas laikomas didesniu nusikaltėliu už kitą? Todėl tau reikia 
sekti pinigų pėdsakais. Pradėk nuo statybos įmonių vadovų Čango 
ir Lu. Jie išsigandę ir kalbės, norėdami apsisaugoti. Jie gali papa- 
sakoti įdomių dalykų. 

Šenas nutilo. Hong pagalvojo apie kovą, visai nematomą laik- 
raščių naujienose, kuri vyksta tarp norinčiųjų griauti senus ir 
statyti naujus pastatus ir tų, kurie centrinėje Beidžingo dalyje nori 
išsaugoti senuosius kvartalus, kuriems iškilo grėsmė dingti nuo 
žemės paviršiaus artėjant olimpinėms žaidynėms. Hong priklausė 
niršiems griovimo priešininkams. Ji keletą kartų įsiutusi aiškino, 
kad priešinasi ne dėl sentimentų. Galima perstatyti ir atnaujinti, 
bet negalima leisti, kad tokie trumpalaikiai tikslai kaip olimpiada 
lemtų miesto išvaizdą. 

„Olimpinės žaidynės atgimė 1896-aisiais, - pagalvojo Hong. - 
Tai tik šiek tiek daugiau nei šimtas metų. Mes nėt nežinome, ar čia 
tikrai prasidės nauja tradicija, o gal ji gyvuos labai trumpai, porą 
šimtų metų. Turime prisiminti išmintingus Džou Enlai žodžius. Pa- 
klaustas, kokias išvadas šiandien galima padaryti apie Prancūzijos 
revoliuciją, jis atsakė, kad dar per anksti daryti galutines išvadas.“ 

Hong matė, kad vos per KE minutes jos klausimai privertė 
Šeną beveik visai pamiršti artėjančią mirtį. Jis vėl prabilo. 

— Ja Ru labai kerštingas. Sako, kad jis niekada nepamiršta 
nuoskaudų, net ir visai nereikšmingų. Jis man yra sakęs, kad 
šeimos garbę būtina saugoti. Saugokis, kad jis nepalaikytų tavęs 
paklydėle, kuri teršia šeimos garbę. 

Šenas įdėmiai pažiūrėjo į Hong. 

- Jis nužudo tuos, kurie jam trukdo. Aš tai žinau. Visų pirma 
tuos, kurie iš jo tyčiojasi. Ja Ru turi vyrų, kuriuos išsikviečia ki- 
lus reikalui. Jie išnyra iš tamsos, o paskui dingsta lygiai taip pat 
greitai. Neseniai girdėjau, kad vieną iš jų siuntė į JAV. Sklinda 
gandas, kad jam grįžus ten liko gulėti lavonai. Kalba, kad buvo 
nusiuntęs jį ir į Europą. 

— JAV? Europą? 

— Taip kalba. 

— O ar tas gandas pagrįstas? 

— Gandai visada turi pagrindo. Nugriebus melo ir pramanų 
putas, visada lieka tiesa. Jos ir reikia ieškoti. 

— Iš kur apie tai sužinojai? 

— Neįmanoma išlikti galingam ir apsiginti, jei tavo valdžia ne- 
paremta žiniomis ir nuolat atnaujinama informacija. 

— Tau tai nepadėjo. 

Šenas nieko neatsakė. Hong mąstė apie tai, ką jis papasakojo. 
Ji buvo nustebusi. 

Ji taip pat prisiminė, ką papasakojo ana teisėja iš Švedijos. Tą 
vyrą nuotraukoje, kurią jai parodė Birgita Roslin, Hong atpažino. 
Nors atvaizdas buvo neryškus, nekilo abejonių, kad tai Liu Sinas, 
jos brolio asmens sargybinis. Ar gali būti ryšys tarp to, ką papasa- 
kojo Birgita Roslin ir Šenas? Ar tai įmanoma? Tokiu atveju brolis 
ją nustebino. Gal jis tikrai liguistai kerštingas ir niekas negali jo 
sustabdyti? Net tai, kad viskas įvyko prieš šimtą metų? 

Grįžo sargybinis. Susitikimo laikas baigėsi. Staiga Šenas išbalo 
ir griebė jai už rankos. 

— Nepalik manęs, - paprašė jis. - Aš nenoriu mirti vienas. 

Hong ištraukė ranką. Šenas ėmė klykti. Hong atrodė, kad prieš 
save mato persšigandusį vaiką. Sargybinis pargriovė jį ant grindų. 
Hong dingo iš kameros ir išėjo kaip galėdama greičiau, lydima be- 
viltiško klyksmo, kuris aidėjo jai ausyse iki pat Ha Nino kabineto. 

Tada ji apsisprendė. Ji nepaliks Šeno vieno paskutinę jo gyve- 
nimo akimirką. 

Kitą rytą prieš pat septynias Hong jau stovėjo prie atitverto 
lauko, kur buvo vykdomos mirties bausmės. Ji buvo girdėjusi, 
kad būtent čia prieš penkiolika metų vyko kariuomenės praty- 
bos, rengiantis įvykiams Tiananmenio aikštėje. Dabar čia bus 
sušaudyti devyni nusikaltėliai. Hong atsistojo prie tvoros kartu 
su verkiančiais ir drebančiais giminaičiais. Juos stebėjo jauni 
ginkluoti kareiviai. Hong nužvelgė stovintįjį arčiausiai. Vargu ar 
jam daugiau kaip devyniolika metų. 

Kažin, apie ką jis mąsto? Jam tiek pat metų kiek Hong sūnui. 

Lauke pasirodė dengtas sunkvežimis. Kareiviai paskubomis nu- 
kėlė pasmerktuosius. Hong visada būdavo sunku suprasti, kodėl 
jie taip skuba. Mirties šaltame i: pažliugusiame lauke nepavadinsi 
oria. Ji matė, kaip Šeną pastūmė, jis pargriuvo. Vyriškis tylėjo, bet 
skruostais riedėjo ašaros. Viena moteris ėmė klykti ir kareivis jai 
pagrūmojo. Tačiau ji nenutilo tol, kol prie jos priėjo karininkas 
ir trenkė per veidą pistoleto rankena. Stojo tyla ir moteris buvo 
nuvilkta į savo vietą eilėje. Nuteistieji buvo parklupdyti. Ginkluoti 
kareiviai skubiai atsistojo jiems už nugaros ir nukreipė vamzdžius 
į pakaušius maždaug už trisdešimties centimetrų. Viskas baigėsi 
labai greitai. Karininkas riktelėjo, pasigirdo šūviai ir nuteistieji 
sukniubo veidais į purvą. Kai karininkas ėjo palei aukas, pribaig- 
damas jas, Hong nusisuko. Gana žiūrėti. „Abi kulkos bus įtrauktos 
į sąskaitą gyviesiems, - pagalvojo ji. - Už mirtinus šūvius reikės 
sumokėti.“ 

Kelias dienas po egzekucijos ji mąstė apie tai, ką išgirdo iš Šeno. 
Negalėjo pamiršti jo žodžių, kad Ja Ru kerštingas. Ji žinojo, kad 
brolis lengvai griebiasi smurto, būna šiurkštus, beveik sadistiškas. 
Kartais pagalvodavo, kad jis psichopatas. Galbūt velionio Šeno 
dėka ji pagaliau supras, koks Ja Ru iš tikrųjų. 

Jau išmušė ta valanda. Reikia pasikalbėti su prokurorais, kurie 
tiria korupcijos bylas. 
Hong neabejojo. Šenas sakė tiesą. 


Po trijų dienų vėlų vakarą Hong atvyko į karinį oro uostą prie 
Beidžingo. Čia stovėjo du didžiausi gerai apšviesti „Air China“ 
keleiviniai lėktuvai ir laukė beveik keturių šimtų žmonių delega- 
cijos, kuri vyks į Zimbabvę. 

Kad ji taip pat vyks į šią kelionę, Hong sužinojo gruodžio 
pradžioje. Jai buvo paskirta užduotis kalbėti apie glaudesnį bend- 
radarbiavimą tarp Zimbabvės ir Kinijos saugumo tarnybų. Kinai 
turėtų perduoti savo žinias ir techniką kolegoms afrikiečiams. 
Hong labai apsidžiaugė kelione, nes dar nebuvo lankiusis Afrikoje. 

Ji buvo priskirta prie svarbių keleivių ir gavo vietą viename iš 
priekinių lėktuvo skyrių, kur kėdės buvo didesnės ir patogesnės. 
Pakilus lėktuvui, jiems buvo patiekta vakarienė. Hong pavalgė ir 
iškart užmigo, vos tik buvo užgesintos šviesos. 

Pabudo pajutusi, kad kažkas atsisėdo šalia. Atmerkusi akis, 
išvydo besišypsantį Ja Ru. 

— Nustebai, brangi sesute? Tu nematei mano pavardės dalyvių 
sąraše vien todėl, kad ne visi ten paminėti. O aš žinojau, kad tu 
vyksti. 

— Turėjau suprasti, kad tu tokios progos nepraleisi. 

— Afrika yra pasaulio dalis. Dabar, kai Vakarai vis labiau aplei- 
džia šį žemyną, atėjo laikas Kinijai žengti į sceną. Nujaučiu, kad 
mūsų tėvynės ten laukia didelė sėkmė. 

— O aš matau, kaip Kinija vis labiau tolsta nuo savo idealų. 

Ja Ru iškėlė rankas. 

— Ne dabar, tik ne vidurnaktį. Žemai po mumis miega pasaulis. 
Galbūt kaip tik dabar skrendame virš Vietnamo, o gal jau praskri- 
dome. Nesipykime. Pamiegokime. Klausimai, kuriuos nori man 
užduoti, gali palaukti. O gal tai kaltinimai? 

Ja Ru atsistojo ir nuėjo koridoriumi iki laiptų, vedančių į vir- 
šutinį aukštą lėktuvo priekyje. 

„Mes ne tik skrendame tuo pačiu lėktuvu, - pagalvojo ji, - bet 
dar ir gabenamės su savimi mūšio lauką, kuriame mūšis toli gražu 
dar nesibaigė.“ 

Hong vėl užsimerkė. „Mūšis neišvengiamas, - mąstė ji. - Artėja 
ta akimirka, kai nebebus galima ir nebereikės slėpti tarp mudviejų 
atsivėrusios prarajos. Kaip ir to didelio plyšio, kuris gilėdamas 
dalija komunistų partiją. Didžiojo ir mažojo mūšio laikas sutaps.“ 

Galiausiai jai pavyko užmigti. Jei gerai nepailsės, negalės var- 
žytis su savo broliu. 

Ja Ru sėdėjo kitame aukšte virš jos, pasiėmęs taurę gėrimo. 
Dabar jis rimtai suvokė, kad nekenčia savo sesers. Ji turi išnykti. Ji 
nebepriklauso jo garbinamai šeimai. Ji per daug kišasi į svetimus 
reikalus. Likus dienai iki kelionės, jis per savo pažįstamus sužino- 
jo, kad Hong lankėsi pas prokurorą, vadovaujantį kyšininkavimo 
byloms. Ja Ru buvo įsitikinęs, kad sesuo kalbėjo apie jį. 

Be to, aukšto rango policijos pareigūnas Čanas Bingas jam 
papasakojo, kad Hong domėjosi į Beidžingą atvykusia teisėja iš 
Švedijos. Grįžęs iš Afrikos, jis dar pasikalbės su Čanu Bingu. 

Hong paskelbė jam karą. Ja Ru manė, kad ji pralaimės kovai 
net neprasidėjus. 

Jis nustebo, kad visai nedvejoja. Bet niekas neturi teisės stoti 
jam skersai kelio. Net ir jo brangioji sesuo, sėdinti tame pačiame 
lėktuve. 

Ja Ru patogiai įsitaisė krėsle, kurį buvo galima paversti lova, ir 
netrukus užmigo. 

Po juo plytėjo Indijos vandenynas, o už jo - Afrika, vis dar 
skendinti tamsoje. 

Hong sėdėjo poilsio namelio, kuriame gyvens per vizitą Zimbab- 
vėje, verandoje. Šalta Beidžingo žiema liko kažkur toli, ją pakeitė 
šilta Afrikos naktis. Ji klausėsi iš tamsos sklindančių garsų, ypač 
nesiliaujančio cikadų griežimo. Buvo šilta, bet ji vilkėjo palaidinę 
ilgomis rankovėmis, nes buvo įspėta dėl daugybės maliarinių 
uodų. Labiau už viską būtų norėjusi išsirengti nuoga, išstumti 
lovą į verandą ir miegoti po atviru dangumi. Dar niekada nebuvo 
patyrusi tokio karščio, koks ją pasitiko auštant, išlipus iš lėktuvo. 
Tikras išsilaisvinimas. „Šaltis sukausto mus antrankiais, o šiluma 
yra išlaisvinantis raktas“, - pagalvojo ji. 

Jos namelis stovėjo pasislėpęs tarp medžių ir krūmų netikrame 
kaime, skirtame ypatingiems svečiams, besilankantiems Zimbab- 
vėje. Jis buvo pastatytas dar Jano Smito laikais, kai baltųjų ma- 
žuma vienašališkai paskelbė nepriklausomybę nuo Anglijos, kad 
buvusioje kolonijoje galėtų išlaikyti rasistinę baltųjų valdžią. Tuo 
metu čia stovėjo tik didelis svečių namas, restoranas ir baseinas. 
Kartais Janas Smitas savaitgaliais atvažiuodavo čia su ministrais 
aptarti didelių problemų, su kuriomis susidurdavo vis labiau izo- 
liuota valstybė. Po 1980-ųjų, kai baltųjų režimas žlugo, šalis buvo 
išlaisvinta ir į valdžią atėjo Robertas Mugabė, šis kaimas buvo 
išplėstas nutiesus pasivaikščiojimo takus ir pristačius namelių bei 
ilgą verandą su vaizdu į Logo upę, kur saulei leidžiantis ateidavo 
atsigerti dramblių kaimenės. 

Ant tako tarp medžių šmėkštelėjo sargybinis. Hong pagalvojo, 
kad gyvenime dar nebuvo susidūrusi su tokia tamsa kaip Afrikoje. 
Čia tamsoje galėjo slėptis bet kas, bet koks plėšrūnas - ir dvikojis, 
ir keturkojis. 

Ji krūptelėjo nuo minties, kad ten gali stovėti jos brolis, stebėti 
ją ir laukti. Tik dabar, sėdėdama tamsoje, ji pirmą kartą pajuto 
persmelkiančią baimę, lyg tik dabar būtų suvokusi, kad jis gali 

padaryti bet ką, kad patenkintų savo valdžios, turtų, keršto 
troškulį. 

Nugara nubėgo šiurpuliukai. Ji krūptelėjo, kai į veidą atsitrenkė 
vabzdys. Ant bambukinio staliuko stovėjusi stiklinė nukrito ant 
akmeninių grindų ir sudužo. Cikados akimirkai nutilo, o paskui 
vėl užgrojo. 

Hong patraukė kėdę, kad neužmintų ant šukių. Ant staliuko 
gulėjo vizito programa. Pirmoji diena praėjo stebint ir klausantis 
nesibaigiančių karinių maršų ir paradų. Paskui didžiulė delegacija 
susėdo į automobilius ir lydima policijos nuvyko pietauti. Per 
pietus ministrai sakė ilgas kalbas ir kėlė tostus. Pagal programą 
svečius turėjo priimti prezidentas Mugabė, bet jis nepasirodė. 
Kai užsitęsę pietūs baigėsi, jie pagaliau buvo atvežti į kaimą už 
kelių dešimčių kilometrų į pietvakarius nuo Hararės. Pro auto- 
mobilio langą matydama skurdų kraštovaizdį ir pilkus kaimus, 
Hong pagalvojo, kad skurdas visur atrodo taip pat. Turtingieji 
gali parodyti savo gerovę pagyvindami sau gyvenimą įvairiais 
namais, drabužiais ir automobiliais. Arba mintimis ir svajonėmis. 
O vargšui nelieka nieko kita kaip tik pilka nelaisvė - vienintelė 
skurdo išraiška. 

Vėlyvą popietę turėjo įvykti susitikimas, per kurį bus ruošia- 
masi būsimam darbui. Bet ji nutarė peržiūrėti medžiagą savo 
kambaryje viena, atskirai nuo visų. Paskui ilgai vaikštinėjo, buvo 
nuėjusi prie upės ir matė lėtai per krūmynus keliaujančius dramb- 
lius ir begemotus, iškišusius iš vandens tik galvas. Stovėjo ten 
beveik viena, draugiją palaikė tik vienas chemikas iš Beidžingo 
universiteto ir vienas radikalios krypties rinkos ekonomistas, išė- 
jęs mokslus Den Siaopino laikais. Hong žinojo, kad ekonomistas, 
kurio vardą buvo pamiršusi, artimai bendrauja su jos broliu Ja Ru. 
Akimirkai kilo įtarimas, kad gal brolis atsiuntė šnipą išsiaiškinti, 
ką ji veikia. Bet paskui pagalvojo, kad jai tik vaidenasi ir nuvijo 
tą mintį šalin. Jos brolis daug gudresnis. 

Kažin, ar jiedu su broliu apskritai sugebės pasikalbėti? Gal tas 
įtrūkimas, padalijęs Kinijos komunistų partiją į dvi dalis, jau toks 
gilus, kad kompromisai nebeįmanomi? Kalbama ne apie paprastus 
ir įveikiamus skirtumus, ne apie tai, kada kokia politinė strategija 
tinkamiausia. Kalbama apie svarbiausią mūšį, kai senieji idealai 
stoja prieš naujuosius, kurie tik iš pirmo žvilgsnio atrodo komu- 
nistiniai ir paremti tradicija, sukūrusia liaudies respubliką prieš 
penkiasdešimt septynerius metus. 

„Daugeliu atžvilgių tai galima laikyti galutiniu mūšiu, - mąstė 
Hong. - Bet ne visiems laikams, taip manyti būtų naivu. Naujų 
priešpriešų, klasių kovų ir sukilimų bus nuolat. Istorija neturi 
pabaigos. Tačiau nekyla abejonių, kad Kinija stovi ant svarbaus 
pasirinkimo slenksčio. Kartą Kinija jau padėjo išnykti koloni- 
jiniam pasauliui. Skurdžios Afrikos šalys išsilaisvino. Bet koks 
bus Kinijos vaidmuo ateityje? Draugės ar naujos kolonizatorės*?“ 


Jei tokie vyrai kaip jos brolis turėtų valią, jie sugriautų pasku- 
tinius kinų visuomenės bastionus. Tada kapitalistinio neatsa- 
kingumo banga nušluotų likusias solidariai sukurtas institucijas 
ir idealus, kuriems atkurti prireiktų daug laiko, gal net kelių 
kartų. Hong buvo visiškai įsitikinusi, kad žmogus iš esmės yra 
protinga būtybė, kad solidarumas visų pirma yra ne jausmas, o 
išmintis, ir kad pasaulis, nepaisant sunkumų, visgi sulauks to 
laiko, kai viešpataus protas. Bet ji taip pat puikiai žinojo, kad 
veltui nieko neduodama, kad žmonių visuomenėje niekas ne- 
vyksta savaime. Žmonių elgsenos negalima apibūdinti jokiais 
gamtos dėsniais. 

Vėl Mao. Lyg jo veidas šmėžuotų tamsoje. „Jis žinojo, kas nu- 
tiks, - pagalvojo Hong. - Klausimas apie ateitį niekada neturi 
galutinio atsakymo. Jis nuolat klausdavo to paties, bet mes nesi- 
klausėme. Nuolatos atsiras naujų grupių, siekiančių privilegijų, 
nuolat kils naujų sukilimų.“ 

Ji sėdėjo verandoje ir leido mintims tekėti savo vaga. Prisnūdo. 
Staiga pabudo nuo kažkokio garso. Įsiklausė. Vėl tas pats garsas. 
Kažkas beldžia į duris. Hong pažiūrėjo į laikrodį. Vidurnaktis. 
Kam jos reikia tokį vėlyvą metą? Hong suabejojo, ar reikėtų 
atidaryti duris. Vėl beldimas. „Kažkas žino, kad aš nemiegu, 
per akutę. Lauke stovėjo afrikietis, vilkintis viešbučio uniforma. 
Nugalėjo smalsumas, ir Hong atidarė duris. Jaunuolis padavė jai 
laišką. Iš rašysenos ji iškart suprato, kad jis nuo Ja Ru. Hong davė 
berniukui kelis Zimbabvės dolerius - net nežinojo, ar tai daug, ar 
mažai. Paskui grįžo į verandą ir perskaitė trumpą laiškelį. 


Hong, 
vardan šeimos ir tautos mes turėtume gyventi taikiai. Atsiprašau 
už tai, kad kartais būnu šiurkštus. Pažiūrėkime ir vėl vienas ki- 
tam į akis. Paskutinėmis dienomis prieš išvykstant namo siūlau 
pakeliauti po laukinę gamtą ir pamatyti gyvūnus. Ten galėsime 
ir pasikalbėti. 

Ja Ru 


Ji atidžiai tyrinėjo tekstą, lyg nujausdama, kad tarp eilučių slypi 
žinia. Neaptiko nieko, nesuprato ir to, kodėl jis atsiuntė jai laišką 
viduryje nakties. 

Hong pažvelgė į tamsą ir pagalvojo, kad plėšrūnai mato savo 
auką, o ta net nenutuokia, kas vyksta. 

„Aš tave matau, - sušnibždėjo ji. - Iš kur beatsėlintumei, aš 
pastebėsiu tave laiku. Daugiau niekada neatsisėsi šalia manęs 
nepastebėtas.“ 


Kitą rytą Hong pabudo anksti. Ji miegojo neramiai, sapnavo 
grėsmingus beveidžius besiartinančius šešėlius. Dabar stovėjo 

mynų. Ant verandos turėklo akimirkai nutūpė spalvingas tulžys 
ilgu snapu ir tuoj pat vėl nuskrido. Žolė mirgėjo nakties rasa. 
Kažkur girdėjosi svetimi balsai, kažkas šūkavo, kažkas juokėsi. 
Hong užuodė stiprius kvapus. Prisiminė naktį gautą laišką ir 
nutarė būti labai atsargi. Šioje svetimoje šalyje būdama kartu su 
Ja Ru ji jautėsi vieniša. 

Aštuntą valandą dalis delegacijos - trisdešimt penki žmonės 
kartu su prekybos ministru ir dviem merais iš Šanchajaus ir Bei- 
džingo - susirinko konferencijų salėje šalia viešbučio fojė. Ant 
sienų kabojo besišypsančio Mugabės portretai, tačiau buvo sunku 
suprasti, kokia ta šypsena: pašaipi ar draugiška. Prekybos ministro 
patarėjas garsiai paprašė dėmesio. 

— Dabar susitiksime su prezidentu Mugabe. Prezidentas priims 
mus savo rūmuose. Vidun įeisime sustoję į eilę, įprastais atstumais 
tarp ministrų, merų ir kitų delegatų. Pasisveikinsime, išklausysi- 
me himnus ir susėsime prie stalo nurodytose vietose. Prezidentas 
Mugabė ir mūsų ministras pasakys sveikinimo kalbas, vertėjai jas 
išvers, o paskui prezidentas Mugabė pasakys trumpą kalbą. Mes 
nežinome, ką jis kalbės, nes kopijos iš anksto negavome. Kalba 
gali trukti nuo dvidešimties minučių iki trijų valandų. Siūlome 
iš anksto apsilankyti tualete. Paskui bus galima pateikti klausi- 
mų. Tie, kurie turėjote paruošti klausimus, pakelsite ranką, gavę 
ženklą prisistatysite ir stovėsite tol, kol prezidentas atsakys į jūsų 
klausimą. Negalima užduoti jokių kitų klausimų, niekas kitas iš 
delegacijos kalbėti negali. Po susitikimo su prezidentu didesnė 
delegacijos dalis vyks į Vandlano vario kasyklą, o ministras ir 
atrinkti delegatai liks kalbėtis su prezidentu Mugabe ir keliais jo 
ministrais, bet nežinome, kiek jų bus. 
koloną salės gale. Jų žvilgsniai susidūrė tik išeinant. Ja Ru šyptelėjo 
jai ir dingo viename iš automobilių, skirtų ministrams, merams 
ir svarbiesiems delegatams. 

Hong sėdo į autobusą. „Ja Ru turi planą. Bet koks jis, aš ne- 
žinau.“ 

Jos baimė visą laiką augo. „Turiu su kuo nors pasikalbėti, su 
kuo nors, kas gali išklausyti mano būgštavimus.“ Hong apsidai- 
rė po autobusą. Daugelį vyresniųjų delegatų ji pažįsta jau daug 
metų. Daugumos jų požiūris apie politinę Kinijos plėtrą buvo 
toks pat kaip jos. „Bet jie pavargę. Jie tokie seni, kad pavojų 
nebepastebi.“ 

Ji bergždžiai dairėsi po autobusą. Nematė nė vieno, kuriuo 
galėtų pasitikėti. Po susitikimo su prezidentu ji peržiūrės visą 
delegacijos sąrašą. Turi būti bent vienas tinkamas žmogus. 

Autobusas dideliu greičiu lėkė link Hararės. Per langą Hong 
matė raudoną dulkančią žemę, apgaubiančią keliu einančius žmo- 
nes. | 

Staiga autobusas sustojo. Šalia sėdėjęs vyras paaiškino: 

— Mes negalime atvykti tuo pat metu. Svarbiausi asmenys turi 
pasirodyti anksčiau. Mes pasirodysime vėliau, kaip gražus poli- 
tinis ir ekonominis fonas. 

Hong nusišypsojo. Ji neprisiminė, kuo vardu jos kaimynas, 
tačiau žinojo, kad kultūrinės revoliucijos metais jis buvo fizikos 
profesorius ir smarkiai nukentėjo. Kai po ilgų vargų kaime grįžo į 
miestą, iškart buvo paskirtas vadovauti kosmoso tyrimų institutui. 
Hong pajuto, kad jų nuomonė, kokiu keliu Kinija turėtų eiti, su- 
tampa. Jis buvo vienas iš tų išgyvenusiųjų senosios kartos atstovų, 
ne koks jauniklis, kuris niekada nesupras, ką reiškia gyventi dėl 
idealų, svarbesnių už tave patį. 

Jie sustojo kaip tik šalia nedidelės prekyvietės palei kelią. Hong 
žinojo, kad Zimbabvės ekonomika jau beveik žlugusi. Būtent dėl 
to Kinija ir atsiuntė šią didelę delegaciją. Niekada nebus pavie- 
šinta, kad pats prezidentas Mugabė paprašė Kinijos vyriausybės 
padėti įveikti šią sunkią ekonominę krizę. Dėl Vakarų sankcijų 
buvo pradėjusios byrėti visos pagrindinės šalies struktūros. Likus 

kelioms dienoms iki kelionės į Afriką, Hong spaudoje perskai- 
tė, kad Zimbabvės infliacija pasiekė beveik penkis tūkstančius 
procentų. Žmonės pakelėse vos judėjo. Hong pagalvojo, kad jie 
alkani arba pavargę. 

Staiga ji pamatė, kaip viena moteris atsiklaupė. Ant nugaros 
ji nešėsi prisirišusi vaiką, o ant galvos buvo užsidėjusi susuktą 
medžiaginį vainiką. Du vyrai pakėlė nuo žemės sunkų maišą su 
cementu ir uždėjo jai ant galvos, o paskui padėjo jai atsistoti. 
Hong matė, kaip ji nusvirduliavo tolyn nuo svorio linkstančiomis 
kojomis. Nieko negalvodama Hong atsistojo, priėjo prie durų ir 
paprašė vertėjos: 

— Norėčiau, kad eitumėte su manimi. 

Vertėja buvo jauna moteris. Ji prasižiojo norėdama papriešta- 
rauti, bet Hong jos nesiklausė. Vairuotojas buvo atidaręs priekines 
autobuso duris, kad išvėdintų jau spėjusį pritrokšti autobusą, nes 
neveikė oro kondicionierius. Hong nusitempė vertėją anapus 
kelio, kur tiedu vyrai buvo įsitaisę šešėlyje ir dalijosi cigarete. 
Moteris su sunkiu nešuliu ant galvos jau buvo išnykusi iš akių. 

— Paklauskite, kiek svėrė tas maišas. 

- Penkiasdešimt kilogramų. 

— Tai labai sunkus nešulys. Ji susigadins stuburą dar nesulaukusi 
trisdešimties. 

Vyrai tik nusijuokė. 

— Mes didžiuojamės savo moterimis. Jos labai stiprios. 

Hong suvokė, kad jie nieko nesupranta. „Ir afrikietės, ir netur- 
tingos kinės gyvena lygiai taip pat, - pagalvojo Hong. - Moterys 
tampo ant galvos sunkius nešulius, bet dar sunkesnę naštą jos 
nešiojasi galvoje.“ 

Jos su vertėja grįžo į autobusą, kuris netrukus pajudėjo. Juos vėl 
lydėjo policininkai ant motociklų. Hong atidarė langą ir atsuko 
veidą vėjui. 

Ji niekada nepamirš moters su cemento maišu. 

Susitikimas su prezidentu Mugabe tęsėsi keturias valandas. 
Į salę įžengęs Mugabė pasirodė panašus į draugišką mokytoją. 
Sveikindamasis su Hong jis paspaudė jai ranką, bet į akis nežiū- 
rėjo. Prie jos akimirkai prisilietė žmogus tarsi iš kito pasaulio. Po 
susitikimo jis neprisimins jokios Hong. Ji pagalvojo, kad šitas ne- 
aukštas vyras, spinduliuojantis stiprybe, nors yra senas ir paliegęs, 
paprastai vaizduojamas kaip kraugeriškas tironas, kankinantis 
savo tautą. Jis įsako nugriauti jų trobeles ir išvaryti iš jų Žemės, 
kai tik jam šauna į galvą. Tačiau kiti regėjo didvyrį, nesiliaujantį 
kovoti prieš likusias kolonijines jėgas, kurios, kaip jis užsispyręs 
tvirtino, buvo kaltos dėl visų Zimbabvės problemų. 

O ką manoji? Hong žinojo per mažai, kad galėtų pareikšti savo 
nuomonę. Tačiau daugeliu atžvilgių Robertas Mugabė kėlė jai su- 
sižavėjimą ir pagarbą. Gal ir ne visi Mugabės darbai buvo geri, bet 
jis buvo įsitikinęs, kad kolonializmo šaknys gilios ir kad jas reikia 
kirsti ne vieną, o daug kartų. Jos pagarba Mugabei dar sustiprėjo, 
kai perskaitė apie nesibaigiančius piktus išpuolius prieš jį Vakarų 
spaudoje. Hong ne vakar gimusi ir žino, kad garsūs valdančiųjų 
irjų laikraščių protestai dažnai kyla siekiant užgožti skausmingas 
aimanas tų, kurie vis dar kenčia dėl kolonializmo padarinių. 

Zimbabvė ir Robertas Mugabė buvo papuolę į apgultį. Vakarai 
baisiausiai pasipiktino, kai prieš kažkiek metų Mugabė sutelkė 
pajėgas ir užgrobė didžiuosius ūkius, kurie iki tol klestėjo, o šimtai 
tūkstančių gyventojų vis dar skurdo ir buvo bežemiai. Neapykanta 
Mugabei augo su kiekvienu sužeistu baltuoju ūkininku, apmėtytu 
akmenimis ar pašautu per susidūrimus su juodaodžiais bežemiais. 

Tačiau Hong žinojo, kad Mugabė dar 1980-aisiais, kai Zimbab- 
vė išsilaisvino iš fašistinio Jano Smito režimo, pasiūlė baltiesiems 
ūkininkams susėsti ir susitarti, kaip taikiai išspręsti svarbiausią — 
žemės klausimą. 

Į savo pasiūlymus Mugabė atsako nesulaukė nei pirmą kartą, 
nei po penkiolikos metų. Mugabė vis siūlydavo derėtis, tačiau su- 

laukdavo tik tylios paniekos. Tokia padėtis ilgiau tęstis nebegalėjo, 
ir daugybė ūkininkų neteko savo žemių. Pasaulis iškart pasmerkė 
šiuos veiksmus ir ėmė protestuoti. 

Tą akimirką Mugabė iš laisvės kovotojo virto klasikiniu Afrikos 
tironu. Jis buvo vaizduojamas taip, kaip antisemitai vaizduoja 
žydus. Iš žmogaus, vadovavusio šalies išsivadavimo judėjimui, 
buvo atimta visa šlovė ir garbė. Niekas neprisiminė, kad jis leido 
buvusiems Jano Smito režimo atstovams, taip pat ir pačiam Smi- 
tui, likti gyventi Zimbabvėje. Jis neatidavė jų teismui ir nenusiuntė 
į kartuves, kaip kolonijose su juodaodžiais sukilėliais elgdavosi 
britai. Tačiau išsišokėlio baltaodžio negalima lyginti su išsišokėliu 
juodaodžiu. 

Hong klausėsi Mugabės kalbos. Jis kalbėjo lėtai, švelniu balsu, 
nepakėlė tono net tada, kai kalbėjo apie sankcijas, dėl kurių pa- 
didėjo vaikų mirtingumas ir gyventojų badas, ir vis daugiau jo 
tautiečių buvo priversti trauktis į Pietų Afriką ir tapti nelegaliais 
imigrantais tarp milijonų kitų. Mugabė kalbėjo apie opoziciją 
šalies viduje. „Incidentų pasitaikė, - pabrėžė jis. - Tačiau užsienio 
spauda niekada nepraneša apie man ir partijai ištikimų šalininkų 
užpuolimus. Visada akmenimis svaidomės tik mes, tik mes nau- 
dojame lazdas, tačiau nieko nepasakoma apie tuos, kurie mėto 
padegamąsias bombas, luošina ir muša žmones.“ 

Mugabės kalba buvo ilga, bet gera. Hong prisiminė, kad jam 
aštuoniasdešimt metų. Kaip daugelis kitų Afrikos lyderių jis ilgus 
metus kalėjo, kai kolonijinė valdžia vis dar tikėjosi, kad galės 
nuslopinti bruzdėjimus prieš jų viešpatavimą. Hong žinojo, kad 
Zimbabvė yra korumpuota šalis. Jos laukia dar ilgas kelias. Tačiau 
būtų per paprasta nuteisti Mugabę kaip vienintelį kaltininką. Tiesa 
daug sudėtingesnė. 

Hong matė Ja Ru, sėdintį prie kito stalo galo, arčiau prekybos 
ministro ir pakylos, iš kur kalbėjo Mugabė. Ja Ru kažką braižė 
savo užrašuose. Taip darydavo dar nuo vaikystės: mąstydamas ar 

klausydamasis piešdavo žmogeliukus, dažniausiai velniukus, šoki- 
nėjančius lauže. „Tačiau greičiausiai būtent jis klausosi įdėmiau- 
siai, - pagalvojo Hong. - Jis siurbia į save žodžius ir apmąsto, kas 
jam gali suteikti pranašumo, sudarant būsimus verslo sandorius. 
Juk iš tikrųjų jis yra čia būtent dėl verslo. Kokių mums reikalingų 
žaliavų turi Zimbabvė? Kaip gauti jų už mažiausią kainą?“ 

Kai susitikimas baigėsi ir prezidentas Mugabė išėjo, brolis ir 
sesuo susidūrė prie durų. Ja Ru laukė jos. Jiedu pasiėmė po lėkštelę 
su užkandžiais. Ja Ru gėrė vyną, o Hong pasitenkino vandeniu. 

— Kodėl atsiuntei man laišką vidury nakties? 

— Man pasirodė, kad tai labai svarbu. Nebegalėjau atidėlioti. 

— Pasiuntinys, pasibeldęs į duris, žinojo, kad aš nemiegu. Iš 
kur jis sužinojo? 

Ja Ru nustebęs kilstelėjo antakius. 

- Juk jei žinai, ar žmogus viduje miega ar ne, tu beldi skirtingai. 

Ja Ru linktelėjo. 

— Mano sesuo labai gudri. 

- Nepamiršk ir to, kad aš matau tamsoje. Šiąnakt aš ilgai sėdėjau 
verandoje. Mačiau, kaip mėnesienoje šmėkštelėjo veidai. 

— Argi šiąnakt buvo mėnesiena? 

- Žvaigždės skleidžia šviesą, kurią aš galiu sustiprinti. Žvaigž- 
džių švytėjimas gali virsti mėnesiena. 

— Nori pasigalynėti, ar ne? 

— Otu ne? 

— Mums reikia pasikalbėti. Ramiai. Be pykčio. Čia vyksta dide- 
lės permainos. Mes priartėjome prie Zimbabvės su didele, tačiau 
draugiška armada. Dabar keliamės į krantą. 

- Šiandien mačiau, kaip du vyrai pakėlė penkiasdešimties ki- 
logramų cemento maišą ir uždėjo ant galvos moteriai. Mano 
klausimas tau labai paprastas. Ko mes siekiame, atplaukę čia visu 

būriu? Ar norime palengvinti moteriai jos naštą? O gal norime 
tapti tais, kurie irgi kraus maišus jai ant galvos? 

— Svarbus klausimas, mielai padiskutuosiu. Bet ne dabar. Pre- 
zidentas laukia. 

— Ne manęs. 

— Vakare sėdėk verandoje. Jei nepasibelsiu iki vidurnakčio, 
vadinasi, nebeateisiu, eik miegoti. 

Ja Ru pastatė taurę ir šypsodamasis nuėjo. Hong pajuto, kad 
per šį trumpą pokalbį ją išmušė prakaitas. Kažkas šūktelėjo, kad 
autobusas išvyks po pusvalandžio. Hong dar kartą prisidėjo į 
lėkštę sumuštinukų. Pasisotinusi išėjo iš rūmų ir susirado lau- 
kiantį autobusą. Buvo labai karšta, baltos rūmų sienos atspindėjo 
saulės šviesą. Ji užsidėjo akinius nuo saulės ir baltą skrybėlę. Jau 
ruošėsi lipti į autobusą, kai už nugaros kažkas pašaukė ją vardu 
ir ji atsisuko. 

— Ma Li? Tu irgi čia? 

— Pavaduoju senąjį Cu. Jis turi problemų su kraujotaka, todėl 
negalėjo vykti, o vietoj jo pakvietė mane. Todėl manęs nėra da- 
lyvių sąraše. 

— Aš tavęs šįryt nepastebėjau. 

— Mane griežtai įspėjo, kad pažeidžiau protokolą ir atsisėdau į 
vieną iš automobilių, o dabar esu savo vietoje. 

Hong paėmė Ma Li už rankų. Štai ko jai reikėjo, štai su kuo galės 
pakalbėti. Jos su Ma Li draugavo nuo studijų laikų po kultūrinės 
revoliucijos. Hong prisiminė, kaip ji vieną ankstų rytą atrado Ma 
Li miegančią ant kėdės viename iš universiteto poilsio kambarių. 
Kai ji pabudo, jos ėmė kalbėtis. 

Turbūt nuo pat pradžių joms buvo lemta tapti draugėmis. Hong 
vis dar prisimena vieną pirmųjų pokalbių. Ma Li pasakė, kad 
atėjo laikas liautis „bombarduoti vyriausiąjį štabą“. Mao ragino 
kultūrinės revoliucijos aktyvistus kritikuoti net aukščiausio rango 

komunistų partijos lyderius. Ma Li pasakė, kad jai atėjo laikas 
„bombarduoti tuštumą savo galvoje ir kovoti su žinių trūkumu“. 

Ma Li tapo ekonomikos analitike ir buvo priimta į darbą Preky- 
bos ministerijoje, į finansų ekspertų grupę, kuri kiaurą parą stebi 
valiutų pokyčius pasaulyje. O Hong tapo vidaus saugumo ministro 
patarėja. Ji turėjo koordinuoti aukščiausios karinės vadovybės 
požiūrį į šalies vidaus ir išorės apsaugą, ypač rūpintis politinės 
vadovybės saugumu. Hong dalyvavo Ma Li vestuvėse, bet po to, 
kai Ma Li susilaukė dviejų vaikų, jų bendravimas nutrūko. 

O dabar jos vėl susitiko prie autobuso už Roberto Mugabės 
rūmų. Jos kalbėjosi nesustodamos per visą kelionę į kaimelį. Hong 
pastebėjo, kad Ma Li irgi labai patenkinta jų susitikimu. Grįžusios 
į viešbutį, nusprendė eiti pasivaikščioti prie upės. Nė viena iš jų 
neturėjo jokių užduočių iki rytojaus dienos, kai Ma Li lankysis 
eksperimentiniame ūkyje, o Hong kalbėsis su grupe Zimbabvės 
kariškių prie Viktorijos krioklių. 

Kai nuėjo prie upės, karštis tiesiog spaudė prie žemės. Tolumoje 
matėsi žaibai, girdėjosi dusli perkūnija. Prie upės nebuvo nė vieno 
gyvūno, lyg jie būtų staiga apleidę šią vietą. Hong krūptelėjo, kai 
Ma Li sugriebė jai už rankos. 

— Ar matai? - paklausė Ma Li rodydama pirštu. 

Tankiuose pakrantės krūmuose Hong nepamatė nieko ypa- 
tingo. 

— Už ano medžio, kurio žievė nulupta dramblių, šalia -uolos, 
kuri kyšo iš žemės kaip ietis. 

Dabar Hong pamatė. Liūtas lėtai judino uodegą, braukdamas 
ja per raudoną dirvožemį. Kartais tarp lapų šmėkštelėdavo akys 
ir karčiai. 

— Tavo gera rega, - pagyrė Hong. 

— Išmokau dairytis. Kitaip būtų pavojinga vaikščioti. Net ir 
mieste ar pasitarimų salėje gali būti vietų, kur pristatyta daug 


»-v- - 


386 


Tylėdamos, beveik su pagarba jos stebėjo, kaip liūtas priėjo 
prie vandens ir ėmė lakti. Toli upės viduryje šmėkštelėjo kelių 
begemotų galvos. Netoli moterų nutūpė beveik tokių pačių spalvų 
tulžys kaip ir anas verandoje. 

— Kokia ramuma, - pratarė Ma Li. - Kuo vyresnė darausi, tuo 
labiau jos ilgiuosi. Gal tai pirmieji senatvės požymiai? Niekas 
nenori mirti paskendęs mašinų ir radijo aparatų triukšme. Mūsų 
pažanga kainuoja mums ramybę. Argi žmogus iš tikrųjų gali 
gyventi be to, ką mudvi dabar jaučiame? 

— Tu teisi. Bet ką daryti su nematomomis grėsmėmis mūsų 
gyvenimui? 

— Galvoje turi užterštumą? Nuodus? Ligas, kurios visą laiką 
mutuoja“ 

— Anot Pasaulio sveikatos organizacijos, šiuo metu Beidžingas 
yra pats nešvariausias miestas pasaulyje. Visai neseniai buvo 
nustatyta, kad kubiniame metre oro yra iki šimto keturiasdešimt 
dviejų mikrogramų kietųjų dalelių. Niujorke - dvidešimt septyni, 
Paryžiuje - dvidešimt du. Kaip Žinai, velnias visada apsireiškia 
smulkmenose. 

— Pagalvok apie visus tuos, kurie pirmą kartą suvokia, kad gali 
sau leisti nusipirkti mopedą. Kaip jiems uždrausi? 

— Reikia, kad partija sustiprintų plėtros kontrolę - kas paga- 
minama iš žaliavų, o ką sukuria mintys. 

Ma Li perbraukė ranka per Hong skruostą. 

- Aš džiaugiuosi kiekvieną kartą, kai pastebiu, kad esu ne viena. 
Man ne gėda tvirtinti, kad Baoxian yundong gali išgelbėti mūsų 
šalį nuo susiskaldymo ir žlugimo. 

— „Kampanija, kuri išsaugos komunistų partijos teisę vado- 
vauti.“ Aš tau pritariu. Bet mes abi žinome, kad grėsmė kyla iš 
vidaus. Kadaise tokią grėsmę sukėlė Mao žmona, virtusi naujosios 
aukštuomenės kurmiu, nors raudona vėliava mojavo energingiau 
už visus. Šiandien partijoje slepiasi kiti, kurie labiau už viską nori 

pakenkti pačiai partijai ir vietoj šalies stabilumo mieliau rinktųsi 
kapitalistinę laisvę, kurios niekas negalės kontroliuoti. 

— Stabilumo jau nebėra, - tarė Ma Li. - Juk aš analitikė ir 
išmanau apie pinigų judėjimą mūsų šalyje. Aš žinau daug tokių 
dalykų, kurių nežino kiti, tačiau, deja, nieko negaliu papasakoti. 

— Mes čia vienos. O liūtas nesiklauso. 
voja: ar galiu ja pasitikėti ar ne? 

— Jei abejoji, nesakyk nieko, - patarė Hong. - Jei neteisingai 
pasirenki, kuo gali pasitikėti, tampi beginklis ir bejėgis. Taip 
mums patarė dar Konfucijus. 

— Tavimi aš pasitikiu, - tarė Ma Li. - Tačiau įprasti gynybiniai 
instinktai visgi liepia būti atsargiai. 

Hong mostelėjo į pakrantę. | 

— Liūto nebėra. Mes net nepastebėjome, kada jis dingo. 

Ma Li linktelėjo. 

- Šiais metais vyriausybė prašys padidinti išlaidas kariuomenei 
beveik penkiolika procentų, - tęsė Hong. - Žinant, kad Kinija 
aplinkui neturi tikrų priešų, Pentagonui ir Kremliui kils natūra- 
lus klausimas, kam ginkluojamasi. Jų analitikai be didelio vargo 
supras, kad valstybė ir kariuomenė rengiasi susidurti su vidinėmis 
grėsmėmis. Be to, beveik dešimt milijardų juanių išleidžiama 
internetui kontroliuoti. Tokių sumų nepaslėpsi. Tačiau esama ir 
kitokių skaičių, kurie žinomi nedaugeliui. Kaip manai, kiek maištų 
ir masinių protestų kilo mūsų šalyje paskutiniais metais? 

Prieš atsakydama Ma Li pagalvojo. 

— Gal penki tūkstančiai? 

Hong papurtė galvą. 

— Beveik devyniasdešimt tūkstančių. Suskaičiuok, kiek išeina 
per dieną. Šis skaičius kabo kaip Damoklo kardas virš visko, ko 
imasi politinis biuras. Tai, ką Den Siaopinas padarė prieš penkio- 
lika metų liberalizuodamas ekonomiką, tąkart nuslopino beveik 

visus neramumus šalyje. Šiandien to nebeužteks. Ypač tada, kai 
miestuose nebeliks vietos ir darbo šimtams milijonų vargingų 
valstiečių, nekantriai laukiančių savo eilės paragauti to puikaus 
gyvenimo, apie kurį visi svajojo. 

— O kas bus tada? 

— Nežinau. Niekas nežino. Išmintingas tas žmogus, kuris nenu- 
rimsta ir nesiliauja mąstyti. Partijoje vyksta kova dėl valdžios, ir ji 
dar niekada nebuvo tokia nuožmi, net Mao laikais. Niekas nežino, 
kuo viskas baigsis. Kariškiai baiminasi chaoso, kurio nebegalės 
suvaldyti. Mudvi žinome, kad vienintelis dalykas, ką galime, ką 
privalome padaryti - atstatyti ankstesnius pamatus. 

— Baoxian yundong. 

— Tai vienintelė išeitis. Mūsų vienintelis kelias. Kito kelio į 
ateitį nėra. 

Prie upės lėtai artinosi dramblių kaimenė. Kai apžvalgos aikš- 
telėje pasirodė grupelė vakariečių turistų, juodvi grįžo į viešbučio 
fojė. Hong ketino pasiūlyti kartu pavakarieniauti, bet Ma Li už- 
bėgo jai už akių sakydama, kad vakare bus užimta. 

— Mes praleisime čia keturiolika dienų, - pasakė Ma Li, - ir 
turėsime laiko pakalbėti apie viską, kas buvo. 

— Apie viską, kas yra dabar ir kas bus, - papildė Hong. - Ir apie 
tai, ko mes dar nežinome. 

Ji žiūrėjo, kaip Ma Li nueina ir dingsta kitoje didžiulio baseino 
pusėje. „Rytoj aš su ja pakalbėsiu, - nusprendė ji. - Kaip tik tada, 
kai man labiausiai reikėjo artimo Žmogaus, pas mane atėjo viena 
iš seniausių draugių.“ 

Hong pavakarieniavo viena. Nemaža kinų delegacijos dalis 
buvo susirinkusi prie dviejų ilgų stalų, bet ji norėjo pabūti viena. 

Aplink šviestuvą virš jos stalo plasnojo naktiniai drugiai. 

Pavalgiusi dar pasėdėjo bare prie baseino gurkšnodama arbatą. 
Kai kurie vyrai iš delegacijos taip prisigėrė, kad ėmė kabinėtis 
prie dailių jaunų padavėjų, kurios vaikštinėjo tarp stalų. Hong 
pasipiktino ir pasišalino. „Ankstesnėje Kinijoje tai būtų buvę 


389 


neleistina, - pagalvojo ji įsiutusi. - Saugumo darbuotojai jau būtų 
įsikišę, o tie, kurie prisigėrė ir elgiasi įžūliai, daugiau niekada 
Kinijai neatstovautų. Gal net būtų įkalinti. Ne taip kaip dabar, 
kai niekas neįsikiša.“ 

Ji įsitaisė savo verandoje ir ėmė mąstyti apie aroganciją, atse- 
kusią paskui palaidą tikėjimą, kad laisvesnė kapitalistinė sistema 
prisidėtų prie plėtros. Den Siaopino tikslas buvo pasiekti, kad Ki- 
nijos vežimas pajudėtų greičiau. Šiandien situacija kitokia. „Mes 
gyvename perkaitimo pavojuje, kuris gresia ne tik pramonei, bet 
ir mūsų pačių smegenims. Mes nebematome, kokią kainą tenka už 
tai mokėti, - upės užterštos, dūstame nuo užteršto oro, milijonai 
žmonių desperatiškai bėga iš provincijos į miestus. 

Kadaise atvykome į šią šalį, kuri tuomet vadinosi Rodezija, nes 
norėjome paremti išsilaisvinimo judėjimą. Dabar, praėjus beveik 
trisdešimčiai metų, grįžtame kaip prastai užsimaskavę kolonizato- 
riai. Mano brolis yra vienas tų, kuris parduoda senuosius idealus. 
Jis neturi nė trupučio tauraus tikėjimo liaudies galia ir sėkme, to 
tikėjimo, kuris kadaise išlaisvino mūsų pačių šalį.“ 

Hong užsimerkė ir įsiklausė į nakties garsus. Iš pavargusios 
galvos pamažu išnyko mintys apie Ma Li ir jų pokalbį. 

Jau buvo beužsnūstanti, kai išgirdo garsą, nustelbusį cikadų 
grojimą. Kažkur trakštelėjo užminta šakelė. 

Ji atsimerkė ir atsisėdo. Cikados nutilo. Hong žinojo, kad ne- 
toliese kažkas yra. 

Ji įbėgo į namelį ir užrakino stiklines duris, paskui užgesino 
šviesą. 

Širdis daužėsi. Hong apėmė baimė. 

Tamsoje kažkas stovėjo ir netyčia užmynė ant šakelės. 

Ji atsigulė ant lovos kankinama baimės, kad kas nors gali ateiti. 

Tačiau iš tamsos niekas neatėjo. Palaukusi beveik valandą, ji 
užtraukė užuolaidas ir atsisėdusi prie rašomojo stalo parašė laišką, 
kuris per dieną buvo susidėliojęs jos galvoje. 

Hong kelias valandas sėdėjo ir rašė apie įvykius, nutikusius pas- 
kutiniu metu. Pradėjo nuo savo brolio ir keistų dalykų, kuriuos 
jai papasakojo teisėja iš Švedijos Birgita Roslin. Ji rašė norėdama 
apsaugoti save ir siekdama atskleisti, kad jos brolis yra korumpuo- 
tas ir priklauso tiems, kurie nori perimti Kinijos valdymą. Be to, 
jis ir jo asmens sargybinis Liu galėjo būti susiję su keliomis žiau- 
riomis žmogžudystėmis toli už Kinijos ribų. Hong buvo išjungusi 
kondicionierių, kad geriau girdėtų, kas darosi lauke. Tvankiame 
kambaryje aplink šviestuvą zvimbė naktiniai vabzdžiai. Hong 
buvo karšta, dideli prakaito lašai kapsėjo ant stalo. Ji jautė, kad 
turi rimto pagrindo nerimauti. Ne vakar gimusi, žino, kaip atskirti 
tikrą pavojų nuo įsivaizduojamo. 

Ja Ru yra jos brolis, bet visų pirma jis tas žmogus, kuris griebia- 
si bet kokių priemonių tikslui pasiekti. Hong nebuvo nusistačiusi 
prieš plėtrą pagal naujuosius planus. Pasaulis keičiasi, todėl ir Ki- 
nijos vadovybė turi ieškoti naujų strategijų, kaip spręsti dabarties 
ir ateities problemas. Tačiau jai ir daugeliui kitų kilo klausimas, 
kodėl plėtojant ekonomiką, kur laisvai rinkai suteikiama daug 
erdvės, ta plėtra nederinama su socialistinėmis idėjomis? Argi 
kitaip neįmanoma? Jai taip neatrodė. Tokiai galingai valstybei 
kaip Kinija nebūtina parduoti sielą ieškant naftos, žaliavų ir 
naujų rinkų, kur jos pramonės produkcija duotų pelno. O kaip- 
gi jų didysis uždavinys parodyti pasauliui, kad plėtojant šalies 
ekonomiką nebūtinai viskas turi baigtis brutaliu imperializmu 
ir kolonializmu? 

Hong buvo susidūrusi su.jaunais godžiais žmonėmis, kurie, 
pasitelkę ryšius, giminystę ir beatodairišką taktiką, sukaupė di- 
džiulius turtus. Jie jaučiasi nepažeidžiami ir dėl to darosi dar 
žiauresni ir ciniškesni. Hong norėjo pasipriešinti tokiems kaip jie 
ir Ja Ru. Ateitis dar neaiški, viską dar galima pakeisti. 

Baigusi rašyti perskaitė, šiek tiek pataisė, šį tą patikslino, įdėjo į 
voką ir užklijavo. Ant jo užrašė Ma Li vardą ir atsigulė miegoti. Iš 
lauko nesigirdėjo jokių garsų. Nors buvo labai pavargusi, užmigo 
ne iš karto. 

Pabudo septintą ryto ir išėjusi į verandą pamatė, kad virš hori- 
zonto kyla saulė. Nuėjusi pusryčiauti ten jau rado besėdinčią Ma 
Li. Hong atsisėdo prie jos staliuko, užsisakė arbatos ir apsidairė. 
Prie daugumos staliukų sėdėjo Kinijos delegacijos nariai. Ma Li 
pasakė ketinanti eiti prie upės pažiūrėti į gyvūnus. 

— Ateik po valandos į mano kambarį, - tyliai paprašė Hong. — 
Mano numeris dvidešimt antras. 

Ma Li linktelėjo ir nieko neklausinėjo. „Jos gyvenimas toks pat 
kaip ir mano - abi spėjome suprasti, kad aplinkui nuolat atsiranda 
paslapčių“, - pagalvojo Hong. 

Hong papusryčiavo ir grįžo į savo kambarį laukti Ma Li. Auto- 
busas į eksperimentinį ūkį išvyks tik pusę dešimtos. 

Ma Li pasibeldė į duris lygiai po valandos. Hong padavė jai 
naktį parašytą laišką. 

- Jei man kas nors atsitiktų, šis laiškas pasidarys svarbus. Jei 
mirsiu savo lovoje nuo senatvės, tada galėsi jį sudeginti. 

Ma Li pažvelgė į ją tiriančiu žvilgsniu. 

— Ar turėčiau dėl tavęs nerimauti? 

— Ne, bet šis laiškas svarbus. Dėl kitų. Ir dėl mūsų šalies. 

Hong pastebėjo, kad Ma Li nustebo, tačiau draugė daugiau 
nieko neklausinėjo, tik įsikišo laišką į rankinę. 

— Kokie darbai laukia šiandien? - paklausė ji. 

— Susitikimas su Mugabės saugumo tarnybos atstovais. Mes 
juos paremsime. 

— Ginklais? 

— Iš dalies. Bet pirmiausia apmokysime jų pajėgas, parodysime, 
kaip kovoti, suteiksime žinių apie sekimą. 

— Juk mes šios srities ekspertai. 

— Ar aš girdžiu paslėptą kritiką? 

— Žinoma, kad ne, - nustebo Ma Li. 

- Juk tu žinai, kad aš visą laiką tvirtinau, kaip svarbu apsaugoti 
mūsų šalį ne tik nuo išorės, bet ir nuo vidaus priešų. Pavyzdžiui, 
daugelis Vakarų šalių būtų patenkintos, jei Zimbabvėje tvyro- 
tų kruvinas chaosas. Anglija iki šiol dar ne visai susitaikė, kad 
1980-aisiais Zimbabvė tapo nepriklausoma šalimi. Mugabę supa 
priešai. Būtų kvailas, jei nereikalautų, kad saugumo tarnyba dirbtų 
atiduodama visas jėgas. 

— Bet jis nėra kvailas, ar ne? 

— Robertas Mugabė yra protingas ir supranta, kad reikia atsi- 
laikyti prieš visus buvusios kolonijinės valdžios bandymus par- 
klupdyti valdančiąją partiją. Jei kris Zimbabvė, tas pat gali ištikti 
daugelį kitų šalių. 

Hong palydėjo Ma Li iki durų ir žiūrėjo, kaip ji tolsta akmeni- 
mis išklotu taku, vinguriuojančiu tarp vešlios žalumos. 
šviesiai mėlynus žiedus, bandydama prisiminti, su kuo galėtų pa- 
lyginti šią spalvą, bet nieko nesugalvojo. Pakėlė nuo žemės vieną 
nukritusį žiedą ir įsidėjo tarp puslapių dienoraščio, kurį visuomet 
vežiodavosi su savimi, bet retai atsiversdavo. 

Jau ketino įsitaisyti verandoje ir perskaityti ataskaitą apie poli- 
tinę opoziciją Zimbabvėje, kai kažkas pabeldė į duris. Atidariusi 
išvydo pusamžį vyrą - vieną iš kelionės vadovų. Jo vardas buvo 
Šu Fu. Hong jau anksčiau buvo pastebėjusi, jog jis įsitempęs ir 
jaudinasi, kad kas nors gali nepavykti. Tikrai ne pats tinkamiau- 
sias žmogus, kuris turėtų būti atsakingas už tokią kelionę, ypač 
dar ir dėl to, kad jo anglų kalbos žinios buvo toli gražu ne pačios 
geriausios. 

— Ponia Hong, planai pasikeitė. Prekybos ministras vyks į kai- 
myninį Mozambiką ir nori, kad jūs važiuotumėte kartu. 

— Kodėl? 

Hong nuoširdžiai nustebo. Ji niekada nebuvo bendravusi su 
prekybos ministru Ke, tik pasisveikino su juo prieš išvykstant į 
Hararę. 

— Prekybos ministras Ke pasakė tik tiek, kad jūs turite vykti 
kartu. Delegacija bus nedidelė. 

— Kada išvykstame? Kur? 

Šu Fu nusibraukė nuo kaktos prakaitą ir skėstelėjo rankomis. 
Paskui parodė į laikrodį. 

— Smulkiau paaiškinti negaliu. Į oro uostą automobiliai išvyksta 
po keturiasdešimt penkių minučių. Vėluoti negalima. Visiems, ku- 
rie vyks kartu, buvo pasakyta pasiimti būtiniausius daiktus. Gali 
būti, kad teks nakvoti. Tačiau įmanoma, kad grįšite jau šįvakar. 

— Kur vyksime? Kokiu tikslu? 

— Viską paaiškins pats ministras. 

— Vis tiek pasakykite, kur vyksime? 

— Į Beiros miestą prie Indijos vandenyno. Mano žiniomis, 
kelionė lėktuvu truks vos valandą. Beira priklauso kaimyniniam 
Mozambikui. 

Hong nespėjo paklausti ko nors daugiau, nes Šu Fu skubiai 
nuėjo. 

Hong liko stovėti ant slenksčio. „Paaiškinimas tik vienas - čia 
Ja Ru darbas. Savaime suprantama, jis yra vienas iš vykstančiųjų 
su Ke ir užsimanė, kad ir aš važiuočiau kartu.“ 

Ji prisiminė, ką išgirdo skrisdama į Afriką. Zambijos prezidentas 
Kaunda pareikalavęs, kad jų nacionalinė oro skrydžių bendrovė 
„Zambia Airways“ įsigytų tuo metu didžiausią pasaulyje lėktuvą 
„Boeing 747“ ir paleistų jį maršrutu Lusaka-Londonas, nors tam 
nebuvo jokio poreikio ir pagrindo. Netrukus paaiškėjo, kad tikrasis 
prezidento Kaundos tikslas buvo skraidyti tuo lėktuvu į nuolatinius 
vizitus kitose šalyse. Tačiau tokio didelio orlaivio jam reikėjo ne dėl 
prabangos, o kad galėtų pasiimti su savimi opozicijos, vyriausybės 
arba aukščiausios karinės vadovybės narius, kuriais jis nepasitikė- 

jo. Jis tiesiog susodindavo į lėktuvą visus, kurie galėtų rengti prieš 
jį sąmokslą arba net perversmą, kol jo nėra šalyje. 

Ar Ja Ru elgiasi taip pat? Gal nori, kad sesuo būtų netoliese, 
kad galėtų ją sekti? 

Hong pagalvojo apie šakelę, kurią kažkas užmynė naktį. Var- 
gu ar ten, pasislėpęs šešėlyje, stovėjo pats Ja Ru. Greičiausiai jo 
siųstas žvalgas. 

Kadangi Hong nenorėjo prieštarauti Ke, ji greitai susikrovė 
daiktus į mažesnį lagaminą ir pasiruošė kelionei. Atėjo į viešbučio 
registratūrą likus kelioms minutėms iki nurodyto laiko. Nesimatė 
nei Ke, nei Ja Ru. Tačiau jai pasirodė, kad pamatė šmėkštelint 
brolio asmens sargybinį Liu, nors ir nebuvo įsitikinusi. Šu Fu 
palydėjo ją iki vieno limuzino, kuriame sėdėjo du vyrai iš Žemės 
ūkio ministerijos. 

Oro uostas buvo visai netoli Hararės. Ten nuvyko dideliu grei- 
čiu tik trimis automobiliais, lydimi policininkų motociklų. Hong 
spėjo pamatyti, kad kiekvienoje sankryžoje stovėjo policininkai, 
kurie buvo sustabdę eismą. Limuzinai įlėkė pro vartus į oro uos- 
tą tiesiai prie lėktuvo, kuris priklausė Zimbabvės karinėms oro 
pajėgoms. Hong įlipo pro užpakalines duris ir pamatė, kad pusė 
lėktuvo salono buvo atitverta. Pagalvojo, kad čia asmeninis Muga- 
bės lėktuvas, kurį jis bus paskolinęs. Lėktuvas pakilo vos už kelių 
minučių. Šalia jos sėdėjo viena iš Ke sekretorių. 

— Kur mes vykstame? - paklausė Hong, kai lėktuvas pakilo ir 
pilotas pranešė, kad kelionė truks apie penkiasdešimt minučių. 

— Į Zambezės upės slėnį, - atsakė šalia sėdėjusi moteris. 

Iš jos tono Hong suprato, kad klausinėti nėra prasmės. Ateis 
laikas ir sužinos, koks šios netikėtos kelionės tikslas. 

„O gal ji nėra netikėta?“ - staiga pamanė. Juk dėl to ji negali 
būti užtikrinta. Galbūt viskas yra jai nežinomo plano dalis? 

Leisdamasis žemyn lėktuvas apsuko ratą virš jūros. Hong žiūrė- 
jo į tviskantį melsvai žalią vandenį, žvejų laivelius su paprastomis 

trikampėmis burėmis, linguojančius tarp bangų. Saulės nutvieksta 
Beira švytėjo baltumu. Aplink cementinį miesto centrą plytėjo 
trobelių kvartalai, gal lūšnynai. 

Išlipus iš lėktuvo, tvokstelėjo karštis. Hong matė, kad Ke eina 
prie pirmojo automobilio. Tai buvo ne juodas limuzinas, o baltas 
visureigis su Mozambiko vėliavėlėmis priekyje. Į tą patį automo- 
bilį įlipo ir Ja Ru. Jis neatsisuko apsidairyti, kur yra sesuo. „Bet 
jis žino, kad esu čia, - pagalvojo Hong. 

Jie pasuko į šiaurės vakarus. Hong vėl važiavo su tais pačiais vy- 
rais iš Žemės ūkio ministerijos. Jie sėdėjo palinkę virš topografinių 
žemėlapių ir įdėmiai dairėsi po besikeičiantį kraštovaizdį. Hong 
tebesijautė taip pat nejaukiai kaip tą akimirką, kai Šu Fu pranešė 
jai apie pasikeitusius planus. Dėl situacijos, kurioje ji atsidūrė 
ne savo noru, jos patirtis ir nuojauta skambino visais pavojaus 
varpais. „Ja Ru norėjo, kad vykčiau kartu. Bet kokį argumentą jis 
pateikė ministrui, kad dabar turiu kankintis šitame japoniškame 
automobilyje, kuris kelia raudonų dulkių debesis. Kinijoje žemė 
geltona, čia ji raudona, bet dulka taip pat lengvai, skverbdamasi 
į akis ir visas odos poras.“ 

Yra tik vienas įmanomas paaiškinimas, kodėl čia atsidūrė: ji 
yra viena iš daugelio komunistų partijos narių, abejojančių dėl 
vykdomos politikos, kuriai pritaria ir Ke. Bet ar ji čia paimta kaip 
įkaitė, ar tam, kad pakeistų savo požiūrį į politikos kryptį, kuria 
piktinasi? Gal persigalvos, kai pamatys, kaip ji veikia tikrovė- 
je? Aukšti Žemės ūkio ministerijos valdininkai ir pats prekybos 
ministras išsiruošė į varginančią kelionę - į Mozambiko širdį, 
vadinasi, kelionės tikslas yra ypač svarbus. 

Kraštovaizdis nesikeitė, galėjai regėti žemus medžius ir krūmus, 
kartais išnirdavo nedideli blizgantys vandens telkiniai, lūšnelės ir 
nedideli dirbami sklypeliai. Hong nustebo, kad derlinga vietovė 
buvo taip retai apgyventa. Ji įsivaizdavo, kad Afrikoje yra taip 
pat kaip Kinijoje arba Indijoje, kur grūdasi daugybė žmonių, 

besistengiančių išgyventi. „Tai tik mitas, kuriuo aš patikėjau, — 
suprato ji. - Didieji Afrikos miestai greičiausiai nesiskiria nuo 
Šanchajaus arba Beidžingo. Galiausiai viskas baigsis katastrofa, 
kuri sunaikins ir gamtą, ir žmones. Ką gi, nežinojau, kad Afrikos 
provincija yra tokia, kokią matau dabar.“ 

Jie važiavo į šiaurės vakarus. Kai kur kelias buvo toks prastas, 
kad automobiliai vos riedėjo. Lietus išplovė suplūktą raudoną 
žemę, ir kelias virto giliais grioviais. 

Galiausiai jie sustojo Sačombe. Tai buvo didelis kaimas - lūš- 
nos, kelios krautuvės ir pusiau sugriuvę balti cementiniai pastatai, 
likę nuo kolonijinių laikų, kai įvairias šalies provincijas valdė 
portugalų administratoriai ir jų assimilados. Hong prisiminė 
kažkada skaičiusi, kaip šias didžiules teritorijas - Angolą, Mozam- 
biką ir Bisau Gvinėją - aprašė griežtasis Portugalijos diktatorius 
Salazaras. Šias tolimas šalis jis vadino Portugalijos „teritorijomis 
anapus jūrų . Kaip tik ten jis išsiuntė visus savo neturtingus vals- 
tiečius, kurie dažnai būdavo beraščiai, ir taip iš dalies išsprendė 
vidaus problemas ir sustiprino kolonijinės valdžios, kuri iki pat 
dvidešimto amžiaus šeštojo dešimtmečio išsilaikė pajūrio terito- 
rijose, struktūrą. „Ar mes dabar pakartosime tą patį? — svarstė 
Hong. - Užgrobsime šią žemę, tik persirengę kitais kostiumais.“ 

Išlipusi iš automobilio ir nusišluosčiusi dulkes bei prakaitą, 
Hong pastebėjo, kad visa teritorija apsupta karinių mašinų ir 
ginkluotų kareivių. Už jų matėsi kaimiečiai, kurie smalsiai apžiū- 
rinėjo keistus siauraakius svečius. „Vargingi žiūrovai, kaip visada. 
Tie, kuriais rūpinamės, kaip patys sau tvirtiname.“ 

Viduryje smėlio aikštės priešais baltus pastatus buvo pastatytos 
dvi didelės palapinės. Į aikštę jau buvo privažiavę daug juodų 
limuzinų. Čia stovėjo ir du Mozambiko karinių oro pajėgų sraig- 
tasparniai. „Nežinau, ko tikėtis, tačiau vyksta kažkas svarbaus. 


* Vietininkai. (Port.) 

Kodėl prekybos ministras Ke skuba į susitikimą kitoje šalyje, nors 
jis net nebuvo numatytas programoje? Nedidelė grupė vieną dieną 
lankysis Malavyje ir Tanzanijoje, tačiau Mozambikas paminėtas 
nebuvo.“ | 

Atžygiavo pučiamųjų orkestras. Tuo pat metu iš vienos palapi- 
nės išėjo keli vyrai. Hong iškart pažino kresną, žilą, žemaūgį aki- 
niuotą vyrą, einantį pačiame priekyje. Jis pasisveikino su prekybos 
ministru Ke. Tai buvo neseniai išrinktas Mozambiko prezidentas 
Gebuza. Ke pristatė jam ir palydai savo delegacijos narius. Hong 
paspaudė jam ranką žiūrėdama į jo draugiškas, bet tiriančias akis. 
„Tikriausiai Gebuza niekuomet nepamiršta veidų.“ Po prisista- 
tymo orkestras užgrojo abiejų šalių himnus. Hong išklausė juos 
pagarbiai pasitempusi. 

Grojant Mozambiko himną; ji dairėsi Ja Ru, bet jo niekur nesi- 
matė“ Jis nesirodė nuo pat avykimo. Hong nužvelgė likusius kinų 
delegacijos narius ir pastebėjo, kad nusileidus Beiroje dingo dar 
keli žmonės. Ji palingavo galva. Nėra prasmės bandyti išsiaiškin- 
ti, kuo užsiima Ja Ru. Daug svarbiau susigaudyti, kas vyksta čia, 
šiame slėnyje, per kurį teka Zambezės upė. 

Jauni juodaodžiai vaikinai ir merginos palydėjo juos į vieną iš 
palapinių. Grupelė pagyvenusių moterų spalvingais drabužiais 
šoko svečiams energingai skambant būgnams. Hong atsisėdo į 
nurodytą vietą galinėje eilėje. Grindys buvo išklotos kilimais, sve- 
čiai susėdo į minkštus krėslus. Visiems susėdus, į tribūną pakilo 
prezidentas Gebuza. Hong užsidėjo ausines. Iš portugalų kalbos 
buvo puikiai verčiama į kinų kalbą. Hong spėjo, kad vertėja yra 
baigusi geriausią vertėjų institutą Beidžinge. Ten ruošiami vertėjai, 
kurie dirba tik prezidentui, vyriausybei ir per svarbiausias verslo 
derybas. Hong buvo girdėjusi, kad nėra kalbos, net pačios mažiau- 
sios tautos, kurios nemokėtų kvalifikuoti Kinijos vertėjai. Tuo ji 
didžiavosi. Nėra nieko, ko jos tauta nepajėgtų pasiekti. Tačiau visai 
neseniai ankstesnė karta skendėjo neišmanymo tamsoje ir varge. 

dančios vėjyje. Ji pamatė šmėkštelint Šu Fu, kelis kareivius, bet 
Ja Ru nebuvo. 

Prezidento kalba buvo labai trumpa. Jis pasveikino Kinijos 
delegaciją atvykus į šalį ir tarė dar keletą žodžių. Hong klausėsi 
įdėmiai, mėgindama suprasti, kas dedasi aplinkui. 

Ji krūptelėjo, kai kažkas palietė jai petį. Ja Ru įėjo į palapinę 
nepastebėtas ir atsitūpė už jos. Brolis patraukė jai nuo ausies 
ausinę ir sušnabždėjo: 

— Klausykis, miela sesute, ir šiek tiek suprasi, kokie dideli įvy- 
kiai pakeis mūsų šalį ir pasaulį. Štai šitaip atrodys mūsų ateitis. 

— Kur tu buvai? 

Ji net paraudo supratusi, kaip kvailai paklausė. Pasijuto kaip 
vaikystėje, kai brolis vėluodavo grįžti namo. Tada ji dažnai im- 
davosi mamos vaidmens, nes jų tėvai nuolat dalyvaudavo politi- 
niuose susirinkimuose. 

— Aš vaikštau savo keliais. O tu dabar klausykis ir mokykis. Ste- 
bėk, kaip senuosius idealus keičia nauji, nors turinys išlieka tas pats. 

Ja Ru vėl uždėjo jai ausinę ir skubiai išėjo iš palapinės. Lauke ji 
spėjo pamatyti asmens sargybinį Liu ir vėl pagalvojo, ar tikrai jis 
galėjo nužudyti visus tuos žmones, apie kuriuos pasakojo Birgita 
Roslin. Ji nutarė, kad grįžusi į Beidžingą iškart pakalbės su savo 
draugais policijoje. Liu daro tik tai, ką jam įsako Ja Ru. 

Ji kirs broliui, kai ateis laikas. Bet iš pradžių turi sužinoti, kas 
nutiko iš tikrųjų. 

Prezidentas perdavė žodį susitikimo komiteto pirmininkui, 
kuris vadovavo susitikimo pasirengimui iš Mozambiko pusės. 
Tai buvo jaunas, ramus vyras, vardu, atrodo, Mapito ar Mapiro. 
Jo akiniai buvo be rėmelių. Vyras kalbėjo perdėtai linksmu balsu, 
lyg tai, ką sakė, būtų buvę iš tikrųjų juokinga. 

Hong suprato. Viskas pamažu aiškėjo, ryškėjo susitikimo tiksias 
ir kodėl viskas taip paslaptinga. Pačiuose Mozambiko krūmynuose 

buvo kuriamas milžiniškas projektas, susiejęs dvi skurdžiausias 
pasaulio šalis, iš kurių viena buvo galinga valstybė, o antroji - 
maža Afrikos šalis. Hong klausėsi malonaus kinų vertėjos balso ir 
suprato, kodėl brolis norėjo, kad ji visa tai išgirstų. Hong smarkiai 
priešinosi viskam, kas galėjo paversti Kiniją imperialistine galybe 
ir tuo pat metu, kaip sakydavo Mao, ji virstų popieriniu tigru, 
kurį anksčiau ar vėliau sutriuškintų susivienijusi liaudis. Galbūt 
Ja Ru puoselėjo silpną viltį įtikinti seserį, kad dabartiniai procesai 
suteiks pranašumo abiem skurdžioms šalims? Visgi svarbiau buvo 
parodyti, kad grupė, kuriai priklauso Hong, neišgąsdins turinčiųjų 
valdžią. Jos ir jos šalininkų nebijojo nei Ja Ru, nei Ke. 

Kai Mapito trumpam nutilo ir pasiėmė stiklinę vandens, Hong 
pagalvojo, kad labiausiai už viską ji bijojo būtent šito, - kad Ki- 
nijoje atgims klasinė visuomenė. Viskas dar blogiau, nei buvo 
įspėjęs Mao, - šalį pasidalys įtakingas valdžios elitas, o žemieji 
visuomenės sluoksniai taip ir nebeišbris iš skurdo. Be to, tas elitas 
daug ką sau leis ir pasaulyje elgsis kaip elgiasi visi imperialistai. 

Mapito tęsė savo kalbą: 

- Šiandien sraigtasparniais skrisime virš Zambezės upės iki 
pat Bandaro, paskui tolyn link Luabo, kur prasideda didelė delta 
ir upė įteka į jūrą. Keliausime virš derlingų žemių, kur gyvena 
labai mažai žmonių. Mes suskaičiavome, kad per penkerius metus 
galėsime priimti keturis milijonus valstiečių iš Kinijos. Jie galės 
įdirbti nedirbamus plotus. Nereikės iškelti nė vieno vietinio, 
niekas nepraras savo pragyvenimo šaltinio. Atvirkščiai — šios 
permainos išeis į naudą mūsų tautiečiams. Atsiras naujų kelių, 
mokyklų, ligoninių, elektra - visi šie dalykai buvo miestiečių 
privilegija ir prieinami tik nedaugeliui kaimiečių. 

Hong jau buvo girdėjusi gandus, kad valstybinės institucijos, 
atsakingos už prievartinį ūkininkų perkėlimą iš vietovių, kur buvo 
statomos didžiosios užtvankos, pažadėjo jiems, kad vieną dieną 
jie gyvens kaip dvarininkai Afrikoje. Hong pabandė įsivaizduoti, 

kaip tai atrodys. Pranešėjas labai vaizdžiai nupiešė rojaus vertą pa- 
veikslą, kaip vargingi, beraščiai, neišmanantys kinai be jokio vargo 
galės pradėti kapstytis jiems nepažįstamose žemėse. Nebūsią 
jokių sunkumų, nes viešpataus draugystė ir bendradarbiavimas, 
nes su vietiniais, gyvenančiais palei upę, nekilsią jokių konfliktų. 
Tačiau neįtikinsi manęs, kad būtent čia ir dabar Kinija virsta 
plėšrūne, kuri nedvejodama savinsis naftą ir visas kitas žaliavas, 
kad jos ekonomika ir toliau galėtų augti pašėlusiu greičiu. Per ilgą 
išsilaisvinimo karą Sovietų Sąjunga parėmė Mozambiką ginklais 
ir taip prisidėjo, kad 1974 metais portugalų kolonizatoriai būtų 
išvyti iš šalies. Ginklai dažnai būdavo pasenę ir mažai ko verti. 
Už juos sovietai gavo teisę žvejoti be jokių apribojimų žuvinguose 
Mozambiko vandenyse. Ar Kinija paseks tokiu pat pavyzdžiu ir 
kaip visi kiti sieks tik savo tikslų? 

Kai pranešėjas nutilo, Hong plojo kartu su visais, kad neat- 
kreiptų į save dėmesio. Į tribūną pakilo prekybos ministras Ke. 
Jis patikino, kad nėra jokių pavojų ir kad visi vieningai sutaria 
dėl šio lygiaverčio bendradarbiavimo. 

Ke kalbėjo trumpai. Paskui svečiai buvo palydėti į kitą palapinę, 
kur buvo patiekta įvairių užkandžių. Hong pasiėmė taurę gerai 
atšaldyto vyno ir ėmė dairytis brolio, tačiau jo niekur nesimatė. 

Po valandos sraigtasparniai pakilo ir pasuko į šiaurės vakarus. 
Po jais driekėsi galinga upė. Žmonių apgyventų vietų buvo visai 
nedaug, žemė ten buvo įdirbta ir apsodinta ir tuo labai skyrėsi nuo 
didžiulių visai nepaliestų teritorijų. Hong pagalvojo, kad galbūt 
ji visgi klysta. Galbūt Kinija ketina suteikti pagalbą Mozambikui 
neturėdama jokių lūkesčių gauti iš to keliskart didesnę naudą sau? 

Variklių gausmas neleido susikaupti ir ji nerado atsakymo į 
savo klausimą. 

Prieš įlipant į sraigtasparnį jiems buvo išdalyti nedideli žemė- 
lapiai. Hong prisiminė, kad važiuojant iš Beiros tokį patį tyrinėjo 
vyrai iš Žemės ūkio ministerijos. 

Sraigtasparniai pasiekė šiauriausią tašką, o tada pasuko į rytus. 
Prie Luabo jie praskrido virš vandenyno, o paskui nusileido netoli 
Čindės vietovės. Aikštelėje jų laukė kiti automobiliai ir delegacija 
vėl patraukė tokiais pat raudonais keliais. 

Jie įvažiavo į krūmynus ir sustojo prie nedidelės upės, įtekan- 
čios į Zambezę. Krūmai toje vietoje buvo iškirsti, o prie upės pus- 
lankiu buvo pastatytos kelios palapinės. Išlipant iš sraigtasparnio, 
ją pasitiko Ja Ru. 

— Sveika atvykusi į Kaja Kvangą. Kažkuria vietine kalba tai reiš- 
kia „mano namai“. Mes čia nakvosime, - pasakė Ja Ru ir parodė 
palapinę arčiausiai vandens. Prie jų priėjo jauna juodaodė moteris 
ir paėmė Hong rankinę. 

— Ką mes čia veiksime? - paklausė Hong. 

- Po ilgos darbo dienos mėgausimės Afrikos tyla. 

— Ar būtent čia pamatysiu leopardą? 

- Ne. Čia veisiasi daugiausia gyvatės ir driežai. Ir vabalai šokliai, 
kurių visi taip bijo. O leopardų nėra. 

— O ką darysime dabar? 

- Nieko. Šios dienos darbai baigėsi. Pamatysi, kad ne viskas 
yra taip primityvu, kaip tu įsivaizduoji. Tavo palapinėje yra netgi 
dušas. Ir patogi lova. Vakare bus bendra vakarienė. Kas norės, 
galės pasėdėti prie laužo, o kiti galės eiti miegoti. 

— Mes būtinai turime pasikalbėti, - pasakė Hong. 

Ja Ru nusišypsojo. 

— Po vakarienės. Galėsime įsikurti prie mano palapinės. 

Ja Ru galėjo ir nerodyti, kur yra jo palapinė, nes Hong jau spėjo 
suprasti, kad ji stovi šalia josios. 

Hong sėdėjo prie savo palapinės ir žiūrėjo, kaip greitai leidžiasi 
saulė. Aikštelėje prie palapinių degė laužas. Ji matė, kad Ja Ru jau 
ten. Brolis buvo apsivilkęs baltą smokingą ir priminė jai seniai 
matytą nuotrauką viename kinų žurnale, kuris išspausdino kelis 
didelius reportažus apie Afrikos ir Azijos kolonijinius laikus. Joje 

buvo pavaizduoti du smokingais vilkintys baltieji, pietaujantys 
prie balta staltiese uždengto stalo, serviruoto brangiu porcelia- 
nu, ir gurkšnojantys atšaldytą vyną kažkur Afrikos krūmynuose. 
Jiems už nugarų stovėjo sustingę padavėjai afrikiečiai. 

„Įdomu, kam atstovauja mano brolis. Kadaise maniau, kad 
mus vienija ne tik šeima, bet ir siekiai padėti savo šaliai. O dabar 
nebežinau.“ 

Prie stalo Hong atėjo pati paskutinė. 

Ji galvojo apie laišką, parašytą aną naktį. Ir apie Ma Li, dėl ku- 
rios patikimumo staiga taip pat nebesijautė užtikrinta. 

„Niekuo negaliu pasitikėti, visiškai niekuo.“ 

Po vakarienės tarp nakties šešėlių svečius linksmino šokėjų grupė. 
Hong, kuri net neparagavo vyno, kad išliktų budri, susižavėjusi 
stebėjo šokį ir prisiminė savo senas svajones. Kadaise jaunystėje 
ji svajojo tapti kinų cirko arba klasikinės Pekino operos artiste. 
Šios svajonės buvo labai skirtingos. Svajonėje apie cirko maniežą ji 
būdavo pati šauniausia artistė, kuri ant bambuko lazdelių sugeba 
išlaikyti begalę besisukančių porcelianinių lėkščių. Ji lėtai vaikšto 
tarp jų ir lengvu rankos judesiu vėl įsuka tą lėkštę, kuri, atrodo, 
tuoj nukris. O Pekino operoje įsivaizduodavo save kaip rimtą 
heroję, kovojančią su tūkstantį kartų stipresniu priešu lazdomis, 
kurios akrobatinėse varžybose atstoja ietis arba kardus. Vėliau, kai 
sulaukė vyresnio amžiaus ir jau nebesvajojo, Hong suprato, kad 
iš tikrųjų ji norėjo gauti galimybę kontroliuoti absoliučiai viską 
savo gyvenime. Dabar, kai išvydo šokėjus, kurie tarsi susijungė į 
vieną daugiarankį kūną, ji vėl pajuto sugrįžtant tą jausmą. Kažkur 
visai netoli buvo vandenynas, ir kai visi stovykloje sumigo, ji iš- 
girdo tylų ošimą. Šį vakarą Afrikoje, sėdint visiškoje tamsoje, kai 

viskas skendi drėgnoje šilumoje ir vandenyno kvapuose, sugrįžo 
jos vaikystė. 

Hong pažiūrėjo į brolį, kuris prisimerkęs sėdėjo ant sudedamo- 
sios kėdės, atrėmęs taurę vyno į kelį, ir pagalvojo, kad nelabai žino, 
apie ką jis svajodavo vaikystėje. Jis visada būdavo užsisklendęs. 
Juodu buvo artimi, bet ne tiek, kad jis būtų pasakojęs jai apie 
savo svajones. 

Šokius pristatydavo vertėja kinė. Hong pamanė, kad tai nebū- 
tina, nes ir taip buvo aišku, kad tai liaudies šokiai, kurie vaizda- 
vo kasdienį gyvenimą arba simbolinius susitikimus su velniais, 
demonais ar gerosiomis dvasiomis. Žmonių ritualai kyla iš tų 
pačių šaltinių, jie nepriklauso nuo odos spalvos ir šalies. Šiokių 
tokių skirtumų būna dė! klimato: ten, kur šalta, žmonės šoka ap- 
sirengę. Tačiau transo būsenoje, ieškodami ryšio tarp požeminio 
ir dangaus pasaulių, tarp praeities ir ateities, kinai ir afrikiečiai 
elgiasi taip pat. 

Hong apsidairė. Prezidento Gebuzos ir jo palydos nebebuvo. 
Nakvoti stovykloje liko tik kinų delegacija, taip pat padavėjai, 
virėjai ir daug sargybinių, kurie sėdėjo krūmuose. Daugelis žiū- 
rovų, stebėjusių šį energingą šokį, atrodė paskendę savo mintyse. 
„Šiąnakt Afrikoje ruošiamasi dideliam žingsniui, - pagalvojo 
Hong. - O aš atsisakau patikėti, kad mes turime eiti būtent šiuo 
keliu. Negali būti, kad mes perkelsime keturis, o gal ir daugiau 
milijonų skurdžiausių savo piliečių į laukines Afrikos platybes ir 
nepareikalausime, kad priimanti šalis kuo nors prisidėtų.“ 

Staiga viena moteris uždainavo. Vertėja paaiškino, kad tai lop- 
šinė. Hong pasirodė, kad ji galėtų užmigdyti ir kinų vaiką, ir 
prisiminė kadaise girdėtą istoriją apie lopšį. Skurdžiose šalyse 
moterys prisiriša vaikus ant nugaros, kad galėtų dirbti, ypač 
laukuose. Afrikoje jos darbuojasi kauptukais, Kinijoje braido iki 
kelių po vandenį, sodindamos ryžius. Kažkas pasakė, kad vaikai 
ant nugaros jaučiasi taip pat kaip lopšiuose, kurie paplitę kitose 

šalyse, taip pat ir kai kuriuose Kinijos regionuose. Koja supamas 
lopšys siūbuoja tokiu pat ritmu, kaip ir einančios moters klubai, 
todėl vaikai užmiega. 

Ji užsimerkė ir įsiklausė. Moteris baigė dainuoti, bet paskutiniai 
dainos garsai dar ilgai skambėjo ore, o paskui tarsi plunksna nu- 
sileido ant žemės. Pasirodymas baigėsi, svečiai ėmė ploti. Paskui 
kai kurie susistūmė arčiau kėdes ir ėmė pusbalsiu šnekučiuotis, 
kiti nuėjo į savo palapines, treti stovėjo prie laužo ir tarsi laukė, 
tik nežinia ko. 

Ja Ru priėjo prie sesers ir atsisėdo ant gretimos kėdės. 

— Keistas vakaras, — tarė jis. - Visiška laisvė ir ramybė. Man 
regis, dar niekada nebuvau taip toli nuo mūsų didelio miesto. 

— Tu būni toli, kai sėdi savo kabinete, pakilęs aukštai virš pa- 
prastų žmonių, automobilių ir triukšmo. 

— Tai nepalyginami dalykai. Ten aš būnu tarsi lėktuve. Kartais 
atrodo, kad mano dangoraižis siūbuoja. O čia esu ant žemės ir ji 
mane tvirtai laiko. Šioje šalyje norėčiau turėti namą pakrantėje, 
kad išsimaudęs vakare galėčiau eiti tiesiai į lovą. 

— Tau užtenka tik panorėti. Sklypo, tvoros ir darbininkų, kurie 
pastatytų pagal tavo pageidavimus. 

— Galbūt. Bet ne dabar. 

Hong pastebėjo, kad jie liko sėdėti vieni. Jai kilo mintis, kad 
galbūt brolis liepė visiems pasišalinti, nes norėjo netrukdomas 
su ja pasikalbėti. 

— Ar matei tą šokėją, kuri vaidino įsiaudrinusią burtininkę? 

Hong pagalvojo. Moteris buvo stamboka, bet judėjo ritmiškai. 

— Ji šoko labai energingai. 

— Kažkas man sakė, kad ji sunkiai serga ir greitai mirs. 

— Nuo ko? 

— Ji serga kažkokia kraujo liga. Ne AIDS, atrodo, vėžiu. Sakė 
šokanti, kad sukauptų drąsos priešintis. Šokis yra jos gyvenimo 
kova. Taip ji bando sulaikyti mirtį. 

— Bet ji vis tiek mirs. 

— Kris kaip akmuo, ne kaip plunksna. 

„Vėl Mao, - pagalvojo Hong. - Galbūt jis būna Ja Ru mintyse 
apie ateitį dažniau, nei aš manau. Ja Ru žino, kad įsiliejo į naująjį 
elitą, gerokai nutolusį nuo tautos, kuriai mano atstovaująs ir kurią 
ginąs.“ 

— Kiek visa tai kainuos? - paklausė Hong. 

— Ši stovykla? Kelionė? Apie ką kalbi? 

— Perkelti keturis milijonus kinų į Afrikos slėnį prie plačios 
upės. Paskui galbūt perkelsite dešimt arba dvidešimt, o gal šimtą 
milijonų vargingiausių valstiečių į kitas šio žemyno šalis. 

- Iš pradžių kainuos labai daug, paskui nieko nebekainuos. 

— Spėju, kad viskas jau apgalvota. Atrankos tvarka, galybė 
laivų žmonėms perplukdyti, paprasti namai, kuriuos naujakuriai 
turės pasistatyti patys, maistas, įrankiai, parduotuvės, mokyklos, 
ligoninės. Ar sutartys tarp šalių jau suderintos ir pasirašytos? Ką 
gaus Mozambikas? Ar gavę teisę apgyvendinti tam tikrą skaičių 
skurdžių valstiečių kitoje skurdžioje šalyje, mes gausime ir šį tą 
daugiau? Kas bus, jei paaiškės, kad šis didžiulis perkėlimas ne- 
pasiteisino? Kaip jums pavyko įvilioti Mozambiką į spąstus? Ko 
aš nežinau? Kas daugiau slypi po šiuo sandėriu, nekalbant apie 
norą atsikratyti problemos, kuri Kinijoje auga kasdien ir darosi 
nevaldoma? Ką darysi su visais kitais milijonais, kurie grasina 
sukilimu prieš dabartinę valdžią? 

— Norėjau, kad pamatytum savo akimis, kad pasiremtum protu 
ir suprastum būtinybę apgyvendinti Zambezės slėnį. Mūsų broliai 
čia visko pagamins tiek daug, kad bus galima eksportuoti. 

— Tu kalbi taip, kad atrodo, jog mes atitempdami čia mūsų 
vargšus valstiečius iš tikrųjų padarysime labdaringą darbą. Aš 
manau, kad mes tiesiog einame ankstesnių imperialistų keliais. 
Kolonijos sėdės spąstuose, o nauda atiteks mums. Nauja rinka 
mūsų prekėms, kad kapitalizmui būtų lengviau išgyventi. Štai, 

broli, kokia tiesa slepiasi po gražiais žodžiais. Aš žinau, kad buvo 
įkurtas naujas Mozambiko finansų departamentas. Vadiname tai 
dovana, o man atrodo, kad čia kyšis. Taip pat girdėjau, kad vadovai 
kinai mušė vietinius darbininkus, kai tie nedirbo tiek, kiek reikia. 
Žinoma, viskas buvo užglaistyta. Bet man gėda visa tai girdėti. Ir 
baisu. Siekdami sau naudos, pamažu spaudžiame į kampą vieną 
Afrikos šalį po kitos. Aš tavimi netikiu, Ja Ru. 

— Tu sensti, sesute. Ir kaip visi seniai pradedi bijoti naujovių. 
Kur bepasisuktum, visus įtarinėji sąmokslu prieš senuosius idea- 
lus. Galvoji, kad tik tu žinai teisingą kelią, nors iš tikrųjų virsti tuo, 
ko labiausiai bijodavai, - konservatyviu žmogumi, reakcioniere. 

Hong staiga pasilenkė į priekį ir skėlė jam antausį. Ja Ru krūp- 
telėjo ir nustebęs žvilgtelėjo į ją. 

— Dabar tu peržengei ribą. Aš neleisiu, kad mane įžeidinėtum. 
Mes galime kalbėti, galime nesutikti su išsakyta nuomone. Bet tu 
prieš mane rankos nekelsi. 

Ja Ru atsistojo ir dingo tamsoje. Atrodo, kad niekas jų nepa- 
stebėjo. Hong ėmė gailėtis. Jai reikėjo būti kantresnei ir iškalbin- 
gesnei, toliau bandyti įtikinti brolį, jog jis klysta. 

Ja Ru nebepasirodė. Hong nuėjo prie savo palapinės. Žibalinės 
lempos apšvietė palapinę ir iš lauko, ir iš vidaus. Lova jau paruoš- 
ta, virš jos pakabintas tinklelis nuo uodų. 

Hong atsisėdo prie savo palapinės. Tvanku. Ja Ru palapinė buvo 
tuščia. Hong žinojo, kad jis už tą antausį keršys. Tačiau nebijojo. 
Savaime suprantama, kad Ja Ru supyko už tai, kad sesuo jam 
trenkė. Hong nutarė atsiprašyti, kai tik jis pasirodys. 

Jos palapinė stovėjo taip toli nuo laužo, kad gamtos garsai gir- 
dėjosi geriau už kolegų murmesį ir pašnekesius. Lengvas vėjelis 
atnešė druskos, drėgno smėlio ir įvairius nepažįstamus kvapus. 

Mintimis Hong grįžo į praeitį. Ji prisiminė Mao žodžius, kad 
viena politikos tendencija slepia kitą, kad po tuo, kas matoma, 
jau bręsta kiti dalykai. Būtų tiek pat teisinga sukilti ir rytoj, ir po 

dešimties tūkstančių metų. Dabartinės Kinijos stiprybė siekia 
senuosius laikus, kai šalis buvo žeminama, kai tauta kraujavo ir 
tūkstančius metų sunkiai dirbdama liejo prakaitą. Žiauri feodalų 
valdžia buvo kalta dėl šalies griūties ir nenusakomo skurdo. Tačiau 
tas vargas suteikė jėgų valstiečiams priešintis ir to jų pasiprieši- 
nimo nebuvo įmanoma įveikti iki galo. Galingųjų ir valstiečių 
nesutarimai tęsėsi šimtus metų. Mandarinų ir imperatoriškųjų 
dinastijų valdžia manė esanti nenugalima. Nors neramumų ir 
sukilimų būdavo visada, vieną dieną išmušė valanda, kai vals- 
tiečiai sukaupė tiek jėgų, kad sugebėjo išsilaisvinti ir įveikė savo 
priešininkus visiems laikams. 

Mao žinojo, kas jų laukia. Tą pačią dieną, kai 1949 metais 
Tiananmenio aikštėje buvo paskelbta apie įkurtą Kinijos liaudies 
respubliką, Mao sukvietė savo artimiausius bendražygius ir pa- 
sakė, kad, nors valstybė gyvuoja dar tik kelias valandas, prieš ją 
jau telkiasi priešiškos jėgos. 

„Tie, kurie mano, kad komunizmo laikais negali atsirasti naujų 
ponų, iš tikrųjų nieko nepasimokė“, - pasakė jis. Paskui paaiškėjo, 
kad jis buvo teisus. Kol žmonės bus susiję su praeitimi, visuomet 
atsiras grupuočių, kurios sieks privilegijų. 

Mao buvo įspėjęs ir dėl tendencijų Sovietų Sąjungoje. Kadangi 
Kinija tuo metu buvo visiškai priklausoma nuo didžiosios kaimy- 
nės paramos, jis kalbėjo taktiškai ir atsargiai, mintį paslėpdamas 
tarp eilučių: „Tai nebūtinai iš prigimties blogi žmonės. Tačiau jie 
vis tiek veršis ten, kur galės gauti privilegijų. Mandarinai neišmirė. 
Jei nebūsime atidūs, vieną dieną išvysime juos su raudonomis 
vėliavomis rankose.“ 

Po to, kai trenkė broliui, Hong buvo apėmęs silpnumas. Dabar 
jis praėjo. Svarbiausia buvo gerai pagalvoti, ką daryti, kad par- 
tijoje kiltų rimta diskusija apie naujosios politikos padarinius. 
Ji visa esybe priešinosi tam, ką šiandien išgirdo, ir tam ateities 
vaizdui, kokį jai nupiešė Ja Ru. „Kiekvienas, pastebintis vis didė- 

jantį nepasitenkinimą provincijose, nutolusiose nuo didžiausių 
ir turtingiausių miestų, supranta, kad reikia kažko imtis. Tačiau 
tikrai nereikia perkelti milijonų valstiečių į Afriką.“ 

Su Ma Lijos kalbėjo apie tai, kad Kinijoje kasmet kyla devynias- 
dešimt tūkstančių protesto akcijų. Devyniasdešimt tūkstančių! 
Hong pabandė suskaičiuoti, kiek jų tenka vienai dienai. Du ar trys 
šimtai, ir jų visą laiką daugėja. Nepasitenkinimas augo ne tik dėl 
didelio pajamų skirtumo. Protestai kildavo ne tik dėl gydytojų ir 
mokyklų. Kaimuose siautėjo banditai, kurie grobdavo moteris ir 
paversdavo jas prostitutėmis, jie priversdavo žmones vergauti prie 
aukštakrosnių arba pramonėje, kur naudojami pavojingi chemi- 
kalai. Pasipiktinimą kėlė tie, kurie, dažnai su vietinių valdininkų 
žinia, atimdavo iš žmonių žemę. Miestams plečiantis jos reikėdavo 
būstams statyti, ir ji iškart pabrangdavo. Hong buvo keliavusi po 
šalį ir matė, kad laisvosios rinkos augimas pakenkė gamtai: upės 
buvo užneštos dumblu, vanduo užnuodytas ir taip užterštas, kad 
jam išvalyti reikės daug pinigų, jei tai išvis bus įmanoma. 

Įvairiomis progomis ji įtūžusi kalbėdavo apie tai, kad valdi- 
ninkai, kurių pareiga buvo sutrukdyti tokioms piktadarystėms, 
leidžiasi paperkami. 

„Ja Ru yra viso šito dalis. To pamiršti aš negaliu, - pagalvojo 
Hong. 

Ji miegojo neramiai ir dažnai pabusdavo. Tamsa skleidė daug 
nepažįstamų garsų, kurie brovėsi į jos sapnus ir vis pažadinda- 
vo. Kai virš horizonto pakilo saulė, Hong jau buvo atsikėlusi ir 
apsirengusi. 

Staiga prieš ją išdygo Ja Ru. Jis šypsojosi. 

— Mes abu ankstyvi, - tarė jis. - Abu turime kantrybės miegoti 
tik tiek, kiek būtina. 

— Atsiprašau, kad tau trenkiau. 

Ja Ru tik gūžtelėjo ir parodė į žalią visureigį, stovintį netoli 
palapinių. 

- Čia tau. Vairuotojas nuveš tave į vieną vietą, kuri yra vos už 
dešimties kilometrų. Ten pamatysi keistą vaizdą, kuris auštant 
kartojasi prie visų vandens telkinių, - tada trumpai akimirkai 
susitaiko atsigerti atėję plėšrūnai ir jų aukos. 

Prie automobilio stovėjo liesas pusamžis juodaodis vyras. 

- Jo vardas Arturas. Jis - patyręs vairuotojas, be to, kalba ang- 
liškai. 

— Ačiū tau už rūpestį, - padėkojo Hong. - Bet mums reikia 
pasikalbėti. 

Ja Ru jos nesiklausė ir nekantriai pertraukė vidury sakinio: 

— Pakalbėsime paskui. Aušra Afrikoje labai trumpa. Krepšyje 
rasi pusryčius ir kavos. 

Hong suprato, kad Ja Ru bando susitaikyti. Vakarykštis atsi- 
tikimas jų neišskirs. Hong nuėjo prie automobilio, pasisveikino 
su vairuotoju ir atsisėdo ant galinės sėdynės. Per krūmynus vin- 
giuojančios vėžės vos matėsi išdžiūvusioje žemėje. Hong saugojosi 
dygių šakų, kurios atsimušdavo į atvirą automobilį. 

Priartėjęs prie vandens telkinio, Arturas sustabdė automobilį 
ant aukštumos, prie pat skardžio link vandens, ir padavė jai žiū- 
ronus. Ji pamatė kelias hienas ir buivolus, palinkusius prie van- 
dens. Arturas parodė į dramblių kaimenę. Pilki gyvūnai pamažu 
artinosi prie vandens ir atrodė, lyg jie žengtų tiesiai iš saulės. 

Hong pagalvojo, kad priešais vaizdas nesikeitė daugybę tūks- 
tančių metų. Čia praėjo nesuskaičiuojamos gyvūnų kartos. 

Netardamas nė žodžio, Arturas padavė jai puodelį kavos. Di- 
džiuliai drambliai artėjo keldami dulkes. 

Staiga ramybę sudrumstė šūvis. 

Pirmas krito Arturas. Kulka pataikė jam į smilkinį, nunešdama 
pusę galvos. Hong taip ir nespėjo susigaudyti, kas vyksta. Kulka 
pataikė jai į žandikaulį, prasiskverbė žemyn ir perkirto stuburą. 
Išgirdę duslius šūvius, žvėrys akimirkai pakėlė galvas ir sukluso, 
bet paskui gėrė toliau. 

Ja Ru ir Liu priėjo prie visureigio ir nustūmė jį nuo skardžio. 
Automobilis apvirto ir nuriedėjo žemyn. Paskui Liu apipylė jį 
benzinu ir pasitraukęs atokiau sviedė į jį degtuką. Visureigis iškart 
suliepsnojo, o išsigandę žvėrys išsilakstė. 

Ja Ru laukė prie savo visureigio. Liu grįžo ir atsisėdęs prie vairo 
jau norėjo užvesti variklį, bet Ja Ru atsistojo jam už nugaros ir 
trenkė per pakaušį geležine lazda. Jis daužė tol, kol Liu nustojo 
judėti, o paskui numetė lavoną prie tebedegančio visureigio. 

Ja Ru nuvažiavo tolėliau ir ten palaukė. Po pusvalandžio grįžo į 
stovyklą ir pranešė apie nelaimę prie vandens telkinio. Visureigis 
nuslydęs nuo skardžio ir nusiritęs žemyn, tada užsidegęs. Sesuo ir 
vairuotojas žuvo. Liu bandęs juos gelbėti, bet sudegęs. 

Visi, tądien matę Ja Ru, kalbėjo, kad jis buvo labai sukrėstas, 
bet tuo pat metu jie stebėjosi, kaip jis sugeba susitvardyti. Ja Ru 
pasakė, kad nelaimė negali sutrukdyti svarbiam darbui. Prekybos 
ministras Ke pareiškė jam užuojautą ir derybos tęsėsi, kaip ir 
buvo planuota. 

Kūnai buvo sudėti į juodus maišus, nuvežti į Hararę ir ten 
sudeginti. Apie įvykį nepranešė nei Mozambiko, nei Zimbabvės 
laikraščiai. Arturo šeima, kuri gyveno Ksai-Ksai mieste Mozam- 
biko pietuose, gavo išlaikymą visam gyvenimui. Tie pinigai jo 
šešiems vaikams suteikė galimybę studijuoti, o jo žmona Emilda 
nusipirko naują namą ir automobilį. 


Grįždamas namo į Beidžingą, Ja Ru vežėsi dvi urnas su pelenais. 
Vieną vakarą jis išėjo į savo didžiulę terasą dangoraižio viršuje ir 
išpylė pelenus. Šie išsisklaidė tamsoje. 

Jau dabar jis ilgėjosi sesers ir jųdviejų pokalbių. Tačiau buvo 
įsitikinęs, kad kitaip pasielgti negalėjo. 

Kai sužinojo, kas atsitiko, Ma Li apėmė siaubas ir sielvartas. 
Giliai širdyje ji nepatikėjo istorija apie automobilio avariją. 

Ant stalo stovėjo balta orchidėja. Ja Ru perbraukė pirštu švelnų 
žiedlapį. 

Buvo ankstus rytas. Nuo kelionės į Afriką praėjo mėnuo. Ant 
stalo gulėjo brėžiniai namo, kurį jis nutarė pasistatyti Mozambike 
prie vandenyno už Kelimanės miesto. Kai šalys pasirašė stambius 
verslo sandorius, Ja Ru galėjo gana nebrangiai įsigyti didelį žemės 
plotą prie vandenyno. Kada nors vėliau jis pastatys ten prabangų 
turizmo centrą pasiturintiems kinams, kurių vis daugiau ims 
keliauti po pasaulį. 

Kitą dieną po Hong ir Liu mirties Ja Ru stovėjo ant aukštos 
kopos ir žvelgė į Indijos vandenyną. Kartu su juo buvo Zambezės 
provincijos gubernatorius ir- specialiai iškviestas architektas iš 
Pietų Afrikos. Gubernatorius staiga ištiesė ranką ir parodė link 
tolimiausių rifų, prie kurių matėsi banginis, purškiantis vandens 
fontaną. Gubernatorius pasakė, kad šioje pakrantės vietoje ban- 
ginius galima pamatyti labai dažnai. 

— O ar kada nors čia buvo atplaukę nuo Antarktidos atitrūkę 
ledynai? - paklausė Ja Ru. 

— Tokios legendos esama, - atsakė gubernatorius. - Kadaise 
mūsų protėvių laikais, iki atplaukiant pirmiesiems baltiesiems 
žmonėms, - portugalų jūreiviams, - šiose vietose pasirodęs led- 
kalnis, kurį galėjai matyti nuo kranto. Arčiau priplaukę vyrai 
išsigando nuo jo sklindančio šalčio. Vėliau, kai iš didelių burlaivių 
į krantą išsilaipino baltieji, žmonės ėmė sakyti, kad ledkalnis bu- 
vęs tarsi įspėjimas apie tai, kas netrukus įvyks. Baltųjų oda buvo 
tokios pačios spalvos kaip ledkalnis, jų mintys ir elgesys toks pat 
šaltas. Niekas nežino, ar tai tiesa, ar tik legenda. 

— Aš noriu pasistatyti čia namą, - pareiškė Ja Ru. - Geltoni 
ledkalniai niekada nepraplauks pro šiuos krantus. 

Per vieną dieną buvo atmatuotas didelis žemės plotas, vėliau 
užregistruotas kaip vienos iš daugelio Ja Ru kompanijų nuosavy- 

bė. Kaina už žemę ir pakrantės dalį buvo beveik simbolinė. Dar 
tiek pat Ja Ru sumokėjo už gubernatoriaus sutikimą ir dovanas 
svarbiausiems valdininkams, kurie turėjo paruošti nuosavybės 
dokumentus ir statybos leidimus be eilės. Jis davė nurodymą ar- 
chitektui iš Pietų Afrikos ir jau gavo iš jo brėžinius ir akvarelinį 
piešinį, kuriame buvo pavaizduotas jo į rūmus panašus namas, du 
baseinai su jūros vandeniu, apsupti palmių, ir dirbtinis krioklys. 
Name bus vienuolika kambarių ir dar miegamasis su atidaromo- 
mis lubomis, kad matytųsi žvaigždėtas dangus. Gubernatorius 
pažadėjo, kad iki Ja Ru žemės bus nutiesta atskira elektros linija 
ir atvestos telekomunikacijos. 

Sėdėdamas ir žiūrėdamas į savo būsimus namus Afrikoje, Ja Ru 
nusprendė, kad vieną kambarį paskirs Hong atminimui įamžinti. 
Jame stovės visuomet paklota lova viešniai, kuri niekada neatvyks. 
Kad ir kas nutiko, Hong vis tiek yra šeimos narė. 

Tyliai suskambo telefonas. Ja Ru susiraukė. Kas taip anksti nori 
su juo kalbėtis? Pakėlė ragelį. 

— Atvyko du vyrai iš Saugumo tarnybos. 

— Ko jie nori? 

— Jie aukšto rango, Specialiojo skyriaus vadovai. Sako, kad tai 
svarbu. 

- Įleisk juos po dešimties minučių. 

Ja Ru padėjo ragelį ir sulaikė kvapą. Specialusis skyrius buvo 
atsakingas už bylas, susijusias tik su aukšto rango valstybės žmo- 
nėmis arba su tokiais kaip Ja Ru, kurie mezga ryšius tarp politinio 
ir ekonominio elito. Den Siaopinas, pabrėžęs, kad jų vaidmuo 
šalies ūkio plėtroje yra labai svarbus, pavadino juos šiuolaikiniais 
tiltų statytojais. 

Ko jie nori? Ja Ru priėjo prie lango ir pažiūrėjo į miestą, pa- 
skendusį ryto migloje. Ar tai gali būti susiję su Hong mirtimi? Jis 
pagalvojo apie visus žinomus ir nežinomus priešus. Gal kas nors iš 
jų mėgina pasinaudoti Hong mirtimi ir sunaikinti jo gerą vardą ir 

buvo kreipusis į vieną prokurorą, bet jis visai iš kitos institucijos. 

Savaime suprantama, gal Hong spėjo pakalbėti ir su kitais, jam 
nepažįstamais asmenimis. 

Jis negalėjo suprasti, kokia galėtų būti šio vizito priežastis. Be- 
liko išklausyti pačių vyrų. Ja Ru žinojo, kad saugumiečiai dažnai 
lankosi vėlai vakare arba anksti ryte. Šis įprotis buvo išlikęs dar 
nuo tų laikų, kai valstybės saugumo darbo patirtį jie perėmė iš 
Sovietų Sąjungos ir Stalino. Mao kelis kartus buvo siūlęs pasimo- 
kyti ir iš FTB, tačiau jo pasiūlymu nebuvo pasinaudota. 

Praėjus dešimčiai minučių, jis sudėjo brėžinius į stalčių ir at- 
sisėdo už rašomojo stalo. Vyriškiams, kuriuos ponia Šen įleido į 
kabinetą, buvo apie šešiasdešimt metų. Dėl to Ja Ru sunerimo dar 
labiau. Paprastai tokius reikalas atlikdavo jaunesni vyrai. O šių sau- 
gumiečių amžius bylojo, kad jie labai patyrę ir kad reikalas rimtas. 

Ja Ru atsistojo, nusilenkė ir pasiūlė jiems atsisėsti. Jis neklausė 
jų pavardžių, nes žinojo, kad ponia Šen bus atidžiai patikrinusi 
jų asmens dokumentus. 

Vyrai atsisėdo ant sofos prie vieno iš didžiųjų langų. Ja Ru 
pasiūlė arbatos, bet jie atsisakė. 

Kalbą pradėjo vyresnysis. Iš jo tarmės Ja Ru suprato, kad vy- 
riškis neabejotinai kilęs iš Šanchajaus. 

- Gavome pranešimą. Kas jį pateikė, atskleisti negalime. Infor- 
macija išsami, todėl nekreipti dėmesio negalime. Mums teikiamos 
instrukcijos tapo griežtesnės, todėl įdėmiai tiriame nusikaltimus 
šalies įstatymams. 

— Aš pats prisidėjau griežtinant priemones prieš korupciją, - 
pasakė Ja Ru. - Nesuprantu, kodėl jūs čia? 

— Gavome pranešimą, kad jūsų statybų kompanijos neleistinais 
būdais siekia pranašumo. 

— Pranašumo? 

— Neleistinomis paslaugomis. 

— Kitaip tariant, korupcija ir kyšininkavimu? 

— Mes gavome labai išsamios informacijos. Tai kelia susirūpi- 
nimą. Instrukcijos tapo griežtesnės. 

— Tai šį ankstų rytą atvykote pranešti, kad esama įtarimų dėl 
grobstymo mano kompanijose? 

— Greičiau papasakoti, nei pranešti. 

- Čia įspėjimas? 

— Jei taip norite. 

Ja Ru suprato. Jis turėjo įtakingų draugų kovos su korupcija 
komisijoje, todėl kažkas norėjo įspėti jį iš anksto, kad Ja Ru su- 
naikintų pėdsakus ir įkalčius arba išsiaiškintų, kas vyksta, jei pats 
kartais nieko nežino. 

Jis pagalvojo apie Šeną Vikseną, kuris neseniai buvo nužudytas 
šūviu į pakaušį. Jam pasirodė, kad šie du pilki vyrai, sėdintys prie- 
šais jį, skleidžia tokį pat šaltį kaip ledkalnis afrikiečių legendoje. 

Ja Ru vėl susirūpino, ar nepadarė kokios klaidos. Gal kuriuo 
nors metu jautėsi per daug užtikrintas ir leido sau būti arogantiš- 
kam. Tokiu atveju jis padarė klaidą. Už klaidas visuomet baudžia. 

— Man reikia sužinoti daugiau. Ši informacija per daug bendra, 
nekonkreti. 

— Mūsų instrukcijos to neleidžia. 

- Juk kaltinimus, kad ir anoniminius, vis tiek kažkas pateikia? 

— To pasakyti irgi negalime. 

Ja Ru skubiai pasvarstė, gal būtų galima jiems sumokėti ir iš- 
gauti daugiau informacijos apie jam pateiktus kaltinimus. Tačiau 
pabijojo rizikuoti. Kuris nors iš jų, o gal ir abu, gali turėti mikro- 
fonus ir įrašyti šį pokalbį. Taip pat gali būti, kad jie yra garbingi 
vyrai ir jų nepapirksi kaip daugelio kitų valdininkų. 

- Šie neaiškūs kaltinimai neturi jokio pagrindo, - pareiškė Ja 
Ru. - Esu dėkingas, kad pranešėte apie gandus, kurie, matyt, sklan- 
do apie mane ir mano kompanijas. Tačiau anonimai dažnai būna 
apsimetėliai, pavyduoliai ir piktavaliai melagiai. Mano įmonės 

švarios, manimi pasitiki valstybė ir partija, ir galiu tvirtai pa- 
reikšti, kad gana gerai kontroliuoju savo direktorius ir Žinau, ar 
jie vykdo mano įsakymus. Tačiau, žinoma, negaliu atsakyti už tai, 
jei kartais su grobstymu būtų susijęs kas nors iš mano darbuotojų, 
kurių turiu daugiau nei trisdešimt tūkstančių. 

Ja Ruatsistojo, norėdamas parodyti, kad pokalbis baigtas. Tiedu 
nusilenkė ir išėjo. Paskui jis paskambino poniai Šen. 

- Liepk kuriam nors iš mano apsaugos darbuotojų išsiaiškinti, 
kas čia buvo, kas jų viršininkai. Paskui sukviesk mano devynis 
generalinius direktorius į susirinkimą po trijų dienų. Jokių atsi- 
prašymų, dalyvavimas būtinas. Tas, kuris neatvyks, iškart neteks 
savo posto. Šį reikalą reikia išsiaiškinti! 

Ja Ru įsiuto. Jis nebuvo blogesnis už kitus. Toks kaip Šenas 
Viksanas, kuris peržengė visas ribas, be to, buvo šykštus ir ne- 
mokėjo valdininkams, ruošusiems jam dirvą, tikrai buvo vertas 
tapti atpirkimo ožiu. Dėl jo niekas neliūdės. 

Ja Ru įtemptai dirbo kelias valandas ir sukūrė veiksmų planą. 
Tuo pat metu jis svarstė, kuris iš jo direktorių galėjo paslapčia 
pakišti kiaulę ir paskleisti informaciją apie jo neleistinus sando- 
rius ir slaptas sutartis. 


Po trijų dienų jo direktoriai susirinko viename Beidžingo 
viešbutyje, kurį Ja Ru parinko gerai apgalvojęs. Kaip tik ten jie 
rinkdavosi kartą per metus, ir tada Ja Ru išmesdavo kurį nors iš 
direktorių iš darbo kaip pavyzdį, kad nė vienas negali būti užtik- 
rintas dėl savo padėties. 

Kiek po dešimtos ten susirinko grupelė labai išblyškusių vyrų. 
Nė vienas nežinojo, kodėl taip netikėtai buvo sukviesti į šį susi- 
rinkimą. Ja Ru privertė juos palaukti valandą ir tik tada įžengė į 
kambarį. Jo taktika buvo labai paprasta: jis liepė visiems atiduoti 
savo mobiliojo ryšio telefonus ir išeiti. Dabar jie negalės paskam- 
binti nei vienas kitam, nei kam nors už šių sienų. Visi buvo paso- 

dinti atskiruose kambariuose su ponios Šen iškviestais apsaugos 
darbuotojais. Paskui Ja Ru pasikalbėjo su kiekvienu iš eilės ir be 
užuolankų papasakojo, ką sužinojo prieš tris dienas. Ką jie galį 
pasakyti? Pasiaiškinti? Ar esama ko nors, ką jis turėtų žinoti? Ja 
Ru atidžiai stebėjo jų veidus ir stengėsi suprasti, ar kuris nors 
neatrodo sutrikęs dėl šios žinios. Jei tai būtų kuris nors iš jų, Ja 
Ru sužinotų, kas nutekino informaciją. 

Tačiau visi direktoriai buvo vienodai nustebę ir susirūpinę. Die- 
nai baigiantis beliko pripažinti, kad kaltininko jis nerado. Ja Ru 
išsiuntė visus namo ir nė vieno neatleido iš darbo, tačiau visiems 
griežtai įsakė ieškoti išdavikų savo administracijose. 

Kad eina klaidingu keliu, Ja Ru suprato tik po kelių dienų, kai 
ponia Šen pranešė, kas buvo išsiaiškinta apie anuos du vyrus iš 
Saugumo tarnybos. Kai įėjo ponia Šen, jis vėl tyrinėjo savo namo 
Afrikoje brėžinius. Paprašė ją atsisėsti ir pakreipė lempos gaubtą 
taip, kad ant jo veido kristų šešėlis. Jam patiko ponios Šen balsas. 
Kad ir ką ji kalbėdavo, - pateikdavo ekonominę ataskaitą arba 
kokios nors valdiškos instancijos naujų direktyvų interpretaci- 
ją, - jam atrodydavo, kad ponia Šen seka jam pasaką. Jos balsas 
vėl primindavo seniai pamirštą arba tyčia iš atminties išstumtą 
vaikystę - Ja Ru ir pats nebežinojo, kaip yra iš tikrųjų. 

Jis išmokė ponią Šen visuomet pirmiausia pranešti svarbiausius 
dalykus. Taip buvo ir šįvakar. 

— Atrodo, kad tai kažkaip susiję su jūsų velione seserimi. Ji 
turėjo ryšių su kai kuriais Valstybės saugumo tarnybos vadovais. 
Kai bandome susieti anuos du saugumiečius, kurie čia lankėsi tą 
rytą, su kitais šešėlyje esančiais asmenimis, vis iškyla jūsų sesers 
vardas. Regis, galima manyti, kad informacija buvo perduota 
neilgai trukus iki jos tragiškos žūties. Tačiau įsakymas veikti buvo 
duotas iš pačios aukščiausios vadovybės. 

Ja Ru pastebėjo, kad Šen kažką nutyli. 

— Tu man kažko nesakai? 

— Nesu užtikrinta. 

- Čia viskas neaišku. Ar kas nors iš aukščiausių vadovų davė 
įsakymą ir toliau tirti šį reikalą? 

— Negaliu patvirtinti, ar tai tiesa ar gandai. Tačiau kalbama, kad 
esama nepatenkintų dėl nuosprendžio Šenui Viksanui padarinių. 

Ja Ru sustingo. Jis viską suprato poniai Šen dar nepabaigus 
minties. 

— Jiems reikia dar vieno atpirkimo ožio? Dar vieno turtuolio, 
kurį nubaus tam, kad parodytų, jog čia ne šiaip sau pavienis atve- 
jis, o pradėta visa kampanija? 

Ponia Šen linktelėjo. Ja Ru pasitraukė toliau į šešėlį. 

— Kas nors dar? 

— Ne. 

— Tada gali eiti. 

Ponia Šen išėjo iš kabineto. Ja Ru net nesujudėjo. Jis galvojo, 
nors labiausiai už viską norėjo bėgti iš savo kabineto. 

Kai Ja Ru priėmė tą sunkų sprendimą nužudyti savo seserį per 
kelionę Afrikoje, jis vis dar buvo įsitikinęs, kad Hong jam ištikima. 
Taip, jų nuomonės skyrėsi, tarp jų dažnai vykdavo vidaus karas. 
Kaip tik šiame kambaryje per jo gimimo dieną Hong apkaltino 
jį kyšininkavimu. 

Kaip tik tada jis ir suprato, kad anksčiau ar vėliau Hong taps 
jam pavojinga. Dabar jis suprato, kad pasiryžti turėjo anksčiau. 
Tuo metu Hong jau nebebuvo patikima. | 

Ja Ru lėtai papurtė galvą. Staiga suprato tai, apie ką anksčiau net 
nebuvo pagalvojęs. Hong buvo pasiruošusi padaryti jam tą patį, ką 
jis padarė jai. Žinia, ji neketino griebtis ginklo pati. Hong planavo 
pasiremti šalies įstatymais. Jei Ja Ru būtų gavęs mirties bausmę, 
Hong būtų buvusi viena iš pritariančiųjų, kad tai teisinga bausmė. 

Ja Ru prisiminė savo draugą Lai Čangksingą, kuris prieš keletą 
metų turėjo skubiai bėgti iš šalies, kai vieną rytą policija atliko 
kratas visose jo kompanijose. Ir tik todėl, kad turėjo nuosavą, 

nuolat pakilti paruoštą lėktuvą, jam pavyko palikti šalį ir išsivežti 
šeimą. Jis išvyko į Kanadą, kuri nebuvo pasirašiusi su Kinija pabė- 
gėlių gražinimo sutarties. Neturtingo ūkininko sūnus, sugebėjęs 
padaryti svaiginančią karjerą, kai Den Siaopinas panaikino rinkos 
kontrolę. Lai Čangksingas pradėjo savo kelią kasdamas šulinius, 
bet paskui tapo kontrabandininku ir visą uždarbį investuodavo į 
įmones, kurios per keletą metų uždirbo jam milžiniškus turtus. 
Kartą Ja Ru lankėsi Raudonajame dvare, kurį Lai pasistatė savo 
gimtajame kaime Ksiamenyje. Ten jis buvo prisiėmęs ir didelių 
socialinių įsipareigojimų - pastatė senelių namus ir ne vieną 
mokyklą. Ja Ru dar tada atkreipė dėmesį į arogantišką draugo 
išlaidumą ir įspėjo jį, kad vieną dieną jis dėl to gali žlugti. Jie sė- 
dėjo ir kalbėjosi apie pavydą naujiesiems kapitalistams, „Antrajai 
dinastijai, kaip ironiškai pasakė Lai. Bet taip jis kalbėdavo tik 
tada, kai būdavo su patikimais žmonėmis. 

Tad Ja Ru nenustebo, kai didžiulis Lai kortų namelis sugriuvo 
ir draugas buvo priverstas bėgti. Keli jo verslo partneriai buvo 
nuteisti mirties bausme. Kiti, kurių buvo šimtai, atsidūrė kalėji- 
me. Tačiau skurdžiame kaime visi prisiminė dosnųjį vyrą, kuris 
kartais sukraudavo turtus taksi vairuotojams vien iš arbatpinigių 
arba be jokios priežasties dalydavo dovanas varguoliams, kurių 
net nepažinojo. Ja Ru žinojo, kad Lai dabar rašo memuarus, ku- 
rių baisiai bijo nemažai Kinijos valdininkų ir politikų. Lai gali 
atskleisti daug tiesos, o Kanadoje cenzūros nėra. 

Tačiau Ja Ru neketino bėgti iš savo šalies. Nė viename iš Bei- 
džingo oro uostų jo nelaukia pakilti paruoštas lėktuvas. 

Galvoje pradėjo kirbėti kita mintis. Kelionėje į Afriką dalyva- 
vo ir Hong draugė Ma Li. Ja Ru žinojo, kad jos keletą kartų ilgai 
kalbėjosi. Be to, Hong visada mėgo rašyti laiškus. 

Galbūt Ma Li parsivežė žinią nuo Hong? Ją paskui perdavė ki- 
tiems asmenims, o tie informavo Saugumo tarnybą? To jis nežino. 
Bet netrukus išsiaiškins. 

Po trijų dienų, kai Beidžingą vargino viena iš žieminių smė- 
lio audrų, Ja Ru susirado Ma Li darbovietę netoli Saulės dievo 
parko, Ritan Gongyuan. Ma Li dirbo finansų analizės skyriuje ir 
jos pareigos nebuvo tokios aukštos, kad ji galėtų pridaryti jam 
problemų. Pasitelkusi savo darbuotojus, ponia Šen išsiaiškino, 
kas jos draugai, bet tarp jų nebuvo asmenų iš valstybės ar partijos 
centrinės vadovybės. Ma Li turėjo du vaikus. Dabartinis jos vyras 
buvo nereikšmingas biurokratas. Kadangi jos pirmas vyras žuvo 
per karą su Vietnamu aštuntame praeito amžiaus dešimtmetyje, 
niekas neprieštaravo, kai ji susituokė dar kartą ir pagimdė dar 
vieną vaiką. Abu vaikai gyveno atskirai. Vyresnioji, dukra, dirbo 
mokslo reikalų patarėja vienoje mokytojų rengimo akademijoje, 
o sūnus - chirurgu vienoje iš Šanchajaus ligoninių. Jie taip pat 
neturėjo jokių ryšių, kurie galėtų kelti rūpesčių Ja Ru. Tačiau jis 
atkreipė dėmesį, kad Ma Li turi du anūkus, kuriems skiria daug 
laiko. 

Ponia Šen susitarė, kada Ma Li galėtų susitikti su Ja Ru. Ji 
nepaaiškino, koks vizito tikslas, pasakė tik tiek, kad tai skubu ir 
greičiausiai susiję su kelione į Afriką. „Ji turėtų sunerimti“, - pa- 
galvojo Ja Ru, sėdėdamas ant galinės savo automobilio sėdynės ir 
stebėdamas pralekiantį miestą. Kadangi laiko dar buvo, jis paprašė 
vairuotojo pravažiuoti pro statybvietę, kur darbavosi jo kompa- 
nija. Ten buvo statomi pastatai, skirti olimpinėms žaidynėms. 
Be to, Ja Ru turėjo užsakymą nugriauti didelį gyvenamųjų namų 
rajoną. Vietoj jo čia atsiras keliai į naujas sporto arenas. Ja Ru buvo 
apskaičiavęs, kad iš šitų sandorių uždirbs milijardus pelno, net jei 
kiekvieną mėnesį valdininkams ir politikams sumokės milijonus. 

Ja Ru dairėsi po miestą, kuris keitėsi tiesiog akyse. Daug kas 
protestavo sakydami, kad Beidžingas neteks daug savo praeities. 
Bet Ja Ru liepė jam dirbantiems žurnalistams parašyti apie dingu- 
sius lūšnynus ir investicijas, kurios po žaidynių parodys pasauliui 
kitokį Kinijos veidą ir duos naudos paprastiems kinams. Ja Ru, 


420 


kuris labiausiai norėjo likti nematomu kūrėju, kelis kartus visgi 
pasidavė kvailai pagundai dalyvauti televizijos programose, kur 
buvo diskutuojama apie pokyčius Beidžinge. Kiekvieną kartą jis 
pasinaudodavo proga pateikti pavyzdžių apie labdarą, apie kokių 
nors ypatingų parkų ar pastatų išsaugojimą. Žiniasklaidos analiti- 
kai, kuriems jis sumokėjo už įvairias paslaugas, pristatydavo jį kaip 
geros reputacijos žmogų, nors ir priklausantį turtingiausiųjų elitui. 

Šitą reputaciją Ja Ru norėjo išsaugoti. Bet kokia kaina. 

Automobilis sustojo prie neišvaizdaus pastato, kur dirbo Ma 
Li. Ji laukė jo ant laiptų. 

— Žvelgiu į tave, Ma Li, ir man atrodo, tarsi mūsų kelionė, pa- 
sibaigusi taip tragiškai, buvo labai seniai. 

— Aš kiekvieną dieną prisimenu brangiąją Hong, - pasakė Ma 
Li. - Bet Afrika dings praeityje. Vis tiek niekada ten nebegrįšiu. 

— Mes kasdien sudarome naujas sutartis su daugeliu Afrikos 
šalių. Tiesiame kelius, kurie nuves mus į tolimą ateitį. 

Taip kalbėdamiesi jie perėjo tuščiu koridoriumi iki Ma Li kabi- 
neto, kurio langai išėjo į sodelį, apsuptą aukštos tvoros. Viduryje 
sodo buvo įrengtas fontanas, bet žiemą jame vandens nebuvo. 

Ma Li išjungė savo telefoną ir atnešė arbatos. Kitame kabinete 
kažkas nusijuokė. 

— Tiesos paieškos panašios į stebėjimą sraigės, kuri gaudo kitą 
sraigę, - pradėjo Ja Ru mąsliai. - Ji juda lėtai, bet užsispyrusi. 
atlaikė. 

— Sklinda gandai, - tęsė Ja Ru, - kurie mane žeidžia. Tai gandai 
apie mano kompanijas, apie mano charakterį. Įdomu, iš kur jie 
kyla. Noriu paklausti, kas nori man pakenkti. Čia ne šiaip sau 
pavyduoliai, o kažkas kitas, kurio motyvų aš nesuprantu. 

— O kodėl man reikėtų sugadinti tavo reputaciją? 

— Norėjau pasakyti ne tai. Klausiu visai ko kita. Kas gali žinoti, 
kas gali turėti informacijos, kas gali ją skleisti? 


421 


— Mūsų gyvenimai visiškai skirtingi. Aš esu valstybės tarnautoja, 
o tu užsiimi dideliu verslu, apie kurį rašo laikraščiai. Aš esu nereikš- 
mingas asmuo, o tu gyveni taip, kad man net sunku įsivaizduoti. 

— Bet tu pažinojai Hong, - ištarė Ja Ru lėtai. - Mano seserį, 
kuri buvo artima ir man. Ilgai nesimačiusios, jūs netikėtai susi- 
tikote Afrikoje. Jūs kalbėjotės. Vieną ankstų rytą ji paskubomis 
trumpam buvo užbėgusi pas tave. Aš grįžau į Kiniją ir čia pradeda 
sklisti gandai. 

Ma Li išbalo. 

— Ar tu mane kaltini šmeižtu? 

— Turi suprasti, ir manau, kad tikrai supranti, jog būdamas 
tokioje situacijoje aš šitaip nekalbėčiau, jei nebūčiau surinkęs 
informacijos. Aš atmečiau vieną galimybę po kitos. Galiausiai 
liko tik vienas paaiškinimas, tik vienas asmuo. 

— Aš? 

- Šiaip jau ne. 

— Nori pasakyti, kad tai Hong, tavo sesuo? 

— Ne paslaptis, kad mes nesutarėme dėl esminių klausimų 
apie Kinijos ateitį. Dėl politikos krypties, ekonomikos, požiūrio 
į istoriją. 

— Bet argi jūs buvote priešai? 

— Priešiškumas gali atsirasti per ilgą laiką, beveik nepastebimai, 
kaip iš jūros iškyla sekluma. Staiga pamatai, kad turi priešų, apie 
kuriuos nenutuokei. 

— Man sunku patikėti, kad Hong būtų pasinaudojusi anonimi- 
niais kaltinimais kaip ginklu. Ji ne tokia. 

- Žinau. Todėl ir klausiu. Apie ką judvi kalbėjotės iš tikryjy? 

Ma Li neatsakė. Ja Ru klausinėjo toliau, neduodamas jai laiko 
pagalvoti. 

— Galbūt buvo laiškas, - ištarė jis lėtai, - kurį ji perdavė tau 
tą rytą. Juk aš teisus? Laiškas buvo? Arba dokumentas? Aš turiu 
žinoti, ką ji tau pasakė ir ką davė. 

— Ji tarsi nujautė, kad greitai mirs. Aš mąsčiau apie tai, bet 
nesupratau, kad jos nerimas buvo toks stiprus. Ji tik paprašė 
pasirūpinti, kad jos kūnas būtų sudegintas, o pelenai paskleisti 
virš Longtanhu Gonguyano ežerėlio parke. Be to, paprašė, kad 
pasirūpinčiau jos asmeniniais daiktais ir knygomis, kad išdalyčiau 
drabužius ir ištuštinčiau namą. 

— Ir nieko daugiau? 

— Ne. 

— Arji visa tai pasakė, ar parašė? 

— Parašė. Išmokau mintinai, o laišką sudeginau. 

— Tai laiškas buvo trumpas? 

- Taip. 

— O kodėl sudeginai? Juk tokį laišką beveik galima vadinti 
testamentu. 

— Ji pasakė, kad niekas manimi neabejos. 

— O man laiško nepaliko? 

— O kąji būtų parašiusi? 

— To aš ir klausiu. Gal davė laišką, kurio tu nesudeginai? Kurį 
kažkam atidavei? 

— Aš gavau vieną laišką, skirtą man. Jį sudeginau. Daugiau 
nieko. 

— Būtų apmaudu, jei dabar kalbi netiesą. 

— O kam man meluoti? 

Ja Ru skėstelėjo rankomis. 

— O kodėl žmonės meluoja? Kodėl mes taip darome? Nes tam 
tikru metu turime iš to naudos. Melas ir tiesa yra tokie ginklai, Ma 
Li, kurie tinkamose rankose gali būti naudingi, visai kaip kardai, 
kuriais meistriškai naudojasi tie, kas moka. 

Ja Ru įrėmė į ją žvilgsnį, bet Ma Li akių nenusuko. 

— Ir tai viskas? Ar nenori pasakyti man ko nors daugiau? 

— Ne, nieko. 

— Tu, žinoma, supranti, kad anksčiau ar vėliau aš išsiaiškinsiu 
viską, ką man reikia žinoti. 

— Taip. 

Ja Ru susimąstęs linktelėjo. 

— Tu geras žmogus, Ma Li. Aš taip pat. Bet aš galiu pasijusti 
įžeistas ir supykti, jei sa manimi elgiamasi negarbingai. 

— Aš niekam nieko nepasakojau. 

— Gerai. Tu turi du anūkus, Ma Li, kuriuos labai myli. 

Jis pastebėjo, kad moteris krūptelėjo. 

— Tu man grasini? 

— Visai ne. Tik suteikiu galimybę pasakyti tiesą. 

— Aš neturiu ko pridurti. Hong papasakojo, kad nerimauja dėl Ki- 
nijos ateities, bet apie jokius gandus ir grasinimus neminėjo nieko. 

— Tada aš tavimi tikiu. | 

— Tu mane gąsdini, Ja Ru. Ar aš to nusipelniau? 

— Tai ne aš tave išgąsdinau, o Hong su savo slaptu laišku. Pa- 
kalbėk apie tai su jos dvasia. Paprašyk, kad išlaisvintų nuo nerimo 
ir suteiktų ramybę. 

Ja Ru atsistojo. Ma Li palydėjo jį į gatvę. Jis paspaudė jai ranką 
ir išvažiavo. Ma Li grįžo į kabinetą ir puolė prie kriauklės - ją 
supykino. 

Paskui ji atsisėdo prie savo stalo ir mintinai išmoko Hong 
laišką, kurį laikė paslėptą viename iš stalčių. 

„Ji mirė dėl kažkieno įtūžio, - svarstė Ma Li. - Kadir ką jie sakytų. 
Kol kas dar niekas įtikinamai nepaaiškino, kaip įvyko ta avarija.“ 

Vakare prieš išeidama iš darbo, Ma Li suplėšė laišką ir išmetusi 
į klozetą nuleido vandenį. Ji vis dar bijojo ir žinojo, kad dabar teks 
gyventi su virš jos galvos pakibusia Ja Ru grėsme. Nuo dabar jis 
nuolat bus kažkur netoliese. 


Tą vakarą Ja Ru praleido viename iš savo naktinių klubų Bei- 
džingo pramogų rajone Sanlitune. Jis atsigulė pailsėti viename iš 

galinių kambarių ir paprašė, kad viena iš klubo darbuotojų pa- 
masažuotų jam kaklą. Li Vu buvo jo vienmetė. Kadaise ji buvo jo 
meilužė ir vis dar priklausė tai nedidelei grupelei žmonių, kuriais 
Ja Ru pasitikėjo. Jis gerai pagalvodavo, ką jai sakyti, o ko ne, bet 
žinojo, kad ji ištikima. 

Masažuodama jį, Li Vu visuomet išsirengdavo nuoga. Kamba- 
rys buvo išklijuotas raudonais tapetais. Pro sienas vos girdėjosi 
iš klubo sklindanti muzika, šviesa buvo prislopinta. 

Ja Ru mintyse perkratė pokalbį su Ma Li. „Tai Hong darbas, - 
nusprendė jis. - Aš padariau didelę klaidą, kad taip ilgai tikėjau 
jos ištikimybe šeimai.“ 

Li masažavo jam nugarą. Staiga jis griebė jai už rankos ir at- 
sisėdo. 

— Ar skaudžiai paspaudžiau? 

— Man reikia pabūti vienam. Aš tave dar pasikviesiu. 

Moteris išėjo iš kambario, o Ja Ru susisupo į paklodę. O gal 
jis mąsto klaidingai. Galbūt svarbiausia ne tai, kas buvo parašyta 
laiške, kurį Hong davė savo draugei Ma Li. 

„Tarkime, kad Hong su kažkuo pakalbėjo. Su tokiu žmogumi, 
apie kurį, jos nuomone, aš niekada nepagalvočiau.“ 

Staiga jis prisiminė Čano Bingo žodžius apie švedų teisėją, kuria 
Hong domėjosi. Juk Hong galėjo su ja pasikalbėti? Gal pasakė tai, 
ko nederėjo? 

Ja Ru vėl atsigulė ant lovos. Po švelnaus Li masažo sprandas 
nebebuvo toks įsitempęs. 


Kitą rytą jis paskambino Čanui Bingui ir paklausė tiesiai 
šviesiai: 

— Tu kažką minėjai apie švedų teisėją, su kuria mano sesuo buvo 
susitikusi. Kokiu reikalu? 

- Jos vardas Birgita Roslin. Įprastas užpuolimas. Mes iškvietė- 
me ją atpažinti nusikaltėlių, bet ji nė vieno neatpažino. Tačiau ji 

tikrai kalbėjo su Hong apie žmogžudystes Švedijoje, kurias, Roslin 
nuomone, įvykdęs kažkoks kinas. 

Ja Ru sustingo. Viskas blogiau, nei jis įsivaizdavo. Jam iškilo 
Žymiai rimtesnė grėsmė nei įtarimai korupcija. Jis skubiai užbaigė 
pokalbį keliomis mandagiomis frazėmis. 

Mintyse jis jau ruošėsi darbui, kurį teks atlikti pačiam, kadangi 
Liu nebėra. 

Teks sutvarkyti dar vieną reikalą. Hong dar ne visai nugalėta. 

Londono Kinų kvartalas 

Kai vieną gegužės pradžios dieną Birgita Roslin lydėjo savo šeimą 
į Kopenhagos oro uostą, iš kur ši ruošėsi vykti atostogų į Madeirą, 
visą priešpietę lijo. Gerokai pasikankinusi dėl dvejonių ir ne vieną 
kartą pasikalbėjusi su vyru, Birgita apsisprendė nevažiuoti. Ji ir 
taip ilgai nedirbo dėl sveikatos problemų, todėl dabar nebegalėjo 
eiti ir savo viršininko vėl prašyti laisvadienių. Teismas vis dar 
užverstas bylomis. Ji tiesiog negalėjo imti ir išvažiuoti. 

Kopenhagoje pliaupė lietus. Kelionės traukiniu Stafanui buvo 
nemokamos, todėl jis užsispyrė vienas važiuoti į Kastrupą, kur 
jo lauks vaikai, tačiau Birgita lygiai taip pat užsispyrė vis tiek jį 
nuvežti. Išlydėjusi artimuosius, atsisėdo kavinėje ir ėmė stebėti 
žmones, velkančius lagaminus ir svajojančius apie keliones į to- 
limas šalis. 

Prieš kelias dienas Birgita paskambino savo draugei Karinai 
Viman ir pasakė, kad atvažiuos į Kopenhagą. Nors nuo kelionės 
į Kiniją buvo praėję jau keli mėnesiai, jos dar nebuvo susitiku- 
sios. Gydytojas leido dirbti, ir Birgita puolė į darbus stačia galva. 
Hansas Matsonas pasitiko ją išskėstomis rankomis, pastatė ant 

stalo vazą su gėlėmis, o kitą akimirką jai padėjo šūsnį bylų, kurios 
laukė eilės kuo greičiau patekti į teismą. Kaip tik tuo metu, kovo 
pabaigoje, vietiniuose Pietų Švedijos laikraščiuose buvo rašoma 
apie begėdiškai ilgas eiles Švedijos teismuose. 

Birgitos kolegos papasakojo, kad Hansas Matsonas, kuris iš pri- 
gimties nebuvo labai karingas, per interviu kalbėjo gana švelniai ir 
aiškiai nepasakė, kad šioje beviltiškoje situacijoje teismai atsidūrė 
visų pirma dėl vyriausybės reikalavimų taupyti. Birgitos kolegos 
dejavo ir pyko dėl tokio darbo krūvio, o ji pati be galo džiaugėsi 
vėl sugrįžusi į darbą. Dažną vakarą ji taip ilgai užsibūdavo savo 
kabinete, kad Hansas Matsonas jam įprastu ramiu tonu įspėjo, 
jog ji vėl persidirbs ir susirgs. 

— Aš nesirgau, - paprieštaravo Birgita Roslin. - Tik spaudimas 
buvo pakilęs per daug, o kraujas kiek nusilpęs. 

- Taip atsako sumanus demagogas, - atšovė Hansas Matso- 
nas, - o ne Švedijos teisėjas, kuris žino, kad žaidimas žodžiais 
baigiasi bėdomis. 

Štai kodėl jos su Karina pasikalbėdavo tik telefonu. Jos du 
kartus planavo susitikti, tačiau abu sykius iškilo kliūčių. Tačiau 
šįkart, šią lietingą dieną Kopenhagoje, Birgita buvo laisva. Teismo 
rūmuose jai reikės būti tik kitą dieną, todėl ji liks nakvoti pas Ka- 
riną. Į rankinę buvo įsimetusi nuotraukų ir nekantriai kaip vaikas 
laukė tos akimirkos, kai Karina parodys savąsias. 

Kelionė į Beidžingą jau praeityje. Kažin, ar matyti vaizdai taip 
greitai nyksta dėl jos amžiaus? Ji apsidairė po kavinę, lyg būtų 
ieškojusi, kas atsakytų į jos klausimą. Viename kampe sėdėjo dvi 
arabės beveik uždengtais veidais, viena iš jų verkė. 

„Jos man neatsakys, - pagalvojo ji. - Kas gali atsakyti, jei aš 
pati nežinau?“ 

Birgita ir Karina buvo susitarusios susitikti restorane, esančia- 
me skersgatvyje prie Striogeto. Birgita buvo planavusi pasivaikš- 
čioti po parduotuves ir paieškoti darbinio kostiumėlio, bet tokiu 

oru neteko ūpo kur nors eiti. Ji sėdėjo oro uoste, kol atėjo laikas 
važiuoti, tada sėdo į taksi, nes nebuvo tikra, ar nepasiklys. 

Birgita įžengė į perpildytą restoraną ir pamatė džiaugsmingai 
jai mojančią draugę. 

- Jie išskrido laimingai? 

— Apie kai kuriuos dalykus pagalvojame per vėlai. Baisu, kai 
visa tavo šeima sėdi tame pačiame lėktuve. 

Karina papurtė galvą. 

— Nieko neatsitiks. Jei kraustaisi iš vienos vietos į kitą ir tikrai 
nori išgyventi, tada turi sėsti būtent į lėktuvą. 
rinai bekalbant, Birgita pagalvojo, kad ji jau seniai begalvojo 
apie užpuolimą. Kaip staiga prie jos pusryčių stalo išdygo Hong. 
Kaip atsirado jos rankinė. Prisiminė visą tą keistą ir bauginantį 
nutikimą. 

— Ar tu klausaisi? - paklausė Karina. 

— Žinoma. Kodėl klausi? 

— Neatrodo, kad girdėtumei. 

— Pagalvojau apie šeimą, kabančią ore. 

Pavalgiusios jos užsisakė kavos. Karina pasiūlė užsisakyti kon- 
jako ir šitaip pasipriešinti šaltam pavasariniam vėjui. 

- Žinoma, išgerkime konjako. 

Pas Kariną juodvi parvažiavo taksi. Lietus jau buvo liovęsis, 
debesys pradėję sklaidytis. 

— Man reikia pajudėti, - pasakė Birgita. - Savo kabinete arba 
teismo salėje prasėdžiu daug valandų. 

Jos nuėjo pasivaikščioti tuščia pakrante. Sutiko tik kelis pagy- 
venusius žmones su šunimis. 

— Apie ką galvoji siųsdama kitą žmogų į kalėjimą? O galjau to 
klausiau anksčiau? Ar esi kada nors nuteisusi žudiką? 

— Daug kartų. Taip pat ir vieną moterį, kuri nužudė tris žmo- 
nes, - savo tėvus ir jaunesnį brolį. Prisimenu, kad sėdėjau teismo 

salėje ir žiūrėjau į ją. Ji buvo nedidelė, liekna, labai graži. Jei būčiau 
vyras, tikriausiai ji man būtų atrodžiusi seksuali. Bandžiau įžvelgti 
atgailos ženklų. Buvo akivaizdu, kad žmogžudystes ji suplanavo, 
kad užmušė juos ne įsiūčio akimirką. Be to, užmušė tiesiogine šio 
žodžio prasme. Paprastai taip elgiasi vyrai, o moterys dažniausiai 
griebiasi peilio. Mes esame duriančioji lytis, o vyrai - mušančioji. 
Tačiau ji pasiėmė iš tėvo garažo kūjį ir visus tris užmušė trenkda- 
ma per galvą. Ir jokios atgailos. 

— Kodėl? 

— Taip ir nepaaiškėjo. 

— Tai jai ne visi namie? 

- Specialistai, ištyrę jos psichikos būklę, to nepatvirtino. Ga- 
liausiai man neliko nieko kita, kaip tik paskirti griežčiausią baus- 
mę. Ji net neapskundė nuosprendžio. Teisėjai paprastai žiūri į tai 
kaip į pergalę. Bet šiuo atveju aš nežinau, ką galvoti. 

Jos sustojo pažiūrėti į burlaivį, plaukiantį šiaurėn Zundo są- 
siauriu. 

— Gal jau atėjo laikas papasakoti? - tarė Karina. 

— Apie ką? 

— Kas iš tikrųjų atsitiko Beidžinge? Juk aš žinau, kad tu nesakei 
tiesos. Na, bent jau nepasakei tiesos ir tik tiesos, kaip reikalaujama 
prisiekti teisme. 

— Mane užpuolė ir pagrobė rankinę. 

- Žinau. Bet ne tokiomis aplinkybėmis, Birgita. Tuo aš netikiu. 
Man visą laiką trūko kažkokių detalių. Nors ir nesimatėme daug 
metų, visgi aš tave pažįstu. Tais laikais, kai buvome maištautojos, 
vargšės naivuolės, supainiojusios jausmus ir protą, mes išmokome 
sakyti tiesą ir tuo pat metu meluoti. Aš niekada nebandyčiau tau 
meluoti, ar išsidirbinėti, kaip sakydavo mano tėvas. Aš žinau, kad 
tu mane demaskuotum. 

Birgita pajuto palengvėjimą. 

- Ašir pati nesuprantu, kodėl nuslėpiau pusę tiesos. Gal todėl, 
kad tu buvai labai užsiėmusi savo pirmąja dinastija. O gal kad pati 
nesupratau, kas atsitiko iš tikrųjų. 

Jos ėjo pakrante tolyn, o kai saulė pradėjo kaitinti rimčiau, 
nusimetė striukes. Birgita papasakojo apie nuotrauką, padarytą 
stebėjimo kamera viename Hudiksvalio viešbutuke ir apie savo 
bandymus rasti joje pavaizduotą vyrą. Ji dėstė išsamiai, lyg pati 
sėdėtų kaip apklausiama liudininkė, atidžiai stebima teisėjo. 

— Apie tai niekada nepasakojai, - pasakė Karina, kai Birgita 
baigė kalbėti. 

Tada jos apsisuko ir patraukė atgal. 

— Kai tu išvažiavai, man buvo labai baisu, - prisipažino Birgi- 
ta. - Pamaniau, kad supūsiu kokiame nors požeminiame kalėjime, 
o policija tik praneš, kad aš dingau. 

— Man tai panašu į pasitikėjimo trūkumą. Iš tikrųjų galėčiau 
supykti. 

Birgita sustojo ir atsisuko į Kariną. 

— Mes ne taip gerai pažįstame viena kitą, kaip galbūt įsivaiz- 
duojame arba norime, kad būtų. Jaunystėje mūsų ryšys buvo 
visai kitoks. Mes esame draugės. Tačiau ne tokios artimos. O gal 
niekada tokios ir nebuvome. 

Karina linktelėjo. Jos patraukė tolyn pakrante, kur smėlis buvo 
sausesnis. 

— Mes norime, kad viskas pasikartotų ir būtų lygiai taip, kaip 
kadaise, - pasakė Karina. - Bet kai sensti, reikia gintis nuo senti- 
mentalumo. Kad draugystė išliktų, ji visą laiką turi būti išbandoma 
ir atnaujinama. Galbūt sena meilė ir nerūdija, o senai draugystei 
taip nutikti gali. 

— Vien tai, kad mes dabar kalbamės, yra žingsnis teisinga kryp- 
timi. Galima palyginti su metaliniu šepečiu, kuris nušveičia rūdis. 

— Tai kas nutiko paskui? Kuo viskas baigėsi? 

— Aš grįžau į viešbutį. Policija arba kokia nors slapta saugumo 
tarnyba buvo apieškojusi mano kambarį. Nežinau, ką jie tikėjosi 
rasti. 

— Bet tau turėjo būti keista. Rankinės pagrobimas? 

— Savaime suprantama, tai susiję su nuotrauka iš Hudiksvalio 
viešbučio. Kažkas nenorėjo, kad aš ieškočiau to vyro. Tuo pat 
metu tikiu, kad Hong sakė teisybę. Kinai nenori, kad užsienio 
turistai, grįžę namo, pasakotų apie vadinamuosius „nelaimingus 
nutikimus“. Tik ne dabar, kai šalis ruošiasi didžiajam pasirody- 
mui - olimpinėms žaidynėms. 

— Visa šalis su milijardu gyventojų, kurie laukia savo eilės pa- 
sirodyti. Keista mintis. 

- Šimtai milijonų gyventojų, skurdžių valstiečių, iš tikrųjų 
net nežino, kas tos olimpinės žaidynės. Arba žino, bet supranta, 
kad jų gyvenimas nepagerės vien dėl to, kad Beidžinge susirinks 
pasaulio sportininkai. | 

— Aš beveik neprisimenu tos moters vardu Hong. Ji buvo labai 
graži. Ir budri, lyg visą laiką būtų pasiruošusi bet kokiems įvykiams. 

— Galbūt. Aš ją prisimenu kitaip. Ji man padėjo. 

— Arji tarnavo keliems užsakovams? 

— Aš mąsčiau apie tai. Nežinau. Bet gali būti, kad tu teisi. 

Jos nuėjo į prieplauką, kur buvo prišvartuoti dar tik keli burlai- 
viai. Senoje medinėje valtyje sėdėjo moteris ir sėmė iš jos vandenį. 
Ji linksmai linktelėjo ir kažką pasakė, bet tokia tarme, kad Karina 
beveik nieko nesuprato. 

Paskui jos gėrė kavą Karinos svetainėje. Karina papasakojo apie 
savo darbą, kad dabar tyrinėjanti kelis kinų poetus ir jų kūrinius 
nuo nepriklausomybės paskelbimo1949-aisiais iki šių dienų. 

- Juk negaliu viso savo gyvenimo skirti tik išmirusioms impe- 
rijoms. Poezija užsiimu dėl įvairovės. 

Birgita buvo beprasižiojanti apie savo slaptą aistrą kurti šlagerių 
tekstus, bet susilaikė. 

— Daugelis jų buvo drąsūs, - tęsė Karina. - Juk Mao ir kiti 
politiniai vadovai retai pakęsdavo kritiką, tačiau poetams Mao 
buvo pakantus. Galima pamanyti, kad dėl to, jog ir pats kūrė 
eiles. Bet man atrodo, kad jis žinojo, jog menininkai į didelius 
politinius įvykius gali pažiūrėti iš kitos perspektyvos ir pateikti 
svarbių įžvalgų. Kai partijos vadovybė norėdavo pamokyti tuos, 
kurie rašydavo netinkamus žodžius ar piešdavo pavojingus vaiz- 
dus, Mao beveik visuomet pasipriešindavo. Ir taip elgėsi iki pat 
mirties. Žinoma, Mao atsakingas už tai, kas nutiko menininkams 
kultūrinės revoliucijos metais, bet jo tikslas buvo ne toks. Net jei 
paskutinė Mao sukelta revoliucija turėjo kultūrinių požymių, iš 
esmės ji buvo politinė. Kai Mao pastebėjo, kad dalis maištaujančio 
jaunimo nuėjo per toli, jis viską sustabdė. Aš manau, kad nors 
Mao ir negalėjo pasakyti garsiai, jis gailėjosi dėl žalos, padarytos 
per tuos metus. Savaime suprantama, jis geriau už kitus žinojo, 
kad norint išsikepti kiaušinienės pirma reikia sukulti kiaušinius. 
Ar ne taip būdavo sakoma? 

— Arba kad revoliucija - ne kviestinė arbatėlė, - pridūrė Birgita, 
ir abi moterys nusijuokė. 

— Ką dabar galvoji apie Kiniją? - paklausė Birgita. - Kaip tau 
atrodo, kas ten vyksta? 

— Esu įsitikinusi, kad tarp įvairių grupuočių partijoje ir šalyje 
vyksta didžiulė kova, kurioje kiekviena pusė rodo savo jėgą. Tuo 
pat metu komunistų partija nori parodyti aplinkiniams, tokiems 
kaip tu ir aš, kad ekonomikos plėtra įmanoma ir nedemokrati- 
nėje valstybėje. Nors tai neigia visi liberalūs Vakarų mąstytojai, 
partijos diktatūra pasirodė esanti suderinama su ekonomikos 
augimu. Savaime suprantama, mums tai kelia nerimą. Kaip tik 
todėl tiek daug kalbama ir rašoma apie bausmes Kinijoje, apie 
šūvius į pakaušį. Laisvės apribojimai, atvirumas, Vakaruose taip 
saugomos žmogaus teisės - tai tie dalykai, dėl kurių mes už- 
sipuolame Kiniją. Aš manau, kad tai veidmainystė, nes mūsų 

pasaulio pusėje yra daugybė šalių, net pati JAV ir-Rusija, kuriose 
žmogaus teisės pažeidžiamos kiekvieną dieną. Be to, kinai žino, 
kad mes bet kokia kaina norime su jais prekiauti. Jie tai suprato 
dar devynioliktame amžiuje, kai mes norėjome visus juos paversti 
priklausomais nuo opijaus ir taip išpešti teisę prekiauti pagal 
mūsų sąlygas. Kinai pamoką išmoko ir klaidų nebekartos. Tokia 
mano nuomonė, nors žinau, kad suprantu ne viską. Vyksta daug 
gilesni procesai, nei galima matyti. Tai, kas tinka mums, netinka 
Kinijai. Kad ir kaip būtų, turime pagarbiai stebėti, kas ten vyksta. 
Tik kvailys gali manyti, kad tai, kas ten dedasi, nepaveiks mūsų 
ateities. Jei turėčiau mažų vaikų, pasamdyčiau auklę kinę, kad jie 
išmoktų kinų kalbos. 

— Tą patį sako ir mano sūnus. 

— Tada jis labai toliaregiškas. 

— Mane ta kelionė pribloškė, - prisipažino Birgita. - Tokia dide- 
lė šalis, kad man visą laiką atrodė, jog išnyksiu bet kurią akimirką 
ir niekas manęs nepasiges, nes aplink daugybė kitų žmonių. Gaila, 
kad negalėjau daugiau laiko skirti pokalbiams su Hong. 

Paskui jos vakarieniavo ir vėl paskendo praeities prisimini- 
muose. Birgita vis labiau juto, kad dabar ji nebenori dar kartą 
prarasti ryšio su Karina. Ji nepažįsta jokio kito žmogaus, kuris 
taip suprastų jos jaunystę ir mintis. 

Jos sėdėjo iki vėlumos ir prieš eidamos miegoti pasižadėjo 
susitikinėti dažniau. 

— Padaryk kokį nedidelį eismo nusižengimą Helsingborge, - 
pajuokavo Birgita, - bet policininkams neprisipažink. Tada ne- 
trukus pateksi pas mane į teismą. Kai tave nuteisiu, galėsime eiti 
vakarieniauti. 

— Man sunku įsivaizduoti tave teisėjos krėsle. 

— Man taip pat. Bet sėdžiu ten kiekvieną dieną. 

Kitą rytą Karina palydėjo Birgitą į autobusų stotį. 

— Dabar aš grįšiu prie savo kinų poetų. O ką veiksi tu? 

— Popiet nagrinėsiu dvi bylas. Vieną prieš vietnamiečių gaują, 
kuri įveža kontrabandines cigaretes ir žiauriai užpuldinėja pagy- 
venusius žmones. Į šitą reikalą yra įsipainioję keli ypač bjaurūs 
jauni vyrai. O antra byla prieš moterį, kuri sumušė savo motiną. 
Kiek žinau, joms abiem ne visi namie. Štai kuo užsiimsiu popiet. 
Bet net nenoriu apie tai galvoti. Pavydžiu tau tavo poetų. 

Abi jau buvo pasisukusios eiti kiekviena sau, bet Karina čiupo 
Birgitai už rankos. 

— Aš nepaklausiau apie įvykius Hudiksvalyje. Kokios naujienos? 

— Panašu, kad policija, nepaisant visko, nusprendė, jog kaltas 
tas vyriškis, kuris nusižudė. 

— Kad jis vienas nužudė tiek žmonių? 

— Tikrai pasiryžusiam žudikui tai įmanoma. Bet motyvas iki 
šiol neatskleistas. 

— Psichikos ligonis? 

— Netikėjau tuo nei tada, nei dabar. 

— Ar tu dar palaikai ryšį su Hudiksvalio policija? 

— Ne. Tik perskaitau, ką rašo spauda. 
sėdo į autobusą ir nuvažiavo į Kastrupo oro uostą, ten susirado 
savo automobilį ir iškeliavo namo. 

„Senatvės procesas panašus į atsitraukimą, - mąstė ji. - Mes ne 
tik lekiame į priekį, bet tuo pat metu pamažu, beveik nepastebimai 
atsitraukiame. Kad ir mudviejų su Karina pokalbiai. Mes ieškome 
savęs, norime suprasti, kas buvome ir kas esame.“ 

Į Helsingborgą ji grįžo apie dvyliktą ir iškart nuėjo į darbą. 
Pirmiausia perskaitė pranešimą iš Nacionalinės teismų administ- 
racijos, o paskui ėmėsi tų dviejų bylų. Ji spėjo parengti teismui 
bylą dėl moters sumušimo, o vietnamiečių bylos dokumentus 
įsidėjo į portfelį ir išėjo namo. Lauke buvo atšilę, medžių pum- 
purai pradėję sprogti. 

Staiga Birgitą apėmė džiaugsmas. Ji sustojo, užsimerkė ir giliai 
įkvėpė. „Dar ne per vėlu, - pagalvojo ji. - Pamačiau Kinų sieną. 
Kol gyvenimas baigsis, dar spėsiu pamatyti kitas sienas ir visų 
pirma salas. Nuojauta kužda, kad mudviem su Stafanu pavyks 
įveikti šią krizę.“ 

Vietnamiečių byla buvo sudėtinga. Birgita Roslin dirbo iki pat 
dešimtos vakaro, du kartus netgi tarėsi telefonu su Hansu Mat- 
sonu. Birgita žinojo, kad jis visuomet leidžia skambinti į namus. 

Atėjo vienuolikta valanda, ir ji ėmė ruoštis miegoti. Tada kažkas 
paskambino į duris. Ji nustebo, bet nuėjo ir atidarė. Tačiau už durų 
nieko nebuvo. Ji žengtelėjo į lauką ir apsidairė. Pro šalį pravažiavo 
automobilis, bet šiaip gatvė buvo tuščia, varteliai uždaryti. „Vai- 
kai, - pagalvojo Birgita. - Paskambino į duris ir nubėgo.“ 

Ji vėl uždarė duris ir nuėjo miegoti. Netrukus po antros valan- 
dos prabudo, nors negalėjo suprasti dėl ko. Neprisiminė, ką sap- 
navusi, bandė įsiklausyti, bet nesigirdėjo jokių garsų. Jau ketino 
verstis ant kito šono ir miegoti toliau, bet staiga atsisėdo, uždegė 
šviesą ir vėl įsiklausė. Paskui ji atsikėlė ir atidarė kambario duris. 
Nieko nėra. Užsimetusi chalatą nusileido į pirmą aukštą. Durys 
ir langai buvo užsklęsti. Birgita atsistojo prie vieno lango į gatvę 
ir atitraukė užuolaidą. Jai pasirodė, kad šaligatviu šmėkštelėjo 
šešėlis, bet pagalvojo, kad jai tik pasivaideno. Tamsos ji niekada 
nebijojo. Gal pabudo todėl, kad išalko? Suvalgiusi sumuštinį ir 
išgėrusi stiklinę vandens, ji vėl grįžo į lovą ir užmigo. 

Kai ryte norėjo pasiimti portfelį su dokumentais, jai kilo toks 
pat jausmas kaip tada Beidžingo viešbutyje — atrodė, kad kažkas 
buvo jos darbo kambaryje. Kai vakar išėjo iš kambario, stori do- 
kumentų aplankai gulėjo šalia portfelio, o dabar dalis popierių 
buvo išlindę ir dengė portfelio rankeną. 

Nors reikėjo skubėti į darbą, Birgita apėjo visą pirmą aukštą. 
Niekas nebuvo dingę, niekas nepaliesta. „Man vaidenasi, - pa- 
galvojo ji. - Nepaaiškinami naktiniai garsai negali būti paaiškinti 

rytiniu vaidenimusi. Man gana ir persekiojimo manijos Beidžin- 
ge. Nenoriu, kad tai kartotųsi Helsingborge.“ 

Birgita Roslin išėjo iš namų ir nusileidusi nuo kalvos į miestą 
pasuko link teismo. Lauke buvo dar šilčiau nei vakar. Eidama 
apgalvojo pirmą bylą, kurią teks nagrinėti. Reikės sustiprinti 
apsaugą teismo salėje, nes iš vietnamiečių, kurie dalyvaus teismo 
posėdyje, buvo galima tikėtis muštynių. Pasitarusi su prokuroru 
ir teismo pirmininku, teismo posėdžiams ji paskyrė dvi dienas. 
Birgita numanė, kad tiek bus per mažai, bet darbo teisme buvo 
tiek daug, kad ji sutiko. Tačiau savo darbų tvarkaraštyje visgi pa- 
skyrė vieną atsarginę dieną ir dėl viso pikto pasiruošė atsarginį 
bylų nagrinėjimo planą. 

Atėjusi į darbą, užsidarė savo kabinete, išjungė telefoną ir atsi- 
sėdo. Užsimerkusi prisiminė svarbiausius dalykus iš brolių Tranų 
bylos, kurioje buvo įrašytas pirmasis sulaikymas, du suėmimo 
pratęsimai ir kaltinimai. Dabar buvo likęs tik teismo posėdis ir 
nuosprendis. Bylos tyrimo metu buvo areštuoti dar du vietna- 
miečiai - Dangas ir Fanas. Visi keturi buvo apkaltinti tuo pačiu 
nusikaltimu ir bendrininkavimu. 

Birgitai Roslin patikdavo dirbti su prokuroru Palmu. Tai buvo 
pusamžis vyras, rimtai žiūrintis į savo profesiją. Jis niekada ne- 
ištęsdavo bylos nagrinėjimo nereikalingais nukrypimais į šoną. 
Skaitydama tyrimo medžiagą, Birgita pamatė, kad Palmas, matyt, 
buvo užsispyręs atlikti išsamų policijos tyrimą, o taip būdavo ne 
visuomet. 

Dešimtą valandą ji nuėjo į teismo salę ir atsisėdo į savo krėslą. 
Tarėjai ir teismo sekretorius jau sėdėjo savo vietose, taip pat ir 
apsaugos darbuotojai bei policininkai. Salė buvo pilna žiūrovų. 
Prieš įeinant į salę visi buvo patikrinti detektoriais, panašiais į 
tuos, kokie naudojami oro uostuose. 

Birgita Roslin trinktelėjo teisėjo plaktuku, paklausė daly- 
vaujančiųjų vardų, patikrino, ar visi reikalingi asmenys sėdi 

teismo salėje, ir perdavė žodį prokurorui. Palmas kalbėjo lėtai 
ir aiškiai, tad jo klausytis buvo lengva. Kartais jis pažvelgdavo 
į Žiūrovus. Salėje sėdėjo daug vietnamiečių, dauguma jų buvo 
labai jauni. Tarp kitų susirinkusiųjų Birgita Roslin atpažino kelis 
žurnalistus ir jauną moterį, labai gabią dailininkę, kuri keliems 
šalies dienraščiams piešdavo iliustracijas iš teismo posėdžių 
salės. Kabinete stalčiuje Birgita laikė savo pačios portretą, išsi- 
kirptą iš laikraščio, tačiau niekam jo nerodė, kad nepasirodytų 
tuščiagarbė. 

Diena buvo sunki. Nors svarbiausių tyrimo punktų medžiaga 
aiškiai įrodė, kaip buvo įvykdyti įvairūs nusikaltimai, kaltinamieji 
ėmė kaltinti vienas kitą. Du iš jų kalbėjo švediškai, o broliams 
Tranams padėjo vertėja. Kelis kartus Birgita Roslin padarė jai 
pastabą, kad ji verčianti per daug neapibrėžtai, ir suabejojo, ar ji 
apskritai suprantanti, ką sako vaikinai. Be to, kartą teko tildyti 
žiūrovus ir pagrasinti, kad išsiųs juos iš salės, jei nenusiramins. 

Per pietų pertrauką Hansas Matsonas užsuko pasiteirauti, kaip 
sekasi. 

- Jie meluoja, - pasakė Birgita Roslin. - Tačiau tyrimo įrodymai 
tvirti. Abejoju tik dėl vertėjos sugebėjimų. 

- Ji laikoma puikia vertėja, - nustebo Matsonas. - Aš tikrai pa- 
sirūpinau, kad gautume pačią geriausią šios kalbos vertėją šalyje. 

— Galbūt šiandien jai sunki diena. 

— Tau irgi? 

— Ne. Bet užtruksime. Abejoju, ar spėsime baigti iki rytojaus 
popietės. 

Per posėdžio tęsinį po pietų Birgita vis užmesdavo akį į žiū- 
rovus. Staiga ji atkreipė dėmesį į vidutinio amžiaus moterį, kuri 
sėdėjo atokiau kampe, vos matoma kitiems už nugarų. Kiekvieną 
kartą pažvelgusi į ją, Birgita pastebėdavo, kad moteris žiūri būtent 
į ją, kai tuo tarpu kiti vietnamiečiai žiūrėjo į savo kaltinamus 
draugus arba į jų šeimų narius. 

Birgita prisiminė, kaip pati prieš kelis mėnesius sėdėjo teismo 
salėje Kinijoje. „Galbūt dabar mane stebi viešnia iš Vietnamo, — 
pagalvojo ji ironiškai. - Bet tada kas nors būtų mane įspėjęs. Be 
to, tai moteriai niekas neverčia iš švedų kalbos.“ 

Pasibaigus dienos posėdžiui, Birgita vis dar nežinojo, ar kitą 
dieną spės viską baigti. Ji grįžo į kabinetą ir susirašė, ką dar turi 
padaryti prieš paskelbdama nuosprendžio datą. Jei nenutiks nieko 
ypatingo, galbūt spės padaryti tai rytoj. 

Naktį ji miegojo ramiai, netrikdoma jokių pašalinių garsų. 

Kitą dieną ta moteris ir vėl sėdėjo teismo salėje. Birgitai Roslin 
pasidarė keista. Per vieną pertrauką ji pasikvietė apsaugos dar- 
buotoją ir paprašė išsiaiškinti, ar moteris laikosi atokiai ir per 
pertraukas. Baigiantis pertraukai jis grįžo ir pranešė, kad ji su 
niekuo nesikalba. 

— Stebėk ją, - paprašė Birgita Roslin. 

- Jei norite, galiu išvesti ją iš teismo salės. 

— Kokiu pretekstu? 

— Ji kelia jums nerimą. 

— Ne, tik stebėkite ją, nieko daugiau. 

Nors abejojo iki pat galo, Birgitai visgi pavyko išnagrinėti bylą 
iki tos pačios dienos vakaro ir pranešti, kad nuosprendis bus 
skelbiamas birželio dvidešimtą. Padėkojusi savo kolegoms, Birgita 
išėjo iš salės, bet dar spėjo pamatyti, kad vietnamietė nulydi ją 
žvilgsniu. 

Po posėdžio į jos kabinetą atėjo Hansas Matsonas. Jis buvo 
išklausęs prokuroro ir gynybos advokato baigiamąsias kalbas per 
vidinę garsiakalbių sistemą savo kabinete. 

— Palmui šiomis dienomis sekėsi. 

— Dabar reikia nuspręsti, kokią bausmę skirti. Nėra jokių abe- 
jonių, kad pagrindiniai nusikaltėliai yra broliai Tranai. Kiti du yra 
bendrininkai, bet jie, regis, brolių bijo. Gali būti, kad jie prisiėmė 
daugiau kaltės, nei iš tikrųjų yra prisidirbę. 

— Skambink, jei norėsi pasitarti. 

Birgita Roslin susirinko savo dokumentus ir susiruošė eiti 
jiems puikiai sekasi. Jau ketino išeiti iš kambario, kai suskambo 
telefonas. Ji sudvejojo, ar verta atsiliepti, bet paskui pakėlė ragelį. 

- Čia aš. | 

Vyriškio balsas buvo pažįstamas, bet kieno jis? 

— Kas aš? 

— Nordinas iš apsaugos. 

— Atleisk, aš pavargusi. 

— Tik norėjau pranešti, kad pas jus lankytoja. 

— Kokia lankytoja? 

- Ta moteris, kurią prašėte stebėti. 

- Ji dar čia? Ko ji nori? | 

— Nežinau. 

- Jei ji yra kurio nors iš kaltinamųjų giminaitė, aš negaliu su 
ja kalbėti. 

— Man atrodo, kad jūs klystate. 

Birgita Roslin suirzo. 

— Ką norite pasakyti? Aš negaliu su ja susitikti. 

— Aš tik noriu pasakyti, kad ji ne iš Vietnamo. Ji puikiai kalba 
angliškai. Ji iš Kinijos, sako, kad nori pasikalbėti. Sako, kad tai 
labai svarbu. 

— Kur ji“ 

— Lauke. Aš ją matau. Ką tik nudrėskė beržo lapą. 

— Kuo ji vardu? 

— Man nesakė. 

— Ateinu. Pasakykite, kad palauktų. 

Birgita Roslin priėjo prie lango ir pamatė ant šaligatvio sto- 
vinčią moterį. 

Po kelių minučių teisėja išėjo į gatvę. 

Ho galėjo būti jaunesnioji Hong sesuo. Priėjus arčiau, Birgitą pri- 
bloškė jų panašumas - tokia pat ori, su griežto stiliaus šukuosena. 
Ho tebelaikė rankoje beržo lapą. 

Ji kalbėjo puikia anglų kalba kaip ir Hong. 

— Turiu vieną reikalą, jei tik netrukdau. 

— Mano darbo diena baigėsi. 

— Nors nesupratau, kas kalbama, teismo salėje pastebėjau jums 
rodomą pagarbą. 

- Prieš kelis mėnesius buvau Kinijoje ir dalyvavau teismo po- 
sėdyje, kuriam taip pat vadovavo moteris. Ji taip pat buvo labai 
gerbiama. 

Birgita Roslin pasiteiravo, ar viešnia norėtų pasėdėti kavinėje 
arba restorane, tačiau Ho parodė į netoliese esantį parką ir suo- 
lelius. 

Jos atsisėdo. Netoliese būriavosi apgirtę pagyvenę vyrai, ku- 
riuos Birgita ne kartą buvo mačiusi anksčiau. Tikriausiai vieną 
iš jų kažkada net nubaudė už prasižengimą. Amžinieji parko gy- 
ventojai. Parkų girtuoklėliai ir vieniši vyriškiai, grėbiantys lapus 
kapinėse, visuomet yra švedų visuomenės dėmesio centre. Jeigu 
jie dingtų, kas tada beliktų? Birgita dažnai apie tai pagalvodavo. 

Tarp nelaimėlių ant girtuoklių suolo sėdėjo vienas tamsiaodis. 
Naujoji Švedija atsispindi jau net ir čia. 

Birgita Roslin nusišypsojo. 

— Atėjo pavasaris, - tarė ji. 

- Aš atvykau pranešti, kad mirė Hong. 

Birgita Roslin ir taip nenutuokė, ko iš jos gali norėti ši moteris, 
bet tokia žinia buvo netikėta. Jai net suspaudė širdį, tačiau ne iš 
liūdesio, o iš baimės. 

— Kas atsitiko? 

— Ji žuvo automobilio avarijoje per ekskursiją Afrikoje. Kartu 
važiavo ir jos brolis, bet jam viskas gerai. Galbūt jo net nebuvo 
tame automobilyje. Aš ne viską Žinau. 

Birgita Roslin nesusigaudydama spoksojo į Ho, bandydama 
suvokti žodžių prasmę. Spalvingas pavasaris staiga aptemo. 

— Kada tai įvyko? 

— Prieš kelis mėnesius. 

— Afrikoje? 

- Brangioji Hong priklausė delegacijai, kuri vyko į Zimbabvę. 
Šiam labai svarbiam vizitui vadovavo mūsų prekybos ministras 
Ke. Nelaimė atsitiko per išvyką į Mozambiką. 

Staiga du vyrai parke ėmė rėkti vienas ant kito, o paskui kibo 
ir į atlapus. 

— Eime iš čia, - pasiūlė Birgita Roslin ir atsistojo. 

Ji nusivedė Ho į netoliese esančią kavinę, kurioje sėdėjo tik keli 
lankytojai. Birgita paprašė už baro stovėjusios merginos, kad ji 
pritildytų muziką. Jos prašymas buvo įvykdytas. 

Ho užsisakė mineralinio vandens, o Birgita kavos. 

— Papasakokite, - paprašė Birgita. - Išsamiai, neskubėdama, 
viską, ką žinote. Aš bendravau su Hong vos kelias dienas, bet mes 
lyg ir susidraugavome. O kas esate jūs? Kas jus atsiuntė iš taip 
toli? Ir svarbiausia - kodėl? 

Ho papurtė galvą. 

— Aš atvykau iš Londono. Hong turėjo daug draugų, kurie dabar 
jos gedi. Liūdnąją žinią man pranešė Ma Li, kuri buvo Afrikoje 
kartu su Hong. Ji ir paprašė, kad jus surasčiau. 

— Ma Liė 

— Kita Hong draugė. 

- Pradėkime nuo pradžių, - paprašė Birgita Roslin. - Man vis 
dar sunku suvokti, kad tai tiesa. 

— Mums taip pat. Bet tai tiesa. Ma Li parašė man, kas nutiko. 

Birgita Roslin laukė tęsinio, bet Ho tylėjo. Staiga ji suprato, kad 
tyla taip pat yra žinia. Ho norėjo sukurti tam tikrą atmosferą, kuri 
sietų tik juodvi. 

- Žinios prieštaringos. Skaitant Ma Li laišką susidaro įspūdis, 
kad tai, ką ji sužinojo apie Hong mirtį, atrodo tarsi tik oficialus 
tiesos variantas. 

— O kas jai papasakojo? 

- Ja Ru, Hong brolis. Anot jo, Hong norėjusi važiuoti pažiūrėti 
laukinių žvėrių. Gali būti, kad vairuotojas važiavęs per greitai. 
Automobilis apsivertęs, ir Hong žuvusi iš karto. Automobilis 
užsidegęs dėl išsiliejusio benzino. 

Birgita Roslin papurtė galvą. Ją nukrėtė šiurpas. Ji tiesiog ne- 
galėjo įsivaizduoti, kad Hong žuvo paprastoje avarijoje. 

- Likus kelioms dienoms iki žūties, Hong ir Ma Li ilgai kalbė- 
josi. Nežinau apie ką, nes Ma Li savo draugų paslapčių neišduo- 
da. Tačiau vienas Hong paliepimas buvo aiškus - jei jai kas nors 
nutiktų, jūs turite apie tai sužinoti. 

— Kodėl? Juk mes vos pažįstamos. 

- Šito paaiškinti negaliu. 

— Bet juk Ma Li turėjo jums ką nors pasakyti? 

— Hong norėjo, kad jūs žinotumėte mano adresą Londone, jei 
jums kada nors prireiktų pagalbos. 

Birgitai darėsi vis baisiau. „Tai kažkaip susiję, - pagalvojo ji. - 
Mane užpuolė gatvėje Beidžinge, o Hong ištiko nelaimė Afrikoje.“ 

Tai ją išgąsdino. Jei jums kada nors prireiktų pagalbos, žinokite, 
kad Londone gyvena moteris vardu Ho. 

— Aš nesuprantu, ką norite pasakyti. Ar atvykote čia manęs 
įspėti? Kas gali atsitikti? 

— Ma Li nieko nepaaiškino. 

— Bet jos laiškas privertė jus atvykti? Jūs žinojote, kur mane 
rasti. Ką Ma Li parašė“ 

— Hong papasakojo jai apie artimą seną draugę teisėją Roslin iš 
Švedijos. Ji papasakojo apie užpuolimą ir išsamų policijos tyrimą. 

— Ar ji tikrai taip parašė? 

— Aš cituoju laišką pažodžiui. Be to, Hong užsiminė apie nuo- 
trauką, kurią jūs parodėte. 

Birgita Roslin sukluso. 

- Tikrai? Nuotrauka? Ar ji minėjo ką nors daugiau? 

- Kiną, kuris, jūsų spėjimu, kažkaip susijęs su įvykiais Švedijoje. 

— Ką ji sakė apie tą vyrą? 

— Hong buvo sunerimusi. Ji kažką apie jį išsiaiškino. 

— Ką? 

— Nežinau. 

Birgita Roslin tylėjo. Ji bandė perprasti, ką Hong norėjo pasa- 
kyti. Tai gali būti įspėjimas tyloje. Gal Hong įtarė, kad jai kas nors 
gresia? O gal žinojo, kad pavojus gresia Birgitai? Ar Hong išsiaiš- 
kino, kas tas vyras nuotraukoje? Bet kodėl tada nepapasakojo? 

— Jūs privalote atsakyti bent į vieną klausimą, - kas jūs tokia? 

— Londone gyvenu maždaug nuo 1990-ųjų, kai gavau sekretorės 
darbą ambasadoje. Paskui buvau paskirta Anglijos ir Kinijos pre- 
kybos rūmų direktore. Šiandien dirbu laisvai samdoma patarėja ir 
konsultuoju kinų įmones, kurios nori įsikurti Anglijoje ar kitose 
šalyse. Aš taip pat padedu steigti didelį parodų kompleksą, kuris 
bus atidarytas Švedijoje prie Kalmaro. Darbo reikalais važinėju 
po visą Europą. | 

— O iš kur pažįstate Hong? 

Atsakymas Birgitą nustebino. 

— Mes giminės, pusseserės. Bendraujame nuo vaikystės, nors 
Hong vyresnė už mane dešimčia metų. 

Birgita Roslin prisiminė, kad Hong sakiusi, jog juodvi su Bir- 
gita atseit buvusios senos draugės. Ji suprato tai kaip žinią, kad 

jų pažintis nors ir buvo trumpa, bet paliko gilų pėdsaką. Dabar 
jau galima pasitikėti. O gal net būtina? 

— Ką ji laiške parašė apie mane? 

— Hong norėjo, kad prireikus viską žinotumėte. 

— Ką? | 

— Kaip minėjau - kad prireikus žinotumėte, jog esu aš, Ho, ir 
kur aš gyvenu. 

— Nieko nesuprantu. Kas tokio ypatingo gali nutikti? 

— Nežinau. 

Ho tonas privertė Birgitą suklusti. „Iki šios vietos ji, regis, 
sakė teisybę, - svarstė Birgita. - Bet dabar ji bando išsisukti nuo 
atsakymo. Ji žino daugiau, nei sako.“ 

— Kinija didelė. Vakariečius tai gali suklaidinti, ir jiems atro- 
do, kad Kinija paslaptinga jau vien dėl savo dydžio. Nežinojimas 
virsta mistika. Man taip irgi nutiko - šitaip jaučiausi susipažinusi 
su Hong. Aš ne iki galo supratau, ką ji norėjo man pasakyti, - 
prisipažino Birgita. 

— Kinija nėra paslaptingesnė už kitas pasaulio šalis. Vakariečiai 
susikūrė mitą, kad mūsų šalis neperprantama. Europiečiams ne- 
patinka, kad negali perprasti mūsų mąstymo, jie negali susitaikyti 
su tuo, kad mes daug ką atradome ir išradome, kai jūs apie tai nė 
negalvojote. Parakas, kompasas, spausdintinės knygos - visa tai 
mūsų išradimai. Net pirmieji laiko matavimo prietaisai yra kiniš- 
ki. Kai pradėjote gaminti savo mechaninius laikrodžius, mes jau 
tūkstančius metų naudojomės vandens ir smėlio laikrodžiais. Už 
tai jūs niekada neatleisite. Štai kodėl laikote mus neperprantamais 
ir paslaptingais. 

— Kada Hong matėte paskutinį kartą? 

— Prieš ketverius metus, kai ji buvo Londone. Praleidome kartu 
kelis vakarus. Tai buvo vasarą. Ji norėjo pasivaikščioti Hampstedo 
Viržyne. Hong klausinėjo, kaip anglai žiūri į Kinijos plėtrą. Ji buvo 

labai reikli ir nekantri, neatstodavo, jei mano atsakymai būdavo 
neaiškūs. Norėjo nueiti į kriketo varžybas. 

— Kodėl? 

- Taip ir nepaaiškino. Hong nustebindavo netikėtais pomėgiais. 

— Aš nelabai domiuosi sportu, o kriketas atrodo visiškai nesu- 
prantama sporto šaka, kur neįmanoma suvokti, kodėl viena ar 
kita komanda laimi arba pralaimi. 

- Man atrodo, kad ji vaikiškai žavėjosi kriketu todėl, kad manė, 
jog stebėdama nacionalinį anglų žaidimą galės suprasti, kokie jie 
žmonės. Hong buvo labai savotiška. 

— Aš išvykstu į Londoną iš Kopenhagos šįvakar. 

Pokalbio metu Birgitai pamažu ėmė kirbėti viena mintis, bet ji 
dvejojo, ar gali to paklausti. 

— Arjūs kartais nebuvote mano namuose užvakar naktį? Mano 
darbo kambaryje? | 

Atrodė, kad Ho klausimo nesuprato. Birgita pakartojo. Ho 
nustebusi papurtė galvą. 

— Aš gyvenau viešbutyje. Kodėl turėčiau lįsti į jūsų namą kaip 
vagis? 

— Aš tik paklausiau. Taąnakt mane pažadino garsai namuose. 

— Kas nors buvo viduje? 

— Nežinau. 

— Kas nors dingo? 

— Man pasirodė, kad kažkas lietė mano dokumentus. 

— Ne, aš pas jus namuose nebuvau. 

— Ar čia atvykote viena? 

- Niekas nežino, kad aš Švedijoje, net mano vyras ir vaikai. Jie 
galvoja, kad aš Briuselyje, kur dažnai lankausi. 

Ho padavė Birgitai savo vizitinę kortelę, kur buvo parašytas 
visas vardas - Ho Mei Van, adresas ir keli telefono numeriai. 

— Kur jūs gyvenate? 


446 


— Kinų kvartale. Vasaromis ten triukšminga kiaurą parą, bet 
man patinka ten gyventi. Tas kvartalas - tarsi mažytė Kinija pa- 
čiame Londone. 

Birgita įsidėjo vizitinę kortelę į rankinę. Ji palydėjo Ho į stotį 
ir pasirūpino, kad ji įsėstų į reikiamą traukinį. 

— Mano vyras dirba traukinių kontrolieriumi. O jūsiškis? 

— Padavėjas. Todėl ir gyvename Kinų kvartale. Jis dirba resto- 
rane, kuris yra mūsų namo pirmame aukšte. 

Birgita Roslin stovėjo ir žiūrėjo, kaip traukinys pamažu dingsta 
tunelyje. 

Paskui grįžo namo, pasiruošė vakarienę ir tik tada pasijuto pa- 
vargusi. Atsisėdo pažiūrėti žinių, bet užmigo priešais televizorių 
ant sofos. Ją pažadino telefono skambutis. Stafanas skambino iš 
Funšalio. Ryšys buvo prastas ir jam teko rėkti, kad Birgita išgirstų 
per traškesį. Ji suprato, kad viskas gerai ir kad jie smagiai leidžia 
laiką. Staiga ryšys nutrūko. Ji laukė, kad vyras vėl paskambins, 
bet nieko nesulaukė. 

Birgita vėl atsigulė ant sofos. Jai buvo labai sunku suvokti, kad 
Hong mirė. Dar besiklausant Ho, jai pasirodė, kad čia kažkas ne 
taip. Birgita ėmė graužtis, kodėl neuždavė daugiau klausimų. Kita 
vertus, ji buvo labai pavargusi po sudėtingo teismo posėdžio, todėl 
nebeturėjo jėgų galvoti. O dabar jau per vėlu - Ho pakeliui atgal 
į savo Kinų kvartalą Londone. 

Birgita uždegė žvakę Hong atminimui ir ėmė raustis po lenty- 
ną, ieškodama Londono žemėlapio. Restoraną rado visai netoli 
Lesterio aikštės. Kartą jiedu su Stafanu yra sėdėję tame parkelyje 
ir dairęsi į praeivius. Tai buvo vėlyvą rudenį. Tai kelionei jiedu 
visai nesiruošė, o paskui dažnai prisimindavo būtent ją kaip labai 
ypatingą ir nuostabią. 

Miegoti ji nuėjo anksti, nes kitą rytą vėl turėjo dalyvauti 
posėdyje. Motiną sumušusios moters byla nebuvo tokia sudė- 
tinga kaip anų keturių vietnamiečių, tačiau ji kaip teisėja neturi 

teisės atrodyti ir būti pavargusi. To neleido jos savigarba. Prieš 
užgesindama šviesą dėl viso pikto dar išgėrė pusę tabletės mig- 
domųjų. | 

Byla buvo dar paprastesnė nei ji tikėjosi. Kaltinamoji staiga 
pakeitė savo ankstesnius parodymus ir neišsisukinėdama suti- 
ko su prokuroro išdėstytomis aplinkybėmis. Jos advokatas taip 
pat nepateikė jokių staigmenų, todėl posėdis neužsitęsė. Birgita 
Roslin baigė jį jau be penkiolikos ketvirtą, prieš tai pranešusi datą, 
kada bus paskelbtas nuosprendis. 

Grįžusi į savo kabinetą, ji net nepagalvojusi pakėlė ragelį ir 
paskambino Hudiksvalio policijai. Birgitai pasirodė, kad jau pa- 
žįsta atsiliepusios moters balsą. Šįkart ji neatrodė tokia sudirgusi 
ir įsitempusi, ne taip kaip aną kartą žiemą. 

— Noriu pakalbėti su Vive Sundberg, jei ji darbe. 

— Ką tik mačiau ją praeinančią. Kas jos ieško? 

— Teisėja iš Helsingborgo. Ji supras. 

Vivė Sundberg atsiliepė beveik iškart. 

- Birgita Roslin? Seniai bekalbėjome. 

— Man staiga kilo noras paskambinti. 

— Vėl kinai? Naujos teorijos? 

Policininkės balse nuskambėjo ironija ir Birgita Roslin vos 
susilaikė neatšovusi, kad savo užantyje slepia visą krūvą kinų, bet 
pasakė tik tiek, kad skambinanti iš smalsumo. 

— Mesvis dar manome, kad kaltas buvo tas vyras, kuriam, deja, 
pavyko nusižudyti, - pasakė Vivė Sundberg. - Bet nors jis ir miręs, 
tyrimas vyksta toliau. Mirusiojo nubausti negalime, tačiau galime 
paaiškinti gyviesiems, kas atsitiko ir kodėl. 

— Arjums pavyks? 

— Kol kas per anksti apie tai kalbėti. 

— Ar radote naujų pėdsakų? 

— Negaliu sakyti. 

— Jokių kitų įtariamųjų? Jokio kito galimo paaiškinimo? 

— Apie tai kalbėti irgi negaliu. Tebevyksta didelis tyrimas, yra 
daug sudėtingų detalių. 

— Bet jūs manote, kad kaltas anas sulaikytasis? Kad jis tikrai 
turėjo motyvų nužudyti devyniolika žmonių? 

— Panašu, kad taip. Galiu pasakyti tiek, kad mums padėjo 
ekspertai: kriminologai, kriminologinio portreto nustatymo spe- 
cialistai, psichologai ir labiausiai patyrę kriminalinės policijos 
darbuotojai šalyje. Savaime suprantama, profesorius Personas 
labai abejoja. Bet ar yra buvę kitaip? Tačiau niekas kitas mums 
arba prokurorui neprieštaravo. O ištirti reikia dar daug ką. 

— O kaip paaiškinsite berniuko mirtį? 

— Paaiškinti negalime, tačiau turime scenarijų, kaip viskas 
įvyko. 

— Man rūpi vienas dalykas. Ar kuri nors iš aukų atrodė svar- 
besnė už kitas? 

— Ką norite pasakyti? 

— Ar kas nors buvo nužudytas ypač žiauriai? O gal kuo nors 
išsiskiria pirmoji auka? O gal paskutinė? 

- Į šiuos klausimus atsakyti negaliu. 

— Pasakykite bent tiek, ar šie mano klausimai jus stebina? 

— Ne. 

— Ar radote paaiškinimą, kaip ten atsidūrė raudonoji juostelė? 

- Ne. 

- Aš lankiausi Kinijoje. Mačiau Kinų sieną. Mane buvo užpuolę 
ir teko praleisti visą dieną su labai griežtais policininkais. 

- Štai kaip. Ar jus sužeidė? 

— Ne, tik išgąsdino. Tačiau pavogtą rankinę man grąžino. 

— Vadinasi, visgi pasisekė. 

— Taip, man pasisekė. Ačiū, kad skyrėte man laiko. 

Po pokalbio Birgita dar pasėdėjo savo kabinete. Ji neabejojo, 
kad pakviestieji specialistai būtų įspėję, jei būtų pastebėję, kad 
tyrimas gali atsidurti aklavietėje. 

Vakare ji išėjo pasivaikščioti, o paskui kelias valandas vartė nau- 
jus vynų katalogus ir pasižymėjo kelias rūšis itališko raudonojo 
dar jų draugystės su Stafanu pradžioje. Džeinė Fonda vaidino 
prostitutę, spalvos buvo neryškios, lyg išblukusios, pati istorija 
keista, tad Birgita šypsojosi, matydama keisto stiliaus drabužius 
ir storapadžius batus, kurie buvo madingi anuo metu. 

Jau buvo prisnūdusi, kai suskambo telefonas. Laikrodis rodė 
be penkiolikos dvyliktą. Paskui telefonas nutilo. Stafanas arba 
vaikai būtų skambinę į mobiliojo ryšio telefoną. Vos užgesino 
šviesą, telefonas ir vėl suskambo. Birgita pašoko iš lovos ir nuėjo 
prie telefono, kuris stovėjo ant rašomojo stalo. 

- Birgita Roslin? Atsiprašau, kad skambinu taip vėlai. Ar žinote, 
su kuo kalbate? 

Balsas girdėtas, bet ne iškart prisiminė, kieno jis. Kažkoks 
pagyvenęs vyriškis. | 

— Su kuo aš kalbu? 

- Čia Sturė Hermansonas. 

— Ar aš jus pažįstu? 

— Na, gal nelabai. Bet jūs prieš kelis mėnesius lankėtės mano 
viešbutuke „Edenas“ Hudiksvalyje. 

— A, taip, prisimenu. 

— Atsiprašau, kad skambinu taip vėlai. 

— Jau atsiprašėte. Spėju, kad turite kažkokį reikalą? 

— Jis vėl čia, - pasakė Hermansonas pašnibždomis. 

Birgita iškart suprato, apie ką jis kalba. 

- Kinas? 

- Taip. 

— Arjūs įsitikinęs? 

— Jis ką tik atvyko. Iš anksto užsisakęs nebuvo. Ką tik daviau 
jam raktą, dabar jis savo kambaryje. Dvyliktas numeris, kaip ir 
praeitą kartą. 

— Arjūs įsitikinęs, kad tai jis? 

— Na, vaizdo įrašą turite jūs. Bet man atrodo, kad čia jis. Bent 
jau pavardė ta pati. 

Birgita bandė susigaudyti, ką jai daryti. Širdis daužėsi. 

Sturė Hermansonas nutraukė jos mintis. 

— Dar vienas dalykas. 

— Koks? 

— Jis klausinėjo apie jus. 

Birgitai Roslin užgniaužė kvapą, ją sukaustė baimė. 

— Negali būti. 

— Aš prastai kalbu angliškai. Turiu prisipažinti, kad ne iš karto 
supratau, ko jis nori, nes klausė Bilgitos Loslin. 

— Ką jam pasakėte? 

— Kad jūs gyvenate Helsingborge. Jis atrodė nustebęs. Man 
regis, jis tikėjosi rasti jus Hudiksvalyje. 

— Ką dar pasakėte? 

— Daviau jūsų adresą, kurį man užrašėte, kai tada žiemą prašėte, 
kad paskambinčiau, jei kas nors atsitiktų. Štai dabar ir skambinu. 

„Prakeiktas senis“, - nusikeikė Birgita mintyse. Staiga ją apėmė 
panika. 

— Padarykite man paslaugą. Paskambinkite, kai jis išeis iš vieš- 
bučio, net jei vidurnaktį. 

— Spėju, kad norėtumėte, jog aš jam pasakyčiau, kad mudu 
kalbėjome. 

— Būtų gerai, jei nesakytumėte nieko. 

— Gerai. 

Pokalbis baigėsi. Birgita Roslin nebesusigaudė, kas vyksta. 

Hong mirė. O vyras su raudonąja juostele grįžo. 

Praleidusi bemiegę naktį, prieš pat septynias Birgita paskambino 
į „Edeno“ viešbutį. Laukė ilgai, tačiau niekas neatsiliepė. 

Ji visą naktį stengėsi nugalėti savo baimę. Ji taip nesijaudintų 
dėl Hermansono naktinio skambučio, jei prieš tai nebūtų atva- 
žiavusi Ho ir pranešusi apie Hong žūtį. Naktį Sturė Hermansonas 
nėbeskambino ir Birgita pamanė, kad nieko daugiau nenutiko. 
Galbūt kinas vis dar miega. 

Ji palaukė pusvalandį. Birgita buvo suplanavusi kelias dienas 
be teismo posėdžių, per kurias tikėjosi sutvarkyti susikaupusius 
dokumentus ir parašyti galutinį nuosprendį keturiems vietna- 
miečiams. 

Suskambo telefonas. Skambino Stafanas. 

— Mes ruošiamės iškylauti. 

- Per kalnus į slėnius? Tais gražiais takais per Žydinčias pievas? 

— Ne, laivu. Užsisakėme vietas dideliame burlaivyje, kuris nu- 
plukdys mus į atvirą jūrą. Gali būti, kad dvi dienas nebus telefo- 
ninio ryšio. 

— Kur plauksite? 

- Tiesiog plaukiosime. Čia vaikai sugalvojo. Plauksime kaip 
laivo įgulos nariai kartu su kapitonu, laivo virėju ir dviem paty- 
rusiais jūreiviais. 

— Kada išvykstate? 

— Mes jau jūroje. Oras nuostabus, tik vėjo kol kas nėra, deja. 

— Ar ten yra gelbėjimosi valtis ir liemenės? 

— Tu mus nuvertini. Geriau palinkėk malonios kelionės. Jei 
nori, prisipilsiu ir parvešiu tau jūros vandens. 

Ryšys buvo prastas. Atsisveikinant teko šaukti. Padėjusi ragelį 
staiga pajuto, kad reikėjo važiuoti su šeima, nepaisant visko, ne- 
kreipiant dėmesio į tai, kad Hansas Matsonas būtų nusivylęs, o 
kolegos supykę. 

Birgita dar kartą paskambino į viešbutį. Dabar telefonas buvo 
užimtas. Ji palaukė penkias minutes, bet signalas rodė, kad vis 
dar užimta. Pažvelgusi per langą išvydo, kad įsibėgėja gražus 
pavasaris, ir susivokusi, kad apsirengė per šiltai, nuėjo pasikeisti 
drabužių. Vėl paskambino. Užimta. Nutarė paskambinti iš darbo. 
Pasidairiusi po šaldytuvą, pasidarė pirkinių sąrašą ir dar kartą 
paskambino į Hudiksvalį. 

Atsiliepė moteris. Girdėjosi, kad ji kalba su akcentu. 

— „Edenas“. 

— Noriu pakalbėti su Sture Hermansonu. 

— Tai neįmanoma, - suriko moteris. 

Paskui ji kažką isteriškai sušuko svetima kalba. Birgitai pasi- 
rodė, kad rusiškai. 

Aname laido gale kažkas subarškėjo, lyg moteris būtų numetusi 
ragelį. Paskui pasigirdo vyriškas balsas Helsinglando tarme. 

— Klausau. 

— Ieškau Sturės Hermansono. 

— Kas ieško? 

— O su kuo aš kalbu? Ar čia „Edeno“ viešbutis? 

— Taip. Bet su Sture nepakalbėsite. 

— Mano vardas Birgita Roslin. Skambinu iš Helsingborgo. Sturė 
Hermansonas man skambino vakar vidurnaktį. Buvome sutarę 
pasikalbėti šiandien ryte. 

— Jis mirė. 

Birgitai užėmė kvapą. Akimirkai apsvaigo galva ir vos nesu- 
traukė mėšlungis. 

— Kas atsitiko? 

— Kol kas nežinome. Panašu, kad jis netyčia įsipjovė ir nukrau- 
javo. 

— Su kuo aš kalbu? 

— Mano vardas Tagė Elanderis. Nepainiokite su senuoju prem- 
jeru Tage Erlanderiu. Aš Sturės kaimynas, šalia stovi mano baldų 

atnaujinimo dirbtuvės. Prieš kelias minutes pas mane atbėgo jo 
rusė valytoja. Dabar laukiame greitosios pagalbos ir policijos. 

— Ar jis nužudytas? 

— Sturė? Viešpatie, o kodėl kas nors būtų norėjęs jį nužudyti? 
Jis tiesiog įsipjovė virtuviniu peiliu. Šiąnakt jis čia buvo vienas ir, 
jei šaukėsi pagalbos, niekas jo negirdėjo. Kokia tragedija. Toks 
malonus vyriškis. 

Birgita Roslin norėjo įsitikinti, ar ji teisingai suprato. 

— Bet viešbutyje jis buvo ne vienas, - paprieštaravo ji. 

— Kodėl? | 

— Jis turėjo svečią. 

— Rusė sako, kad viešbutis buvo tuščias. 

— Buvo bent jau vienas. Sturė man vakar sakė, kad dvyliktame 
kambaryje apsigyveno svečias iš Kinijos. 

— Gali būti, kad aš ne taip supratau. Paklausiu jos. 

Birgita Roslin girdėjo jų pokalbį. Rusės balsas skambėjo šaižiai, 
ji vis dar buvo sukrėsta. 

Elanderis vėl atsiliepė. 

- Ji tvirtina, kad viešbutyje svečių nebuvo. 

— Tada patikrinkite svečių registracijos žurnalą. Dvyliktas kam- 
barys. Kiniška pavardė. 

Elanderis vėl dingo. Ragelyje girdėjosi, kad rusė valytoja, kurios 
vardas, galbūt, Nataša, pravirko. Netrukus Birgita išgirdo, kad 
trinktelėjo durys ir prakalbo keli žmonės. 

Elanderis vėl atsiliepė. 

— Turiu eiti. Atvyko policija ir greitoji. O žurnalo visai nėra. 

— Kaip nėra“ 

— Dingo. Valytoja sako, kad jis visada gulėdavo ant stalo. O 
dabar nebėra. 

— Aš įsitikinusi, kad šiąnakt viešbutyje buvo apsistojęs vienas 
vyras. 

- Jo nėra. O gal tai jis pavogė žurnalą? 

— Gali būti dar blogiau. Gal tai jis nudūrė Sturę Hermansoną. 

— Aš nieko nesuprantu. Geriau kalbėkite su kuriuo nors iš 
policininkų. 

— Taip, pakalbėsiu. Bet ne dabar, - pasakė Birgita ir padėjo 
ragelį. 

Kalbėdamasi ji visą laiką stovėjo, o dabar pajuto turinti atsisėsti. 
Širdis daužėsi. 

Staiga jai viskas paaiškėjo. Tas vyras, kurį ji įtarė nužudžius 
Hešiovaleno gyventojus, grįžo ir klausinėjo apie ją, o paskui nu- 
žudė viešbučio savininką ir dingo su žurnalu. Tai reiškia tik vieną 
dalyką - kinas grįžo nužudyti jos. Birgita net nenutuokė, kokių 
padarinių gali sulaukti, kai tada Beidžinge jaunam praeiviui paro- 
dė vyro nuotrauką, padarytą Sturės Hermansono vaizdo kamera. 
Viešbučio svečias iš Kinijos manė, kad ji gyvena Hudiksvalyje, o 
dabar išsiaiškino, kaip yra iš tikrųjų, nes Sturė Hermansonas jam 
davė Birgitos adresą. 

Birgitos galvoje kilo chaosas. Užpuolimas, Hong mirtis, pavog- 
ta, o paskui grąžinta rankinė, apieškotas jos viešbučio kambarys — 
visa tai susiję. Bet kas bus dabar? 

Apimta nevilties ji puolė skambinti Stafanui, bet ryšio nebuvo. 
Mintyse ji prakeikė šeimos išvyką burlaiviu. Pabandė paskambinti 
vienai iš dukterų, bet ryšio su ja irgi nebuvo. Paskambino Karinai 
Viman. Ta irgi neatsiliepė. 

Birgitą apėmė panika. Ji nebematė jokios kitos išeities - reikia 
bėgti, dingti iš čia. Bent jau tam laikui, kol susigaudys, kas vyksta, 
į ką ji įsipainiojo. 

Apsisprendusi ėmė veikti taip, kaip visada elgdavosi sudėtingo- 
se situacijose - greitai, ryžtingai ir nedvejodama. Ji paskambino 
ir paprašė pakviesti Hansą Matsoną, nors tas sėdėjo posėdyje. 

— Aš blogai jaučiuosi. Šįkart ne kraujo spaudimas, tik šiek tiek 
karščiuoju. Gal pasigavau virusą. Turėsiu pasiimti nedarbingumo 
lapelį kelioms dienoms. 

— Nesistebiu. Tu per daug skubėjai baigti bylą su vietnamie- 
čiais, - papeikė Matsonas Birgitą. - Kaip tik parašiau raštą Nacio- 
nalinei teismų administracijai ir išdėsčiau, kad Švedijos teismai 
greitai nebegalės atlikti savo pareigų. Daugybė teismo pirmininkų 
ir teisėjų yra persidirbę, todėl kyla pavojus, kad teisėsaugos siste- 
ma greitai nebegalės sklandžiai veikti. 

- Darbe nebūsiu tik porą dienų. Kiti posėdžiai bus tik kitą 
savaitę. 

— Sveik. Ir perskaityk vietinį laikraštį. Cituoju: „Teisėja Roslin 
posėdžiams vadovavo kaip visada užtikrintai. Ji neleido žiūrovams 
trukdyti. Puikaus darbo pavyzdys!“ Mes iš tiesų nusipelnėme visų 
pagyrų. Jei užsiimtume titulų skirstymais, kitame pasaulyje ir kitu 
laiku galėtume išrinkti tave Metų teisėja. 

Birgita užlipo į antrą aukštą ir susikrovė nedidelį lagaminą. 
Viename sename teisės vadovėlyje buvo įkišusi svarų sterlingų, 
likusių nuo paskutinės kelionės. Ji negalėjo atsikratyti minties, kad 
Hermansono žudikas jau keliauja į pietus. Be to, jei vairuoja auto- 
mobilį, jis galėjo išvykti dar naktį. Juk niekas nematė, kada jis išėjo. 

Staiga ji prisiminė, kad viešbutyje yra įtaisyta kamera, ir pa- 
skambino į „Edeną“. Šįkart atsiliepė kosintis vyras. Net neprisi- 
stačiusi Birgita išpoškino: 

— Viešbutyje yra stebėjimo kamera. Sturė Hermansonas foto- 
grafuodavo savo svečius. Viešbutis šiąnakt tikrai nebuvo tuščias — 
Hermansonas priėmė vieną svečią. 

— Su kuo kalbu? 

— Arjūs policininkas? 

— Taip. 

— Girdėjote, ką pasakiau. Nesvarbu, kas aš tokia, - pasakė 
Birgita ir padėjo ragelį. 

Buvo pusė devynių. Birgita išsikvietė taksi ir nuvažiavo į stotį. 
Netrukus po devintos jau sėdėjo traukinyje į Kopenhagą. Panika 
atlėgo, ir ji neabejojo, kad elgiasi teisingai. Ji žinojo, kad pavojus 

tikras. Tą akimirką, kai parodė kino nuotrauką, pati to nežinoda- 
ma išjudino širšių lizdą. Hong mirtis buvo tarsi pavojaus signalas. 
Dabar yra tik viena išeitis - pasinaudoti Ho pasiūlyta pagalba. 

Kastrupo oro uoste perskaitė informaciją, kad lėktuvas į Lon- 
doną išvyksta po dviejų valandų. Birgita nuėjo prie bilietų kasų 
ir nusipirko bilietą į Londoną ir atgal, tik be nurodytos grįžimo 
datos. Užsiregistravusi skrydžiui, nusipirko puodelį kavos ir dar 
kartą paskambino Karinai Viman, tačiau padėjo ragelį dar ne- 
spėjus draugei atsiliepti. Ką ji pasakys? Karina nesuprastų, nors 
Birgita prieš kelias dienas jai viską papasakojo. Karinos pasaulyje 
nebūna tokių dalykų, kokie nutiko Birgitai. Iš tikrųjų to nebūdavo 
ir pačios Birgitos gyvenime, tačiau neįtikėtina įvykių grandinė 
įspraudė ją į kampą. 

Į Londoną jie atskrido valanda vėliau, nei numatyta, ir pateko į 
sumaištį oro uoste, kur, kaip vėliau suprato, buvo paskelbtas aliar- 
mas dėl teroro akcijos, nes vienoje iš atvykimo salių buvo rastas 
įtartinas krepšys. Nusigauti į miestą pavyko tik vakarop. Birgita 
gavo kambarį vidutinės klasės viešbutyje, kuris stovėjo viename 
iš skersgatvių prie Totnamo Rūmų kelio. Įsikūrusi kambaryje, 
vienu savo megztiniu užkamšė langą, per kurį traukė skersvėjis, ir 
atsigulė ant lovos. Jautėsi išsekusi. Lėktuve buvo prisnūdusi, tačiau 
netrukus ją pažadino vienas vaikas, kuris rėkė iki pat Londono. 
Apsiverkė ir aiškiai per jauna vaikelio mama. 

Birgita pabudo po trijų valandų. Lauke buvo sutemę. Ji ketino 
susirasti Ho tą patį vakarą, bet dabar nutarė palaukti rytojaus. 
Vietoje to nutarė eiti pasivaikščioti iki Pikadilio aikštės, o paskui 
užsuko pavakarieniauti restorane. Staiga į restoraną įžengė didelė 
grupė kinų turistų. Birgitą apėmė panika, bet paskui nusiramino. 
Po vakarienės grįžo į viešbutį ir atsisėdo bare, pasiėmusi puodelį 
arbatos. Nuėjusi pasiimti rakto, pamatė, kad naktį durininku dirba 
kinas. Birgita ėmė svarstyti, ar kinų visoje Europoje atsirado tik 
neseniai, ar ji anksčiau tiesiog neatkreipdavo dėmesio. 

Birgita apmąstė viską, kas nutiko, - kino sugrįžimą į „Edeno“ 
viešbutį ir Sturės Hermansono mirtį. Jai kilo pagunda paskam- 
binti Vivei Sundberg, bet susilaikė. Viešbučio žurnalas dingo, 
tad kažin, ar policija susidomėtų nuotrauka, padaryta stebėjimo 
kamera. Be to, nėra prasmės skambinti, jei policija mano, kad tai 
tik nelaimingas atsitikimas. Ji paskambino į viešbutį, bet niekas 
neatsiliepė. Ten nebuvo net telefono atsakiklio, kuris įspėtų, kad 
viešbutis uždarytas. Gal net ne laikinai, o visam laikui. 

Birgita niekaip negalėjo atsikratyti baimės. Ji užrėmė duris kėde 
ir atidžiai patikrino langų sklendes. Paskui atsigulė ir ėmė žiūrėti 
televizorių, vis keisdama kanalus, kol pastebėjo, kad prieš akis 
dažniau iškyla Madeira ir burlaivis, o ne vaizdai ekrane. 

Naktį ją pažadino televizorius - rodė seną nespalvotą filmą, 
kuriame Džeimsas Kagnis vaidino gangsterį. Birgita užgesino 
šviesą, kuri blizgino jai tiesiai į veidą. Ji norėjo vėl iškart užsnūsti, 
bet nepavyko ir likusią naktį praleido atviromis akimis. 

Kai atsikėlė, lauke krapnojo. Ji išgėrė kavos, bet nieko nevalgė. 
Paskui registratūroje, kur šįkart dirbo azijietiškos išvaizdos mer- 
gina iš Eilipinų arba Tailando, pasiskolino skėtį ir išėjo į miestą. 
Nukeliavo iki Lesterio aikštės, o iš ten į Kinų kvartalą. Dauguma 
restoranų tebebuvo uždaryti. Hansas Matsonas, keliaujantis po 
visą pasaulį, ieškodamas restoranų, kuriuose rastų naujų skonio 
potyrių, kartą pasakė, kad geriausias būdas aptikti tradicinį res- 
toraną - nesvarbu, kinų, iraniečių ar italų - eiti ten, kur atidaryta 
nuo ryto. Ten aptarnaujami ne tik turistai, todėl verta rinktis 
būtent tokią vietą. Birgita įsiminė kelis jau atidarytus restoranus 
ir galiausiai surado Ho adresą. Pirmame aukšte buvo restoranas, 
vis dar uždarytas. Namas buvo pastatytas iš tamsiai raudonų 
plytų, sklype tarp dviejų skersgatvių. Ji nutarė paskambinti į tas 
duris, kurios vedė į laiptinę su butais. Tačiau kažkodėl sudvejojo 
ir skambučio nepaspaudė. Birgita perėjo į kitą gatvės pusę, atsi- 
sėdo kavinėje ir užsisakė arbatos. Ką ji iš tikrųjų žino apie Ho? O 

apie Hong? Tada Beidžinge Hong išdygo prie jos stalelio tarsi iš 
niekur. Kas iš tikrųjų ją atsiuntė? Ar Hong atsiuntė vieną iš savo 
tvirtų apsauginių, kai juodvi su Karina buvo prie Kinų sienos? 
Viena aišku - ir Hong, ir Ho puikiai žinojo, kas tokia yra Birgita 
Roslin. Ir viskas tik per tą nuotrauką. Užpuolimas atrodė ne kaip 
atsitiktinis įvykis, o suplanuota detalė. Birgita bandė viską per- 
prasti, bet jautėsi taip, lyg eitų gilyn į labirintą. 

Gal ji teisi, manydama, kad Hong atėjo pas ją norėdama išvilioti 
ją iš viešbučio? O gal Hong net nežuvo jokioje avarijoje. Ir kas 
gali paneigti, kad Hong ir vyras, pasivadinęs Vangu Minu Hao, 
nėra įsipainioję į Hešiovaleno įvykius? O gal Ho atvyko į Hel- 
singborgą dėl tos pačios priežasties? Gal ji žinojo, kad „Edeno“ 
viešbutuke vėl apsireikš kinas? Galbūt šie draugiški, saugantys 
angelai iš tikrųjų yra puolę angelai, kurie nori ją suklaidinti, kad 
ji negalėtų apsiginti. 

Birgita bandė prisiminti, ką ji papasakojo Hong, ir suvokė, kad 
pasakė tikrai per daug. Pati nustebo, kad buvo tokia neatsargi. 
Kalbą apie tai pradėjo Hong. Neva apie žmogžudystes buvo pra- 
nešta per Kinijos žiniasklaidą. Ar gali būti, kad jie pranešė apie 
aukas Hešiovaleno kaime? O gal Hong tarsi išviliojo ją ant ledo, o 
tada stebėjo, kur ji nuslys, o paskui, kai jau sužinojo pakankamai, 
suvaidino, kad padeda? 

Kodėl Ho sėdėjo teismo salėje visą dieną? Švediškai ji nesu- 
pranta. O gal? Paskui staiga suskubo grįžti į Londoną. O gal Ho 
tiesiog norėjo stebėti, ar Birgita neišeis iš teismo salės? Gal tuo 
pat metu jos bendrininkas darbavosi Birgitos namuose? 

„Man reikia su kuo nors pasikalbėti, - pagalvojo Birgita. - Ne 
su Karina, ta nesuprastų. Geriau su Stafanu arba vaikais. Bet jie 
buriuoja jūroje ir yra nepasiekiami.“ 

Birgita jau ruošėsi palikti kavinę, kai pamatė, kad durys anapus 
gatvės atsidarė ir išėjo Ho. Ji pasuko link Lesterio aikštės. Birgitai 
pasirodė, kad ji budriai dairosi. Kiek padvejojusi, Birgita nusekė 

iš paskos. Atėjusi iki aikštės, Ho pasuko į parkelį, o paskui link 
Strando. Birgitai visą laiką atrodė, kad Ho atsisuks pasižiūrėti, 
ar kas nors neseka iš paskos. Taip ir buvo - priartėjusi prie Zim- 
babvės namų, Ho apsidairė. Birgita spėjo pasislėpti nuleisdama 
skėtį. Paskui ji vos nepametė Ho iš akių, kol vėl pastebėjo jos 
geltoną lietpaltį. Likus keliems kvartalams iki viešbučio „Savoy 
Hotel“, Ho sustojo prie biurų pastato ir pastūmusi sunkias duris 
įėjo vidun. Birgita palaukė kelias minutes, o paskui priėjo arčiau 
ir gerai nublizgintoje žalvarinėje lentelėje perskaitė, kad čia yra 
Anglijos ir Kinijos prekybos rūmai. 

Paskui Birgita grįžo tuo pačiu keliu atgal ir užėjo į kavinę 
Regento gatvėje, netoli Pikadilio aikštės. Ten surinko vieną iš 
telefono numerių, užrašytų ant Ho vizitinės kortelės. Balsas at- 
sakiklyje paprašė palikti žinutę. Birgita padėjo ragelį, pagalvojo, 
kaip pasakyti angliškai, ir vėl surinko numerį. 

„Padariau, kaip patarėte. Atvykau į Londoną, nes jaučiuosi per- 
sekiojama. Dabar sėdžiu kavinėje „Simons“ šalia „Rawsons“ mados 
namų prie Pikadilio, Regento gatvėje. Dabar dešimta. Būsiu čia 
valandą. Jei per tą laiką nepaskambinsite, aš paskambinsiu vėliau.“ 

Ho atėjo po keturiasdešimties minučių. Jos ryškiai geltonas liet- 
paltis švietė tarp kitų praeivių tamsių drabužių. Birgita pagalvojo, 
kad ir tai reiškia kažką ypatinga. 

Birgita iškart pastebėjo, kad Ho sunerimusi. Dar nespėjusi 
atsisėsti, ji iškart paklausė: 

— Kas atsitiko? 

Birgita palaukė, kol padavėja priims Ho užsakymą, o tada 
smulkiai papasakojo, kad Hudiksvalio viešbutyje pasirodė kinas, 
kad tai tas pats vyras, apie kurį minėjo anksčiau, ir kad viešbučio 
savininkas nužudytas. 

— Arjūs įsitikinusi? 

— Aš nevažiuočiau į Londoną, jei nebūčiau įsitikinusi. Atvykau, 
nes visa tai įvyko ir man baisu. Tas vyras teiravosi manęs. Jis suži- 


460) 


nojo mano namų adresą. Dabar aš čia. Padariau taip, kaip patarė 
Ma Li, arba iš tikrųjų Hong. Man baisu ir tuo pat metu pikta, nes 
man atrodo, kad nei jūs, nei Hong nesakote tiesos. 

— O kam man meluoti? Jūsų kelionė į Londoną buvo ilga, bet 
nepamirškite, kad tokį pat kelią nukeliavau ir aš. 

- Jūs kažką nutylite. Man niekas nepaaiškina iki galo, nors esu 
įsitikinusi, kad paaiškinti galima. 

Ho sėdėjo nejudėdama. Birgita niekaip negalėjo išmesti iš 
galvos minties apie per daug ryškų lietpaltį. 

- Jūs teisi, - pripažino Ho. - Tačiau nepagalvojote, jog gali būti 
taip, kad ir Hong, ir Ma Li žino tik tiek, kiek papasakojo. 

— Aš to nesuvokiau, kai jūs buvote Helsingborge, o dabar man 
aiškiau. Hong nerimavo, kad kažkas gali norėti mano mirties. Tai 
ji pasakė draugei Ma Li, kuri perdavė jums. Trys moterys viena per 
kitą įspėja ketvirtą, kad jai gresia didelis pavojus, ir ne bet koks, 
o mirtis. Pati nesuvokdama, aš patekau į pavojų, kurio tikrumą 
suvokiau tik dabar. Ar aš teisi? 

— Štai kodėl aš buvau pas jus Švedijoje. 

Birgita Roslin palinko virš stalelio ir paėmė Ho ranką. 

— Padėkite man išsiaiškinti, atsakykite į mano klausimus. 

— Jei galėsiu. 

— Galėsite. Gal į Helsingborgą atvykote ne viena? Gal kaip tik 
dabar mus abi kažkas saugo? Galbūt prieš ateidama čia kam nors 
spėjote paskambinti? 

— O kam man to reiktų? 

— Tai ne atsakymas, o klausimas. Man reikia atsakymų. 

— Į Helsingborgą aš atvykau viena. 

— Kodėl visą dieną praleidote mano teismo posėdyje? Juk jūs 
nieko nesupratote. 

— Nesupratau. 

Staiga Birgita pradėjo kalbėti švediškai. Ho susiraukė ir papurtė 
galvą. 

— Aš nesuprantu. 

— Tikrai? O gal suprantate labai gerai? 

— Juk jei mokėčiau, kalbėčiau su jumis švediškai, argi ne? 

— Turite suprasti, kad aš nesu užtikrinta. Galbūt jums naudin- 
ga apsimesti, kad švediškai nemokate. Man net kilo mintis, kad 
geltoną lietpaltį dėvite todėl, kad būtų lengviau jus stebėti. 

— Kodėl? 

- Nežinau, kol kas nieko nežinau. Žinoma, svarbiausia tai, kad 
Hong norėjo mane įspėti. Bet kodėl turėčiau prašyti jūsų pagal- 
bos? Kuo jūs galite padėti? 

- Pradėkime nuo paskutinio klausimo. Kinų kvartalas yra 
tarsi atskiras pasaulis. Jūs ir tūkstančiai kitų turistų bei vietinių 
anglų vaikštote mūsų gatvėmis - Džerardo, Lilio, Vordoro ir 
kitomis gatvėmis bei skersgatviais, tačiau mes jums leidžiame 
pamatyti tik paviršių. Už jūsų Kinų kvartalo slypi mano Kinų 
kvartalas, kuriame galima pasislėpti, pakeisti tapatybę, gyventi 
ištisus mėnesius ir metus ir išlikti neatpažintam. Net jei dau- 
guma kvartalo gyventojų yra suanglėję kinai, visgi mus vienija 
jausmas, kad mes gyvename savo atskirame pasaulyje. Galiu 
padėti jums įsileisdama į savo miestą, kuris šiaip jau būtų jums 
neprieinamas. 

— Tai ko aš turiu saugotis? 

— Rašydama laišką Ma Li nebuvo iki galo atvira. Negalima pa- 
miršti, kad ji taip pat bijo. Ji apie tai neužsiminė, bet aš pajutau. 

— Visi bijo. Jūs irgi? 

— Kol kas ne. Bet gali būti, kad ir aš išsigąsiu. 

Suskambo Ho telefonas. Ji pažiūrėjo į ekraną ir atsistojo. 

— Kur jūs gyvenate? Kokiame viešbutyje? Man reikia grįžti į 
darbą. 

— „Sandersone“. 

- Žinau, kur jis yra. Koks kambario numeris? 

- Šimtas trisdešimt penktas. 

— Ar galime susitikti rytoj? 

— Kodėl reikia taip ilgai laukti? 

— Aš negaliu išeiti iš darbo, o šįvakar turiu susitikimą, kuriame 
privalau dalyvauti. 

— Ar tai tiesa? 

Ho paėmė Birgitai už rankos. 

— Taip. Delegacija iš Kinijos tarsis dėl verslo su keliomis britų 
kompanijomis. Jei nedalyvausiu, mane išmes iš darbo. 

- Šiuo metu neturiu į ką daugiau kreiptis, tik į jus. 

— Paskambinkite man rytoj iki pietų. Aš pabandysiu pasiimti 
laisvą dieną. 

Ho nuėjo per lietų, švytėdama savo geltonu lietpalčiu. Birgita 
Roslin pasijuto baisiai pavargusi. Ji dar ilgai sėdėjo kavinėje, o 
paskui grįžo į viešbutį, kurio pavadinimas, savaime suprantama, 
buvo ne „Sanderson“. Ji vis dar nepasitikėjo Ho, kaip ir bet kuriuo 
kitu azijietiškos išvaizdos žmogumi. 

Vakare nuėjo pavakarieniauti į viešbučio restoraną. Po vakarie- 
nės nustojo lyti, ir Birgita nutarė eiti pasivaikščioti, kol viešbutis 
užrakins vartus nakčiai, ir pasėdėti ant to suolelio, ant kurio 
kadaise sėdėjo su Stafanu. 

Ji stebėjo praeivius ir kelis meiliai susiglaudusius jaunuolius 
ant jos suolelio. Paskui jie nuėjo, o jiems iš paskos nusekė senas 
vyras, laikantis vakarykštį laikraštį, kurį prieš tai buvo išsitraukęs 
iš šiukšlinės. 

Birgita dar kartą pamėgino prisiskambinti Stafanui, nors žinojo, 
kad jis jūroje ir tai beprasmiška, 

Pastebėjusi, kad žmonių parke vis mažėja, galiausiai atsistojo 
ir pasuko link viešbučio. 

Ir tada pamatė jį. Jis ėjo taku, į kurį suolelis stovėjo nugara. 
Vyro drabužiai buvo juodi. Tai tikrai buvo tas pats vyras, kurį ji 
matė Sturės Hermansono padarytoje nuotraukoje. Jis ėjo tiesiai 
link Birgitos, o rankoje laikė kažkokį blizgantį daiktą. 

Ji suriko ir žengė atatupsta. Vyras artėjo. Birgita neišlaikė pu- 
siausvyros ir griūdama ant nugaros susitrenkė galvą į geležinį 
suolo kampą. 

Birgita dar spėjo išvysti jo veidą, lyg būtų nufotografavusi jį 
žvilgsniu. 

Ir viskas. Paskui ji nugrimzdo į visišką tylą ir tamsą. 

Ja Ru dievino šešėlius. Tada jis būdavo nematomas kaip tie plėš- 
rūnai, kuriais jis žavėjosi ir kurių bijojo. Bet tą patį sugebėjo ir kiti 
jauni verslininkai. Jis dažnai pagalvodavo, kad gyvena pasaulyje, 
kur jaunieji siekia perimti valdžią ekonomikoje, o paskui pamažu 
pareikalaus ir vietos prie politikos stalo. Visi stengėsi susikurti 
savo šešėlį, iš kur galėtų saugiai stebėti kitus, patys išlikdami 
nematomi. 

Tačiau šį vakarą lietingame Londone Ja Ru slėpėsi šešėlyje 
dėl visai kitos priežasties. Jis stebėjo Birgitą Roslin, kuri sėdėjo 
parkelyje ant suolo, atsukusi jam nugarą. Tačiau Ja Ru nedrįso 
prieiti arčiau, nes bijojo, kad ji gali jį pastebėti. Ja Ru matė, kad 
moteris atidžiai dairosi tarsi neramus žvėrelis. Jis suprato, kad 
šios moters nuvertinti negalima. Jeigu net Hong ja pasitikėjo, tai 
reikia elgtis labai atsargiai. 

Jis sekė Birgitą visą dieną nuo pat ryto, kai ji pasirodė prie 
Ho namo. Šyptelėjo pagalvojęs, kad jam priklauso restoranas, 
kuriame dirba Ho vyras Va. Savaime suprantama, jiedu to neži- 
nojo, nes Ja Ru retai ką valdydavo savo vardu. Restoranas „Ming“ 
priklausė akcinei bendrovei „Chinese Food Inc.“, registruotai 
Lichtenšteine, kur Ja Ru įformindavo savo restoranus, turimus 
Europoje. Jis atidžiai perskaitydavo finansines metų ir ketvirčių 
ataskaitas, kurias parengdavo jauni gabūs kinai, baigę mokslus 

geriausiuose Anglijos universitetuose. Ja Ru nekentė visko, kas 
angliška. Istorijos jis nepamirš niekada. Todėl buvo patenkintas, 
kai iš Anglijos atėmė kelis gabius jaunus verslininkus, turinčius 
geriausią universitetinį išsilavinimą. 

Ja Ru niekada nėra ragavęs „Ming“ restorano maisto. Neketino 
ir šį kartą. Jis grįš į Beidžingą, kai tik įvykdys savo užduotį. 

Buvo laikas, kai oro uostuose jis jausdavosi beveik kaip šven- 
tovėje. Jam tai buvo panašu į naujųjų laikų jūrų uostus. Tuo 
metu jis visur vežiodavosi Marko Polo knygas apie keliones. To 
vyro drąsa ir troškimas pamatyti nepažįstamus kraštus jam buvo 
tarsi pavyzdys. Bet paskui kelionės ėmė varginti vis labiau, nors 
turėjo nuosavą lėktuvą, buvo nepriklausomas nuo tvarkaraščių ir 
retai kada tekdavo laukti nepakenčiamuose ir slegiančiuose oro 
uostuose. Jam patiko, kad dėl greitų kelionių suaktyvėdavo sme- 
genų veikla, kad apimdavo svaiginantis džiaugsmas kertant laiko 
juostas ir jausmas, kad į vietą atvyksti, regis, akimirksniu. Tačiau 
visa tai gadina beprasmis laukimas, kol pagaliau pakyli į orą ir 
kol atsiimi bagažą. Neoninės šviesos nutviekstos parduotuvės, 
elevatoriai, aidintys koridoriai, vis mažesnės stiklinės būdelės, 
kur susigrūdę rūkaliai sukelia vieni kitiems vėžį ir kraujagyslių 
ligas, nėra tos vietos, kur gimtų naujos mintys, kur būtų galima 
filosofuoti. Ja Ru galvojo apie tuos laikus, kada žmonės keliaudavo 
traukiniais arba transatlantiniais garlaiviais. Tuo metu filosofinės 
išsilavinusių žmonių diskusijos buvo suprantamas dalykas, taip 
pat kaip prabanga ir neskubėjimas. | 

Todėl savo dideliame lėktuve „Gulfstream“ pastatė kelias an- 
tikvarines spintas, kuriose laikė svarbiausius kinų ir užsienio 
literatūros kūrinius. 

Jis jautėsi kaip tolimas, tik mistiniu kraujo ryšiu su kapitonu 
Nemo susijęs giminaitis. Nemo plaukiojo savo povandeniniu laivu 
kaip vienišas karalius be karalystės. Jis turėjo didelę biblioteką 
ir be galo nekentė Žmonijos, sugriovusios jam gyvenimą. Buvo 

manoma, kad Nemo savo idealu laikė dingusį Indijos princą, 
kuris priešinosi britų imperijai. Dėl šito Ja Ru jautėsi jam artimas, 
bet labiausiai tapatinosi su Nemo, niūriuoju ir nusivylusiuoju 
kapitonu, su Nemo, genialiuoju inžinieriumi ir apsiskaičiusiu 
filosofu. Savo lėktuvą Ja Ru pavadino „Nautiliumi II“, o sieną prie 
įėjimo į pilotų kabiną papuošė viena išdidinta knygos iliustracija, 
kurioje kapitonas Nemo stovi didžiulėje bibliotekoje su svečiais, 
atsidūrusiais jo laive ne savo noru. 

Tačiau dabar svarbiausia išlikti šešėlyje. Jis gerai pasislėpė ir 
stebėjo moterį, kurią turės nužudyti. Su kapitonu Nemo jį siejo ir 
tai, kad abu tikėjo kerštu. Skaitant knygą akivaizdu, kad kapitonas 
Nemo būtinai norėjo atkeršyti. 

Netrukus viskas baigsis. Londono Kinų kvartale, kai už apykak- 
lės krito lietaus lašai, jam šovė mintis, kad taip ir turėjo būti, - 
istorija baigsis Anglijoje. Juk kaip tik iš čia broliai Vangai išplaukė 
atgal į Kiniją, nors į tėvynę grįžo tik vienas iš jų. 

Ja Ru patikdavo laukti tada, kai jis pats galėdavo kontroliuoti 
savo laiką, ne taip kaip oro uostuose, kur turėdavo paklusti ki- 
tiems žmonėms. Jo draugai stebėdavosi, kad jis neskuba, nes jiems 
atrodė, kad gyvenimas per daug trumpas, kad jį sukūrė dievas, 
panašus į seną surūgusį mandariną, kuris nenori, kad gyvenimo 
džiaugsmas užsitęstų per ilgai. Diskutuodamas su draugais, kurie 
buvo užvaldę beveik visą dabartinę Kiniją, jis tvirtindavo, kad 
gyvybę sukūręs dievas puikiai žinojo, ką daro. Jei žmonėms leisi 
gyventi per ilgai, jie sukaups tiek žinių, kad perpras mandarinus ir 
nuspręs juos nuversti. O kai gyvena trumpai, neturi laiko per daug 
maištauti. Jo draugai dažniausiai su juo sutikdavo, nors gal ne vi- 
suomet suprasdavo jo mintį. Ja Ru buvo iškilęs aukščiausiai net ir 
tarp šių jaunų karaliukų. Niekas nedrįsta prieštarauti viršesniam. 

Kiekvieną pavasarį jis sukviesdavo pažįstamus į savo ūkį į 
šiaurės vakarus nuo Kantono. Jie apžiūrėdavo eržilus, kurie turėjo 
būti išleisti į pievas, lažindavosi, o paskui stebėdavo jų grumtynes 

dėl vadovavimo kaimenei, kol galiausiai kuris nors įrodydavo 
esąs stipriausias ir visas apsiputojęs ant kalvelės likdavo stovėti 
vienas. 

Kai norėdavo perprasti savo paties arba kitų poelgius, Ja Ru 
visuomet važiuodavo stebėti gyvūnų. Jis tapatino save su leopardu 
ir eržilu, kuris visus nugali ir tampa vieninteliu kaimenės vadu. 

Den Siaopiną jis lygino su pilkšva kate, kuri gaudo peles ge- 
riau už kitas, Mao jam buvo panašus į pelėdą - protingą ir ramų 
plėšrųjį paukštį, tyliai užpuolantį savo grobį. 

Staiga Ja Ru pamatė, kad Birgita stojasi eiti, ir jo mintys nutrū- 
ko. Sekdamas ją, spėjo aiškiai pamatyti, kad moteris išsigandusi. Ji 
visą laiką dairėsi, atrodė sunerimusi, ją nuolat kankino neramios 
mintys. Jis galėtų tuo pasinaudoti, tik dar nebuvo nutaręs kaip. 

Bet dabar ji atsistojo. Ja Ru laukė pasislėpęs šešėlyje. 

Staiga kažkas atsitiko, jis nebuvo tam pasirengęs. Birgita Roslin 
krūptelėjo, suriko, žengtelėjo atatupsta ir krito ant nugaros, susi- 
trenkdama galvą į suolą. Prie jos sustojo kažkoks kinas ir pasilenkė 
pažiūrėti, kaip ji jaučiasi. Priėjo dar keli žmonės. Ja Ru išėjo iš 
savo slėptuvės ir patraukė link žmonių, susirinkusių aplink gu- 
linčią Birgitą. Prie jų skubinosi du policininkai. Ja Ru prasibrovė 
į priekį, kad pamatytų iš arčiau. Moteris atsisėdo. Matyt, buvo 
nualpusi kelioms minutėms. Ji suprato, kad policininkai klausia, 
ar iškviesti greitąją, tačiau atsisakė. 

Tai buvo pirmas kartas, kai Ja Ru išgirdo jos balsą ir įsiminė 
kaip gana Žemą ir išraiškingą. 

— Tikriausiai aš užkliuvau, - pasakė ji. - Man pasirodė, kad 
kažkas mane puola ir išsigandau. 

— Ar jus užpuolė? 

— Ne. Man tik pasirodė. 

Ją išgąsdinęs vyras tebestovėjo šalia. Ja Ru pagalvojo, kad jis 
šiek tiek panašus į Liu, bet net nenutuokia, kad atsitiktinai pateko 
į istoriją, su kuria visai nesusijęs. 

Ja Ru šyptelėjo. „Jos emocijos man daug ką parodo. Iš pradžių 
pastebėjau baimę ir atsargumą, o dabar akivaizdu, kad ji išsigando 
kino, kuris staiga išdygo priešais ją.“ 

Policininkai palydėjo Birgitą Roslin į viešbutį. Ja Ru sekė laiky- 
damasis atstumo. Dabar žinos, kur ji apsistojo. Policininkai, dar 
kartą paklausę, ar ji jaučiasi gerai ir pajėgs susitvarkyti pati, nuėjo 
savo keliais, o moteris įėjo į viešbutį. Ja Ru matė, kad registratūros 
darbuotoja raktą nukabino nuo viršutinės eilės. Ja Ru palaukė 
kelias minutes ir įžengė į viešbutį. 

Darbuotoja buvo kinė. Ja Ru nusilenkė ir ištiesė popieriaus lapą. 

— Jį pametė ponia, kuri ką tik įėjo į viešbutį. 

Mergina paėmė lapą ir įkišo į 614 numerio skyrelį. Vadinasi, 
Birgitos kambarys paskutiniame aukšte. 

Lapas buvo visiškai tuščias. Ja Ru numanė, kad Birgita Roslin 
paklaus, kas jį atnešė. Darbuotoja pasakys, kad kinas, ir Birgita 
dar labiau išsigąs ir taps dar budresnė. Jis tai žinojo, todėl pavojus 
jam pačiam neiškils. 

Ja Ru apsimetė skaitąs lankstinuką, bet iš tikrųjų mąstė, kaip 
išsiaiškinti, kelioms dienoms Birgita Roslin yra užsisakiusi kam- 
barį. Proga pasitaikė, kai kinę pakeitė kita darbuotoja, jauna anglė. 
Ja Ru priėjo prie registratūros. 

- Turėsiu nuvežti į oro uostą ponią Birgitą Roslin iš Švedijos. 
Tačiau neaišku, kada ji išvyksta — rytoj ar poryt? 

Registratūros darbuotoja nieko neklausinėdama patikrino 
kompiuteryje ir pasakė: 

- Ponia Roslin užsisakė kambarį trims dienoms. Gal reikia jai 
paskambinti, kad galėtumėte išsiaiškinti, kada ją paimti? 

— Aš pats išsiaiškinsiu per mūsų taksi įmonę. Nenorime be 
reikalo trukdyti savo klientų. 

Ja Ru išėjo iš viešbučio. Lauke vėl krapnojo. Jis pasistatė apykak- 
lę ir nuėjo link Gariko gatvės, kur galės pasigauti taksi. Dabar jis 
nebesijaudino, ar suspės. „Nuo istorijos pradžios iki šios dienos 

praėjo daugybė laiko, - pagalvojo jis. - Todėl neišvengiama pa- 
baiga gali palaukti dar kelias dienas.“ 

Jis išsikvietė taksi ir nurodė adresą Vaitholo gatvėje, kur buvo 
butas, priklausantis jo įmonei Lichtenšteine. Čia jis apsistodavo, 
kai lankydavosi Anglijoje. Ja Ru dažnai pagalvodavo, kad gyven- 
damas Londone išduoda savo sąjungininkų atminimą. Juk galėtų 
apsistoti Berlyne arba Paryžiuje. Dabar, važiuodamas taksi, jis 
apsisprendė šį butą parduoti ir Paryžiuje įsigyti kitą. 

Laikas baigti ir šitą reikalą. 

Grįžęs į butą atsigulė ant lovos ir mėgavosi tyla. Nusipirkęs 
butą, liepė įrengti gerą garso izoliaciją, todėl dabar nesigirdėjo 
net eismo triukšmo. Ausis pasiekdavo tik oro kondicionieriaus 
ūžimas. Tokioje aplinkoje jis jausdavosi beveik kaip lėktuve, jį 
apimdavo visiška ramybė. 

— Kada prasidėjo ši istorija? - paklausė jis garsiai pats savęs. - 
Kada prasidėjo istorija, kuri dabar turės baigtis? 

Jis ėmė skaičiuoti. Savo kambarėlyje misijoje Sanas įsikūrė 
1868-aisiais. Dabar 2006-ieji. Vadinasi, viskas prasidėjo prieš 
šimtą trisdešimt aštuonerius metus. Sanas sėdėjo prie žvakės ir, 
lėtai brėždamas hieroglifą po hieroglifo, atpasakojo trijų brolių - 
Sano, Guo Si ir Vu istoriją. Ji prasidėjo tą dieną, kai broliai paliko 
savo skurdžią trobelę ir patraukė į ilgą kelionę link Kantono, kur 
susidūrė su demonu Zi. Nuo tos dienos mirtis persekiojo juos 
visą kelią. Gyvas liko tik Sanas, kuris ir nusprendė papasakoti 
savo istoriją. 

„Jie mirė baisiai pažeminti, - galvojo Ja Ru. - Nuolat besikei- 
čiantys imperatoriai ir mandarinai valdė pagal Konfucijaus pa- 
tarimą - laikyti žmones už tokių trumpų vadžių, kad jie niekada 
negalėtų sukilti. Valstiečiai bėgdavo ten, kur tikėjosi geresnio 
gyvenimo. Tačiau broliai pateko į nagus amerikiečiams ir vergavo 
jų geležinkelio statybose lygiai taip pat, kaip anglų kolonijų gy- 
ventojai. Tuo pat metu anglai, užvertę Kinijos rinką narkotikais, 

šaltakraujiškai bandė paversti kinus narkomanais. Žiaurūs anglų 
pirkliai man panašūs į prekiautojus narkotikais, kurie stoviniuoja 
gatvėse ir pardavinėja narkotikus žmonėms, kuriuos jie niekina 
ir laiko mažiau vertomis būtybėmis. Ne taip seniai europiečiai 
ir amerikiečiai piešdavo karikatūras, kuriose kinus vaizduodavo 
kaip beždžiones. Tačiau karikatūros atskleidė tiesą. Mes buvome 
sukurti vergauti ir būti niekinami. Mes buvome ne žmonės, o 
gyvuliai.“ 

Vaikštinėdamas Londono gatvėmis, Ja Ru galvodavo, kad tie 
pastatai iškilo už pavergtų tautų pinigus, kad jie stovi ant tų žmo- 
nių vergovės, kančių ir mirties. 

Kaip ten rašė Sanas? Kad jie per Amerikos dykvietes nutiesė 
geležinkelį ant savo pačių kaulų vietoje pabėgių. Lygiai taip pat 
geležiniuose Temzės tiltuose įlydyti pavėrgtų tautų riksmai, o jų 
kančios įmūrytos storose akmeninėse sienose didžiulių namų, 
kurie stovi senuose prašmatniuose turtingųjų kvartaluose. 

Paskui Ja Ru užsnūdo. Pabudęs nuėjo į svetainę, kuri buvo 
įrengta kinišku stiliumi. Ant stalo priešais tamsiai raudoną sofą 
gulėjo šviesiai mėlynas šilkinis maišelis. Jis padėjo ant stalo baltą 
popieriaus lapą ir išpylė ant jo smulkiai grūsto stiklo miltelius. Tai 
labai senas būdas nužudyti žmogų - beveik nematomi milteliai 
įmaišomi į sriubą arba arbatą. Auka neturi jokių galimybių išgy- 
venti, nes tūkstančiai mikroskopinių grūdelių pažeidžia žarnas. 
Seniau tai būdavo vadinama „nematomąja mirtimi, nes žmogus 
mirdavo staiga ir lyg be priežasties. , 

Dabar šitie milteliai Sano istorijoje padės tašką. Ja Ru atsargiai 
supylė miltelius atgal į maišelį ir užrišo. Paskui jis užgesino visas 
šviesas, išskyrus vieną šviestuvą raudonu gaubtu, su išsiuvinėtais 
auksiniais drakonais. Vyras atsisėdo į krėslą, kuris kadaise pri- 
klausė vienam turtingam dvarininkui iš Šangtuno provincijos. 
Kvėpavo lėtai ir pamažu nugrimzdo į ramybės būseną, kurioje 
mintys būdavo aiškiausios. 

Prireikė valandos, kol nusprendė, kaip parašyti paskutinį is- 
torijos skyrių, tai yra, kaip nužudys Birgitą Roslin, kuri, labai 
galimas daiktas, papasakojo Hong tokių dalykų, kurie galėtų jam 
pakenkti. Hong galėjo papasakoti kažkam kitam, o jis net nežino 
kam. Priėmęs sprendimą, jis paspaudė ant stalo įtaisytą mygtuką 
ir po kelių minučių išgirdo, kad senoji Lang pradėjo jam ruošti 
vakarienę. 

Kadaise Lang tvarkydavo jo kabinetą Beidžinge. Jis daug naktų 
stebėjo tyliai besitvarkančią Lang. Ji buvo geriausia iš visų valy- 
tojų, dirbusių jo dangoraižyje. 

Vieną naktį jis paklausė, kaip ji gyvena. Lang papasakojo, kad 
ji ne tik dirba valytoja, bet dar ruošia tradicinius vestuvių ir ge- 
dulingus pietus. Ja Ru paprašė, kad ji kitą vakarą paruoštų jam 
vakarienę, o po to įdarbino moterį savo virėja ir davė tokį atly- 
ginimą, apie kokį ji nebūtų galėjusi net pasvajoti. Paskui jis leido 
Lang persikelti į Londoną, kur gyveno jos sūnus. Ja Ru dažnai 
lankydavosi šiame mieste ir tuo metu Lang jam patarnaudavo. 

Vakarienei Lang pagamino kelių rūšių užkandžių, būtent tai, ko 
jis pageidavo, nors ir nebuvo išsakęs to garsiai. Arbatą ji pastatė 
virš degančios žvakės svetainėje. 

— Ar rytoj paruošti pusryčius? - paklausė ji išeidama. 

- Ne, aš pats pasiruošiu. Bet vakarienei norėsiu žuvies. 

Ja Ru atsigulė anksti. Nuo kelionės į Beidžingą jis dar nė karto 
gerai neišsimiegojo. Iš pradžių kelionė į Europą, paskui sudėtinga 
kelionė iki miesto šiaurės Švedijoje, paskui kelionė į Helsingbor- 
gą, kur jis įsigavo į Birgitos Roslin namą ir šalia telefono aptiko 
lapelį su pabrauktu žodžiu Londonas. Į Stokholmą jis atskrido 
savo lėktuvu. Ja Ru įsakė pilotams nedelsiant prašyti leidimo 
skristi į Kopenhagą, o iš ten į Londoną. Jis spėjo, kad Birgita 
ruošiasi pas Ho. Kaip tik prie jos namo jis ir pamatė Birgitą, 
kuri, padvejojusi prie įėjimo durų, apsisuko ir nuėjo į kavinę 
kitoje gatvės pusėje. 

Ja Ru kai ką užsirašė savo dienoraštyje, užgesino šviesą ir ne- 
trukus užmigo. 

Kitą dieną Londoną uždengė sunkūs debesys. Ja Ru kaip visada 
atsikėlė apie penktą ir trumposiomis bangomis per radiją išklausė 
saulyje, pakalbėjo apie įvairius vykdomus projektus su dviem iš 
savo direktorių ir pasigamino paprastus pusryčius, kurių didžiąją 
dalį sudarė vaisiai. 

Paskui įsidėjo į kišenę šilkinį maišelį ir išėjo iš buto. Jo plane 
buvo viena silpnoji vieta. Jis nežinojo, kada Birgita Roslin pusry- 
čiauja. Jeigu ji jau bus pavalgiusi, jam teks palaukti kitos dienos. 

Ja Ru nuėjo iki Trafalgaro aikštės ir sustojo paklausyti vienišo 
violončelininko, kuris grojo ant šaligatvio pasidėjęs skrybėlę. Ja 
Ru įmetė jam kelias monetas ir patraukė toliau, pasuko į Irvingo 
gatvę ir pasiekė viešbutį. Registratūroje stovėjo naujas darbuoto- 
jas. Ja Ru priėjo ir pasiėmė vieną viešbučio vizitinę kortelę. Tuo pat 
metu jis užmetė akį į Birgitos kambario skyrelį, kuris buvo tuščias. 

Durys į pusryčių salę buvo atidarytos. Birgitą Roslin jis paste- 
bėjo iškart. Ji sėdėjo prie lango. Panašu, kad atėjo visai neseniai, 
nes padavėja kaip tik buvo atnešusi jai kavą. | 

Ja Ru sulaikė kvapą ir pagalvojo. Nutarė nebedelsti. Ilga Sano 
istorija pasibaigs kaip tik šį rytą. Jis nusivilko paltą ir kreipėsi į 
restorano metrdotelį. Prisistatė nesąs viešbučio svečias, bet norįs 
čia papusryčiauti ir už tai sumokės. Metrdotelis buvo iš Pietų 
Korėjos. Jis palydėjo Ja Ru iki staliuko, stovinčio netoli Birgitos, 
kuri jau pusryčiavo. 

Ja Ru nužvelgė salę. Ne per toliausiai nuo jo staliuko buvo 
atsarginis išėjimas. Eidamas atsinešti laikraščio, jis spustelėjo 
rankeną ir suprato, kad durys neužrakintos. Grįžęs prie stalo 
užsisakė arbatos. Daugelis staliukų tebebuvo laisvi. Tačiau Ja Ru 
buvo atkreipęs dėmesį, kad daugumos raktų registratūroje nebu- 
vo, vadinasi, viešbutyje apsistoję daug svečių. 

Ja Ru išsitraukė savo mobiliojo ryšio telefoną ir viešbučio vi- 
zitinę kortelę, surinko registratūros numerį ir ėmė laukti. Kai 
darbuotoja atsiliepė, jis pareiškė turįs svarbų pranešimą Birgitai 
Roslin. 

— Sujungsiu jus su jos kambariu. 

— Ji restorane. Ji visuomet pusryčiauja tokiu laiku. Būčiau dė- 
kingas, jei galėtumėte ją pakviesti. Dažniausiai ji sėdi prie lango. 
Ponia vilki mėlynu kostiumėliu, jos plaukai tamsūs, kirpti trumpai. 

— Gerai, aš ją pakviesiu. 

Ja Ru išjungė telefoną tik tada, kai registratūros darbuotoja 
įžengė į restoraną. Tada įsikišo telefoną į kišenę ir išsitraukė šilkinį 
maišelį. Kai Birgita Roslin nusekė paskui viešbučio darbuotoją, Ja 
Ru atsistojo, priėjo prie jos staliuko, pasiėmė laikraštį ir apsidairė, 
lyg norėdamas įsitikinti, ar moteris tikrai išėjo. Jis palaukė, kol 
prie gretimo staliuko priėjo padavėja su kava, ir visą laiką stebėjo 
duris. Kai padavėja nuėjo, jis atrišo maišelį ir greitai išpylė milte- 
lius į puspilnį kavos puodelį. 

Kai Birgita Roslin grįžo į salę, Ja Ru jau žingsniavo link savo 
stalelio. 

Tą pačią akimirką pažiro lango stiklas. Duslus šūvis sumišo su 
dūžtančio stiklo garsu. Ja Ru taip ir nespėjo suprasti, kad kažkas 
atsitiko. Kulka pataikė jam į dešinįjį smilkinį ir paliko didelę skylę. 
Ja Ru mirė iš karto. Kai jis susmuko ant stalo, nuversdamas vazą su 
gėlėmis, visos svarbiausios kūno funkcijos jau buvo nutrūkusios. 

Birgita Roslin stovėjo sustingusi kaip ir kiti restorano svečiai, 
padavėjai ir metrdotelis, kuris mėšlungiškai spaudė prie savęs 
dubenį su kietai virtais kiaušiniais. Tylą nutraukė kažkieno klyks- 
mas. Birgita Roslin spoksojo į lavoną ant balta staltiese uždengto 
stalo. Ji vis dar nesuprato, kad tai susiję su ja. Galvoje praskriejo 
padrikos mintys, kad čia terorizmo aktas. 

Paskui pajuto, kaip kažkas sugriebė ją už rankos. Ji pasisuko į 
tą pusę, mėgindama ištraukti ranką. 

Šalia jos stovėjo Ho. 

— Nieko neklausinėkite ir eikite su manimi. Mums negalima 
čia likti, - pasakė ji ir išstūmė Birgitą į fojė. 

— Duokite savo raktą. Aš supakuosiu jūsų daiktus, o jūs sumo- 
kėkite už viešbutį. 

— Kas čia nutiko? 

— Nieko neklausinėkite. Darykite, kaip sakau. 

Ho taip stipriai suspaudė jai ranką, kad net suskaudo. Tą pat aki- 
mirką viešbutyje kilo sąmyšis, žmonės ėmė lakstyti kaip paklaikę. 

— Reikalaukite, kad galėtumėte sumokėti dabar. Mes turime 
dingti iš čia. 

Birgita suprato, bet ne tai, kas nutiko, o ką liepė daryti Ho. Ji 
priėjo prie registratūros ir sutrikusioms darbuotojoms riktelėjo, 
kad nori susimokėti. Ho pakilo vienu iš liftų ir grįžo po dešim- 
ties minučių su Birgitos lagaminu. Fojė buvo pilna policininkų 
ir medikų. 

Birgita Roslin jau buvo sumokėjusi už viešbutį. 

— Dabar mes ramiai išeisime, - pasakė Ho. - Jei kas nors ban- 
dytų jus sustabdyti, pasakykite tik tiek, kad skubate į lėktuvą. 

Jos prasibrovė per minią į gatvę, niekam nebandant jų sustab- 
dyti. Birgita Roslin stabtelėjo ir atsisuko. Ho vėl timptelėjo jai už 
rankos. 

— Nesidairykite atgal. Eikite lyg niekur nieko. Pasikalbėsime 
paskui. 

Jos nuėjo į Ho namus, jos butas buvo antrame aukšte. Ten jų 
laukė maždaug dvidešimties metų vaikinas. Jis buvo labai išblyš- 
kęs ir susijaudinęs. Jiedu su Ho ėmė kalbėtis. Birgita matė, kad 
Ho bando jį nuraminti. Jie išėjo į kitą kambarį, vis dar emocingai 
kalbėdamiesi. Kai grįžo, vaikinas išėjo iš buto nešdamasis pailgą 
ryšulį. Ho atsistojo prie lango ir pažiūrėjo į gatvę. Birgita Roslin 
susmuko ant kėdės. Ji tik dabar suprato, kad vyriškis buvo nušau- 
tas visai šalia jos staliuko. 

išblyškusi ir virpėjo. 

— Tai kas atsitiko? 

- Jūs turėjote mirti. Jis norėjo jus nužudyti. Sakau taip, kaip yra. 

Birgita papurtė galvą. 

— Paaiškinkite. Kitaip nežinau, ką padarysiu. 

— Nušautasis vyras vardu Ja Ru. Tai Hong brolis. 

— Tai kas nutiko? 

— Jis mėgino jus nužudyti. Mes sustabdėme jį paskutinę aki- 
mirką. 

— Mes? 

— Nurodėte ne tą viešbutį ir dėl to galėjote mirti. Kodėl man 
melavote? Manėte, kad manimi negalima pasitikėti? Ar jūs taip 
susipainiojote, kad nebeskiriate draugų nuo priešų? 

Birgita pakėlė ranką. 

— Jūs per daug skubate, aš nespėju susigaudyti. Hong brolis? 
Kodėl jis norėjo mane nužudyti? 

— Todėl, kad jūs per daug žinote apie tai, kas įvyko jūsų šalyje. 
Apie visas tas aukas viename kaime. Gali būti, bent jau Hong taip 
įtarė, kad viso to kaltininkas buvo Ja Ru. 

— Kodėl jis juos nužudė? 

— Šito aš nežinau. 

Birgita Roslin tylėjo. Ho norėjo kažką pasakyti, bet Birgita 
sustabdė ją kilstelėdama ranką. 

— Sakėte „mes“. Tas vaikinas kažką išsinešė. Ar tai buvo šau- 
tuvas? 

— Taip. Aš nusprendžiau, kad Sanas turi jus saugoti. Tačiau 
nurodytame viešbutyje jūsų nebuvo. Sanas prisiminė, kur yra 
artimiausias viešbutis, ten jus ir radome. Pamatėme jus pro lan- 
supratome, kad jis ruošiasi jus nužudyti. Sanas išsitraukė ginklą 
ir iššovė. Viskas įvyko taip greitai, kad niekas iš praeivių nieko 

nepastebėjo. Dauguma tikriausiai pagalvojo, kad pokštelėjo pra- 
važiuojančio motociklo išmetamasis vamzdis. Šautuvą Sanas buvo 
paslėpęs po lietpalčiu. 

— Sanas? 

— Hong sūnus. Ji atsiuntė jį pas mane. 

- Kodėl? 

— Hong būkštavo ne tik dėl savo ir jūsų, bet ir dėl sūnaus gyvy- 
bės. Sanas įsitikinęs, kad tai Ja Ru liepė nužudyti jo motiną. Tiek 
ir betrūko, kad jam kiltų noras atkeršyti. 

Birgitai Roslin pasidarė bloga. Ji vis aiškiau suvokė, kas ką tik 
atsitiko. Tai, ką ji nujautė, bet atmetė, nes atrodė neįmanoma, 
pasirodė tiesa - Hešiovaleno kaimas buvo išžudytas dėl kažkokių 
įvykių, nutikusių praeityje. 

Ji apsiašarojo ir sugriebė Ho už rankos. 

— Ar dabar viskas baigėsi? 

— Manau, kad taip. Galite važiuoti namo. Ja Ru negyvas. Viskas 
baigta. O kas nutiks vėliau, nė viena iš mūsų nežinome. Bet kokiu 
atveju, jūs su šituo reikalu nesusijusi. 

— Kaip man gyventi toliau, kai nesuprantu, kas atsitiko iš tik- 
rųjų“ 

— Pamėginsiu jums padėti. 

— Kas bus Sanui? 

— Policija tikrai ras liudininkų, kurie pasakys, kad vienas kinas 
nušovė kitą kiną. Tačiau niekas negalės nurodyti, kad tai padarė 
būtent Sanas. 

- Jis išgelbėjo man gyvybę. 

— Ko gero, jis šitaip išgelbėjo savo paties gyvybę. 

- Bet kas buvo Hong brolis, kad visi jo taip bijojo? 

Ho papurtė galvą. 

— Nežinau, ar galėsiu paaiškinti. Jis atstovavo naujajai Kinijai, 
kokia nepatiko nei Hong, nei man, nei Ma Li, nei Sanui. Mūsų 
šalyje vyksta didelė kova dėl to, kuria kryptimi vesti šalį ir kokia 

turi būti ateitis. Kaip bus - niekas nežino, nieko dar nenuspręsta. 
Mes elgiamės taip, kaip atrodo teisinga. 

— Pavyzdžiui, nušaunate Ja Ru? 

— Tai buvo neišvengiama. 

Birgita Roslin nuėjo į virtuvę atsigerti vandens. Pastačiusi stik- 
linę suprato, kad laikas važiuoti namo. Viskas, kas dar neaišku, 
turės palaukti savojo laiko. Dabar ji troško grįžti namo, palikti 
Londoną ir viską, kas nutiko. 

Ho iškvietė taksi ir palydėjo ją į oro uostą. Lėktuvas į Kopen- 
hagą turėjo išskristi po keturių valandų. Ho norėjo palaukti, bet 
Birgita patikino, kad nebūtina. 

Grįžusi į Helsingborgą, Birgita atsidarė butelį vyno ir per naktį 
išgėrė. Visą kitą dieną ji pramiegojo. Ją pažadino Stafanas, kuris 
paskambino pranešti, kad jie baigė iškylą burlaiviu. Birgita nesu- 
silaikė ir pratrūko verkti. 

— Kas tau? Ar kas nors atsitiko? 

— Nieko. Aš tiesiog pavargau. 

— Gal mums grįžti anksčiau? 

— Ne, viskas gerai. Tu man padėsi labiau, jei patikėsi, kad viskas 
gerai. Papasakok, kaip sekėsi jūroje. 

Jiedu ilgai kalbėjosi. Birgita užsispyrė, kad vyras smulkiai papa- 
sakotų apie kelionę, apie vakaro ir kitos dienos planus. Galiausiai 
jai pavyko nuraminti ir jį, ir save pačią. 

Kitą dieną ji nuėjo į darbą ir tą patį vakarą paskambino į Lon- 
doną. : 

— Turėsiu daug ką jums papasakoti, - pažadėjo Ho. 

— Pažadu klausytis ištempusi ausis. Kaip jaučiasi Sanas? 

— Vaikinas įniršęs, išsigandęs ir gedi savo motinos. Bet jis stiprus. 

Po pokalbio Birgita liko sėdėti virtuvėje prie stalo. 

Ji užsimerkė. 

Ant restorano staliuko sukniubusio vyro vaizdas pamažu blyš- 
ko, kol beveik visai išnyko. 

Likus kelioms dienoms iki Vasarvidžio šventės, Birgita Roslin 
vadovavo paskutiniam teismo posėdžiui prieš atostogas. Jiedu 
su Stafanu buvo išsinuomoję namelį Bornholme ir ketino ten 
praleisti tris savaites, o vaikai žadėjo paeiliui juos lankyti. 

Šią bylą ji planavo išnagrinėti per dvi dienas. Trys moterys ir 
vyras užpuldavo žmones keliuose. Dvi moterys buvo rumunės, 
o vyras ir viena moteris - švedai. Birgitą pribloškė jų žiaurumas, 
ypač jauniausios moters, kai jie du kartus užpuolė keliautojus, 
nakvojusius savo automobiliuose stovėjimo aikštelėse. Vienam 
pagyvenusiam vokiečiui ji taip stipriai trenkė per galvą plaktuku, 
kad skilo kaukolė. Vyriškis išgyveno, bet iki mirties mažai trūko. 
Kitą kartą ji dūrė moteriai atsuktuvu, kuris įsmigo vos už kelių 
milimetrų nuo širdies. 

Prokuroras Palmas apibūdino gaują kaip „verslininkus, vei- 
kiančius įvairiose nelegalaus verslo nišose“. Jie ne tik naktimis 
tykodavo automobilių stovėjimo aikštelėse tarp Helsingborgo ir 
Varbergo, bet ir vogdavo iš parduotuvių, ypač drabužių ir elekt- 
ronikos. Jie buvo pasiruošę krepšius, kurių pamušalą pakeitė 
folija, todėl laisvai praeidavo pro parduotuvių apsaugos vartus. 
Šitaip jie buvo spėję pavogti daiktų už beveik milijoną kronų. 
Tačiau vagišiai padarė klaidą - jie dar kartą apsilankė toje pačio- 
je Halmstado parduotuvėje, ir darbuotojai juos atpažino. Gauja 
prisipažino, įrodymų užteko, nes buvo suimti su vogtais daiktais. 
Ir policininkai, ir Birgita Roslin nustebo, kad jie nemėgino versti 
kaltės vienas kitam. 

Tą rytą, kai ji ėjo į teismą, lijo ir buvo vėsoka. Būtent rytais ją 
kankindavo prisiminimai apie įvykius Londono viešbutyje. 

Ji du kartus kalbėjo su Ho telefonu ir abu kartus nusivylė, nes 
atrodė, kad Ho vengia pasakoti apie tai, kas nutiko po šūvio vieš- 
butyje. Tačiau Ho ragino Birgitą apsišarvuoti kantrybe. 

„Tiesa niekada nebūna paprasta, - pasakė ji. - Čia tik jūs, 
vakariečiai, galvojate, kad viską galima sužinoti lengvabūdiškai 
skubant. Tiesai reikia laiko. Ji nemėgsta skubos.“ 

Visgi Ho pasakė Birgitai vieną dalyką, kuris ją išgąsdino la- 
biausiai. Mirusio Ja Ru rankoje policininkai rado šilkinį maišelį 
su smulkiai grūsto stiklo likučiais. Britų tyrėjai nesuprato, kokia 
miltelių paskirtis, bet Ho jai papasakojo apie rafinuotą senovės 
kinų žudymo būdą. 

Trūko tiek mažai ir ji būtų mirusi. Kartais, būdama viena, 
Birgita apsipildavo ašaromis. Ji nieko nepapasakojo net Stafanui. 
Viską išgyveno viena ir taip gerai slėpė savo jausmus, kad Stafanas 
net nepastebėjo, kaip ji jaučiasi. 

Vieną dieną į darbą jai paskambino visai nepageidaujamas 
asmuo - Larsas Emanuelsonas. 

— Laikas bėga, - tarė jis. - Gal yra kokių naujienų? 

Jis skambino praėjus savaitei po Ja Ru mirties. Tą akimirką ji 
išsigando, kad Emanuelsonas bus kaip nors iškapstęs, jog tame 
Londono viešbutyje buvo kėsintasi į ją, Birgitą Roslin. 

- Jokių naujienų, - atrėžė ji. - Juk Hudiksvalio policija savo 
versijos neatmetė? 

— Dėl to, kad žudikas buvo tas savižudis? Nereikšmingas, grei- 
čiausiai psichiškai nesveikas nusikaltėlis, įvykdęs pačią šiurpiausią 
masinę žmogžudystę Švedijos kriminalistikos istorijoje. Gali būti, 
kad tai tiesa. Bet aš žinau, kad daug kas abejoja. Kaip ir aš ar jūs. 

— Aš apie tai nebegalvoju. 

— Nelabai tuo tikiu. 

— Jūsų reikalas. Ko norite? Aš užsiėmusi. 

— Arjūs vis dar bendraujate su Vive Sundberg? 

— Ne. Viskas, pokalbis baigtas. 

— Savaime suprantama, aš norėčiau, kad paskambintumėte 
man, kai atsiras naujienų. Iš patirties jaučiu, kad iškils dar daug 
dalykų, kurie mus nustebins. 

— Aš dedu ragelį, - įspėjo Birgita ir nutraukė pokalbį. 

Kažin, ar jis dar ilgai neduos jai ramybės? Kita vertus, gali būti, 
kad šiek tiek ir pasigestų jo atkaklių skambučių. 

Atėjusi į savo kabinetą, susirinko bylos dokumentus, paskam- 
bino kanceliarijos sekretorei paklausti dėl posėdžių datų rudenį 
ir nuėjo į teismo salę. Tik įėjusi, iškart pastebėjo Ho, kuri sėdėjo 
paskutinėjė eilėje, toje pat vietoje kaip ir aną kartą. 

Ji kilstelėjo ranką pasisveikindama, ir Ho nusišypsojo. Paskui 
parašė ant lapelio, kad pietų pertrauka bus dvyliktą valandą, ir, 
pasikvietusi vieną iš apsaugos darbuotojų, paprašė perduoti Ho, 
kuri perskaičiusi žinutę linktelėjo. 

Paskui Birgita Roslin ėmėsi tos vagių grupelės, kurią vargu ar 
būtum galėjęs pavadinti savimi pasitikinčių plėšikų gauja. Kai 
atėjo laikas pietų pertraukai, jau buvo aišku, kad neiškils jokių 
kliūčių kitą dieną baigti bylos nagrinėjimą. 

Ho laukė gatvėje po žydinčiu medžiu. 

- Jeigu atvykote, vadinasi, kažkas atsitiko? 

— Ne. 

— Galime susitikti šįvakar. Kur apsistojote? 

—- Kopenhagoje, pas draugus. 

— Ar aš klystu, manydama, kad turite papasakoti kažką labai 
svarbaus? 

- Dabar viskas aiškiau, todėl ir atvykau. Kai ką jums atvežiau. 

— Ką? 

Ho papurtė galvą. 

— Pasakysiu vakare. O ką padarė tie, kurių bylą nagrinėjate 
šiandien? 

— Vogė, smurtavo. Bet nieko nenužudė. 

- Aš juos stebėjau. Visi jūsų bijo. 

- Nemanau. Tačiau jie žino, kad aš nuspręsiu, kokią bausmę 
jiems paskirti. Gali būti, kad jie bijo, nes yra tiek visko prikrėtę. 

Birgita Roslin pasiūlė kartu papietauti, bet Ho atsisakė, nes tu- 
rėjo kažkokių kitų reikalų. Birgitai pasidarė įdomu, kokių reikalų 
ji galėtų turėti svetimame mieste. 

Bylos svarstymas lėtai, bet užtikrintai judėjo į priekį. Kai Birgita 
baigė dienos posėdį, jie buvo spėję padaryti tiek, kiek ji ir buvo 
numačiusi. 

Ho laukė prie teismo pastato. Kadangi Stafanas tą vakarą dirbo, 
Birgita pasiūlė eiti pas ją į namus. Buvo akivaizdu, kad Ho dvejoja. 

- Jei bijote su kuo nors susitikti, tai namuose aš viena. Mano 
vyro nėra namie. Mano vaikai gyvena kituose miestuose. 

— Ne dėl to. Aš ne viena. Su manimi atvyko Sanas. 

— Kur jis? 

Ho parodė į kitą gatvės pusę. Sanas stovėjo atsirėmęs į namo 
sieną. 

— Pamokite, kad ateitų, ir keliausime pas mane. 

Sanas atrodė ramesnis nei per pirmąjį jų susitikimą. Dabar 
Birgita pamatė, kad jis panašus į savo motiną iš veido ir šypsenos. 

— Kiek jums metų? - paklausė ji. 

— Dvidešimt dveji. 

Vaikino anglų kalbos tartis buvo tobula, kaip ir Ho bei Hong. 

Jie susėdo svetainėje. Sanas paprašė kavos, o Ho arbatos. Ant 
stalo gulėjo žaidimas, kurį Birgita buvo nusipirkusi Beidžinge. Ho 
turėjo su savimi ne tik rankinę, bet ir popierinį maišelį, iš kurio 
ištraukė kelis kopijuotus lapus su ranka parašytais hieroglifais, o 
šalia padėjo sąsiuvinį su anglišku vertimu. 

— Ja Ru Londone turėjo butą. Vienas iš mano draugų pažinojo jo 
namų šeimininkę Lang, kuri gamindavo jam valgį ir rūpindavosi 
ramybe, kurios Ja Ru nuolat reikalaudavo. Ji įleido mus į būtą. Ten 
radome dienoraštį ir padarėme šias kopijas. Dalį išverčiau, tad 
paaiškėjo, kodėl visa tai atsitiko. Na, čia ne viskas, tačiau bent jau 
tiek, kiek galima suprasti. Ja Ru turėjo savų sumetimų, bet juos 
žinojo ir suprato tik jis vienas. 

- Jūs sakėte, kad Ja Ru buvo labai įtakingas žmogus. Jo mirtis 
turėjo sulaukti daug dėmesio Kinijoje, ar ne? 

Tada prabilo Sanas, kuris iki tol nebuvo prataręs nė žodžio. 

— Niekas nepastebėjo, niekas nerodė jokio dėmesio. Jo mirtis 
buvo pasitikta tyla, tokia, kaip aprašė Šekspyras. „Lieka tik tyla.“ Ja 
Ru buvo toks galingas, kad kiti tiek pat įtakingi asmenys sugebėjo 
paslėpti viską, kas nutiko. Lyg Ja Ru net nebūtų egzistavęs. Mums 
atrodo, kad daug kam palengvėjo ir kad daugelis apsidžiaugė dėljo 
mirties, taip pat ir tie, kurie buvo laikomi jo draugais. Ja Ru buvo 
pavojingas. Jis kaupdavo informaciją, kad galėtų sunaikinti savo 
priešus arba nesukalbamus konkurentus. Dabar visos jo įmonės 
uždaromos, kažkas paperka žmones, kad jie tylėtų, viskas stoja, 
virsta tarsi cementine siena, kuri atskiria Ja Ru ir jo likimą nuo 
oficialios istorijos ir mūsų, išgyvenusiųjų. 

Birgita Roslin pavartė ant stalo padėtus lapus. 

— Ar man juos perskaityti dabar? 

— Ne, vėliau, kai būsite viena. 

— Ar man nepasidarys baisu? 

— Ne. 

— Ar aš suprasiu, kas nutiko Hong? 

- Ja Ru ją nužudė. Ne savo, o kažkieno kito rankomis. O tą kitą 
paskui nužudė pats. Viena mirtis paslėpė kitą. Niekas negalėjo 
įsivaizduoti, kad Ja Ru nužudė savo seserį, tik patys įžvalgiausi, 
kurie buvo perpratę Ja Ru mąstyseną. Keista ir nesuvokiama, kad 
jis galėjo nužudyti savo seserį ir tuo pat metu manė, kad šeima ir 
protėviai yra pati didžiausia vertybė. Labai prieštaringas mąsty- 
mas. Visos tiesos tikriausiai niekuomet nesužinosime. Ja Ru buvo 
galingas. Žmonės jo bijojo, nes buvo labai protingas ir žiaurus. 
Bet gali būti, kad jis buvo nesveikas. 

— Ką norite pasakyti? 

- Jį sugraužė neapykanta. Galbūt jis buvo išprotėjęs. 

— Man įdomu, ką iš tikrųjų jie veikė Afrikoje? 

— Parengtas planas perkelti milijonus neturtingų valstiečių iš 
Kinijos į įvairias Afrikos šalis. Dabar kuriamos politinės ir eko- 
nominės struktūros, dėl kurių neturtingos Afrikos šalys tampa 
priklausomos nuo Kinijos. Ja Ru vertino tai ne kaip cinišką Vakarų 
kolonializmo kopiją, o kaip toliaregišką problemos sprendimą. 
O Hong, aš, Ma Li ir daugelis kitų mano, kad taip pažeidžiami 
esminiai principai tos Kinijos, kokią mes kartu kūrėme. 

— Aš nesuprantu, - sutriko Birgita Roslin. - Kinijoje klesti 
diktatūra, kur laisvė visą laiką ribojama, o teisingumo sistema 
silpna. Ką jūs norite apginti? 

— Kinija - neturtinga šalis. Ekonominė plėtra, apie kurią visi 
kalba, atnešė naudą tik nedidelei gyventojų daliai. Jei Kinija ir 
toliau bus vedama tokiu keliu, kai tarp gyventojų nuolat didėja 
skirtumas, viskas baigsis katastrofa - Kinija vėl pateks į beviltišką 
sumaištį arba įsigalės fašistinės struktūros. Mes giname šimtus 
milijonų valstiečių, nes būtent jų darbas užtikrina ekonomikos 
augimą. Tačiau jie gauna vis mažesnę naudos dalį. 

— Aš vis tiek nesuprantu. Ja Ru stovėjo vienoje pusėje, o Hong - 
kitoje? Staiga jiedu ėmė nebesusikalbėti ir jis nužudė savo 
seserį? 

— Dėl įtakos ir valdžios Kinijoje galynėjasi įvairios grupuotės. 
Tai mirties ir gyvybės klausimas. Vargšai prieš turtingus, be- 
jėgiai prieš galingus. Vieni žmonės vis labiau niršta, nes mato, 
kaip griaunama visa tai, už ką jie kovojo. Tuo pat metu kiti mato 
galimybes susikrauti turtus ir tapti tokiais galingais, kokiais būti 
anksčiau net nesvajojo. Per tokią kovą žmonės miršta. Pučiantys 
vėjai yra tikri vėjai. 

Birgita Roslin pažvelgė į Saną. 

— Papasakokite apie savo motiną. 

— Ar jūs nebuvote pažįstamos? 

— Mes buvome susitikusios, bet negaliu pasakyti, kad spėjau 
ją pažinti. 

— Būti jos sūnumi ne taip paprasta. Ji buvo stipri, ryžtinga, daž- 
niausiai rūpestinga, bet kartais virsdavo ir piktu, blogu žmogumi. 
Turiu prisipažinti, kad jos bijodavau. Visgi mylėjau savo mamą 
ir dėl to, kad ji norėjo padėti visuomenei. Padėti atsistoti gatvėje 
pargriuvusiam girtuokliui ir aktyviai diskutuoti apie politiką jai 
buvo savaime suprantami ir lygiaverčiai dalykai. Man ji buvo 
ne vien tik motina, bet ir sektinas pavyzdys. Mūsų gyvenimas 
nebuvo paprastas. Bet man jos trūksta, ir žinau, kad ilgėsiuos jos 
visą gyvenimą. 

— Kuo jūs užsiimate? 

— Studijuoju mediciną. Bet dabar atidėjau studijas metams, kad 
galėčiau gedėti ir suprasti, kaip reikės gyventi be jos. 

— Kas jūsų tėvas? 

- Jis seniai miręs. Buvo poetas. Tai viskas, ką apie jį žinau. Tė- 
vas mirė netrukus po mano gimimo. Motina pasakė tik tiek, kad 
jis buvo geras žmogus, revoliucionierius. Turiu tik jo nuotrauką, 
kur jis laiko šuniuką. 

Tą vakarą jie ilgai kalbėjosi apie Kiniją. Birgita prisipažino, 
kad jaunystėje norėjo tapti raudonąja gvardiete Švedijoje. Visą 
vakarą ji nekantravo, kada ateis ta akimirka, kai galės perskaityti 
Ho atneštus užrašus. 

Apie dešimtą vakaro ji iškvietė taksi, kad nuvežtų Ho ir Saną 
į traukinių stotį. 

— Kai perskaitysite, galite man paskambinti, - pasakė Ho. 

— Ar ši istorija turi pabaigą? 

Prieš atsakydama Ho pagalvojo. 

— Pabaiga būna visuomet, net ir šioje istorijoje. Bet pabaiga 
kartu yra ko nors naujo pradžia. Taškai, kuriuos padedame gy- 
venime, visgi būna ne galutiniai, o laikini. 

Birgita nulydėjo žvilgsniu nuvažiuojantį taksi, o paskui ėmė 
skaityti Ja Ru dienoraščio vertimą. Stafanas grįš tik kitą dieną. 
Ji tikėjosi, kad jau bus spėjusi perskaityti. Vertimo buvo ne dau- 

giau kaip dvidešimt puslapių, bet Birgitai sunkiai sekėsi įskaityti 
smulkias Ho raides. 


Ką gi ji skaitė? Vėliau, prisimindama aną vakarą, kai viena 
sėdėjo namuose, vis dar dvelkiančiuose švelniais Ho kvepalais, 
ji žinojo, kad daug ką būtų galėjusi suprasti ir pati. Tiksliau pa- 
sakius, ji turėjo suprasti, bet nenorėjo pripažinti to, ką žinojo. 
O kiti dalykai, kuriuos Ho išvertė iš Ja Ru užrašų ir dienoraščių, 
taip pat ir aplinkybės, kurių Birgita nežinojo, paaiškino visa tai, 
ko Birgita nebūtų galėjusi išsiaiškinti viena pati. 

Savaime suprantama, Birgitai visą laiką knietėjo, ką Ho bus 
nutylėjusi. Birgita galėjo jos paklausti, bet žinojo, kad atsakymų 
niekada nesulauks. Ji nujautė esant paslapčių, kurių niekada ne- 
pavyks atskleisti, ir spynų, kurių niekada negalės atrakinti. 

Užrašai atskleidė praeities istorijas. Tai buvo dienoraštis, visiš- 
geležinkelio statybose. 

Savo dienoraštyje Ja Ru vis piktinosi, kad Hong nenori suprasti, 
jog dabartinis Kinijos kelias yra vienintelė teisinga kryptis ir kad 
visa įtaka turi būti tokių žmonių kaip Ja Ru rankose. Birgitai ėmė 
aiškėti, kad Ja Ru turėjo nemažai psichopato požymių. Iš konteks- 
to buvo galima suprasti, kad jis pats tai žinojo. | 

Jokių užuominų, kad jis būtų linkęs susitaikyti. Jokių abejonių, 
sąžinės graužaties, bent jau dėl Hong mirties, - juk visgi sesuo. 
Birgita svarstė, ar Ho ką nors taisė versdama, kad parodytų Ja Ru 
tik kaip šiurkštų vyrą be jokių patrauklių būdo bruožų. O gal visi 
užrašai yra tik Ho fantazijų vaisius? Nelabai tuo tikėjo. Sanas nu- 
žudė žmogų. Panašu į islandų sakmę apie tai, kaip sūnus atkeršijo 
už savo motinos mirtį. 

Iki vidurnakčio ji spėjo perskaityti Ho vertimą du kartus. Daug 
dalykų jai vis dar buvo neaiškūs. Ką reiškia raudonoji juostelė? Į 
tai atsakytų tik Liu, jei būtų gyvas. Vis dar buvo nemažai palaidų 
siūlo galų. Gal jie tokie ir liks visiems laikams. 

Ką beliko daryti? Ką ji gali ar privalo padaryti, sužinojusi šiuos 
dalykus? Birgita nujautė, ką turėtų padaryti, tik kol kas nežino- 
jo kaip. Tam reikalui ji galėtų paaukoti dalį savo atostogų - tas 
valandas, kai Stafanas žvejos, nes Birgitai šis užsiėmimas buvo 
nuobodus. Taip pat ankstyvus rytus, kai jis skaitys savo istorinius 
romanus arba džiazo muzikantų biografijas, o ji išeis pasivaikš- 
čioti ir turės daug laiko parašyti laišką Hudiksvalio policijai. Po 
viso šito ji galės padėti į šoną su tėvais susijusius popierius, ir 
tuo viskas pasibaigs. Hešiovalenas pamažu dings iš minčių ir liks 
tik blyškus prisiminimas. Nors, savaime suprantama, ji niekada 
negalės visiškai pamiršti to, kas nutiko. 


Jiedu su Stafanu išvyko į Bornholmą. Oras buvo permainingas, 
bet jiems labai patiko išsinuomotas vasarnamis. Vaikai atvažiuo- 
davo aplankyti, dienos slinko maloniai tinginiaujant. Dukra Ana 
nustebino juos staiga grįžusi iš ilgos kelionės po Aziją, o paskui 
nustebino dar kartą, pranešdama, kad rudenį pradės studijuoti 
politologiją Lundo universitete. 

Kelis kartus Birgita jau buvo apsisprendusi papasakoti Stafanui 
viską, kas nutiko Beidžinge, o paskui Londone, tačiau kaskart 
sutrikdavo, nes suvokė, kad Stafanas supras, tačiau supyks, kodėl 
ji taip ilgai delsė. Jis įsižeis ir pagalvos, kad žmona juo nepasitiki 
ir nesijaučia artima. „Neverta“, - pagalvojo ji ir tylėjo toliau. O 
kol nežino jis, geriau nepasakoti ir Karinai Viman. 

Visa tai slėgė ir virto tarsi nematomu randu. 

Pirmadienį, rugpjūčio septintą, abu su vyru grįžo namo. Išvaka- 
rėse jie pagaliau susėdo ir išsikalbėjo apie savo gyvenimą. Viskas 
įvyko savaime, iš anksto neplanavus, bet abu suprato, kad negali 
pradėti naujų darbo metų nepasikalbėję apie tai, kas griauna jų 
santuoką. Pats Stafanas, jai neverčiant, prabilo apie tai, kad jie 
beveik nebesimyli. Birgita įvertino tai kaip didelį žingsnį į priekį. 
Stafanas prisipažino esąs nusiminęs ir išsigandęs dėl to, kad yra 

nebepajėgus ir nebejaučia seksualinio potraukio. Birgita tiesiai 
šviesiai paklausė, ar jis turi kitą moterį, bet Stafanas patikino, kad 
tokios nėra. Jis tiesiog kankinasi dėl išnykusio potraukio, bet iki 
šiol stengėsi apie tai negalvoti. 

— Ką darysi? - paklausė Birgita. - Mes negalime gyventi dar 
metus, neliesdami vienas kito. Aš nebeištversiu. 

— Ieškosiu pagalbos. Aš irgi daugiau taip nebegaliu. Bet man 
sunku apie tai kalbėti. 

— Bet dabar tu kalbi. 

— Nes supratau, kad privalau. 

- Beveik nežinau, apie ką tu galvoji. Kartais rytais Žiūriu į tave 
ir galvoju, kad tu man visai svetimas žmogus. 

— Aiškiau ir aš nepasakyčiau. Kartais taip jaučiuosi ir aš, nors 
gal ne taip stipriai. 

— Negi tikrai manei, kad taip gyvensime ir toliau? 

— Ne. Bet aš vis atidėliojau. O dabar pažadu, kad nueisiu pas 
gydytoją. 

— Ar nori, kad eičiau kartu? 

Vyras papurtė galvą. 

— Ne, bent ne pirmą kartą. Gal vėliau, jei reikės. 

— Ar supranti, ką man tai reiškia? 
- Tikiuosi. į 

— Lengva nebus. Bet bent jau būsime apie tai pakalbėję, nes iki 
šiol jaučiau tuštumą. 


Rugpjūčio septintą dieną 8 valandą 12 minučių jis įlipo į trau- 
kinį, važiuojantį į Stokholmą. Birgita atėjo į darbą tik apie de- 
šimtą. Kadangi Hansas Matsonas atostogavo, Birgita Roslin liko 
atsakinga už visą Apylinkės teismą. Pirmiausia ji sušaukė teisėjų 
ir administracijos darbuotojų susirinkimą. Įsitikinusi, kad viskas 
gerai, Birgita grįžo į savo kabinetą ir surinko kompiuteriu ilgą 
laišką Vivei Sundberg, kurį buvo parašiusi per atostogas. 


Savaime suprantama, ji klausė savęs, ko iš tikrųjų nori ar tikisi 
pasiekti. Žinoma, ji norėjo atskleisti tiesą, paaiškinti, kas atsitiko 
Hešiovalene, kodėl buvo nužudytas senas viešbučio savininkas. 
O gal norėjo parodyti, kad policija netikėjo ja be pagrindo? Kiek 
šiame jos poelgyje buvo puikybės ir kiek tikro noro priversti Hu- 
diksvalio policiją suprasti, kad tas savižudis, nors ir prisipažino, 
visgi buvo visai nesusijęs su žmogžudystėmis Hešiovalene? 

Iš dalies Birgita parašė šį laišką dėl savo motinos. Atskleisdama 
tiesą, ji norėjo pagerbti motinos globėjus, mirusius tokia žiauria 
mirtimi. 

Ji rašė laišką kompiuteriu dvi valandas. Paskui perskaitė kelis 
kartus, įdėjo į voką ir užrašė Vivės Sundberg pavardę ir Hudiks- 
valio policijos adresą. Laišką ji paliko siunčiamosios korespon- 
dencijos skyrelyje teismo kanceliarijoje. Grįžusi į kabinetą Birgita 
plačiai atidarė langą, lyg norėdama išvėdinti galvą nuo minčių 
apie mirusiuosius Hešiovalene. 

Likusią dienos dalį ji skaitė raštą iš Teisingumo ministerijos, 
kuriame buvo pranešta apie dar vieną reorganizaciją, trikdančią 
Švedijos teisingumo sistemos darbą. 

Be to, ji leido sau išsitraukti vieną iš nebaigtų savo šlagerių ir 
pamėgino sukurti dar kelias eilutes. 

Idėja kilo vasarą - daina turėjo vadintis „Klajonės pakrante“. 
Bet šiandien kurti nesisekė. Ji suglamžė ir išmetė kelis lapus su 
pradėtu rašyti tekstu ir vėl užrakino savo kūrinius viename iš 
stalčių, tačiau tvirtai pasiryžo nepasiduoti. 

Šeštą valandą ji išjungė kompiuterį ir išėjo namo. 

Eidama pro raštinę įsitikino, kad siunčiamosios koresponden- 
cijos skyrius tuščias. 

„Liu slėpėsi pamiškėje. Pagaliau jis pasiekė kelionės tikslą. Liu ne- 
pamiršo, ką jam pasakė Ja Ru, - kad tai pati svarbiausia kada nors 
jam paskirta užduotis. Jis turėjo užbaigti visų tų pasibjaurėtinų 
įvykių grandinę, prasidėjusią prieš šimtą keturiasdešimt metų. 

Liu stovėjo ir galvojo apie Ja Ru, davusį jam užduotį, priemo- 
nes ir nurodymus. Ja Ru papasakojo apie visus su tuo susijusius 
žmones ir begalinę kelionę, kupiną baimės ir mirčių bei žiauraus 
persekiojimo, apie kelionę, kuri tęsėsi šitiek metų pirmyn ir atgal 
per jūras ir vandenyną. Dabar būtina viską užbaigti ir atkeršyti. 

Šios kelionės dalyviai seniai mirę. Vienas guli jūros dugne, kiti 
ilsisi nežinomuose kapuose. Visus tuos metus iš jų kapų sklido 
nesiliaujančios gailios dejonės. Jo užduotis - nutildyti jas visiems 
laikams ir pasirūpinti, kad kelionė pagaliau baigtųsi. 

2006-ųjų sausio dvylikta. Liu stovėjo pamiškėje sniege, buvo 
šalta. Termometras rodė devynis laipsnius šalčio. Liu trepsėjo, kad 
nesušaltų. Diena ėjo vakarop, bet dar per anksti. Daugelio namų, 
kuriuos jis matė iš pamiškės, langai tebešvietė nuo lempučių arba 
melsvos televizorių ekranų šviesos. Jis pabandė įsiklausyti, bet 
nieko neišgirdo. „Nesigirdi net šunų, - pagalvojo jis. Liu manė, 
kad Žmonės šiose pasaulio šalyse sarginius šunis laiko apsaugai 
naktimis. Jis buvo pastebėjęs pėdsakų, tačiau suprato, kad šunys 
laikomi namuose. 

Liu svarstė, ar dėl to neiškils keblumų, bet paskui atmetė tokią 
mintį. Niekas nenujaučia, kas čia įvyks, ir jokie šunys jo nesu- 
stabdys. 
kiolikos devynios. Dar teks palaukti, kol užges visos šviesos. Vėl 
užsimovė pirštinę ir ėmė mąstyti apie Ja Ru ir jo pasakojimus apie 
mirusius jo giminaičius, kuriems teko taip toli nukeliauti. Kiekvie- 
nam šeimos nariui teko nueiti savo atkarpą. O dabar, per keistą 

atsitiktinumą, šią kelionę užbaigs jis, Liu, nors ir nepriklauso 
juo kaip savo broliu. 

Tolumoje pasigirdo automobilis, bet jis važiavo ne į kaimą, o 
pagrindiniu keliu pro šalį. „Šioje šalyje, - pagalvojo jis, - tyliomis 
žiemos naktimis garsas sklinda taip toli, kaip ir vandeniu.“ 

Vyras lėtai trypčiojo. Kaip jis jausis, kai viskas bus baigta? Gal, 
nepaisant visko, jis iki galo nepažįsta savo sąmonės ir sąžinės? To 
jis nežino. Svarbiausia, kad jaučiasi pasiruošęs. Nevadoje viskas 
praėjo sklandžiai. Bet niekada negali žinoti, ypač kai dabartinė 
užduotis yra daug sudėtingesnė. 

Mintys klaidžiojo. Staiga prisiminė savo tėvą, kuris buvo žemo 
rango partijos darbuotojas. Per kultūrinę revoliuciją jis buvo 
persekiojamas ir sumuštas. Tėvas pasakojo, kaip raudonieji gvar- 
diečiai jam ir kitiems „kapitalizmo paklydėliams“ nudažė veidus 
baltai. Blogis visuomet baltas. 

Dabar jis taip mėgino įsivaizduoti žmones, gyvenančius šiuose 
tyliuose namuose. Visų veidai balti kaip blogio demonų. 

Viename lange užgeso šviesa, netrukus kitame. Dviejuose na- 
muose jau buvo tamsu. Liu laukė. Mirusieji laukė šimtą keturias- 
dešimt metų, o jis - kelias valandas. 

Jis nusitraukė dešinę pirštinę ir palietė prie šono kabantį kardą. 
Šaltas plienas, gerai pagaląsti ašmenys galėjo lengvai perpjauti 
pirštus. Tai buvo japoniškas kardas, kurį jis atsitiktinai aptiko 
Šanchajuje. Kažkas jam buvo pasakojęs apie seną kolekcionie- 
rių, turintį kelis daugelio geidžiamus kardus, likusius dar nuo 
ketvirtojo dešimtmečio japonų okupacijos laikų. Liu susirado tą 
į akis nekrentančią krautuvėlę ir vos palietęs kardą nedvejojo nė 
akimirkos — iškart jį nusipirko ir atidavė meistrui, kuris sutaisė 
rankeną ir taip pagalando ašmenis, kad jie tapo aštrūs it skustuvas. 

Liu krūptelėjo. Atsidarė vieno namo durys, ir jis iškart at- 
sitraukė giliau į tankmę. Į lauką išėjo vyras su šunimi. Lempa 

virš laukujų durų apšvietė apsnigtą kiemą. Liu sugniaužė kardo 
rankeną ir prisimerkęs sekė šuns judesius. Kas bus, jei jis užuos, 
kad pamiškėje kažkas yra? Tai sugriautų Liu planą. Jei iškiltų 
reikalas, šunį jis nedvejodamas užmuštų. Bet ką darytų vyriškis, 
kuris dabar rūko prieangyje? 

Šuo staiga sustojo ir ėmė uostyti. Akimirką jam pasirodė, kad 
šuo jį užuodė, bet tas netrukus toliau lakstė po kiemą. 

Vyras pašaukė šunį ir jie dingo viduje. Durys užsidarė. Netru- 
kus užgeso ir lempa prieangyje. 

Liu laukė. Vidurnaktį, kai buvo likęs tik vienas televizoriaus 
apšviestas langas, pradėjo snigti. Snaigės krito ant jo delno tarsi 
plunksnelės. „Kaip vyšnių žiedlapiai, - pagalvojo Liu. - Tik snie- 
gas nekvepia ir nekvėpuoja taip kaip gėlės.“ 

Po dvidešimties minučių televizorius buvo išjungtas. Tebesnigo. 
Liu išsitraukė iš striukės kišenės nedidelius naktinius žiūronus 
išskyrus kelis lauko šviestuvus. Įsikišo žiūronus ir giliai įkvėpė. 
Prisiminė tą vaizdą, kurį jam tiek kartų buvo nupasakojęs Ja Ru. 

Laivas. Denis, sausakimšas žmonių, įnirtingai mosuojančių 
nosinaitėmis ir skrybėlėmis. Tik jie beveidžiai. 

Jokių veidų, tik mosikuojančios rankos ir delnai. 


Jis palaukė dar šiek tiek. Paskūi lėtai perėjo kelią. Vienoje ran- 
koje laikė žibintuvėlį, kitoje - kardą. 

Prisiartino prie kraštinio namo kaimo vakarinėje dalyje. Pas- 
kutinį kartą sustojo ir įsiklausė. 

Tada žengė vidun.“ 


Vive, 

pridedu pasakojimą iš dienoraščio, kuris priklausė vyrui vardu 
Ja Ru. Visa tai jam papasakojo žmogus, iš pradžių nukeliavęs į 
Nevadą, kur nužudė kelis žmones, o paskui atvykęs į Hešiovaleną. 

Noriu, kad perskaitytumėte jį, nes taip bus lengviau suprasti 
mano laišką. 

Nė vieno iš šių žmonių nebėra tarp gyvyjų. Tačiau Hešiovaleno 
skerdynės įvyko dėl daug ypatingesnių priežasčių, nei mes visi 
įsivaizdavome. Nesu įsitikinusi, kad bus galima įrodyti viską, 
ką čia papasakojau. Gali būti, kad tai neįmanoma. Aš taip pat 
negaliu paaiškinti, kodėl ta raudona juostelė atsidūrė ant sniego 
Hešiovalene. Žinome tik tiek, kas ją ten nunešė. 

Larsas Erikas Valfridsonas, pasikoręs policijos kameroje, buvo 
nekaltas. Tai turėtų sužinoti bent jau jo artimieji. Bet kodėl jis 
prisiėmė kaltę, mes galime tik spėlioti. 

Savaime suprantama, aš suvokiu, kad mano laiškas sujauks 
jūsų tyrimą. Bet mes visi juk siekiame aiškumo. Tikiuosi, kad 
dabar prie to prisidėjau. 

Viską, ką dabar žinau, stengiausi parašyti šiame laiške. Tą 
dieną, kai mes liausimės ieškoję tiesos, kuri, žinoma, niekuomet 
nebūna objektyvi, bet bent jau paremta faktais, visa mūsų tei- 
singumo sistema sugrius. 

Aš vėl dirbu. Esu Helsingborge ir, žinoma, tikiuosi sulaukti 
jūsų reakcijos, nes liko daug ir sunkių klausimų. 


Pagarbiai 
Birgita Roslin 
2006 m. rugpjūčio 7 d. 

Epilogas 


Tą rugpjūčio dieną Birgita Roslin po darbo apsipirko kaip visada 
toje pačioje parduotuvėje. Stovėdama eilėje prie kasos, ji paėmė 
vieną iš vakarinių laikraščių ir pervertė jį. Viename puslapyje per- 
skaitė, kad viename kaime į šiaurę nuo Jevlės buvo nušautas vilkas. 

Nei ji, nei niekas kitas nežinojo, kad vieną sausio dieną vilkas 
atbėgo į Švediją iš Norvegijos per Vauldaleną. Jis buvo alkanas, nes 
paskutinį kartą ėdė tik sušalusių briedžio likučių Esterdalarnoje. 

Vilkas nubėgo toliau į rytus, kirto Nevjarną, perbėgo užšalusį 
Jusnano ežerą prie Korbiolės ir vėl dingo gūdžiuose miškuose. 

O dabar guli vienos sodybos kieme prie Jevlės. 

Niekas nežinojo, kad sausio tryliktosios rytą jis buvo įslinkęs į 
nuošalų Hešiovaleno kaimą Helsinglando regione. 

Tada buvo pasnigę, o dabar jau baigiasi vasara. 

Hešiovalenas tuščias, ten niekas nebegyvena. Kai kuriuose 
soduose jau raudonuoja šermukšniai, tik niekas jais nebesigroži. 

Norlande artinosi ruduo. Žmonės pamažu ruošėsi kitai ilgai 
Žiemai. 

Baigiamasis žodis 


Tai romanas. Jis turi realų pagrindą, tačiau nėra visiškai tikro- 
viškas įvykių atpasakojimas. Nemanau, kad Švedijoje yra toks 
Hešiovaleno kaimas, - tikiuosi, kad žemėlapius ištyrinėjau tikrai 
atidžiai. Tačiau tai, kad rašymo metu Zimbabvės prezidentas buvo 
Robertas Mugabė - neginčijamas faktas. 

Kitaip tariant, rašau apie tai, kas galėjo nutikti, o ne kas tikrai 
nutiko. Fantazijos pasaulyje tai ne tik galimybė, bet ir pagrindinė 
sąlyga. 

Tačiau net ir romane svarbiausios detalės turi būti pateiktos 
teisingai. Nesvarbu, apie ką kalbama: apie paukščius Beidžinge 
ar apie teismo administracijos nupirktą sofą, stovinčią teisėjo 
kabinete. 

Rašant knygą man padėjo daug žmonių. Savaime suprantama, 
visų pirma tai Robertas Jonsonas, kuris ir vėl daug paplušėjo 
rinkdamas faktus. Galėčiau paminėti ir daug kitų žmonių, taip 
pat ir afrikiečių, su kuriais teko kalbėtis. 

Tačiau daugiau pavardžių neminėsiu, tik padėkosiu visiems pa- 
dėjusiesiems. O už šią istoriją, savaime suprantama, atsakau tik aš. 


2008 m. sausis, Maputu 

